
EDITURA ION CREANGĂ - BUCUREŞTI 1979 


INDIILE NEGRE 


I DOUĂ SCRISORI CONTRADICTORII 


DOMNULUI J.R. STARR, INGINER 
Canongate 
Edinburgh 


În cazul când domnul James Starr este de acord să vină mâine 
la exploatarea de huilă de la Aberfoyle, mina Dochart, puțul 
Yarow, i se va face o comunicare de natură să-l intereseze. 

Domnul Starr va fi aşteptat toată ziua la gara din Callander de 
către Harry Ford, fiul fostului maistru Ford. Domnul Starr este 
rugat să ţină secretă această invitaţie. 


James Starr primise scrisoarea cu prima distribuire a poştei, la 
data de 3 decembrie 18... Scrisoarea purta ştampila poştei din 
Aberfoyle, comitatul Stirling, Scoţia. 

Inginerul deveni foarte curios. Nici nu-i trecu prin minte că 
scrisoarea putea fi o farsă. Il cunoştea de mult pe Simon Ford, 
unul din foştii maiştri din minele de la Aberfoyle, unde fusese el 
timp de douăzeci de ani director — ceea ce în minele de huilă din 
Anglia se numeşte viewer, adică supraveghetor. 

James Starr era un bărbat robust, în vârstă de cincizeci şi cinci 
de ani, dar arăta ca de patruzeci. Era unul dintre cei mai distinşi 
membri ai unei vechi familii din Edinburgh. Lucrările sale făceau 
cinste onorabilei corporaţii de ingineri, care epuizau, încet, încet 
subsolul carbonifer al Regatului Unit, la Cardiff, la Newcastle, ca 
şi în comitatele din sudul Scoției. Dar numele lui James Starr 
cucerise stima generală, mai ales în adâncimile acelor 
misterioase exploatări de huilă de la Aberfoyle, învecinate cu 
minele de la Alloa, care ocupau o parte a comitatului Stirling. 
Acolo şi-a desfăşurat aproape întreaga sa existenţă de inginer. În 
afară de aceasta, James Starr era şi preşedintele Societăţii 
anticarilor scoțieni, membru al celei mai importante societăţi 

ştiinţifice, Royal Institution, iar «Revista din Edinburgh» publica 
adesea articole remarcabile semnate de el. 

După cum se vede, James Starr era unul din acei savanţi cu 
spirit practic, cărora li se datorează prosperitatea Angliei. El se 
bucura de o mare consideraţie în vechea capitală a Scoției, 
căreia pe drept i se spunea «Atena Nordului». 

Este cunoscut că englezii au dat ansamblului vastelor mine de 
huilă un nume foarte semnificativ. Ei le spuneau, în mod 
justificat, «Indiile negre», deoarece aceste mine au contribuit, se 
pare mai mult decât Indiile Orientale, la sporirea 
surprinzătoarelor bogății ale Regatului Unit. Acolo, în subteran, 
un întreg popor de mineri muncea zi şi noapte pentru a extrage 
din subsolul britanic cărbunele, acest preţios combustibil, 
element indispensabil vieţii industriale. 

În epoca respectivă, durata de exploatare a minelor, calculată 
de specialişti, era foarte îndelungată şi nu se temeau de 
epuizarea lor într-un viitor apropiat. După părerea lor, 
zăcămintele carbonifere ale celor două lumi puteau fi exploatate 
în mod intens încă mult timp. Fabricile adaptate la diverse 
produse industriale, locomotivele, locomobilele, vapoarele, 
uzinele de gaz nu duceau încă lipsă de combustibil mineral. 

În ultimii ani, însă, odată cu dezvoltarea industriei, consumul 
de cărbune crescuse atât de mult încât unele zăcăminte de huilă 
fuseseră epuizate până la straturile cele mai sărace. Părăsite 
acum, aceste foste mine găureau şi brăzdau în mod inutil solul, 
cu puţurile lor nefolosite şi galeriile pustii. Aceasta era situaţia 
minelor de la Aberfoyle. În urmă cu zece ani, ultimul vagonet 
transportase ultima tonă de huilă a acestui zăcământ. 

Utilajele din subteran, maşinile destinate tracţiunii mecanice 
pe şinele din galerii, vagonetele formând trenuri, locomotivele de 
mină, coliviile ce deserveau puţurile de extracţie, conductele de 
aer comprimat pentru acţionarea perforatoarelor, într-un cuvânt 
tot ce constituia utilaj pentru exploatare fusese scos din galerii şi 
părăsit la suprafaţa solului. Minele secătuite erau asemenea 
cadavrului unui mastodont de proporţii fantastice, căruia i s-ar fi 
amputat organele vitale şi i s-ar fi lăsat doar scheletul. 

Mai existau nişte scări lungi de lemn care deserveau galeriile 
minelor, prin puţul Yarow. De când încetase exploatarea, aceasta 
era singura cale de acces către galeriile minei Dochart. 

În exterior, clădirile care altădată deserveau lucrul la suprafaţă 
indicau încă locul unde fuseseră săpate puţurile minelor ce 
formaseră laolaltă exploatarea de huilă de la Aberfoyle, astăzi 
pustie. 

Tristă fu ziua în care minerii părăsiră zăcământul unde 
munciseră atâţia ani. 

James Starr adunase cele câteva mii de lucrători ce alcătuiau 
populaţia activă şi curajoasă a minelor — mineri, vagonetari, 

conductori, rambleiori, dulgheri, cantonieri, recepţioneri, fierari, 
tâmplari, pe toţi, bărbaţi, femei, bătrâni, copii, lucrători de 
subteran şi de suprafaţă. Cu toţii se aflau în imensa curte a minei 
Dochart, care altădată era plină de stocurile de producţie. 

Aceşti oameni de treabă, pe care nevoile existenţei aveau să-i 
împrăştie, ei care ani îndelungaţi s-au succedat din tată în fiu în 
bătrâna Aberfoyle, aşteptau, înainte de a o părăsi pentru 
totdeauna, ultimele cuvinte de rămas bun ale inginerului lor. 
Compania le distribuise ca gratificaţie beneficiile anului curent. 
La drept vorbind, prea puţin, pentru că valoarea calitativă slabă 
a straturilor depăşise cu puţin cheltuielile exploatării. Acest 
modest ajutor trebuia să le permită să reziste până vor fi din nou 
angajaţi fie la minele vecine, fie la fermele sau uzinele 
comitatului. 

James Starr stătea în picioare în faţa vastei hale unde 
funcţionaseră timp îndelungat maşinile cu aburi ale puţului de 
extracţie. 

Simon Ford, maistrul minei Dochart, şi alţi câţiva şefi de 
echipă îl înconjurau. 

James Starr îşi scoase pălăria; minerii, cu capul descoperit, 
păstrau o linişte profundă. 

Această scenă de rămas bun era emoţionantă şi, în acelaşi 
timp, plină de măreție. 


James Starr 


— Prieteni, spuse James Starr, a sosit momentul despărțirii! 
Minele de huilă de la Aberfoyle, care atâţia ani ne-au reunit într- 
o muncă comună, sunt astăzi epuizate... Cercetările noastre n-au 
descoperit un nou strat, astfel că din mina Dochart a fost extrasă 
ultima bucată de huilă. 

În sprijinul cuvintelor sale, James Starr arătă minerilor un bloc 
de cărbune păstrat pe fundul unui vagonet... 

— Această bucată de huilă, dragii mei, continuă Starr, e ca 
şi ultima globulă de sânge care mai circulă prin vinele minei! O 
vom păstra aşa cum am păstrat primul fragment de cărbune 
extras acum cincizeci de ani din zăcămintele de la Aberfoyle. 
Între aceste două bucăţi s-au succedat multe generaţii în minele 
noastre! Acum s-a terminat! Ultimele cuvinte pe care vi le 
adresează inginerul vostru sunt cuvinte de rămas bun. Mina care 
s-a golit sub mâinile voastre v-a dat posibilitate să trăiţi. Munca 
a fost grea, dar nu fără folos pentru voi. Marea noastră familie se 
va împrăştia şi nu cred că viitorul va mai reuni vreodată pe 
membrii ei răspândiţi... Dar să nu uitaţi că am trăit mulţi ani 
laolaltă şi că la minerii din Aberfoyle e o datorie de onoare de a 
se într-ajutora. Nici foştii voştri şefi nu vor uita acest lucru. Când 
ai muncit împreună, nu poţi fi străin unul de altul. Vom veghea 
asupra voastră şi, oriunde veţi merge, ca nişte oameni cinstiţi ce 
sunteţi, vă vor urma recomandările noastre. Rămâneţi cu bine, 
dragi prieteni! Vă doresc noroc! 

Spunând acestea, James Starr strânse în braţele sale pe cel 
mai în vârstă dintre lucrători, care avea ochii plini de lacrimi. 
Apoi,  maiştrii diverselor mine veniră să strângă mâna 
inginerului, în timp ce minerii agitau pălăriile strigând: 

— Adio, James Starr, şeful şi prietenul nostru! 

Această despărţire avea să lase o amintire veşnică în inimile lor 
viteze. Încet, încet, toată populaţia părăsi cu tristeţe curtea vastă 
a minei. În jurul lui James Starr se făcu un gol. 

Solul negru al cărărilor ce duceau la mina Dochart răsună 
pentru ultima oară sub pasul minerilor, iar tăcerea urmă 
animației care până atunci înviorase mina. Un singur bărbat 
rămase lângă James Starr. Era maistrul Simon Ford. Alături de 
acesta stătea un tânăr în vârstă de cincisprezece ani, fiul său 
Harry, care de câţiva ani era folosit la lucrările de subteran. 

James Starr şi Simon Ford se cunoşteau şi, cunoscându-se, se 
stimau reciproc... 

— Adio, Simon, spuse inginerul. 

— Adio, domnule Starr, răspunse maistrul, sau mai bine 
lăsaţi-mă să vă spun: la revedere! 

— Da, la revedere, Simon! Ştii că voi fi totdeauna fericit să 
te întâlnesc şi să putem vorbi de trecutul bătrânei noastre 
Aberfoyle! 

— Ştiu, domnule James. 


— Casa mea din Edinburgh te aşteaptă, Simon! 

— E departe Edinburgh-ul! răspunse maistrul dând din cap. 
Da, da, e departe de mina Dochart. 

— Departe, Simon! Unde vei locui? 

— Aici, domnule James. Nu vom părăsi mina, pe bătrâna 
noastră doică, pentru că i-a secat laptele. Împreună cu soţia şi 
fiul meu, îi vom rămâne credincioşi! 

— Adio, Simon, mai spuse o dată inginerul, iar vocea, fără 
voia lui, îi trăda emoția. 

— Nu adio, vă repet, la revedere, domnule James! Pe 
cuvântul lui Simon Ford, Aberfoyle vă va revedea! 

Inginerul nu voi să spulbere această ultimă iluzie a maistrului, 
îl îmbrăţişă pe tânărul Harry care îl privea cu ochii săi mari, plini 
de emoție. Strânse încă o dată mâna lui Simon Ford şi părăsi 
mina. 

Iată ce se întâmplase cu zece ani în urmă! 

Cu toată dorinţa exprimată de a se revedea într-o bună zi, 
James Starr nu mai auzise vorbindu-se despre maistrul său. 

După zece ani de la despărţire, iată că primeşte o scrisoare de 
la Simon Ford, care îl invită să reia fără întârziere drumul 
fostelor mine de la Aberfoyle. «O comunicare de natură să-l 
intereseze». Ce să fie oare? Mina Dochart! Puţul Yarow! Câte 
amintiri din trecut răscoliseră în inima sa aceste denumiri! Da, 
erau timpuri bune de muncă şi de luptă. Cea mai bună perioadă 
din viaţa lui de inginer. 

James Starr recitea scrisoarea, întorcând-o pe toate părţile. Îi 
părea rău că Simon Ford nu mai adăugase măcar un rând. «De 
ce aşa laconic? gândea el cu ciudă. Bătrânul maistru să fi 
descoperit vreun nou strat? E oare cu putinţă? Nu!» 

James Starr îşi amintea cu ce grijă minuțioasă fuseseră 
explorate perimetrele minei înainte de a înceta definitiv 
lucrările. El însuşi efectuase ultimele sondaje, fără a găsi nici 
urmă de zăcământ în solul secătuit de o exploatare împinsă la 
exces. S-au făcut încercări şi în terenul de sub ultimele straturi, 
chiar şi în gresia roşie devoniană, dar fără rezultat. James Starr 
a părăsit mina cu convingerea fermă că ea nu mai poseda nici o 
bucată de cărbune. 

«Nu, îşi spunea el, nu. Cum să admit că ceea ce n-au reuşit 
cercetările mele ar fi putut să reuşească cercetările lui Ford? 
Totuşi, bătrânul maistru ştie bine că un singur lucru pe lume mă 
poate interesa. Dar de ce îmi cere să tăinuiesc invitaţia de a mă 
duce la mina Dochart?» 

James Starr revenea mereu la acelaşi gând. Inginerul îl 
cunoştea însă pe Simon Ford ca pe un miner priceput dotat în 
mod special cu instinctul meseriei. Nu-l revăzuse de pe vremea 
când exploatarea minelor de la Aberfoyle fusese abandonată. 

Ce-o fi devenit bătrânul maistru? Habar nu avea cu ce se ocupa 
şi unde locuia cu soţia şi fiul său. Tot ce ştia acum era că i-a fixat 
o întâlnire, la puţul Yarow, şi că fiul său Harry îl va aştepta la 
gara din Callander mâine, toată ziua. De bună seamă, era vorba 
de o vizită la mina Dochart. 

«Mă voi duce, da, mă voi duce!» hotări James Starr care simţea 
cum îi creşte nerăbdarea pe măsură ce treceau orele. 

Merituosul inginer aparţinea acelei categorii de oameni 
pasionaţi al căror creier este în continuă efervescenţă, ca un 
ceainic aşezat pe o flacără. Există creiere în care ideile 
clocotesc, altele în care ele mocnesc liniştit. In acea zi, ideile lui 
James Starr clocoteau din plin. 

Un incident neprevăzut se produse în cursul zilei. Aceasta fu 
picătura de apă care, pe moment, avea să condenseze toţi aburii 
acestui creier. 

După-masă, pe la orele şase, servitorul lui James Starr îi aduse 
o a doua scrisoare ce sosise cu a treia poştă. Scrisoarea era pusă 
într-un plic grosolan, iar scrisul arăta că autorul ei nu era 
obişnuit să mânuiască condeiul. 

James Starr deschise plicul care conţinea doar o bucată de 
hârtie îngălbenită de vreme, ruptă dintr-un caiet ieşit din uz. Pe 
această hârtie era o singură frază care spunea: 


Este inutil să se deranjeze inginerul James Starr — scrisoarea 
lui Simon Ford este acum fără obiect. 


Scrisoarea nu era semnată. 


II LA DRUM! 


Când primi a doua scrisoare care o contrazicea pe prima, 
cursul ideilor lui James Starr se opri brusc. 

«Ce-o fi însemnând aceasta?» se întreba inginerul privind 
plicul pe jumătate rupt care purta, ca şi primul, ştampila poştei 
din Aberfoyle. Scrisoarea fusese deci expediată din acelaşi punct 
al comitatului Stirling. Evident, nu era scrisă de bătrânul 
maistru, dar tot atât de evident era că autorul acestei scrisori 
cunoştea secretul lui Ford, deoarece el contramanda în mod 
formal invitaţia făcută lui Starr de a se duce la puţul Yarow. 

Să fie adevărat că prima comunicare nu mai avea obiect? 

Cineva era interesat să-l împiedice pe James Starr de a 
răspunde în mod util sau inutil invitaţiei făcute de Ford? 

S-ar putea să fie o intenţie răuvoitoare de a contracara 
proiectele maistrului. Asta i se păru mai plauzibil inginerului. 

Contradicţia dintre cele două scrisori avu ca rezultat dorinţa şi 
mai vie a lui James Starr de a se duce la mina Dochart. Dealtfel, 
dacă totul nu era decât o mistificare, mai bine să afle adevărul. 
Aşa hotări James Starr după o matură chibzuinţă. El simţea că se 
cuvine să acorde o mai mare încredere primei scrisori decât celei 
de-a doua, cu alte cuvinte chemării unui om ca Simon Ford mai 
curând decât cuvintelor unui anonim oarecare. 

«Într-adevăr, deoarece cineva caută să influenţeze hotărârea 
mea, înseamnă că ceea ce vrea să-mi comunice Ford trebuie să 
aibă o importanţă extremă. Mâine, la ora cuvenită, mă voi afla la 
întâlnirea indicată». 

Seara James Starr se pregăti de drum. 

Prevăzând că absenţa sa s-ar putea prelungi câteva zile, el 
preveni printr-o scrisoare pe domnul W. Elphiston, preşedintele 
societăţii Royal Institution, că nu va putea asista la următoarea 
şedinţă. Se eliberă, de asemenea, de două-trei probleme de care 
trebuia să se ocupe în timpul săptămânii. După ce dădu dispoziţii 
servitorului său să-i pregătească bagajul, se culcă, mai 
impresionat decât merita, poate, de toată această întâmplare. 

A doua zi dimineaţa, la orele cinci, James Starr sări din pat, se 
îmbrăcă cu haine călduroase, deoarece cădea o ploaie rece, şi 
părăsi locuinţa sa din Canongate! pentru a se îmbarca la 
Granton-pier pe vaporul care parcurge în trei ore fluviul Forth 
până la Stirling. 

Pentru prima dată, poate, i se întâmpla lui James Starr ca, 
traversând Canongate, să nu se întoarcă spre a privi Holyrood, 
palatul foştilor suverani ai Scoției, să nu se uite nici la 
santinelele din faţa fortificațiilor, îmbrăcate în anticele lor 
costume scoțiene alcătuite dintr-o fustă de stofă verde, manta cu 
pătrăţele şi o geantă din piele de capră, cu peri lungi, atârnând 
pe şold. Cu toate că era un cititor fanatic al lui Walter Scott, aşa 
cum e orice adevărat vlăstar al Caledoniei, inginerul nu aruncă 
nici o privire, cum ar fi făcut de obicei, hanului unde a tras 
Waverley şi unde croitorul îi adusese acel costum din tartan?, 
pentru bătălie, pe care-l admira cu atâta naivitate văduva 
Flockhart. Nici nu salută piaţa cea mică unde muntenii îşi 
descărcaseră puştile după victoria Pretendentului, cu riscul de a 
o ucide pe Flora Mac Ivor. Orologiul închisorii îşi arăta în 
mijlocul străzii cadranul dezolant, îl privi doar, ca să fie sigur că 
nu e în întârziere pentru plecare. Trebuie să mărturisim că nu 
întrezărise în Nelher-Bow casa marelui reformator John Knox, 
singurul bărbat pe care nu l-au putut seduce zâmbetele Măriei 
Stuart. O luă pe High Street, strada populară, atât de minuţios 


1 Stradă principală, vestită, din vechiul Edinburgh.(n.a.) 
? Tartan - țesătură din lână în carouri mari, divers colorate, 
folosită în Scoţia. 

descrisă în romanul «Abatele!», şi se îndreptă către podul uriaş 
de pe Bridge Street, care uneşte cele trei coline ale Edinburgh- 
ului. După câteva minute ajunse la General Railway? , iar după o 
jumătate de oră cobori din tren la Newhaven, un frumos sat de 
pescari situat la o milă de Leith, unde se află portul Edinburgh- 
ului. Fluxul acoperea plaja negricioasă şi pietroasă a litoralului. 
Primele valuri scăldau estacada — un soi de dig susţinut cu 
lanţuri. La stânga, unul din vapoarele care fac cursa Edinburgh- 
Stirling era ancorat la țărm. 

În acel moment, coşul vaporului Prinţul de Galles scotea nori 
negri de fum, iar cazanul său duduia înăbuşit. 

La sunetul clopotului care bătu de câteva ori, călătorii 
întârziaţi alergară grăbiţi. Erau acolo o mulţime de negustori, 
fermieri, pastori uşor de recunoscut după pantalonii lor cam 
scurţi şi redingotele lungi, cu un tiv alb în jurul gâtului. James 
Starr se îmbarcă printre primii. El sări sprinten pe puntea 
vaporului. Deşi ploua torențial, nici unul dintre călători nu se 
gândea să se adăpostească în saloanele vaporului. Toţi stăteau 
nemişcaţi pe punte, înfăşuraţi în pledurile lor de călătorie, unii 
dintre ei înviorându-se din când în când din sticla lor cu gin sau 
whisky, ceea ce ei numeau «a se îmbrăca pe dinăuntru». Se auzi 
o ultimă bătaie de clopot, ancorele fură ridicate, iar vaporul 
înaintă spre ieşirea din micul bazin care îl adăpostea de valurile 
Mării Nordului. 

Firth of Forth, astfel e denumit golful săpat între malurile 
comitatului Fife, la nord, şi ale comitatelor Lililhgow, Edinburgh 
şi Haddington la sud. El formează estuarul lui Forth, un fluviu 
puţin important, cum e Tamisa sau Mersey, cu ape adânci care, 
coborând din partea vestică a Ben Lamond-ului, se varsă în mare 
la Kincardine. De fapt, ar fi o traversare scurtă de la Granton- 
pier până în extremitatea golfului, dacă necesitatea de a face 
escale la diversele staţiuni de pe ambele maluri n-ar obliga la 
numeroase ocoluri. Oraşele, satele, vilele se înşiră pe malul 
Forth-ului printre arborii unei câmpii fertile. James Starr, 
adăpostit de pasarela lată dintre tamburi nu privea peisajul ce se 
întrezărea cu greu printre şiroaiele de ploaie. El era preocupat 
să observe dacă nu atrage în mod special atenţia vreunui 
pasager. Poate că autorul anonim al celei de-a doua scrisori era 
şi el pe vapor. Dar inginerul nu surprinse nici o privire suspectă. 

Părăsind Granton-pier, Prințul de Galles se îndreptă spre 
strâmtoarea îngustă dintre cele două limbi de pământ ale lui 
South-Queensferry şi North-Queensferry, după care fluviul Forth 
formează un fel de lac navigabil pentru vasele de o sută de tone. 


1 «Abatele», roman de Walter Scott, al cărui subiect este 
evadarea Mariei Stuart din Lochleven (1568). 
Gara din Edinburgh. 

Prin ceaţă se zăreau, în timpul scurtelor înseninări,vârfurile 
înzăpezite ale munţilor Grampiani. Curând vaporul pierdu din 
vedere satul Aberdour, insula Colm încununată de ruinele unei 
mănăstiri din secolul XII, vestigiile castelului Barnbough, 
Donibristle unde a fost asasinat ginerele regentului Murray, apoi 
ostrovul fortificat din Garvie. Ajunse la strâmtoarea Queensferry, 
lăsă pe stânga castelul de la Rosyth unde pe vremuri îşi avea 
reşedinţa o ramură a Stuarţilor înrudită cu mama lui Cromwell, 
depăşi Blackness-Castle fortificat şi la această dată, conform 
unui articol din Tratatul Uniunii, şi o luă de-a lungul cheiului 
micului port Charleston de unde se exportă varul din carierele 
lordului Elgin. 

În sfârşit, clopotul Prințului de Galles semnală staţiunea 
Crombie-Point. 

Timpul continua să fie foarte nefavorabil. Ploaia, biciuită de o 
briză violentă, era pulverizată printre rafalele care vuiau. 

James Starr era cam îngrijorat. Va fi oare fiul lui Simon Ford la 
locul de întâlnire? Din experienţă ştia că minerii, obişnuiţi cu 
liniştea profundă a minelor, înfruntau tulburările atmosferice 
mai greu decât lucrătorii din uzine sau plugarii de pe ogoare. De 
la Callander la mina Dochart şi la puţul Yarow era o distanţă de 
circa patru mile. «Se poate ca furtuna să întârzie venirea lui 
Harry», îşi spunea inginerul, preocupat mai cu seamă de gândul 
ca întâlnirea fixată în prima scrisoare să nu fi fost 
contramandată de cea de-a doua. Aceasta era grija lui cea mai 
mare. În orice caz, dacă nu-l va găsi pe Harry, Starr era ferm 
hotărât să se ducă singur la mina Dochart şi, dacă va fi nevoie, 
chiar până în satul Aberfoyle. Acolo va avea fără îndoială ştiri 
despre Simon Ford şi va afla unde locuieşte în momentul de faţă 
bătrânul maistru. 

Între timp, Prinţul de Galles continua să ridice valuri mari cu 
forţa paletelor sale. Din cauza ploii şi a ceţii nu se vedea nimic 
de pe cele două maluri ale fluviului, nici satul Crombie, nici 
Torryburn, nici Torry-house, nici Newmills, nici Carriden-house, 
nici Kirkgrange, nici Salt-Pans, pe dreapta. Micul port Bowness, 
portul Grangemouth, construit la gurile canalului râului Clyde, 
dispăreau în negura umedă. Culross, străvechiul burg şi ruinele 
mănăstirii sale de la Citeaux, Kinkardine şi şantierele sale de 
construcţii unde steam-boatul făcu escală, Ayrth-Castle cu turnul 
său pătrat din secolul al XIII-lea, Clackmannan şi castelul său 
înălţat de Robert Bruce nici nu se zăreau prin şiroaiele oblice de 
ploaie. 

Prințul de Galles se opri la debarcaderul Alloa pentru a lăsa 
câţiva călători. Lui James Starr i se strânse inima când trecu, 
după o absenţă de zece ani, pe lângă acest orăşel, sediul 
exploatării unor importante mine de huilă, care mai hrăneau încă 
o numeroasă populaţie de lucrători... Gândul îl ducea la subsolul 

în care târnăcoapele minerilor continuau să lovească în plin. 
Minele din Alloa, vecine cu cele din Aberfoyle, continuau să 
îmbogăţească comitatul, pe când zăcămintele alăturate, epuizate 
de mulţi ani, nu mai aveau nici un miner. 

Plecând din Alloa, vaporul urmă numeroasele ocolişuri pe care 
le face fluviul Forth pe un parcurs de nouăsprezece mile. El 
circula cu viteză prin şirul de arbori mari de pe cele două maluri. 
O clipă numai, într-un moment de înseninare, apărură ruinele 
mănăstirii Cambuskenneth care datează din secolul al XII-lea, 
apoi castelul Stirling şi burgul regal cu acelaşi nume, unde 
fluviul Forth, traversat de două poduri, nu mai e navigabil pentru 
vasele de mare tonaj. 

De îndată ce vaporul acostă, inginerul sări sprinten pe chei. 
După cinci minute ajunse la gara din Stirling, iar după o oră 
cobori din tren la Callander, un sat mare situat pe malul stâng al 
râului Teith. In faţa gării aştepta un tânăr care se îndreptă 
imediat către inginer. Era Harry, fiul lui Simon Ford. 


III SUBSOLUL REGATULUI UNII 


Pentru a se înţelege mai bine cele ce urmează, vom aminti în 
câteva cuvinte care e originea huilei. 

În perioada erelor geologice, pe când sferoidul terestru se afla 
în curs de formare, el era înconjurat de o atmosferă densă, 
saturată cu vapori de apă şi impregnată cu acid carbonic. Încet, 
încet, vaporii s-au condensat în ploi diluviene, ce cădeau de 
parcă ar ti fost proiectate din gâturile a milioane şi miliarde de 
sticle de apă minerală. Era într-adevăr un lichid încărcat cu acid 
carbonic ce se răspândea torențial pe un sol cleios, neconsolidat 
şi supus unor deformări când mai bruşte, când mai lente. Solul 
era menţinut în această stare semifluidă atât sub influenţa 
căldurii soarelui cât şi a căldurii masei interioare. Căldura 
interioară a Pământului nu era încă înmagazinată în centrul lui. 
invelişul terestru, nu prea gros şi incomplet întărit, o lăsa să-i 
treacă prin pori. Consecința fu o vegetaţie fenomenală, aşa cum 
se produce poate şi astăzi la suprafaţa unor planete inferioare! 
— Venus sau Mercur, mai apropiate de Soare decât Pământul. 
Solul continentelor, încă nu bine fixat, se acoperi cu păduri 
imense. Acidul carbonic, atât de necesar dezvoltării regnului 
vegetal, era din abundență, încât vegetalele se dezvoltau numai 
sub formă de arbori. Nu existau plante ierbacee. Peste tot 
masive de arbori cu un aspect monoton, fără flori şi fără fructe, 


1 ]. Verne foloseşte datele pe care i le putea furniza ştiinţa 
vremii sale, unele dintre ele fiind astăzi depăşite. 

care n-ar fi putut nutri o fiinţă vie. Pământul nu era încă pregătit 
pentru apariţia regnului animal. lată care era compoziţia acelor 
păduri  antediluviene. Clasa  cryptogamelor vasculare era 
dominantă. Calamitele, o varietate arborescentă de barba- 
ursului, lepidondendronul, un soi de licopodiu uriaş, înalt de 
douăzeci şi cinci-treizeci de metri, cu baza largă de un metru, 
asterofili, ferigi, arbori fosili de proporţii gigantice, ale căror 
amprente au fost găsite în minele de huilă de la Saint-Etienne. 
Plante uriaşe cărora nu li se pot găsi urmaşi decât printre cele 
mai umile specimene ce se găsesc astăzi pe pământul locuit, 
acestea erau vegetalele, puţin variate ca specie, dar enorme în 
dezvoltarea lor, care populau în mod exclusiv pădurile din acea 
epocă. Aceşti arbori îşi aveau rădăcinile adânc înfipte într-un fel 
de lagună imensă, umedă în profunzime printr-un amestec de 
apă dulce şi apă marină. Ei asimilau cu aviditate carbonul pe 
care îl extrăgeau treptat din atmosfera încă improprie 
funcţionării vieţii. Se poate spune că arborii erau destinaţi să-l 
înmagazineze sub formă de huilă în înseşi măruntaiele 
Pământului. 

Era epoca cutremurelor de pământ, acele zguduiri ale solului, 
provocate de perturbările interne şi fierberile plutonice, care 
modificau brusc contururile încă neconsolidate ale suprafeţei 
terestre. Aici protuberanţe care se transformau în munţi, colo 
abisuri care vor fi umplute de mări sau oceane. Pădurile se 
afundau în întregime în scoarţa pământului printre straturile 
mişcătoare, până când găseau un punct de sprijin, cum era solul 
primitiv al stâncilor granitice, sau formau un bloc rezistent prin 
îngrămădire. 

Edificiul geologic se prezenta în ordinea următoare în 
profunzimea globului pământesc: solul primitiv peste care s-au 
suprapus ca o umplutură straturile primare, apoi straturile 
secundare unde zăcămintele de huilă ocupă partea inferioară, 
apoi straturile terțiare şi deasupra lor aluviuni vechi şi noi. 

În acea perioadă, apele, pe care nu le reţinea nici o albie şi pe 
care procesul de condensare le genera în toate punctele 
globului, loveau stâncile abia formate, smulgând particule ce se 
transformau în şisturi, gresii, calcare. Apele ajungeau peste 
pădurile ce aveau să devină turbă, depunând aceste particule 
deasupra zonelor de huilă. Cu timpul — perioade ce se cifrează 
la milioane de ani — aceste terenuri se întăreau, se stratificau şi 
închideau ca într-o carapace groasă — aglo-merări de şisturi, de 
gresie mai compactă sau mai friabilă, pietre şi grohotiş — toată 
masa pădurilor scufundate. 

Ce s-a întâmplat în acest creuzet gigantic în care se acumulase 
materia vegetală înfiptă la diferite adâncimi? O adevărată reacţie 
chimică, un fel de distilare. 'Tot carbonul conţinut de vegetale se 
aglomera şi, încet, încet, sub dubla influenţă a unei enorme 

presiuni şi a unei temperaturi înalte furnizată de combustia 
internă a globului pământesc, pe atunci încă destul de aproape 
de straturile superioare, se forma huila. În timpul reacției lente, 
dar continue, un regn se substituia altuia. Vegetalul se 
transforma în mineral. Toate plantele, care au trăit o viaţă 
vegetativă sub seva activă de la începutul existenţei lor, se 
pietrificau. Unele dintre acestea, închise în acest vast ierbar, 
incomplet deformate, îşi lăsau amprentele pe alte elemente ce se 
mineralizau mai repede şi care le presau ca o presă hidraulică de 
o forţă incalculabilă. În acelaşi timp, scoici, zoofite, ca stelele de 
mare, polipii, spririferele şi altele, până şi şopârle sau peşti, 
antrenați de ape, lăsau în huila, moale încă, amprente atât de 
clare de parcă ar fi fost desenate!. Se pare că presiunea a jucat 
un rol considerabil în formarea zăcămintelor carbonifere. 
Dealtfel, diversele sorturi de huilă folosite în industrie sunt 
rezultatul gradului de presiune ce s-a exercitat asupra lor. Astfel, 
în straturile cele mai adânci ale zonelor miniere apare antracitul 
care, aproape cu totul lipsit de substanţe volatile, conţine cea 
mai mare cantitate de carbon. În straturile superioare găsim 
lignitul şi lemnul fosilă, mai sărace în carbon. Între aceste două 
straturi, în funcţie de presiunea exercitată, se găsesc filoane de 
grafit şi huilă grasă sau slabă. Se poate chiar afirma că, din 
cauza unei presiuni insuficiente, straturile mlăştinoase de turbă 
n-au fost complet modificate. Aşadar, originea minelor de huilă, 
ori în ce parte a globului ar fi descoperite, este următoarea: 
scufundarea în învelişul terestru a marilor păduri din erele 
geologice anterioare, apoi mineralizarea lor în timp, sub 
influenţa presiunii, a căldurii şi a acidului carbonic. 

Totuşi, natura, de obicei atât de generoasă, n-a îngropat 
destule păduri pentru a asigura un consum de câteva mii de ani. 

Într-o zi huila se va termina, acest lucru este sigur. Atunci va fi 
impus un şomaj maşinilor din lumea întreagă, dacă un nou 
combustibil nu va înlocui cărbunele. Într-o epocă mai mult sau 
mai puţin îndepărtată nu vor mai exista zăcăminte carbonifere, 
cu excepţia celor din Groenlanda, în apropiere de Marea Baffin, 
acoperite cu un strat veşnic de gheaţă şi a căror exploatare este 
aproape  impo-sibilă. Acest fapt este inevitabil. Bazinele 
carbonifere din America, foarte bogate încă, cele de la Salt Lake, 


1 Trebuie să remarcăm că toate aceste plante, ale căror 
amprente au fost regăsite, aparţin speciilor astăzi rezervate 
zonelor ecuatoriale ale globului. Se poate deci trage concluzia că 
în acea perioadă căldura era egală pe tot globul, fie că era 
antrenată de curenţii de apă caldă, fie că focul lăuntric 
pătrundea la suprafaţă prin crusta poroasă. Astfel se explică 
formarea zăcămintelor carbonifere la toate latitudinile terestre. 
(n.a.) 

de la Oregon, din California, vor avea şi ele într-o zi un 
randament insuficient. Asta se va întâmpla cu minele de huilă de 
la capul Breton şi din Saint-Laurent, cu zăcămintele de la 
Alleghanis, cu cele din Pennsylvania, din Virginia, din Illinois, din 
Indiana, din Missouri. 

Deşi terenurile carbonifere din America de Nord sunt de zece 
ori mai bogate decât toate zăcămintele din lume, nu vor trece o 
sută de secole şi monstrul milioanelor de guri ale industriei va fi 
devorat ultima bucată de huilă de pe glob. 

Secătuirea, se înţelege, se va face mai repede în lumea Veche. 
Există destule straturi de mineral combustibil în Abisinia, la 
Natal, în Zambezi, Mozambic, Madagascar, dar exploatarea lor 
regulată prezintă cele mai mari dificultăţi. Cele din Birmania, 
China, Manciuria, Japonia, Asia Centrală se vor epuiza în scurt 
timp. Englezii vor goli Australia de producţia de huilă destul de 
abundent acumulată în subsolul ei, încă înainte de ziua când 
cărbunele va lipsi în Regatul Unit. La acea epocă rezervele 
carbonifere ale Europei, stoarse până la ultimele strate, vor fi 
fost părăsite. Judecând după cifrele următoare ne putem da 
seama de cantităţile de huilă ce au fost exploatate de la 
descoperirea primelor zăcăminte. Bazinele carbonifere ale 
Rusiei, ale Saxoniei şi ale Bavariei cuprind şase sute de mii de 
hectare; cele ale Spaniei, o sută cincizeci de mii; ale Boemiei şi 
Austriei, o sută cincizeci de mii. Bazinele carbonifere ale Belgiei, 
lungi de patruzeci de leghe şi largi de trei leghe, respectiv o sută 
cincizeci de mii de hectare, se întind sub teritoriul oraşului 
Liege, Namur, Mons şi Charleroi. În Franţa bazinul carbonifer, 
situat între fluviul Loire şi Rhone, Rivede-Gier, Saint-Etienne, 
Givors, Epinac, Blanzy, le Creuzot — exploatările de la Gard, 
Alais, la Grand-Combe — cele de la Aveyron la Aubin — 
zăcămintele de la Carmaux, de la Bassac, de la Graissessac — 
cele din Nord, la Anzin, Valenciennes, Lens, Bethune, acoperă 
aproximativ trei sute cincizeci de mii de hectare. 

Ţara cea mai bogată în cărbune este incontestabil Regatul 
Unit. Acesta, cu excepţia Irlandei, care e lipsită aproape complet 
de combustibil mineral, posedă enorme bogății carbonifere — 
dar epuizabile ca şi orice bogății. 

Cel mai important dintre aceste bazine, cel de la Newcastle, 
care ocupă subsolul comitatului Northumberland, produce anual 
până la treizeci de milioane de tone, deci aproape o treime a 
consumului englez şi mai mult decât dublul producţiei franceze, 
bazinul din Ţara Galilor, care a concentrat o întreagă populaţie 
de mineri la Cardiff, la Swansea, la Newport, produce anual zece 
milioane de tone din acea huilă căutată care îi poartă numele. În 
centru sunt exploatate bazinele comitatelor de York, Lancester, 
Derby, Stafford, mai puţin productive, dar care au încă un 
randament considerabil. In sfârşit, în acea porţiune a Scoției 

situată între Edinburgh şi Glasgow, între cele două mări care o 
sapă adânc, se dezvoltă unul din cele mai vaste zăcăminte ale 
Regatului Unit. Totalul diverselor bazine cuprinde peste o mie 
şase sute de mii de hectare şi produce anual până la o sută de 
milioane de tone de combustibil negru. 

Dar, cu toate acestea, consumul va creşte în aşa măsură pentru 
a satisface necesităţile industriei şi comerţului, încât aceste 
bogății vor fi secătuite. Al treilea mileniu al erei noastre nu se va 
fi încheiat şi mâna minerului va fi golit în Europa acele magazii 
în care, folosind o imagine reală, a fost concentrată căldura 
solară a primelor zile!. 

În epoca în care se întâmplă cele povestite, una dintre cele mai 
importante mine ale bazinului scoţian fusese epuizată printr-o 
exploatare prea intensă. Pe acest teritoriu, care se întinde între 
Edinburgh şi Glasgow pe o lungime medie de zece-douăsprezece 
mile, se aflau şi minele Aberfoyle ale căror lucrări le-a condus 
James Starr un timp atât de îndelungat. În urmă cu zece ani 
această exploatare a fost părăsită. N-au fost descoperite noi 
zăcăminte, deşi s-au făcut sondaje până la o adâncime de o mie 
cinci sute — două mii de picioare. James Starr s-a retras cu 
certitudinea că au fost exploatate şi cele mai slabe strate până la 
completa lor epuizare. Era evident că, în asemenea condițiuni, 
descoperirea unui nou bazin carbonifer în adâncimile subsolului 
englez ar fi constituit un eveniment considerabil. 

Comunicarea lui Simon Ford se referea oare la un fapt de 
această natură? James Starr îşi punea mereu această întrebare, 
sperând să găsească un răspuns afirmativ. El nădăjduia că e 
chemat să cucerească un nou colţ al bogatelor Indii Negre. 

A doua scrisoare derutase un moment gândurile sale cu privire 
la acest subiect, dar acum nu mai ţinea seamă de ea. Dealtfel, 
fiul bătrânului maistru era acolo, îl aştepta la locul indicat, deci 
scrisoarea anonimă nu mai conta. 

În momentul când tânărul se îndrepta spre el, James Starr îl 
întrebă de-a dreptul şi cu vioiciune: 

— Tu eşti Harry Ford ? 

— Da, domnule Starr. 


1 Iată, ţinând seama de progresia consumului de huilă, cât 
indică ultimile calculi până la epuizarea combustibilului mineral 
în Europa: 

Franţa în 1140 ani 

Anglia în 800 ani 

Belgia în 750 ani 

Germania în 300 ani 

În America, unde se produc 500 milioane de tone pe an, 
zăcămintele vor mai putea fi exploatate încă 6000 de ani.(n.a.) 

— Nu te-aş fi recunoscut, băiatule! În cei zece ani care au 
trecut ai devenit un bărbat! 

— Eu v-am recunoscut imediat, răspunse tânărul miner, 
ţinându-şi pălăria în mână. Dumneavoastră nu v-aţi schimbat. 
Sunteţi la fel cum eraţi când m-aţi îmbrăţişat în ziua de rămas 
bun la mina Dochart. Acestea sunt momente care nu se uită! 

—  Pune-ţi pălăria, Harry, spuse inginerul, plouă cu găleata 
şi politeţea nu trebuie să meargă până la un guturai. 

— Vreti să ne adăpostim, domnule Starr? 

— Nu, Harry. Va ploua toată ziua şi eu sunt grăbit. Să 
mergem! 

— La ordinele dumneavoastră. 

— Spune-mi, Harry, tatăl tău e sănătos? 

— E foarte bine, domnule Starr. 

— Dar mama? 

— Şi mama. 

— Tatăl tău mi-a scris pentru a-mi da întâlnire la puţul 
Yarow? 

— Nu, eu v-am scris. 

— Dar nu cumva Simon Ford mi-a trimis o a doua scrisoare 
pentru a contramanda această întâlnire? 

— Nu, domnule Starr. 

— Bine! răspunse inginerul şi nu mai pomeni de scrisoarea 
anonimă. 

Apoi reluă: 

— Ai putea să-mi spui, Harry, ce o fi vrând să-mi comunice 
bătrânul Simon? 

— Domnule Starr, tatăl meu şi-a rezervat dreptul de a v-o 

spune el însuşi. 

— Dartu ştii despre ce e vorba? 

— Da, ştiu. 

— Ei bine, Harry, nu te mai întreb nimic. La drum! Abia 
aştept să vorbesc cu Simon Ford. Unde locuiţi? 

— În mină. 

— În mina Dochart? 

— Da, domnule Starr. 

— Cum aşa? Familia ta n-a părăsit vechea mină de când au 
încetat lucrările? 

— Nici o singură zi. Îl cunoaşteţi pe tata. Acolo s-a născut, 
acolo vrea să moară! 

— Înţeleg, Harry, înțeleg! E mina sa natală. N-a vrut s-o 
părăsească. Vă simţiţi bine acolo? 

— Da, domnule Starr, pentru că ne iubim unii pe alţii şi 
nevoile noastre sunt mici. 

— Bine, Harry, să ne grăbim! 

Şi James Starr, urmându-l pe tânărul miner, se îndreptă spre 
mină străbătând străzile din Callander. După zece minute ieşiră 
din oraş. 


IV MINA DOCHARI 


Harry Ford era un tânăr de douăzeci şi cinci de ani, viguros şi 
bine făcut. Încă din copilărie s-a remarcat printre tovarăşii săi de 
mină prin chipul său puţin prea serios, prin firea sa gânditoare. 
Trăsăturile regulate, ochii profunzi cu privirea lor blândă, părul 
mai degrabă castaniu decât blond, farmecul natural al persoanei 
sale, totul concorda pentru a face din el tipul specific din 
Lowlander, cu alte cuvinte, un specimen superb al scoţienilor de 
la şes. Călit aproape din fragedă copilărie la munca din mină, era 
în acelaşi timp un tovarăş de nădejde, curajos şi bun la suflet. 
Călăuzit de tatăl său şi stimulat de propriile însuşiri, a muncit şi 
a învăţat repede meseria. Încă la vârsta uceniciei ajunsese să fie 
cineva printre ai săi, într-o regiune unde sunt puţini neştiutori, 
întrucât se face totul pentru lichidarea ignoranței. Deşi în primii 
ani ai adolescenţei Harry Ford nu a lăsat târnăcopul din mână, 
aceasta nu l-a împiedicat să acumuleze cunoştinţe suficiente 
pentru a se ridica în ierarhia minieră unde ar fi devenit cu 
siguranţă urmaşul tatălui său în postul de maistru la mina 
Dochart, dacă mina n-ar fi fost părăsită. 

James Starr mergea încă destul de repede pentru vârsta lui, 
dar n-ar fi putut ţine pasul cu călăuza sa dacă acesta nu şi-ar fi 
încetinit mersul. 

Ploaia se mai potolise. Picăturile erau pulverizate înainte de a 
atinge solul. Erau mai curând rafale umede care străbăteau 
aerul, ridicate de o briză răcoroasă. 

James Starr şi Harry Ford, care ducea bagajul uşor al 
inginerului, parcurseră cam o milă pe malul stâng al fluviului. 
După ce lăsară în urmă meandrele plajei, o luară pe un drum ce 
se înfunda în terenurile de sub arborii mari şiroind de apă. De o 
parte şi de alta se întindeau ogoarele în jurul fermelor izolate. 
Câteva cirezi păşteau liniștite iarba totdeauna verde pe acele 
câmpii din sudul Scoției. Erau vaci fără coarne şi nişte turme de 
oi mici cu lâna mătăsoasă, care semănau cu jucăriile de copii. Nu 
se vedea nici un păstor — aceştia se adăpostiseră prin scorburile 
copacilor — în schimb câinii numiţi colley, specifici acestei 
regiuni şi renumiţi pentru pază, dădeau târcoale turmelor. 

Puţul Yarow era situat la circa patru mile de satul Callander. 
Fără a se opri din mers, James Starr privea în jur foarte 
impresionat. Nu revăzuse aceste locuri din ziua când ultima tonă 
de huilă din minele Aberfoyle fusese încărcată în vagoanele 
căilor ferate din Glasgow. 

Viaţa agricolă înlocuia acum viaţa industrială care, fireşte, e 
mai activă, mai zgomotoasă. 

Contrastul părea cu atât mai izbitor iarna, când lucrările 
agricole intră într-un fel de şomaj. Altădată, în orice sezon, 
populaţia minelor, fie la suprafaţă, fie în subteran, înviora acest 
teritoriu. Convoaiele de care ce transportau cărbunele treceau zi 
şi noapte. inele, acum îngropate în traversele putrezite, 
scârţâiau sub povara vagoanelor. Acum drumul de piatră şi 
pământ înlocuia vechile şine ale exploatării. James Starr avea 
impresia că traversează un pustiu. Privea cu tristeţe în jurul său. 
Din când în când se oprea să răsufle. Trăgea cu urechea, dar 
văzduhul nu mai răsuna de fluierăturile îndepărtate şi de 
zgomotul maşinilor. La orizont nu se mai zărea aburul negru - la 
care se uită cu plăcere cel care lucrează în industrie — 
îmbibându-se cu norii groşi. Nici un cuptor înalt nu mai 
funcţiona, vărsând trâmbe de fum după ce se alimentase de-a 
dreptul din zăcământ, nici o ţeavă de eşapament nu-şi mai scuipa 
aburii albi. 

Solul, altădată înnegrit de pulberea de huilă, era acum curat, 
cum nu era obişnuit să-l vadă inginerul. Când se oprea Starr, se 
oprea şi Harry, aştepta şi tăcea. Simţea ce se petrece în sufletul 
acestuia şi împărtăşea întru totul impresiile tovarăşului său de 
drum, el, copil al minei, care trăise tot timpul în profunzimea 
acestui pământ. 

— Da, Harry, totul s-a schimbat, dar, ce vrei, tot scoțând 
mereu trebuia să se termine odată comoara de huilă! Regreţi 
acele timpuri? 

— Le regret, domnule Starr. Munca era grea, dar 
interesantă ca orice luptă. 

— Fără îndoială, fiule! Lupta de fiecare clipă, pericolul 
prăbuşirilor, incendiile, inundaţiile, exploziile de grizu lovind ca 
trăsnetul! Trebuiau luate măsuri pentru a evita aceste pericole! 
Bine zici! Era o luptă continuă şi prin urmare şi o viaţă plină de 
emoţii. 

—  Minerii din Aloa au fost mai norocoşi decât cei din 
Aberfoyle, domnule Starr! 

— Da, Harry, aşae. 

— Păcat că tot globul pământesc n-a fost compus în 
întregime din cărbune, domnule Starr, ar fi ajuns pentru câteva 
milioane de ani. 

— Fără îndoială, Harry, dar trebuie să recunoaştem că 
natura s-a dovedit a fi prevăzătoare formând globul nostru mai 
ales din gresie, calcar şi granit, care nu pot fi mistuite de foc! 

—  Vreţi să spuneţi că omenirea ar fi sfârşit prin a arde tot 
globul ? 

— Da, Harry, în întregime, răspunse inginerul. Furnalele, 
coşurile locomotivelor, ale locomobilelor, vapoarelor, uzinelor ar 
fi înghiţit şi ultima bucăţică de pământ şi astfel s-ar fi sfârşit 
lumea noastră într-o bună zi! 

— Acest lucru nu mai e de temut acum, domnule Starr, dar 
minele de cărbune vor fi totuşi secătuite mai repede decât 
stabilesc statisticile! 

— Aşa se va întâmpla, Harry, şi, după părerea mea, Anglia 
greşeşte schimbând combustibilul său cu aurul altor naţiuni! 

— Adevărat, răspunse Harry. 

— Ştiu, adăugă inginerul, că nici hidraulica, nici 
electricitatea nu şi-au spus încă ultimul cuvânt şi că aceste forţe 
vor fi utilizate din ce în ce mai mult. Dar ce are a face! Huila are 
o întrebuințare foarte practică şi răspunde cu uşurinţă diverselor 
necesităţi ale industriei. Din nefericire oamenii nu o pot produce 
după voinţa lor! Dacă pădurile cresc încontinuu pe sol sub 
influenţa căldurii şi a apei, cele din interiorul solului nu se mai 
pot reproduce şi Pământul nu se va mai găsi niciodată în 
condiţiile necesare pentru a le reface! 

James Starr şi însoţitorul său, tot vorbind, îşi reluară mersul 
grăbit. O oră după ce ieşiră din Callander, ajunseseră la mina 
Dochart. 

Oricine ar fi fost mişcat de aspectul trist al întreprinderii 
părăsite. Avea înfăţişarea unui schelet, al unui organism ce 
fusese plin de viață altădată. 

Un teren întins, înconjurat de câțiva arbori firavi, cu solul încă 
acoperit cu pulberea neagră a combustibilului mineral. Nu se 
mai zărea însă nici o scânteie, nici un tăciune, nici un bulgăre, 
nici un fragment de huilă. Totul fusese ridicat şi consumat de 
multă vreme. 

Pe o colină nu prea înaltă se distingea scheletul unei 
construcții enorme din lemn, deteriorată încetul cu încetul de 
soare şi de ploi. Ín vârful construcţiei se vedea o roată mare de 
fontă şi mai jos acei tamburi pe care se rulau cablurile care 
aduceau coliviile la suprafaţa solului. La etajul inferior se putea 
recunoaşte hala deteriorată a maşinilor, ale căror mecanisme din 
oţel şi cupru străluceau pe vremuri. Bucăţi de zid zăceau pe jos 
în mijlocul grinzilor sfărâmate şi mucegăite. Resturi de 
balansiere la care se articulau tijele pompelor de secare, cuzineţi 
stricaţi sau îmbâcsiţi cu murdărie, pinioane fără dinţi, culbutoare 
pentru bascularea vagonetelor, câteva tije fixate pe suporţi, 
închipuind oase mari de ihtiozauri, şine puse pe câte o traversă 

ruptă, susţinute încă de doi-trei pari ce se clătinau, locomotive 
de mină care n-ar fi remorcat nici greutatea unui vagonet gol — 
acesta era aspectul dezolant al minei Dochart. 

Armăturile puţurilor cu pietrele dislocate dispăreau sub 
muşchiul des. Aci puteai recunoaşte rămăşiţele unei colivii, colo 
resturile unui siloz unde se înmagazina cărbunele ce trebuia triat 
după calitate şi mărime. În sfârşit, resturile unor butoaie mari de 
care atârnau bucăţi de lanţ, fragmente de armături gigantice, 
bucăţi de tablă de la cazane găurite, pistoane răsucite, 
balansiere lungi care se aplecau deasupra puţurilor de asecare, 
punți ce tremurau în vânt, podeţe ce se clătinau când puneai 
piciorul pe ele, ziduri crăpate, acoperişuri pe jumătate prăbuşite 
ce dominau coşurile cu cărămizi dislocate, asemănătoare 
tunurilor moderne a căror chiulasă este prevăzută cu inele 
cilindrice din toate acestea se degaja o puternică impresie de 
părăsire, de mizerie, de tristeţe pe care nu ţi-o dau nici ruinele 
unui vechi castel din piatră, nici vestigiile unei fortărețe năruite. 

— Ce jale! făcu inginerul, privindu-l pe tânărul miner care 
nu răspunse. 

Amândoi pătrunseră sub şopronul care proteja gura puţului 
Yarow, ale cărui scări duceau spre galeriile inferioare ale minei. 
Inginerul se aplecă deasupra puţului. Pe acolo ieşea pe vremuri 
suflul puternic al aerului aspirat de ventilatoare. Acum era doar 
un abis tăcut. Aveai impresia că te afli la gura unui vulcan stins. 

James Starr şi Harry păşiră pe prima platformă. 

În timpul exploatării, agregate ingenioase deserveau unele 
puțuri ale minelor Aberfoyle, care sub acest aspect erau foarte 
bine utilate: colivii înzestrate cu paraşute automate care 
alunecau pe glisoare de lemn, scări oscilante, numite engine- 
men, care printr-o simplă mişcare de oscilație permiteau 
minerilor să coboare fără pericol sau să urce fără a se obosi. Dar 
aceste aparate perfecţionate au fost ridicate când au încetat 
lucrările. Lungul şir de scări, despărțite prin platforme înguste 
din 50 în 50 de picioare, era tot ce rămăsese la puţul Yarow. 
Treizeci din aceste scări, puse cap la cap, permiteau coborâşul 
până la talpa galeriei inferioare, la o adâncime de o mie cinci 
sute de picioare. Era singura cale de legătură între fundul minei 
Dochart şi suprafaţă. Aerisirea se făcea prin puţul Yarow, care 
comunica prin galeriile sale cu un alt puț a cărui gură se 
deschidea la un orizont superior. Aerul cald se degaja prin acest 
soi de sifon răsturnat. 

— Te urmez, Harry! spuse inginerul, făcându-i semn 
băiatului s-o ia înainte. 

— La ordinele dumneavoastră, domnule Starr. 

— Ai o lampă? 

— Da, şi măcar de-ar fi lampa de siguranţă de care ne 
serveam altădată. 

— Într-adevăr, exploziile de grizu nu mai sunt de temut 
acum. 

Jack Ryan 


Harry avea o lampă obişnuită cu ulei, al cărei fitil îl aprinse. În 
mina golită de cărbune nu se mai puteau produce scurgeri de 
gaz inflamabil, deci nu era necesar să izolezi flacăra de aerul 
ambiant printr-o pânză metalică, pentru a evita aprinderea 
gazului explozibil. Lampa lui Davy, atât de perfecționată, nu mai 
era necesară aici. Pericolul nu mai exista pentru că dispăruse 
cauza, deci combustibilul care constituia pe vremuri bogăţia 
minei Dochart. 

Harry cobori primele trepte ale scării superioare. James Starr 
îl urmă. Amândoi se găsiră curând într-un întuneric profund, 
întrerupt numai de licărirea slabă a lămpii. Pentru a lumina mai 
bine drumul lui James Starr, Harry ridică lampa deasupra 
capului. Coborâră astfel vreo zece scări, cu pasul măsurat, 
obişnuit minerului. Scările erau încă în bună stare. James Starr 
se uita la ceea ce lumina slabă îi permitea să vadă din pereţii 
puţului întunecat, încă acoperit cu o căptuşeală din lemn pe 
jumătate putredă. Ajunşi la a cincisprezecea platformă, deci la 
jumătatea drumului, se opriră pentru câteva momente. 

— Ei, n-am eu picioarele tale, băiatule, spuse inginerul 
răsuflând adânc, dar, în fine, mai merge! 

— Sunteţi voinic, domnule Starr, e ceva să fi trăit atâţia ani 
în mină! 

— Ai dreptate, Harry, dar când aveam douăzeci de ani aş fi 
coborât toate scările dintr-o suflare. Hai, mai departe! 

În momentul când erau gata să părăsească platforma, o voce 
încă îndepărtată se auzi în profunzimea puţului. Ea venea ca o 
undă sonoră amplificându-se în mod progresiv şi devenind din ce 
în ce mai clară: 

— Ei! Cine strigă de acolo? întrebă inginerul oprindu-l pe 
Harry. 

— N-aş putea spune, răspunse tânărul miner. 

— Nue bătrânul tău tată? 

— Nu, domnule Starr, nu e el. 

— Poate e vreun vecin ? 

— Nu avem vecini în fundul gropii, suntem singuri, foarte 
singuri. 

— Bine! Să lăsăm să treacă acest nepoftit, spuse Starr. Cei 
ce coboară trebuie să cedeze pasul celor ce urcă. 

Aşteptară. 

Vocea răsuna atât de puternic în acel moment de parcă ar fi 
trecut printr-un tub acustic şi curând câteva cuvinte dintr-un 
cântec scoţian ajunseră cu claritate la urechile tânărului miner. 

— Cântecul lacurilor! exclamă Harry. Ah! M-aş mira dacă n- 
ar fi Jack Ryan cel care-l cântă. 

— Cine e acest Jack Ryan care cântă atât de frumos? 

— Un fost tovarăş de muncă din mină. 

Apoi, aplecându-se deasupra platformei, Harry strigă: 

— Ei Jack! 

— Tu eşti, Harry? i se răspunse. Aşteaptă-mă, vin imediat! 

Cântecul continuă mai cu foc. 

După câteva minute, un tânăr de vreo douăzeci şi cinci de ani, 
înalt, cu o faţă veselă, cu ochii surâzători, cu gura zâmbitoare, cu 
părul de un blond strălucitor, apăru din fundul conului luminat 
de lanterna sa şi puse piciorul pe platforma celei de a 
cincisprezecea scări. 

În primul rând strânse mâna ce i-o întinse Harry. 

—  Încântat să te întâlnesc exclamă el, dar, să mă păzească 
sfântul Mungo, dacă ştiam că vii astăzi sus, m-aş fi scutit de 
coborâşul la puţul Yarow. 

— Domnul James Starr, spuse Harry întorcând lampa către 
inginer, care rămăsese în întuneric. 

— Domnul Starr? spuse mirat Jack Ryan. Ah, domnule 
inginer, aproape că nu v-aş fi recunoscut. De când am părăsit 
mina, ochii mei nu mai sunt obişnuiţi, ca altădată, să vadă prin 
întuneric. 

— Şi eu îmi amintesc acum de un puşti care cânta tot timpul 
în mină. Sunt mai bine de zece ani de atunci, băiatule! Fără 
îndoială că tu erai. 

— Chiar eu, domnule Starr şi, cu toate că mi-am schimbat 
meseria, nu mi-am schimbat firea, după cum vedeţi. Eu cred că e 
mai bine să râzi şi să cânţi decât să gemi şi să plângi. 

— Desigur, Jack, dar cu ce te ocupi de când ai plecat din 
mină? 

— Lucrez la ferma Melrose de lângă Irvin, în comitatul 
Renfrew, la patruzeci de mile de aici. Ei, dar nu se compară cu 
minele Aberfoyle! Târnăcopul se potrivea mai bine cu mâna mea 
decât sapa sau bâta cu care mân vitele. Apoi, în bătrâna mină 
existau colţuri sonore, ecouri vesele, care-ţi trimiteau înapoi cu 
voioşie cântecele, pe când colo, sus... Vă duceţi să-l vizitaţi pe 
bătrânul Simon Ford? 

— Da, Jack, spuse inginerul. 

— Sănuvă mai rețin. 

— Spune-mi, Jack, întrebă Harry, ce te-a făcut să vii astăzi 
aici? 

Voiam să te văd şi să te poftesc la serbarea clanului din Irvin. 

Ştii doară că eu sunt piperul din partea locului. Vom cânta, 
vom dansa... 

— Mulţumesc, Jack, dar îmi este imposibil. 

— Imposibil ? Dece? 

— Pentru că vizita domnului Starr s-ar putea prelungi şi eu 
trebuie să-l conduc la Callander. 

— Ei, Harry, serbarea clanului din Irvin va avea loc abia 
peste opt zile. Până atunci presupun că vizita domnului Starr se 
va termina, deci nimic nu te va mai reține. 

— Chiar aşa, Harry, spuse inginerul, trebuie să profiţi de 
invitaţia pe care ţi-o face prietenul tău Jack. 

— Bine, primesc, Jack, spuse Harry. Ne vom revedea peste 
opt zile la serbarea de la Irvin. 

— Deci ne-am înţeles, peste opt zile. La revedere, Harry. Vă 
salut, domnule Starr. Sunt foarte bucuros că v-am revăzut! Voi 
duce veşti despre dumneavoastră prietenilor noştri. Nimeni nu v- 
a uitat, domnule inginer. 

— Nici eu n-am uitat pe nimeni. 

— Vă mulţumesc în numele tuturor. 

— La revedere, Jack, spuse Harry, strângând încă o dată 
mâna prietenului său. 

Reluându-şi cântecul, Jack Ryan dispăru curând în înălţimea 
puţului, slab luminat de lanterna sa. 

După un sfert de oră, James Starr şi Harry coborau ultima 
treaptă şi păşeau pe solul ultimului orizont al minei. 

Din rondul format de fundul puţului Yarow porneau diverse 
galerii care serviseră exploatării ultimului strat al minei. Ele se 
înfundau în masivul de şist şi gresie, unele proptite cu nişte 
armături din bârne groase, altele dublate cu o zidărie solidă din 
pietre. Peste tot rambleul înlocuia straturile devorate de 
exploatare. Pilierii artificiali erau construiți din pietre smulse din 
carierele vecine; ei susțineau dublul etaj al zonelor terțiare şi 
cvaternare, care altădată se sprijineau chiar pe zăcăminte. 
Galeriile, luminate pe vremuri fie de lampa minerului, fie de 
lumina electrică introdusă în ultimii ani în mine, erau acum 
cufundate în întuneric. Dar galeriile întunecate nu mai răsunau 
de scârţâitul vagonetelor alunecând pe şine, nici de zgomotul 
uşilor de aeraj ce se închideau brusc din cauza curentului de aer, 
nici de vocile vagonetarilor, nici de nechezatul cailor şi al 
catârilor, nici de loviturile de tâmăcop ale minerului, nici de 
bubuitul exploziei ce spărgea masivul. 

— Vreti să vă odihniţi puţin, domnule Starr? 

— Nu, vreau să ajung mai repede la casa bătrânului Simon. 

— Mergeţi după mine, domnule Starr. Vă voi călăuzi, cu 
toate că sunt convins că aţi găsi şi singur drumul prin acest 
labirint de galerii. 

— Oh! Da, desigur! Am încă în memorie tot planul vechii 
mine. 

Intrară într-o galerie înaltă, asemănătoare cu naosul unei 
catedrale. 

Mergând, ei atingeau cu piciorul traversele de lemn pe care 
erau fixate şinele în perioada exploatării. Abia făcură vreo 
cincizeci de paşi, când un bolovan enorm se prăvăli la picioarele 
lui James Starr. 

— Atenție, domnule Starr! strigă Harry apucând braţul 
inginerului. 

— Un pietroi, Harry! Ah, armăturile acestea vechi nu mai 
sunt destul de solide, fără îndoială, şi... 

— Domnule Starr, mi se pare că bolovanul a fost aruncat de 
cineva, şi încă de o mână bărbătească! spuse Harry. 

—  Aruncat? Ce vrei să spui, băiatul meu? 

— Nimic, nimic, răspunse evaziv Harry, a cărui privire 
încordată ar fi vrut să străpungă zidurile groase. Să mergem mai 
departe. Luaţi braţul meu, vă rog, şi nu vă temeţi că vă veţi 
împiedica. 

— Bine, Harry. 

Merseră înainte, iar Harry privea mereu în urmă, proiectând 
lumina în profunzimea galeriei. 

— Mai avem mult de mers? 

— Cel mult zece minute, domnule inginer. Da, murmură 
Harry ca pentru sine, e totuşi straniu. Aşa ceva mi se întâmplă 
pentru prima oară. Cum de a căzut bolovanul tocmai când 
treceam n0i?... 

— E o simplă întâmplare, Harry! 

— Da... o întâmplare... Harry se opri şi ascultă. 

— Ce este, Harry? 

Mi s-a părut că merge cineva în urma noastră. Ascultă mai 
atent. Nu cred că mi s-a părut. Sprijiniţi-vă de mine, domnule 
Starr, serviţi-vă de mine ca de un baston. 

— Un baston zdravăn, Harry. Nu există nimic mai bun pe 
lume decât un băiat de treabă ca tine! 

Ambii îşi continuară drumul în tăcere, prin naosul întunecat. 

Adesea, Harry, preocupat, întorcea capul încercând să 
surprindă fie vreun zgomot îndepărtat, fie vreo licărire pe 
undeva, dar atât în urma cât şi înaintea lor nu era decât tăcere şi 
întuneric. 


V FAMILIA FORD 


După încă zece minute de mers, James Starr şi Harry Ford 
ieşeau în sfârşit din galeria principală. Tânărul miner şi inginerul 
ajunseră într-un luminiş, dacă se poate numi astfel o excavaţie 
vastă şi întunecoasă. Totuşi această excavaţie nu era cu totul 
neluminată. Prin gura unui puț de aeraj părăsit, săpat la un 
orizont superior, pătrundeau câteva raze de lumină. Prin acest 
puț se făcea şi aerisirea minei Dochart. Datorită slabei densități, 
aerul cald din interior era antrenat către puţul Yarow. Aşadar, 
puţină lumină şi puţin aer pătrundeau prin bolta groasă de şist 
până la acel luminiş. Acolo locuia de zece ani Simon Ford cu 
familia sa, într-o casă subterană săpată în masivul de şist, chiar 

pe locul unde altădată funcționau maşinile puternice destinate să 
efectueze tracţiunea mecanică în mina Dochart. Aceasta era 
locuinţa bătrânului maistru, căreia îi dădea bucuros denumirea 
de cottage. 

Simon Ford avea unele mici economii agonisite în anii 
îndelungaţi de muncă şi ar fi putut trăi modest în orice oraş al 
regatului, la aer, la soare; totuşi, atât el cât şi familia sa au 
preferat să nu părăsească mina. Aici trăiau fericiţi având 
aceleaşi gânduri, aceleaşi gusturi. Da! Ei iubeau acest cottage, 
înfundat la o mie cinci sute de picioare sub solul Scoției. Aici 
aveau şi avantajul de a nu se teme că agenţii fiscului, acei 
stentmaters însărcinaţi să stabilească impozitele, ar veni să-i 
deranjeze. 

În acea epocă, Simon Ford, fostul maistru al minei Dochart, îşi 
purta încă voiniceşte cei şaizeci şi cinci de ani ai săi. Inalt, 
robust, bine făcut, ai fi spus privindu-l că este unul din cei mai 
remarcabili sawnyes! ai cantonului care dădea atâţia bărbaţi 
frumoşi regimentelor de Highlanders. 

Simon Ford se trăgea dintr-o veche familie de mineri şi 
genealogia sa mergea până la primele timpuri ale exploatării 
zăcămintelor carbonifere ale Scoției. 

Fără a face cercetări arheologice pentru a stabili dacă grecii 
sau romanii foloseau huila, dacă chinezii exploatau minele de 
cărbuni înaintea erei noastre, fără a discuta dacă într-adevăr 
combustibilul mineral îşi datorează numele potcovarului Houillos 
care trăise în Belgia în secolul al XII-lea, putem afirma că 
bazinele carbonifere ale Marii Britanii au fost primele date în 
exploatare continuă. Încă în secolul al XI-lea Wilhelm Cuceritorul 
împărțea cu tovarăşii săi de arme produsele bazinului carbonifer 
din Newcastle. In secolul al XIII-lea, o licenţă de exploatare a 
«cărbunelui marin» i-a fost concesionată lui Henric al III-lea. În 
sfârşit, la finele aceluiaşi secol se menţionează zăcăminte 
carbonifere în Scoţia şi în Ţara Galilor. Cam în acea epocă, 
străbunii lui Simon Ford au pătruns în măruntaiele solului 
caledonian şi n-au mai ieşit, succedându-se din tată în fiu ca 
simpli mineri, trudind ca ocnaşii la extragerea preţiosului 
combustibil. Se pare că lucrătorii din minele de cărbuni şi cei din 
minele de sare erau în epoca respectivă adevăraţi sclavi. In 
secolul al XVIII-lea, această opinie era atât de bine stabilită în 
Scoţia, încât în timpul războiului Pretendentului?” era de temut o 
răscoală a celor douăzeci de mii de mineri din Newcastle pentru 


1 Sawney, adică scotia, similar cu John Bull - englez şi Paddy 
- irlandez.(n.a.) 

2 Este vorba de Iacob III Stuart (1688 - 1766), supranumit 
«Pretendentul» din pricină că a încercat, fără succes, cu sprijinul 
Franţei, succesiunea la tronul Angliei. 

a-şi recuceri libertatea pe care nu păreau s-o aibă. Oricum, 
Simon Ford era mândru că aparţine acelei mari familii de mineri 
scoțieni. El a muncit cu mâinile sale chiar acolo unde strămoşii 
săi au mânuit ciocanul de mină, cleştele, târnăcopul şi hârleţul. 
La treizeci de ani era maistrul minei Dochart, cea mai 
importantă din minele de la Aberfoyle. Işi iubea cu pasiune 
meseria pe care şi-a exercitat-o mulţi ani cu avânt. Singurul său 
necaz era că stratul de cărbune scădea văzând cu ochii şi 
prevedea ceasul foarte apropiat când zăcământul se va epuiza. 
Încă de pe atunci a început să caute noi strate în toate minele de 
la Aberfoyle, care comunicau între ele în subteran. in ultima 
perioadă a exploatării a avut norocul să descopere câteva. 
Instinctul său de miner îl ajuta de minune şi inginerul James 
Starr îl aprecia foarte mult. S-ar fi spus că detecta zăcămintele în 
măruntaiele minei, aşa cum un hidroscop detectează sursele de 
apă sub învelişul solului. Dar, aşa cum s-a mai spus, veni şi 
momentul când materia combustibilă lipsi cu desăvârşire în 
mină. Sondajele n-au mai dat nici un rezultat. Era evident că 
zăcământul carbonifer fusese în întregime epuizat. Exploatarea 
încetă, minerii se retraseră. Cei mai mulţi erau desperaţi. Toţi 
cei care ştiu că omul îşi iubeşte de fapt truda nu se vor mira. Cel 
mai lovit era fără îndoială Simon Ford. El era prin excelenţă tipul 
de miner a cărui existenţă este indisolubil legată cu aceea a 
minei sale. Locuise acolo de când s-a născut şi n-a vrut să 
părăsească locul nici când exploatarea a încetat. Rămăsese deci. 
Harry, fiul său, fu însărcinat cu aprovizionarea locuinţei 
subterane. El, Simon Ford, nu urcase la suprafaţă nici de zece 
ori în cei zece ani. 

«Să mă duc sus? La ce bun?» spunea el mereu şi nu părăsea 
lăcaşul său întunecat. 

În acest mediu, dealtfel sănătos, deoarece avea o temperatură 
medie constantă, bătrânul maistru nu cunoştea nici arşiţele verii, 
nici gerurile iernii. Ai lui se simțeau bine. Ce-şi mai putea dori ? 
De fapt, însă, era foarte trist. Regreta însufleţirea, mişcarea, 
viaţa de altădată care anima atât de intens exploatarea. O idee 
fixă îl susţinea totuşi. 

«Nu, nu! Mina nu e epuizată», îşi spunea el tot timpul, şi cel 
care şi-ar fi exprimat faţă de Simon Ford îndoiala că într-o zi 
bătrâna Aberfoyle va învia dintre morţi s-ar fi pus rău cu 
bătrânul maistru. Speranţa de a descoperi un nou zăcământ care 
să redea minei vechea ei splendoare nu-l părăsise niciodată. 

Da! Dacă ar fi trebuit, ar fi pus din nou mâna pe târnăcop şi 
bătrânele sale braţe, încă puternice, ar fi atacat cu forţă stânca. 
Mergea, aşadar, prin galeriile întunecoase, uneori singur, alteori 
cu fiul său, observând, cercetând, şi se întorcea acasă obosit, dar 
nu descurajat. 


31 


Madge era demna soţie a lui Simon Ford. Înaltă şi voinică, 
goodwife după expresia scoțiană, adică o soţie bună. Ca şi soţul 
ei, Madge n-ar fi părăsit mina Dochart. Ea împărtăşea în această 
privinţă toate nădejdile şi toate regretele lui Simon. Îl încuraja şi 
îl stimula, vorbindu-i atât de convingător încât încălzea inima 
bătrânului maistru. 

«Aberfoyle e numai adormită, Simon, îi spunea ea. E în repaus, 
dar nu e moartă.» 

Madge ştia de asemeni să se lipsească de lumea exterioară şi 
să concentreze fericirea unei existenţe în trei în întunecosul lor 
cottage. Acolo sosi James Starr. Simon Ford îl aştepta în faţa 
casei de când zărise de departe lampa lui Harry care îi anunţa 
sosirea fostului său viewer, şi îi ieşi în întâmpinare. 

— Bine aţi venit, domnule James, îi strigă el cu un glas ce 
răsuna sub bolta de şist. Fiţi binevenit în casa bătrânului 
maistru! Deşi se află la o mie cinci sute de picioare sub pământ, 
casa familiei Ford nu e mai puţin ospitalieră! 

— Ce mai faci, bravul meu Simon? întrebă James Starr 
strângând mâna gazdei sale. 

— Foarte bine, domnule Starr. Cum s-ar putea să fie altfel 
aici, la adăpost de toate intemperiile? Doamnele dumneavoastră, 
care se duc în timpul verii să respire aerul din Newhaven sau din 
Porto-Bello, ar face mai bine să petreacă aici, la mina din 
Aberfoyle, câteva luni! Ele n-ar risca să răcească, aşa cum se 
întâmplă pe străzile umede ale bătrânei capitale. 

— Nu te contrazic, Simon, răspunse Starr, fericit de a-l fi 
regăsit pe maistru aşa cum era pe vremuri. Într-adevăr, mă 
întreb de ce nu schimb casa mea din Canongate pe vreun cottage 
vecin cu al dumitale! 

— Ce plăcere, domnule Starr! Cunosc eu pe unul din foştii 
dumneavoastră maiştri care ar fi foarte încântat dacă între el şi 
dumneavoastră n-ar exista decât un zid despărțitor. 

— Dar Madge? 

— Nevasta se simte şi mai bine decât mine, dacă acest lucru 
este posibil, răspunse Simon Ford. E o mare bucurie pentru ea 
de a vă avea ca oaspete. Cred că s-a întrecut pe sine ca să vă 
primească. 

— Vom vedea, Simon, vom vedea, răspunse inginerul, care 
după un drum atât de lung nu privea cu indiferență perspectiva 
unui prânz bun. 

— Vă e foame, domnule Starr? 

— Mi-e tare foame. Drumul mi-a făcut poftă de mâncare. Am 
sosit pe un timp îngrozitor. 

— Ah! Plouă acolo sus? spuse Ford cu un ton accentuat de 
milă. 

— Da, Simon, şi apele fluviului Forth sunt agitate astăzi de 
parcă ar fi valurile mării. 

— Ei bine, domnule James, aici nu plouă niciodată. Dar ce să 
vă vorbesc dumneavoastră despre unele avantaje pe care le 
cunoaşteţi la fel de bine ca şi mine! lată-vă sosit la cottage. 
Acesta este principalul şi vă spun încă o dată: bine aţi venit! 

Simon Ford şi Harry îl invitară pe Starr în casă. El se pomeni 
într-o încăpere spațioasă, luminată de mai multe lămpi, dintre 
care una era suspendată de grinzile colorate ale tavanului. Masa 
era acoperită cu o faţă de masă împodobită cu culori vii şi nu 
aştepta decât oaspeţii cărora le erau pregătite patru scaune 
tapisate cu piele. 

— Bună ziua, Madge, spuse inginerul. 

La revedere, 


— Bună ziua, domnule James, răspunse buna scoțiană, care 
se ridică spre a-l întâmpina pe oaspete. 

— [mi face plăcere să vă revăd. 

— Aveţi dreptate, domnule James, e plăcut să-i regăseşti pe 
cei pentru care ai fost totdeauna bun. 

— Supa aşteaptă, nevastă, spuse Simon. Nu trebuie s-o 
lăsăm să aştepte, şi nici pe domnul James, care are o adevărată 
foame de miner şi va avea prilejul să se convingă că fiul nostru 
are grijă să nu ne lipsească nimic aici, la cottage! Harry, adăugă 
bătrânul maistru adresându-se fiului său, ştii că Jack Ryan a 
venit să te vadă? 

— Ştiu, tată, l-am întâlnit în putul Yarow. 

— E un prieten bun şi vesel, spuse Ford, dar lui îi place 
acolo sus. Nu are adevărat sânge de miner în vine. Poftim la 
masă, domnule James, şi să mâncăm pe săturate, căci e posibil 
să cinăm foarte târziu. 

— Ei bine, pentru asta aş dori să nu mă preocupe nimic. Aş 
vrea să-ţi pun două întrebări. 

—  Puneţi-le, domnule James! 

— In scrisoarea dumitale îmi vorbeşti de o comunicare de 
natură să mă intereseze. 

— Este într-adevăr foarte interesantă. 

— Pentru dumneata? 

— Pentru dumneavoastră şi pentru mine, domnule James. 
Dar doresc să vă fac comunicarea după-masă şi anume la locul 
respectiv, altfel risc să nu mă credeţi. 

— Simon, spuse din nou inginerul, uită-te în ochii mei. O 
comunicare interesantă? Da, bine!... Nu te mai întreb nimic, 
spuse James, parcă citind în ochii bătrânului maistru răspunsul 
pe care îl nădăjduia. 

— Şia doua întrebare? spuse Ford. 

— Ştii cumva cine e persoana care mi-a scris această 
scrisoare? rosti inginerul arătându-i scrisoarea anonimă pe care 
o primise. 

Simon Ford citi cu atenţie scrisoarea şi o arătă fiului său: 

—  Cunoşti scrisul acesta ? 

— Nu, tată. 

— Scrisoarea avea ştampila poştei din Aberfoyle? îl întrebă 
Simon pe inginer. 

— Da, ca şia dumitale. 

— Ce părere ai despre asta, Harry? spuse Simon a cărui faţă 
se întunecă un moment. 

— Cred, tată, că cineva avea un interes oarecare de a-l 
împiedica pe domnul James să vină la întâlnirea pe care i-ai fixat- 
o. 

— Dar cine? exclamă cu enervare bătrânul miner. Cine 
putea să pătrundă atât de adânc în gândurile mele? 

Simon Ford căzu pe gânduri, dar vocea lui Madge îi aduse la 
realitate: 

— Luaţi loc, domnule Starr. Supa se răceşte. Să nu ne mai 
gândim acum la această scrisoare. 

La invitaţia bătrânei femei se aşezară la masă, James Starr în 
faţa lui Madge, pentru a-i face cinste, şi tatăl în faţa fiului. 
Madge pregătise un prânz bun, scoţian. Începură cu un 
hotchpotch, o supă excelentă în care înotau bucăţi de carne şi, 
cum spunea Simon, în arta de a pregăti această supă Madge nu 
avea pereche. Acelaşi lucru se putea spune despre cockyleeky, 
un fel de tocană de cocoş cu praz, care merita numai laude. Totul 
fu stropit cu o bere care venea din cele mai bune fabrici din 
Edinburgh. Dar felul principal era o budincă naţională numită 
haggis, preparată din carne şi faină de orz. Acest fel de mâncare 
excepţional, care inspirase poetului Burns una dintre cele mai 
bune ode ale sale, avu soarta rezervată tuturor lucrurilor 
frumoase din lume: trecu ca un vis. Madge primi sincere 
complimente de la musafirul său. Dejunul se termină cu un 
desert compus din brânză şi cakes, prăjituri din ovăz, fin 
preparate, la care serviră şi câteva păhărele de usguebaugh, un 
rachiu foarte bun din grâne care avea douăzeci şi cinci de ani, 
exact vârsta lui Harry. Dejunul dură mai bine de o oră. James 
Starr şi Simon Ford mâncau cu poftă, dar, în acelaşi timp, 
vorbeau mai ales de trecutul bătrânei mine Aberfoyle. Harry nu 
vorbea deloc. De două ori se ridică de la masă şi ieşi din casă. 
Era foarte îngrijorat din pricina accidentului cu bolovanul şi voia 
să observe împrejurimile cottage-ului. Nici scrisoarea anonimă 
nu-i dădea pace. În timpul uneia din absenţele sale, inginerul 
spuse părinţilor lui: 

— Aveţi un băiat de treabă, dragii mei! 

— Da, domnule James, e o fire bună şi devotată, răspunse 
maistrul. 

—  Îiplace aici cu voi, la cottage ? 

— N-ar dori să ne părăsească. 

— Totuşi, nu vă gândiţi să-l însuraţi? 

—  Să-l însurăm pe Harry! exclamă Ford. Cu cine? Cu o fată 
de acolo de sus, căreia i-ar place dansul şi petrecerile? Care ar 
prefera clanul ei minei noastre? Harry n-ar vrea aşa ceva! 

— Simon, interveni Madge, doar n-ai să pretinzi ca Harry al 
nostru să nu se însoare niciodată! 

— N-am să pretind nimic, răspunse bătrânul miner, dar mai 
avem timp. Cine ştie, poate îi vom găsi.... 

Harry intră pe uşă, astfel că Simon Ford nu mai termină fraza. 

Când Madge se ridică de la masă, toţi o imitară şi se aşezară 
un moment în faţa casei. 

— Ei bine, Simon, spuse inginerul, te ascult! 

— Domnule James, spuse Ford, nu am nevoie de urechile ci 
de picioarele dumneavoastră. V-aţi odihnit bine? 

— M-am odihnit şi m-am refăcut, Simon. Sunt gata să te 
însoțesc oriunde doreşti. 

— Harry, spuse Simon, aprinde lămpile de siguranţă. 

— Luaţi lămpi de siguranţă? exclamă Starr foarte mirat, 
deoarece exploziile de grizu nu mai erau de temut într-o mină cu 
totul golită de cărbune. 

— Da, domnule Starr, din prudenţă. 

— Doar n-ai să-mi propui, bravul meu Simon, să îmbrac şi o 
haină de miner? 

— Nu încă, domnule Starr, nu încă, răspunse bătrânul 
maistru ai cărui ochi luceau într-un mod deosebit în orbitele lor 
adânci. 

Harry, care intrase în cottage, veni imediat cu trei lămpi de 
siguranţă. Dădu una inginerului, una tatălui său şi a treia o 
păstră pentru el, suspendată în mâna stângă, în timp ce cu 
dreapta ţinea un baston lung. 

— La drum! spuse Simon apucând un târnăcop zdravăn de 
lângă uşa casei. 

— La drum! răspunse inginerul. La revedere, Madge! 

— Dumnezeu să vă ajute, le ură scoţiana. 

— Să ne pregăteşti o cină bună, nevastă, auzi? strigă Ford. 
Ne va fi foame la întoarcere şi îi vom face cinste! 


VI CÂTEVA FENOMENE INEXPLICABILE 


Sunt cunoscute credinţele superstiţioase din nordul şi sudul 
Scoției, în unele clanuri fermierii, adunaţi la clacă, povestesc cu 
plăcere basme luate din repertoriul mitologic hiperborean. 
Ştiinţa de carte, deşi larg răspândită în regiune, n-a reuşit să 
reducă la starea de ficţiune aceste legende care par inerente 
însuşi solului vechei Caledonii. Acolo e încă ţara spiritelor, a 
fantomelor, a spiriduşilor şi a zânelor. Acolo mai apare încă 
geniul rău care nu dispare decât dacă îi dai bani; aşa numitul 
Seer din Highlands, care datorită unui anumit har prezice 
moartea apropiată; May Moullach care apare în chip de fată 
tânără cu braţe păroase şi previne familiile de nenorocirile ce le 
ameninţă; zâna Branshie care anunţă evenimentele funeste; 
brawnies cărora li se încredinţează paza bunurilor domestice; 
Urisk care frecventează mai ales trecătorile sălbatice ale lacului 
Katrine şi multe altele. 

Se înţelege de la sine că populaţia minelor scoțiene a furnizat 
şi ea repertoriului mitologic legendele şi fabulele sale... Dacă 

munţii la suprafaţa pământului sunt populaţi de fiinţe himerice 
— bune sau rele — cu atât mai mult întunecoasele mine de huilă 
trebuiau să fie bântuite de acestea până în locurile lor cele mai 
adânci. Cine provoacă cutremurele zăcămintelor în timpul 
nopţilor cu furtună? Cine te pune pe urma unui strat încă 
neexploatat? Cine provoacă explozii dezastruoase, aprinzând 
gazul grizu, dacă nu un geniu al minei? Aceste păreri erau 
răspândite printre scoţienii superstiţioşi. Într-adevăr, majoritatea 
minerilor credeau în fantastic, deşi era vorba de fenomene pur 
fizice, şi în zadar căutai să-i convingi explicându-le fenomenul şi 
arătându-le eroarea lor. Unde s-ar fi putut dezvolta mai liber 
credinţele naive decât în fundul acestor abisuri? 

Minele Aberfoyle, tocmai pentru că se aflau într-o ţară a 
legendelor, se pretau şi mai bine tuturor incidentelor 
supranaturalului. Aşadar, şi aici legendele abundau. Trebuie să 
spunem, dealtfel, că existenţa unor fenomene neexplicate încă 
alimentau credulitatea publică. 

În primele rânduri ale superstiţioşilor minei Dochart era Jack 
Ryan, prietenul lui Harry. El era cel mai mare partizan al 
supranaturalului. Toate povestirile fantastice le transforma în 
cântece care îi aduceau succese la clăcile de iarnă. Dar nu numai 
Jack Ryan, ci toţi prietenii lui afirmau sus şi tare că în minele de 
la Aberfoyle umblau fantome, că fiinţe imateriale apăreau adesea 
acolo, aşa cum se întâmplă şi la suprafaţă. Dacă stăteai să-i 
asculţi, ai fi spus că tocmai inexistenţa acestora ar fi fost ceva 
extraordinar. Ce mediu mai prielnic puteai găsi pentru 
desfăşurarea geniilor, a spiriduşilor şi a altor actori ai dramelor 
fantastice decât o mină atât de adâncă şi întunecoasă ? Decorul 
exista, de ce n-ar veni să-şi joace rolul personajele 
supranaturale? Astfel gândeau Jack Ryan şi prietenii săi din mina 
de la Aberfoyle. 

Aşa cum s-a mai spus, diferitele zone ale minei comunicau între 
ele prin galerii lungi subterane, amenajate între strate. 
Comitatul Stirling era aşezat pe un masiv enorm brăzdat de 
tunele, de excavații, de puțuri, un labirint subteran care avea 
aspectul unui uriaş furnicar. 

Minerii diverselor mine se întâlneau adesea, fie când se 
duceau, fie când se întorceau de la lucru. Ei aveau prilejul să 
stea de vorbă şi să vehiculeze de la mină la mină poveştile care 
îşi aveau originea în subteran. Cele povestite se transmiteau cu o 
repeziciune uluitoare, trecând din gură în gură, şi, bineînţeles, 
cu amplificările respective. 

Totuşi, doi bărbaţi cu mai multă cultură şi cu o fire mai 
pozitivistă decât ceilalţi nu s-au lăsat antrenați. Ei respingeau 
categoric amestecul în viaţa minei a spiritelor, a fantomelor, a 
duhurilor sau a zânelor. Aceşti bărbaţi erau Simon Ford şi fiul 
său Harry. Dealtfel, au şi dovedit acest lucru continuând să 

locuiască în cripta întunecoasă şi după încetarea lucrărilor la 
mina Dochart. Poate că buna Madge avea o oarecare înclinare 
spre superstiții, ca şi celelalte femei din Scoţia, dar aceste 
poveşti fantastice şi le povestea doar sieşi, în mod conştiincios, 
pentru a nu renunţa la vechile tradiţii. Simon Ford şi Harry, 
chiar dacă ar fi împărtăşit credinţa celorlalţi mineri, n-ar fi lăsat 
mina nici în stăpânirea zânelor, nici a geniilor. Speranţa de a 
descoperi un nou strat i-ar fi facut să înfrunte toată cohorta 
fantastică de spiriduşi. Ei nu erau superstiţioşi, ci credeau una şi 
bună: nu puteau admite că zăcământul carbonifer din Aberfoyle 
a fost complet secătuit. Se poate spune cu drept cuvânt că Simon 
Ford şi fiul său aveau în această privinţă «credința 
cărbunarului», o credinţă de neclintit. 

lată de ce, de zece ani, zi de zi, fără întrerupere, fermi în 
convingerile lor, tatăl şi fiul luau târnăcopul, bastonul şi lampa. 
Ei mergeau astfel amândoi cercetând roca, lovind în ea şi 
ascultând dacă nu cumva sună favorabil. 

Atâta timp cât sondajele nu ajunseseră până la granitul 
stratului primar, Simon Ford şi Harry erau de acord că 
cercetarea, inutilă astăzi, ar putea fi utilă mâine şi că ea trebuie 
reluată. Intreaga lor viaţă şi-o treceau încercând să redea minei 
Aberfoyle vechea ei prosperitate. Dacă tatăl ar fi dispărut 
înaintea succesului, fiul ar fi continuat de unul singur. 

În acelaşi timp, aceşti doi paznici pasionaţi ai minei o vizitau şi 
pentru a verifica gradul ei de conservare. Controlau soliditatea 
rambleului şi a armăturilor. Cercetau dacă e vreun pericol de 
prăbuşire şi dacă nu era necesar să se blocheze de urgenţă unele 
părţi ale minei. Examinau de asemenea urmele de infiltrare a 
apelor de la suprafaţă. Ei canalizau şi îndreptau apele spre 
anumite jompuri, pentru scurgere. De bună voie s-au constituit 
în protectori şi conservatori ai acestui domeniu neproductiv, 
care furnizase atâtea bogății, astăzi consumate. Într-una din 
aceste excursii, Harry Ford a fost surprins de unele fenomene 
observate, pe care nu le putea explica. Astfel, de mai multe ori, 
pe când străbătea o galerie îngustă, i se păru că aude zgomote 
ce semănau cu lovituri puternice de târnăcop în peretele 
rambleiat. Harry, pe care nici naturalul, nici supranaturalul nu-l 
înfricoşau, grăbi pasul pentru a surprinde cauza acestor 
misterioase lovituri. Galeria era pustie. Lumina lămpii proiectată 
pe pereţi nu scotea la iveală nici o urmă recentă de târnăcop sau 
de cleşte. Harry se întreba dacă nu e cumva jocul unei iluzii 
acustice sau al unui ecou bizar sau fantastic. Altă dată, 
proiectând subit o lumină puternică spre o adâncitură suspectă, i 
se păru că vede o umbră trecând. Se repezi.... nimic, deşi nici o 
ieşire nu putea permite unei fiinţe omeneşti să scape urmăririi 
sale! De două ori în ultima lună, vizitând partea de apus a minei, 

Harry auzi în mod clar explozii îndepărtate, ca şi cum un miner 
ar fi făcut să explodeze un cartuş de dinamită. 

Ultima dată, după cercetări amănunțite, el constată că un stâlp 
fusese retezat cu explozibil. La lumina lămpii sale, Harry 
examină cu atenţie peretele atacat de explozibil şi observă că 
acesta nu era un simplu zid din pietre, ci un bloc de şist care 
pătrunsese la această adâncime, chiar în orizontul zăcământului 
carbonifer. Oare explozia avea ca scop descoperirea unui nou 
strat? se întreba Harry. Nu cumva se urmărea prăbuşirea acelei 
părţi a minei ? Harry îşi puse aceste întrebări şi când îi povesti 
tatălui său cele descoperite, nici acesta nu găsi un răspuns 
satisfăcător. 

«E foarte curios, repeta adesea Harry, prezenţa în mină a unui 
necunoscut mi se pare imposibilă, şi totuşi nu se poate pune la 
îndoială. 

Să mai fie cineva afară de noi care vrea să descopere un nou 
strat de exploatat? Sau poate încearcă să nimicească ceea ce a 
mai rămas din mina de la Aberfoyle? Dar cu ce scop? Trebuie să 
aflu, chiar dacă ar fi să-mi pierd viaţa.» 

Cu vreo cincisprezece zile în urma celei în care Harry Ford îl 
călăuzea pe inginer prin labirintul minei Dochart, era pe punctul 
de a atinge scopul cercetărilor sale. El parcurgea extremitatea 
de sud-vest a minei, având în mână un felinar puternic. Deodată i 
se păru că la câteva sute de picioare înaintea lui se stinsese o 
lumină în fundul unei breşe înguste care tăia de-a curmezişul 
masivul. Se repezi către lumina suspectă... nimic. Cercetare 
inutilă. 

Cum Harry nu admitea explicaţii supranaturale pentru nişte 
lucruri concrete, el ajunse la concluzia că un necunoscut dădea 
târcoale minei. Totuşi, în pofida investigaţiilor sale, întrucât 
cercetarea celor mai mici adâncituri ale galeriilor nu-i aduse nici 
o dovadă, el nu se alese cu nimic, nu ajunse la o certitudine. 
Harry lăsă deci pe seama întâmplării descoperirea misterului. 
Din timp în timp, mai văzu licăriri ce zburau dintr-un punct în 
altul ca Focurile sf. Elm! , dar apariţia lor dura doar o clipă. 
Trebui să renunţe la descoperirea cauzei lor. 

Fără îndoială că Jack Ryan sau alţi superstiţioşi, zărind acele 
flăcări fantastice, ar fi pus totul pe seama supranaturalului, dar 
lui Harry nici prin gând nu-i trecea, dealtfel ca şi lui Simon Ford. 
Când discutau amândoi despre aceste fenomene datorate evident 
unei cauze pur fizice, bătrânul spunea: «Să aşteptăm, fiule. Intr-o 
zi totul se va explica.» Totuşi trebuie să remarcăm că, până în 
ziua sosirii inginerului, nici Harry, nici tatăl său nu fuseseră ţinta 
unui act de violenţă. 


1 Focurile sf. Elm - egretă luminoasă ce apare uneori la 


extremitatea unei vergele sau a unui semnalizator. 

Dacă bolovanul ce căzuse la picioarele lui James Starr fusese 
aruncat de mâna unui răufăcător, acesta era primul act criminal 
de acest fel. Întrebat, James Starr fu de părere că piatra se 
desprinsese din bolta galeriei. Harry nu admitea o explicaţie atât 
de simplă. După el, piatra nu se desprinsese, ci fusese aruncată. 
După opinia lui traiectoria descrisă de piatră dovedea că ea 
fusese impulsionată de o forţă străină. Harry vedea deci o 
tentativă directă de atac împotriva sa, a tatălui său sau chiar a 
inginerului. După tot ce cunoaştem, poate că Harry avea motive 
întemeiate să gândească astfel. 


VII O EXPERIENŢĂ A LUI SIMON FORD 


Vechiul orologiu de lemn din sală bătea ora douăsprezece când 
James Starr şi gazdele sale părăseau cottage-ul. Lumina ce 
pătrundea prin puţul de aerisire licărea slab, făcând deocamdată 
inutilă lampa lui Harry. După puţin timp însă, înaintând către 
extremitatea minei Dochart, unde Simon Ford îl conducea pe 
Starr, întunericul din ce în ce mai profund făcu necesară lumina 
lămpii. După ce parcurseră o distanţă de vreo două mile prin 
galeria principală, cei trei exploratori — vom vedea că era vorba 
de o adevărată explorare — ajunseră la deschizătura unei galerii 
înguste, asemănătoare unui pronaos a cărui cupolă se sprijinea 
pe o schelărie din lemn pe care crescuse un muşchi albicios. 
Galeria urma aproximativ cursul trasat de fluviul Forth la o mie 
cinci sute de picioare mai sus. Gândind că James Starr era mai 
puţin familiarizat ca altădată cu labirintul minei Dochart, Simon 
Ford îi amintea dispoziţia planului general al minei, comparându- 
l tot timpul cu traseul geografic de pe sol. James Starr şi Simon 
Ford mergeau discutând. Harry păşea înaintea lor luminându-le 
calea. Din când în când, el proiecta brusc lumina lămpii spre 
întortocherile întunecoase, căutând să surprindă vreo umbră 
suspectă. 

— Mai mergem mult, Simon? întrebă inginerul. 

— Încă o jumătate de milă, domnule James. Ei, altădată am fi 
făcut acest drum în vagonete tractate mecanic! Dar ce departe 
sunt aceste vremuri! 

— Ne îndreptăm deci către extremitatea ultimului strat? 

— Da. Văd că mai cunoaşteţi încă bine mina! 

— Simon, spuse inginerul, dacă nu mă înşel, cred că ar fi 
cam greu să mergem mai departe. 

— Într-adevăr, domnule James. De acolo au smuls 
târnăcoapele noastre ultima bucată de huilă. Parcă văd şi 
acuma! Eu am dat ultima lovitură, care a răsunat în pieptul meu 

mai puternic decât în rocă. Peste tot în jurul nostru era numai 
şist şi gresie, iar când vagonetul a pornit către puţul de 
extracţie, l-am urmat cu inima grea, aşa cum mergi după dricul 
unui sărac. Mi se părea că însuşi sufletul minei se duce odată cu 
vagonetul. 

Tonul grav cu care bătrânul maistru pronunţă acele cuvinte îl 
impresionă pe inginer care împărtăşea sentimentele lui Simon, 
asemănătoare cu ale unui marinar care e silit să-şi părăsească 
nava avariată, sau cu ale unui fermier scoţian care vede 
prăbuşindu-i-se casa strămoşească! James Starr apucă mâna lui 
Simon Ford. La rândul său, acesta, strângându-i-o cu putere, 
spuse: . 

— In acea zi ne-am înşelat cu toţii. Nu! Bătrâna noastră 
mină nu era moartă! Minerii nu părăseau un cadavru şi 
îndrăznesc să afirm, domnule James, că inima ei mai bate încă. 

— Spune-mi odată, Simon! strigă inginerul care nu mai era 
stăpân pe sine. Ai descoperit un nou strat? Ştiam eu! Scrisoarea 
dumitale nu putea să însemne altceva! Voiai să-mi faci o 
comunicare, şi unde? La mina Dochart! Ce altă descoperire mă 
putea interesa în afara unui nou zăcământ de huilă ? 

— Domnule James, răspunse Simon Ford, numai pe 
dumneavoastră am vrut să vă previn. 

— Bine ai făcut, Simon! Dar spune-mi cum, prin ce mijloace 
te-ai asigurat că există? 

—  Ascultaţi-mă, domnule James, răspunse Simon Ford, n-am 
găsit un zăcământ.... 

— Darce atunci ? 

— Avem numai dovada materială că acest zăcământ există. 

— Ce dovadă....? 

— Puteți admite degajarea din adâncul pământului a gazului 
grizu dacă nu există acolo huilă care să-l producă?! 

— Nu, fireşte! răspunse inginerul. Când nu-i cărbune, nu e 
nici grizu. Nu există efect fără cauză...! 

— Aşa cum nu există fum fără foc! 

— Şi aţi constatat din nou prezenţa hidrogenului 
protocarbonat? 

— Un miner, bătrân nu se înşeală, răspunse Simon Ford. L- 
am recunoscut eu acolo pe vechiul nostru duşman — grizu! 

— Dar dacă e cumva alt gaz? spuse James Starr. Gazul grizu 
este aproape inodor şi incolor. El nu-şi trădează prezenţa decât 
prin explozii... 

— Domnule James, permiteţi-mi să vă povestesc ce am 
făcut... şi cum am procedat.... aşa cum mă pricep, şi să mă iertaţi 
dacă mă voi pierde în amănunte. 

James Starr îl cunoştea pe maistru şi ştia că cel mai bun lucru 
era să-l lase să povestească. 

— Domnule James, de zece ani n-a trecut nici o zi fără ca 
Harry şi cu mine să nu ne fi gândit să redăm minei vechea ei 
prosperitate. Nu, nici o singură zi. Dacă mai exista vreun 
zăcământ, eram hotărâți să-l descoperim. Cu ce mijloace? 
Sondaje? Nu aveam posibilitatea să le facem. Dar aveam 
instinctul de miner, şi de multe ori ajungi mai direct la ţintă prin 
instinct decât prin rațiune. Cel puţin aceasta e părerea mea. 

— Nu te contrazic, spuse inginerul. 

— Să vedeţi ce a observat Harry de câteva ori în timpul 
excursiilor sale în partea de apus a minei. Nişte mici flăcări care 
apăreau străbătând şistul sau rambleul galeriilor din margine şi 
care se stingeau tot atât de brusc cum apăreau. Din ce cauză 
apăreau aceste focuri? Nu puteam şi nici acum nu pot spune 
încă. Dar, după părerea mea, aceste flăcări nu se datorează 
decât prezenţei gazului grizu şi, după cum ştim, grizul înseamnă 
prezenţa unui strat de huilă. 

— Aceste flăcări nu produceau explozii ? întrebă cu vioiciune 
inginerul. 

— Da, explozii de proporţii foarte reduse şi parţiale, 
răspunse Simon Ford, asemenea acelora pe care le provocam eu 
însumi când voiam să mă conving de prezenţa gazului. Vă 
amintiţi cum se evitau altădată exploziile în mine, înainte ca 
geniul nostru bun, Humphry Davy, să fi inventat lampa de 
siguranţă? 

— Da, răspunse James Starr. Vorbeşti despre «penitent»? Eu 
nu l-am văzut niciodată în exerciţiul funcţiunii. 

— Da, într-adevăr, domnule James, sunteţi prea tânăr cu toţi 
cei cincizeci şi cinci de ani ai dumneavoastră şi n-aţi avut prilejul 
să-l vedeţi. Eu,însă, care am zece ani mai mult, l-am văzut 
acţionând pe ultimul «penitent» al minei noastre. Era numit 
astfel pentru că purta o rasă de călugăr. Adevăratul său nume 
era fireman, 


43 


«Penitentul», cu o mască pe față, înainta tirîndu-se... 


adică omul cu focul. În acea perioadă nu exista altă posibilitate 
de a distruge gazul dăunător decât descompunându-l prin mici 
explozii, înainte de a se acumula, uşor fiind, în cantităţi mari, la 
înălţimea galeriilor. Aşadar, «penitentul», cu o mască pe faţă şi 
cu capul învelit în gluga sa groasă, cu corpul înfăşurat în 
mantaua de postav, înainta târându-se şi respirând la nivelul 
solului unde aerul era pur. Cu mâna dreaptă ridica deasupra 
capului o torţă aprinsă pe care o plimba din loc în loc. Când 
flacăra întâlnea gazul, care cu aerul formează un amestec 
exploziv, se produceau explozii de proporţii reduse care nu erau 
periculoase. Repetând operaţiunea, gazul era descompus şi 
astfel se evitau catastrofele. Uneori se întâmpla ca «penitentul» 
să cadă victimă unei explozii puternice şi să moară la datorie. 
Atunci... un altul îi lua locul. Aşa a fost până când lampa lui Davy 
a fost introdusă la toate minele. Cunoscând procedeul, l-am 
folosit şi astfel am recunoscut prezenţa gazului grizu, deci şi 
prezenţa unui nou strat de cărbune în mina Dochart! 

Tot ce povestise maistrul despre «penitent» era foarte 
adevărat. În felul acesta se proceda pe vremuri în mine pentru a 
se purifica aerul din galerii. Gazul grizu, căruia i se mai spune şi 
hidrogen protocarbonat sau gazul mlaştinelor, incolor, aproape 
inodor şi care dă o lumină foarte slabă, este cu totul impropriu 
respirației. Minerul n-ar putea trăi într-un mediu impregnat cu 
acest gaz dăunător, aşa cum n-ar putea trăi într-un gazometru cu 
gaz de iluminat. Dealtfel, ca şi acesta care este hidrogen 
bicarbonat, grizul formează un amestec exploziv în contact cu o 
proporţie de 8% şi chiar de 5% aer. Dacă dintr-o cauză oarecare 
acest gaz se aprinde, se produc explozii catastrofale. În lampa lui 
Davy flacăra fiind izolată într-un tub din pânză metalică, nu 
permite aprinderea gazului ce s-ar afla în aer şi evită exploziile. 
Această lampă a fost încontinuu perfecționată. Dacă se sparge, 
se stinge automat. Dacă, în pofida interzicerii formale, minerul o 
deschide, ea se stinge de asemenea automat. De ce totuşi se 
produc explozii ? Uneori din cauza imprudenţei inevitabile a unui 
muncitor care vrea să-şi aprindă ţigara, sau prin producerea unei 
scântei în timpul mânuirii uneltelor pentru extragerea 
cărbunelui. 

Nu toate minele de cărbuni sunt infestate de gazul grizu. În 
acele mine unde nu există gaze inflamabile, se permite utilizarea 
lămpii obişnuite. Când avem de-a face cu un zăcământ de huilă 
grasă — acesta este cazul minei Thiers din exploatarea Anzin — 
acesta conţine o anumită cantitate de substanţă volatilă şi grizul 
se poate degaja din abundență. Aici numai lampa de siguranţă 
poate evita exploziile care sunt cu atât mai periculoase, cu cât 
minerii care n-au fost atinşi de explozia de grizu riscă să moară 
asfixiaţi în galeriile unde pătrunde gazul nociv ce se formează în 
procesul arderii, cu alte cuvinte acidul carbonic. 

Mergând mai departe, Simon Ford îi povestea inginerului cum 
a procedat pentru a-şi atinge scopul, cum s-a asigurat că 
degajarea gazului grizu se făcea la adâncimea galeriei extreme a 
minei, în partea de apus. Îi explică cum, nivelând unele straturi 
de şist, a provocat mici explozii parţiale, sau mai curând unele 
aprinderi, fapt care nu lasă îndoială asupra naturii gazului ce se 
emană continuu, dar în doze mici. 

O oră după ce părăsiră cottage-ul, James Starr şi însoțitorii săi 
parcurseseră o distanţă de patru mile. Inginerul, antrenat de 
dorinţa şi de speranţa de a descoperi ceva, nici nu observă 
lungimea drumului. El reflecta la tot ce spunea maistrul. 
Cântărea în mintea sa argumentele aduse de acesta în sprijinul 
tezei sale. Era şi el de părere că emanarea permanentă de grizu 
indica în mod sigur existenţa unui zăcământ carbonifer. Dacă ar 
fi fost doar o pungă cu gaz acumulat între straturile de şist — 
cum se întâmplă uneori — ea s-ar fi golit repede şi fenomenul ar 
fi încetat să se producă. Dar nici vorbă de aşa ceva. După cele 
spuse de Simon Ford, gazul se degaja incontinuu şi se putea deci 
ajunge la concluzia existenţei unui strat important. In 
consecinţă, era posibil ca bogăţiile minei Dochart să nu fi fost în 
întregime epuizate. Totuşi, să fie vorba de un strat cu randament 
mediocru, sau de un zăcământ care să ocupe un orizont 
carbonifer important? Aceasta era întrebarea! 

Harry, care mergea înaintea celor doi, se opri. 

— Am ajuns! strigă bătrânul miner. In sfârşit, slavă 
domnului! Sunteţi aici, domnule James, şi vom afla... Vocea 
fermă a bătrânului maistru tremura uşor. 

—  Bravul meu Simon, îi spuse inginerul, linişteşte-te! Sunt la 
fel de emoţionat ca şi dumneata, dar să nu pierdem vremea! 

În acel loc, galeria extremă a minei se lărgea şi forma un fel de 
grotă întunecoasă. Nici un puț nu fusese săpat în acea porţiune a 
masivului, iar galeria deschisă adânc în interiorul solului nu 
comunica direct cu suprafaţa comitatului Stirling. 

James Starr, foarte interesat, examina cu gravitate locul unde 
se afla. 

Pe peretele din marginea acelei breşe se mai vedeau urmele 
loviturilor de târnăcop şi chiar găuri de cartuşe de mine care 
provocaseră explozia stâncii spre finele exploatării. Terenul de 
şist fiind foarte rezistent, nu a fost necesar să se pună armături 
în această fundătură unde se sistaseră lucrările. Aici se epuizase 
stratul carbonifer, între şisturile şi gresia terenului terțiar. Aici, 
chiar în acest loc, fusese scoasă ultima bucată de huilă din mina 
Dochart. 

— Domnule James, spuse Ford ridicând târnăcopul, aici vom 
ataca falia!, pentru că în spatele acestui perete, la o adâncime 
mai mică sau mai mare, se află cu siguranţă stratul despre care 
v-am vorbit. 

— Aici, la suprafaţa acestor stânci, aţi constatat prezenţa 
gazului grizu? întrebă James Starr. 

— Chiar aici, domnule James, răspunse Simon Ford, şi l-am 
putut aprinde doar atingând cu lampa straturile. Harry a 
procedat la fel. 

— Lace înălţime ? întrebă James Starr. 

— Cam la zece picioare deasupra solului, răspunse Harry. 

James Starr se aşezase pe o piatră. S-ar putea spune că, după 
ce adulmecase aerul excavaţiei, el îi privea pe cei doi mineri ca şi 
cum ar fi început să se îndoiască de afirmaţiile lor, totuşi atât de 
convingătoare. Care era cauza acestei îndoieli? 

James Starr ştia că gazul grizu nu e complet inodor. El era 
foarte mirat că, deşi avea simţul mirosului foarte dezvoltat, nu 
percepea prezenţa gazului exploziv. În orice caz, gândea el, chiar 
dacă gazul era prezent în aerul ambiant, el se afla într-o 
proporţie foarte mică. Deci nu era pericol de explozie, astfel că 
fu de acord să se deschidă lampa de siguranţă şi să se reia 
experienţa pe care bătrânul miner o făcuse. Ceea ce îl îngrijora 
pe James Starr nu era prezenţa unei cantităţi mari de gaz în aer 
ci, dimpotrivă, a unei cantităţi neînsemnate sau poate lipsa lui 
completă. 

«Să se fi înşelat ei? gândea Starr. Nu! Oamenii aceştia ştiu ce 
spun. Şi totuşi...» 

Aştepta deci oarecum neliniştit ca fenomenul anunţat de Simon 
Ford să aibă loc şi în prezenţa sa. 

În acel moment observă şi Harry, ca şi James Starr, lipsa 
mirosului caracteristic al gazului şi spuse cu o voce schimbată: 

— Tată, se pare că scurgerea de gaz prin straturile de şist a 
încetat! 

— Cum? A încetat? strigă bătrânul miner şi, strângând 
puternic buzele, aspiră de câteva ori cu nasul. Apoi, cu o mişcare 
bruscă, spuse: Dă-mi lampa ta, Harry! 

Cu o mână care tremura nervos, Simon Ford desfăcu învelişul 
de pânză metalică din jurul fitilului, iar flacăra ardea acum în aer 
liber. Aşa cum se aşteptau, nu numai că nu se produse nici o 
explozie, dar — ceea ce era mai grav — nici acel slab sfârâit care 
indica prezenţa unor doze slabe de gaz nu mai era perceptibil. 
Simon Ford luă bastonul lui Harry şi legă de el lampa ridicând-o 
până la straturile superioare, gândind că, în cantităţi oricât de 


1 Falie - o porţiune din masivul carbonifer unde stratul de 
carbine lipseşte şi care e formată, de obicei, din gresie sau şist. 
(n.a.) 

slabe, gazul uşor se va fi acumulat acolo. Flacăra lămpii nu 
detectă nici urmă de grizu. 

— Încearcă la zid! spuse inginerul. 

— Da, răspunse Simon Ford ducând lampa în acea parte a 
zidului prin care şi el şi Harry constataseră chiar în ajun 
emanaţii de gaz. 

Braţul lui Ford tremura de enervare în timp ce plimba lampa 
pe crăpăturile stratului de şist. 

— Treci în locul meu, Harry! spuse el. 

Harry plimbă succesiv lampa pe diverse puncte ale zidului, ale 
cărui straturi păreau că se dedublează, dar dădu necăjit din cap 
pentru că sfârâitul uşor, specific emanaţiei de grizu, nu-i 
parvenea la ureche. Aprinderea nu se făcea, era deci evident că 
nici o moleculă de gaz nu trecea prin zid. 

— Nimic! strigă Simon Ford care strânse pumnii mai mult 
de ciudă decât din dezamăgire. 

Deodată, Harry scoase un strigăt. 

— Ceai? îl întrebă mirat James Starr. 

— Au fost astupate crăpăturile şistului! 

— Ce spui? exclamă bătrânul miner. 

— Priveşte şi tu, tată! 

Harry nu se înşelase. La lumina lămpii obturarea fisurilor 
apărea foarte clar. O lipitură recentă făcută cu var lăsa să se 
vadă o dâră lungă albicioasă, camuflată cu un strat de pulbere de 
cărbune. 

— El trebuie să fie! strigă Harry. Nu poate fi decât el! 

— El... repetă James Starr. 

— Da, răspunse tânărul, acea fiinţă misterioasă care dă 
târcoale domeniului nostru, acela pe care l-am pândit de o sută 
de ori fără să-l pot prinde, autorul sigur al acelei scrisori care 
voia să vă împiedice să veniţi la întâlnirea fixată de tata şi, în 
sfârşit, domnule Starr, acela care a aruncat bolovanul în galeria 
puţului Yarow! Da! Nu-ncape îndoială! În toate acestea e mâna 
unui om! 

Convingerea cu care vorbea Harry cuprinse spiritul lui James 
Starr. Bătrânul Ford nu avea nevoie să fie convins. Dealtfel, se 
găseau în prezenţa unui fapt de netăgăduit, astuparea fisurilor 
prin care chiar în ajun gazul emana liber. 

— [Ia târnăcopul, Harry, spuse Ford. Urcă-te pe umerii mei, 
fiule. Sunt încă destul de puternic ca să te ţin. 

Harry înţelesese. Simon se sprijini de perete, iar Harry se urcă 
pe umerii săi, astfel că târnăcopul putea atinge urmele destul de 
vizibile ale lipiturii. Apoi, cu lovituri repetate atacă partea de şist 
astupată. De îndată se produse o pârâitură asemănătoare cu 
aceea a şampaniei când iese din sticlă, zgomot cunoscut în 
minele engleze sub denumirea onomatopeică de «puff». Harry 
apropie lampa de crăpătură... Se auzi o uşoară detunătură 

urmată de o mică flacără roşie cu contur albastru, care alerga 
încoace şi încolo pe peretele de şist ca o flăcăruie a sfântului 
Elm. 

Harry sări imediat pe pământ. Bătrânul Simon nu-şi mai putea 
stăpâni bucuria. El apucă mâinile inginerului strigând: 

— Ura! Ura! Ura! Domnule James, grizul arde, deci stratul 
se află acolo! 


VIII O EXPLOZIE DE DINAMITĂ 


Experienţa anunţată de bătrânul maistru reuşise. După cum se 
ştie, hidrogenul protocarbonat nu se dezvoltă decât în 
zăcămintele de huilă. Deci. incontestabil, nu se mai punea la 
îndoială existenta unui strat al preţiosului mineral. Proporţiile şi 
calitatea combustibilului vor fi stabilite mai târziu. Acestea erau 
concluziile trase de James Starr după ce observase fenomenul şi 
ele erau identice cu cele ale lui Simon Ford. 

«Da, îşi spuse James Starr, în spatele acestei stânci se află un 
zăcământ carbonifer pe care sondajele noastre nu l-au atins. Din 
păcate, tot utilajul minei, părăsit de zece ani, trebuie refăcut. 
Dar asta nu are nici o importanţă! Am regăsit stratul pe care îl 
credeam epuizat şi de data aceasta îl vom exploata până la 
capăt!» 

— Ei bine, domnule James, întrebă Simon Ford, ce gândiţi 
de descoperirea noastră? Am greşit că v-am deranjat? Regretaţi 
cumva această vizită la mina Dochart? 

— Nu, nu, bătrânul meu tovarăş de muncă, răspunse James 
Starr. N-am pierdut timpul, dar l-am pierde acum dacă nu ne-am 
întoarce imediat la cottage. Mâine vom reveni aici. Vom provoca 
o explozie cu dinamită în acest perete, vom scoate la iveală noul 
strat şi, dacă zăcământul ni se va părea important, voi 
reconstitui societatea noii Aberfoyle spre marea satisfacţie a 
foştilor acţionari! In cel mult trei luni vom extrage primele 
vagonete de huilă din noul zăcământ! 

Bine ziceţi, domnule James! strigă Ford. Bătrâna noastră mină 
va întineri ca şi o văduvă după ce se recăsătoreşte! Va reîncepe 
animația de pe timpuri cu loviturile de târnăcop, de lopată, cu 
exploziile abatajelor, zgomotul vagonetelor, nechezatul cailor, 
scârţâitul şinelor, zgomotul maşinilor! Voi mai vedea şi eu toate 
acestea! Nădăjduiesc, domnule James, că nu mă veţi considera 
prea bătrân pentru a-mi relua funcţia de maistru! 

— Nu, bravul meu Simon, fireşte că nu, ai rămas mai tânăr 
decât mine, bătrânul meu prieten! 

— Ei, sfântul Mungo să ne apere! Dumneavoastră veţi fi din 
nou viewerul nostru. Fie ca noua exploatare să dureze încă ani 
îndelungaţi şi să dea Domnul să am mângâierea de a muri fără 
să-i văd sfârşitul! 

Bucuria bătrânului miner nu mai avea margini. James Starr o 
împărtăşea în întregime, dar îl lăsă pe Ford să se entuziasmeze 
pentru amândoi. Harry era tot timpul dus pe gânduri. In 
amintirea sa  stăruia succesiunea fenomenelor stranii, 
inexplicabile, în care s-a desfăşurat descoperirea noului 
zăcământ. El era îngrijorat pentru viitor. 

După o oră toţi trei se întoarseră la cottage. 

Inginerul cină cu mare poftă, aprobând planurile expuse de 
bătrânul maistru. Dacă n-ar fi fost animat de dorinţa de a vedea 
venind mai repede dimineaţa, ar fi dormit ca niciodată în liniştea 
perfectă a cottage-ului. 

A doua zi, după un dejun substanţial, toţi patru — căci de data 
aceasta li se alătură şi Madge — reluară drumul parcurs în ajun. 
Mergeau ca nişte adevăraţi mineri. Duceau cu ei diferite unelte 
şi cartuşe cu dinamită pentru a arunca în aer peretele din 
margine. Harry luă, în afara unui felinar mare, şi o lampă mare 
de siguranţă care putea arde douăsprezece ore în şir. Era mai 
mult decât trebuia pentru drum, dus şi întors, precum şi pentru 
opririle necesare explorării — dacă o explorare devenea posibilă. 

— La treabă! strigă Simon Ford, când ajunseră la 
extremitatea galeriei. El apucă o rangă mare şi-o ridică cu 
putere deasupra capului, gata să lovească. 

— Un moment, spuse James Starr oprindu-l, să vedem dacă 
nu s-a produs vreo schimbare şi dacă gazul mai trece prin 
straturi. 

— Aveţi dreptate, domnule Starr, spuse Harry. Ce a fost 
astupat ieri s-ar putea să fie şi astăzi! 

Madge se aşezase pe o piatră şi privea cu atenţie excavaţia şi 
zidul ce trebuia găurit. 

Constatară că nu s-a produs nici o schimbare. Crăpăturile 
straturilor nu suferiseră nici o alterare. Existau emanaţii de 
hidrogen protocarbonat, dar slabe. Aceasta, fără îndoială, se 
datora faptului că, din ajun, gazul putea trece liber pentru a se 
împrăştia. Totuşi, această emanaţie era atât de puţin importantă 
încât nu putea forma cu aerul din interior un amestec exploziv. 

James Starr şi tovarăşii săi puteau proceda fără nici un pericol. 
Dealtfel, acest aer se purifica încetul cu încetul urcând spre 
straturile înalte ale minei Dochart, iar grizul pierdut în această 
atmosferă nu putea produce nici o explozie. 

— Ei, acum la treabă! spuse din nou Simon Ford. 

Curând stânca se sfărâmă sub loviturile puternice de rangă 
date de el. Falia era alcătuită, în principal, din pietriş interpus 

între straturile de gresie şi şist, aşa cum se întâlneşte la apariţia 
stratelor carbonifere. 

James Starr examina cu grijă bucăţile ce cădeau, nădăjduind să 
găsească urme de cărbune. 

Lucrară cam o oră şi făcură o scobitură adâncă în peretele 
terminal. James Starr indica locurile unde trebuiau făcute 
găurile pentru introducerea explozibilului. Această muncă o 
efectuă repede Harry, cu un sfredel şi cu barosul. Introduseră în 
găuri cartuşele cu dinamită. Fixară un fitil lung, gudronat, 
anexat la o capsă cu conţinut fulminant, îl aprinseră la nivelul 
solului şi se îndepărtară. 

— Ah, domnule James, spuse Simon Ford cuprins de o mare 
emoție pe care nu încerca s-o ascundă, niciodată, da, niciodată 
bătrâna mea inimă n-a bătut mai tare! Aş dori să atac mai repede 
stratul! 

— Răbdare, Simon! răspunse inginerul. Doar n-ai vrea să 
găseşti în spatele acestui perete o galerie gata construită? 

— Domnule James, scuzaţi-mă, dar am toate pretenţiile 
posibile. Dacă am avut norocul să descoperim zăcământul, de ce 
n-am avea noroc până la capăt? 

Explozia se produse. Un bubuit înfundat se propagă prin 
reţeaua de galerii subterane. 

James Starr, Madge, Simon Ford, Harry se apropiară de 
peretele cavernei. 

— Domnule James, domnule James, strigă bătrânul maistru, 
priviţi, uşa a fost deschisă! 

Comparaţia lui Simon Ford era justificată de apariţia unei 
excavații a cărei adâncime nu putea fi apreciată. Harry era gata 
să se avânte prin deschizătură. Inginerul, foarte surprins de a 
găsi acolo o cavitate, îl reţinu. 

— Aşteaptă să se purifice aerul din interior. 

— Da, păzeşte-te de mofete!! strigă Simon Ford. 

Aşteptară încordaţi un sfert de oră. 

Introduseră un felinar legat de un baston. Flacăra acestuia 
ardea nealterată. 

— Acum te poţi duce, Harry. Venim şi noi în urma ta, spuse 
James Starr. 

Prin deschizătura făcută de dinamită, un om putea trece cu 
uşurinţă. Harry, cu felinarul în mână, intră fără să ezite şi 
dispăru în întuneric. James Starr, Simon Ford şi Madge aşteptau 
nemişcaţi. Trecu un minut care li se păru nesfârşit. Harry nu 
dădea nici un semn de viaţă. Apropiindu-se de orificiu, James 
Starr nu zări licărirea lămpii care ar fi trebuit să lumineze 
cavitatea. Să-i fi fugit pământul de sub picioare ? Să fi căzut 
cumva Harry în vreo groapă şi glasul lui să nu mai poată ajunge 


1 Mofete - nume dat emanaţiilor dăunătoare din mine.(n.a.) 

până la ei? Bătrânul maistru nu mai voia să asculte de nimeni şi 
era gata să intre la rândul său când apăru o lumină vagă care 
devenea din ce în ce mai clară, apoi se auzi vocea lui Harry 
strigând: 

—  Veniţi, domnule Starr! Vino, tată! Calea e liberă spre 
Noua Aberfoyle! 


IX NOUA ABERFOYLE 


Dacă printr-o forţă supraomenească nişte ingineri ar fi putut 
ridica dintr-o dată şi pe o grosime de o mie de picioare toată 
porţiunea de înveliş terestru pe care se aflau lacuri, fluvii, golfuri 
şi teritoriile riverane ale comitatului Stirling, Dumbarton şi 
Renfrew, ar fi găsit sub acest enorm acoperiş o excavaţie imensă 
cum nu mai exista pe lume decât una cu care s-ar fi putut 
compara şi anume, celebra Grotă a Mamutului din Kentucky. 

Excavaţia se compunea din multe sute de alveole de cele mai 
diverse forme şi dimensiuni. Un fel de stup cu numeroase etaje 
de celule, dispuse neregulat, dar un stup construit la vaste 
proporţii, în care, în loc de albine, s-ar fi putut plasa cu uşurinţă 
ihtiozauri, megaterii pterodactili, din epoca geologică! Un 
labirint de galerii, unele mai înalte decât bolțile catedralelor, 
altele ca nişte pronaosuri înguste şi întortocheate. Unele urmau 
o linie orizontală, altele urcau sau coborau oblic în toate 
direcţiile, reunind cavitățile şi lăsând liberă comunicaţia între 
ele. 

Stâlpii care susțineau bolțile, a căror curbă admitea toate 
stilurile, zidurile groase aşezate trainic între galerii, înseşi bolțile 
erau, în această zonă de teren secundar, formate din gresie şi 
roci de şist. Dar între aceste straturi inutilizabile, se aflau, 
puternic presate, admirabile strate de cărbune. Ca si cum 
sângele negru al acestei mine stranii ar fi circulat prin reţeaua 
lor încâlcită. 

Zăcământul se desfăşura pe o suprafaţă de patruzeci de mile 
de la nord la sud şi se înfunda sub Canalul Nordului. 

Importanţa bazinului putea fi evaluată numai după sondaje, dar 
ea depăşea, cu siguranţă, pe aceea a straturilor carbonifere din 
Cardiff, în Ţara Galilor, şi a zăcămintelor din Newcastle în 
comitatul Northumberland. 

Trebuie să spunem că exploatarea acestei mine avea să fie 
mult uşurată deoarece, printr-o dispoziţie curioasă a terenurilor 
secundare, printr-o inexplicabilă retragere a substanţelor 
minerale în epoca geologică, pe când acest masiv se solidifica, 
natura însăşi a multiplicat galeriile şi tunelurile Noii Aberfoyle. 

Da, însăşi natura! 

La prima vedere s-ar fi putut crede că e vorba de o exploatare 
părăsită de secole. Nici vorbă! Cine părăseşte o asemenea 
bogăţie? 

Termitele umane n-au ros niciodată această porţiune a 
subsolului Scoției, deci totul era opera naturii. Nici un labirint 
din epoca egipteană, nici o catacombă din epoca romană nu se 
puteau compara ca mărime cu această grotă, ci numai Grotele 
Mamutului care, pe o lungime de mai bine de 20 de mile, 
numărau două sute douăzeci şi şase de alei, unsprezece lacuri, 
şapte râuri, opt cataracte, treizeci şi două de puțuri insondabile 
şi cincizeci şi şapte de domuri dintre care unele suspendate la 
peste patru sute cincizeci de picioare înălţime. La fel cu aceste 
grote, Noua Aberfoyle nu era opera oamenilor, ci opera naturii. 

Astfel se prezenta noul domeniu, de o bogăţie fără seamăn, a 
cărui descoperire aparţinea bătrânului maistru. Zece ani 
petrecuţi în vechea mină, o rară perseverenţă de a cerceta, o 
încredere absolută susţinută de un minunat instinct de miner, 
iată întrunite toate condiţiile pentru a reuşi, acolo unde mulţi 
alţii ar fi dat greş. De ce sondajele efectuate sub conducerea lui 
James Starr, în ultimii ani ai exploatării, s-au oprit tocmai la 
graniţa noii mine? Aceasta se datora întâmplării care şi ea ocupă 
un loc important în acest soi de cercetări. Oricum, exista acolo, 
în subsolul scoţian, un fel de comitat subteran, căruia nu-i lipsea 
pentru a fi locuibil decât razele soarelui sau, în lipsa lor, lumina 
unui astru special. 

Apa era localizată în unele depresiuni formând bălți mari şi 
chiar lacuri, mai mari decât lacul Katrine situat chiar deasupra, 
pe sol. Fără îndoială că aceste lacuri nu aveau mişcarea apelor 
de pe sol, curenţi sau valuri. Ele nu reflectau siluetele vechilor 
castele gotice. Pe malurile lor nu se aplecau mestecenii nici 
stejarii, iar în oglinda lor nu se întrezăreau umbrele munţilor 
înalţi. Aceste ape nu erau brăzdate de nave şi nici o lumină nu se 
oglindea în ele. Razele strălucitoare ale soarelui nu pătrundeau 
în ele, după cum nici luna nu răsărea niciodată la orizontul lor. 

Totuşi, aceste lacuri adânci, a căror oglindă nu era tulburată 
de brize, ar fi avut farmecul lor dacă ar fi fost luminate fie şi de 
un astru electric, iar reunite printr-o reţea de canale ar fi 
completat geografia acelui domeniu straniu. Deşi impropriu 
oricărei producţii vegetale, acest subsol ar fi putut servi ca lăcaş 
unei întregi populaţii. Cine ştie dacă în aceste locuri cu 
temperatura constantă, în adâncimea acestor mine, fie la 
Aberfoyle, la Newcastle, la Alloa sau la Cardiff, când zăcămintele 
lor vor fi epuizate, clasele sărace ale Regatului Unit nu-şi vor 
găsi într-o zi refugiul! 

X DUS ŞI ÎNTORS 


La chemarea lui Harry, James Starr, Simon Ford şi Madge 
intrară la rândul lor prin orificiul îngust care lega acum mina 
Dochart de noua mină. Ei se găseau la capătul unei largi galerii 
care parcă ar fi fost găurită de mâna omului, deschisă cu 
târnăcopul şi lopata în vederea exploatării unui nou zăcământ. 
Exploratorii se întrebau, desigur, dacă printr-o întâmplare 
neobişnuită n-au fost cumva transportaţi într-o veche mină a 
cărei existenţă nu era cunoscută nici de cei mai bătrâni mineri ai 
comitatului. 

Nu! Straturile geologice au «cruțat» această galerie în 
perioada când terenurile secundare se îngrămădeau. Poate că pe 
acolo să fi trecut cândva vreun torent pe vremea când apele de 
pe sol se amestecau cu vegetalele împotmolite. Acum, însă, 
galeria era la fel de uscată ca şi cum ar fi fost săpată la o 
adâncime de câteva mii de picioare în etajul rocilor granitoide. 
În acelaşi timp, aerul circula cu uşurinţă, ceea ce arăta că unele 
«ventilatoare» naturale o puneau în comunicaţie cu atmosfera 
exterioară. Această observaţie făcută de inginer era justă şi se 
simţea că aerisirea se realiza cu uşurinţă în noua mină. Cât 
despre acel grizu care se scurgea altădată prin şistul peretelui, 
se părea că nu fusese concentrat decât într-o pungă, acum goală, 
şi era sigur că atmosfera galeriei nu păstrase nici cea mai mică 
urmă. Din prudenţă, însă, Harry nu luase cu sine decât lampa de 
siguranţă care asigura lumina timp de douăsprezece ore. Cu toţii 
erau cuprinşi de o mare bucurie. Era satisfacția deplină a 
dorințelor lor. În jurul lor totul era numai huilă. De emoție, 
nimeni nu vorbea. Chiar şi Simon Ford se stăpânea. Bucuria sa 
se manifestase nu prin fraze lungi, ci numai prin interjecţii. 

Poate că era imprudent din partea lor de a înainta atât de 
adânc în criptă. Dar nimeni nu se gândea să se întoarcă. Galeria 
era practicabilă şi fără prea multe întortocheri. Nici o crăpătură 
nu bara trecerea. Nici un reziduu nu împrăştia vreo duhoare 
dăunătoare. Nu exista nici un motiv să se oprească şi, timp de o 
oră, James Starr, Madge, Harry şi Simon Ford merseră astfel, 
fără a găsi vreun indiciu despre orientarea precisă a acelui tunel 
necunoscut. Fără îndoială că ei ar fi mers mai departe dacă n-ar 
fi ajuns chiar la extremitatea acelei căi largi pe care o urmau de 
la intrarea în mină. 

Galeria ducea la o cavernă enormă, a cărei înălţime şi 
adâncime nu puteau fi evaluate. Ce altitudine avea bolta acestei 
excavații şi la ce distanţă se găsea peretele opus? întunericul ce 
o umplea nu permitea o apreciere. La lumina lămpii, exploratorii 
putură constata că domul acoperea o întindere mare de apă 

liniştită — baltă sau lac — ale cărei maluri pitoreşti, cu stânci 
înalte, se pierdeau în întuneric. 

— Stati pe loc! strigă Simon Ford, oprindu-se brusc. Încă un 
pas şi am fi nimerit poate într-un abis! 

— Să ne odihnim, prieteni, răspunse inginerul. Dealtfel, ar 
trebui să ne întoarcem la cottage. 

— Lampa noastră mai poate lumina încă zece ore, domnule 
Starr, spuse Harry. 

— Totuşi, să ne oprim, reluă Starr. Mărturisesc că picioarele 
mele simt nevoia! Madge, dumneata nu resimţi oboseala acestui 
drum lung? 

— Nu prea, domnule James, răspunse robusta scoțiană. 
Aveam obişnuinţa de a explora zile întregi vechea mină 
Aberfoyle. 

— Ei, adăugă Simon Ford, Madge ar face de zece ori acest 
drum dacă ar fi nevoie! Dar vă întreb din nou, domnule James, 
merita să vă fac această comunicare? Aveţi curajul să spuneţi că 
nu? Hai! Îndrăzniţi să spuneţi că nu! 

— Hei, vechiul meu prieten, de mult n-am avut o asemenea 
bucurie! răspunse inginerul. Puţinul ce am putut explora din 
această minunată mină pare să ne indice că întinderea ei este 
considerabilă, cel puţin în lungime. 

— Şi în lăţime, şi în adâncime, domnule James, răspunse 
Simon. 

— Vom vedea noi asta mai târziu. 

— Eu garantez că aşa e! Vă rog să vă bazaţi pe instinctul 
meu de miner bătrân. Niciodată nu m-am înşelat. 

— Sunt dispus să te cred, Simon, răspunse surâzând 
inginerul. Dealtfel, în măsura în care îmi pot da seama după 
această scurtă explorare, avem elementele unei exploatări care 
va dura secole! 

— Secole? exclamă Simon Ford. Cred şi eu, domnule James. 
Vor trece peste o mie de ani înainte de a se extrage ultima 
bucată de cărbune din noua noastră mină! 

— Să te audă Dumnezeu! răspunse James Starr. Cât despre 
calitatea huilei ce o scot la iveală aceşti pereţi... 

— E minunată, domnule James, e minunată! răspunse Simon 
Ford. Priviţi şi dumneavoastră... 

Spunând acestea, el desprinse cu o lovitură de tâmăcop un 
fragment de rocă neagră. 

— Priviţi! Priviţi! repetă el, apropiind fragmentul de lumina 
lămpii. Suprafeţele acestei bucăţi de cărbune sunt lucioase. 
Aceasta e huila grasă, bogată în substanţe bituminoase! Ea se va 
despărţi în sorturi aproape fără praf. Ah, domnule James, cu 
douăzeci de ani în urmă acest zăcământ ar fi constituit o mare 
concurenţă pentru Swansea şi pentru Cardiff! Ei bine, fochiştii 

se bat încă pentru această huilă, şi dacă extragerea ei din mină 
costă puţin, în schimb se va vinde scump afară! 

— Într-adevăr, spuse Madge examinând ca o cunoscătoare 
bucata de huilă. Acesta e cărbune de bună calitate. S-o luăm cu 
noi la cottage, Simon. Vreau ca această primă bucată de huilă să 
ardă sub ceainicul nostru! 

— Bine zici, nevastă, răspunse bătrânul maistru, şi vei vedea 
că nu m-am înşelat! 

— Domnule Starr, întrebă Harry, aveţi cumva vreo idee cu 
privire la orientarea posibilă a acestei lungi galerii pe care am 
străbătut-o de la intrarea noastră în noua mină? 

— Nu, băiatul meu, răspunse inginerul. Poate cu ajutorul 
unei busole aş fi putut stabili direcţia generală. Dar fără busolă 
sunt ca un marinar în largul mării, înconjurat de ceaţă, când 
absenţa soarelui nu permite precizarea poziţiei. 

— Fără îndoială, domnule James, interveni Simon Ford, dar 
vă rog nu comparaţi poziţia noastră cu aceea a unui marinar care 
totdeauna şi peste tot are abisul sub picioare. Noi ne aflăm pe 
pământ ferm aici şi n-avem teamă că ne scufundăm. 

— N-am de gând să te necăjesc, bătrâne Simon, răspunse 
James Starr, departe de mine gândul de a dispreţui Noua 
Aberfoyle printr-o comparaţie nepotrivită. Am vrut numai să 
spun că nu ştim unde ne aflăm. 

— Ne aflăm în subsolul comitatului Stirling, domnule James, 
şi afirm aceasta ca şi cum... 

—  Ascultaţi! spuse Harry întrerupându-l pe bătrânul 
maistru. 

Toţi îşi încordară auzul, aşa cum făcea Harry. Urechea lui 
foarte fină percepuse un zgomot înăbuşit, ca un fel de murmur 
îndepărtat. James Starr, Simon şi Madge, ascultând cu atenţie, 
auziră şi ei. Zgomotul ce se producea în straturile superioare ale 
masivului era un fel de rostogolire al cărei crescendo şi 
descrescendo succesiv, deşi slab, se desluşea acum destul de 
clar. Toţi patru rămaseră câteva minute încordaţi, fără a rosti 
nici un cuvânt. Deodată, Simon exclamă: 

— Pe sfântul Mungo! Nu cumva vagonetele aleargă de-acum 
pe şinele Noii Aberfoyle? 

— Tată, spuse Harry, mi se pare că e zgomotul pe care îl fac 
apele când se rostogolesc pe un litoral. 

— Doar nu suntem sub mare! exclamă bătrânul maistru. 

— Nu, răspunse inginerul, dar s-ar putea să fim sub matca 
lacului Katrine. 

— Atunci e de presupus că bolta nu e prea groasă în acest 
loc, de vreme ce percepem zgomotul apei? 

— Da, într-adevăr, nu e prea groasă, răspunse James Starr, 
şi de aceea excavaţia este atât de vastă. 

— Cred că aveţi dreptate, domnule Starr, spuse Harry. 

— În afară de aceasta, continuă Starr, e un timp atât de 
furtunos afară încât apele lacului sunt desigur tot atât de agitate 
ca şi cele ale golfului Forth. 

— Ce importanţă are! spuse Simon Ford. Stratul de cărbune 
nu va fi mai puţin bun pentru că s-a dezvoltat sub matca unui lac. 
Nu e pentru prima oară când huila ar fi căutată sub apă, chiar 
sub fundul oceanului. Şi dacă ar fi să explorăm tot fundul şi 
străfundul Canalului Nordului, ce rău aţi vedea în asta? 

— Bine zici, Simon, spuse inginerul care, privind 
entuziasmul lui Simon, nu-şi putu stăpâni un zâmbet. Ştii ce? Hai 
să împingem galeriile noastre sub apele mării. Să găurim fundul 
Atlanticului ca pe o lingură de spumat supa. Să ne întâlnim cu 
fraţii noştri din Statele Unite, traversând subsolul oceanului! Să 
ajungem, dacă trebuie, până în centrul globului şi să-i smulgem 
ultima bucată de huilă! 

— Râdeţi de mine, domnule James? întrebă Simon Ford cu 
un aer oarecum ironic. 

— Eu să râd? Nu, bătrâne Simon! Nu! Dar entuziasmul 
dumitale mă face şi pe mine să imaginez până şi imposibilul. Hai 
să revenim la realitate, care este destul de frumoasă. Eu aş 
spune să lăsăm uneltele aici şi să ne întoarcem la cottage. 

Pentru moment nu era altceva de făcut. Mai târziu, inginerul, 
cu o echipă de mineri şi uneltele necesare, va relua explorarea 
Noii Aberfoyle. Acum era urgent să se întoarcă la mina Dochart. 

Dealtfel, drumul era uşor. Galeria traversa aproape în linie 
dreaptă masivul până la orificiul deschis cu dinamită. Deci nu 
riscau să se rătăcească. În momentul când James Starr se 
îndrepta către galerie, Simon Ford îl opri: 

— Domnule James, îi spuse el, vedeţi această boltă imensă, 
acest lac subteran pe care îl acoperă acest pietriş scăldat de ape 
la picioarele noastre? Ei bine, aici îmi voi transporta locuinţa, 
aici voi construi un nou cottage, şi dacă şi alţi oameni de treabă 
vor urma exemplul meu, nu va trece un an şi în masivul bătrânei 
noastre Anglii va exista un nou burg! 

James Starr, aprobând cu un surâs proiectele lui Simon, îi 
strânse mâna şi toţi trei, urmaţi de Madge, se afundară în galerie 
pentru a ajunge la mina Dochart. Merseră vreo milă fără să se 
producă vreun incident. Harry păşea înainte, ridicând lampa 
deasupra capului. El urma cu grijă galeria principală, fără a se 
abate în tunelurile înguste ce se deschideau la dreapta şi la 
stânga. Se părea că se vor întoarce tot atât de lesne cum au 
plecat, dar surveni o complicaţie care îi puse într-o situaţie 
foarte gravă. La un moment dat, când Harry ridică lampa, se 
produse o deplasare puternică de aer ca şi cum ar fi fost 
provocată de bătăile unor aripi invizibile. Lampa, lovită de-a 
curmezişul, scăpă din mâinile lui Harry, căzu pe solul stâncos al 
galeriei şi se sparse. James Starr şi tovarăşii săi fură cufundaţi 

într-un întuneric absolut. Lampa, al cărei ulei se răspândise pe 
sol, nu le mai putea servi la nimic. 

— Ei bine, Harry, strigă Simon Ford, vrei să ne rupem gâtul 
înainte de a ajunge la cottage? 

Harry nu răspunse. El se gândea: «Să fie şi de data asta mâna 
acelei fiinţe misterioase? Există deci în aceste adâncimi un 
duşman a cărui ură inexplicabilă ar putea crea într-o zi greutăţi 
serioase? Cineva are interesul să apere noul zăcământ carbonifer 
împotriva oricărei tentative de exploatare?» La drept vorbind, 
acest lucru părea absurd, dar faptele vorbeau de la sine şi ele se 
acumulau astfel încât simple presupuneri se transformau în 
certitudini. 

Deocamdată situaţia exploratorilor era destul de grea. Erau 
nevoiţi să meargă vreo cinci mile prin întuneric profund, 
traversând galeria care ducea spre mina Dochart, apoi încă o oră 
până la cottage prin vechea mină. 

— Să ne continuăm drumul! spuse Simon Ford. Să nu 
pierdem nici un moment. Vom merge pipăind ca orbii. Nu e 
posibil să ne rătăcim. Tunelele ce se deschid pe margini sunt 
doar nişte coridoraşe ca ale muşuroaielor de cârtiţă... Urmând 
cu atenţie galeria principală, vom ajunge cu siguranţă la orificiul 
pe care l-am deschis noi. Apoi vom fi în mina noastră veche. Noi 
o cunoaştem şi nu va fi pentru prima dată când Harry şi cu mine 
o traversăm prin întuneric. Dealtfel, acolo vom găsi lămpile pe 
care le-am lăsat la plecare. La drum, deci! Harry, mergi înainte, 
domnule James, mergeţi după Harry, apoi tu, Madge, iar eu voi 
încheia convoiul. Să nu ne îndepărtăm unul de altul. Să fim talpă 
după talpă dacă nu putem fi cot la cot! 

Nu rămânea altceva de făcut decât de urmat instrucţiunile 
bătrânului maistru. Aşa cum spunea el, pipăind nu te puteai 
rătăci. Trebuia numai să înlocuieşti ochii cu mâinile şi să te laşi 
în seama instinctului de orientare care pentru Simon Ford şi 
pentru fiul său devenise o a doua natură. 

Porniră deci, James Starr şi ceilalţi, în ordinea indicată. Nu 
vorbeau, dar gândeau tot timpul. Era evident că aveau de-a face 
cu un adversar. Dar cine era acesta şi cum să te aperi de 
atacurile sale pregătite atât de misterios? Deşi aceste gânduri îi 
preocupau şi erau cu toţii îngrijoraţi, nu era momentul să se lase 
cuprinşi de descurajare. 

Harry, cu braţele întinse, înainta cu un pas sigur. El mergea, în 
mod succesiv, de la un perete al galeriei la celălalt. De îndată ce 
pipăia un orificiu lateral sau o adâncitură, o recunoştea cu mâna 
şi o ocolea — fie că adâncitura era prea mică, sau orificiul prea 
îngust — şi astfel se menținea pe drumul drept al galeriei. 

Înconjuraţi de întunericul cu care ochii nu se puteau obişnui 
într-atât era de profund, întoarcerea dură aproape două ore. 

Apreciind cu aproximaţie timpul ce trecuse de când mergeau şi 
ţinând cont că mersul nu fusese rapid, James Starr gândea că ei 
se găseau aproape de ieşirea din noua mină. 

Într-adevăr, după puţin timp Harry se opri. 

— Am ajuns în sfârşit la capătul galeriei? întrebă Simon 
Ford. 

— Da, răspunse tânărul miner. 

— Ei, acum trebuie să găseşti orificiul care leagă Noua 
Aberfoyle de mina Dochart! 

— Nu-l găsesc, spuse Harry, ale cărui mâini crispate 
întâlneau doar suprafaţa unui perete, fără urmă de orificiu. 

Bătrânul maistru înaintă şi pipăi el însuşi roca de şist. Scoase 
un strigăt: sau exploratorii s-au rătăcit la întoarcere, sau 
deschizătura în perete a fost astupată de curând. Oricum, James 
Starr şi tovarăşii săi se găseau închişi în Noua Aberfoyle. 


XI DOAMNELE DE FOC 


Trecură opt zile de la aceste evenimente. Prietenii lui James 
Starr erau foarte îngrijoraţi. Inginerul dispăruse şi nimic nu 
explica dispariţia sa. De la servitorul lui aflaseră că Starr se 
îmbarcase la Granton-pier şi se ştia de la căpitanul vasului 
Prințul de Galles că el debarcase la Stirling. De atunci, nici urmă 
de James Starr. 

Deoarece Simon Ford îi ceruse în scrisoare să ţină secretă 
invitaţia, el nu anunţase pe nimeni că pleacă la fostele mine din 
Aberfoyle. 

La Edinburgh nu se vorbea decât de absenţa inexplicabilă a 
inginerului. Sir Elphiston, preşedintele societăţii Royal 
Institution, comunică colegilor săi conținutul scrisorii lui James 
Starr, prin care acesta se scuza că nu poate asista la următoarea 
şedinţă a societăţii, încă două-trei persoane primiseră scrisori 
asemănătoare. Dar dacă aceste scrisori dovedeau că James Starr 
plecase din Edinburgh, ceea ce, dealtfel, se ştia, nimic nu indica 
unde anume se află. O absență inexplicabilă din partea unui 
asemenea om, lucru care nu intra în obiceiurile sale, îi surprinse 
la început, apoi, văzând că absenţa se prelungeşte, ei fură 
cuprinşi de îngrijorare. Nici unul dintre prietenii inginerului n-ar 
fi bănuit că el s-a dus la minele de la Aberfoyle. Se ştia că nu i-ar 
fi plăcut să revadă vechiul teatru al activităţii sale. El nu mai 
călcase pe acolo din ziua în care ultimul vagonet fusese urcat la 
suprafaţă. Totuşi, deoarece vaporul îl depusese la debarcaderul 
din Stirling, se hotărâră să-l caute prin partea locului. 

Cercetările nu duseră la nici un rezultat. Nimeni nu-şi amintea 
să-l fi văzui pe James Starr. 

Singurul care ar fi putut satisface curiozitatea publică era Jack 
Ryan, care îl întâlnise în tovărăşia lui Harry în puţul Yarow. Dar 
după cum ştim, veselul nostru tânăr lucra la ferma din Melrose, 
la patruzeci de mile distanţă, în sud-vestul comitatului Renfrew, 
şi el habar nu avea că dispariţia lui James Starr provocase o 
asemenea îngrijorare. 

Opt zile după vizita sa la cottage, Jack Ryan ar fi continuat să 
cânte şi mai cu foc la clăcile clanului din Irvin, dacă n-ar fi fost 
cuprins de o mare nelinişte. 

Dar despre aceasta vom vorbi mai târziu. 

James Starr era o persoană importantă şi se bucura de o mare 
consideraţie nu numai la Edinburgh, ci în toată Scoţia, astfel că 
orice fapt în legătură cu el nu putea trece neobservat. 

Lordul judecător, prim-magistrat al Edinburgh-ului, judecătorii, 
consilierii, dintre care mulţi erau prietenii intimi ai inginerului, 
întreprinseră cercetări active pentru a-i da de urmă. Agenţii 
trimişi peste tot nu aflaseră nimic. Au fost publicate anunţuri în 
principalele ziare ale Regatului Unit cu privire la dispariţia sa, 
indicându-se semnalmentele inginerului şi data plecării din 
Edinburgh. 

Toată lumea aştepta cu mare nelinişte o ştire despre James 
Starr, iar cercurile ştiinţifice din Anglia se temeau de dispariţia 
definitivă a unuia dintre cei mai străluciți membri ai lor. 

În timp ce mulţi se îngrijorau pentru soarta lui James Starr, 
Harry era şi el subiectul unei preocupări la fel de vii. Numai că, 
în loc să preocupe opinia publică, fiul bătrânului maistru 
tulburase doar buna dispoziţie a prietenului său Jack Ryan. 

Ne amintim că, atunci când s-au întâlnit în puţul Yarow, Jack 
Ryan l-a invitat pe Harry să vină peste opt zile la serbarea 
clanului din Irvin. Harry acceptase şi promisese să se ducă la 
această ceremonie. 

Jack Ryan ştia, căci o constatase cu nenumărate prilejuri, că 
prietenul lui era om de cuvânt. La el o făgăduială însemna un 
lucru îndeplinit. 

La serbarea din Irvin n-a lipsit nimic, nici cântecele, nici 
dansurile, nici veselia generală, nimic în afară de Harry Ford. 
Mai întâi Jack fu supărat pe Harry pentru că absenţa lui influenţa 
buna sa dispoziţie în aşa măsură încât îşi pierduse memoria şi, 
pentru prima dată, i se întâmplă să uite cuvintele unui cântec pe 
care îl cunoştea foarte bine; apoi se poticni în timpul unui dans 
care îi aducea la şezători aplauze binemeritate. 

Trebuie să spunem că nota publicată în ziare relativ la James 
Starr nu căzuse sub ochii lui Jack Ryan. Acest băiat de treabă nu 
era deci preocupat decât de lipsa lui Harry, spunându-şi că, 
desigur, numai o întâmplare gravă l-a putut împiedica de a se 

ţine de cuvânt. Astfel, a doua zi după serbarea de la Irvin, Jack 
Ryan se pregătea să ia trenul la Glasgow pentru a se duce la 
mina Dochart. Şi aşa ar fi făcut dacă n-ar fi fost reţinut de un 
accident care era să-l coste viaţa. ‘i 

Iată ce s-a întâmplat în noaptea de 12 decembrie. Într-adevăr, 
faptul era de natură să dea dreptate tuturor superstiţioşilor, şi 
aceştia nu erau puţini la număr la ferma de la Melrose. 

Irvin, mic orăşel maritim din comitatul Renfrew, număra cam 
şapte mii de locuitori şi era situat într-o cotitură bruscă a coastei 
scoțiene, în apropiere de gura golfului Clyde. Portul său era 
destul de bine adăpostit împotriva vânturilor din larg şi era 
luminat de un far important care indica vapoarelor locul de 
acostare, astfel că un marinar imprudent nu se putea înşela. De 
aceea naufragiile erau rare pe acea porţiune a litoralului şi 
vasele de cursă lungă, ce voiau să intre în golful Clyde pentru a 
merge la Glasgow sau să intre în rada de la Irvin, puteau 
manevra fără pericol chiar în nopţile întunecoase. 

Un oraş oricât de mic, cu un trecut istoric, cu un castel care a 
aparţinut cândva unui Robert Stuart, poseda desigur şi ceva 
ruine. In Scoţia, toate ruinele sunt vizitate de stafii. Această 
credinţă superstiţioasă este răspândită în părţile din nordul şi 
sudul Scoției. Ruinele cele mai vechi şi cu renumele cel mai rău 
din acest punct de vedere, situate pe acea parte a litoralului, 
erau tocmai acelea ale castelului lui Robert Stuart, care poartă 
numele de Dundonald-Castle. În acea epocă, Dundonald-Castle, 
refugiul tuturor spiriduşilor rătăcitori din regiune, era cu totul 
părăsit. Fiind situat pe o stâncă înaltă deasupra mării, la două 
mile de oraş, nu prea era vizitat. Unii străini, care se interesau 
de vestigii istorice, se duceau să-l viziteze, dar singuri. Locuitorii 
din Irvin nu i-ar fi însoţit cu nici un preţ de frica unor fiinţe 
fantastice pe care le numeau «Doamnele de foc» şi despre care 
se spunea că umblă printre ruine. Cei mai superstiţioşi afirmau 
că au văzut cu ochii lor aceste fiinţe fantastice. Printre aceştia 
era, desigur, şi Jack Ryan. 

Adevărul e că, din când în când, apăreau, fie pe un perete 
jumătate prăbuşit, fie în vârful turnului care domina ansamblul 
ruinelor castelului, nişte limbi mari de foc. Aveau aceste flăcări 
înfăţişare omenească, aşa cum se afirma? Li se potrivea 
denumirea de «Doamnele de foc», dată de scoţienii de pe litoral? 
Fără îndoială că aceasta era doar o închipuire a minţii celor 
înclinați spre superstiții. Ştiinţa putea să explice acest fenomen. 

Doamnele de foc aveau însă o reputaţie, bine stabilită în toată 
regiunea, de a frecventa ruinele vechiului castel şi de a executa 
nişte dansuri stranii mai ales în nopţile întunecoase. Jack Ryan, 
deşi era un tânăr curajos, nu s-ar fi încumetat să le acompanieze 
cu sunetele cimpoiului său. «Bătrânul Nick le ajunge, spunea 
Jack, el n-are nevoie de mine pentru a completa orchestra sa 

infernală». Bineînţeles, aceste apariţii bizare constituiau textul 
obligatoriu al povestirilor din timpul clăcilor. Astfel, Jack Ryan 
poseda un repertoriu bogat de legende cu privire la «Doamnele 
de foc» şi nu se afla niciodată în impas când era vorba să 
povestească despre ele. 

Deci, în timpul acelei ultime clăci care încheiase serbarea de la 
Irvin şi la care se băuse din belşug rachiu, brandy şi whisky, Jack 
Ryan reluase tema sa favorită, spre marea plăcere şi poate şi 
spre groaza auditorilor săi. Claca avea loc într-o şură mare a 
fermei de la Melrose, pe marginea litoralului. Într-un vas de 
tablă ardea un foc bun de cocs, în jurul căruia se aşezaseră 
invitaţii. Afară era furtună şi o ceaţă groasă era adusă de valurile 
mânate de un vânt puternic din sud-vest, din largul mării. 
Noaptea era foarte întunecoasă, nori negri acopereau cerul, 
pământul şi apa erau cufundate în beznă. Dacă vreun vapor s-ar 
fi aventurat pe acea vreme, cu greu ar fi ancorat în golful Irvin, 
din cauza vântului ce bătea din coastă. Micul port de la Irvin nu 
prea era frecventat, mai ales de vasele cu tonaj mare. Vasele 
comerciale, cu pânze sau cu aburi, care mergeau la golful Clyde, 
treceau mai la nord pentru a ancora. În acea seară, un pescar 
întârziat pe lângă mal zări cu mirare o navă care se îndrepta 
spre coastă. Dacă dintr-o dată s-ar fi făcut ziuă, vederea acestei 
nave, cum gonea cu vântul la pupa şi cu toate pânzele întinse, ar 
fi stârnit groaza celor de pe litoral. Dacă nu nimerea intrarea în 
golf, exista pericolul ca vasul să se sfărâme lovindu-se de 
stâncile formidabile de pe litoral, în mijlocul cărora nu exista nici 
o trecere. Dacă acest vas imprudent se încăpăţâna să înainteze, 
cum va putea să evite ciocnirea? 

Claca era pe sfârşite şi Jack Ryan îşi încheia ultima sa poveste. 
Auditorii, transportaţi în lumea fantasmelor şi ameţiţi de băutură 
erau tocmai bine pregătiţi să creadă orice istorii năstruşnice 
imaginate de Jack Ryan. Deodată auziră strigăte de afară. Jack 
Ryan se opri din povestit şi toţi ieşiră repede din şură. Noaptea 
era adâncă. Rafale puternice de ploaie şi vânt loveau pietrişul. 
Doi-trei pescari, încovoiaţi lângă o stâncă pentru a rezista mai 
bine curenților de aer, strigau cât puteau de tare. Jack şi 
însoțitorii săi alergară către ei. Strigătele nu se adresau 
locuitorilor fermei, ci vasului al cărui echipaj se îndrepta, fără 
să-şi dea seama, spre catastrofă. Într-adevăr, o masă întunecoasă 
apărea neclar la câteva zecimi de milă în larg. Era o corabie, 
uşor de recunoscut după focurile de poziţie. Avea pe catarg o 
lumină albă, la tribord una verde şi la babord una roşie. Era 
văzută din faţă şi, evident, se îndrepta cu toată viteza spre 
coastă. 

— Un vas în pericol ? strigă Jack Ryan. 

— Da, răspunse un pescar, şi, chiar dacă ar vrea, n-ar mai 
putea să vireze spre a evita ciocnirea. 

— Să le facem semne! strigă unul dintre scoțieni. 

— Cu ce? răspunse un pescar. Pe o vreme ca asta nu poţi 
ţine în mână o torţă aprinsă. 

În timp ce schimbau aceste cuvinte, pescarii continuau să 
strige, dar cum puteau fi auziţi în zgomotul furtunii care le 
înăbuşea strigătele? Echipajul nu mai avea nici o şansă de a fi 
salvat de la naufragiu. 

— De ce manevrează ei astfel? strigă un marinar. 

— Vor să acosteze? strigă altul. 

— Să nu fi cunoscut căpitanul farul de la Irvin? întrebă Jack 
Ryan. 

— De bună seamă, răspunse un pescar, dacă nu cumva a 
fost păcălit de vreun... 

Pescarul nu-şi termină fraza când Jack scoase un strigăt 
puternic de groază. Să fi auzit echipajul strigătul? Oricum, era 
prea târziu. Corabia nu mai putea evita şirul de stânci albind în 
întuneric. Strigătul însă nu fusese adresat echipajului, ca un 
suprem avertisment. Jack Ryan era cu spatele spre mare şi 
privea un punct situat la o jumătate de milă înapoia plajei. Acolo 
erau ruinele castelului Dundonald. Pescarii şi ceilalţi scoțieni 
priviră şi ei într-acolo. O flacără lungă unduia sub rafale în vârful 
vechiului turn. 

— Doamna de foc, Doamna de foc! strigară scoţienii 
superstiţioşi. 

La drept vorbind, îţi trebuia o doză mare de imaginaţie ca să 
crezi că această flacără are o înfăţişare omenească. Fluturând în 
bătaia brizei ca un steag luminos, ea părea uneori să zboare din 
vârful turnului, ca şi cum ar fi pe punctul să se stingă, dar o clipă 
mai târziu se întorcea la loc, prinzându-se cu capătul ei albăstriu. 

— Doamna de foc! Doamna de foc! strigau pescarii şi ţăranii 
înspăimântați. 

Acum totul se explica. Cu siguranţă că echipajul vasului, 
dezorientat din cauza ceţii, a greşit calea şi a luat acea lumină 
drept farul de la Irvin. Ei credeau că se află la intrarea golfului, 
care era cu zece mile mai spre nord, şi înaintau către un țărm 
abrupt, care nu le oferea nici un refugiu. Ce puteau face ca să-i 
salveze, dacă mai era posibil? Poate ar fi trebuit să urce careva 
până la ruine şi să stingă focul, ca să nu mai fie confundat cu 
farul de la Irvin? Desigur, aşa ar fi trebuit să se procedeze, şi 
fără întârziere. Dar care dintre aceşti scoțieni se putea gândi, 
sau, chiar dacă s-ar fi gândit, cine ar fi avut curajul să înfrunte 
Doamna de foc? Poate îndrăzneţul Jack Ryan, pe care superstiţia, 
oricât de puternică, nu l-ar fi putut opri de la o acţiune 
generoasă. 

Prea târziu! Prin zgomotul furtunii se auzi un pârâit îngrozitor. 
Vaporul se izbise de stânci. Focurile de poziţie se stinseră. Linia 
alburie a valurilor păru că se întrerupe o clipă. Fusese atinsă de 

vasul care se culcă pe o parte şi se dezmembră printre stânci. În 
acelaşi moment, printr-o coincidenţă, datorată neîndoielnic 
întâmplării, flacăra din turn dispăru ca şi cum ar fi fost smulsă 
de o rafală violentă. Marea, cerul şi plaja fură din nou cufundate 
în cel mai profund întuneric. 

— Doamna de foc! strigă pentru ultima oară Jack Ryan când 
această apariţie, supranaturală pentru el şi tovarăşii lui, dispăru 
brusc. Curajul, care lipsise acestor scoțieni superstiţioşi în faţa 
unui pericol himeric, le reveni acum în faţa unui pericol real, 
când era vorba să salveze pe semenii lor. Înfruntând elementele 
dezlănţuite ale naturii, tot atât de eroici pe cât erau de creduli, 
înarmaţi cu frânghii aruncate în valuri, ei se avântară în ajutorul 
vasului naufragiat. Reuşiră, din fericire, să salveze întreg 
echipajul. Câţiva dintre salvatori, printre care se afla şi bravul 
Jack Ryan, lovindu-se de stânci, fură grav răniţi. Dar căpitanul 
vasului şi cei opt oameni din echipaj fură depuşi sănătoşi pe 
plajă. Vasul era bricul norvegian Motala, care făcea cursa spre 
Glasgow încărcat cu lemnărie din nord. Într-adevăr căpitanul, 
indus în eroare de lumina de pe turnul castelului Dundonald, 
nimerise în plină coastă, în loc să se îndrepte spre golful Clyde. 

Din vas nu mai rămăseseră decât câteva epave pe care valurile 
le zdrobeau izbindu-le de stâncile litoralului. 


XII ISPRĂVILE LUI JACK RYAN 


Jack Ryan şi trei dintre prietenii săi, răniţi ca şi el, fură 
transportaţi într-o cameră la ferma Melrose, unde li se dădură 
imediat îngrijirile necesare. Cel mai grav rănit era Jack, pentru 
că, în momentul când, încins cu frânghia, s-a aruncat în mare 
spre a veni în ajutorul naufragiaţilor, el a fost rostogolit pe stânci 
de valurile puternice. Puțin a lipsit să nu-şi piardă viaţa. Câteva 
zile bravul Jack fu nevoit să stea în pat, ceea ce îl făcea să 
turbeze. El se calmă numai după ce i se permise să cânte după 
pofta inimii, şi ferma Melrose răsuna de sunetele vesele ale vocii 
sale. Jack rămase, după această întâmplare, cu un sentiment şi 
mai puternic de teamă faţă de brawnies şi tot soiul de alţi 
spiriduşi care se amuză să-i chinuie pe bieţii oameni, şi îi făcea 
pe aceştia răspunzători de catastrofa vasului Motala. În zadar ar 
fi încercat cineva să-l încredinţeze că Doamnele de foc nu existau 
şi că flacăra proiectată brusc dintre ruine se datora unui 
fenomen fizic. Nici un argument nu-l putea convinge. Prietenii 
săi erau şi mai încăpăţânaţi în credinţa lor. După părerea lor, 
una dintre Doamnele de foc atrăsese cu răutate vasul către 
coastă. Cum s-o pedepseşti? Ca şi cum ai fi vrut să amendezi 

uraganul! Magistraţii n-aveau decât să organizeze orice urmărire 
doreau. Poţi aresta o flacără? Sau poţi pune în lanţuri o fiinţă pe 
care nu o poţi atinge? 

Trebuie să spunem că, din păcate, cercetările întreprinse 
ulterior păreau a da dreptate, cel puţin în aparenţă, acestui mod 
superstiţios de a explica lucrurile. Magistratul însărcinat cu 
anchetarea cauzelor  naufragiului vasului Motala luă 
interogatoriu tuturor martorilor catastrofei. Toți răspundeau că 
naufragiul se datora apariției supranaturale a Doamnei de foc 
printre ruinele castelului Dundonald. 

E de la sine înțeles că justiția nu putea lua în seamă asemenea 
mărturii. Că un fenomen fizic s-ar fi produs în aceste ruine nu 
constituia nici un dubiu, dar dacă acesta se datora unui accident 
sau unei fapte duşmănoase, iată ce trebuia să stabilească 
magistratul. Să nu ne mire cuvântul «duşmănos». Nu trebuie să 
pătrundem prea adânc în istoria navigației acestui litoral pentru 
a-i găsi justificarea. Mulți jefuitori de nave de pe litoralul breton 
s-au îndeletnicit cu atragerea navelor spre coastă, pentru ca 
după naufragiu să-şi împartă rămăşiţele. Uneori foloseau în 
timpul nopţilor întunecoase, focuri alimentate cu arbori răşinoşi, 
care îndreptau navele spre locuri de unde nu mai puteau ieşi. 
Alteori legau o torţă de coarnele unui taur pe care îl lăsau să 
alerge după bunul său plac. Echipajul vasului, indus în eroare, 
greşea drumul. Rezultatul era un naufragiu inevitabil, de care 
jefuitorii profitau. 

Intervenţia justiţiei şi aplicarea de pedepse severe au stârpit 
aceste practici barbare. 

Se putea prea bine ca o mână criminală să fi reluat, în cazul de 
faţă, vechile tradiţii ale jefuitorilor de nave. 

Aşa gândeau poliţiştii, spre deosebire de Jack Ryan şi prietenii 
săi. Când aceştia auziră vorbindu-se despre anchetă, se 
împărţiră în două tabere. 

Unii se mulţumeau să ridice din umeri, alţii, mai fricoşi, 
declarau că aceasta Înseamnă provocarea ființelor 
supranaturale, care vor pricinui noi catastrofe. 

Totuşi, ancheta fu făcută cu multă grijă. 

Poliţiştii se deplasară la ruinele castelului Dundonald şi 
procedară la o cercetare foarte amănunţită. Examinară mai întâi 
solul, pentru a constata dacă există urme de paşi ce puteau fi 
atribuiţi altor picioare decât ale spiriduşilor. Nu exista nici o 
urmă recentă sau mai veche, deşi solul umed din cauza ploilor 
din ajun ar fi păstrat o amprentă cât de mică. 

«Paşi de brawnies! exclamă Jack Ryan când află despre 
insuccesul cercetătorilor. E ca şi cum ai vrea să cauţi urmele 
unui licurici pe apa unei bălți!» 

Deci prima parte a anchetei nu dădu nici un rezultat. Nu era de 
aşteptat ca a doua să aducă mai mult. Era necesar să se 

stabilească cum a putut fi aprins focul în vârful vechiului turn, cu 
ce era întreţinută arderea şi ce reziduuri au rămas în urma 
arderii. La primul punct — nimic, nici resturi de chibrituri sau 
bucăţi de hârtie care ar fi servit la aprinderea focului. La al 
doilea punct — de asemenea nimic. Nu s-au găsit nici ierburi 
uscate, nici bucăţi de lemn cu care acest foc intens ar fi trebuit 
să fie întreţinut în timpul nopţii. Al treilea punct a rămas de 
asemenea neelucidat. Nici urmă de cenuşă sau alt reziduu al 
unui combustibil oarecare nu a permis precizarea locului unde a 
fost stabilită vatra focului. Nu exista nici un petic înnegrit, nici 
pe pământ, nici pe stâncă. Să tragi concluzia că sursa de foc a 
fost ţinută în mâna unui răufăcător? De necrezut, deoarece, după 
spusele martorilor, flacăra avea dimensiuni gigantice, astfel că 
echipajul l-a putut zări de la câteva mile din largul mării, cu 
toată ceața existentă. 

«Bineînţeles! exclamă Jack Ryan. Doamna de foc nu are nevoie 
de chibrituri. Ea suflă şi asta e destul pentru a aprinde aerul în 
jurul său, iar focul ei nu lasă niciodată cenuşă!» 

Eşecul anchetei magistraţilor dădu naştere unei noi legende 
care se adăuga la atâtea altele. Legenda aceasta avea să 
perpetueze amintirea catastrofei vasului Motala şi să confirme 
indiscutabil apariţia Doamnelor de foc. 

Un tânăr atât de viteaz şi atât de viguros ca Jack Ryan nu 
putea însă rămâne mult timp țintuit la pat. 

Faptul că avea piciorul rănit şi câteva luxaţii n-aveau să-l ţină 
culcat mai mult decât se cuvenea. El n-avea timp să fie bolnav. 
Aşa erau oamenii din acele regiuni salubre ale Lowland-ului. 
Aşadar, Jack Ryan se însănătoşi repede şi, de îndată ce fu pe 
picioare, înainte de a-şi relua lucrul la ferma Melrose, voi să-şi 
pună în aplicare planul de a face o vizită prietenului său Harry 
Ford, pentru a afla de ce a lipsit de la serbarea clanului de la 
Irvin. 

Din partea unui om ca Harry, care nu promitea niciodată fără a 
se ţine de cuvânt, această absenţă nu era explicabilă. Părea de 
asemeni de necrezut ca fiul bătrânului maistru să nu fi aflat şi el 
despre catastrofa vasului Motala, publicată în toate ziarele în 
mod amănunţit. Trebuie să fi aflat şi despre participarea lui Jack 
la salvarea echipajului, şi prin ce pericole trecuse. Cum se putea 
ca Harry să fie atât de indiferent şi să nu vină la el la fermă, să-i 
strângă mâna? Dacă Harry n-a venit, însemna că n-a putut veni. 

Jack Ryan ar fi fost gata să nege mai curând existenţa 
Doamnelor de foc decât să creadă în indiferența lui Harry faţă de 
el. Deci, două zile după catastrofă, el plecă voios de la fermă. 
Voinic cum era, nici nu se mai resimțea de pe urma rănilor ce le 
suferise. Un cântec vesel ieşea din pieptul său stârnind ecoul 
falezei, în timp ce se îndrepta spre staţiunea de cale ferată care, 
prin Glasgow, duce la Stirling şi la Callander. Aici, în timp ce 


66 


aştepta sosirea trenului, privirea îi fu atrasă de nişte afişe cu 
următorul conţinut, care acopereau peretele: 

La patru decembrie, inginerul James Starr din Edinburgh s-a 
îmbarcat la Granton-pier pe vasul Prințul de Galles. El a coborât 
în aceeaşi zi la Stirling. De atunci nu se mai ştie nimic despre el. 

Rugăm a se adresa orice informaţie cu privire la James Starr 
preşedintelui societăţii Royal Institution la Edinburgh. 

Jack Ryan citi de două ori afişul, rămânând foarte mirat. 

«Domnul Starr! exclamă el. Dar chiar la patru decembrie l-am 
întâlnit împreună cu Harry, pe scările puţului Yarow! Au trecut 
zece zile de atunci! În tot acest timp nu a reapărut? Să fie 
aceasta explicaţia absenței prietenului meu la serbarea de la 
Irvin?» 

Fără a mai pierde vremea pentru a-l informa în scris pe 
preşedintele societății Royal Institution despre cele ce ştia în 
legătură cu James Starr, bravul Jack sări în tren, hotărât să se 
ducă mai întâi la puţul Yarow. Va pătrunde, îşi spuse el, dacă va 
fi necesar, până la capătul minei Dochart pentru a-i găsi pe 
Harry şi pe inginerul James Starr. Trei ore mai târziu coborî la 
gara din Callander şi se îndreptă cât putu mai repede spre puțul 
Yarow. 

«De ce n-au reapărut? îşi spunea el. Vreun obstacol să-i fi 
împiedicat? Vreo treabă importantă îi reține încă în fundul 
minei? Aflu eu!» Lungind pasul, Jack ajunse în mai puțin de o oră 
la puţul Yarow. În exterior, nici o schimbare. Aceeaşi tăcere în 
preajma minei. Nici o fiinţă vie în acest deşert. Jack Ryan intră în 
şopronul deteriorat care acoperea gura puţului. Pătrunse cu 
privirea abisul, nu văzu nimic. Ascultă, nu auzi nimic. 

«Şi lampa mea! De ce nu e la locul ei?» Lampa de care se 
servea Jack când vizita mina era de obicei pusă într-un colţ, 
aproape de platforma scării superioare. Lampa dispăruse. 

«lată o primă complicaţie», gândi Jack Ryan cuprins de 
îngrijorare. Apoi, fără a sta la îndoială, aşa superstiţios cum era, 
spuse: «Mă voi duce chiar de va fi mai întuneric în mină decât în 
străfundurile iadului!» 

Începu să coboare lungul şir de scări care se înfundau în puţul 
întunecos. Jack pesemne că nu-şi pierduse vechile sale obiceiuri 
de miner şi cunoştea bine mina Dochart pentru a se expune 
astfel. Totuşi el cobora cu prudenţă încercând cu piciorul fiecare 
treaptă, ştiind că unele erau putrezite. Un singur pas greşit şi ar 
fi căzut, strivindu-se, într-un abis de o mie cinci sute de picioare. 
El număra fiecare platformă pe care o părăsea în mod succesiv 
pentru a ajunge la un orizont inferior. Jack ştia că nu va atinge 
fundul puţului decât după a treizecea scară. Odată ajuns acolo, 
va găsi cu uşurinţă cottage-ul care se afla, după cum ştim, la 
extremitatea galeriei principale. Jack Ryan ajunse astfel la a 
douăzeci şi şasea platformă, deci îl mai despărţeau de sol încă 

vreo două sute de picioare. În acest loc, cobori piciorul pentru a 
dibui prima treaptă a celei de a douăzeci şi şaptea scări. Piciorul 
său se legănă în gol; nu găsi nici un punct de sprijin. Jack Ryan 
îngenunche pe platformă vrând să apuce cu mâna capul scării, 
dar în zadar! Era evident că a douăzeci şi şaptea scară nu se mai 
afla la locul ei, deci cineva o luase de acolo. 

«Duhul rău Nick va fi trecut pe aici» gândi el, cuprins de o 
oarecare teamă. În picioare, cu braţele încrucişate, căutând să 
pătrundă întunericul, Jack Ryan aştepta. Gândea că, de vreme ce 
el nu poate cobori, nici locuitorii minei n-au putut urca. Nu mai 
exista nici o altă comunicare între solul comitatului şi adâncimile 
minei. Dacă scările inferioare ale puţului Yarow au fost ridicate 
de la ultima sa vizită la cottage, ce va fi devenit Simon Ford, 
soţia, fiul său şi inginerul ? Absența prelungită a lui James Starr 
dovedea că acesta nu părăsise mina din ziua în care Jack Ryan s- 
a întâlnit cu el în puţul Yarow. Cum s-au aprovizionat ei în acest 
timp? Nu cumva au fost lipsiţi de alimente aceşti nenorociţi 
întemnițați la o mie cinci sute de picioare sub pământ? Toate 
aceste gânduri treceau prin mintea lui Jack. Văzu că de unul 
singur nu va putea ajunge la cottage. Că toate acestea erau 
opera unor răufăcători, nu mai era nici o îndoială. In orice caz, 
oamenii legii vor aviza, dar ei trebuiau anunţaţi cât mai urgent. 

Jack Ryan se aplecă deasupra hăului şi strigă din toate 
puterile: «Harry! Harry!» Ecoul repetă de câteva ori numele lui 
Harry, apoi se stinse în adâncimea puţului Yarrow. 

Jack urcă repede scările superioare, ajunse din nou la lumină 
şi, fără a pierde nici un minut, alergă direct la gara din 
Callander. După câteva clipe se urcă în expresul de Edinburgh şi 
la ora trei după-masă se prezentă lordului magistrat al capitalei. 
Declaraţia sa fu luată imediat în consideraţie. Detaliile precise 
făceau să nu existe îndoială asupra veridicităţii ei. 

Sir Elphiston, preşedintele societăţii Royal Institution, care era 
nu numai coleg, ci şi prieten intim cu James Starr, fu imediat 
avertizat. El ceru să i se încredinţeze cercetările care aveau să 
fie întreprinse imediat la mina Dochart. I se puseră la dispoziţie 
mai mulţi agenţi echipați cu lămpi, târnăcoape, scări din 
frânghie şi, bineînţeles, alimente şi medicamente. Conduşi de 
Jack Ryan, luară cu toţii drumul spre minele de la Aberfoyle. 

În aceeaşi seară, Sir Elphiston, Jack Ryan şi agenţii ajunseră la 
gura puţului Yarow şi coborâră până la a douăzeci şi şaptea 
platformă, pe care se oprise Jack câteva ore mai devreme. 
Lămpile legate la capătul unor frânghii lungi fură coborâte în 
profunzimile puţului şi se putu constata că ultimele patru scări 
dispăruseră. Nu exista nici o îndoială că legătura dintre interior 
şi exterior fusese întreruptă intenţionat. 

— Ce mai aşteptăm, domnule? întrebă nerăbdătorul Jack 
Ryan. 

— Aşteptăm să fie urcate din nou lămpile, băiatul meu, 
răspunse Sir Elphiston, apoi vom cobori până la solul ultimei 
galerii şi tu ne vei conduce... 

— La cottage, exclamă Jack Ryan, şi, dacă va fi nevoie, până 
în străfundul minei! 

De îndată ce lămpile fură urcate, agenţii fixară scările de 
frânghie la platformă şi le desfăşurară în puț. Platformele 
inferioare mai existau şi se putea cobori de la una la alta. 
Coborâşul fu destul de anevoios. Jack Ryan fu primul care se 
agăţă de aceste scări oscilante şi primul care atinse solul minei. 
El fu urmat de Sir Elphiston şi de ceilalţi. Rondul pe care îl forma 
puţul Yarow era pustiu. Spre marea lui surprindere, Sir W. 
Elphiston îl auzi pe Jack Ryan exclamând: 

— Priviţi! Bucăţi din scări pe jumătate arse! 

— Arse! repetă Sir W. Elphiston. Într-adevăr, iată cenuşa, 
care s-a răcit de mult. 

— Domnule, întrebă Jack Ryan, credeţi că inginerul James 
Starr ar fi avut vreun interes să ardă scările şi să întrerupă 
comunicaţia cu exteriorul? 

— Nu, răspunse Sir W. Elphiston gânditor. Hai să mergem la 
cottage, băiatule! Acolo vom afla adevărul. 

Jack dădu din cap ca un om neconvins, dar luă lampa din mâna 
unui agent şi înaintă cu paşi repezi prin galeria principală a 
minei Dochart, urmat de ceilalţi. După un sfert de oră Sir W. 
Elphiston şi însoțitorii săi ajunseră la excavaţia în fundul căreia 
era clădit cottage-ul lui Simon Ford. Nu se zărea nici o lumină la 
ferestre. Jack Ryan împinse repede uşa. Cottage-ul era pustiu. 
Vizitară odăile cufundate în întuneric. Nici o urmă de violenţă. 
Totul era în ordine, ca şi cum Madge ar fi fost încă acolo. 
Rezerva de alimente, abundentă, putea asigura pentru câteva 
zile existenţa familiei Ford. Absența locuitorilor cottage-ului era 
inexplicabilă. Se putea oare preciza în ce zi părăsiseră cottage-ul 
? Da, pentru că în acest mediu, unde nu exista zi şi noapte, 
Madge avea obiceiul de a însemna cu o cruce fiecare dată din 
calendarul său care era atârnat pe un perete al sălii. Ultima 
cruce fusese pusă în dreptul datei de şase decembrie, deci după 
o zi de la sosirea lui James Starr, după cum afirmase Jack Ryan. 
Era evident că din şase decembrie, deci de zece zile, Simon 
Ford, soţia şi fiul său, precum şi oaspetele lor plecaseră de la 
cottage. O nouă explorare a minei, întreprinsă de inginer, putea 
oare să justifice o absenţă atât de îndelungată ? 

«Evident că nu», gândea Sir W. Elphiston. După inspectarea 
minuțioasă a cottage-ului, el era încă foarte nedecis asupra celor 
ce urma să întreprindă. Întunericul era profund. Lămpile 
legănate de mâinile agenţilor luminau slab în bezna de 
nepătruns. Deodată Jack strigă: 


69 


— Acolo, acolo! spuse el. Degetul său indică o lumină 
strălucitoare care se mişca în obscuritatea îndepărtată a galeriei. 

— Prieteni, fuga după această lumină! spuse Sir W. 
Elphiston. 

— E un foc de spiriduşi, strigă Jack. La ce bun? Nu-l vom 
ajunge niciodată! 

Preşedintele societății Royal Institution şi oamenii săi, 
nereceptivi la superstiții, se avântară în direcţia indicată de 
lumina mişcătoare. Înfrânându-şi teama, Jack nu rămase nici el 
în urmă. Începu o urmărire lungă şi obositoare. Lanterna părea a 
fi purtată de o fiinţă de statură mică, dar foarte sprintenă. În 
fiecare clipă această fiinţă dispărea în dosul unui rambleu 
oarecare, apoi reapărea în fundul unei galerii transversale. 
Cotituri rapide o făceau iarăşi nevăzută. Părea definitiv 
dispărută pentru ca din nou lumina lanternei sale să apară 
strălucitoare. Erau departe de a o ajunge şi Jack continua să 
creadă, pe drept, că nu vor reuşi niciodată. După o oră de 
urmărire inutilă ei se aflau în porţiunea de sud-vest a minei 
Dochart. În momentul când, oarecum descurajaţi, se întrebau şi 
ei dacă n-au de-a face, într-adevăr, cu vreun spiriduş de neatins, 
distanţa dintre spiriduş şi urmăritorii săi începu să se micşoreze 
— fie că fiinţa ce fugea obosise, fie că voia să-i atragă pe Sir W. 
Elphiston şi pe însoțitorii săi acolo unde fuseseră atraşi locuitorii 
cottage-ului. Era greu de răspuns. Văzând că distanţa se 
micşorează şi mai mult, urmăritorii îşi dublară eforturile. 
Lumina, care tot timpul se afla la o depărtare de două sute de 
paşi, era acum la mai puţin de cincizeci şi distanţa se micşora în 
continuare. Purtătorul lanternei deveni mai vizibil. Uneori, când 
întorcea capul, se putea distinge profilul unei figuri omeneşti. 
Doar dacă nu cumva un spiriduş o fi luat această înfăţişare. Jack 
Ryan trebui să admită că nu era vorba de o făptură 
supraomenească. 

—  Grăbiţi-vă, prieteni! strigă el iuţind pasul. Oboseşte! Îl 
vom ajunge curând şi dacă vorbeşte tot atât de bine cum 
aleargă, ne va putea spune multe! 

Totuşi urmărirea deveni mai dificilă. Aproape de capătul minei, 
nişte galerii înguste se încrucişau ca aleile unui labirint, unde 
purtătorul lanternei putea să scape agenţilor. Era destul să 
stingă lanterna şi să se arunce într-o parte, într-un refugiu 
întunecos. 

«De fapt, gândea Sir W. Elphiston, dacă vrea să ne scape, de ce 
n-o face?» Acea fiinţă insesizabilă n-o făcuse până atunci, dar, în 
momentul când acest gând străbătea mintea domnului Elphiston, 
lumina dispăru brusc, iar urmăritorii, continuând cursa lor, 
ajunseră aproape imediat în faţa unei deschizături înguste între 
rocile de şist, la capătul unui coridor îngust. Într-o clipă, Sir W. 
Elphiston, Jack Ryan şi însoțitorii lor măriră lumina lămpilor şi se 

avântară prin orificiul care se deschidea în faţa lor. Nu făcură 
nici o sută de paşi într-o galerie nouă, mai largă şi mai înaltă, şi 
se opriră brusc. 

Acolo, lângă zid, patru corpuri zăceau întinse pe sol — poate 
patru cadavre. 

— James Starr! spuse Sir W. Elphiston. 

Patru corpuri zăceau întinse pe sol 

— Harry! Harry! strigă Jack, repezindu-se asupra corpului 
prietenului său. Într-adevăr, acolo se aflau Madge, inginerul, 
Simon Ford şi Harry întinşi pe pământ, fără cunoştinţă. 

Deodată unul din corpuri se mişcă şi se auzi vocea slabă a 
bătrânei Madge murmurând: 

— Mai întâi pe ei, pe ei! 

Sir W. Elphiston, Jack Ryan şi agenţii încercară să-i reanimeze 
pe toţi, dându-le să înghită câteva picături din întăritoarele 
aduse. Reuşiră aproape imediat. Aceşti nenorociţi, sechestraţi de 
zece zile în Noua Aberfoyle, erau sleiţi de foame. 

Şi dacă n-au murit în această lungă întemniţare, aşa cum îi 
spuse James Starr lui Sir W. Elphiston, aceasta se datora faptului 
că de trei ori au găsit alături de ei o pâine şi un vas cu apă. Fără 
îndoială că fiinţa care i-a ajutat şi care le-a salvat viaţa n-a putut 
face mai mult... 

Sir Elphiston se întreba dacă nu cumva era fapta acelui 
spiriduş de neatins, care i-a atras tocmai la locul unde se aflau 
James Starr şi familia Ford. Oricum ar fi fost, inginerul, Madge, 
Simon Ford şi Harry erau salvaţi. Ei fură conduşi la cottage, 
trecând prin aceeaşi strâmtă deschizătură pe care spiriduşul se 
pare că a vrut s-o arate lui Sir W. Elphiston. Dacă James Starr şi 
tovarăşii săi n-au putut găsi orificiul galeriei făcut cu ajutorul 
dinamitei, aceasta se datora faptului că el fusese astupat cu 
bucăţi de rocă suprapuse, iar întunericul i-a împiedicat să-l vadă 
şi să deplaseze roca. Astfel, în timp ce ei explorau cripta vastă, o 
mână duşmănoasă închidea orice comunicare între Noua şi 
Vechea Aberfoyle. 


XIII COAL-CIIY 


Trei ani de la aceste evenimente, Ghidurile Joanne sau Murray 
recomandau numeroşilor turişti ce treceau prin Stirling, ca «o 
mare atracţie», o vizită de câteva ore la minele Noii Aberfoyle. 
Nici o mină din oricare altă ţară din Lumea Veche sau Nouă nu 
prezenta un aspect mai curios. În primul rând, vizitatorul era 
transportat fără pericol şi fără oboseală până la subteranul 
exploatării ce se afla la o mie cinci sute de picioare sub pământul 
comitatului. 

La şapte mile în sud-vestul districtului Callander, o galerie de 
coastă, cu o intrare monumentală, cu turele, cu diguri crenelate 
şi cu balcoane cu trapă ca la castelele medievale, îşi avea capătul 
la suprafaţă. Galeria, în pantă lină, larg deschisă, ajungea direct 
la curioasa criptă săpată în masivul solului scoţian. Din oră în 
oră, pe o cale ferată dublă, un şir de vagoane tractate cu un 

sistem hidraulic deserveau satul construit în subsolul comitatului 
şi care purta numele oarecum pretenţios de «Coal-city», adică 
oraşul cărbunelui. 

Vizitatorul, ajuns la Coal-city, se găsea într-un loc unde 
electricitatea juca un rol primordial ca furnizoare de lumină şi 
căldură. Puţurile de aerisire, deşi numeroase, nu risipeau 
obscuritatea profundă a Noii Aberfoyle. Totuşi, o lumină intensă 
umplea lăcaşul sumbru, unde numeroasele becuri electrice 
înlocuiau discul solar. Suspendate în interiorul bolților, agăţate 
de stâlpii naturali, toate alimentate de un curent continuu 
produs de generatoare electrice, unele în chip de soare, altele în 
chip de stele, luminau din abundență acest domeniu. Când lucrul 
înceta, un simplu întrerupător aducea din nou în mod artificial 
noaptea în abisurile profunde ale minei. Toate aparatele mari 
sau mici funcționau în vid, arcurile lor luminoase necomunicând 
deloc cu aerul ambiant. În felul acesta, dacă atmosfera ar fi 
conţinut gaz grizu în proporţie explozibilă, nu era nici un pericol 
de explozie. Astfel, curentul electric era folosit în mod invariabil 
pentru toate necesităţile vieţii industriale şi ale vieţii domestice, 
atât în casele din Coal-city, cât şi în galeriile exploatate ale Noii 
Aberfoyle. 

Evenimentele au confirmat previziunile inginerului James Starr 
cu privire la exploatarea noii mine Aberfoyle. Bogăția stratelor 
carbonifere era incalculabilă. Primele au fost atacate de 
târnăcoapele minerilor în vestul excavaţiei, la un sfert de milă de 
Coal-city. Oraşul muncitoresc nu se afla deci în centrul 
exploatării. Lucrările de subteran erau legate de cele de 
suprafaţă prin puţurile de aerisire şi de extracţie care uneau 
diversele orizonturi ale minei cu exteriorul. Galeria de coastă în 
care funcţiona linia ferată cu tracţiune hidraulică servea numai 
pentru transportul locuitorilor din Coal-city. 

Ne amintim de conformaţia stranie a acestei mari caverne 
unde Simon Ford cu însoțitorii săi se opriseră în timpul primei 
lor explorări. Acolo, deasupra capetelor lor, se înălța o boltă de 
formă ogivală. Stâlpii care o susțineau se pierdeau în bolta de 
şist la trei sute de picioare, înălţime aproape egală cu Domul 
Mamutului din grotele de la Kentuky — hală enormă, după cum 
se ştie, cea mai mare din subsolul american, care poate cuprinde 
cu uşurinţă cinci mii de persoane. Această parte a Noii Aberfoyle 
avea aceleaşi proporţii şi era dispusă la fel. Dar, în locul 
admirabilelor stalactite ale celebrei grote, privirea era atrasă de 
amplele strate de cărbune care se părea că ţâşnesc din toţi 
pereţii sub presiunea straturilor de şist. Razele luminoase ale 
discurilor făceau să strălucească paietele protuberanţelor de 
lignit. Sub această boltă se întindea un lac comparabil, după 
dimensiunile sale, cu marea moartă de la Mammouth Caves, un 

lac adânc în ale cărui ape transparente mişunau peşti fără ochi, 
şi pe care James Starr îl numi lacul Malcolm. 

Aici, în această imensă excavaţie naturală, şi-a clădit Simon 
Ford noul său cottage, şi nu l-ar fi schimbat nici pentru cel mai 
frumos hotel de pe Princes-Street din Edinburgh. Locuinţa era 
situată pe malul lacului şi cele cinci ferestre se deschideau 
deasupra apelor întunecoase, a căror întindere n-o puteai 
cuprinde cu ochii. 

După două luni, alături de cottage-ul lui Simon Ford se ridica o 
a doua locuinţă. Aceasta aparţinea lui James Starr. Inginerul se 
consacrase cu trup şi suflet Noii Aberfoyle. Avu şi el dorinţa de a 
locui acolo, şi numai când treburile sale îl obligau în mod 
imperios consimţea să urce la suprafaţă. Aici trăia cu adevărat în 
mijlocul minerilor săi. 

De când se descoperise noul zăcământ, toţi lucrătorii vechii 
mine lăsaseră în grabă îndeletnicirile agricole pentru a pune din 
nou mâna pe târnăcop şi pe cleşte. Atraşi de perspectiva de a 
avea multă vreme de lucru şi de o retribuire bună pe care o 
permitea prosperitatea exploatării, ei părăsiră solul pentru 
subsol şi se stabiliră la rândul lor în mină, care, prin dispoziţia sa 
naturală, se preta la instalarea lor acolo. Casele minerilor, 
construite din cărămidă, erau amplasate în mod pitoresc, unele 
pe malul lacului Malcolm, altele sub arcadele bolților care 
păreau făcute pentru a rezista presiunii acoperişului, precum 
contraforturile unei catedrale. 

Minerii care spărgeau roca, şefii de echipă, cărăuşii care 
transportau cărbunele, lemnarii care construiau armături pentru 
galerii, cantonierii cărora li se încredinţează repararea liniilor, 
lucrătorii de la rambleiere, care înlocuiesc cu pietre cărbunele 
din părţile exploatate, în sfârşit, toţi aceşti meseriaşi care sunt în 
mod special folosiţi la lucrările de subteran îşi stabiliseră 
domiciliul în Noua Aberfoyle, şi astfel fondară treptat Coal-city, 
situat sub partea orientală a lacului Katrine, în nordul 
comitatului Stirling. Era ca un orăşel flamand, ce se ridicase pe 
malul lacului Malcolm. O capelă invocând pe Saint Gilles, 
construită în vârful unei stânci enorme cu baza înfiptă în apele 
mării subterane, domina ansamblul. 

Când burgul subteran era luminat de razele strălucitoare 
proiectate de discurile electrice suspendate pe stâlpii bolţii sau 
pe arcadele pronaosurilor, el avea un aspect oarecum fantastic, 
de un efect straniu, ceea ce justifica recomandările Ghidurilor 
Murray sau Joanne. De aceea, vizitatorii Noii Aberfoyle erau în 
permanent în număr mare. Locuitorii Coal-city-ului erau, fără 
îndoială, mândri de gospodăria lor şi, dealtfel, ca şi Simon Ford, 
nu-şi părăseau decât foarte rar oraşul minier. 

Bătrânul maistru pretindea că acolo, «sus», ploua tot timpul şi, 
ţinând seama de climatul Regatului Unit, trebuie să spunem că 

nu era departe de adevăr. Familiile Noii Aberfoyle o duceau bine. 
După trei ani atinseseră o bunăstare pe care n-ar fi avut-o 
niciodată la suprafaţa comitatului. Mulţi copii născuţi în perioada 
reluării lucrărilor nu respiraseră încă aerul din afară. Jack Ryan 
spunea: «lată optsprezece luni de când au fost înţărcaţi şi n-au 
văzut încă lumina zilei». 

Jack Ryan a fost unul dintre primii care a răspuns la apelul 
inginerului. Acest vesel camarad a socotit ca o datorie a sa de a- 
şi relua vechea meserie. Ferma Melrose şi-a pierdut deci 
nelipsitul cântăreţ şi povestitorul îndrăgit. Jack Ryan continua 
însă să cânte, şi ecourile sonore ale Noii Aberfoyle îşi ruinau 
plămânii lor de piatră pentru a-i răspunde. 

Jack Ryan locuia acum în noul cottage al lui Simon Ford. I s-a 
oferit o cameră pe care el a acceptat-o cu drag, ca un om simplu 
şi sincer ce era. 

Bătrâna Madge îl iubea pentru firea lui bună şi veselă. Ea 
împărtăşea puţin ideile lui cu privire la fiinţele fantastice care, 
după părerea lor, umblau cu siguranţă prin mină. Când erau 
numai ei doi, îşi povesteau legende ce te făceau să te cutremuri, 
demne să îmbogăţească mitologia hiperboreană. 

Jack Ryan deveni astfel bucuria cottage-ului. Era, dealtfel, un 
băiat bun, un lucrător de nădejde. După numai şase luni de la 
reluarea lucrărilor, deveni şeful unei brigăzi la lucrările de 
subteran. 

— Iată o treabă bună, domnule Ford! spuse el la câteva zile 
după ce se instalase în cottage. Aţi găsit un nou strat şi era mai- 
mai să plătiţi cu viaţa această descoperire. Să ştiţi că nu era prea 
scump! 

— Nu, Jack, am făcut chiar o afacere bună! răspunse 
bătrânul maistru. Dar nici domnul Starr, nici eu nu vom uita că 
ţie îţi datorăm viaţa. 

— Nu, răspunse Jack Ryan, nu mie, ci fiului dumneavoastră 
Harry îi datoraţi viaţa, şi asta pentru că a avut bunăvoința de a 
accepta invitaţia mea de a veni la serbarea de la Irvin. 

— Şi de a nu se duce, nu-i aşa? interveni Harry strângând 
mâna camaradului său. Nu, Jack, datorită ţie am fost găsiţi încă 
vii în mină, ţie care n-ai pierdut nici o zi, nici o oră, deşi abia te 
refăcuseşi după accidentul suferit! 

— Ei bine, nu! răspunse încăpătânatul Jack. Nu voi lăsa să 
se spună lucruri care nu corespund adevărului! Eu am încercat 
doar să aflu unde eşti, Harry, atâta tot. Dar, pentru a spune 
adevărul adevărat, aş adăuga că fără acel spiriduş de neatins... 

— Ah! Iată-ne ajunşi din nou aici! Un spiriduş! spuse Simon 
Ford. 

— Un spiriduş, un brawnie, un fiu de zână, un nepot al 
Doamnelor de foc, un Urisk, în sfârşit, orice vreţi, repetă Jack 

Ryan. Ceea ce e sigur, e că fără el nu am fi pătruns niciodată în 
galeria de unde nu mai puteaţi ieşi! 

— Fără îndoială, Jack, rămâne numai de văzut dacă această 
fiinţă este atât de supranaturală cum vrei tu să crezi, spuse 
Harry. 

—  Supranaturală! exclamă Jack Ryan. Dar este tot atât de 
supranatural să vezi un spiriduş cum aleargă purtând o lanternă, 
pe care ai vrea să-l prinzi dar îţi scapă ca un silf şi care piere 
apoi ca o umbră! N-avea grijă, Harry, îl vom revedea într-o bună 
ZI. 

— Ei bine, Jack, spuse Simon Ford, spiriduş sau nu, vom 
căuta să-l regăsim, şi tu ne vei ajuta. 

— Vreti să daţi de belea, domnule Ford? răspunse Jack 
Ryan. 

— Bine, vom vedea, Jack! 

E lesne de închipuit cât de cunoscut deveni familiei Ford şi în 
special lui Harry domeniul Noii Aberfoyle. Acesta cunoştea acum 
cele mai ascunse întortocheri. Harry putea spune cu precizie 
cărui punct de la suprafaţă îi corespunde un punct sau altul al 
minei. El ştia, de pildă, că deasupra unui anumit strat se afla 
golful Clyde, că dincolo se afla lacul Lomond sau lacul Katrine. 
Că aceşti stâlpi constituiau un contrafort al munţilor Grampiani, 
pe care îi sprijineau. Că această boltă servea drept temelie 
Dumbarton-ului. Că deasupra acestui eleşteu trecea calea ferată 
de la Balloch. Că aici se termina litoralul scoţian. Că acolo 
începea marea, al cărei vuiet se auzea destul de clar în timpul 
furtunilor echinoxului. 

Harry ar fi putut fi un minunat leader al catacombelor naturale, 
şi ceea ce fac ghizii pe culmile înzăpezite ale Alpilor, în plină 
lumină, el ar fi făcut în mină, în plin întuneric, dar cu o 
incomparabilă siguranţă instinctuală. Ce mult iubea el noua mină 
Aberfoyle! De câte ori. cu lampa la cască, nu se aventura el până 
în adâncurile cele mai profunde! Explora eleşteele cu o barcă pe 
care o conducea cu îndemânare. Harry se îndeletnicea şi cu 
vânatul numeroaselor păsări sălbatice care intrau în mină: rațe 
sălbatice, sitari, ce se hrăneau cu peştii ce mişunau în apele 
negre. Ochii lui Harry se adaptaseră spaţiilor întunecoase, la fel 
ca ochii marinarilor cu orizonturile îndepărtate. 

Umblând astfel, Harry era atras în mod irezistibil de nădejdea 
că va regăsi fiinţa misterioasă a cărei intervenţie, la drept 
vorbind, îl salvase pe el şi pe ai lui de la o moarte sigură. Va 
reuşi oare? După presimţirile sale era sigur că va izbuti, dar, 
judecind după insuccesul cercetărilor de până atunci, răspunsul 
era mai curând că nu. Din ziua descoperirii Noii Aberfoyle, 
atacurile îndreptate împotriva familiei bătrânului maistru nu se 
mai repetaseră. 

Astfel se petreceau lucrurile în acest domeniu straniu. Nu 
trebuie să ne închipuim că din clipa în care începuse construirea 
Coal-city-ului s-ar fi renunţat la orice distracţie în oraşul 
subteran şi că existenţa sa ar fi fost monotonă. Nici vorbă! 
Populaţia, având aceleaşi interese, aceleaşi gusturi şi aproape 
aceleaşi posibilităţi de trai, constituia, la drept vorbind, o mare 
familie. 

Toţi se cunoşteau, se întâlneau zilnic şi nu simțeau nevoia să 
caute distracţii în afară. Dealtfel, în fiecare duminică făceau 
plimbări prin mină sau cu barca pe lacuri şi eleştee, şi acestea 
erau distracţii plăcute. Adesea se auzeau sunetele cimpoiului 
răsunând pe malul lacului Malcolm. Scoţienii se adunau cu toţii 
la apelul instrumentului lor naţional, dansau, iar Jack Ryan, în 
acele zile, îmbrăcat în costumul său de Highlander, era regele 
petrecerii. După spusele lui Simon Ford, Coal-city putea să 
rivalizeze cu capitala Scoției fără a prezenta dezavantajele 
acestui oraş expus frigului iernii şi arşiţelor verii, intemperiilor 
unui climat nefavorabil şi cu atmosfera îmbâcsită de fumul 
uzinelor, justificând pe deplin porecla de «Bătrâna afumată». 


XIV SUSPENDAT DE UN FIR 


În aceste condiţii, cu dorinţele cele mai dragi satisfăcute, 
familia lui Simon Ford era fericită. Se observa totuşi că Harry, cu 
firea sa tăcută, era din ce în ce mai «închis în sine», cum spunea 
Madge. Nici Jack Ryan, în ciuda bunei sale dispoziţii, atât de 
molipsitoare, nu reuşea să-l «deschidă». 

Intr-o duminică, era prin luna iunie, cei doi prieteni se plimbau 
pe malul lacului Malcolm. Coal-city se odihnea. In exterior era 
furtună. Ploi violente scoteau din pământ aburi calzi, înăbuşitori. 
Nu se putea respira la suprafaţa comitatului. La Coal-city, 
dimpotrivă, domnea o linişte absolută, temperatura era plăcută, 
nici ploaie, nici vânt. Nu pătrundea nimic din lupta elementelor 
naturii de afară. Astfel că mai mulţi locuitori din Stirling şi din 
împrejurimi veneau să găsească puţină răcoare în profunzimile 
minei. 

Discurile electrice radiau o lumină pe care ar fi invidiat-o 
soarele britanic, mai înceţoşat decât se cuvenea unui soare de 
duminică. 

Jack căuta să atragă atenţia lui Harry asupra vizitatorilor 
zgomotoşi; acesta însă aproape că nici nu asculta cuvintele lui. 

— Priveşte, Harry, spunea Jack, cum se îngrămădesc să vină 
să ne vadă! Hai, prietene! Alungă-ţi gândurile triste şi vino să-i 

primim cum se cuvine. Ai să-i faci să creadă pe aceşti oameni de 
deasupra că soarta lor e de invidiat! 

— Jack, îi răspunse Harry, dă-mi pace! Tu eşti vesel pentru 
amândoi şi asta e destul. 

— Să mă ia bătrânul Nick, ripostă Jack Ryan, dacă 
melancolia ta nu mă cuprinde şi pe mine! Ochii mi se întristează, 
buzele mi se strâng şi râsul mi se opreşte în gât, uit până şi 
cântecele mele. Harry, spune-mi ce ai? 

— Ştii bine, Jack. 

— Tot gândul acela? 

— Da! 

— Ah, bietul meu Harry! spuse Jack Ryan ridicând din 
umeri. Dacă ai pune ca mine totul pe seama spiriduşilor din 
mină, te-ai linişti! 

— Ştii prea bine, Jack, că spiriduşii nu există decât în 
închipuirea ta şi că de la reluarea lucrărilor nimeni n-a zărit 
vreunul în Noua Aberfoyle. 

— Bine, Harry, dar dacă brawnies nu se arată, apoi nici cei 
cărora le atribui toate acele întâmplări extraordinare nu se arată 
nici ei. 

— Am să-i găsesc eu, Jack! 

— Of! Harry! Harry! Spiritele Noii Aberfoyle nu sunt uşor de 
găsit! 

— Le voi găsi eu aşa-zisele tale spirite! răspunse Harry cu 
accentul celei mai ferme convingeri. 

— Deci vrei să pedepseşti ? 

— Să pedepsesc şi să răsplătesc, Jack. Dacă o mână ne-a 
întemnițat în această galerie, nu pot uita că o altă mână ne-a 
salvat viaţa. Nu, asta nu pot uita! 

— Ei, Harry! răspunse Jack Ryan. Eşti sigur că aceste două 
mâini nu aparţin aceluiaşi trup? 

— Cum, Jack? De unde-i vine un asemenea gând? 

— Drace! Ştii, Harry, fiinţele care trăiesc în abisuri nu sunt 
făcute ca noi. 

— Ba sunt ca noi, Jack! 

— Nu, Harry... nu... Dealtfel, nu-ţi închipui că vreun nebun 
oarecare a reuşit să pătrundă... 

— Un nebun?! răspunse Harry. Un nebun care să aibă o 
asemenea continuitate de idei? Un nebun, acest răufăcător care 
din ziua în care a distrus scările din puţul Yarow n-a încetat să 
ne facă rău? 

— Dar acum nu mai face nimeni nimic, Harry, de trei ani nici 
un act duşmănos n-a fost comis împotriva ta sau a familiei tale. 

— N-are importanţă, Jack, răspunse Harry. Am presimţirea 
că această fiinţă duşmănoasă, oricine ar fi, n-a renunţat la 
planurile sale. N-aş putea să-ţi spun pe ce mă bazez când susţin 

asta. Totuşi, Jack, în interesul noii exploatări, vreau să ştiu cine e 
acest duşman şi de unde vine. 

— In interesul noii exploatări? întrebă Jack Ryan destul de 
mirat. 

— Da, Jack, reluă Harry, nu ştiu dacă nu exagerez, dar în 
toate acestea eu văd urmărirea unui interes contrariu intereselor 
noastre. M-am gândit mereu şi nu cred că mă înşel. Aminteşte-ţi 
seria de fapte inexplicabile ce se înlănţuie în mod logic. 
Scrisoarea anonimă care contrazicea pe aceea a tatălui meu. 
Aceasta dovedeşte că persoana respectivă cunoştea proiectele 
noastre şi voia să ne împiedice să le realizăm. Domnul Starr vine 
să ne viziteze la mina Dochart, iar în drum spre cottage un 
bolovan e aruncat peste noi, gata să ne ucidă. Urmează 
distrugerea scărilor şi prin aceasta suspendarea oricărei 
comunicaţii dintre puţul Yarow şi exterior. În timpul explorărilor 
pentru a ne convinge de existenţa noului zăcământ, fisurile 
şistului sunt astupate ca să împiedice emanarea grizului şi să ne 
inducă în eroare. Totuşi, experienţa continuă şi stratul este 
descoperit. În drum spre cottage se produce acel curent puternic 
de aer, lampa îmi scapă din mână şi se sparge. Rămânem în 
întuneric. Reuşim să înaintăm prin galeria întunecoasă, dar nu 
mai găsim orificiul, care între timp fusese astupat. Rămânem 
sechestraţi. Ei bine, Jack, în toate acestea nu vezi o gândire 
criminală? Da! Până acum, o fiinţă, pe care n-am putut pune 
mâna, dar nu o făptură supranaturală aşa cum te încăpăţânezi tu 
să crezi, stă ascunsă în mină. Mânată de un interes pe care nu-l 
înţeleg, ea căuta să ne împiedice să pătrundem în noua mină. 
Dar era acolo. Presimt că se mai află încă şi acum, şi cine ştie ce 
lovitură pregăteşte! Ei bine, Jack, chiar cu riscul vieţii mele, o 
voi descoperi! 

Harry vorbise atât de convingător, încât îl impresionă profund 
pe prietenul său care simţea că acesta avea dreptate, cel puţin 
pentru trecut. Dacă toate acestea aveau o cauză naturală sau 
supranaturală, rămânea de văzut. Jack nu renunţa totuşi la felul 
său de a interpreta evenimentele, dar, încredinţat că Harry nu va 
admite niciodată ideea sa cu privire la intervenţia unui element 
fantastic, el insistă asupra incidentului care contrazicea 
sentimentul de duşmănie faţă de familia Ford. 

— Bine, Harry, spuse el, trebuie să-ţi dau dreptate din 
anumite puncte de vedere, dar nu te gândeşti şi tu că vreun 
spiriduş binefăcător, aducându-vă pâine şi apă, v-a putut salva 
de...? 

— Jack, răspunse Harry întrerupându-l, fiinţa salvatoare pe 
care vrei s-o transformi într-una supranaturală există şi ea în 
mină, ca şi răufăcătorul despre care am vorbit, şi am să-i caut pe 
amândoi până în cele mai îndepărtate profunzimi ale 
subteranului. 

— Ai vreun indiciu care te poate călăuzi în cercetările tale? 

— Poate, răspunse Harry. Ascultă-mă: la cinci mile spre vest 
de Aberfoyle, sub porţiunea care susţine lacul Lomond, există un 
puț natural care se înfundă perpendicular până în adâncurile 
zăcământului. Acum opt zile voiam să sondez adâncimea puţului. 
În timp ce sonda mea cobora iar eu eram aplecat deasupra gurii 
puţului, mi s-a părut că aerul era agitat în interior ca de nişte 
puternice bătăi de aripi. 

— Poate că era vreo pasăre rătăcită în galeriile inferioare 
ale minei, răspunse Jack. 

— Asta nu e tot, Jack, reluă Harry. Astăzi de dimineaţă, m- 
am dus din nou la acest put şi, trăgând cu urechea, mi s-a părut 
că aud nişte gemete... 

— Gemete! exclamă Jack. Ţi s-a părut, Harry. Poate că a fost 
un curent de aer... dacă nu cumva vreun spiriduş... 

— Mâine, reluă Harry, voi şti despre ce e vorba. 

— Mâine? răspunse Jack privindu-şi prietenul. 

— Da, mâine voi cobori în acest abis. 

— Harry, asta înseamnă să-l superi pe Dumnezeu! 

— Nu, Jack, pentru că voi implora ajutorul său pentru a 
coborî. Mâine vom merge amândoi la puț, cu câţiva dintre 
prietenii noştri. O frânghie lungă cu care mă voi încinge vă va 
permite să mă coborâţi şi, la un semn al meu, mă veţi ridica. Mă 
pot bizui pe tine, Jack? 

— Harry, spuse Jack Ryan dând din cap, voi face ceea ce îmi 
ceri, şi totuşi îţi repet că greşeşti. 

— Mai bine să greşesc făcând ceva, decât să mă căiesc că n- 
am făcut! spuse Harry cu un glas hotărât. Deci, mâine dimineaţă 
la ora şase, şi nici un cuvânt! La revedere, Jack! 

Pentru a nu mai continua o discuţie în care Jack Ryan ar fi 
încercat să combată proiectele sale, Harry îl părăsi brusc şi se 
întoarse la cottage. 

Trebuie totuşi să spunem că temerile lui Jack nu erau 
exagerate. Dacă un duşman personal îl ameninţa pe Harry, dacă 
se găsea în profunzimea acelui puț unde tânărul miner se ducea 
să-l caute, Harry se expunea unui real pericol. Totuşi, ce dovadă 
avea pentru a admite că va fi aşa? 

«La urma urmei, îşi zicea Jack, de ce să se obosească atâta 
pentru a explica o serie de fapte care se explică atât de lesne, 
admițând intervenţia supranaturală a geniilor din mină?» 

A doua zi la ora şase, Jack Ryan şi încă trei mineri din brigada 
sa soseau împreună cu Harry la gura puţului suspect. Harry nu-i 
anunţase nici pe James Starr, nici pe bătrânul maistru de cele ce 
voia să întreprindă. Jack Ryan fu la fel de discret şi nu spuse 
nimic. Minerii care îi văzură plecând credeau că e vorba de o 
simplă explorare a zăcământului pe linie verticală. 

Harry luă cu el o frânghie lungă de două sute de picioare, nu 
prea groasă, dar suficient de rezistentă. Deoarece nu trebuia nici 
să coboare, nici să urce ajutându-se de forţa mâinilor, era de 
ajuns ca frânghia să fie destul de tare ca să-i suporte greutatea 
corpului. Însoţitorilor săi le revenea să-l ajute să alunece în abis 
şi apoi să-l readucă la suprafaţă. O scuturătură imprimată 
frânghiei va servi drept semnal între el şi camarazii săi. Puţul era 
destul de larg, având la intrare un diametru de douăsprezece 
picioare. O traversă fu aşezată de-a curmezişul, ca un pod peste 
gura puţului, astfel că frânghia, alunecând la suprafaţa ei, se 
menținea în axa puţului, precauţiune indispensabilă pentru a-l 
feri pe Harry de a se lovi de pereţii laterali în timpul coborârii. 

Harry era gata. 

Jack îl întrebă încă o dată, în şoaptă: 

— Îţi menţii hotărârea de a explora acest abis? 

— Da, Jack, răspunse Harry. 

Frânghia fu bine legată de mijlocul şi de subţiorile lui Harry, 
pentru ca trupul lui să nu basculeze. Avea mâinile libere. De 
centură îi atârna o lampă de siguranţă, iar la şold purta un cuţit 
mare scoţian, băgat într-o teacă de piele. 

Harry înaintă până la mijlocul traversei în jurul căreia era 
petrecută frânghia. Prietenii săi îl ajutară să lunece şi el se 
afundă încet în abis. Cum frânghia avea o uşoară mişcare de 
rotaţie, lumina lămpii îi permitea să examineze cu grijă, în mod 
succesiv, pereţii puţului. Pereţii, din şist de mină, erau foarte 
netezi, astfel că era imposibil să te caţări pe suprafaţa lor. Harry 
calculă că viteza sa de coborâre era moderată — de aproximativ 
un picior pe secundă. Avea posibilitatea să vadă şi să fie gata 
pentru orice ar fi intervenit. 

Timp de două minute, deci până la o adâncime de o sută 
douăzeci de picioare, coborârea se desfăşură fără nici un 
incident. Nu exista nici o galerie laterală în pereţii puţului, care 
încet, încet se îngusta luând forma unei pâlnii. 

Harry începu să simtă un aer mai proaspăt care venea de jos şi 
trase concluzia că extremitatea inferioară a puţului trebuia să 
aibă o comunicare cu vreun coridor al orizontului inferior al 
minei. Frânghia continua să lunece. Întunericul era absolut, ca şi 
tăcerea. Dacă vreo fiinţă vie va fi căutat refugiu în acest abis 
misterios şi adânc, atunci fie că în acel moment nu era acolo, fie 
că nici o mişcare nu-i trăda prezenţa. 

Pe măsură ce înainta, Harry, devenind tot mai bănuitor, scoase 
cuțitul din teacă, ţinându-l cu mâna dreaptă. La o adâncime de o 
sută optzeci de picioare, simţi că atinge talpa puţului. Frânghia 
nu se mai derula. Harry respiră uşurat. Teama ca în timpul 
coborârii să nu i se taie frânghia deasupra lui nu se justificase. 
Dealtfel, nu observase nici o adâncitură în pereţii puţului, care 

ar fi putut ascunde vreo fiinţă oarecare. Extremitatea inferioară 
a puţului era foarte îngustă. Harry examină solul 

la lumina lămpii pe care o detaşase de la centură şi văzu că nu 
greşise în presupunerile sale. Un coridor îngust se înfunda 
lateral în stratul inferior al zăcământului. Ca să pătrunzi în el 
trebuia să te apleci şi să te târăşti în patru labe. El voi să vadă în 
ce direcţie se ramifica galeria şi dacă nu ajungea la vreun abis. 
Se culcă pe sol şi începu să se târască. Deodată se lovi de un 
obstacol. Pipăindu-l, i se păru că e un trup care astupa trecerea. 
Harry se retrase mai întâi, cu un sentiment puternic de repulsie, 
apoi reveni. Nu se înşelase: ceea ce îl oprise era într-adevăr un 
trup omenesc. Puse mâna pe el şi văzu că picioarele şi mâinile 
erau aproape îngheţate, dar corpul nu era încă rece. Într-o clipă 
îl trase lângă fundul puţului şi-l examină la lumina lămpii. 

«Un copil!» exclamă Harry. 

Copilul respira încă, dar răsuflarea era atât de slabă, încât 
părea gata să se oprească. Fără a pierde nici o clipă, această 
mică fiinţă trebuia scoasă la suprafaţa puţului, apoi dusă la 
cottage unde Madge îi va da îngrijirile necesare. 

Uitând de orice alte preocupări, Harry îşi legă din nou frânghia 
de mijloc, prinse lampa de centură şi strângând la piept, cu 
braţul stâng, copilul, îşi păstră braţul drept liber şi înarmat. Făcu 
semnul convenit pentru a fi ridicat încet. Frânghia se întinse şi 
urcuşul începu. Harry privea în jurul său cu o îndoită atenţie. 
Acum nu era expusă pericolului numai fiinţa sa. Timp de câteva 
minute totul merse bine, nici un incident nu părea să survină. 
Deodată lui Harry i se păru că un suflu puternic deplasa aerul 
din adâncimile puţului. Privi în jos şi zări în penumbră o masă 
care, ridicându-se încet, îl atinse în treacăt. Era o pasăre enormă 
a cărei specie nu o putea recunoaşte şi care se ridica dând 
puternic din aripi. 

Monstruosul zburător se opri, plană un moment, apoi se abătu 
asupra lui Harry cu o înverşunare feroce. Harry nu se putea 
servi decât de braţul drept pentru a se apăra de loviturile 
ciocului formidabil al animalului... El se apără deci, protejând în 
acelaşi timp copilul, cum putea mai bine. Dar pasărea nu ataca 
copilul, ci pe el. Impiedicat de mişcările de rotaţie ale frânghiei, 
nu reuşea să-i dea lovitura mortală. 

Lupta se prelungea. Harry strigă din toate puterile, sperând că 
cei de sus îl vor auzi. Aşa se şi întâmplă, deoarece acum frânghia 
era trasă mai departe. Mai avea de parcurs încă o distanţă de 
optzeci de picioare. Pasărea îl atacă cu şi mai mare violenţă. Cu 
o lovitură de cuţit, reuşi să-i rănească o aripă şi pasărea scoase 
un țipăt răguşit dispărând în profunzimea puţului. Dar, 
nenorocire! Lovind pasărea cu cuțitul, Harry atinsese şi frânghia, 
tăind una din împletituri. 1 se făcu părul măciucă. Frânghia ceda 
puţin câte puţin, la peste o sută de picioare deasupra abisului!... 
Harry scoase un nou strigăt de desperare. O a doua împletitură 
se rupse sub greutatea dublă pe care o suporta frânghia pe 

jumătate tăiată. Harry aruncă cuțitul şi cu o  sforţare 
supraomenească reuşi să apuce capătul de sus, în momentul 
când frânghia era gata să se rupă deasupra tăieturii. Dar deşi 
încheietura mâinii sale era tare ca fierul, simţea că îi alunecă 
frânghia printre degetele încleştate. Cu ambele mâini s-ar fi 
putut apuca mai bine, dar ar fi trebuit să sacrifice copilul şi nici 
prin gând nu-i trecea să facă asta. In acest timp, Jack Ryan şi 
însoțitorii săi, alarmaţi de strigătele lui Harry, îl trăgeau şi mai 
repede. Harry credea că nu va rezista până la gura puţului. Faţa 
i se injectă, închise ochii un moment aşteptând să se 
prăbuşească în abis, apoi îi deschise. În clipa când era gata să 
scape frânghia din mână, care îi alunecase chiar până la capătul 
rupt, fu apucat de umeri şi depus pe sol împreună cu copilul. 
Sleit, Harry căzu leşinat în braţele prietenilor săi. 


XV NELL LA COTTAGE 


Două ore mai târziu, Harry încă foarte slăbit şi copilul complet 
istovit erau aduşi la cottage, cu ajutorul lui Jack şi al prietenilor 
săi. Ei povestiră totul bătrânului maistru, şi Madge dădu imediat 
îngrijirile necesare bietei făpturi pe care o salvase Harry. Harry 
credea că scoate din abis un copil... Era o tânără fată, de vreo 
cincisprezece-şaisprezece ani, cu privirea pierdută, uluită, cu 
faţa slabă, trasă din cauza suferinţei, cu un ten de blondă, pe 
care lumina zilei părea că nu-l atinsese niciodată, mică de 
statură, plăpândă, o fiinţă ciudată şi fermecătoare în acelaşi 
timp. 

Jack Ryan o asemăna, oarecum pe drept, cu un spiriduş, din 
pricina aspectului ei puţin supranatural. Poate că împrejurările 
speciale, mediul nefiresc în care această tânără fată trăise 
probabil până atunci făceau ca ea să pară că aparţine numai pe 
jumătate speciei umane. Fizionomia sa era stranie, ochii săi, pe 
care lumina strălucitoare a lămpilor de la cottage părea să-i 
obosească, priveau nedumeriţi, ca şi cum totul ar fi fost nou 
pentru ea. Bătrâna scoțiană se adresă prima acestei făpturi 
neobişnuite, culcată în patul ei şi care revenea încet la viaţă, 
parcă trezindu-se dintr-un somn adânc. 

— Cum te cheamă ? o întrebă ea. 

— Nell, răspunse fata. 

— Te doare ceva, Nell ? reluă Madge. 

— Mi-e foame, răspunse Nell. N-am mai mâncat de... de... 

Judecind după puţinele cuvinte rostite de tânăra fată, se vedea 
că ea nu are obişnuinţa să vorbească. Limba de care se servea 
era un vechi dialect scoţian, pe care Simon Ford şi ai lui îl 

foloseau adesea. Căpătând răspunsul lui Nell, Madge îi aduse 
imediat de-ale mâncării. Nell era moartă de foame. De când se 
afla oare în fundul acelui puț? Cine ştie! 

— Câte zile ai stat acolo, fata mea? o întrebă Madge. 

Nell nu răspunse. Părea că nu înţelesese întrebarea. 

— De câte zile? reluă Madge. 

— Zile? întrebă Nell, pentru care acest cuvânt părea lipsit 
de orice semnificaţie. Apoi dădu din cap ca un om care nu 
înţelege întrebarea. 

Madge îi luă mâna şi i-o mângâie, pentru a-i inspira încredere. 

— Câţi ani ai, fata mea ? o întrebă din nou, privind-o cu ochi 
blajini. 

Acelaşi semn negativ din partea lui Nell. 

— Da, da, câţi ani? reluă Madge. 

—  Ani?... întrebă Nell, pentru care acest cuvânt, ca şi 
cuvântul «zile», părea la fel de necunoscut. 

Simon Ford, Harry, Jack şi ceilalţi o priveau cu un dublu 
sentiment, de milă şi de simpatie. 

Starea acestei biete fiinţe, îmbrăcată cu nişte zdrenţe din 
pânză grosolană, avea de ce să impresioneze. Harry, mai mult 
decât ceilalţi, se simţea atras în mod irezistibil de aspectul 
straniu al Nellei! El se apropie, îi luă mâna pe care Madge o 
lăsase şi o privi pe Nell drept în ochi. Buzele fetei schiţară un 
surâs slab. 

Harry o întrebă: 

— Nell... acolo... în mină... erai singură? 

—  Singură! Singură! exclamă fata ridicându-se. 

Faţa ei exprima spaimă. Ochii ei, care sub privirea tânărului se 
îmblânziseră, redeveniră sălbatici. 

—  Singură, singură, repetă ea, recăzând sleită de puteri, pe 
pernă. 

— Biata copilă este încă prea slăbită pentru a răspunde 
întrebărilor noastre, spuse Madge, culcând-o mai bine pe tânăra 
fată. Câteva ore de odihnă şi puţină hrană bună îi vor reda 
puterile. Haideţi, Simon, Harry, şi voi, prieteni, s-o lăsăm să 
doarmă. 

După sfatul lui Madge, Nell fu lăsată singură şi după un minut 
se asigurară că dormea adânc. 

Evenimentul acesta stârni mare zarvă nu numai în mină, ci în 
întreg comitatul Stirling, şi curând în tot Regatul Unit. Mergea 
vestea despre Nell ca despre o fiinţă neobişnuită. Dacă o fată ar 
fi fost găsită închisă în roca de şist, ca una din acele fiinţe 
antediluviene, pe care o lovitură de târnăcop o eliberează din 
strânsoarea pietrei, aceasta n-ar fi avut un răsunet mai mare. 

Nell deveni, fară să ştie, un subiect la ordinea zilei. 

Superstiţioşii găsiră un nou text pentru poveştile lor legendare. 
Ei erau dispuşi să creadă că Nell era geniul Noii Aberfoyle, şi 

când Jack Ryan împărtăşi zvonul acesta prietenului său, Harry, 
pentru a termina discuţia, răspunse: «Fie cum spui tu, Jack, dar, 
în orice caz, este geniu bun! Este acela care ne-a salvat, care ne- 
a adus pâine şi apă în timp ce eram întemnițați în mină. Nu 
poate fi altcineva! Cât despre geniul rău, dacă a rămas în mină, 
va trebui să-l descoperim într-o bună zi!» 

Bineînţeles că inginerul James Starr a fost informat imediat de 
cele întâmplate. A doua zi după venirea ei la cottage, când Nell 
era odihnită şi cu forţele refăcute, el îi puse cu multă grijă unele 
întrebări. li făcu impresia că fata nu cunoaşte cele mai multe 
lucruri din viaţă. Era totuşi inteligentă, după cum constatară cei 
din jurul ei, dar îi lipseau unele noţiuni elementare, între care şi 
noţiunea de timp. Se vedea că nu fusese obişnuită să împartă 
timpul în ore sau în zile, şi nici nu cunoştea aceste cuvinte. Ochii 
ei obişnuiţi cu obscuritatea nu se puteau adapta la lumina 
strălucitoare a discurilor electrice, în schimb, în întuneric, 
pupilele i se dilatau şi aveau capacitatea de a vedea în mijlocul 
celor mai adânci tenebre. Evident, creierul ei nu înregistrase 
niciodată impresii din lumea exterioară, în faţa ochilor ei nu s-a 
desfăşurat niciodată altă privelişte decât aceea a minei, iar acea 
criptă întunecoasă reprezenta pentru ea întregul orizont. 

Ştia ea oare, biata copilă, că există un soare şi stele, oraşe şi 
sate, un întreg univers în care mişună o lume? Acest lucru era 
îndoielnic deocamdată şi trebuia să aştepţi până când unele 
cuvinte care îi erau încă necunoscute vor căpăta o semnificaţie 
precisă în spiritul ei. In ce priveşte problema de a şti dacă Nell 
trăia singură în profunzimile Noii Aberfoyle, James Starr trebui 
să renunţe de a o rezolva. Într-adevăr, orice aluzie la acest 
subiect înspăimânta această fire stranie. 

Nell nu voia, sau nu putea să răspundă? Un lucru era clar: 
exista un secret pe care ea l-ar fi putut dezvălui. 

«Vrei să rămâi cu noi? Sau vrei să te întorci acolo unde ai 
fost?» o întrebase James Starr. 

La prima întrebare, tânăra fată exclamase: «Ah! Da!» La a 
doua, răspunsul fusese doar un strigăt de groază, nimic mai 
mult. 

În faţa acestei tăceri încăpăţânate, James Starr, ca şi Simon şi 
Harry Ford, fură cuprinşi de un oarecare sentiment de teamă. Ei 
nu puteau uita faptele inexplicabile care au întovărăşit 
descoperirea minei. Deşi de trei ani nici un incident nu se 
produsese, se aşteptau tot timpul la o nouă agresiune din partea 
duşmanului lor invizibil. Se hotărâră deci să exploreze puţul 
misterios. De data aceasta porniră bine înarmaţi şi bine 
întovărăşiţi, dar nu găsiră nici o urmă suspectă. Puţul comunica 
cu straturile inferioare ale cavernei săpate în zăcământul 
carbonifer. 

James Starr, Simon şi Harry vorbeau adesea despre aceste 
probleme. Ei gândeau că în cazul când unul sau mai mulţi 
răufăcători se ascundeau în mină şi pregăteau vreo cursă, poate 
că Nell le-ar fi putut spune. Dar ea nu vorbea. Cea mai mică 
aluzie la trecutul tinerei fete îi provoca accese de spaimă şi era 
mai bine să nu se insiste. Va dezvălui ea singură secretul, cu 
timpul. 

După cincisprezece zile de la venirea ei la cottage, Nell 
devenise ajutorul cel mai priceput şi de nădejde al bătrânei 
Madge. Evident, să nu mai părăsească niciodată casa în care a 
fost primită cu atâta căldură i se părea un lucru firesc, poate 
chiar nu-şi putea închipui că ar mai putea trăi în altă parte. 
Familia Ford devenise familia ei şi fără îndoială că în mintea 
acestor oameni de treabă, din momentul când Nell intrase în 
casa lor, ea devenise copilul lor adoptiv. 

Nell era într-adevăr fermecătoare. Noua sa existenţă o 
înfrumuseţa. Erau, fără nici o îndoială, primele zile fericite din 
viaţa ei. Era plină de recunoştinţă pentru cei cărora le datora 
aceasta. Madge o iubea ca pe o fiică. Bătrânul maistru, la fel. 
Dealtfel, toţi o îndrăgeau. Prietenul Jack Ryan regreta doar un 
singur lucru şi anume, că n-a fost el acela care a salvat-o. El 
venea adesea la cottage. Cânta, şi Nell, care nu auzise niciodată 
un cântec, găsea că e foarte frumos, dar se vedea bine că preferă 
cântecelor lui Jack Ryan discuţiile mai serioase cu Harry, care 
încet, încet o învăţa tot ce nu cunoştea ea din lumea exterioară. 

Trebuie să spunem că, din momentul când Nell apăruse sub 
forma ei naturală, Jack Ryan se văzu obligat să recunoască 
sincer că superstiţia sa în legătură cu spiriduşii începe să 
slăbească într-o oarecare măsură. În afară de aceasta, după vreo 
două luni credulitatea sa primi o nouă lovitură. Într-adevăr, în 
această perioadă, Harry facu o descoperire surprinzătoare care 
explica în parte apariţia Doamnelor de foc în ruinele castelului 
Dundonald, la Irvin. 

Într-o zi, după o îndelungată explorare a părţii de sud a minei, 
explorare care dură câteva zile prin ultimele galerii ale acelei 
substructuri enorme, Harry a urcat cu greu o galerie îngustă, 
scobită într-o despărţitură a rocii de şist. Deodată se trezi, cu 
mare surprindere, în aer liber. Galeria, după ce urca oblic către 
suprafaţa solului, ajungea chiar la ruinele castelului Dundonald. 
Exista deci o comunicare secretă între Noua Aberfoyle şi colina 
pe care se înălța vechiul castel. N-ar fi fost posibil să descoperi 
deschizătura superioară a galeriei din exterior, atât de bine era 
astupată cu pietre şi frunziş. Aşa se explică de ce magistraţii n- 
au putut pătrunde în galerie în timpul anchetei. Câteva zile mai 
târziu, James Starr, condus de Harry, veni şi el să constate 
dispoziţia naturală a zăcământului carbonifer. 

lată, spuse el, avem acum cu ce să-i convingem pe 
superstiţioşii minei noastre. Adio, brawnies, adio, spiriduşi şi 
Doamne de foc! 

Nu, nu cred, domnule Starr, răspunse Harry, că e cazul să ne 
felicităm! înlocuitorii acestora nu sunt mai buni, ba pot fi mai răi, 
fără doar şi poate! 

— Ai dreptate, Harry, reluă inginerul, dar ce să facem? Cu 
siguranţă că fiinţele acelea, care se ascund în mină, comunică 
prin această galerie cu suprafaţa solului. Fără îndoială că erau 
aceia care, în noaptea furtunoasă, au atras, cu torţa în mână, 
vasul Motala către coastă şi, la fel cu vechii jefuitori de epave, ar 
fi jefuit rămăşiţele corăbiei dacă Jack Ryan şi prietenii lui n-ar fi 
fost acolo. În orice caz, în sfârşit, totul se explică. lată gura 
vizuinei! Dar cei care locuiau acolo mai locuiesc încă? 

— Da, deoarece Nell tremură când îi vorbim despre asta, 
răspunse cu convingere Harry. Da, de vreme ce Nell nu vrea sau 
nu îndrăzneşte să vorbească! 

Harry avea, desigur, dreptate. Dacă musafirii misterioşi ai 
minei ar fi murit sau ar fi părăsit-o, de ce s-ar fi temut Nell să 
vorbească? James Starr ţinea totuşi cu tot dinadinsul să 
descopere această taină. El presimţea că viitorul noii mine putea 
depinde de aceasta. Fură luate din nou cele mai severe 
precauţiuni. li preveniră pe magistrați. Agenţii ocupară în secret 
ruinele castelului Dundonald. Harry se ascunse şi el câteva nopţi 
de-a rândul printre mărăcinii care acopereau colina. În zadar! 
Nu descoperiră nimic. Nici o fiinţă omenească nu se ivi prin 
deschizătură. Ajunseră curând la concluzia că răufăcătorii au 
părăsit definitiv Noua Aberfoyle, iar pe Nell o credeau moartă în 
fundul puţului în care o părăsiseră. Inaintea exploatării, mina le 
putea oferi un refugiu sigur, la adăpostul oricăror percheziţii. De 
atunci împrejurările se schimbaseră. Vizuina era greu de ascuns. 
Se putea nădăjdui că nu mai exista nici un pericol pentru viitor. 
Totuşi, nici James Starr, nici Harry nu erau complet liniştiţi. 
Harry repeta adesea: 

«Nell a fost cu siguranţă amestecată în acest mister. Dacă nu 
mai are de ce se teme, de ce nu vorbeşte? Nu ne putem îndoi că 
ea e fericită că se află la noi. Ne iubeşte pe toţi! O adoră pe 
mama! Dacă nu vrea să vorbească despre trecutul ci, despre 
ceea ce ne-ar putea linişti cu privire la viitorul nostru, înseamnă 
că ea cunoaşte un secret groaznic pe care conştiinţa ei o 
împiedică să ni-l destăinuie şi care o apasă! Poate că ea face 
acest lucru mai mult în interesul nostru, sau aşa crede ea, şi de 
aceea refuză în mod inexplicabil să vorbească.» 

Pornind de la aceste gânduri, ei conveniră să înlăture din 
discuţiile lor tot ce i-ar fi putut aminti tinerei fete despre trecutul 
ei. Intr-o zi, totuşi, Harry avu prilejul să-i spună lui Nell ceea ce 
James Starr, mama, tatăl său şi el însuşi credeau că datorează 

intervenţiei ei. Era într-o zi de sărbătoare. Nimeni nu lucra, nici 
la suprafaţa comitatului Stirling, nici în domeniul subteran. 
Oamenii se plimbau aproape peste tot. Bolţile sonore ale Noii 
Aberfoyle răsunau de cântece voioase. 

Harry şi Nell plecaseră de la cottage şi păşeau agale pe malul 
stâng al lacului Malcolm. Acolo, lumina proiectoarelor era mai 
puţin violentă şi fascicolele lor se spărgeau capricios de colţurile 
vreunei stânci pitoreşti care susţinea domul. Această penumbră 
convenea mai bine ochilor lui Nell, care se adaptau foarte încet 
la lumina strălucitoare. 

După ce merseră vreo oră, ei se opriră în faţa capelei Saint 
Gilles, pe o terasă naturală care domina apele lacului. 

— Ochii tăi, spuse Harry, încă nu s-au obişnuit cu lumina 
zilei şi probabil că n-ar putea suporta strălucirea soarelui! 

— Nu, fără îndoială, răspunse fata, dacă soarele este aşa 
cum mi l-ai descris. 

— Nell, continuă Harry, prin cuvintele mele nu ţi-am putut 
da o imagine reală despre splendoarea lui şi despre frumuseţile 
universului pe care ochii tăi nu le-au văzut niciodată. Dar, spune- 
mi, se poate oare ca din ziua în care te-ai născut în adâncimile 
acestei mine să nu fi urcat niciodată la suprafaţa solului? 

Niciodată, Harry, răspunse Nell, şi nu cred că o mamă sau un 
tată să mă fi dus, chiar când eram mică. Mi-ar fi rămas cu 
siguranţă vreo amintire de afară. 

— Te cred, răspunse Harry. Dealtfel, pe timpul acela, Nell, 
mulţi lucrători nu părăseau mina niciodată. Comunicarea cu 
exteriorul era anevoioasă şi eu am cunoscut câţiva tineri şi tinere 
care, la vârsta ta, nu cunoşteau, ca şi tine, nimic din lumea 
exterioară. Dar acum, calea ferată din tunelul mare ne poate 
transporta în câteva minute la suprafaţa comitatului. Aş dori 
foarte mult, Nell, să te aud spunându-mi: «Haide, Harry, ochii 
mei pot suporta acum lumina zilei şi vreau să văd soarele!» 

— îți voi spune, Harry, îl asigură tânăra fată, sper că în 
curând voi merge cu tine să admir lumea exterioară, şi totuşi... 

— Ce vrei să spui, Nell? întrebă Harry cu vioiciune. Regreţi 
cumva că ai părăsit abisul acela întunecos în care ai trăit primii 
ani ai vieţii tale şi de unde te-am scos aproape moartă? 

— Nu, Harry, răspunse Nell. Mă gândeam numai că şi 
întunericul îşi are frumuseţea lui. Dacă ai şti ce pot vedea nişte 
ochi obişnuiţi cu adâncurile beznei! Vezi umbre care trec şi pe 
care ai dori să le urmezi în zborul lor! Uneori îţi apar în faţă 
cercuri ce se întretaie şi din care n-ai vrea să mai ieşi! Există în 
fundul minei nişte gropi negre, pline de lumini vagi. Apoi se aud 
zgomote care îţi vorbesc! Vezi tu, Harry, trebuie să fi trăit acolo 
ca să înţelegi ceea ce simt, ceea ce nu pot exprima! 

— Nu-ţi era frică, Nell, când erai singură? 

— Harry, spuse fata, tocmai când eram singură nu-mi era 
frică! 

Rostind aceste cuvinte, vocea lui Nell se schimbă uşor. Harry 
însă crezu că e bine să insiste şi spuse: 

— Dar te puteai pierde în galeriile acelea lungi, Nell. Nu-ţi 
era teamă că te vei rătăci? 

— Nu, Harry, eu cunoşteam de mult toate întortocherile Noii 
Aberfoyle! 

— Nu ieşeai niciodată? 

— Da, uneori... răspunse ezitând tânăra fată, câteodată 
veneam până în vechea mină Aberfoyle. 

— Cunoşteai deci vechiul cottage? 

—  Cottage-ul... da... dar pe locuitorii lui numai din 
depărtare! 

— Eram noi, tata, mama, eu! Noi n-am vrut să părăsim 
niciodată vechea noastră casă. 

— Poate ar fi fost mai bine pentru voi!... murmură tânăra 
fată. k 

— Dece, Nell? Incăpățânarea noastră de a nu o părăsi nu 
ne-a făcut oare să descoperim noul zăcământ? Descoperirea 
aceasta n-a avut ea urmări fericite pentru o întreagă populație 
care şi-a redobândit bunăstarea prin muncă, şi pentru tine, Nell, 
care ai fost redată vieții şi ai găsit oameni care te iubesc? 

— Pentru mine! răspunse cu vioiciune Nell. Da! Orice s-ar 
întâmpla! Pentru ceilalţi... cine ştie?... 

— Ce vrei să spui, Nell? 

Harry se apără, protejînd, în acelaşi timp, copilul 


— Nimic... nimic. Dar era mare pericol atunci să intri în 
noua mină! Da! Mare pericol! Harry! Într-o zi nişte oameni 
imprudenţi au pătruns în aceste abisuri. Ei s-au dus departe, 
foarte departe! S-au rătăcit... 

— S-au rătăcit? spuse Harry privind-o stăruitor. 

— Da, s-au rătăcit, răspunse Nell, a cărei voce tremura. 
Lampa lor s-a stins! Ei n-au mai putut regăsi drumul... 

— Şi acolo, exclamă Harry, întemnițați timp de opt zile lungi, 
erau gata să moară. Şi fără o fiinţă salvatoare care le-a adus în 
taină puţină hrană, fără o călăuză misterioasă care mai târziu a 
condus până la ei pe eliberatorii lor, n-ar mai fi ieşit niciodată 
din acel mormânt! 

— De unde ştii? întrebă Nell. 

— Pentru că aceşti oameni erau James Starr, era tatăl meu, 
eram eu, Nell. 

Ridicând capul, Nell apucă mâna tânărului şi îl privi atât de fix 
încât acesta fu tulburat până în adâncul sufletului. 

— Tu?! exclamă tânăra fată. 

— Da, răspunse Harry, după un moment de tăcere, şi aceea 
căreia îi datorăm viaţa eşti tu, Nell! Tu ai fost aceea! 

Fără a răspunde, Nell îşi ascunse faţa în mâini. Niciodată 
Harry n-o văzuse atât de puternic impresionată. 

— Cei care te-au salvat, Nell, adăugă Harry cu o voce 
emoţionată, îţi datorau ţie viaţa şi crezi că vor uita vreodată 
aceasta? 


XVI PE SCARA OSCILANTĂ 


Între timp, lucrările de exploatare a Noii Aberfoyle erau 
conduse cu mari beneficii. Bineînţeles că James Starr şi Simon 
Ford, descoperitorii acestui bogat bazin carbonifer, participau, 
din plin la câştiguri. Harry devenea o partidă bună. El însă nici 
nu se gândea să părăsească cottage-ul. Il înlocuise pe tatăl său în 
funcţia de maistru şi conducea cu sârguinţă mulţimea de mineri. 
Jack Ryan era mândru şi încântat de situaţia prietenului său, dar 
şi lui îi mergea destul de bine. Ei se întâlneau adesea fie la 
cottage, fie la lucrările din subteran. Jack Ryan observase 
sentimentele lui Harry pentru Nell. Harry nu mărturisea, dar 
Jack râdea din toată inima când prietenul său dădea din cap 
negând. 

Cea mai mare dorinţă a lui Jack era s-o întovărăşească pe Nell 
când va face primul său drum la suprafaţa comitatului! Voia să 
vadă uimirea, admiraţia ei în faţa naturii ce-i era necunoscută. El 
spera ca Harry să-l cheme şi pe el când vor face această 

excursie. Deocamdată acesta nu-i propusese nimic şi Jack era 
puţin îngrijorat. 

Într-o zi, Jack Ryan cobora într-un puț de aerisire prin care 
orizonturile inferioare ale minei comunicau cu suprafaţa solului. 
El se prinse de o scară care, ridicându-se şi afundându-se, prin 
oscilaţii succesive, permitea un coborâş şi un urcuş neobositor. 
Douăzeci de oscilaţii îl făcură să coboare la o adâncime de 
aproape o sută cincizeci de picioare. Pe o platformă îngustă, 
unde se aşezase, se întâlni cu Harry care urca la lucrările de la 
suprafaţă. 

— Tu eşti? spuse Jack privindu-l pe camaradul său luminat 
de discurile electrice ale puţului. 

— Da, Jack, şi-mi pare bine că te văd. Am să-ţi fac o 
propunere. 

— Nu vreau să ascult nimic până nu-mi dai ştiri despre Nell! 
spuse Jack Ryan. 

— Nelle bine, Jack, e chiar atât de bine încât sper că peste o 
lună sau şase săptămâni... 

— Te vei căsători cu ea, Harry? 

— Nu ştii ce vorbeşti, Jack! 

— Se poate, Harry, dar ştiu ce voi face eu! 

—  Ceveiface? 

— Mă voi însură cu ea dacă tu nu vrei! răspunse Jack şi 
izbucni în râs... Să mă păzească sfântul Mungo! Imi place 
drăguţa asta de Nell! O fiinţă tânără şi bună, care n-a părăsit în 
viaţa ei mina, iată o soţie potrivită pentru un miner! E orfană ca 
şi mine, şi dacă tu într-adevăr nu te gândeşti la ea şi dacă ea îl 
vrea pe prietenul tău, Harry!... 

Harry îl privea cu multă seriozitate pe Jack; îl lăsa să 
vorbească şi nici nu încerca să-i răspundă. 

— Nu cumva ceea ce-ţi spun te face gelos, Harry? întrebă 
Jack Ryan cu un ton ceva mai serios. 

— Nu, Jack, răspunse liniştit Harry. 

— Totuşi, dacă n-ai de gând s-o iei de nevastă pe Nell, cred 
că n-ai pretenţia să rămână nemăritată? 

— N-am nici o pretenţie, răspunse Harry. 

O oscilație a scării ar fi permis celor doi prieteni să se 
depărteze, unul spre a urca, celălalt pentru a cobori. Totuşi ei 
rămaseră pe loc. 

— Harry, spuse Jack, crezi că ţi-am vorbit serios cu privire la 
Nell? 

— Nu, Jack. 

— Ei bine, am s-o fac acum! 

— Tu, să vorbeşti serios! 

—  Bravul meu Harry, răspunse Jack, sunt în stare să dau un 
sfat bun unui prieten. 

— Spune, Jack! 

— Ei bine, Harry, iată! Tu o iubeşti pe Nell cu toată 
dragostea pe care ea o merită. Tatăl tău, bătrânul Simon, mama 
ta, bătrâna Madge, o iubesc ca pe copilul lor. Ai avea doar un 
pas de făcut pentru ca ea să devină cu adevărat fiica lor! De ce 
nu te căsătoreşti cu ea? 

— Pentru a vorbi astfel, Jack, răspunse Harry, cunoşti cumva 
sentimentele lui Nell? 

— Toată lumea le cunoaşte, chiar şi tu, Harry, de aceea nu 
eşti gelos nici pe mine, nici pe alţii. Dar iată scara care va cobori 
şi... 

— Stai, Jack, spuse Harry reţinându-l pe prietenul său care 
era gata să pună piciorul pe scara mobilă. 

— Ei, Harry, strigă Jack Ryan, vrei să mă rupi în două? 

—  Ascultă-mă, dar fii serios, Jack, răspunse Harry, pentru că 
şi eu îţi voi vorbi serios. 

— Ascult până la oscilaţia viitoare, dar nu mai mult! 

— Jack, reluă Harry, nu am de ce să ascund că o iubesc pe 
Nell. Dorinţa mea cea mai fierbinte e să mă căsătoresc cu ea... 

— Foarte bine! 

— Dar aşa cum este ea încă, am scrupule ca să-i cer să ia o 
hotărâre care trebuie să fie irevocabilă. 

— Ce vrei să spui, Harry? 

— Vreau să spun, Jack, că Nell n-a părăsit niciodată 
adâncimile minei unde fără îndoială că s-a născut. Nu ştie şi nu 
cunoaşte nimic din cele ce există afară. Ea va trebui să afle totul 
de aici înainte, cu ochii ei şi poate şi cu inima. Cine poate şti ce 
va gândi când noi impresii se vor naşte în sufletul ei! 
Deocamdată ea nu cunoaşte nimic din lumea exterioară, şi mi se 
pare că aş profita de neştiinţa ei dacă aş determina-o să prefere 
să trăiască toată viaţa în mină înainte de a putea ea însăşi să 
decidă, în plină cunoştinţă de cauză. Mă înţelegi, Jack? 

— Da... înţeleg, dar nu prea bine... înţeleg că mă vei face să 
pierd şi viitoarea oscilație a scării. 

— Jack! spuse Harry cu o voce gravă. Chiar dacă aceste 
aparate n-ar mai funcţiona niciodată şi dacă această platformă ar 
dispărea de sub picioarele noastre, tot vei asculta ce am să-ţi 
spun. 

— Foarte bine, Harry! îmi place când îmi vorbeşti aşa! Cu 
alte cuvinte, înainte de a te căsători, ai voi s-o trimiţi pe Nell 
într-un internat de fete din Bătrâna afumată? 

— Nu, Jack, spuse Harry, sunt în stare să fac eu însumi 
educaţia aceleia ce va trebui să-mi fie soţie! 

— Vaficu atât mai bine. Harry! 

— [nainte de aceasta, reluă Harry, vreau, aşa cum ţi-am 
spus, ca Nell să cunoască lumea exterioară cu adevărat. Să 
facem o comparaţie, Jack. Să presupunem că ai iubi o fată oarbă 

şi ţi s-ar spune: «Peste o lună va fi vindecată!» N-ai aştepta să se 
vindece pentru a te căsători cu ea? 

— Da, pe legea mea, da, răspunse Jack. 

— Ei bine, Jack, Nell este încă oarbă şi, înainte de a deveni 
soţia mea, vreau să ştie bine că mă preferă pe mine şi condiţiile 
mele de viaţă. Vreau ca ochii ei să cunoască mai întâi lumina 
zilei. 

— Bine, Harry, foarte bine, adăugă Jack. Acum te înţeleg. Pe 
când operaţia...? 

— Peste o lună, Jack, răspunse Harry. Ochii Nellei se 
obişnuiesc treptat cu lumina discurilor noastre electrice. Aceasta 
o pregăteşte. Peste o lună sper că va vedea pământul şi 
minunăţiile sale, cerul şi splendorile sale! Ea va afla că natura 
oferă privirii omeneşti orizonturi mai largi decât acela al unei 
mine întunecoase! Va vedea că universul este infinit. 

În timp ce Harry se lăsa dus de imaginaţia sa, Jack, părăsind 
platforma, sărise pe scara oscilantă a aparatului. 

— Hei, Jack, strigă Harry, unde eşti ? 3 

— Dedesubtul tău, răspunse râzând veselul tânăr. În timp ce 
tu te înalţi spre infinit, eu cobor în abis. 

— La revedere, Jack! răspunse Harry, agățându-se la rândul 
său de scara care urca. Te rog să nu vorbeşti cu nimeni despre 
cele ce am discutat. 

— Cu nimeni, strigă Jack Ryan, dar cu o condiţie, totuşi... 

— Ce condiție? 

— Să vă întovărăşesc pe amândoi când veţi face, tu şi Nel, 
prima excursie la suprafața globului! 

— Da, Jack, îți promit, răspunse Harry. 

O nouă pulsaţie a aparatului puse o distanţă mai mare între cei 
doi prieteni. Abia mai puteau auzi vocile celuilalt, totuşi Harry 
mai desluşi cuvintele strigate de Jack: 

— Când Nell va fi văzut stelele, luna şi soarele, ştii ce va 
prefera? 

— Nu ştiu, Jack. 

— Petine, prietene, pe tine şi numai pe tine! 

Şi vocea lui Jack Ryan se stinse în fine cu un ultim «URA»! 

Între timp, Harry consacra tot timpul său liber educaţiei lui 
Nell. O învățase să scrie şi să citească. Fata făcea progrese 
foarte mari şi rapide; s-ar fi spus că le prindea pe toate din 
instinct. Niciodată o inteligenţă mai vie n-a învins cu atâta 
repeziciune o ignoranță atât de completă. Toţi cei din jur erau 
uimiţi. Simon şi Madge se simțeau zi de zi mai legaţi de fiica lor 
adoptivă. Ei erau preocupaţi totuşi de trecutul ei. Cunoşteau 
sentimentele lui Harry pentru Nell şi aceasta nu le displăcea. Ne 
amintim că în timpul primei vizite pe care inginerul James Starr 
o făcuse la vechiul cottage, Simon îi spusese acestuia: «De ce s- 
ar însura fiul meu? Ce fată de acolo de sus s-ar potrivi cu un 

tânăr care trebuie să-şi petreacă viaţa în adâncimile unei 
mine?!» Ei bine, s-ar părea că providenţa i-a trimis singura 
tovarăşă de viaţă care i-ar putea conveni fiului său! Nu era 
aceasta o favoare a Cerului? Astfel încât bătrânul maistru îşi 
promitea că, dacă această căsătorie se va face, în acea zi va avea 
loc la Coal-city o serbare care va rămâne de pomină printre 
minerii din Noua Aberfoyle. Nici nu-şi închipuia Simon Ford cât 
adevăr grăise! Trebuie să spunem că mai era cineva care dorea 
cu aceeaşi ardoare căsătoria lui Nell cu Harry. Acesta era 
inginerul James Starr. Fără îndoială că el se gândea, mai presus 
de toate, la fericirea celor doi tineri. Dar poate că mobilul unui 
interes mai general îl stimula în acest sens. 

Se ştie că James Starr păstrase unele temeri, deşi nimic nu le 
justifica în prezent. Totuşi, ceea ce a fost s-ar putea repeta. Nell 
era singura care cunoştea misterele noii mine. Dacă viitorul 
rezerva noi pericole pentru minerii din Aberfoyle, cum puteau fi 
prevenite fără a cunoaşte cauzele ce le puteau provoca? 

«Nell n-a vrut să vorbească, repeta adesea James Starr. Dar 
ceea ce n-a spus nimănui până acum nu va putea tăinui multă 
vreme faţă de soţul său! Pericolul l-ar ameninţa şi pe Harry, cum 
ne-ar ameninţa pe noi toţi. Deci o căsătorie care va face doi soţi 
fericiţi şi-i va feri de primejdii pe prietenii lor este o căsătorie 
bună, cum nu poate exista alta aici, în mină.» 

Aşa gândea în mod logic inginerul James Starr şi el împărtăşi 
gândurile sale bătrânului Simon care fu întru totul de acord. Se 
părea că nimic nu se opune căsătoriei lui Harry cu Nell. Şi cine 
s-ar fi opus? Harry şi Nell se iubeau. Părinţii nu visau altă soţie 
pentru fiul lor. Prietenii lui Harry îl invidiau, deşi recunoşteau că 
îşi merita fericirea. Tânăra fată, care nu avea pe nimeni, avea 
nevoie numai de consimţământul propriei sale inimi. 

Dar dacă se părea că nimeni nu se poate opune acestei 
căsătorii, atunci de ce când discurile electrice se stingeau, când 
înceta lucrul, când orăşelul minier era cufundat în întuneric, 
când locuitorii din Coal-city se retrăgeau în locuinţele lor, de ce 
dintr-unul din cele mai întunecate colţuri ale Noii Aberfoyle o 
fiinţă misterioasă se furişa prin întunericul profund? Ce instinct 
călăuzea această fantomă prin nişte galerii atât de înguste, încât 
erau socotite impracticabile? De ce această fiinţă enigmatică, ai 
cărei ochi străpungeau întunericul cel mai profund, venea 
târându-se pe malurile lacului Malcolm? 

De ce se îndrepta cu atâta încăpățânare spre locuinţa lui Simon 
Ford, şi cu atâta prudenţă încât dejucase toate măsurile de 
supraveghere? De ce îşi lipea urechea de ferestre şi încerca să 
surprindă frânturi de fraze răzbătând prin obloane? 

Când unele cuvinte ajungeau până la ea, de ce ameninţa cu 
pumnul acea casă liniştită? De ce din gura ei schimonosită de 
ură ieşeau aceste cuvinte: «Ea şi el! Niciodată!» 

XVII UN RĂSĂRIT DE SOARE 


O lună mai târziu — era în seara de 20 august — Simon Ford şi 
Madge salutau, cu cele mai bune wishes! patru turişti care se 
pregăteau să părăsească cottage-ul. 

James Starr, Harry şi Jack Ryan o conduceau pe Nell pe un sol 
pe care ea nu pusese încă piciorul, în acel mediu strălucitor a 
cărui lumină nu o cunoşteau încă privirile sale. 

Excursia trebuia să dureze două zile. James Starr, de acord cu 
Harry, voia ca, după aceste patruzeci şi opt de ore petrecute 
afară, tânăra fată să fi văzut tot ce n-a putut vedea în mina 
întunecoasă, adică diversele aspecte ale globului, ca şi cum o 
panoramă mobilă de oraşe, câmpii, munţi, fluvii, lacuri, golfuri, 
mări s-ar fi desfăşurat înaintea ochilor ei. În această parte a 
Scoției, cuprinsă între Edinburgh şi Glasgow, natura parcă a vrut 
anume să reunească aceste minuni terestre. Cerul era şi el 
prezent, cu norii săi schimbători, cu luna clară sau voalată, cu 
soarele radios şi cu furnicarul de stele. 

Excursia a fost astfel organizată încât să satisfacă programul 
proiectat. 

Simon Ford şi Madge ar fi fost fericiţi s-o întovărăşească pe 
Nell, dar noi îi cunoaştem şi ştim că ei nu plecau cu plăcere din 
cottage-ul lor, aşa încât, până la urmă, nu se putură hotări să 
părăsească nici măcar o zi locuinţa lor subterană. 

James Starr se ducea ca un observator, ca un filosof, foarte 
curios din punct de vedere psihologic, să observe impresiile 
naive ale lui Nell şi poate să surprindă ceva din misterioasele 
evenimente la care fusese martoră copilăria ei. 

Harry se întreba, nu fără oarecare teamă, dacă nu cumva în 
timpul familiarizării rapide cu lucrurile din lumea exterioară nu 
va răsări în Nell o altă fată decât aceea pe care o iubea el şi pe 
care o cunoscuse până atunci. Cât despre Jack Ryan, acesta era 
voios ca un cintezoi care zboară în primele raze ale soarelui. El 
spera ca molipsitoarea sa voioşie să se transmită şi tovarăşilor 
săi de drum. Ar fi fost un mod de a-i răsplăti pentru că-l luaseră 
cu ei. 

Nell era gânditoare şi plină de reculegere. 

James Starr hotărâse, pe bună dreptate, ca plecarea să aibă loc 
seara. Era mai bine, de fapt, ca Nell să treacă printr-o gradaţie 
treptată de la întunecimea nopţii la lumina zilei. În felul acesta 
vor obţine rezultatul dorit, deoarece de la miezul nopţii până la 

miezul zilei ea va suporta fazele succesive ale întunericului şi ale 
luminii, cu care ochii săi se vor putea obişnui încetul cu încetul. 

În momentul când părăseau cottage-ul, Nell luă mâna lui Harry 
şi-i spuse: x 

— Harry, este oare necesar să părăsesc mina noastră, fie 
chiar pentru câteva zile? 

— Da, Nell, răspunse tânărul. Trebuie! E bine şi pentru tine, 
şi pentru mine! 

— Totuşi, Harry, continuă Nell, de când m-ai găsit, sunt 
fericită cum nu se mai poate. Tu m-ai educat. Nu e de ajuns? Ce- 
am să fac acolo, sus? 

Harry o privi fără să-i răspundă. Gândurile ei coincideau cu ale 
lui. 

— Fetița mea, spuse Starr, înţeleg şovăielile tale, dar e bine 
să vii cu noi. Cei ce te iubesc te întovărăşesc şi ei te vor aduce 
înapoi. Dacă după aceea vei voi să continui să trăieşti în mină ca 
şi bătrânul Simon, ca Madge, ca Harry, cu atât mai bine! Nu mă 
îndoiesc că aşa ar trebui să fie şi sunt de acord cu tine. Dar în 
felul acesta vei avea posibilitatea să vezi la ce renunţi şi ce vei 
avea în schimb; şi vei putea hotări în toată libertatea. Deci, vino! 

— Vino, draga mea Nell! spuse Harry. 

— Sunt gata să te urmez, Harry, răspunse tânăra fată. 

La ora nouă, ultimul tren din tunel o ducea pe Nell şi pe 
tovarăşii ei de drum la suprafaţa comitatului. După douăzeci de 
minute ei coborau la gară unde aveau legătura cu trenul ce 
mergea de la Dumbarton la Stirling şi care deservea Noua 
Aberfoyle. Era noapte. Între orizont şi zenit câţiva nori uşori 
alergau încă în înălţimea cerului, împinşi de briza de nord-vest 
care răcorea atmosfera. Ziua fusese frumoasă. Aşa avea să fie şi 
noaptea. 

Sosiţi la Stirling, Nell şi însoțitorii ei coborâră din tren şi ieşiră 
imediat din gară. 

În faţa lor, între nişte arbori înalţi, se deschidea un drum care 
ducea la malurile lacului Forth. 

Prima impresie fizică pe care o resimţi tânăra fată fu aceea a 
aerului curat pe care plămânii săi îl aspirară cu aviditate. 

— Respiră adânc, Nell! spuse James Starr. Respiră acest aer 
încărcat cu toate miresmele înviorătoare ale câmpului! 

— Ce sunt trâmbele de fum care aleargă deasupra capetelor 
noastre? întrebă Nell. 

— Sunt nori, răspunse Harry, sunt vapori pe jumătate 
condensaţi, pe care vântul îi împinge spre est. 

— Ah, exclamă Nell, mi-ar place să mă simt dusă de vârtejul 
lor tăcut! Dar ce sunt acele puncte luminoase ce strălucesc între 
nori? 

— Sunt stelele despre care ţi-am vorbit, Nell, tot atâţia sori, 
tot atâtea centre ale unor universuri, poate asemănătoare cu al 
nostru. 

Constelaţiile se vedeau în clipa aceea mai clar pe firmamentul 
albastru întunecat, pe care vântul îl purifica puţin câte puţin. 

Nell privea miile de stele ce străluceau puzderie deasupra 
capului ei. 

— Dar dacă sunt sori, spuse ea, cum de pot ochii mei să 
suporte lumina lor? 

—  Copila mea, răspunse James Starr, sunt sori într-adevăr, 
dar sori ce gravitează la o distanţă enormă. Cel mai apropiat 
dintre aceşti mii de aştri, ale cărui raze ajung până la noi, este 
steaua Vega, din constelația Lirei, pe care o vezi acolo, aproape 
de zenit, şi care e la o distanţă de cincizeci de mii de miliarde de 
leghe. Strălucirea ei nu-ţi poate deci afecta privirea. Dar soarele 
nostru va răsări mâine, el e la o distanţă de numai treizeci şi opt 
de milioane de leghe şi nici un ochi omenesc nu-şi poate fixa 
privirea asupra lui, pentru că este mai arzător decât văpaia unui 
cuptor înalt. Dar vino, Nell, hai să mergem! 

Porniră. James Starr o ţinea de mână pe Nell, iar Harry mergea 
alături de ea. Jack Ryan fugea înainte şi se întorcea, ca un 
căţeluş nerăbdător că stăpânii lui merg atât de încet. 

Drumul era pustiu. Nell privea siluetele arborilor mari pe care 
vântul îi agita în umbră. I se părea că sunt nişte uriaşi care 
gesticulează. Freamătul brizei în ramurile înalte, tăcerea 
profundă când vântul înceta, linia orizontului care se vedea mai 
clar când drumul tăia o câmpie, totul o copleşea şi-i imprima 
impresii de neuitat. 

După ce la început pusese tot felul de întrebări, Nell tăcea 
acum şi toţi cei din jur, de comun acord, respectau tăcerea ei. Ei 
nu voiau să influenţeze prin cuvintele lor imaginaţia sensibilă a 
tinerei fete. Preferau să lase ideile să se nască de la sine în 
spiritul ei. 

Cam pe la ora unsprezece şi jumătate ajunseră la malul nordic 
al golfului Forth. O barcă, comandată de James Starr, îi aştepta 
pentru a-i conduce, pe însoțitorii săi şi pe el, în câteva ore, până 
la portul Edinburgh. 

Nell văzu apa strălucitoare care unduia la picioarele ei sub 
acţiunea resacului şi părea presărată cu stele tremurătoare. 

— Acesta e un lac? întrebă ea. 

— Nu, răspunse Harry, este un golf mare cu apă curgătoare, 
este gura unui fluviu, este aproape un braţ de mare. Ia puţină 
apă în căuşul palmei, Nell, şi vei vedea că nu e dulce ai aceea a 
lacului Malcolm. 

Nell se aplecă, luă puţină apă, o gustă. 

— Această apă e sărată, spuse ea. 

Da, spuse Harry, marea s-a revărsat până aici, suntem în plin 
flux. Trebuie să ştii că trei sferturi din globul nostru este 
acoperit cu această apă sărată din care ai gustat acum câteva 
picături. 

— Dar dacă apa fluviilor este tot apa mării pe care le-o varsă 
norii, de ce apa lor e dulce? întrebă Nell. 

— Pentru că apa, când se evaporă, se desărează, răspunse 
James Starr. Norii se formează prin evaporarea apei şi ei trimit 
sub formă de ploaie această apă dulce mărilor. 

— Harry, Harry! strigă atunci Nell. Ce-i această lumină roşie 
care încinge orizontul? Arde cumva vreo pădure? 

Nell arătă un punct de pe cer în mijlocul ceţei joase ce se 
colora spre răsărit. 

— Nu, Nell, răspunse Harry, este luna care răsare. 

Da, luna! exclamă Jack Ryan. O superbă tavă de argint pe care 
geniile cerului o fac să circule pe firmament şi care culege 
stelele în chip de monede! 

— Ei, Jack! spuse inginerul râzând. Nu-ţi cunoşteam această 
înclinare spre comparații îndrăzneţe! 

— Păi, domnule Starr, comparaţia mea este întemeiată. Nu 
vedeţi că, de îndată ce luna înaintează, stelele dispar? Presupun 
deci că ele cad pe lună. 

— Cu alte cuvinte, Jack, răspunse inginerul, luna stinge prin 
strălucirea sa stelele de a şasea mărime şi de aceea ele dispar 
când trece ea. 

— Ce frumos e! repeta Nell care trăia acum numai prin ochii 
ei. Dar eu credeam că luna e rotundă! 

— E rotundă când e plină, răspunse James Starr, adică 
atunci când se află în opoziţie cu soarele. în noaptea aceasta 
luna intră în ultimul său pătrar, este deja şiirbită şi tava de 
argint a prietenului nostru nu mai e decât un castron de 
bărbierit! 

— Ah, domnule Starr, exclamă Jack Ryan, ce comparaţie 
nepotrivită! Tocmai voiam să recit un cuplet în onoarea lunii: 


Astru al nopţilor care în drumul tău 
Vii să mângâi... 


Nu, nu! Îmi este imposibil acum! Castronul dumneavoastră de 
bărbierit mi-a tăiat inspiraţia! r 

În acest timp luna urca încet, la orizont. În fața ei dispăreau 
ultimii nori. La zenit şi spre vest, stelele străluceau încă pe 
fondul întunecat şi ele aveau să pălească la strălucirea astrului. 
Nell admira în tăcere acest spectacol minunat, ochii săi suportau 
fără oboseală lumina dulce, argintie, dar mâna ei fremăta în 
mâna lui Harry, vorbind pentru ea. 

— Să ne îmbarcăm, prieteni, spuse Starr, trebuie să urcăm 
panta de la Arthur-Seat înainte de răsăritul soarelui! 

Barca era legată de un stâlp de pe mal. Un marinar o păzea. 
Nell şi însoțitorii ei se aşezară. Pânza fu înălţată şi se umflă sub 
briza de nord-vest. 

Ce impresie nouă resimţi atunci tânăra fată? Ea se plimbase de 
câteva ori pe lacurile Noii Aberfoyle, dar barca, oricât de încet 
condusă de mâna lui Harry, trăda totuşi efortul vâslaşului. Aici, 
pentru prima oară, Nell se simţea dusă de o alunecare lină ca 
aceea a unui balon ce traversează atmosfera. Golful era liniştit 
ca un lac. Pe jumătate culcată în partea dinapoi a ambarcaţiunii, 
Nell se lăsa în voia legănării plăcute. Din când în când, la unele 
devieri bruşte, o rază de lună atingea suprafaţa Forth-ului, şi 
atunci ambarcaţiunea părea că alunecă pe o pânză strălucitoare 
de argint. Mici valuri îngânau parcă un cântec de-a lungul 
bordajului. Era un spectacol încântător. Deodată, ochii lui Nell se 
închiseră fară voia ei. Fata aţipise. Capul său se rezemă de 
pieptul lui Harry şi ea se cufundă într-un somn liniştit. Harry voi 
s-o trezească pentru ca ea să nu piardă nimic din frumuseţea 
acelei minunate nopţi. 

— Las-o să doarmă, dragul meu, îi spuse inginerul. Două ore 
de odihnă o vor pregăti să suporte mai bine impresiile zilei. 

La ora două noaptea barca sosea la Granton-pier. De îndată ce 
atinse pământul, Nell se trezi. 

— Am dormit? întrebă ea. 

— Nu, fata mea! răspunse James Starr. Ai visat că ai dormit. 

Noaptea era foarte luminoasă. Luna, la jumătatea drumului 
dintre orizont şi zenit, împrăştia raze peste tot cerul. În micul 
port Granton nu erau decât două-trei vase de pescari, pe care 
hula golfului le legăna încetişor. Briza era mai slabă în preajma 
dimineţii. Atmosfera fără ceaţă promitea una din acele delicioase 
zile de august pe care apropierea mării le face şi mai frumoase. 
Un fel de aburi calzi se degajau la orizont, dar erau atât de uşori 
şi atât de transparenţi, încât primele raze ale soarelui aveau să-i 
soarbă într-o clipă. Tânăra fată putu să observe aspectul mării 
când se confunda cu perimetrul îndepărtat al cerului. Privirea ei 
cuprindea orizontul, dar nu înregistra acea impresie deosebită 
pe care ţi-o dă oceanul atunci când lumina pare că se retrage 
dincolo de infinit. 

Harry o luă pe Nell de mână. Amândoi îi urmau pe James Starr 
şi pe Jack Ryan care înaintau pe străzile pustii. În mintea lui Nell 
această periferie a capitalei nu era decât o îngrămădire de case 
întunecate care îi aminteau de Coal-city, cu singura deosebire că 
bolta acestui oraş era mai înaltă şi pe ea luceau puncte 
scânteietoare. Inainta cu pas uşor şi Harry nu era nevoit să-şi 
încetinească mersul de teamă să n-o obosească. 


103 


— Nu eşti obosită? o întrebă el după o jumătate de oră de 
drum. 

— Nu, răspunse ea. Dar picioarele mele parcă nici nu ating 
pământul! Cerul se înalţă atât de sus deasupra noastră, încât 
simt dorinţa să zbor, ca şi cum aş avea aripi! 

—  Ţine-o! strigă Jack Ryan. Trebuie păzită bine micuța 
noastră Nell. Şi eu am aceeaşi senzaţie când nu ies mult timp din 
mină! 

— Aceasta se datoreşte faptului, spuse James Starr, că nu ne 
mai simţim apăsaţi de bolta de şist care acoperă Coal-city. Avem 
impresia că firmamentul este un abis adânc în care suntem 
ispitiţi să ne avântăm. Aşa ceva simţi, nu-i aşa, Nell? 

— Da, domnule Starr, răspunse tânăra fată, chiar aşa. Simt 
ca un fel de ameţeală! 

— Te vei obişnui, Nell, îi spuse Harry. Te vei obişnui cu 
imensitatea lumii exterioare şi poate că atunci vei uita mina 
noastră întunecoasă! 

— Niciodată, Harry! răspunse Nell. 

Fata îşi acoperi ochii cu palmele, vrând parcă să-şi 
reamintească tot ce părăsise. 

Printre casele adormite ale oraşului, James Starr şi însoțitorii 
săi traversară Leith-Walk. Ei ocoliră Calton-Hill unde, în 
penumbră, se înălța Observatorul şi monumentul lui Nelson. O 
luară pe strada Regentului, trecură peste un pod şi ajunseră, 
după un mic ocol, la extremitatea străzii Canongate. 

În oraş, încă nici o mişcare. Din clopotniţa gotică de la 
Canongate-Church se auzea bătând ora două. 

În acel loc Nell se opri. 

— Ce este această masă nedesluşită? întrebă ea arătând un 
edificiu izolat ce se înălța într-o piaţă mică. 

— Această masă, spuse Starr, este Holyrood, palatul foştilor 
suverani ai Scoției, în care s-au petrecut atâtea evenimente 
funebre! Aici, istoricul ar putea să evoce multe umbre regale, 
începând cu umbra nefericitei Maria Stuart, până la aceea a 
bătrânului rege francez Carol X. Şi totuşi, în ciuda acestor 
amintiri funebre, la lumina zilei vei vedea, Nell, că această 
reşedinţă nu are un aspect lugubru! Cu cele patru mari turnuri 
crenelate, Holyrood seamănă destul de mult cu oricare castel de 
vacanţă căruia o toană a proprietarului i-a păstrat caracterul 
feudal. Dar să mergem mai departe. Acolo, chiar în incinta 
vechei mănăstiri a Holyrood-ului, se înalţă superbele stânci din 
Salisbury care domină Arthur-Seat. Acolo vom urca. De la acea 
înălţime, Nell, ochii tăi vor vedea soarele care va răsări deasupra 
orizontului mării. 

Intrară în Parcul Regelui. Apoi, urcând uşor, traversară 
Victoria-Drive, minunata cale circulară pentru vehicule, descrisă 

cu măiestrie, în puţine cuvinte, de Walter Scott, într-unul din 
romanele sale. 

Arthur-Seat nu e, la drept vorbind, decât o colină înaltă de 
şapte sute cincizeci de picioare, care cu vârful său izolat domină 
înălțimile învecinate. În mai puţin de o jumătate de oră, mergând 
pe o cărare în serpentine ce făceau urcuşul mai uşor, James 
Starr şi însoțitorii săi atinseseră vârful lui Arthur-Seat care, 
privit din partea de vest, seamănă cu un cap de leu. Aici, toţi 
patru se aşezară, iar James Starr, care cunoştea multe citate din 
opera marelui romancier scoţian, spuse doar atât: e 

— lată ce a scris Walter Scott în capitolul opt din «Inchisoarea 
Edinburgh-ului»: «Dacă ar trebui să aleg un loc de unde se poate 
vedea cel mai bine răsăritul şi apusul soarelui, l-aş alege pe 
acesta.» Aşteaptă deci, Nell, în curând va răsări soarele şi pentru 
prima dată îl vei putea contempla în toată splendoarea lui. 

Privirile fetei erau îndreptate spre răsărit. Harry, care şedea 
alături de ea, o privea cu o atenţie plină de îngrijorare. Nu va fi 
ea prea puternic impresionată de primele raze ale zilei? Toţi 
tăceau, chiar şi Jack. O mică linie palidă, cu nuanţe de roz, se şi 
desemna deasupra orizontului, pe un fond uşor înceţoşat. Un 
rest de aburi rătăciţi spre zenit fură atacați de primele licăriri de 
lumină. La poalele Arthur-Seat-ului, în liniştea absolută a nopții, 
Edinburgh-ul, încă aţipit, apărea în contururi nedesluşite. Câteva 
puncte luminoase străpungeau ici-colo întunericul. Erau stelele 
de dimineaţă pe care le aprindeau locuitorii oraşului vechi. 
Înapoi, spre vest, orizontul, întretăiat de siluete capricioase, 
mărginea o regiune accidentată, cu vârfuri de munţi peste care 
fiecare rază de soare avea să pună o coroniţă de foc. 

Între timp, perimetrul mării apărea mai clar spre est. Gama de 
culori se aşeza încet, încet în ordinea spectrului solar. Roşul 
primelor neguri mergea degradându-se până la violetul zenitului. 
Din secundă în secundă paleta se accentua. Rozul se transforma 
în roşu, roşul se aprindea ca focul. Ziua apărea la punctul de 
intersecţie pe care arcul diurn avea să-l fixeze pe circumferința 
mării. 

În acest moment privirile lui Nell se plimbau de la poalele 
colinei până la oraş, ale cărui cartiere începeau să apară în 
grupuri. Monumente înalte, câteva clopotniţe ascuţite se înălţau 
ici şi colo, şi alinierea lor se profila cu mai mare claritate. Părea 
că o lumină cenuşie se răspândeşte în spaţiu. În sfârşit, o primă 
rază atinse ochiul tinerei fete. Era acea rază verde, care 
dimineaţa sau seara se degajă din mare când orizontul este pur. 
După o jumătate de minut, Nell se ridică şi întinse mâna către un 
punct ce domina cartierele oraşului nou. 

— Un foc! spuse ea. 

— Nu, Nell, răspunse Harry, nu e un foc. Este o pată de auf 
pe care soarele o pune pe creştetul monumentului lui Walter 
Scott. 

Într-adevăr, vârful turnuleţului înalt de două sute de picioare 
strălucea ca un far de primă mână. 

Se făcuse ziuă. Soarele răsărise. Discul său părea încă umed, 
ca şi cum ar fi ieşit cu adevărat din apele mării. La început mărit 
din cauza refracției, el se micşora încetul cu încetul luând o 
formă circulară. Strălucirea sa devenind curând insuportabilă, 
părea o gură de cuptor înalt care ar fi găurit cerul. Nell fu 
nevoită aproape imediat să închidă ochii. Ea îşi acoperi pleoapele 
prea subţiri cu degetele bine strânse. Harry voia ca ea să se 
întoarcă spre orizontul opus. 

— Nu, Harry, spuse ea, ochii mei trebuie să se obişnuiască 
să vadă ceea ce văd şi ochii tăi. 

Printre degete, Nell zărea încă o lumină roz care devenea albă 
pe măsură ce soarele se înălța pe cer. Vederea sa se obişnuia cu 
încetul. Apoi, deschise ochii care se impregnară în sfârşit cu 
lumina zilei. 

Copila căzu în genunchi, exclamând: 

— Vai, Doamne, ce frumoasă e lumea! 

Tânăra fată plecă ochii şi privi. La picioarele sale se desfăşura 
panorama Edinburgh-ului, cartierele bine aliniate ale oraşului 
nou, îngrămădirea confuză de case şi reţeaua bizară de străzi din 
Auld-Recky. Două înălţimi dominau acest ansamblu: castelul, 
agăţat de stânca sa de bazalt, şi Calton-Hill, purtând pe crupa sa 
rotunjită ruinele moderne ale unui monument grec. Minunate 
drumuri plantate pe margini duceau de la capitală la satele din 
împrejurimi. La nord, un braţ de mare, golful Forth, tăia adânc 
coasta pe care se deschidea portul Leith. Deasupra, pe al treilea 
plan, se desfăşura armoniosul litoral al comitatului Fife. O cale 
dreaptă, ca aceea din Pireu, lega de mare această «Atenă a 
Nordului». Spre vest se întindeau frumoasele plaje din 
Newhaven şi Porto-Bello, al căror nisip colora în galben apele 
unduitoare. În larg, câteva şalupe animau apele golfului şi două 
sau trei vapoare lansau spre cer panaşe de fum negru. Mai 
departe, imensul câmp verde. Ici şi colo, mici coline cocoşau 
întinderea câmpiei. La nord, Lomond-Hill, la vest Ben-Lomond şi 
Ben-Ledi reflectau razele soarelui, ca şi cum gheţuri veşnice ar fi 
acoperit vârfurile lor. 

Nell nu era în stare să vorbească. Buzele ei murmurau cuvinte 
de neînțeles. Braţele îi tremurau. Era cuprinsă de ameţeală. În 
acel aer atât de curat, în faţa sublimului spectacol, simţi deodată 
cum îi slăbesc forţele şi căzu fără cunoştinţă în braţele lui Harry 
ce stătea gata s-o prindă. Această tânără fată, care îşi dusese 
până atunci existenţa în măruntaiele masivului terestru, 
contemplase în sfârşit ceea ce constituia aproape tot universul 

creat de natură şi de mâna omului. Privirile sale, după ce s-au 
oprit asupra oraşului şi satului, au cuprins pentru întâia oară 
imensitatea mării şi infinitul cerului. 


XVIII DE LA LACUL LOMOND LA LACUL 
KATRINE 


Harry, ducând-o pc Nell în braţe, urmat de James Starr şi de 
Jack Ryan, coborau pantele Arthur-Scat-ului. După câteva ore de 
odihnă şi o masă bună la Lambret's-Hotel, se gândiră să 
completeze excursia cu o plimbare prin ţinutul lacurilor. Nell îşi 
putea deschide bine ochii la lumină, iar plămânii săi aspirau din 
plin aerul sănătos şi înviorător. Verdele arborilor, nuanțele 
variate ale plantelor, albastrul cerului desfăşuraseră toată gama 
de culori în faţa ochilor ei. 

Luară trenul de la General railway station, care îi duse, pe Nell 
şi pe însoțitorii săi, la Glasgow. Acolo, de pe ultimul pod pe 
Clyde, admirară curioasa mişcare maritimă a fluviului. Innoptară 
la Comrie's Royal-Hotel. 

A doua zi plecară cu trenul din gara Edinburgh and Glasgow 
railway, de unde trebuiau să ajungă în scurt timp, prin 
Dumbarton şi Balloch, la extremitatea meridională a lacului 
Lomond. 

— Acolo e patria lui Rob Roy şi a lui Fergus Mac Gregor, 
exclamă James Starr, teritoriul descris atât de poetic de Walter 
Scott. Nu cunoşti această regiune, Jack? 

O cunosc prin cântecele sale, domnule Starr, răspunse Jack 
Ryan, şi dacă un loc este atât de bine cântat, trebuie să fie 
minunat de frumos. 

Într-adevăr, aşa este, spuse inginerul, iar scumpa noastră Nell 
îi va păstra cea mai bună amintire! 

— Cu o călăuză ca dumneavoastră, domnule Starr, spuse 
Harry, vom profita dublu, pentru că ne veţi povesti istoria 
meleagurilor, în timp ce noi le vom privi. 

— Da, Harry, spuse inginerul, pe cât mă va ajuta memoria, 
dar cu o condiţie totuşi: să mă ajute veselul nostru Jack! Când eu 
voi obosi povestind, el va cânta. 

— Nu va trebui să-mi spuneţi de două ori, răspunse Jack, 
scoțând o notă vibrantă, ca şi cum ar fi vrut să-şi acordeze vocea 
cu nota «la» a diapazonului. 

Cu calea ferată, de la Glasgow la Balloch, între metropola 
comercială a Scoției şi extremitatea meridională a lacului 
Lomond, nu sunt decât vreo douăzeci de mile. 

Trenul trecu prin Dumbarton, burg regal şi capitală a 
comitatului, al cărui castel, fortificat conform tratatului Uniunii, 
este aşezat într-o poziţie pitorească, pe două piscuri ale unei 
stânci mari de bazalt. 

Dumbarton este situat la confluenţa fluviului Clyde şi fluviul 
Leven. 

În legătură cu aceasta, James Starr povesti câteva 
particularităţi ale istoriei aventuroase a Mariei Stuart, care 
plecase din acest burg pentru a se căsători cu Francisc al II-lea 
şi a deveni regina Franţei... Tot aici, după 1815, guvernul englez 
avea de gând să-l interneze pe Napoleon, dar a fost preferată 
insula Sfânta Elena. lată de ce prizonierul Angliei fu sortit să 
moară pe o stâncă a Atlanticului, spre cel mai mare profit al 
memoriei sale legendare. Curând, trenul se opri la Balloch, în 
apropierea unei estacade de lemn care cobora până la nivelul 
lacului. Sinclair, un vas cu aburi, aştepta turiştii care fac excursii 
pe lac. Nell şi însoțitorii săi se îmbarcară, după ce luară bilete 
până la Inversnaid, la extremitatea de nord a lacului Lomond. 

Era o zi frumoasă, cu un soare strălucitor, neacoperit ca de 
obicei de ceața britanică. Nici un amănunt al peisajului care avea 
să se desfăşoare pe o distanţă de treizeci de mile nu trebuia să 
scape călătorilor de pe Sinclair. În partea dinapoi a vasului, Nell, 
aşezată între James Starr şi Harry, aspira cu toate simţurile ei 
superba poezie cu care este impregnată din plin frumoasa natură 
a Scoției. 

Jack Ryan mergea încolo şi încoace pe puntea vasului Sinclair 
şi-i punea mereu întrebări lui James Starr, care, de fapt, nici n- 
avea nevoie să fie întrebat. Pe măsură ce se desfăşurau sub ochii 
săi meleagurile lui Rob Roy, el le descria, ca un admirator 
entuziast ce era. 

Când intrară în apele lacului Lomond, apărură mai întâi 
numeroase insule şi insulițe, de parcă ar fi fost semănate. 
Sinclair naviga de-a lungul coastelor râpoase, iar dintre insule se 
zărea ici o vale singuratică, ici o trecătoare sălbatică plină de 
stânci abrupte. 

— Nell, spuse James Starr, fiecare din aceste insule are 
legenda şi poate şi cântecul său, ca şi munţii care încadrează 
lacul. Se poate spune, fără exagerare, că istoria acestei regiuni 
este scrisă cu caracterele gigantice ale insulelor şi ale munţilor 
ei. 

— Ştiţi, domnule Starr, spuse Harry, ce-mi aminteşte 
această parte a lacului Lomond? 

—  Ce-ţi aminteşte, Harry? 

— Cele o mie de insule ale lacului Ontario, atât de minunat 
descrise de Cooper. De bună seamă că şi pe tine te izbeşte 
această asemănare, draga mea Nell, deoarece acum câteva zile 

ţi-am citit romanul care, pe drept cuvânt, a fost numit 
capodopera scriitorului american. 

— Adevărat, Harry, răspunse tânăra fată, e acelaşi peisaj, 
iar Sinclair lunecă printre aceste insule ca şi cuterul lui Jasper 
Apă-dulce pe lacul Ontario. 

— Ei bine, reluă inginerul, aceasta dovedeşte că ambele 
aşezări meritau să fie la fel cântate de doi poeţi! Nu cunosc cele 
o mie de insule ale lacului Ontario, Harry, dar mă îndoiesc că 
aspectul poate fi mai variat decât al arhipelagului lui Lomond. 
Priviţi acest peisaj! Iată insula Murray, cu vechiul său fort de la 
Lennox, reşedinţa bătrânei ducese de Albany, după moartea 
tatălui, a soţului şi a celor doi fii ai săi decapitaţi din ordinul lui 
Ioan. lată insula Clar, insula Cro, insula Torr, unele stâncoase, 
sălbatice, fără vegetaţie, altele arătându-şi crupa verde, 
rotunjită. Aici molifţi şi mesteceni, colo câmpuri de mărăcini 
galbeni şi uscați. Într-adevăr, îmi vine greu să cred că cele o mie 
de insule ale lacului Ontario oferă o asemenea varietate de 
privelişti ! 

— Ce port e acesta? întrebă Nell, care privea acum partea 
orientală a lacului. 

— Este Balmaha, prin care se intră în Highlands, răspunse 
James Starr. Acolo încep ţinuturile înalte ale Scoției. Ruinele pe 
care le zăreşti, Nell, sunt ale unei vechi mănăstiri de călugăriţe, 
iar în mormintele împrăştiate se află diverşi membri ai familiei 
Mac Gregor, al cărei nume este încă celebru în întreaga regiune. 

—  Celebru prin sângele pe care această familie l-a vărsat şi-l 
mai varsă încă! adăugă Harry. 

— Ai dreptate, răspunse James Starr, dar trebuie să 
recunoaştem că celebritatea datorită bătăliilor este încă, până în 
zilele noastre, cea mai răsunătoare. Poveştile cu lupte se duc 
departe, străbătând veacurile... 

— Şi se perpetuează prin cântece, adăugă Jack Ryan. 

Pentru a demonstra cele spuse, el intonă primul cuplet al unui 
vechi cântec de război care relata luptele lui Alexandre Mac 
Gregor din valea Srae împotriva lui Sir Humphry Colgquhour din 
Luss. Nell asculta, dar aceste balade războinice o întristau. La ce 
bun atâta sânge vărsat pe aceste întinderi pe care tânăra fată le 
găsea uriaşe şi unde era loc pentru toţi? 

Malurile lacului, care au cam trei-patru mile, tindeau să se 
apropie în dreptul micului port Luss. Nell putu să zărească un 
moment vechiul turn al castelului secular. Sinclair o luă apoi 
spre nord şi în faţa turiştilor apăru Ben Lomond, care se înălța 
cu aproape trei mii de picioare deasupra nivelului lacului. 

— Ce munte minunat! exclamă Nell. De pe culmea sa 
priveliştea trebuie să fie încântătoare! 

— Da, Nell, răspunse James Starr. Priveşte ce mândru se 
desprinde piscul său din buchetul de stejari şi mesteceni şi din 


109 


mărăcinişul ce acoperă zona inferioară a muntelui! De acolo se 
zăresc două treimi ale bătrânei noastre Caledonii. Aici, pe partea 
orientală a lacului, îşi avea reşedinţa clanul lui Mac Gregor. Nu 
departe de aici luptele dintre Iacobiţi şi Hanovrieni au udat de 
multe ori cu sânge aceste trecători sterpe. Acolo, în nopţile 
frumoase, se înalţă luna palidă, care în vechile povestiri e numită 
«lanterna lui Mac Farlane». Acolo, ecoul mai repetă încă numele 
nemuritoare al lui Rob Roy şi al lui Mac Gregor Campbell! 

Ben Lomond, ultimul pisc din lanţul munţilor Grampiani, 
merita pe drept să fie celebrat de către marele romancier 
scoţian. Aşa cum observase James Starr, există munţi mai înalţi, 
ale căror culmi sunt acoperite cu zăpezi veşnice, dar în nici un 
colţ din lume nu există unul mai poetic! 

— Şi, continuă James Starr, când mă gândesc că acest Ben 
Lomond aparţine în întregime ducelui de Montrose! Alteţa-sa 
posedă un munte, aşa cum un burghez din Londra posedă o 
peluză în grădiniţa sa. 

În acest timp, Sinclair sosea în orăşelul Tarbet, pe coasta 
opusă a lacului, unde coborau călătorii ce mergeau la Inverary. 
Din acest loc Ben Lomond apărea în toată splendoarea sa. 
Coastele sale, vărgate de albiile torentelor, scânteiau ca nişte 
plăci de argint ce se topesc. 

Pe măsură ce Sinclair mergea de-a lungul bazei muntelui, 
locurile deveneau din ce în ce mai abrupte. Ici şi colo abia de se 
mai vedeau câţiva arbori izolaţi printre care şi sălcii din acelea 
ale căror ramuri flexibile serveau altădată la spânzurarea 
oamenilor din popor. 

«Pentru a economisi cânepa», sublinie James Starr. 

Între timp, lacul se îngusta, alungindu-se către nord. Munţii 
laterali îl strângeau mai de aproape. Vasul cu aburi mai trecu pe 
lângă câteva insule şi insulițe Inveruglas, Eilad-Whou — unde se 
ridicau vestigiile unei fortărețe care aparţinea Mac Farlan-ilor. 
În sfârşit, cele două maluri se uniră şi Sinclair se opri în 
staţiunea Inverslaid. 

Acolo, în timp ce se pregătea prânzul, Nell şi însoțitorii ei se 
duseră să viziteze, în apropierea locului de debarcare, un torent 
care se precipita în lac de la o înălţime destul de mare. Se părea 
că anume fusese aşezat acolo, ca un decor pentru plăcerea 
turiştilor. Un pod mobil sălta deasupra apelor tumultuoase, în 
mijlocul unei pulberi lichide. Din acest loc, privirea cuprindea o 
mare parte a lacului Lomond, iar vasul Sinclair părea doar un 
punct pe suprafaţa lui. 

După-masă trebuiau să meargă la lacul Katrine. 

Mai multe trăsuri, cu blazonul familiei Breadalbane, familia 
care asigura pe vremuri fugarului Rob Roy lemnul şi apa, stăteau 
la dispoziţia călătorilor şi le ofereau tot confortul trăsurilor 
engleze. 

Harry o instală pe Nell pe imperială, aşa cum era moda pe 
atunci. El şi însoțitorii săi luară loc alături de ea. Un vizitiu 
falnic, în livrea roşie, ţinea în mâna stângă hăţurile celor patru 
cai şi echipajul începu să urce coasta muntelui, mergând de-a 
lungul malului sinuos al torentului. 

Drumul era foarte anevoios. Pe măsură ce urca, forma culmilor 
înconjurătoare părea că se modifică. Se vedea cum creşte 
întregul lanţ de munţi minunaţi de pe malul opus al lacului, şi 
piscurile Arrogquhar-ului dominau valea Invernglas. La stânga se 
înălța Ben Lomond care îşi descoperea râpa abruptă a coastei 
septentrionale. 

Partea cuprinsă între lacul Lomond şi lacul Katrine avea un 
aspect sălbatic. Valea începea cu defileuri înguste care ajungeau 
la Aberfoyle. Acest nume amintea în mod dureros tinerei fete 
abisurile înfiorătoare în fundul cărora îşi petrecuse copilăria. 
James Starr se grăbi s-o distreze cu povestiri. Regiunea se preta 
foarte bine la aceasta. Pe malurile micului lac Ard au avut loc 
principalele evenimente din viaţa lui Rob Roy. Aici se înălţau 
stânci calcaroase amestecate cu pietriş, ce aveau un aspect 
sinistru şi pe care acţiunea timpului şi a atmosferei le-a întărit ca 
cimentul. Colibe sărăcăcioase ca nişte vizuini, cele ce se numesc 
bourrochs, zăceau în mijlocul ruinelor unor stâne. N-ai fi putut 
spune dacă erau locuite de fiinţe omeneşti sau de fiare sălbatice. 
Câţiva plozi, cu părul decolorat de intemperiile climatului, cu 
ochi mari, uluiţi, priveau trăsurile trecând. 

— Iată, spuse James Starr, ceea ce se poate numi, în mod 
particular, patria lui Rob Roy. In acest loc excelentul judecător 
Nichol Jarvie, demn fiu al tatălui său, diaconul, a fost prins de 
oamenii contelui de Lennox. Chiar în acest loc a stat el agăţat de 
fundul pantalonilor făcuţi, din fericire, dintr-un postav bun, 
scoţian, nu din stofa uşoară din Franţa. Nu departe de izvoarele 
Forth-ului, care alimentează torentele lui Ben Lomond, se vede 
încă vadul râului pc care l-a trecut eroul pentru a scăpa de 
soldaţii ducelui de Montrose. Ei, dacă ar fi cunoscut el 
ascunzişurile întunecoase ale minei noastre, ar fi putut sfida 
toate urmăririle! Vedeţi, dragii mei, nu poţi face un pas. 

În regiunea aceasta minunată sub atâtea aspecte, fără a întâlni 
acele amintiri din trecut care l-au inspirat pe Walter Scott, când 
a parafrazat în strofe minunate chemarea la arme a clanului Mac 
Gregor! 

— Toate bune, domnule Starr, spuse Jack Ryan, dar dacă e 
adevărat că Nichol Jarvie a stat agăţat de fundul pantalonilor săi, 
cum rămâne cu proverbul nostru care spune: <«Viclean al 
dracului va fi acela care va reuşi să pună mâna pe pantalonul 
unui scoţian»? 

— Ai dreptate, Jack, răspunse râzând James Starr, dar asta 
dovedeşte doar că, în ziua aceea, judecătorul nostru nu era 
îmbrăcat după moda strămoşilor săi. 

— Rău a făcut, domnule Starr! 

— Sunt de acord cu tine, Jack. 

Echipajul, după ce urcase meleagurile abrupte ale torentului, 
cobori într-o vale fără arbori, fără ape, acoperită doar cu ierburi 
firave. În unele locuri se aflau grămezi de pietre aşezate în 
piramidă. 

— Acestea sunt ofrande, spuse James Starr. Pe vremuri, 
fiecare trecător trebuia să aducă o piatră pentru a onora eroii 
culcaţi în aceste morminte. De aici vine dictonul galic: 
«Nenorocire aceluia care va trece pe lângă un cairn, fără a 
depune piatra ultimului salut!» Dacă fiii ar fi păstrat credinţa 
părinţilor lor, aceste grămezi de pietre ar fi devenit coline. Într- 
adevăr, în această regiune totul contribuie la dezvoltarea poeziei 
naturale, înnăscută în inima muntenilor. Aşa e în toate regiunile 
de munte. Imaginaţia este stimulată de aceste privelişti 
minunate, şi dacă grecii ar fi trăit într-o ţară de şes, n-ar fi 
inventat niciodată mitologia antică! 

În timpul acestor discuţii şi a multor altora, trăsura intra în 
defileul unei văi strâmte care ar fi fost propice zbenguielilor 
spiriduşilor, familiari marei Meg Merillies. Micul lac Arklet 
rămase pe stânga şi apăru un drum în pantă abruptă care ducea 
la Hanul Stronachlacar, pe malul lacului Katrine. 

Aici, la capătul unui dig îngust se legăna un mic vas care purta, 
desigur, numele de Rob Roy... Călătorii se îmbarcară imediat şi 
erau gata să plece. 

Lacul Katrine n-are decât zece mile lungime şi lărgimea lui nu 
depăşeşte niciodată două mile. Primele coline ale litoralului 
poartă amprentele unor caracteristici aparte. 

lată acest lac, exclamă James Starr, care a fost comparat, pe 
drept cuvânt, cu un ţipar! Se spune că nu îngheaţă niciodată. Nu 
ştiu dacă e adevărat, dar ceea ce nu trebuie să uităm este că a 
servit ca teatru faptelor eroice ale Doamnei lacului. Sunt sigur 
că dacă prietenul nostru Jack ar privi cu atenţie, ar vedea 
alunecând încă umbra uşoară a frumoasei Helene Douglas! 

— Desigur, domnule Starr, răspunse Jack Ryan, de ce n-aş 
vedea-o? De ce această femeie frumoasă n-ar fi tot atât de 
vizibilă pe apele lacului Katrine cum sunt spiriduşii minei pe 
apele lacului Malcolm? 

În acest moment se auziră sunetele clare ale unui cimpoi, în 
spatele vasului Rob Roy. 

Acolo, un Highlander în costum naţional făcea preludii pe bag- 
pipe-ul său cu trei tuburi, dintre care cel mai mare intona pe 
«sol», al doilea pe «si», iar cel mai mic octava celui mare. Cât 

despre fluierul cu opt găuri, intona o gamă de sol major al cărei 
«fa» era natural. 

Refrenul acestui Highlander era un cântec simplu, dulce şi 
naiv. Se poate crede cu adevărat că aceste melodii naţionale n- 
au fost compuse de nimeni, că ele sunt un amestec natural de 
adiere a brizei, de murmur al apelor şi de foşnet al frunzelor. 
Forma refrenului, care revenea la intervale regulate, era bizară. 
Fraza sa se compunea din trei măsuri în doi timpi şi dintr-o 
măsură în trei timpi, terminându-se pe timpul slab. 

Spre deosebire de cântecele vechii epoci, era într-o gamă 
majoră şi ar fi putut fi scris după cum urmează, în acel limbaj 
cifrat care indică nu notele, ci intervalele dintre tonuri: 


5541252953255 A705 22:22 
Îi. 2 39425 1.765 / 11.11 
Un om cu adevărat fericit atunci fu Jack Ryan. El cunoştea 
acest cântec al lacurilor Scoției. Astfel că, în timp ce 
Highlanderul îl acompania la cimpoi, el cânta cu vocea sa sonoră 
un imn consacrat legendelor poetice ale vechei Caledonii: 


Frumoase lacuri cu ape liniştite 
Păstraţi pe veci 

Legendele sublime, 
Frumoase lacuri scoțiene. 


Malurile voastre au păstrat urma 
Eroilor mult regretati. 

Urmaşi de nobilă spiţă 

De-al nostru Walter Scott cântaţi! 
Ici, iată turnul în care vrăjitoarele 
Le pregăteau gustarea, 

Colo, câmpiile cu scai 

Unde colindă umbra lui Fingal. 
Ici, in noaptea-ntunecoasă, 
Spiriduşii cu dansul lor nebun. 
Colo, sinistru apar în umbră 
Figuri de bătrâni Puritani, 

Iar printre sălbaticele stânci 
Zăreşti încă în noapte 

Cum Waverley, spre-a voastre ţărmuri, 
O duce pe Flora Mac Ivor! 
Doamna lacului mai rătăceşte 

Pe calu-i de paradă 

Şi nu departe Diana ascultă 
Răsunând cornul lui Rob Roy! 
N-aţi auzit, pe vremuri. 

In mijlocul clanului, pe Fergus 

Chemându-şi oamenii la luptă 
Stârnind ecouri în Highlands? 


Cât de departe, lacuri poetice. 
Destinul paşii noştri-ar duce. 
Scorburi, stânci, grote străvechi 
Noi nu vă vom uita! 


O, viziune trecătoare, 

Nu poţi să mai revii spre noi? 
O, tu, bătrână Caledonie, 

Pe tine-n veci nu te-om uita. 


Frumoase lacuri cu ape liniştite 
Păstraţi pe veci legendele sublime, 
Frumoase lacuri scoțiene! 


Era ora trei după-masă. Malurile occidentale ale lacului 
Katrine, mai puţin accidentate, se detaşau în cadrul dublu al 
munţilor Ben An şi Ben Venue. La o jumătate de milă se şi zărea 
bazinul în capătul căruia Rob Roy avea să debarce călătorii care 
mergeau la Stirling prin Callander. 

Nell era vlăguită din cauza tensiunii spirituale continue. De pe 
buzele sale ieşea numai un singur cuvânt: «Doamne! Doamne!» 
de îndată ce privirea sa surprindea un nou subiect de admirat. 
Avea nevoie de câteva ore de odihnă, măcar pentru a fixa 
amintirea atâtor minunăţii. 

Harry îi luă mâna, o privi cu emoție şi-i spuse: 

— Draga mea Nell, curând vom fi din nou în domeniul nostru 
întunecos! Nu vei regreta nimic din cele ce ai văzut în aceste 
câteva ore petrecute la lumina zilei? Ji 

— Nu, Harry, răspunse tânăra fată. Imi voi aminti, dar sunt 
fericită că mă voi reîntoarce cu tine în scumpa noastră mină. 

— Nell, întrebă Harry, cu o voce a cărei emoție nu reuşea s- 
o stăpânească, vrei ca un legământ sacru să ne unească în faţa 
lui Dumnezeu şi în faţa oamenilor? Vrei să fiu soțul tău? 

— Vreau, Harry, răspunse Nell privindu-l cu ochii ei puri, 
vreau, dacă tu crezi că-ţi voi umple viaţa... 

Nici nu reuşi Nell să-şi termine fraza în care se concentra tot 
viitorul lui Harry, când un fenomen inexplicabil se produse. 

Vasul Rob Roy, deşi se afla încă la o jumătate de milă de 
coastă, suferi un şoc neaşteptat. El se lovi cu talpa de fundul 
lacului, iar motorul său, cu toate eforturile, nu-l putea 
despotmoli. Cauza accidentului era golirea bruscă a lacului 
Katrine în partea lui orientală, ca şi cum o crăpătură imensă s-ar 
fi deschis în albia sa. În câteva secunde, era uscat ca o plajă 

după un mare flux al echinoxului. Tot conţinutul lui se scursese 
în adâncul solului. 

— Dragii mei, exclamă James Starr, ca şi cum deodată ar fi 
înţeles cauza fenomenului, de-ar putea fi salvată Noua Aberfoyle! 


XIX O ULTIMĂ AMENINŢARE 


În acea zi, la Noua Aberfoyle lucrările se efectuau în mod 
normal. Din depărtare se auzea bubuitul cartuşelor de dinamită 
care spărgeau stratul carbonifer. Ici, în mină, răsunau loviturile 
de târnăcop şi de rangă care provocau extragerea cărbunelui, 
colo scârţâitul perforatoarelor care găureau straturile de gresie 
şi de şist. Erau zgomote prelungite, cavernoase. Aerul aspirat de 
maşini se scurgea prin galeriile de aeraj. Impinse cu violenţă, 
uşile de lemn se închideau brusc, în galeriile inferioare, trenul de 
vagonete cu tracţiune mecanică trecea cu o viteză de 
cincisprezece mile pe oră şi sunetele lui îi preveneau pe lucrători 
să se adăpostească în refugii. Coliviile urcau şi coborau 
continuu, trase de enormele tambururi ale maşinilor instalate la 
suprafaţa solului. Discurile electrice luminau din plin Coal-city. 
Exploatarea era în plină activitate. Stratul exploatat umplea 
vagonetele ce se goleau apoi cu sutele în benele mari din fundul 
puţului de extracţie. In timp ce o parte dintre mineri se odihneau 
după munca de noapte, echipele de zi lucrau fară să piardă o 
oră. 

Simon Ford şi Madge şedeau, după cină, în curtea cottage-ului. 
Bătrânul maistru îşi făcea siesta obişnuită. Işi fuma pipa umplută 
cu tutun franțuzesc. Cei doi soţi vorbeau, ca de obicei, despre 
Nell, despre fiul lor, despre James Starr şi despre excursia pe 
care o făceau la suprafaţa solului. Unde erau ei oare acum? Ce- 
or fi făcând în acest moment? Cum pot sta ei aşa mult timp afară, 
fără să ducă dorul minei? 

Deodată se auzi o bubuitură de o violenţă nemaipomenită, de 
parcă o cataractă uriaşă ar fi năvălit în mină. 

Simon Ford şi Madge se ridicară repede. 

Într-o clipă, apele lacului Malcolm se umflară. Un val înalt, 
prăbuşindu-se ca talazul unui flux puternic, acoperi malul şi se 
sparse de peretele cottage-ului. Simon Ford o luă repede pe 
Madge şi o trase la primul etaj al locuinţei. 

În acelaşi timp, întreg Coal-city răsuna de strigătele oamenilor 
ameninţaţi de această inundație subită. Locuitorii căutau refugiu 
spre stâncile înalte de şist care înconjurau lacul. Groaza ajunsese 
la culme. Câteva familii de mineri, pe jumătate înnebuniţi de 
spaimă, se îndreptau către tunel pentru a ajunge la orizonturile 

superioare. Era de temut ca apele mării să nu năvălească în 
mină, ale cărei galerii ajungeau până sub Canalul Nordului. 
Caverna, oricât era de înaltă, ar fi fost complet inundată. Nici 
unul din locuitorii din Noua Aberfoyle n-ar fi scăpat cu viaţă. 

Dar, în momentul când primii fugari ajungeau la gura 
tunelului, ei se găsiră faţă în faţă cu Simon Ford, care părăsise 
imediat cottage-ul. 

—  Staţi pe loc, prieteni! Staţi pe loc! le strigă bătrânul 
maistru. Dacă orăşelul nostru ar fi inundat, inundația ar merge 
mai repede ca voi şi nimeni n-ar putea să scape. Dar apele nu 
mai cresc. Se pare că pericolul a trecut. 

— Dar tovarăşii noştri care se află la lucrările din subteran ? 
strigară câţiva dintre mineri. 

— Nu- nici un pericol pentru ei, răspunse Simon Ford. 
Exploatarea se face la un orizont superior albiei lacului. 

Faptele dovediră că Simon Ford avea dreptate. Năvălirea apei 
se produsese în mod subit, dar ea, răspândindu-se la orizontul 
inferior al vastei mine, nu a avut alte consecinţe decât ridicarea 
cu câteva picioare a nivelului lacului Malcolm. Coal-city nu era 
deci în pericol şi se putea nădăjdui că inundația, antrenată în 
adâncimile cele mai profunde ale minei, încă neexploatate, nu 
făcuse nici o victimă. 

În ce priveşte această inundație, dacă ea se datora scurgerii 
unei întinderi de apă interioară printre fisurile masivului, sau 
dacă vreun curs de apă de pe sol a pătruns prin albia sa năruită 
până la ultimele orizonturi ale minei, Simon Ford şi camarazii săi 
nu puteau şti. Nimeni însă nu se îndoia că era vorba de un 
simplu accident care se produce uneori în minele de cărbuni. 

Dar, în aceeaşi seară, se află cauza. Ziarele comitatului 
publicau amănunte despre curiosul fenomen ce avusese loc pe 
lacul Katrine. 

Nell, Harry, James Starr şi Jack Ryan, reveniţi în grabă la 
cottage, confirmară ştirile şi aflară cu mare satisfacţie că totul se 
mărginea doar la pagube materiale în Noua Aberfoyle. 

Astfel, albia lacului Katrine se prăbuşise în mod brusc. Apele 
au năvălit printr-o crăpătură largă până în mină. În lacul preferat 
al romancierului scoţian nu mai rămăsese apă, cel puţin în 
partea sa meridională, nici cât să se ude frumoasele picioare ale 
Doamnei lacului. 

Un eleşteu de câţiva acri, la atât fusese redus, acolo unde albia 
sa se găsea mai jos de porţiunea prăbuşită. 

Acest fenomen curios avu un puternic răsunet! Pentru prima 
dată se întâmpla ca un lac să se golească în câteva minute, apele 
sale fiind absorbite de măruntaiele pământului. Acest lac trebuia 
şters acum de pe hărţile Regatului Unit până când va putea fi din 
nou umplut, prin subscripţie publică, după ce în prealabil se va 

astupa crăpătura de pe fundul lui. Dacă Walter Scott ar mai fi 
trăit, cu siguranţă că ar fi murit de desperare! 

Accidentul părea totuşi explicabil. între cavitatea adâncă şi 
albia lacului, etajul terenurilor secundare se reducea la un strat 
subţire, ca urmare a unei aşezări geologice speciale a masivului. 

Dar dacă totul părea să dovedească faptul că prăbuşirea se 
datora unei cauze naturale, James Starr, Simon şi Harry Ford se 
întrebau dacă nu trebuie s-o atribuie unui act duşmănos. 
Bănuielile reveniră cu mai multă forţă în spiritul lor. Oare geniul 
rău îşi va reîncepe acţiunile împotriva celor ce exploatau bogata 
mină? 

Câteva zile mai târziu, James Starr discuta cu bătrânul maistru 
şi cu fiul său. 

— Simon spuse Starr, deşi faptul petrecut este explicabil, 
am o presimţire că el face parte din categoria acelora a căror 
cauză încă n-o cunoaştem! 


Simon Ford o luă repede pe Madge... 


— Eu gândesc la fel, domnule James, răspunse Simon Ford, 
dar, dacă vreţi să mă ascultați, eu cred că ar fi bine să nu facem 
zgomot în jurul acestei întâmplări şi să facem noi înşine ancheta. 

— Oh, spuse inginerul, cunosc dinainte rezultatul! 

—  Şicare credeţi că va fi ? 

— Vom găsi probele actului duşmănos, dar nu-l vom găsi pe 
răufăcător! 

— Totuşi acesta există! răspunse Simon Ford. Dar unde se 
ascunde? O singură fiinţă, oricât ar fi de păcătoasă, poate ea 
duce până la capăt o idee atât de infernală ca aceea de a provoca 
prăbuşirea unui lac? Îmi vine să cred, ca şi Jack Ryan, că e vreun 
geniu rău al minei care nu ne iartă că i-am invadat domeniul! 

Bineînţeles că pe Nell o ţineau departe de aceste discuţii. 
Dealtfel, şi ea îi ajuta în dorinţa lor de a o lăsa în afara acestor 
frământări. 

Atitudinea sa dovedea totuşi că împărtăşeşte preocupările 
familiei ei adoptive. Faţa ei tristă arăta că în sufletul său se 
dădea o luptă. 

Oricum, hotărâră ca James Starr, Simon Ford şi Harry să se 
ducă la locul prăbuşirii pentru a încerca să-şi dea seama de 
cauzele acesteia. Nu vorbiră cu nimeni despre proiectul lor. 

Celor care nu cunoşteau ansamblul de fapte care le servea 
drept bază, opinia lui James Starr şi a prietenilor săi li s-ar fi 
părut inadmisibilă. 

Peste câteva zile, toţi trei, cu o barcă pe care o conducea 
Harry, se duseră să examineze pilierii naturali care susțineau 
partea masivului în care îşi săpase albia lacul Katrine. 

Examinarea pilierilor le arătă că aveau dreptate. Aceştia 
fuseseră atacați cu exploziv. Urmele înnegrite erau încă vizibile, 
pentru că, în urma infiltrării, apele scăzuseră şi se putea ajunge 
până la baza lor. 

Prăbuşirea unei porţiuni a bolţii fusese premeditată, apoi 
executată de mâna omului. 

Nu încape nici o îndoială, spuse James Starr, şi cine ştie ce s-ar 
fi întâmplat dacă, în locul acestui mic lac, cupola s-ar fi deschis 
pentru trecerea apelor mării! 

— Da, exclamă bătrânul maistru cu un sentiment de 
mândrie, doar o mare ar fi putut să înece Noua Aberfoyle. Dar 
din nou întreb: ce interes are o fiinţă oarecare să ruineze 
exploatarea noastră? 

— E de neînțeles! răspunse Starr. Nu poate fi vorba de o 
bandă de răufăcători obişnuiţi care, din vizuina în care se 
ascund, s-ar răspândi în regiune pentru a prăda şi jefui. 
Asemenea fărădelege, de trei ani încoace, ar fi fost descoperită. 
Nu e vorba nici, aşa cum mă gândeam uneori, de contrabandişti 
sau de falsificatori de bani, care să ascundă în vreun străfund 
necunoscut al acestor caverne imense necinstita lor industrie, şi 

deci interesaţi să ne gonească pe noi de aici. Contrabandă şi 
bani falşi nu se fac pentru a fi păstrate! Este însă limpede că un 
duşman neînduplecat a jurat să nimicească Noua Aberfoyle şi că 
un interes îl împinge să recurgă la orice mijloc posibil pentru a-şi 
satisface ura ce ne-o poartă! Fără îndoială că, fiind prea slab 
pentru a acţiona deschis, el îşi pregăteşte atacurile în umbră, dar 
inteligenţa cu care acţionează arată că este o fiinţă periculoasă. 
El cunoaşte, dragii mei, mai bine decât noi tot acest domeniu, 
deoarece de atâta timp reuşeşte să scape cercetărilor noastre! E 
un om de meserie şi foarte abil, Simon. Dovada concretă este 
felul său de a acţiona. Ia să vedem! Aţi avut vreodată un duşman 
personal, pe care l-aţi putea bănui? Gândiţi-vă bine! Există unii 
oameni stăpâniţi de ură, pe care timpul nu-i face să uite. La 
nevoie, încercaţi să rememoraţi unele fapte mai îndepărtate din 
viaţa voastră. Ceea ce se petrece este opera unui nebun, dar de o 
nebunie rece şi perseverentă, care vă impune să faceţi apel la 
amintirile voastre cele mai vechi. 

Simon Ford nu răspunse imediat. Se vedea că bătrânul miner, 
cinstit cum era, înainte de a se pronunţa, se gândea cu candoare 
la tot trecutul său. În sfârşit, ridicând capul, spuse: 

— Nu, în faţa Domnului, nici Madge, nici eu, n-am făcut 
niciodată rău nimănui. Nu cred că am putea avea vreun duşman! 
Nici unul! 

— Ah, exclamă inginerul, dacă Nell ar vrea în sfârşit să 
vorbească! 

— Domnule Starr şi dumneata, tată, răspunse Harry, vă 
implor să păstraţi deocamdată pentru noi secretul anchetei! Nu 
puneţi întrebări bietei mele Nell! Simt cât e de îngrijorată şi de 
chinuită. Sunt convins că are o taină care o înăbuşă şi pe care o 
păstrează cu mare greutate. Dacă tace, înseamnă că sau n-are ce 
spune, sau crede că nu trebuie să vorbească! Nu ne putem îndoi 
de dragostea ei pentru noi toţi! Mai târziu, dacă îmi va dezvălui 
ceea ce ne-a tăinuit atâta timp, voi veţi afla imediat. 

— Fie, Harry, răspunse inginerul, totuşi această tăcere, dacă 
Nell ştie ceva, este cu totul de neînțeles. Dar, fii liniştit, nu vom 
spune nimic aceleia ce va deveni soţia ta. 

— Şi ea va deveni foarte curând, dacă te învoieşti, tată! 

— Băiatul meu, spuse Simon Ford, peste o lună fix, căsătoria 
ta se va celebra. Vreţi să-i ţineţi loc de tată lui Nell, domnule 
James? 

— Te poţi bizui pe mine, Simon, răspunse inginerul. 

James Starr şi însoțitorii săi se îndreaptă către cottage. Ei nu 
vorbiră nimic despre rezultatul anchetei lor, şi pentru toţi cei din 
mină prăbuşirea bolților rămase în stadiul de simplu accident. 

Scoţia fusese văduvită de un lac. 

Nell îşi reluase treptat ocupațiile zilnice. Din excursia făcută la 
suprafaţa comitatului păstra amintiri de neuitat, pe care Harry le 

folosea pentru a o instrui. Dar iniţierea în viaţa de afară nu-i 
lăsase nici un regret. Ea iubea mina ca şi înainte, acel domeniu 
sumbru unde îşi petrecuse copilăria, adolescenţa şi unde acum 
va trăi ca femeie. 

În acest timp, apropiata căsătorie a lui Harry Ford cu Nell 
constituia un eveniment pentru întreaga Noua Aberfoyle. 

Toţi veniră să-i felicite, iar Jack Ryan se număra printre primii. 
Dealtfel, putea fi văzut cum îşi studiază cele mai bune cântece, 
pentru o serbare la care toată populaţia din Coal-city urma să ia 
parte. 

Dar se întâmplă ca, în luna care preceda căsătoria, Noua 
Aberfoyle să treacă prin cea mai grea încercare. S-ar fi spus că 
apropierea cununiei lui Nell cu Harry provoca, în mod inevitabil, 
catastrofe peste catastrofe. Accidentele se produceau mai ales la 
lucrările de subteran, iar cauzele rămâneau necunoscute. 

Astfel, un incendiu distruse toate armăturile unei galerii 
inferioare şi s-a găsit chiar lampa folosită de incendiator. Harry 
şi tovarăşii săi de muncă îşi riscară viaţa pentru a opri focul care 
ameninţa să distrugă întregul zăcământ, şi nu reuşiră decât 
folosind extinctoarele umplute cu apă încărcată cu acid carbonic, 
din care mina poseda din fericire rezerve suficiente. Altă dată 
avu loc o prăbuşire datorită ruperii armăturii unui puț, şi James 
Starr constată că armătura fusese în prealabil tăiată cu 
fierăstrăul. Harry, care supraveghea lucrările în acel punct, fu 
îngropat sub dărâmături şi scăpă ca prin minune de la moarte. 

Câteva zile mai târziu, trenul de vagonete, în care se urcase 
Harry, tamponă un obstacol şi fu răsturnat. Se descoperi că o 
traversă fusese aşezată de-a curmezişul liniei. Aceste fapte se 
înmulţiră în aşa măsură, încât minerii fură cuprinşi de un fel de 
panică. Numai prezenţa şefilor lor îi reţinea la locurile de muncă. 

— Aceşti răufăcători sunt constituiți într-o adevărată bandă, 
spunea Simon Ford. şi noi nu putem prinde măcar pe unul dintre 
ei! 

Reîncepură cercetările. Poliţia comitatului era prezentă zi şi 
noapte, dar nu descoperi nimic. James Starr îi interzise lui 
Harry, pe care aceste atacuri păreau să-l vizeze personal, să se 
îndepărteze, neînsoţit, de centrul lucrărilor. 

Aceleaşi măsuri fură luate şi pentru Nell, căreia, la insistenţele 
lui Harry, nu i se spuse nimic despre aceste tentative criminale, 
care i-ar fi putut aminti de trecut. Simon Ford şi Madge o păzeau 
zi şi noapte cu un soi de severitate, sau mai curând cu o grijă 
sălbatică. Biata copilă îşi dădea seama de asta, dar nu rosti nici 
un cuvânt de împotrivire, nu se plânse niciodată. Să fi înţeles ea 
oare că, de vreme ce se procedează astfel, înseamnă că este în 
interesul ei? Probabil că da. Dealtfel, în felul ei şi ea părea că 
veghează asupra celorlalţi şi nu era liniştită decât atunci când 
toţi cei pe care-i iubea erau adunaţi la cottage. 

Seara, când Harry venea acasă, ea nu-şi putea stăpâni bucuria 
nebună ce o cuprindea, ceea ce nu se potrivea cu natura sa, mai 
curând rezervată decât expansivă. Cum se crăpa de ziuă, Nell 
era sculată înaintea tuturor. Îngrijorarea o cuprindea din nou 
dimineaţa, la ora plecării pentru lucrările de subteran. Pentru a-i 
reda liniştea, Harry ar fi dorit să se cunune cât mai curând. I se 
părea că, în faţa acestui act irevocabil, reaua intenţie, devenită 
inutilă, va dezarma şi că Nell nu se va simţi în siguranţă decât 
după ce va deveni soţia lui. 

Această nerăbdare era împărtăşită de James Starr, ca şi de 
Simon Ford şi Madge. 

Cu toţii numărau zilele. Adevărul e că toţi erau apăsaţi de 
presimţiri sinistre. Ei gândeau că acestui inamic ascuns, pe care 
nu-l puteau găsi, deci nu-l puteau combate, nu-i era indiferent 
nimic din ceea ce o privea pe Nell. Actul solemn al căsătoriei lui 
Harry cu Nell putea prea bine să dea prilej unei noi maşinaţii 
duşmănoase din partea lui. 

Într-o dimineaţă, cu opt zile înaintea datei stabilite pentru 
căsătorie, Nell, împinsă fără îndoială de vreo presimţire rea, 
reuşi să iasă din cottage pentru a cerceta împrejurimile. 

Ajunsă în pragul uşii, scoase un țipăt de groază. 

Ţipătul ei răsună în toată casa şi imediat Madge, Simon şi 
Harry fură lângă dânsa. Nell era palidă ca moartea, cu faţa 
răvăşită, trăsăturile ei exprimând o spaimă de nedescris. 
Neputând vorbi, privirea sa era fixată pe uşa cottage-ului, pe 
care tocmai o deschisese. Cu o mână crispată, arătă aceste 
rânduri ce fuseseră scrise în timpul nopţii şi a căror vedere o 
înfricoşa: 


Simon Ford, tu mi-ai furat ultimul strat al vechii noastre mine. 

Harry, fiul tău, mi-a furat-o pe Nell! 

Blestemaţi să fiţi! Blestemaţi să fie toți! Nenorocirea să se 
abată asupra Noii Aberjoyte! 


SILFAX 


—  Silfax! exclamară în acelaşi timp Simon Ford şi Madge. 

— Cine e acest om? întrebă Harry, a cărui privire trecea 
alternativ de la tatăl său la Nell. 

—  Silfax! repetă cu desperare Nell. Silfax! 

Pronuntând aceste cuvinte ea tremura toată, în timp ce Madge 
o conducea aproape cu forţa spre odaia ei. 

James Starr alergase şi el. După ce citi şi reciti fraza 
amenințătoare, spuse: 

— Mâna care a scris aceste rânduri este aceeaşi care mi-a 
scris scrisoarea ce o contrazicea pe a dumitale, Simon! Acest om 

se numeşte Silfax! După cât eşti de tulburat, se pare că îl 
cunoşti! Cine este acest Silfax? 


XX «PENITENTUL» 


Pentru bătrânul maistru, acest nume însemna o adevărată 
descoperire. Era al ultimului «penitent» din mina Dochart. 

Pe vremuri, înaintea inventării lămpii de siguranţă, Simon Ford 
cunoscuse pe acest om sălbatic, care, cu riscul vieţii sale, 
provoca zilnic exploziile parţiale de grizu. Il văzuse pe acest om 
straniu, umblând încolo şi încoace prin mină, întovărăşit 
totdeauna de o cucuvea monstruoasă, care îl ajuta în meseria sa 
plină de pericole, ridicând feştila aprinsă acolo unde mâna lui 
Silfax nu putea ajunge. Într-o zi, acest bătrân dispăru, şi odată cu 
dânsul şi micuța orfană născută în mină şi care nu-l mai avea 
decât pe el, bunicul ei. Fără îndoială că acest copil era Nell. 
Timp de cincisprezece ani cei doi au trăit deci în mină, cine ştie 
în ce abis ascuns, până în ziua când Nell fu salvată de Harry. 
Bătrânul maistru, cuprins în acelaşi timp de un sentiment de 
milă, dar si de furie, comunică inginerului şi fiului său ce-şi 
amintise văzând numele de Silfax. Aceasta lămurea întreaga 
situaţie. Silfax era fiinţa misterioasă căutată în zadar în 
adâncimile Noii Aberfoyle! 

— Deci l-ai cunoscut, Simon? întrebă inginerul. 

— Da, într-adevăr, răspunse Simon. Omul cu cucuveaua! Nu 
mai era tânăr, trebuie să fi avut cincisprezece-douăzeci de ani 
mai mult decât mine. Un soi de sălbatic, nu avea relaţii cu 
nimeni şi se ştia că nu-i era frică nici de apă, nici de foc. Şi-a ales 
din plăcere meseria de «penitent», pe care nimeni nu voia s-o 
facă. Profesia aceasta periculoasă i-a deranjat mintea. Se spunea 
despre el că e rău, dar poate că era nebun. Avea o forţă 
nemaipomenită şi cunoştea mina ca nimeni altul — cel puţin tot 
atât de bine ca şi mine. Era bine plătit. Drept să vă spun, îl 
credeam mort de mulţi ani. 

— Dar, reluă James Starr, ce vrea să spună prin aceste 
cuvinte? «...tu mi-ai furat ultimul strat al vechii noastre mine»? 

— Ah, iată ce e, răspunse Simon Ford. E mult de atunci. 
Silfax, care n-a fost niciodată în toate minţile, pretindea că el are 
drepturi asupra vechii mine Aberfoyle. Astfel că ura lui devenea 
tot mai sălbatică pe măsură ce mina Dochart — mina lui! — se 
golea. Se părea că fiecare lovitură de târnăcop smulgea din 
propriile lui măruntaie. Îţi aduci aminte, Madge? 

— Da, Simon, răspunse bătrâna scoțiană. 

— Îmi amintesc toate acestea acum, continuă Simon Ford, 
după ce am văzut numele de Silfax pe această uşă. Dar, vă spun 
din nou, îl credeam mort şi nu-mi închipuiam ca acest răufăcător, 
pe care îl căutăm de atâta timp, să fie fostul «penitent» al minei 
Dochart! 

— Într-adevăr, spuse James Star, totul se explică. O 
întâmplare a făcut ca Silfax să descopere existenţa noului 
zăcământ. În egoismul său de nebun, a vrut să se constituie în 
apărătorul lui. Trăind în mină şi umblând zi şi noapte prin ea, a 
surprins secretul dumitale, Simon, şi a aflat că mă chemi să vin 
în grabă la cottage. Aceasta explică şi scrisoarea ce o 
contrazicea pe a dumitale, şi bolovanul prăvălit împotriva lui 
Harry, şi distrugerea scărilor din puţul Yarow. De aici şi 
astuparea fisurilor în peretele noului zăcământ şi, în sfârşit, 
sechestrarea noastră şi apoi eliberarea care s-a produs 
mulţumită bunei noastre Nell şi, fără îndoială, fără ştirea şi 
împotriva lui Silfax! 

— Da, aşa s-au petrecut lucrurile, fără nici o îndoială, aşa 
cum spuneţi dumneavoastră, domnule James, răspunse Simon 
Ford. Bătrânul «penitent» este cu siguranţă nebun în momentul 
de faţă. 

— E mai bine aşa! spuse Madge. 

— Nu ştiu, spuse James Starr, dând din cap, pentru că 
nebunia aceasta trebuie să fie o nebunie înfricoşătoare! Înţeleg 
acum de ce Nell nu se poate gândi la el fără groază şi mai înţeleg 
şi de ce n-a vrut să-l denunțe pe bunicul ei! Ce ani trişti trebuie 
să fi petrecut alături de acest bătrân! 

— Da, trişti, răspunse Simon Ford, între acest sălbatic şi 
cucuveaua lui, nu mai puţin sălbatică! Cu siguranţă că nici 
această pasăre n-a murit! Ea trebuie să fi spart lampa noastră şi 
tot ea era să rupă frânghia aproape destrămată, de care erau 
suspendaţi Harry şi Nell!... 

— Înţeleg acum, spuse Madge, că vestea căsătoriei lui Nell 
cu fiul nostru l-a exasperat şi l-a făcut să turbeze şi mai tare pe 
Silfax! 

— Căsătoria lui Nell cu fiul aceluia pe care îl acuza că i-a 
furat ultimul strat de cărbune din Aberfoyle i-a dus, fără îndoială, 
ura la culme! întări Simon Ford. 

— Va trebui totuşi să se împace cu ideea acestei căsătorii, 
spuse Harry. Oricât de străină i-ar fi o viaţă în comun, va trebui 
să-l facem să înţeleagă că noua existenţă a lui Nell nu se 
compară cu aceea pe care i-o oferea el în abisurile minei! Sunt 
sigur, domnule Starr, că, dacă am reuşi să punem mâna pe el, l- 
am putea convinge că noi avem dreptate. 

— Nebunii nu judecă, bietul meu Harry, răspunse inginerul. 
Desigur că e mai bine să-ţi cunoşti duşmanul dar, dacă ştim 
acum cine e, asta nu înseamnă că totul s-a sfârşit. Trebuie să fim 

cu ochii în patru, şi pentru început, Harry, trebuie s-o întrebi pe 
Nell! Trebuie! Ea va înţelege că acum tăcerea ei nu mai are rost. 
Trebuie să vorbească, şi asta chiar în interesul bunicului ei. Este 
tot atât de important pentru ei ca şi pentru noi să împiedicăm 
îndeplinirea planurilor lui sinistre. 

— Nu mă îndoiesc, domnule Starr, că Nell va veni ea însăşi 
în întâmpinarea întrebărilor noastre. Noi ştim acum că ea a tăcut 
din datorie; conştiinţa ei nu i-a nîngăduit să vorbească. Acum, tot 
din datorie şi din conştiinţă va spune totul, 

«Simon Ford, tu mi-ai furat ultimul strat al vechii 
noastre mine...» 

oricând veţi voi. Bine a făcut mama că a condus-o în odaia ei. 
Trebuie lăsată să-şi revină, dar mă duc s-o aduc... 

— Nu e nevoie, Harry, rosti cu o voce hotărâtă şi clară 
tânăra fată, care intra în acel moment în sala mare a cottage- 
ului. 

Nell era palidă şi se vedea după ochii ei cât de mult plânsese, 
dar se simţea că era decisă pentru pasul pe care cinstea ei îi 
dicta să-l facă în acel moment. 

— Nell! exclamă Harry, repezindu-se în întâmpinarea fetei. 

— Harry, spuse Nell, care cu un gest îl opri pe logodnicul 
său. Tatăl tău, mama ta şi tu trebuie să aflaţi astăzi totul. Şi 
dumneavoastră, domnule Starr, trebuie să ştiţi totul despre 
copila pe care aţi primit-o fară să o cunoaşteţi şi pe care Harry, 
din nefericire pentru el, a scos-o din abis. 

— Nell! strigă Harry. 

— Las-o pe Nell să vorbească, spuse James Starr, făcându-i 
un semn lui Harry să tacă. 

— Sunt nepoata bătrânului Silfax, reluă Nell. N-am ştiut ce 
înseamnă o mamă decât în ziua când am intrat aici, spuse ea 
privind-o pe Madge. 

— Fie binecuvântată acea zi, fiica mea! răspunse bătrâna 
scoțiană. 

— N-am ştiut ce înseamnă un tată decât în ziua când l-am 
cunoscut pe Simon Ford şi n-am ştiut ce e un prieten decât 
atunci când mâna lui Harry a atins-o pe a mea. Am trăit singură 
timp de cincisprezece ani împreună cu bunicul meu, în cele mai 
ascunse colțuri ale minei. Impreună cu el, ar însemna să spun 
prea mult, mai curând prin el, deoarece abia îl vedeam. Când a 
dispărut din vechea mină Aberfoyle, el s-a refugiat în acele 
adâncuri pe care numai el le cunoştea, în felul său, se purta bine 
cu mine pe atunci, cu toate că era înspăimântător. Mă hrănea cu 
cele ce aducea de afară. Imi amintesc vag, că, pe când eram 
mică de tot, aveam ca doică o capră, a cărei dispariţie m-a 
îndurerat. Bunicul, văzându-mă atât de tristă, a înlocuit-o cu un 
alt animal, un câine, îmi spuse el. Din nefericire, acel câine era 
vesel şi lătra. Bunicului nu-i plăcea veselia şi nu putea suferi 
zgomotul. Pe mine m-a învăţat să tac, dar nu l-a putut învăţa şi 
pe câine. Bietul animal a dispărut aproape imediat. Bunicul avea 
drept însoțitor o pasăre sălbatică, o cucuvea, de care la început 
îmi era groază. Dar această pasăre, aşa respingătoare cum era, 
începu să mă iubească atât de mult încât mi-a devenit şi mie 
dragă. Mă asculta mai bine decât pe stăpânul ei şi acest lucru 
mă îngrijora, pentru că bunicul era gelos. Cucuveaua şi cu mine 
ascundeam cât puteam faţă de el şi că ne simţeam atât de bine 
împreună. Înţelegeam că aşa trebuie să procedăm!... Dar vă 
vorbesc prea mult despre mine! Este vorba despre voi... 

— Nu, fata mea, spuse James Starr, povesteşte aşa cum îţi 
vine. 

— Bunicul meu, continuă Nell, n-a privit niciodată cu ochi 
buni vecinătatea voastră în mină. Loc era destul, totuşi. El îşi 
alegea refugiile departe, foarte departe de voi. Nu-i plăcea să vă 
simtă acolo. Când îl întrebam despre oamenii de acolo, de sus, se 
întuneca la faţă, nu-mi răspundea şi amuţea pentru mult timp. 
Dar furia sa a izbucnit când a văzut că nu vă mulţumiţi cu 
vechiul domeniu şi încercaţi să-l încălcaţi pe al său. El a jurat că 
dacă veţi reuşi să pătrundeţi în noua mină, cunoscută până 
atunci numai de el, veţi pieri... Cu toată vârsta sa înaintată, are 
încă o forţă extraordinară şi amenințările lui mă făceau să 
tremur şi pentru voi, şi pentru el. 

— Continuă, Nell, îi spuse Simon Ford tinerei fete, care se 
întrerupse un moment pentru a-şi aduna gândurile. 

— După prima voastră încercare, de îndată ce bunicul v-a 
văzut pătrunzând în galeria Noii Aberfoyle, el a astupat 
deschizătura şi a transformat galeria în închisoare. Nu vă 
cunoşteam decât ca pe nişte umbre, foarte vag întrezărite în 
obscuritatea minei, dar nu puteam suporta gândul că nişte 
oameni vor muri de foame în aceste adâncimi, şi, cu riscul de a fi 
prinsă asupra faptului, am reuşit să vă procur, timp de câteva 
zile, puţină apă şi pâine!... Aş fi dorit să vă arăt drumul pe unde 
puteaţi ieşi, dar era foarte greu să scapi de supravegherea 
bunicului. Era cât pe ce să muriţi! lată însă că Jack Ryan şi 
însoțitorii lui au venit... Din fericire, i-am întâlnit în acea zi şi am 
reuşit să-i aduc până la voi. La întoarcere, bunicul m-a surprins. 
Furia sa împotriva mea a fost îngrozitoare... Credeam că mă va 
omori! De atunci viaţa mea a devenit insuportabilă. Mintea 
bunicului meu s-a rătăcit cu totul. El s-a proclamat regele umbrei 
şi al focului! Când auzea târnăcoapele lovind stratele pe care le 
socotea ca fiind ale sale, îl apucau furiile şi mă bătea cu mânie. 
Voiam să fug, dar era imposibil pentru că mă păzea tot timpul. In 
sfârşit, acum trei luni, într-un acces de nebunie de nedescris, m- 
a coborât în abisul în care m-aţi găsit şi a dispărut, după ce a 
chemat în zadar cucuveaua care n-a vrut să mă părăsească. De 
când eram acolo? Nu mai ştiam. Tot ce ştiu e că simţeam că mor 
când ai venit tu, scumpul meu Harry, şi m-ai salvat! Dar, vezi tu, 
nepoata bătrânului Silfax nu va putea deveni soţia lui Harry 
Ford, deoarece viaţa voastră a tuturor ar fi ameninţată. 

— Nell! strigă Harry. 

— Nu, reluă tânăra fată, sacrificiul meu este hotărât. Există 
un singur mijloc de a evita pieirea voastră: să mă întorc la 
bunicul meu. El ameninţă întreaga Nouă Aberfoyle!... El nu ştie 
ce înseamnă iertarea şi nimeni nu poate să prevadă până unde îl 
va împinge geniul răzbunării. Datoria mea este limpede. Aş fi cea 
mai nemernică fiinţă dacă aş şovăi s-o îndeplinesc. Adio! Vă 

mulţumesc! M-aţi făcut să cunosc fericirea acestei lumi! Orice s- 
ar întâmpla, să ştiţi că inima mea rămâne în mijlocul vostru! 

Auzind aceste cuvinte, Simon Ford, Madge şi Harry, nebuni de 
durere, se sculară în picioare. 

Cum, Nell, strigară ei cu desperare, vrei să ne părăseşti? 

James Starr îi dădu la o parte cu un gest plin de autoritate şi, 
mergând la Nell, îi luă ambele mâini într-ale sale. 

— Bine, copila mea! îi spuse ei. Ai spus ce trebuia să spui, dar 
iată ce-ţi răspundem noi: Nu te vom lăsa să pleci şi, dacă va fi 
nevoie, te vom reţine cu forţa. Ne crezi deci atât de laşi încât să 
acceptăm generosul tău sacrificiu? Ameninţările lui Silfax sunt 
de temut, e adevărat! Dar, la urma urmei, un om nu-i decât un 
om şi noi vom lua măsuri de precauţie. Dar ai putea tu, chiar în 
interesul lui Silfax, să ne faci cunoscute obiceiurile sale, să ne 
spui unde se ascunde? Noi dorim un singur lucru: să-l punem în 
afara posibilităţii de a dăuna, şi poate să-l ajutăm să judece. 

—  Vreţi să aflaţi imposibilul, răspunse Nell. Bunicul meu 
este pretutindeni şi nicăieri. N-am cunoscut niciodată 
ascunzişurile sale! Nu l-am văzut niciodată dormind. Când găsea 
un refugiu, mă lăsa singură şi dispărea. Când am luat hotărârea 
despre care v-am vorbit, domnule Starr, ştiam ce-mi veţi 
răspunde. Credeţi-mă! Nu există decât un mijloc de a-l dezarma 
pe bunicul meu: trebuie să-l găsesc. El e invizibil, dar vede totul. 
Întrebaţi-vă, cum a putut descoperi el gândurile voastre cele mai 
secrete, începând cu scrisoarea expediată domnului Starr, până 
la proiectul căsătoriei mele cu Harry, dacă n-ar poseda darul 
inexplicabil de a şti totul? Bunicul meu, după câte pot eu judeca, 
este, chiar în nebunia sa, un om cu un spirit puternic. Pe timpuri 
îmi spunea lucruri foarte interesante. Mi-a vorbit de Dumnezeu, 
dar m-a înşelat asupra unui lucru: m-a făcut să cred că toţi 
oamenii sunt perfizi, pentru că voia să-mi inspire ura sa 
împotriva întregii umanităţi. Când Harry m-a dus la cottage, aţi 
crezut că sunt doar neştiutoare... Eram mai mult decât atât, 
eram îngrozită! Ah! Iertaţi-mă, dar câteva zile am crezut că mă 
aflu în mâinile unor oameni răi şi voiam să fug! Cea care m-a 
adus la realitate aţi fost dumneavoastră, Madge, nu prin vorbe, 
ci prin felul dumneavoastră de viaţă, văzând respectul şi 
dragostea cu care vă înconjurau soţul şi fiul dumneavoastră. 
Apoi, când am văzut pe toţi lucrătorii, buni şi fericiţi, mi-am 
spus: «Bunicul m-a înşelat!» Astăzi, după tot ce am învăţat de la 
voi, sunt complet lămurită şi cred că, de fapt, el s-a înşelat pe 
sine însuşi. Voi porni deci prin locurile ascunse pe unde îl 
întovărăşeam altădată. El mă pândeşte, fără îndoială! Il voi 
striga ...el mă va auzi şi, cine ştie, poate, reîntorcându-mă la el, 
voi reuşi să-l aduc pe calea cea bună. 

Fata fu lăsată să vorbească. Toţi simţeam că e bine pentru ea 
să-şi deschidă inima faţă de prietenii săi cei mai buni, în 

momentul când, cuprinsă de iluzii generoase, ea credea că îi va 
părăsi pentru totdeauna. Dar când, istovită, cu ochii plini de 
lacrimi, ea tăcu, Harry, adresându-se mamei lui, spuse: 

— Mamă, ce-ai gândi despre bărbatul care ar părăsi pe 
această nobilă fată pe care ai auzit-o vorbind? 

— Aş gândi, răspunse Madge, că acest om este un laş, şi 
dacă ar fi vorba de fiul meu, l-aş renega, l-aş blestema! 

— Nell, ai auzit ce a spus mama noastră? spuse Harry. 
Oriunde te vei duce, te voi însoţi, Dacă vrei cu tot dinadinsul să 
pleci, vom pleca împreună... 

— Harry! Harry! exclamă Nell. 

Emoţia fu prea puternică. Nell păli şi căzu în braţele lui 
Madge... care îi rugă pe inginer, pe Simon şi pe Harry s-o lase 
singură cu Nell. 


XXI CĂSĂTORIA LUI NELL 


Înainte de a se despărţi luară hotărârea de a fi atenţi mai mult 
ca oricând la o agresiune. Amenințarea lui Silfax era prea directă 
ca să nu se ţină seama de ea. Se punea întrebarea dacă bătrânul 
«penitent» nu dispune de vreun mijloc înfricoşător care ar fi 
putut nimici întreaga Aberfolyle. Gardieni înarmaţi fură postati 
la diversele ieşiri din mină, cu dispoziţia de a veghea zi şi 
noapte. Orice străin care pătrundea în mină trebuia adus în faţa 
lui James Starr, pentru a i se stabili identitatea. Locuitorii Coal- 
city-ului fură informaţi fără ezitare de pericolele ce amenințau 
colonia subterană. Deoarece Silfax nu avea nici un complice în 
mină, nu era de temut o trădare. Măsurile de siguranţă ce 
fuseseră luate i se aduseră la cunoştinţă lui Nell şi, cu toate că 
nu era complet liniştită, ea se mai calmă puţin. 

Hotărârea lui Harry de a o urma oriunde se va duce a 
contribuit mai mult decât orice la a i se smulge promisiunea că 
nu va fugi. 

În timpul săptămânii care precedă căsătoria lui Nell cu Harry, 
nici un incident nu tulbură viaţa în Noua Aberfoyle. Minerii, fără 
a se abate de la supravegherea organizată, îşi reveniră din 
panica ce-i cuprinsese şi care era aproape să compromită 
exploatarea. 

În acest timp, James Starr continua să-l caute pe bătrânul 
Silfax. 

După ce răzbunătorul bătrân declarase că Nell nu se va 
căsători niciodată cu Harry, era de temut ca el să nu dea înapoi 
de la nimic pentru a împiedica această căsătorie. Cel mai bun 
lucru ar fi fost să pună mâna pe el, cruţându-i viaţa. Se reîncepu, 

deci, explorarea minuțioasă a Noii Aberfoyle. Fură cercetate 
galeriile până la orizonturile superioare, care dădeau spre 
ruinele castelului Dondonald, la Irvin. Se presupunea, şi pe bună 
dreptate, că Silfax comunica prin vechiul castel cu exteriorul 
pentru a se aproviziona, fie cumpărând, fie şterpelind cele 
necesare existenţei sale nenorocite. Cât despre Doamnele de foc, 
James Starr se gândi că vreo emanaţie de gaz grizu, care se 
producea în această parte a minei, ar fi putut să fie aprinsă de 
Silfax, pentru a produce acel fenomen. El nu se înşela, dar 
cercetările fură zadarnice. James Starr, în timpul acestei lupte 
fără răgaz împotriva unei fiinţe ce nu putea fi prinsă, deşi nu lăsa 
să se observe nimic de către ceilalţi, se simţea cel mai nenorocit 
dintre oameni. Pe măsură ce se apropia ziua nunţii, temerile sale 
creşteau, şi el crezu de datoria sa să-şi împărtăşească gândurile, 
în mod excepţional, bătrânului maistru. care deveni şi mai 
îngrijorat decât James Starr. 

În sfârşit, veni ziua căsătoriei! 

Silfax nu dăduse nici un semn de viaţă. 

Încă de dimineaţă, toată populaţia din Coal-city era în picioare. 
Lucrările din Noua Aberfoyle fură suspendate. Maiştri şi 
lucrători, toţi doreau să-i cinstească pe bătrânul Simon Ford şi 
pe fiul său. Era un mod de a-şi arăta recunoştinţa faţă de cei doi 
oameni curajoşi şi  perseverenţi, care  redaseră minei 
prosperitatea de altădată. 

Ceremonia trebuia să aibă loc la ora unsprezece în capela 
Saint-Gilles, ce se înălța pe malul lacului Malcolm. 

La ora anunţată, ieşiră din cottage, Harry la braţ cu mama sa şi 
Simon Ford la braţ cu Nell. Urmau inginerul James Starr, în 
aparenţă calm dar de fapt aşteptându-se la orice, şi Jack Ryan, 
superb în hainele sale de cimpoier. 

Veneau apoi ceilalţi ingineri din mină, oamenii de vază din 
Coal-city, camarazii bătrânului maistru, toţi membrii marii familii 
de mineri care constituiau populaţia specifică a Noii Aberfolyle. 
Afară era una din acele zile toride de august, care sunt greu de 
suportat în regiunile nordice. Zăduful pătrundea până în 
adâncurile minei unde temperatura se ridicase anormal. 
Atmosfera era saturată de electricitate prin puţurile de aeraţie şi 
prin marele tunel din Malcolm. 

Se putea constata — fenomen destul de rar — că barometrul 
coborâse la Coal-city în mod considerabil. 

Te întrebai dacă vreo furtună nu se va dezlănţui sub bolta de 
şist care forma cerul imensei cavităţi. 

De fapt, însă, nimeni din interior nu se preocupa de 
amenințările atmosferice de afară. Toţi erau îmbrăcaţi, 
bineînţeles, cu hainele cele mai bune, aşa cum se cuvenea pentru 
ceremonie. 

Madge purta un costum care amintea pe cele din timpurile 
trecute. Pe cap avea un toy, ca vechile matroane, iar pe umeri 
purta un rokelay, un fel de mantilă cadrilată pe care scoţienele o 
poartă cu o anumită eleganţă. Nell îşi făgăduise să nu lase să se 
vadă cât era de agitată. Ea îşi stăpânea bătăile inimii şi tainicile 
ei temeri, şi curajoasa copilă reuşi să arate tuturor o faţă calmă, 
liniştită. 

Era îmbrăcată simplu şi acea simplitate a rochiei, pe care o 
preferase altor veşminte mai bogate, scotea mai mult în evidenţă 
farmecul său. Pe cap purta doar un snood, panglică în mai multe 
culori, cu care se împodobesc de obicei tinerele caledoniene. 

Simon Ford purta o haină pe care n-ar fi dispreţuit-o nici 
vrednicul judecător Nichol Jarvie din romanul lui Walter Scott. 

Toată lumea se îndreptă spre capela Saint-Gilles, care fusese 
frumos împodobită. 

Pe cerul lui Coal-city, discurile electrice, mai puternice din 
cauza curentului mai intens, străluceau ca tot atâţia sori. O 
atmosferă luminoasă umplea întreaga Noua Aberfoyle. 

În capelă, lămpile electrice proiectau o lumină vie, iar fiecare 
vitraliu colorat strălucea ca un caleidoscop de foc. 

În uşa capelei Saint-Gilles pastorul William Hobson aştepta 
sosirea soţilor. 

Cortegiul se apropia, după ce înconjurase în chip maiestuos 
malul lacului Malcolm. 

În acel moment, orga începu să cânte şi ambele perechi, 
precedate de pastorul Hobson, se îndreptară către altarul din 
Saint-Gilles. 

Pastorul binecuvântă mai întâi toată adunarea, apoi Harry şi 
Nell rămaseră singuri în faţa preotului care ţinea în mână cartea 
sfântă. 

— Harry, întrebă pastorul Hobson, vrei s-o iei de soţie pe 
Nell şi juri că o vei iubi de-a pururi? 

— Jur, răspunse tânărul cu o voce fermă. 

— Nell, reluă preotul, vrei să-l iei de soţ pe Harry Ford, şi... 

Tânăra fată nu apucă să răspundă când un zgomot asurzitor se 
auzi de afară. Una din stâncile enorme formând o terasă 
deasupra malului lacului Malcolm, la o sută de paşi de capelă, se 
prăbuşi fără explozie, ca şi cum căderea sa ar fi fost pregătită 
dinainte. Sub acea stâncă exista o excavaţie necunoscută de 
nimeni, în care se îngrămădeau apele. Apoi, deodată, între 
bucăţile de stâncă sfărâmată apăru o barcă pe care o impulsie 
puternică o lansă pe suprafaţa lacului. 

În barcă stătea în picioare un bătrân îmbrăcat cu o rasă 
sumbră de călugăr, cu părul vâlvoi şi cu o barbă albă lungă, ce-i 
cădea pe piept. 

În mână ţinea o lampă Davy, în care ardea o flacără protejată 
de pânza metalică a aparatului. 

Cu o voce puternică, bătrânul strigă: 

—  Grizul! Grizul! Nenorocire vouă tuturor! Nenorocire! 

În acel moment, mirosul slab, caracteristic hidrogenului 
protocarbonat, se împrăştie în atmosferă. 

Cauza răspândirii gazului exploziv se datora prăbuşirii stâncii 
care lăsa să se scurgă o cantitate enormă de grizu, înmagazinat 
în pungi uriaşe ale căror orificii 

În barcă stătea un bătrin cu părul vilvoi... 

fuseseră astupate de şist. Ţâşniturile de grizu urcau spre bolțile 
domului sub o presiune de cinci-şase atmosfere. 

Bătrânul cunoştea existenţa acelor pungi cu gaze şi le 
deschisese brusc pentru a face explozibilă atmosfera cavernei. 

În acest timp, James Starr şi alţi câţiva, ieşind repede din 
capelă, alergară spre mal. 

— Afară din mină! Afară din mină! striga inginerul, care, 
dându-şi seama de pericolul imediat, veni să dea alarma la uşa 
capelei Saint-Gilles. 

—  Grizul! Grizul! repeta bătrânul înaintând cu barca pe 
apele lacului. 

Harry, trăgându-şi după el logodnica, tatăl şi mama, părăsi în 
grabă capela. 

—  leşiţi din mină! leşiţi din mină! repeta întruna James 
Starr. 

Era însă prea târziu pentru a mai fugi din mină. Bătrânul Silfax 
era acolo, gata să îndeplinească ultima sa ameninţare, gata să 
împiedice căsătoria lui Nell cu Harry, înmormântând întreaga 
populaţie din Coal-city sub ruinele minei. 

Deasupra capului său se rotea în zbor cucuveaua sa enormă, 
ale cărei pene albe erau presărate cu puncte negre. 

În acel moment, un om se aruncă în apele lacului şi înotă din 
răsputeri spre barcă. 

Era Jack Ryan. El se străduia să-l prindă pe nebun înainte ca 
acesta să-şi îndeplinească opera de distrugere. 

Silfax îl văzu venind. El sparse atunci sticla lămpii de 
siguranţă, şi smulgând fitilul aprins, îl plimbă în aerul 
înconjurător. 

O tăcere mormântală domnea asupra întregii asistenţe 
îngrozite. 

James Starr, resemnat, se mira că explozia inevitabilă nu 
nimicise încă Noua Aberfoyle. Silfax, cu trăsăturile crispate, îşi 
dădu seama că gazul, prea uşor spre a se menţine în straturile 
joase, se acumulase la înălţimea domului. Atunci pasărea, la un 
gest al lui Silfax, apucă feştila incendiară cu ghearele, aşa cum 
făcea altădată în mina Dochart, şi începu să zboare către 
înălţimea bolţii pe care bătrânul i-o arăta cu mâna. 

Câteva secunde încă şi Noua Aberfoyle n-ar mai fi existat... 

În acel moment, Nell se smulse din braţele lui Harry. 

Calmă şi în acelaşi timp inspirată, ea alergă spre ţărmul 
lacului, până la marginea apei. 

—  Harfang! Harfang! strigă ea cu o voce clară. Vino la mine! 
Vino la mine! 

Devotata pasăre ezită un moment, mirată. Dar, deodată, 
recunoscând vocea lui Nell, lăsă să cadă feştila aprinsă în apa 
lacului şi, făcând un cerc larg în zbor, se abătu la picioarele 
tinerei fete. 

Straturile înalte, explozive, unde grizul era amestecat cu aerul, 
nu fuseseră atinse! Un strigăt sălbatic răsună sub cupolă. Era 
ultimul strigăt al bătrânului Silfax. 

În momentul când Jack Ryan era să pună mâna pe marginea 
bărcii, bătrânul, văzând că răzbunarea nu i-a reuşit, se aruncă în 
apele lacului. 

— Salvează-l! Salvează-l! striga Nell cu deznădejde. 

Harry o auzi şi, aruncându-se la rândul său în lac, ajunse 
înotând lângă Jack Ryan şi se afundă de câteva ori. Osteneala sa 
fu zadarnică. 

Apele lacului Malcolm refuzau să-şi elibereze prada. Ele se 
închiseseră pentru totdeauna deasupra bătrânului Silfax. 


XXII LEGENDA BĂTRÂNULUI SILFAX 


Şase luni după aceste evenimente, căsătoria lui Harry Ford cu 
Nell, atât de straniu întreruptă, se celebra în capela Saint-Gilles. 
După ce pastorul Hobson binecuvântă unirea lor, tinerii 
căsătoriţi, îmbrăcaţi încă în negru, se întoarseră la cottage. 
James Starr şi Simon Ford, acum eliberaţi de orice griji, prezidau 
veseli serbarea care urmă ceremoniei şi care se prelungi până-a 
doua zi. 

În aceste împrejurări memorabile, Jack Ryan, îmbrăcat în 
costumul său de piper, după ce umplu cu aer burduful 
cimpoiului, obţinu un triplu succes: ca cimpoier, dansator şi 
cântăreţ, în acelaşi timp, şi fu aplaudat de întreaga asistenţă. 

A doua zi, lucrările de subteran şi cele de suprafaţă 
reîncepură, sub conducerea inginerului James Starr. 

Harry şi Nell erau mulţumiţi, se înţelege de la sine. Aceşti doi 
tineri, atât de încercaţi, găsiră în sfârşit în căsătorie fericirea pe 
care o meritau. Cât despre Simon Ford, acum maistru onorific al 
minei, spera să ajungă să serbeze cincizeci de ani de la căsătoria 
sa cu buna lui Madge, care, dealtfel, împărtăşea dorinţa soţului 
ei. 

— Şi apoi, încă o dată cincizeci de ani spuse şăgalnicul Jack 
Ryan, de două ori cincizeci de ani — nici nu-i aşa mult pentru 
dumneavoastră, domnule Simon! 

— Ai dreptate, fiule, răspunse liniştit bătrânul maistru. Nici 
n-ar fi de mirare, în acest climat al Noii Aberfoyle, în acest mediu 
care nu cunoaşte intemperiile de afară, să trăiască omul şi două 
sute de ani. 

Vor asista oare locuitorii Noii Aberfoyle la această a doua 
aniversare? Aceasta ne-o va spune viitorul. 


136 


În orice caz, o pasăre ce părea că va atinge o longevitate 
neobişnuită era cucuveaua bătrânului Silfax. Ea dădea mereu 
târcoale întunecosului domeniu. Dar, după moartea bătrânului, 
deşi Nell încercase s-o reţină, pasărea dispăru după câteva zile. 

În afară de faptul că societatea oamenilor îi era la fel de 
neplăcută ca şi stăpânului ei, se părea că-i poartă pică în special 
lui Harry în care această pasăre geloasă recunoscuse, şi de 
aceea îl ura, pe primul care o răpise pe Nell, pe acela cu care 
zadarnic se luptase în timpul ascensiunii din abis. 

De atunci, foarte rar o mai zărea Nell planând deasupra lacului 
Malcolm. Voia pasărea să-şi revadă prietena de altădată? Voia ea 
să pătrundă cu privirea până în fundul abisului care îl înghiţise 
pe Silfax? 

Ambele versiuni au fost admise, iar cucuveaua deveni 
legendară şi îi inspiră lui Jack Ryan multe poveşti fantastice. 

Mulțumită acestui tânăr vesel, şi astăzi se mai cântă, în timpul 
şezătorilor scoțiene, legenda păsării bătrânului Silfax, fostul 
«penitent» al minelor de la Aberfoyle. 

GOANA DUPĂ METEOR 


I ÎN CARE JUDECĂTORUL JOHN PROTH 
ÎNDEPLINEŞTE UNA DIN CELE MAI 
PLĂCUTE ÎNDATORIRI ALE FUNCŢIEI 
SALE ÎNAINTE DE A SE REÎNTOARCE ÎN 
GRĂDINĂ. 


N-avem nici un motiv să ascundem cititorilor că oraşul în care 
începe povestea aceasta neobişnuită e situat în Virginia, Statele 
Unite ale Americii. Cu voia lor, vom numi oraşul Whaston şi îl 
vom plasa în districtul răsăritean, pe malul drept al Potomacului; 
dar ni se pare inutil să determinăm mai mult coordonatele 
oraşului, care va fi căutat zadarnic chiar pe cele mai bune hărţi 
ale Statelor Unite. 

În anul acela, în ziua de 12 martie, dimineaţa, locuitorii 
Whastonului, care traversau Exeter Street la un moment dat, 

putură zări un elegant călăreț urcând şi coborând la pas strada, 
care e foarte povârnită, apoi oprindu-se, până la urmă, în piaţa 
Constituţiei aflată cam în centrul oraşului. 

Călărețul, un adevărat tip de yankeu, tip care nu e lipsit de o 
distincţie proprie, să fi avut cel mult treizeci de ani. Era înalt, 
voinic şi bine făcut, cu trăsături regulate, cu părul brun şi purta 
o barbă castanie al cărei vârf ascuţit îi prelungea faţa rasă cu 
grijă deasupra buzelor. O mantie largă îl acoperea până la 
călcâie şi se întindea peste crupa calului. Călărețul îşi conducea 
cu pricepere şi fermitate bidiviul, altminteri destul de vioi. Totul, 
în atitudinea lui, arăta omul de acţiune, omul hotărât, ascultând 
de primul impuls, omul care nu şovăie niciodată între dorinţă şi 
teamă, cum şovăie firile nehotărâte. În sfârşit, un observator ar fi 
constatat că nerăbdarea lui firească nu putea fi decât imperfect 
ascunsă sub o aparenţă de nepăsare. 

De ce se afla călăreţul în oraşul acesta în care nimeni nu-l 
cunoştea şi nimeni nu-l mai văzuse vreodată?... Se mărginea 
doar să-l străbată, sau avea de gând să rămână aici câtăva 
vreme?... Ca să găsească un hotel, n-ar fi avut, în acest caz, 
decât de ales. În privinţa aceasta, oraşul Whaston merită laude. 
In nici un alt centru din Statele Unite sau din alte ţări, călătorul 
nu găseşte o primire mai bună, un serviciu mai bun, o masă mai 
bună, un confort atât de complet cu preţuri atât de modeste. Şi e 
într-adevăr destul de trist că hărţile arată cu atâta imprecizie un 
oraş în care există asemenea avantaje. 

Nu, străinul nu părea deloc dispus să rămână în Whaston şi 
zâmbetele atrăgătoare ale hotelierilor n-aveau nici un efect 
asupra lui. Preocupat, indiferent la ce se petrecea în preajma lui, 
el ţinea la pas şoseaua care marchează marginea pieţii 
Constituţiei, al cărei centru e ocupat de o vastă movilă de 
pământ. Şi nici nu bănuia măcar că stârneşte curiozitatea 
publică. 

Iar curiozitatea publică era stârnită din plin! De când se ivise 
călăreţul, patronii şi oamenii de serviciu ieşiţi în pragurile 
porţilor schimbau cuvintele acestea sau altele asemănătoare: 

— Pe unde a venit? 

— Prin Exeter Street. 

—  Şideunde venea? 

— După câte se spune, a intrat în oraş prin mahalaua 
Wilcox. 

— E cam o jumătate de oră de când calul lui dă ocol pieţii. 

—  Pesemne că aşteaptă pe cineva. 

— Se poate. Ba chiar aşteaptă cu oarecare nerăbdare. 

— Se uită mereu spre Exeter Street. 

— Pe aici o să sosească: 

— Cine «o să» sosească? El sau ea? 

— De! E destul de chipeş!... 

— Atunci o fi având o întâlnire? 

—  Da,o întâlnire... Dar nu în sensul la care vă gândiţi. 

— Ce ştii dumneata? 

— Păi e a treia oară când străinul se opreşte în faţa uşii 
domnului John Proth... 

— Şi cum domnul Proth e judecător al Whastonului... 

— Înseamnă că omul are vreun proces. 

— Şi că adversarul lui întârzie. 

— Ai dreptate. 

— Bun! Judecătorul Proth o să-i împace şi-o să-i răsîmpace, 
cât ai clipi. 

— E un om iscusit. 

—  Şiun om de treabă. 

Într-adevăr, s-ar fi putut ca acesta să fie adevăratul motiv al 
prezenţei călăreţului la Whaston. Căci, de mai multe ori, el se 
oprise fără să descalece în faţa casei domnului John Proth. 
Privea poarta, privea ferestrele, apoi rămânea neclintit, ca şi 
cum ar fi aşteptat să se ivească cineva în prag, până în clipa 
când calul, care tropăia de nerăbdare, îl silea să se urnească iar 
din loc. 

Dar, când se mai opri încă o dată acolo, iată că uşa se deschise 
larg şi un bărbat se ivi la capătul peronului care dădea spre 
trotuar. 

De cum îl zări, străinul îşi scoase pălăria: 

— Domnul John Proth, după câte bănuiesc?... spuse el. 

— În persoană, răspunse judecătorul. 

— Vreau să vă pun o simplă întrebare, care n-o să ceară 
decât un da sau un nu din partea dumneavoastră. 

—  Puneţi-o, domnule. 

— A venit cineva, în dimineaţa aceasta, să vă întrebe despre 
domnul Seth Stanfort? 

— Nu, după cât ştiu. 

— Mulţumesc! 

Rostind cuvântul acesta şi ridicându-şi din nou pălăria, 
călăreţul dădu pinteni calului şi porni în trap uşor pe Exeter 
Street. 

Acum — aceasta era părerea generală — nu mai exista nici o 
îndoială în privinţa faptului că necunoscutul avusese treabă cu 
domnul John Proth. După felul cum îşi formulase întrebarea, el 
însuşi era Seth Stanfort, primul prezent la o întâlnire fixată 
cuiva. Dar se ridica o altă problemă, la fel de palpitantă: oare 
trecuse ceasul numitei întâlniri şi călăreţul necunoscut avea să 
părăsească acum oraşul, pentru a nu se mai reîntoarce? 

E uşor de înţeles, fiindcă ne aflăm în America, adică în ţara 
unde se fac cele mai multe pariuri din lume, că imediat câţiva 
locuitori ai Whastonului pariară între ei dacă străinul se va 
reîntoarce curând sau dacă a plecat definitiv. Doar câteva 

rămăşaguri pe o jumătate de dolar, sau chiar pe cinci sau şase 
cenți, nu mai mult, făcute între personalul hotelurilor şi curioşii 
rămaşi în piaţă, dar, în sfârşit, rămăşaguri care trebuiau plătite 
în toată regula de cei ce aveau să piardă şi încasate de cei ce 
aveau să câştige, toţi oameni dintre cei mai onorabili. 

Cât despre judecătorul John Proth, el se mărginise doar să-l 
urmărească din ochi pe călăreţul care urca spre mahalaua 
Wilcox. Căci era un filozof judecătorul John Proth, un magistrat 
înţelept, care număra nu mai puţin de cincizeci de ani de 
înţelepciune şi de filozofie, deşi, ca vârstă, nu depăşea o 
jumătate de veac, — ceea ce, cu alte cuvinte, înseamnă că era 
filozof. şi înţelept din născare. Mai adăugaţi la asta că, în 
calitatea lui de celibatar — dovadă neîndoielnică de înţelepciune 
— viaţa nu-i fusese niciodată tulburată de nici un fel de griji, 
ceea ce, veţi recunoaşte, uşurează enorm practicarea filozofiei. 
Născut la Whaston, judecătorul nu-şi părăsise, nici măcar în 
copilărie, decât puţin sau aproape deloc oraşul natal, iar cei 
cărora le împărțea dreptatea îl respectau tot atât pe cât îl 
iubeau, căci îl ştiau lipsit de orice fel de ambiţii. 

John Proth avea simţul dreptăţii. Se arăta întotdeauna 
înţelegător faţă de slăbiciunile şi uneori chiar de greşelile altora. 
Să ducă la bun sfârşit pricinile înfăţişate lui, să-i trimită acasă, 
împăcaţi, pe adversarii care veneau în faţa modestei lui judecăţi, 
să netezească asperităţile, să dezlege nodurile, să îndulcească 
ciocnirile inerente oricărei ordini sociale, oricât de desăvârşită 
ar fi ea, iată cum îşi înţelegea el misiunea. John Proth era destul 
de bogat. Funcţia de judecător şi-o îndeplinea numai din plăcere 
şi nu visa să ajungă pe trepte mai înalte. lubea tihna — a lui şi a 
altora. Socotea oamenii drept vecini de viaţă cu care ai tot 
interesul să trăieşti în bună pace. Se culca devreme şi se scula 
devreme. Dacă mai citea câteva cărţi ale unor scriitori din 
Lumea Veche sau Nouă se mulțumea totuşi cu bravul şi onestul 
ziar al oraşului, Whaston News, în care anunţurile ocupau mai 
mult spaţiu decât politica. Zilnic, făcea o plimbare de-o oră sau 
două, în timpul căreia pălăriile trecătorilor se toceau salutându-l, 
din care pricină se vedea nevoit să-şi cumpere şi el câte o pălărie 
nouă la fiecare trei luni. În afară de plimbările acestea, dacă 
lăsăm la o parte timpul destinat exercitării funcţiei sale, 
judecătorul rămânea în locuinţa lui paşnică şi confortabilă, 
ingrijindu-şi florile din grădină, care îi răsplăteau ostenelile 
încântându-l cu prospeţimea culorilor, îmbătându-l cu miresmele 
lor suave. 

După schiţarea aceasta, în câteva rânduri, portretul domnului 
John Proth fiind plasat în adevăratul său cadru, va fi lesne de 
înţeles că numitul judecător aproape că nu se sinchisi de 
întrebarea pe care i-o pusese străinul. Dacă acesta, în loc să se 
adreseze stăpânului casei, ar fi stat de vorbă cu bătrâna 

servitoare Kate, s-ar fi putut întâmpla ca ea să vrea să afle mai 
multe. Kate ar fi stăruit în privinţa lui Seth Stanfort, ar fi întrebat 
ce trebuie să spună dacă cineva s-ar fi interesat de el. Şi fără 
doar şi poate că nu i-ar fi displăcut vrednicei Kate să afle dacă 
străinul avea să mai revină, fie dimineaţa, fie după-amiază, în 
casa domnului John Proth. 

Dar domnul John Proth nu şi-ar fi iertat în vecii vecilor 
asemenea curiozităţi, asemenea indiscreţii, de înţeles la slujnica 
lui, care era femeie. Nu, domnul John Proth nici nu observase 
măcar că sosirea, prezenţa şi apoi plecarea străinului fuseseră 
remarcate de cei ce căscau gura prin piaţă şi, după ce închisese 
poarta, se întorsese să ude trandafirii, crinii, muşcatele şi 
rozetele din grădină. 

Curioşii nu-l imitară însă, şi rămaseră să observe mai departe. 

intre timp, călăreţul înaintase până la capătul Exeter Street- 
ului, care domina partea apuseană a oraşului. Ajuns în mahalaua 
Wilcox, pe care Exeter Street o leagă de centrul Whastonului, îşi 
opri calul, şi, fără să descalece, privi în jurul lui. Din acest punct, 
putea să cuprindă cu privirea peste o milă din împrejurimi şi să 
urmărească drumul cotit care cobora trei mile, până la 
târguşorul Steel, care, dincolo de Potomac, îşi profila 
clopotniţele în zare. Dar privirea lui cercetă zadarnic drumul, 
căci, fără doar şi poate, nu descoperi ceea ce căuta. De aici, viile 
mişcări de nerăbdare transmise calului, al cărui tropot pe loc 
trebuia strunit. 

Se scurseră astfel vreo zece minute, apoi călăreţul, pornind la 
pas pe Exeter Street, se îndreptă pentru a cincea oară spre 
piaţă. 

«La urma urmei, îşi repeta el, privindu-şi ceasul, încă n-a 
întârziat... Trebuie să vină la zece şi şapte minute şi e de-abia 
nouă şi jumătate... Distanţa dintre Whaston şi Steel, de unde 
trebuie să vină ea, este egală cu distanţa dintre Whaston şi Brial, 
de unde am venit eu, si poate fi străbătută în mai puţin de 
douăzeci de minute... Drumul e frumos, timpul e bun şi n-am 
auzit ca vreo revărsare a fluviului să fi luat podul... Deci, n-o să 
aibă nici o stavilă în drum... In condiţiile acestea, dacă lipseşte 
de la întâlnire, înseamnă că n-a vrut să vină... Dealtfel, a fi exact 
înseamnă a sosi când ai spus şi nu cu mult înainte... În realitate, 
eu sunt neexact, fiindcă m-am grăbit mai mult decât s-ar cuveni 
să se grăbească un om chibzuit. E adevărat că politeţea, chiar 
dacă n-aş mai fi avut şi alte sentimente, mi-ar fi poruncit să 
sosesc primul la întâlnire». 

Monologul acesta tinu tot timpul cât străinul cobori pe Exeter 
Street şi nu se termină decât în clipa când copitele calului loviră 
din nou pavajul pieţii. 

Hotărât lucru, cei ce pariaseră pe reîntoarcerea străinului 
câştigau pariurile. De aceea, când călăreţul trecu de-a lungul 

hotelurilor, ei îl întâmpinară cu feţe voioase, pe când cei ce 
pierdeau nu-l salutau decât ridicând din umeri. 

În sfârşit, orologiul municipal bătu ora zece. Oprindu-şi calul, 
străinul numără cele zece bătăi şi se încredința că mersul 
orologiului se potrivea exact cu al ceasului pe care îl scosese din 
buzunar. 

Mai trebuiau să treacă doar şapte minute pentru ca ora 
întâlnirii să sosească şi apoi să treacă. 

Seth Stanfort se reîntoarse la intrarea în Exeter Street. Vădit 
lucru, nici calul si nici el nu mai puteau să stea locului. 

Un public destul de numeros însufleţea strada. La cei ce urcau 
în lungul ei, Seth Stanfort nici nu se uită măcar. Toată atenţia îi 
era concentrată asupra celor ce coborau, şi privirea lui îi prindea 
de cum se iveau în vârful pantei. Exeter Street e destul de 
întinsă ca un pieton să aibă nevoie de zece minute ca s-o 
străbată, dar unei trăsuri care ar merge repede sau unui cal la 
trap nu le trebuiesc mai mult de trei sau patru minute pentru 
asta. 

Călărețul nostru însă nu se uita deloc la pietoni. Nici nu-i vedea 
măcar. Chiar dacă prietenul lui cel mai bun ar fi trecut pe jos pe 
lângă el, tot nu l-ar fi zărit. Persoana aşteptată nu putea să 
sosească decât în trăsură, sau călare. 

Dar o să sosească oare la ora convenită?... Mai rămăseseră 
doar trei minute, exact cât ar fi trebuit ca să coboare panta 
străzii Exeter, şi nici un vehicul nu se ivea în susul ei, nici o 
motocicletă, nici o bicicletă, nici un automobil care, mergând cu 
optzeci pe oră, ar mai fi putut depăşi clipa întâlnirii. 

Seth Stanfort aruncă o ultimă privire pe Exter Street. Şi o 
sclipire vie îi licări în ochi pe când şoptea cu o hotărâre de 
neabătut: 

«Dacă nu e aici exact la zece şi şapte minute, nu mă însor.» 

Ca un răspuns la declaraţia aceasta, în aceeaşi clipă se auzi din 
susul străzii galopul unui cal. Bidiviul, un animal superb, era 
încălecat de-o tânără fată care îl conducea cu graţie şi 
îndemânare. Trecătorii se dădeau la o parte din calea lui, şi cu 
siguranţă că n-avea să mai întâlnească nici un obstacol până în 
piaţă. 

Seth Stanfort o recunoscu pe aceea pe care o aştepta. Faţa îi 
redeveni impasibilă. Fără să rostească un cuvânt, fără să facă un 
gest, el îşi struni calul şi se îndreptă calm spre casa 
judecătorului. 

Fireşte că toate acestea stârniră şi mai mult curioşii care se 
apropiară, fără ca Stanfort să le acorde cea mai mică atenţie. 

Câteva secunde mai târziu, călăreaţa galopa prin piaţă, iar 
calul ei, alb de spume, se oprea la doi paşi de poartă. 

Străinul se descoperi şi spuse: 

— Salut pe domnişoara Arcadia Walker... 

— Şi eu pe domnul Seth Stanfort, răspunse Arcadia Walker, 
înclinându-se cu o mişcare graţioasă. 

Nici vorbă că localnicii nu scăpau o clipă din ochi perechea cu 
totul necunoscută lor. Şi îşi spuneau între ei: 

— Dacă au venit pentru un proces, e de dorit ca amândoi să 
câştige. 

— Aşa o să fie, altminteri ar însemna ca domnul Proth să fie 
mai puţin înţelept decât e în realitate! 

— Iar dacă nici unul, nici altul nu sunt căsătoriţi, cel mai 
nimerit ar fi ca «totul să se termine cu o nuntă!» 

Astfel vorbeau gurile, astfel se schimbau cuvintele. Dar nici 
Seth Stanfort, nici Arcadia Walker nu păreau să ia în seamă 
curiozitatea stânjenitoare al cărei obiect erau. 

Seth Stanfort tocmai se pregătea să descalece ca să bată în 
poarta domnului John Proth, când poarta se deschise. 

Domnul John Proth se ivi în prag, iar bătrâna Kate, de data 
aceasta, apăru în spatele lui. Auziseră amândoi tropotul cailor în 
faţa casei şi judecătorul, lăsându-şi grădina, iar slujnica, 
părăsindu-şi bucătăria, voiau să ştie ce se petrece afară. 

Seth Stanfort rămase deci în şa şi, adresându-se magistratului, 
spuse: 

— Domnule judecător John Proth eu sunt Seth Stanfort, din 
Boston, Massachusetts. 

— Încântat de cunoştinţă, domnule Seth Stanfort. 

— Şi iat-o pe domnişoara Arcadia Walker din Trenton, New- 
Jersey. 

— Preaonorat că mă aflu în faţa dumneavoastră, Miss 
Arcadia Walker. 

După ce-l privi pe străin, domnul John Proth îşi aţinti întreaga 
atenţie asupra străinei. 

Domnişoara Arcadia Walker, fiind o tânără încântătoare, ne va 
face plăcere s-o schiţăm, în câteva cuvinte. Vârstă: douăzeci şi 
patru de ani; ochii de un albastru deschis; părul castaniu închis; 
tenul de-o frăgezime pe care arşiţa soarelui abia o atinsese; 
dinţii de un alb şi de o regularitate desăvârşită; statura ceva mai 
mult decât mijlocie; înfăţişarea încântătoare; mersul de o rară 
eleganţă, suplu şi nervos totodată. În costumul de amazoană cu 
care era îmbrăcată, ea răspundea cu graţie mişcărilor calului, 
care, ca şi calul lui Seth Stanfort, nu stătea o clipă liniştit. 
Mâinile ei, îmbrăcate în mănuşi fine, struneau dârlogii şi un 
cunoscător şi-ar fi dat imediat seama cât e de pricepută în arta 
aceasta. întreaga ei fiinţă purta pecetea unei rare distincţii. 

Arcadia Walker, originară din New-Jersey, neavând decât rude 
depărtate, stăpână pe faptele ei, independentă prin avere, 
înzestrată cu spiritul aventuros al tinerilor americani, ducea o 
viaţă potrivită gusturilor ei. Călătorind de mai mulţi ani, vizitase 
principalele ţinuturi ale Europei şi era la curent cu ceea ce se 

făcea şi se spunea la Paris, Londra, Berlin, Viena sau Roma. lar 
cele auzite sau văzute în neîncetatele ei peregrinări putea să le 
povestească francezilor, englezilor, germanilor sau italienilor în 
propriile lor limbi. Arcadia Walker era instruită şi educaţia ei, 
dirijată de un tutore astăzi răposat, fusese deosebit de îngrijită. 
Se pricepea destul de bine şi la afaceri, ba chiar dovedea o 
remarcabilă pricepere în ceea ce priveşte administrarea propriei 
ei averi. 

Ceea ce am spus despre Arcadia Walker s-ar potrivi aidoma şi 
în privinţa lui Seth Stanfort. Liber şi el şi de asemenea bogat, 
iubind şi el călătoriile. Seth Stanfort străbătuse întreaga lume şi 
nu stătea mai niciodată la Boston, oraşul său natal. Iarna era 
oaspetele Vechiului Continent şi al marilor capitale, unde îşi 
întâlnise adeseori aventuroasa compatrioată. Vara se reîntorcea 
în America, pe plăjile unde se întâlnesc familiile milionarilor 
yankei. Şi acolo o întâlnise adesea pe Miss Arcadia Walker. 

Faptul că aveau gusturi identice îi apropiase încetul cu încetul 
pc cei doi îndrăzneţi tineri pc care curioşii şi mai ales curioasele 
din piaţă îi socoteau cum nu se poate mai potriviţi unul cu altul. 
Şi, într-adevăr, amândoi dornici de călătorii, amândoi grăbiţi să 
ajungă acolo unde vreun incident al vieţii politice sau militare 
atrăgea atenţia publică, cum nu s-ar fi potrivit? Deci, nu e de 
mirare că Seth Stanfort şi Arcadia Walker ajunseseră încetul cu 
încetul la ideea de a-şi uni vieţile, fapt care nu le-ar fi schimbat 
cu nimic obiceiurile. De acum înainte nu mai aveau să fie două 
nave călătorind împreună, ci una singură, ba chiar, s-ar putea 
crede, una mai bine construită, echipată şi amenajată ca să 
străbată toate mările globului. 

Nu! Seth Stanfort şi Arcadia Walker nu fuseseră aduşi de 
vreun proces, de vreo ceartă sau de încheierea vreunei afaceri în 
faţa judecătorului din Whaston. După ce îndepliniseră toate 
formalităţile legale faţă de autoritățile competente din 
Massachusetts şi din New-Jersey, cei doi tineri îşi dăduseră 
întâlnire la Whaston, chiar în ziua aceea, 12 martie, chiar la ora 
aceea, zece şi şapte minute, pentru săvârşirea acelui act care, 
după spusele amatorilor, e cel mai important din viaţa unui om. 

Prezentarea lui Seth Stanfort şi a Arcadiei Walker în faţa 
judecătorului fiind făcută, aşa cum am arătat, domnul John Proth 
nu mai avu decât să-i întrebe pe cei doi călători ce pricină îi 
adusese la el. 

— Seth Stanfort doreşte să devină soţul domnişoarei Arcadia 
Walker, răspunse tânărul. 

— Şi domnişoara Arcadia Walker doreşte să devină soţia 
domnului Seth Stanfort, adăugă tânăra. 

Magistratul se înclină, spunând: 

— Vă stau la dispoziţie, domnule Stanfort şi domnişoară 
Arcadia Walker. 

Cei doi tineri se înclinară şi ei. 

— Când v-ar conveni să aibă loc căsătoria? urmă domnul 
John Proth. 

— Chiar acum... dacă sunteţi liber, răspunse Seth Stanfort. 

— Căci părăsim Whastonul de îndată ce voi deveni doamna 
Stanfort, declară Miss Arcadia Walker. 

Prin atitudinea sa, domnul John Proth arătă cât de mâhniţi 
erau, el şi întregul oraş, că nu puteau să găzduiască mai multă 
vreme perechea aceasta încântătoare care îi onora cu prezenţa 
ei. 
Apoi adăugă: 

— Vă stau cu totul la dispoziţie — şi se trase înapoi cu câţiva 
paşi, eliberând poarta. 

Dar domnul Seth Stanfort îl opri cu un gest. 

— E neapărat nevoie ca Miss Arcadia şi eu să descălecăm ? 
întrebă el. 

Domnul John Proth chibzui o clipă. 

— Deloc! afirmă el. Vă puteţi căsători şi călare, la fel de bine 
ca şi pe jos. 

Cu greu s-ar fi putut găsi un magistrat mai înţelegător, chiar şi 
în această originală ţară a Americii! 

— Am să vă pun doar o întrebare, continuă domnul John 
Proth. Sunt îndeplinite toate formalităţile impuse de lege? 

— Sunt, răspunse Seth Stanfort. 

Şi-i întinse judecătorului un dublu certificat în toată regula, 
întocmit de grefele din Boston şi Trenton, după achitarea 
sumelor cuvenite. 

Domnul John Proth luă actele, îşi puse pe nas ochelarii cu ramă 
de aur şi citi atent hârtiile legalizate şi prevăzute cu timbrul 
oficial. 

— Actele sunt în regulă, spuse el, iar eu sunt gata să vă 
eliberez certificatul de căsătorie. 

Să nu ne mirăm dacă curioşii, al căror număr sporise, se 
îngrămădeau în jurul tinerei perechi, ţinând să fie martorii unei 
căsătorii săvârşite în condiţii care ar fi părut cam neobişnuite în 
orice altă ţară. Lucrul acesta însă nici nu-i stingherea pe cei doi 
logodnici şi nici nu le displăcea. 

John Proth se urcă atunci pe prima treaptă a peronului casei, 
şi, cu un glas care fu auzit de toţi cei de faţă, spuse: 

— Seth Stanfort, consimţi s-o iei de nevastă pe domnişoara 
Arcadia Walker? 

— Da. 

— Arcadia Walker, consimţi să-l iei de bărbat pe domnul 
Seth Stanfort? 

— Da. 

Magistratul făcu o pauză, apoi, serios, ca un fotograf în clipa 
nelipsitului «nu mişcaţi!» rosti: 

— În numele legii, domnule Seth Stanfort din Boston şi 
domnişoară Arcadia Walker din Trenton, vă declar uniţi prin 
căsătorie. 

Cei doi soţi se apropiară unul de altul, dându-şi mâna ca pentru 
a pecetlui actul îndeplinit. 

Apoi, fiecare dintre ei îi întinse judecătorului câte o hârtie de 
cinci sute de dolari. 

—  Onorariul, spuse domnul Seth Stanfort. 

— Pentru săraci, spuse doamna Arcadia Stanfort. 

Şi amândoi, după ce se înclinară în faţa judecătorului, dădură 
pinteni cailor, care porniră la galop spre mahalaua Wilcox. 

— Asta-i bună!... spuse Kate, pe care uimirea o încremenise 
într-atât, încât timp de zece minute izbutise să nu scoată o vorbă. 

— Ce vrei să spui, Kate? întrebă judecătorul Proth. 

Bătrâna lăsă colţul şorţului, pe care îl frământa de parcă ar fi 
vrut să facă o funie din el. 

— Cred, domnule judecător, că tinerii ăştia nu sunt în toate 
minţile. 

— Aşa e, bătrână Kate, aşa e, aprobă John Proth, luându-şi 
din nou paşnica stropitoare. Dar ce-i de mirare? Oare cei care se 
căsătoresc sunt vreodată în toate minţile? 


II CARE ÎL INTRODUCE PE CITITOR ÎN 
CASA LUI DEAN FORSYTH ȘI ÎI FACE 
CUNOȘTINȚĂ CU NEPOTUL LUI, 
FRANCIS GORDON, ŞI CU BONA LUI, 
MITZ. 


— Mitz!... Mitz!... 

— Da, băieţaş! 

— Ce-o fi având unchiul Dean? 

— Habar n-am. 

— O fi bolnav cumva? 

—  Da' de unde! Dar dacă o s-o ţină tot aşa, atunci sigur se 
îmbolnăveşte. 

Întrebările şi răspunsurile acestea erau schimbate de un tânăr 
de douăzeci şi trei de ani şi de o femeie de şaizeci şi cinci, în 
sufrageria unei case de pe Elisabeth Street, aflată tot în oraşul 
Whaston, unde am văzut îndeplinindu-se mai adineauri cea mai 
originală căsătorie după moda americană. 

Casa aceasta de pe Elisabeth Street aparţinea domnului Dean 
Forsyth. Dean Forsyth avea patruzeci şi cinci de ani şi se vedea 
că îi are. Un cap mare şi zbârlit, nişte ochi mici, cu ochelari 

foarte tari, nişte umeri uşor încovoiaţi, un gât vânjos, înfăşurat şi 
iarna şi vara într-o cravată dublă care îi ajungea până la bărbie, 
o redingotă largă şi mototolită, o vestă lăbărţată, cu nasturii de 
jos totdeauna descheiaţi, nişte pantaloni prea scurţi, abia 
acoperind pantofii prea largi, o scufă cu moţ dată spre ceafă 
peste un păr cărunt şi ciufulit, o faţă cu o mie de zbârcituri 
terminându-se prin ţăcălia obişnuită la americanii din nord, o fire 
arţăgoasă, gata oricând să se înfurie, aşa era domnul Dean 
Forsyth, despre care vorbeau Francis Gordon, nepotul său, şi 
Mitz, bătrâna lui servitoare, în dimineaţa zilei de 21 martie. 

Francis Gordon, căruia îi muriseră părinţii din primii ani ai 
copilăriei, fusese crescut de domnul Dean Forsyth, frate cu 
mama răposată. Deşi îi revenea o oarecare avere din partea 
unchiului, Francis nu se socotea scutit de muncă, iar domnul 
Forsyth îi împărtăşise întru totul părerea. După ce îşi terminase 
studiile la celebra universitate Harward, nepotul se dedicase 
dreptului şi devenise avocat în Whaston, unde văduvele, orfanii 
şi cei săraci îşi găsiseră în el cel mai vajnic apărător. Francis 
cunoştea legile şi vorbea frumos, cu o voce caldă şi 
convingătoare. Toţi confrații lui, şi tineri şi bătrâni, îl stimau; 
până acum nu-şi făcuse nici un duşman. Chipeş la înfăţişare, cu 
păr şaten şi ochii negri, purtări dintre cele mai alese, spiritual 
fără răutate, serviabil fără lăudăroşenie, destul de îndemânatic 
în feluritele sporturi practicate cu pasiune de protipendada 
americană, cum s-ar fi putut să nu fie printre tinerii cei mai 
distinşi din oraş şi să nu-i fie drag încântătoarei Jenny Hudelson, 
fiica doctorului Hudelson şi a soţiei acestuia, născută Flora 
Clarish?... 

Ar fi însă prea devreme să îndreptăm atenţia cititorului asupra 
domnişoarei Jenny Hudelson. E mai bine ca ea să nu intre în 
scenă decât în mijlocul familiei, şi pentru aceasta n-a sosit încă 
momentul. Dar nici n-o să întârzie prea mult. În desfăşurarea 
povestirii de faţă, care cere desăvârşită precizie, se cuvine totuşi 
să urmăm o metodă riguroasă. 

În ceea ce-l priveşte pe Francis Gordon, vom mai adăuga că 
tânărul locuia în casa din Elisabeth Street, pe care n-avea s-o 
părăsească decât în ziua căsătoriei lui cu Jenny... Dar, încă o 
dată, s-o lăsăm pe domnişoara Jenny Hudelson acolo unde este şi 
să spunem doar că bătrâna Mitz era confidenta nepotului 
stăpânului casei şi că ea îl iubea ca pe un fiu. Ba mai mult chiar, 
ca pe un nepot, bunicile deţinând în general recordul dragostei 
materne. 

Mitz, servitoare model, cum nu s-ar putea găsi alta în zilele 
noastre, era descendenta speciei aceleia dispărute care se trage 
totodată şi din câine, şi din pisică; din câine fiindcă îşi iubeşte 
stăpânii, din pisică fiindcă iubeşte casa. După cum ne putem 
lesne închipui, Mitz vorbea deschis cu domnul Dean Forsyth. 

Când el n-avea dreptate, ea i-o spunea verde în faţă, deşi într-un 
limbaj cu totul ciudat, a cărui savuroasă fantezie nu poate fi 
redată decât cu mare aproximaţie. Dacă domnul Forsyth refuza 
să-şi recunoască greşeala, nu-i mai rămânea decât să plece şi să 
se încuie în odaia lui de lucru, răsucind de două ori cheia în 
broască. 

Altminteri, domnul Dean Forsyth n-avea să se teamă că va 
rămâne vreodată singur acolo. Era sigur că în odaia de lucru va 
întâlni totdeauna un alt personaj, care se ferea în acelaşi fel de 
mustrările şi de cearta lui Mitz. 

Personajul acesta răspundea la numele de Omicron. Un nume 
ciudat, pe care şi-l datora staturii lui mărunte, căci, fără doar şi 
poate, ar fi fost poreclit Omega dacă n-ar fi fost atât de mărunţel. 
Înalt de patru picioare şi şase degete în ziua când împlinise 
cincisprezece ani, Omicron nu mai crescuse deloc de-atunci. Tom 
Wife — acesta era adevăratul său nume — intrase la 
cincisprezece ani în casa lui Dean Forsyth, pe vremea când 
bătrânul Forsyth mai trăia încă, şi slujise astfel până acum când, 
fiind trecut de cincizeci de ani, putem socoti că se afla de treizeci 
şi cinci de ani în serviciul domnului Dean Forsyth. 

E important de spus la ce se reducea acest serviciu. La 
următoarele: să-l ajute pe domnul Dean Forsyth în lucrările 
pentru care nutrea o pasiune cel puţin egală cu a stăpânului său. 

Domnul Dean Forsyth lucra, aşadar? 

Da, ca amator. Dar cu ce înflăcărare şi cu ce avânt, vom vedea. 

Cu ce se ocupa domnul Forsyth? Cu medicina, cu dreptul, cu 
literatura, cu arta, cu afacerile, ca atâţia alţi cetăţeni ai 
Americii? Nici pomeneală! 

Atunci, cu ce? veţi întreba. Cu ştiinţele? 

N-aţi ghicit. Nu cu ştiinţele, la plural, ci cu ştiinţa, la singular. 
Numai şi exclusiv cu sublima ştiinţă numită astronomie. 

Domnul Dean Forsyth nu visa decât descoperiri planetare sau 
stelare. Nimic sau aproape nimic din ce se întâmplă pe suprafaţa 
globului nostru nu părea să-l intereseze. Trăia în spaţiile infinite. 
Totuşi, cum pe acolo n-ar fi putut găsi de mâncare nici pentru 
prânz şi nici pentru cină, trebuia să se coboare pe Pământ, cel 
puţin de două ori pe zi. Şi tocmai în dimineaţa aceea nu se 
coborâse la ora obişnuită, se lăsa aşteptat, din care pricină Mitz 
bombănea, dând târcoale mesei. 

— N-are de gând să mai vină ? repeta ea. 

— Omicron nu-i acolo? întrebă Francis Gordon. 

— E totdeauna lângă stăpânu-său, răspunse Mitz. Și nu-mi 
mai ajung picioarele, — da, chiar aşa se exprimă Mitz — ca să 
mă caţăr până la coteţul lor... 

«Coteţul» era nici mai mult, nici mai puţin decât un turn, a 
cărui galerie superioară se înălța cu peste şapte metri deasupra 
acoperişului casei, un observator, ca să-i spunem numele 

adevărat. Sub galerie exista o încăpere rotundă, cu patru 
ferestre orientate spre cele patru puncte cardinale. În încăperea 
aceasta pivotau pe suporturile lor câteva telescoape, cu bătaie 
destul de puternică. Şi, dacă nu li se uzau obiectivele, asta nu 
însemna că nu erau întrebuințate. Mai degrabă ne-am putea 
teme ca domnul Dean Forsyth şi Omicron să nu-şi prăpădească 
până la urmă ochii, tot lipindu-i de ocularele acestor 
instrumente. 

În odaia de lucru, cei doi îşi petreceau cea mai mare parte din 
zi şi din noapte, făcând, ce-i drept, cu schimbul. Priveau, 
observau, planau în zonele interstelare, atraşi de veşnica 
speranţă că vor face vreo descoperire de care să rămână legat 
numele lui Dean Forsyth. Când cerul era senin, mai mergea cum 
mai mergea; dar cerul nu e totdeauna senin deasupra fracțiunii 
celei de-a treizeci şi şaptea paralele care traversează statul 
Virginia. Se găsesc acolo nori cirus, nimbus, cumulus, cu 
duiumul şi, fără doar şi poate, cu mult mai mulţi decât ar fi dorit 
domnul Dean Forsyth şi Omicron. De aceea, câte văicăreli şi 
ameninţări nu se înălţau spre firmamentul pe care adierile 
vântului târau zdrenţe de nori! lar în aceste zile de sfârşit de 
martie, răbdarea lui Dean Forsyth fusese pusă, mai mult ca 
oricând, la grea încercare. De câteva zile, cerul se încăpăţâna să 
rămână acoperit, spre adânca deznădejde a astronomului. 

În dimineaţa de 21 martie, un vânt puternic dinspre vest 
continua să târască, aproape de sol, o mare de nori întristător de 
opaci. 

— Ce păcat! oftă pentru a zecea oară Dean Forsyth, după o 
ultimă şi zadarnică încercare de a învinge pâcla groasă. Am 
presimţirea că pierdem o ocazie rară şi că trecem la un pas de-o 
descoperire senzaţională. 

— E posibil, îi răspunse Omicron. Ba chiar e foarte probabil, 
căci acum câteva zile, într-un moment de înseninare, mi s-a 
părut că zăresc... 

— Iar eu am văzut, Omicron. 

— Amândoi, atunci, amândoi odată! 

— Omicron!... protestă Dean Forsyth. 

— Da, dumneata mai întâi, nici vorbă, se învoi Omicron, 
dând semnificativ din cap. Dar, când am crezut că zăresc lucrul 
acela, mi s-a părut că trebuie să fie... că era... 

— [Iar eu, declară Dean Forsyth, afirm că era vorba de un 
meteor, deplasându-se de la nord spre sud... 

— Da, domnule Dean, perpendicular pe direcţia soarelui. 

— Pe direcţia lui aparentă, Omicron. 

— Aparentă, se înţelege. 

— Şi era în ziua de 16. 

— Da, da, în 16... 

— La ora şapte, treizeci şi şapte de minute şi douăzeci de 
secunde. 

— Douăzeci de secunde, repetă Omicron, aşa cum am 
constatat după ceasul nostru. 

— Şi n-a mai reapărut de atunci! strigă domnul Dean 
Forsyth, ridicându-şi pumnul ameninţător spre cer. 

— Cum ar fi putut? Nori!... Nori!... Nori!... De cinci zile nu-i 
măcar un petic de cer senin, nici cât să-ţi croieşti o batistă! 

— Parcă ar face dinadins, strigă Dean Forsyth, bătând din 
picior, şi cred că într-adevăr numai mie mi se poate întâmpla 
asemenea lucru. 

— Numai nouă, îl corectă Omicron, care se socotea 
colaborator la lucrările stăpânului său. 

Cinstit vorbind, toţi localnicii din Whaston ar fi avut dreptul să 
se plângă din pricina norilor care le întunecau cerul. Faptul că 
soarele străluceşte sau nu, lucrul acesta priveşte pe toată lumea, 
deopotrivă. 

Dar, oricât de general ar fi fost dreptul de a se plânge, nici un 
localnic n-ar fi avut pretenţia nebunească să se mânie, ca Dean 
Forsyth, atunci când oraşul era învăluit de una din negurile 
acelea împotriva cărora telescoapele cele mai puternice, lunetele 
cele mai perfecţionate nu pot să facă nimic. Şi astfel de neguri 
nu sunt deloc rare la Whaston, deşi oraşul e scăldat de apele 
limpezi ale Potomacului, şi nu de apele tulburi ale Tamisei. 

Oricum ar fi, ce anume văzuseră sau ce crezuseră că văd cei 
doi astronomi, în ziua de 16 martie, când cerul fusese senin?... 
Nici mai mult, nici mai puţin decât un bolid de formă sferică, 
deplasându-se vădit de la nord la sud, cu o viteză nemaipomenită 
şi strălucind atât de tare, încât întrecea lumina difuză a soarelui. 
Cum distanţa bolidului faţă de pământ măsura destui kilometri, 
ar fi fost posibil să fie urmărit multă vreme încă, în ciuda vitezei 
lui, dacă o ceaţă neaşteptată n-ar fi venit să împiedice orice fel 
de observaţii. 

De atunci se depăna firul regretelor provocate de ghinionul 
acesta. Are să mai revină bolidul pe orizontul oraşului? Şi îi vor 
putea fi calculate elementele, determinată masa, greutatea, 
natura? Oare nu-l va regăsi, în vreun alt punct al cerului, cine 
ştie ce astronom mai norocos? Dean Forsyth, prinzându-l atât de 
puţin timp în telescop, va fi oare îndreptăţit să dea numele lui 
descoperirii? Până la urmă, n-o să-i revină întreaga onoare 
vreunuia din savanții aceia ai Vechiului şi ai Noului Continent, 
care îşi petrec viaţa scotocind spaţiul zi şi noapte? 

«Nişte acaparatori! se mânia Dean Forsyth. Nişte pirați ai 
cerului!» 

Toată dimineaţa zilei de 2l martie nici Dean Forsyth, nici 
Omicron nu se putuseră hotărî, cu toată vremea rea, să se 
depărteze de fereastra deschisă către nord. Iar mânia lor sporise 

ceas cu ceas. Acum, nu mai vorbeau. Dean Forsyth parcurgea cu 
privirea vastul orizont pe care îl mărginea, într-acolo, profilul 
capricios al colinelor Serbor, deasupra cărora un vânt destul de 
puternic alunga norii cenuşii. Omicron se săltase în vârful 
picioarelor, ca să-şi lărgească raza de vedere pe care statura lui 
mică i-o reducea. Unul îşi încrucişase braţele şi, strângând 
pumnii, îşi apăsa pieptul. Celălalt, cu degetele crispate, bătea 
darabana în pervazul ferestrei. Câteva păsări trecură săgeată, 
scoțând nişte sunete de parcă ar fi vrut să-şi râdă de astronomii 
noştri, pe care calitatea de bipezi îi ţinea la suprafaţa 
pământului!... Ah, dacă ar fi putut să zboare pe urma păsărilor, 
din câteva salturi ar fi străbătut stratul de nori — şi poate că ar fi 
zărit asteroidul continuându-şi goana în lumina orbitoare a 
soarelui! 

În clipa aceea, răsună o bătaie în uşă. 

Dean Forsyth şi Omicron, preocupaţi de gândurile lor, n-o 
auziră. 

Uşa se deschise şi Francis Gordon se ivi în prag. 

Dean Forsyth şi Omicron nici nu se întoarseră măcar. 

Nepotul se îndreptă spre unchi şi-i atinse uşor braţul. 

Dean Forsyth îi aruncă o privire venită parcă din Sirius sau cel 
puţin din Lună. 

— Ce-i? întrebă el. 

— Unchiule, te aşteptăm cu masa. 

— Da? făcu Dean Forsyth. Mă aşteptaţi cu masa? Află că şi 
noi aşteptăm. 

— Aşteptaţi... ce? 

— Soarele, declară Omicron, al cărui răspuns fu aprobat 
printr-un gest de stăpânul său. 

— Dar, unchiule, cred că n-aţi invitat soarele la masă şi că 
putem mânca şi fără el. 

Ce să-i răspunzi ? Dacă soarele nu se va ivi toată ziua, domnul 
Dean Forsyth se va încăpăţâna să postească până seara? 

Poate că da, la urma urmei, căci astronomul nu părea deloc 
dispus să asculte invitaţia nepotului. 

—  Unchiule, stărui acesta, te previn că Mitz şi-a pierdut 
răbdarea. 

Dintr-o dată, Dean Forsyth reveni cu picioarele pe pământ. Ştia 
prea bine ce înseamnă să-şi piardă Mitz răbdarea. Dacă ea îi 
trimitea un sol, însemna că situaţia era gravă şi că trebuia să se 
dea bătut. 

— Câte ceasul? întrebă el. 

— Douăsprezece fără paisprezece minute, îi răspunse 
Francis Gordon. 

Într-adevăr, atâta arăta pendula, şi de obicei unchiul şi nepotul 
luau masa la unsprezece fix. 

—  Douăsprezece fără paisprezece! se miră Dean Forsyth, 
prefăcându-se că e nemulţumit, ca să-şi ascundă mai bine 
îngrijorarea. Nu înţeleg cum poate fi Mitz atât de uitucă! 

—  Unchiule, dar e a treia oară când îţi batem zadarnic în 
uşă! spuse Francis. 

Fără să-i răspundă, domnul Dean Forsyth porni pe scară în jos, 
pe când Omicron, care servea de obicei masa, rămase la postul 
de observaţie, pândind reîntoarcerea soarelui. 

Unchiul şi nepotul intrară în sufragerie. 

Acolo se afla Mitz. Ea îşi privi stăpânul drept în faţă, iar acesta 
îşi cobori privirea. 

«Şi Amicron?»... întrebă Mitz, căci, în nevinovăția ei, aşa rostea 
ea a cincea vocală a alfabetului grec. 

— Are treabă, sus, răspunse Francis Gordon. De data asta o 
să ne lipsim de el. 

— Cu plăcere! declară Mitz, pe un ton morocănos. N-are 
decât să rămână cât o avea chef în observatorul lui. Abia au să 
meargă lucrurile mai bine aici, fără nerodul ăsta. 

Începură să mănânce. Gurile nu se mai deschideau decât 
pentru a primi mâncarea. Mitz care, de obicei, vorbea cu mare 
plăcere când aducea bucatele sau când schimba tacâmurile, nu- 
şi descleştă o clipă dinţii. Tăcererea era apăsătoare şi jenantă. 
Ca să-i pună capăt, Francis Gordon întrebă într-o doară: 

— Eşti mulţumit de cum ţi-ai petrecut dimineaţa, unchiule? 

— Nu, răspunse Dean Forsyth. Starea cerului n-a fost 
prielnică, iată ce m-a plictisit îndeosebi astăzi. 

— Eşti pe urma vreunei descoperiri astronomice? 

— Aşa cred, Francis. Dar nu pot afirma nimic până când o 
nouă observaţie... 

— Iată ce vă roade de peste opt zile, în aşa hal că aţi prins 
rădăcini în turn şi vă sculaţi noaptea din somn, spuse Mitz cu 
glas tăios. Da, da! Noaptea trecută v-am auzit de trei ori, căci, 
slavă Domnului, n-am orbul găinilor! adăugă ea, drept răspuns la 
un gest al lui Dean Forsyth şi cu scopul neîndoielnic de a-l face 
să înţeleagă că nu e surdă. 

— Aşa e, Mitz, recunoscu domnul Dean Forsyth, împăciuitor. 

Zadarnică blândeţe! 

— O descoperire astrocomică! continuă vrednica Mitz 
indignată. Şi când o să vă nenorociti sângele, când, tot uitându- 
vă prin ţevile alea o să vă alegeţi cu o ascetică (sciatică) sau cu o 
flexiune la plămâni (fluxiune pulmonară), bine o să vă mai fie! Şi 
au să vină stelele să vă îngrijească şi doctorul să vi le dea pe ele 
să le înghiţiţi, în hapuri? 

După cum începuse discuţia, Dean Forsyth înţelese că lucrul 
cel mai bun era să tacă mâlc. Continuă deci să mănânce, fără să 
scoată o vorbă, dar atât de tulburat, încât, de câteva ori, îşi 
confundă paharul cu farfuria şi viceversa. 

Francis Gordon se sili să întreţină conversaţia, dar fără succes. 
Unchiul, posomorât, nu părea să-l audă. Francis aduse vorba 
despre vreme. Când oamenii nu prea mai au ce să-şi spună, 
discută de obicei despre cum a fost şi cum va fi timpul. Subiectul 
acesta, inepuizabil, e la îndemâna tuturor minţilor. Dealtfel, 
problema îl interesa şi pe Dean Forsyth. De aceea, la un moment 
dat, când desimea norilor întunecă şi mai mult sufrageria, 
astronomul privi spre fereastră, şi, adânc mâhnit, lăsă să-i scape 
furculiţa din mână. 

— Oare norii ăştia blestemaţi n-au să se ducă odată, măcar 
după o ploaie torențială? oftă el. 

— Bine ziceţi! îl aprobă Mitz. După o secetă de trei 
săptămâni nu i-ar strica deloc bietului pământ... 

—  Pământul!... Pământul!... făcu Dean Forsyth, cu atâta 
dispreţ, încât atrase din partea lui Mitz următorul răspuns: 

— Da, domnule, pământul. Îmi închipui că şi el, sărăcuţul, 
preţuieşte tot atâta cât cerul din care nu mai vreţi să vă 
coborâţi... nici măcar la masă! 

— Zău aşa, dragă Mitz... încercă s-o înduplece Francis 
Gordon. 

Zadarnic însă. Draga de Mitz nu părea dispusă să se lase 
înduplecată. 

— [Ia mai lăsaţi, continuă ea pe acelaşi ton. Doar nu merită 
să-ţi speteşti caracterul uitându-te la lună şi să nu ştii că 
primăvara plouă. Păi, dacă n-o ploua în martie, când vreţi să mai 
plouă? Asta vă întreb... 

— Unchiule, spuse Francis, e adevărat că suntem în martie, 
la începutul primăverii, şi nu se poate altfel!... Dar o să vină 
curând vara şi o să ai cer senin. Atunci ai să-ţi poţi continua 
lucrările în condiţii mai bune! Puţină răbdare, unchiule!... 

— Să am răbdare, Francis? răspunse Dean Forsyth, a cărui 
frunte era la fel de întunecată ca atmosfera. Să am răbdare! Şi 
dacă se duce atât de departe încât n-o să-l mai putem zări?... Şi 
dacă el nu se mai iveşte deasupra orizontului?... 

— El? Care el? se amestecă Mitz. 

În clipa aceea se auzi glasul lui Omicron: 

—  Domnule!... Domnule!... 

— Veşti noi! strigă Dean Forsyth, împingându-şi grăbit 
scaunul şi îndreptându-se spre uşă. 

Nici nu apucase bine să iasă, când o rază pătrunse prin 
fereastră, înţepând cu boabe de lumină paharele şi sticlele de pe 
masă. 

— Soarele!... Soarele!... repeta domnul Dean Forsyth, 
urcând grăbit treptele. 

— N-ai ce-i face, oftă Mitz, aşezându-se pe un scaun. Uite-l 
că s-a dus, şi când se zăvorăşte cu Amicron în observator, 
degeaba îţi fracturezi gura, că nu te aude. lar mâncarea o să se 

mănânce singură, prin grija sfintei pătrimi... Şi toate astea, 
pentru nişte păcătoase de stele!... 

Cu astfel de figuri de stil se exprima vrednica Mitz, deşi Dean 
Forsyth n-o mai putea auzi. Dar chiar dacă ar fi auzit-o, cuvintele 
ei tot s-ar fi irosit degeaba. 

Abia respirând din pricina urcuşului, domnul Dean Forsyth 
tocmai intrase în observator. Vântul de sud-vest se întărise şi 
alungase norii spre răsărit. Un larg petic de cer senin lăsa să se 
vadă, până la zenit, partea unde fusese observat meteorul. 
Încăperea era luminată de razele soarelui. 

— Ce mai e nou? întrebă Dean Forsyth. 

— Soarele, răspunse Omicron. Dar n-o să ţină mult, căci 
norii au şi reapărut spre vest. 

— Să nu pierdem nici o secundă! strigă domnul Dean 
Forsyth, potrivind luneta, pe când Omicron făcea acelaşi lucru cu 
telescopul. 

Cu câtă pasiune mânuiră amândoi uneltele, timp de vreo 
patruzeci de minute! Cu câtă răbdare manevrară şuruburile, ca 
să le menţină în direcţia exactă! Cu câtă minuțioasă atenţie 
scotociră toate ungherele părţii aceleia a bolţii cereşti!... Erau 
siguri că exact la această ascensiune dreaptă şi la această 
declinaţie apăruse pentru prima oară bolidul, ca apoi să treacă 
exact la zenitul Whastonului. 

Şi acum, nimic! Toată porţiunea de cer senin care oferea 
meteorilor un loc de plimbare atât de minunat era pustie! Nici 
un punct vizibil în direcţia aceea! Nici urmă de asteroid! 

— Nimic! spuse Dean Forsyth, frecându-şi ochii înroşiţi de 
oboseală. 

— Nimic, făcu Omicron, ca un ecou jalnic. 

Prea târziu ca să mai încerce! Norii se reîntorceau, cerul se 
întuneca iar. S-a dus înseninarea, de data asta pentru toată ziua! 
Curând vaporii formară o singură masă uniformă, cenuşie şi 
murdară, şi se preschimbară în ploaie măruntă. Spre marea lor 
deznădejde, cei doi astronomi trebuiau să renunţe la orice fel de 
observaţie. 

—  Şitotuşi, spuse Omicron, suntem siguri că l-am văzut. 

— Da, suntem siguri!... făcu Dean Forsyth, înăltând braţele 
spre cer. 

Şi, cu un glas în care se amestecau neliniştea şi gelozia, 
adăugă: 

— Ba chiar suntem atât de siguri, încât poate că l-au mai 
văzut şi alţii. Măcar de l-am fi văzut numai noi!... Asta ar mai 
lipsi acum, să-l fi văzut şi... Sydney Hudelson! 

III ÎN CARE ESTE VORBA DESPRE 
DOCTORUL SYDNEY HUDELSON, 
DESPRE SOŢIA SA, DOAMNA FLORA 
HUDELSON, ŞI DESPRE DOMNIŞOARELE 
JENNY ŞI LOO, CELE DOUĂ FIICE ALE 
LOR. 


«Numai de nu l-ar fi zărit şi intrigantul de Forsyth!» 

Astfel se exprima, în dimineaţa aceea a zilei de 21 martie, 
doctorul Sydney Hudelson, vorbind cu sine însuşi în singurătatea 
camerei lui de lucru. 

Căci Sydney Hudelson era doctor şi dacă nu practica medicina 
la Whaston, de vină era faptul că prefera să-şi consacre timpul şi 
inteligenţa unor speculaţii mai vaste şi mai sublime. Prieten 
intim cu Dean Forsyth, el îi era totodată şi rival. Mânat de o 
pasiune identică, doctorul n-avea ochi, ca şi Dean Forsyth, decât 
pentru imensitatea cerurilor şi, ca şi prietenul său, nu-şi folosea 
mintea decât pentru dezlegarea enigmelor astronomice ale 
Universului. 

Doctorul Hudelson moştenise o avere frumoasă, atât de la 
părinţii lui cât şi de la părinţii doamnei Hudelson, născută Flora 
Clarish. Bine administrată, averea aceasta asigura viitorul lui şi 
al celor două fiice ale sale, Jenny şi Loo, una în vârstă de 
optsprezece, iar cealaltă în vârstă de paisprezece ani. Cât despre 
doctor, ca să-i arătăm vârsta, ar trebui să spunem poetic că a 
patruzeci şi şaptea iarnă tocmai îi ninsese tâmplele. Imaginea 
aceasta plăcută nu poate fi însă folosită, din nefericire, căci 
doctorul Hudelson era chel ca în palmă. 

Rivalitatea astronomică existentă în stare latentă între Sydney 
Hudelson şi Dean Forsyth fireşte că tulbura întrucâtva şi relaţiile 
dintre cele două familii, altminteri foarte unite. Desigur, cei doi 
rivali nu-şi disputau cutare planetă sau cutare stea, aştrii cerului 
— ai căror descoperitori sunt, în genere, anonimi — aparţinând 
întregii omeniri; dar se întâmpla destul de des ca observaţiile lor 
meteorologice sau astronomice să servească drept temă pentru 
unele discuţii care degenerau adeseori în ceartă. 

Ceea ce ar fi putut agrava certurile lor şi ar fi putut provoca, 
după caz, scene regretabile, ar fi fost existenţa unei doamne 
Forsyth. Din fericire, numita doamnă nu exista, cel care ar fi 
trebuit s-o ia în căsătorie rămânând celibatar şi neavând 
niciodată, nici măcar în vis, gândul însurătorii. Cum nu exista o 
doamnă Dean Forsyth ca să învenineze lucrurile sub cuvânt că le 
împacă, exista deci şansa ca orice supărare între cei doi 
astronomi amatori să nu dureze prea mult. 

Nici vorbă, exista doamna Flora Hudelson, dar ea era o soţie 
minunată, o mamă minunată, o gospodină minunată, foarte 
paşnică din fire, incapabilă să spună o vorbă rea despre cineva, 
incapabilă să bârfească dimineaţa şi să calomnieze seara, cum 
fac atâtea doamne dintre cele mai respectate în buna societate 
din Vechiul şi din Noul Continent. 

Lucru de necrezut, soţia aceasta model îşi dădea silinţa să-şi 
liniştească soţul, când el se întorcea acasă înfierbântat de vreo 
discuţie cu intimul său prieten Forsyth. Altă ciudăţenie: doamnei 
Hudelson i se părea foarte firesc ca domnul Hudelson să se 
ocupe de astronomie şi să trăiască în adâncurile firmamentului, 
cu condiţia să se coboare de-acolo atunci când îl ruga ea. 
Departe de-a o imita pe Mitz, care îşi hărţuia stăpânul, ea îşi lăsa 
în pace soţul. Admitea să întârzie la masă. Când el zăbovea, ea 
nu bombănea şi făcea tot posibilul să-i păstreze mâncarea la 
temperatura dorită. Când el era preocupat, ea îi respecta 
preocuparea. Se interesa chiar de mersul lucrărilor lui, şi inima 
ei bună îi dicta cuvinte de încurajare, atunci când astronomul 
părea că se rătăceşte în spaţiile infinite şi că nu-şi mai regăseşte 
drumul. 

Iată o soţie cum le-am dori tuturor soţilor, mai ales când sunt 
astronomi. Din nefericire însă, asemenea soţii nu există decât în 
romane! 

Jenny, fiica ei mai mare, făgăduia să calce pe urmele mamei, s- 
o urmeze cu aceiaşi paşi pe calea vieţii. Fireşte Francis Gordon, 
viitorul ei soţ, era hărăzit să devină cel mai fericit dintre bărbaţi. 
Fără dorinţa de-a le necăji cât de cât pe domnişoarele 
americane, ne e îngăduit să spunem că greu s-ar mai putea 
descoperi în toată America o fată atât de încântătoare şi de 
înzestrată cu toate darurile omeneşti. Jenny Hudelson era o 
blondă frumoasă, cu ochii albaştri, cu pielea fragedă, cu mâini şi 
picioare frumoase, cu talie frumoasă, şi în ea sălăşluia tot atâta 
farmec câtă modestie, tot atâta bunătate câtă inteligenţă. De 
aceea, Francis Gordon o aprecia la fel de mult pe cât îl aprecia şi 
ea pe Francis Gordon. Cum nepotul domnului Dean Forsyth se 
bucura şi de stima familiei Hudelson, simpatia aceasta reciprocă 
nu întârziase să se manifeste sub forma unei cereri în căsătorie 
primită foarte favorabil. Tinerii se potriveau atât de bine! Jenny, 
cu însuşirile ei, avea să aducă fericirea în căsnicie. lar pe Francis 
Gordon avea să-l înzestreze unchiul său, a cărui avere urma să-i 
revină într-o bună zi. Dar să lăsăm la o parte această perspectivă 
de moştenire. Nu de viitor e vorba, ci de prezentul care 
întruneşte toate condiţiile celei mai desăvârşite fericiri. 

Deci, Francis Gordon e logodit cu Jenny Hudelson. Jenny 
Hudelson e logodită cu Francis Gordon, şi nunta, a cărei dată va 
fi curând stabilită, o va celebra părintele O'Garth, la Saint- 
Andrew, cea mai de seamă biserică a fericitului oraş Whaston. 

Puteţi fi siguri că va veni o mulţime de lume la nunta aceasta, 
căci cele două familii se bucură de-o stimă care nu este egalată 
decât de onorabilitatea lor; şi puteţi fi la fel de siguri că fiinţa 
cea mai veselă, cea mai încântată va fi în ziua aceea micuța Loo, 
domnişoara de onoare a scumpei ei surori. Loo n-a împlinit 
cincisprezece ani, deci poate să fie copilăroasă. Şi vă asigur că 
profită de dreptul acesta. Ca fizic, ea e un perpetuum mobile, iar 
ca fire o poznaşă care nu se jenează să glumească pe socoteala 
«planetelor lui papa»! Dar i se iartă şi i se îngăduie totul. 
Doctorul Hudelson e primul care râde de poznele ei şi, drept 
unică pedeapsă, depune o sărutare pe obrajiii proaspeţi ai fetiţei. 

În fond, domnul Hudelson e om cumsecade, dar tare 
încăpățânat şi tare supărăcios. În afară de Loo, căreia îi admite 
glumele nevinovate, toţi ceilalţi îi respectă maniile şi obiceiurile. 
Indârjit în studiile lui astronomico-meteorologice, neclintit când 
are ceva de demonstrat, gelos pe descoperirile lui adevărate sau 
închipuite, doctorul Hudelson abia dacă poate, cu toată 
dragostea reală pe care i-o poartă lui Dean Forsyth, să mai 
rămână prietenul unui rival atât de redutabil. Doi vânători pe 
acelaşi teren de vânătoare, disputându-şi un vânat rar! De multe 
ori se iviseră între ei uşoare înstrăinări care ar fi putut degenera 
în certuri, dacă n-ar fi intervenit buna doamnă Hudelson, ajutată 
din plin, dealtfel, de cele două fiice ale ei şi de Francis Gordon. 
Cvartetul acesta  împăciuitor punea mare temei, pentru 
înlăturarea hărţuielilor, pe căsătoria plănuită. Când nunta lui 
Francis şi a lui Jenny va lega mai strâns cele două familii, 
furtunile acestea trecătoare vor fi mai rare şi mai puţin de temut. 
Şi cine ştie dacă atunci cei doi amatori, uniţi într-o colaborare 
frăţească, nu-şi vor urma împreună cercetările astronomice? 
Atunci îşi vor împărţi prin bună înţelegere vânatul zărit, dacă nu 
chiar doborât pe vastele câmpii ale spaţiului. 

Casa doctorului Hudelson era cât se poate de confortabilă. 
Zadarnic ai fi căutat în tot Whastonul o casă mai bine întreţinută. 
Clădirea drăguță, aşezată între curte şi grădină, printre copaci 
frumoşi şi peluze înverzite, ocupa mijlocul lui Moriss Street şi se 
compunea dintr-un parter şi un etaj cu şapte ferestre spre 
faţadă. Pe acoperişul ei, spre stânga, se înălța un foişor înalt de 
vreo treizeci de metri, terminat printr-o terasă cu balustradă. 
Într-unul din colţurile terasei se înălța prăjina pe care, duminica 
şi în zilele de sărbătoare, flutura steagul cu cincizeci şi una de 
stele! al Statelor Unite. 

Încăperea din vârful foişorului fusese amenajată pentru 
lucrările speciale ale proprietarului. Acolo funcționau 
instrumentele doctorului, lunete şi telescoape, dacă nu erau 


1 Jules Verne are în vedere, probabil, cele 50 state, plus 
districtul federal Columbia. 
158 


cumva scoase, în nopţile senine, afară, pe terasă, de unde 
privirile puteau să străbată nestânjenite bolta cerească. De acolo 
doctorul, în ciuda sfaturilor doamnei Hudelson, îşi procura 
guturaiurile cele mai năprasnice, gripele cele mai reuşite. 

«Până la urmă, spunea mereu Loo, papa o să molipsească şi 
planetele de guturai!» 

Dar doctorul nu voia să le asculte sfaturile şi înfrunta uneori 
cele şapte sau opt grade sub zero, din timpul gerurilor mari, 
când cerul se ivea în toată puritatea lui. 

De la observatorul casei din Moriss Street se putea lesne 
desluşi casa din Elisabeth Street. Le despărţea cel mult o 
jumătate de milă, iar dintre ele nu se ridica nici un monument şi 
nici un copac nu-şi interpunea crengile acoperite de frunze. 

Fără să fie nevoie de telescop cu bătaie lungă, puteai uşor 
recunoaşte, cu un binoclu bun, persoanele aflate în turn sau în 
foişor. Fireşte, Dean Forsyth avea altceva de făcut decât să-l 
privească pe Sydney Hudelson, iar Sydney Hudelson n-ar fi vrut 
să-şi piardă vremea, privindu-l pe Dean Forsyth. Observațiile lor 
tindeau mai sus. Dar era cât se poate de firesc ca Francis Gordon 
să vrea să vadă dacă Jenny Hudelson nu se află cumva pe terasă 
şi adeseori ochii lor îşi vorbeau prin binocluri. Socotesc că nu-i 
nimic rău în toate acestea. 

N-ar fi fost deloc greu să se instaleze o legătură telegrafică sau 
telefonică între cele două case. Un fir întins de la turn la foişor 
ar fi transmis preaplăcutele cuvinte ale lui Francis Gordon către 
Jenny şi ale lui Jenny către Francis Gordon. Dar Dean Forsyth şi 
doctorul Hudelson, neavând de schimbat cuvinte dulci, nu se 
gândiseră niciodată să instaleze firul respectiv. Poate că atunci 
când cei doi logodnici vor deveni soţ şi soţie, lacuna aceasta va 
dispare. După legătura matrimonială — legătura electrică, 
pentru a uni şi mai strâns cele două familii. 

În dimineaţa zilei aceleia în care excelenta, dar arţăgoasa Mitz 
i-a dat cititorului o probă din savurosul ei fel de a vorbi, Francis 
Gordon veni să-şi facă obişnuita vizită la doamna Hudelson şi la 
fiicele ei — şi la fiica ei, ar corecta Loo, făcând pe supărata. Şi 
fusese primit, trebuie să spunem, de parcă ar fi fost idolul casei. 
E adevărat că nu era încă soţul lui Jenny. Dar Loo ţinea morţiş 
să-i fie de pe acum frate şi ce-i intra ei în cap cu greu mai putea 
fi clintit de acolo. 

Cât despre doctorul Hudelson, el se cocoţase în foişor încă de 
la patru dimineaţa. După ce venise cu întârziere la masă, ca şi 
Dean Forsyth, fusese văzut urcându-se în grabă pe terasă, tot ca 
Dean Forsyth, în clipa când soarele se desprindea din nori. La fel 
de preocupat ca şi rivalul său, doctorul nu părea dispus să se mai 
coboare de acolo. 

Şi totuşi, era cu neputinţă să se hotărască fără el marea 
problemă care urma să fie discutată în consiliul de familie. 

— Iată-l pe domnul Francis, pe nelipsitul domn Francis! strigă 
Loo, de îndată ce tânărul trecu pragul salonului. Zău, te-mpiedici 
de el la tot pasul! 

Francis Gordon se mulţumi s-o amenințe cu degetul şi, imediat 
ce se aşeză, conversaţia începu, simplă şi plină de voioşie 
firească. Cei de faţă vorbeau de parcă nu s-ar fi despărţit în ajun, 
şi, de fapt, cel puţin în gând, logodnicii nu se despărţiseră nici o 
clipă. Loo susţinea chiar că «nelipsitul Francis» era veşnic în 
casă, că dacă ieşea pe uşa dinspre stradă, făcea asta ca să se 
reîntoarcă prin uşa din grădină. 

Vorbiră şi de data aceasta despre ceea ce vorbeau zilnic: Jenny 
asculta ce spunea Francis, cu o seriozitate care nu răpea nimic 
din farmecul ei; făceau împreună planuri de viitor, a căror 
realizare părea că n-o să întârzie mult. Şi de ce s-ar fi gândit la o 
întârziere? Francis găsise de pe acum, în Lambeth Street, o casă 
frumuşică, tocmai bună pentru doi tineri însurăţei. Casa era 
situată în cartierul de apus, cu vedere spre Potomac, şi nu prea 
departe de Moris Street. Doamna Hudelson făgădui să se ducă s- 
o vadă şi, dacă avea să-i placă viitoarei locatare, s-o închirieze în 
nu mai puţin de o săptămână. Bineînţeles, Loo avea să-şi 
însoţească mama şi sora. N-ar fi admis nici în ruptul capului să le 
lipsească de părerea ei. 

— Dar domnul Forsyth ce face? spuse ea deodată. Nu era 
vorba să vină astăzi pe la noi? 

— Unchiul va sosi pe la patru, răspunse Francis Gordon. 

— Trebuie neapărat să vorbim şi cu el, observă doamna 
Hudelson. 

— Ştie şi n-o să întârzie la întâlnire. 

— Dacă nu vine, declară Loo, întinzând o mânuţă 
amenințătoare, o să aibă de-a face cu mine, şi n-o să scape 
uşor... 

— Şi domnul Hudelson?... întrebă Francis. Avem tot atâta 
nevoie de el, ca şi de unchiul. 

— Tata e în foişor, spuse Jenny. Vine imediat ce-l anunţăm. 

—  Îlchem eu, se oferi Loo. Urc şase etaje, cât ai clipi. 

Într-adevăr, era neapărată nevoie ca domnul Forsyth şi domnul 
Hudelson să fie de faţă. Nu era vorba oare să se fixeze data 
căsătoriei ? În principiu nunta trebuia făcută cât mai curând, cu 
condiţia, totuşi,ca domnişoara de onoare să aibă timp să-şi facă 
cea mai frumoasă rochie — o rochie lungă de domnişoară, mă 
rog! — pe care Loo ţinea s-o îmbrace în ziua aceea de neuitat. 

De aceea, Francis îşi îngădui să glumească: 

— Dar dacă n-o fi gata faimoasa rochie? 

— Atunci se amână nunta! declară Loo. 

Şi răspunsul ei fu însoţit de-un asemenea hohot de râs, încât nu 
se poate ca domnul Hudelson să nu-l fi auzit şi el din foişor. 

Totuşi, minutarul pendulei străbătea unul după altul spaţiile 
cadranului, iar domnul Dean Forsyth nu se ivea. Degeaba se 
aplecase Loo peste pervazul ferestrei, căutând să vadă poarta. 
Nici urmă de Forsyth!... Trebuia deci să se înarmeze cu cât mai 
multă răbdare, armă pe care Loo nu se pricepea deloc s-o 
mânuiască. 

— Cu toate astea, unchiul mi-a făgăduit... spuse Francis 
Gordon. Dar, de vreo câteva zile, nu ştiu ce are... 

— Sper că nu e bolnav, se sperie Jenny. 

— Nu... e îngrijorat... preocupat. Nu poţi să scoţi un cuvânt 
de la el. Nu ştiu ce-o fi având în cap... 

— Vreo bucăţică de stea! glumi Loo. 

— Şi cu soţul meu e la fel, spuse doamna Hudelson. 
Săptămână asta mi s-a părut mai preocupat ca oricând. Imposibil 
să-l scoţi din observator. Pesemne că se petrece ceva neobişnuit 
pe cer. 

—  Zău, răspunse Francis, m-aş simţi ispitit să cred şi eu aşa, 
după felul cum se comportă unchiul. Nu mai iese din observator; 
nu mai doarme; abia dacă mai mănâncă; uită ora mesei... 

— Ce încântată trebuie să fie Mitz! făcu Loo. 

— E mânioasă foc, mărturisi Francis, dar degeaba. Unchiu', 
care până acum se temea de mustrările ei, nu le mai dă nici o 
atenţie. 

— Exact ca la noi, zâmbi Jenny. Loo pare să-şi fi pierdut 
influenţa asupra lui papa... şi doar se ştie câtă influenţă avea! 

— Se poate, domnişoară Loo? întrebă Francis pe acelaşi ton. 

— E prea adevărat! răspunse fetiţa; dar, răbdare... răbdare! 
Până la urmă, Mitz şi cu mine o să-i punem la punct pe tata şi pe 
unchiul. 

—  Ce-or fi păţit amândoi? întrebă Jenny. 

— Pesemne că au pierdut vreo planetă prețioasă, continuă 
Loo. Dă Doamne s-o regăsească înainte de nuntă! 

— Noi glumim şi, până una-alta, domnul Forsyth nu vine, o 
întrerupse doamna Hudelson. 

— Şi s-a făcut patru şi jumătate, adăugă Jenny. 

— Dacă mai întârzie cinci minute, hotărî Francis Gordon, mă 
duc după el. 

In clipa aceea zbârnâi soneria de la intrare. 

— E domnul Forsyth! strigă Loo. Auzi-l! Sună fără oprire!... 
Ce mai sună!... Fac prinsoare că ascultă cum zboară vreo cometă 
şi nici nu observă că sună!... 

Era, într-adevăr, domnul Dean Forsyth, care intră aproape 
imediat în salon, unde Loo îl întâmpină cu mustrări din cele mai 
vii. 

— Aţi întârziat!... Aţi întârziat! Vreţi să vă certăm? 

— Bună ziua, doamnă Hudelson, bună ziua, Jenny, spuse 
domnul Forsyth, sărutând-o pe logodnica nepotului său. Bună 
ziua, repetă el, bătând-o uşor peste obraz pe Loo. 

Toate acestea le făcea cu un aer atât de distrat, încât se vedea 
cât de colo că, aşa cum bănuise Loo, domnul Dean Forsyth avea, 
după cum se spune, «mintea aiurea». 

— Unchiule, începu Francis Gordon, când am văzut că 
întârzii am crezut că ai uitat de întâlnirea noastră. 

—  Uitasem un pic şi vă rog să mă iertaţi, doamnă Hudelson. 
Din nefericire, Mitz mi-a adus aminte, aşa cum ştie ea. 

—  Bine-a făcut, declară Loo. 

— Fii înţelegătoare, micuță Miss!... Am nişte preocupări 
serioase... Poate că mă aflu în preajma uneia din cele mai 
interesante descoperiri... 

— Ca şi papa... se amestecă Loo. 

— Cum! exclamă Dean Forsyth, ridicându-se dintr-un salt, 
de parcă un arc l-ar fi aruncat din fundul fotoliului. Spuneţi că şi 
doctorul?... 

— Nu spunem nimic, domnule Forsyth, se grăbi să răspundă 
doamna Huedelson, temându-se, pe bună dreptate, să nu se 
ivească un nou prilej de rivalitate între soţul ei şi unchiul lui 
Francis Gordon. 

Apoi, ca să pună capăt incidentului, adăugă: 

— Loo, du-te de-l cheamă pe taică-tău. 

Uşoară ca o pasăre, fetiţa se repezi spre foişor. Iar dacă porni 
pe scară în loc să zboare pe fereastră, de vină era, fără îndoială, 
numai faptul că nu voia să-şi folosească aripile. 

Un minut mai târziu, domnul Sydney Hudelson îşi făcea 
intrarea în salon, cu o înfăţişare gravă, cu privirea obosită, cu 
faţa atât de roşie, încât te-ai fi putut teme de-o congestie. 

Dean Forsyth şi doctorul îşi strânseră mâinile fără convingere, 
cercetându-se unul pe altul cu priviri piezişe. Se priveau pe furiş, 
cu oarecare neîncredere. 

Dar, la urma urmei, cele două familii se întâlniseră ca să fixeze 
data căsătoriei — sau, dacă folosim limbajul lui Loo, a conjuncţiei 
astrelor Francis şi Jenny. Nu aveau deci decât să fixeze data. 

Fiindcă toţi erau de părere ca nunta să aibă loc cât mai curând 
cu putinţă, discuţia nu ţinu mult. 

Domnul Dean Forsyth şi domnul Hudelson îi acordau oare şi ei 
aceeaşi însemnătate? Mai degrabă s-ar fi putut crede că 
porniseră amândoi în urmărirea vreunui asteroid pierdut în 
spaţiu, întrebându-se fiecare dacă nu cumva celălalt e gata să-l 
regăsească. 

În orice caz, cei doi astronomi amatori nu se împotriviră ca 
nunta să fie fixată peste câteva săptămâni. Cum discuţia avea loc 
la 2l martie, hotărâră ca zi a nunţii data de 15 mai. 

Aşa, dacă se dădea puţin zor, ar fi putut să fie pus la punct 
până atunci şi noul apartament al mirilor. 

— Şi rochia să-mi fie gata, adăugă Loo, cât se poate de 
serioasă. 


IV CUM DOUĂ SCRISORI TRIMISE, UNA 
LA OBSERVATORUL DIN PITTSBURG, 
ALTA LA OBSERVATORUL DIN 
CINCINATII, AU FOST CLASATE LA 
DOSARUL BOLIZILOR. 


DOMNULUI DIRECTOR AL OBSERVATORULUI DIN PITISBURG, 
PENNSYLVANIA 


Whaston, 24 martie... 

«Domnule Director, 

Am onoare a vă aduce la cunoştinţă faptul următor, care poate 
interesa ştiinţa astronomică. In dimineaţa zilei de 16 martie, anul 
curent, am descoperit un bolid care traversa zona septentrională 
a cerului cu o viteză considerabilă. Traiectoria lui, vădit spre 
nord-sud, făcea cu meridianul un unghi de 3° 3l unghi pe care l- 
am putut măsura cu exactitate. Era ora şapte, treizeci şi şapte de 
minute şi douăzeci de secunde, când bolidul s-a ivit în obiectivul 
lunetei mele, şi ora şapte, treizeci şi şapte de minute şi douăzeci 
şi nouă de secunde, când a dispărut. De atunci, mi-a fost 
imposibil să-l mai revăd, cu toate minuţioasele cercetări pe care 
le-am făcut. lată de ce vă rog să binevoiţi a lua notă de această 
observaţie şi a-mi da dovada pentru prezenta scrisoare, care, în 
cazul când numitul meteor va fi din nou vizibil, îmi va asigura 
prioritatea acestei prețioase descoperiri. 

Primiţi, domnule Director, asigurarea înaltei mele 
considerațiuni şi socotiți-mă preaplecatul dvs. servitor. 


DEAN FORSYTH 22, 
Elisabeth Street. 


DOMNULUI DIRECTOR AL OBSERVATORULUI DIN CINCINATTI, 
OHIO 


Whaston, 24 Martie... 

«Domnule Director, 

În dimineaţa zilei de 16 martie, între orele şapte, treizeci şi 
şapte de minute şi douăzeci de secunde şi şapte, treizeci şi şapte 
de minute şi douăzeci şi nouă de secunde, am avut fericita şansă 

să descopăr un nou bolid în deplasare de la nord la sud, în zona 
septentrională a cerului, direcția sa aparentă nefăcând cu 
meridianul decât un Unghi de 3°31’. De atunci, n-am reuşit să 
mai prind traiectoria acestui meteor. Dar dacă se va ivi iar la 
orizontul nostru, lucru de care nu mă îndoiesc, mi se pare drept 
să fiu socotit autorul acestei descoperiri care merită să fie 
trecută în analele astronomice ale vremii noastre. În acest Scop, 
îmi iau libertatea de a vă adresa prezenta scrisoare, pentru care 
v-aş rămâne îndatorat dacă mi-aţi trimite o dovadă de primire. 

Primiţi domnule Director, împreună cu preaplecatele mele 
salutări, asigurarea respectuoaselor mele sentimente. 


DOCTOR SYDNEY HUDELSON 
17, Moriss Street. 


V ÎN CARE, DEŞI AU CERCETAT CU 
TOATĂ RÂVNA, DOMNUL DEAN 
FORSYTH ŞI DOCTORUL HUDELSON NU 
AFLĂ DECÂT DIN ZIARE VEŞTI DESPRE 
METEORUL LOR. 


La cele două scrisori de mai sus, trimise recomandat şi cu 
triplă pecete pe adresa directorilor de la observatorul din 
Pittsburg şi de la observatorul din Cincinatti, răspunsul îl formă 
câte o simplă notă de primire cu avizul de clasare al sus-ziselor 
scrisori. Cei interesaţi nici nu cerură mai mult. Amândoi erau 
aproape siguri că vor revedea curând bolidul. Refuzau să creadă 
că asteroidul s-ar fi pierdut în adâncul cerului, atât de departe 
încât să scape atracției terestre şi să nu mai reapară niciodată 
lumii sublunare. Nu! Supus unor legi categorice, el va reveni pe 
orizontul Whastonului, va putea fi zărit în trecere şi semnalat din 
nou, i se vor putea determina coordonatele şi va figura pe hărţile 
cerului, botezat cu gloriosul nume al descoperitorului. 

Dar cine era descoperitorul? Problemă deosebit de gingaşă, 
care ar fi pus în încurcătură însăşi dreptatea lui Solomon. În ziua 
reapariţiei  bolidului, două persoane aveau să-i revendice 
descoperirea. lar dacă Francis Gordon şi Jenny Hudelson ar fi 
cunoscut situaţia, e sigur că s-ar fi rugat amândoi cerului să facă 
în aşa fel ca nunta lor să aibă loc înainte de reîntoarcerea 
meteorului purtător de nenoroc. 

Şi e la fel de sigur că doamna Hudelson, Loo şi Mitz, împreună 
cu toţi prietenii celor două familii, s-ar fi alăturat din toată inima 
rugii lor. 

Dar nimeni nu ştia nimic; deşi se constata preocuparea 
crescândă a celor doi rivali, preocupare care nu putea fi însă 
explicată, nici un locatar al casei de pe Moriss Street, în afară de 
doctorul Hudelson, nu se sinchisea de cele petrecute în 
adâncurile firmamentului. Preocupări n-avea nimeni; treburi — 
da, şi încă destul de numeroase. Vizite şi complimente de primit 
şi de făcut, invitaţii de trimis, pregătirile de nuntă şi alegerea 
cadourilor, toate acestea, după micuța Loo, se puteau compara 
cu cele douăsprezece munci ale lui Hercule, şi nu mai exista nici 
un minut de pierdut. 

— Când se mărită fata mai mare, e foarte greu, spunea ea. 
Nu există încă obişnuinţa. Cu a doua fată, e mai simplu: te-ai 
obişnuit, şi nu te temi că o să uiţi ceva. De aceea, la mine totul o 
să meargă ca pe roate. 

— Ia te uită, răspundea Francis Gordon, domnişoara Loo se 
şi gândeşte la măritat? Am putea să aflăm şi noi cine e fericitul 
muritor? 

—  Vezi-ţi de însurătoarea cu soră-mea, se supără Loo. Ai 
destule treburi de făcut. Si nu te amesteca unde nu-ți fierbe oala! 

După cum făgăduise, doamna Hudelson se duse să vadă casa 
din Lambeth Street. Cât despre doctor, ar fi fost curată nebunie 
să te bizui pe el. 

— Cum o să faci tu, o să fie bine făcut, şi am toată 
încrederea în tine, îi răspunse el, la propunerea de-a merge să 
viziteze împreună viitoarea locuinţă a mirilor. Dealtfel, casa îi 
priveşte mai mult pe Francis şi pe Jenny. 

— Zău, papa, spuse Loo, oare ai de gând să nu te cobori din 
foişor nici în ziua nunţii? 

— Bada, Loo. 

— Şi îţi duci fiica la altar, de braţ? 

— Da, Loo. 

— Cu haină neagră şi cu vestă albă, cu pantaloni negri şi cu 
cravată albă? 

— Da, Loo. 

— i-o să vrei să-ți uiţi planetele: ca să asculţi cuvântarea pe 
care o va rosti cu multă emoție pastorul O'Garth? 

Da, Loo. Dar mai e până atunci! Şi fiindcă cerul e senin astăzi; 
cum rar se întâmplă, duceţi-vă fără mine. 

Doamna Hudelson, Jenny, Loo şi Francis Gordon îl lăsară deci 
pe doctor să-şi mânuiască luneta şi telescopul, pe când Dean 
Forsyth, fără îndoială, îşi mânuia şi el instrumentele în turnul de 
pe Elisabeth Street. Râvna aceasta dublă avea să le fie răsplătită 
oare, şi meteorul, zărit o dată, avea să le mai treacă pentru a 
doua oară prin faţa obiectivelor? 

Ca să meargă la casa din Lambeth Street, cei patru coborâră 
pe Moriss Street şi traversară piaţa Constituţiei, unde primiră, 
din mers, salutul politicosului judecător John Proth. Apoi urcară 

pe Exeter Street, aşa cum făcuse, cu câteva zile mai înainte, Seth 
Stanfort când o aşteptase pe Arcadia Walker, şi sosiră în 
Lambeth Street. 

Casa era cât se poate de plăcută, bine împărţită, după toate 
regulile confortului modern. In dos, o cameră de lucru şi o 
sufragerie dădeau într-o grădiniţă mică dar umbrită de fagi 
frumoşi şi înveselită de brazdele cu flori care începuseră să dea 
primii boboci de primăvară. Oficiile şi bucătăria se aflau la 
subsol, după moda anglo-saxonă. 

Primul etaj era la fel de bun ca parterul, şi Jenny nu putu decât 
să-şi felicite logodnicul că descoperise o locuinţă atât de plăcută, 
o vilă cu aspect atât de încântător. Doamna Hudelson împărtăşea 
părerea fiicei sale şi o asigura că n-ar fi putut găsi ceva mai bun 
în oricare alt cartier din Whaston. 

Aprecierea aceasta lăudabilă păru şi mai îndreptăţită când 
ajunseră la ultimul etaj al casei. Acolo, mărginită de o 
balustradă, se întindea o vastă terasă, de unde ochiul îmbrăţişa o 
privelişte minunată. Puteai vedea Potomacul curgând, iar peste 
apă se zărea târguşorul Steel, de unde Arcadia Walker venise la 
întâlnirea cu Seth Stanfort. 

Se mai zărea apoi întregul oraş, cu clopotniţele bisericilor, cu 
acoperişurile înalte ale instituţiilor, cu creştetele înverzite ale 
copacilor. 

— Iată piaţa Constituţiei, spuse Jenny, privind printr-un 
binoclu pe care, la sfatul lui Francis, şi-l luase cu ea... lată 
Moriss Street... Văd casa noastră, cu foişorul şi cu steagul care 
flutură în vânt!... Ia te uită! E cineva pe terasa foişorului. 

— Papa! ghici Loo fără şovăire. 

— Nu poate fi decât el, spuse doamna Hudelson. 

— Ele, afirmă fetiţa, care, fără să ceară voie măcar, luase 
binoclul, îl recunosc... Mânuieşte luneta... Şi-o să vedeţi că n-o 
să-i dea prin gând s-o îndrepte spre noi!... Ah, dacă am fi în 
Lună!... 

— Dacă îţi zăreşti casa, domnişoară Loo, o întrerupse 
Francis, nu cumva ai putea să vezi şi casa unchiului meu? 

— Ba da, răspunse Loo, dar lasă-mă puţin s-o caut... Am s-o 
recunosc uşor, după turn... Trebuie să fie într-acolo... Staţi... 
Bun! Iat-o! Am prins-o. 

Loo nu se înşela. Era chiar casa lui Dean Forsyth. 

— E cineva în turn... continuă ea, după ce privi atent. 

— Unchiul, nici vorbă, răspunse Francis. 

— Nue singur. 

— Omicron e cuel. 

— Şi nue nevoie să mai întrebăm ce fac, adăugă doamna 
Hudelson. 

— Fac ce face şi tata, spuse cu o nuanţă de tristeţe în glas 
Jenny, căreia rivalitatea latentă dintre Dean Forsyth şi doctorul 


166 


Hudelson nu-i dădea pace. 

Când sfârşiră de vizitat casa şi după ce Loo îşi exprimă pentru 
ultimă oară deplina satisfacţie, doamna Hudelson, cele două fete 
şi Francis Gordon se reîntoarseră în Moriss Street. Aveau de 
gând să încheie chiar a doua zi contractul cu proprietarul şi să se 
ocupe de mobilarea casei, în aşa fel încât să fie gata până la 15 
mai. 

În acest răstimp, domnul Dean Forsyth şi doctorul Hudelson n- 
aveau să-şi piardă nici ei vremea de pomană. Câtă oboseală fizică 
şi morală, câte observaţii prelungite în zilele şi în nopţile senine 
aveau să le ceară căutarea bolidului, care se încăpăţâna să nu se 
mai ivească la orizont!... 

Până acum, în ciuda zelului lor, cei doi astronomi nu izbutiseră 
să facă nimic. Meteorul nu mai putuse fi văzut, nici ziua, nici 
noaptea, deasupra Whastonului. 

— Oare o să mai treacă? ofta uneori Dean Forsyth, după o 
lungă şedere la ocularul telescopului. 

— O să treacă, îi răspundea Omicron, cu un calm de 
neclintit. Ba chiar vă pot spune: trece. 

— Atunci de ce nu-l vedem ? 

— Fiindcă nu e vizibil. 

— Trist lucru! ofta şi mai amar Dean Forsyth. Dar, în sfârşit, 
dacă e invizibil pentru noi, trebuie să fie invizibil pentru toată 
lumea... cel puţin în Whaston. 

— Asta e absolut sigur, afirma Omicron. 

Astfel judecau ei, şi aceleaşi cuvinte erau rostite în formă de 
monolog în foişorul doctorului Hudelson, şi el la fel de amărât 
din pricina insuccesului. 

Şi Dean Forsyth, şi doctorul Hudelson primiseră de la 
observatoarele din Pittsburg şi din Cincinatti răspuns la 
scrisoare. Se luase notă de comunicarea cu privire la apariţia 
unui bolid pe data de 16 martie în partea septentrională a 
orizontului din Whaston. Se adăuga că, până acum, fusese 
imposibilă regăsirea bolidului, dar că, dacă avea să fie zărit din 
nou, domnul Dean Forsyth şi, respectiv, domnul Sydney 
Hudelson aveau să fie de îndată înştiinţaţi. 

Bineînţeles, observatoarele răspunseseră separat, fără să ştie 
că cei doi astronomi amatori îşi atribuiau fiecare onoarea acestei 
descoperiri şi nici că îşi revendicau prioritatea asupra ei. 

După sosirea răspunsului, atât turnul din Elisabeth Street cât 
şi foişorul din Moriss Street s-ar fi putut lipsi de obositoarele lor 
cercetări. Observatoarele aveau instrumente mult mai puternice 
şi mai precise, iar dacă meteorul nu era o masă rătăcitoare, dacă 
se mişca pe o orbită precisă, dacă revenea, în sfârşit, în 
condiţiile în care fusese observat, lunetele şi telescoapele din 

Pittsburg şi Cincinatti l-ar fi prins, fără doar şi poate, în trecere. 
Domnii Dean Forsyth şi Sydney Hudelson ar fi procedat deci 
mult mai înţelept dacă l-ar fi lăsat pe seama savanților celor 
două instituţii. 

Dar domnii Dean Forsyth şi Sydney Hudelson erau astronomi şi 
nu înţelepţi. De aceea se încăpăţânară să-şi continue opera. Ba 
chiar făcură asta cu o înflăcărare din zi în zi mai sporită. Fără să- 
şi fi destăinuit unul altuia nimic din preocupările lor, presimţeau 
amândoi că urmăresc unul şi acelaşi vânat, şi teama de a nu 
rămâne în urmă nu le lăsa o clipă de tihnă. Gelozia le muşca 
inimile, iar relaţiile dintre cele două familii începuseră să se 
resimtă de pe urma acestei stări de spirit. 

Într-adevăr, familiile aveau de ce să fie neliniştite, căci, 
bănuielile celor doi astronomi devenind pe zi ce trece mai 
întemeiate, domnul Dean Forsyth şi doctorul Hudelson, odinioară 
atât de prieteni, nu mai călcau acum unul prin casa celuilalt. 

Ce situaţie grea pentru cei doi logodnici! Ei se vedeau, totuşi, 
în fiecare zi, căci, la urma urmei, uşa casei din Moriss Street nu 
era deloc închisă pentru Francis Gordon. Doamna Hudelson îi 
arăta mereu aceeaşi încredere şi aceeaşi prietenie; dar tânărul 
simţea că doctorul îi suportă prezenţa cu o vădită jenă. Era cu 
totul altceva însă când se pomenea despre Dean Forsyth în faţa 
lui Sydney Hudelson: doctorul pălea, apoi roşea, iar ochii îi 
aruncau fulgere, stinse imediat de căderea pleoapelor. Şi 
simptomele acestea regretabile, vădind o antipatie reciprocă, se 
manifestau aidoma şi la domnul Dean Forsyth. 

Doamna Hudelson încercase zadarnic să afle motivul răcelii, 
sau, mai mult chiar, al duşmăniei pe care cei doi foşti prieteni o 
resimţeau unul pentru celălalt. Soţul ei se mărginise să-i 
răspundă: 

— Inutil să-ţi spun: n-ai să poţi pricepe... dar nu m-aş fi 
aşteptat la un asemenea procedeu din partea lui Forsyth! 

Care procedeu? Imposibil să obţină vreo lămurire. Loo însăşi, 
Loo, copilul răsfăţat căruia totul îi era îngăduit, nu ştia nimic. Ea 
propusese să meargă la domnul Forsyth, în turn, ca să afle 
despre ce e vorba, dar Francis o făcuse să renunţe. 

«Nu, niciodată nu l-aş fi crezut pe Hudelson in stare de o 
asemenea purtare faţă de mine!» Acesta ar fi fost fără îndoială 
singurul răspuns pe care, după pilda doctorului, unchiul lui 
Francis s-ar fi îndurat să-l dea. Dovadă, felul în care Dean 
Forsyth îi răspunsese lui Mitz, când încercase să-l întrebe. 

— Nu te băga unde nu-ţi fierbe oala! îi spusese el, scurt şi 
cuprinzător. 

Din moment ce domnul Dean Forsyth cuteza să-i vorbească 
astfel temutei Mitz, însemna că situaţia era cu adevărat gravă. 

Cât despre Mitz, ea rămăsese urluită, ca să folosim limbajul ei, 
şi povestea că trebuise, ca să nu răspundă tare unei asemenea 

neobrăzări, să-şi muşte limba până la os. În privinţa lui Dean 
Forsyth, Mitz avea o părere clară şi n-o ascundea nimănui. 
Pentru ea, domnul Forsyth era nebun, lucru care lămurea pe 
deplin poziţiile incomode pe care astronomul era silit să le ia ca 
să privească prin lunetele lui, mai ales când unele observaţii la 
zenit îl obligau să-şi ţină capul răsturnat pe spate. Mitz bănuia 
că, din pricina poziţiei acesteia, domnului Forsyth i s-ar fi rupt 
ceva, în coloana cerebrală. 

Dar nu există secret, oricât de bine ar fi el tăinuit, despre care 
să nu se afle ceva. Şi se află în sfârşit despre ce era vorba, 
printr-o indiscreţie a lui Omicron. Stăpânu-său descoperise un 
bolid extraordinar şi se temea ca doctorul Hudelson să nu fi 
făcut şi el aceeaşi descoperire. 

Iată deci cauza acestei certe ridicule! Un meteor! Un bolid, un 
aerolit, o stea căzătoare, o piatră, un bolovan, dacă vreţi, dar tot 
piatră la urma urmei, o simplă piatră din pricina căreia risca să 
se răstoarne carul nupţial al lui Francis şi Jenny. 

De aceea Loo nu se sfia deloc să trimită «la dracu toţi meteorii, 
şi, odată cu ei, toată mecanica cerească!» 

Timpul trecea, totuşi... zi cu zi, luna martie se termină şi făcu 
loc lunii aprilie. Curând, avea să vină ziua fixată pentru nuntă. 
Dar n-avea să se mai întâmple oare nimic până atunci?... Până 
una alta, neplăcuta rivalitate se întemeia doar pe bănuieli, pe 
presupuneri. Dar ce avea să urmeze, dacă vreun eveniment 
neprevăzut ar fi făcut-o oficială şi sigură, dacă un brânci îi 
arunca pe cei doi rivali unul împotriva altuia? 

Temerile acestea, destul de întemeiate, nu întrerupseseră însă 
pregătirile de nuntă. Totul urma să fie gata la timp, până şi 
frumoasa rochie a domnişoarei Loo. 

Primele două săptămâni ale lunii aprilie se scurseră în condiţii 
atmosferice de nesuferit: ploaie, vânt, un cer îmbâcsit de nori 
groşi care nu se mai isprăveau. Nu se iviră nici soarele, care 
descria atunci o curbă destul de ridicată deasupra orizontului, 
nici luna, aproape plină, care ar fi trebuit să lumineze spaţiul, 
nici, a fortiori!, meteorul dispărut. 

Doamna Hudelson, Jenny şi Francis Gordon, însă, nici gând să 
se plângă pentru faptul că nu se puteau face observaţii 
astronomice. lar Loo, care ura vântul şi ploaia, nu se bucura 
niciodată de seninătatea cerului pe cât se bucura acum că 
vremea urâtă stăruie mereu. 

— De-ar ţine aşa până la nuntă, repeta ea, şi dacă trei 
săptămâni de-acum încolo nu s-ar mai vedea nici soarele, nici 
luna, nici steaua cea mai măruntă, bine ar mai fi! 

În ciuda acestor dorinţe, vremea urâtă se sfârşi; în noaptea de 
15 spre 16 aprilie condiţiile atmosferice se schimbară. Vântul, 


1 A fortiori — expresie latină: cu atât mai mult. 

care bătea dinspre nord, alungă toţi norii, şi cerul îşi regăsi 
deplina lui seninătate. 

Domnul Dean Forsyth din turn, doctorul Hudelson din foişor 
reîncepură să scotocească firmamentul deasupra oraşului 
Whaston, de la orizont până la zenit. 

Mai trecu oare meteorul prin faţa lunetelor?... Există motive 
serioase să credem că nu, judecând după feţele posomorâte ale 
celor doi astronomi. Dispoziţia lor, la fel de proastă, dovedea un 
eşec dublu şi asemănător. Şi, într-adevăr, cel care ar fi judecat 
aşa n-ar fi greşit. Nu, domnul Sydney Hudelson nu mai zărise 
nimic în imensitatea cerului, şi nici domnul Dean Forsyth. Oare 
fusese vorba numai de un meteor hoinar, scăpat pentru 
totdeauna de atracţia Pământului ? 

O notă apărută în ziarele din 19 aprilie veni să hotărască în 
privinţa aceasta. Redactată de observatorul din Boston, era 
astfel concepută: 

«Alaltăieri, vineri 17 aprilie, la ora nouă, nouăsprezece minute 
şi nouă secunde seara, un bolid de-o mărime uimitoare a 
străbătut partea de vest a cerului cu o viteză vertiginoasă. Cu 
totul neobişnuit şi în acelaşi timp îmbucurător pentru oraşul 
Whaston este faptul că, după cât se pare, meteorul a fost 
descoperit în aceeaşi zi şi la aceeaşi oră de doi dintre cetăţenii 
de frunte ai acestui oraş. 

După observatorul din Pittsburg, bolidul ar fi, într-adevăry cel 
pe care i l-a semnalat la data de 24 martie domnul Dean Forsyth, 
iar după observatorul din Cincinatti, cel pe care i l-a semnalat, la 
aceeaşi dată, doctorul Sydney Hudelson. Domnii Dean Forsyth şi 
Sydney Hudelson locuiesc amândoi la Whaston, unde sunt 
cunoscuți şi foarte respectați». 


VI CARE CUPRINDE UNELE VARIAŢII 
MAI MULT SAU MAI PUŢIN FANTEZISTE 
DESPRE METEORI ÎN GENERAL, ŞI ÎN 
SPECIAL DESPRE BOLIDUL A CĂRUI 
DESCOPERIRE ŞI-O DISPUTĂ DOMNII 
FORSYTH ŞI HUDELSON 


Dacă există continent îndreptăţit să fie mândru de ţinuturile 
care îl compun, ca un tată de copiii lui, apoi acesta nu poate fi 
decât America de Nord. Dacă vreo republică se poate mândri cu 
vreunul din statele care o compun, aceasta nu poate fi decât 
Statele Unite ale Americii. Dacă vreunul din cele cincizeci şi unu 

de state, ale căror cincizeci şi una de stele formează colţul 
drapelului federal, se poate mândri cu vreuna din metropolele 
sale, aceasta nu poate fi decât Virginia, cu capitala Richmond. Şi 
dacă, în sfârşit, vreun oraş din Virginia se poate mândri cu fiii 
lui, acesta e oraşul Whaston, unde s-a făcut epocala descoperire 
care va ocupa un loc de frunte în analele astronomice ale 
secolului! 

Aceasta era cel puţin părerea unanimă a locuitorilor din 
Whaston. 

E lesne de înţeles că ziarele, cel puţin cele din Whaston, 
publicară cele mai entuziaste articole despre Dean Forsyth şi 
despre doctorul Hudelson. Faima acestor doi iluştri cetăţeni nu 
se răsfrângea oare asupra întregului oraş? Care dintre locuitori 
nu-şi avea partea lui de glorie? Numele Whastonului n-avea să fie 
de-acum încolo indisolubil legat de această descoperire? 

La americani, unde curentele de opinii se nasc cu atâta 
uşurinţă şi cu atâta patimă, efectul articolelor ditirambice începu 
curând să se facă simţit. Cititorul să nu se mire deci — iar de se 
va mira, va fi obligat să ne creadă pe cuvânt — dacă vom afirma 
că, din ziua aceea, locuitorii din Whaston se îndreptară în valuri 
zgomotoase şi înflăcărate spre locuinţele astronomilor din Moriss 
Street şi din Elisabeth Street. Nimeni nu cunoştea rivalitatea 
care exista între Dean Forsyth şi doctorul Hudelson. Entuziasmul 
public îi unea în această împrejurare. Pentru toţi, numele lor 
erau şi rămâneau de nedespărţit în vecii vecilor, într-atâta de 
nedespărţite încât, după mii de ani, viitorii istorici vor afirma 
poate că au fost purtate de un singur om! 

Până ce timpul să îngăduie verificarea temeiului unor 
asemenea presupuneri, Dean Forsyth trebui să apară pe terasa 
turnului şi Sydney Hudelson pe terasa foişorului, ca să răspundă 
aclamaţiilor mulţimii. Şi în timp ce uralele se înălţau spre ei, 
amândoi făcură plecăciuni pline de recunoştinţă. 

Totuşi, un observator ar fi putut constata că atitudinea lor nu 
exprima o bucurie curată. O umbră le întuneca triumful, aşa cum 
un nor întunecă soarele. Privirea piezişă a lui Dean Forsyth se 
îndrepta spre foişor şi privirea piezişă a doctorului Hudelson 
spre turn. Fiecare dintre ei îl vedea pe celălalt răspunzând la 
aplauzele publicului whastonian şi găsea mai puţin plăcute 
aplauzele care îi erau adresate, din pricina celor care răsunau în 
cinstea rivalului. 

În realitate, aplauzele acestea erau identice. Mulțimea nu făcea 
nici o deosebire între cei doi astronomi. Dean Forsyth fu la fel de 
aclamat ca şi doctorul Hudelson, de aceiaşi cetăţeni care trecură 
prin faţa celor două case. 

Ce-şi spuneau oare Francis Gordon şi Mitz, pe de o parte, 
doamna Hudelson, Jenny şi L.oo, pe de altă parte, când aplauzele 
făceau să răsune strada? Se temeau cumva ca nota trimisă 

ziarelor de către observatorul din Boston să n-aibă urmări 
supărătoare? Ceea ce fusese o taină până atunci era acum dat pe 
faţă. Domnul Forsyth şi domnul Hudelson îşi recunoşteau oficial 
rivalitatea. Nu se putea crede oare că amândoi vor revendica, 
dacă nu beneficiul, măcar cinstea acestei descoperiri, şi că de- 
aici va putea izbucni o ceartă foarte rău venită pentru ambele 
familii? 

Sentimentele pe care doamna Hudelson şi Jenny le încercară 
pe când mulţimea manifesta în faţa casei lor sunt uşor de 
imaginat. Dacă doctorul se urcase pe terasa foişorului, în schimb 
ele se feriseră să apară în balcon. Cu inima strânsă, priviseră 
amândouă de după perdele manifestaţia care nu prevestea nimic 
bun. Dacă domnii Forsyth şi Hudelson, îmboldiţi de un absurd 
sentiment de invidie, şi-ar disputa meteorul, publicul n-are să 
treacă de partea unuia sau a celuilalt? Fiecare îşi va avea 
partizanii lui şi, în mijlocul fierberii care va domni atunci în oraş, 
ce ieşire vor afla cei doi viitori soţi, acest Romeo şi această 
Julietă, dintr-o ceartă ştiinţifică în stare să le învrăjbească 
familiile? 

Cât despre Loo, ea era furioasă. Vroia să deschidă fereastra, să 
ocărască publicul, şi murea de ciudă că n-are la îndemână un 
furtun ca să stropească mulţimea şi să înece uralele în torente de 
apă rece. Cu greu izbutiră doamna Hudelson şi Jenny să-i mai 
domolească indignarea. 

În casa de pe Elisabeth Street situaţia era identică. Francis 
Gordon ar fi dorit şi el din toată inima să-i trimită la dracu pe 
entuziaştii care riscau să agraveze situaţia şi aşa destul de 
încordată. Nici el nu se arătă la fereastră, pe când Forsyth şi 
Omicron primeau uralele din turn, dovedind cea mai deşartă 
vanitate. 

Aşa cum doamna Hudelson trebuise să domolească indignarea 
lui Loo, Francis Gordon trebuise să abată furiile temutei Mitz. 
Mitz voia pur şi simplu să măture mulţimea şi, în gura ei, 
ameninţarea aceasta nu suna deloc a glumă. Nici o îndoială că 
unealta pe care o mânuia zilnic cu atâta virtuozitate ar fi devenit 
o armă cumplită în mâinile ei. Or, să primeşti cu lovituri de 
mătură nişte oameni veniţi să te aclame, ar fi însemnat, oricum, 
prea mult! 

— Ah, dragul meu, strigă bătrâna Mitz, urlătorii ăştia n-or fi 
cumva ţicniţi? 

— Parcă aşa aş crede şi eu, Mitz, îi răspunse Francis 
Gordon. 

— Şi zbiară atâta din pricina unui pietroi care se plimbă pe 
cer? 

— Chiar aşa, Mitz. 

— Un mitior? 

— Un meteor, Mitz, o îndreptă Francis, abia stăpânindu-şi 
râsul. 

— Păi eu ce spun? Un mitior, repetă Mitz, cu convingere. Of, 
dacă le-ar cădea în cap şi-ar strivi vreo şase din ei!... Zău, te 
întreb pe tine care le ştii pe toate, la ce foloseşte un mitior? 

— La stârnit certuri între familii, declară Francis Gordon, în 
timp ce afară uralele se înteţeau. 

Dar de ce nu acceptau cei doi vechi prieteni să-şi împartă 
bolidul? Doar nu exista nici un avantaj material, nici un profit 
bănesc de pe urma lui. Nu putea fi vorba decât despre o glorie 
platonică. Atunci, de ce să nu lase neîmpărţită o descoperire de 
care le-ar fi rămas legate numele până în vecii vecilor? De ce? 
Pur şi simplu fiindcă era vorba de amor propriu şi de vanitate. 
lar când intră în horă amorul propriu, când se amestecă 
vanitatea, cine ar mai fi în stare să-i facă pe oameni să judece? 

Dar, în sfârşit, e o faptă atât de grozavă să zăreşti un meteor? 
Descoperirea lui nu se datoreşte numai întâmplării? Dacă bolidul 
n-ar fi fost atât de cumsecade încât să traverseze câmpul vizual 
al instrumentelor lui Dean Forsyth şi Sydney Hudelson chiar în 
clipa când ei priveau prin ocular, ar fi putut fi văzut de cei doi 
astronomi care, într-adevăr, se credeau prea mult? 

Dealtfel, nu trec oare, zi şi noapte, sute, mii de bolizi, de 
asteroizi, de stele căzătoare? Ba chiar — ar putea fi ele 
numărate, globurile acestea de foc, care îşi trasează cu duiumul 
traiectoriile capricioase pe fundalul întunecat al cerului? Şase 
sute de milioane, iată, după savanţi, numărul meteorilor care 
străbat atmosfera Pământului într-o singură noapte, adică o mie 
şi două sute de milioane în douăzeci şi patru de ore. Corpurile 
acestea luminoase trec deci cu miliardele, iar, după spusele lui 
Newton, zece până la cincisprezece milioane ar fi vizibile cu 
ochiul liber. 

„Altminteri, scria «Punch», singurul ziar din Whaston care lua 
lucrurile în glumă, să găseşti un bolid pe cer e intrucâtva mai 
uşor decât să găseşti un bob de grâu într-un lan de grâu; şi nu 
exagerăm deloc spunând despre cei doi astronomi ai noştri că 
vântură cam prea mult snopii în legătură cu o descoperire în faţa 
căreia nu prea e cazul să te descoperi. " 

Dar dacă Punch, ziar satiric, folosea prilejul acesta ca să-şi 
desfăşoare verva hazlie, confrații lui, mai serioşi, departe de a-l 
imita, etalau o ştiinţă tot atât de proaspăt dobândită pe cât era în 
stare să stârnească invidia profesioniştilor celor mai cu vază. 

„Kepler, spunea «Whaston Standard», credea că bolizii provin 
din exhalaţiile terestre. Dar pare mai aproape de adevăr faptul 
că fenomenele acestea nu sunt decât aeroliţi, la care s-au 
constatat întotdeauna urmele unei arderi puternice. Incă de pe 
vremea lui Plutarh, ei începuseră să fie socotiți drept mase 
minerale care se prăbuşesc pe solul globului nostru, când sunt 


173 


prinşi în trecere de atracţia terestră. Studiul bolizilor arată că 
substanţa lor nu diferă deloc de a mineralelor cunoscute nouă şi 
că, în ansamblul lor, ei cuprind aproape o treime din corpurile 
simple. Dar câtă diversitate prezintă amestecul acestor 
elemente! Părticelele constitutive sunt când mici ca pilitura de 
fier, când mari ca boabele de mazăre sau ca alunele, de o 
duritate deosebită şi arătând la spărturi urme de cristalizare. 
Există unii care sunt formați numai din fier în stare nativă, 
amestecat uneori cu nichel, şi pe care oxidarea nu l-a vătămat 
deloc." 

Foarte adevărat, e drept, ceea ce Whaston Standard aducea la 
cunoştinţă cititorilor săi. In acelaşi timp Daily Whaston insista 
asupra atenţiei pe care învățații antici şi moderni au acordat-o 
întotdeauna acestor pietre meteorice. Ziarul scria: 

„Diogene din Apollonia nu pomenea oare de un bolovan 
incandescent, mare cât o piatră de moară, a cărui cădere lângă 
Aegos Potamos i-a înspăimântat pe locuitorii Traciei? Dacă un 
asemenea bolid ar cădea peste clopotniţa bisericii Saint-Andrew, 
ar dărâma-o până la temelie. În privința aceasta, fie-ne îngăduit 
să amintim câteva din pietrele care, venite din adâncurile 
spațiului şi intrate în cercul atracției Pământului, au fost culese 
de pe sol înainte de era noastră; aşa-numita «piatră a fulgerului» 
adorată ca simbol al Cibelei în Galatia şi transportată la Roma, 
ca şi o alta găsită în Siria, şi consacrată cultului soarelui; «scutul 
sfânt» cules pe vremea domniei lui Numa; «piatra neagră» 
păstrată cu atâta grijă la Mecca; «piatra trăsnetului» care a 
servit la făurirea faimoasei spade a lui Antar. De la începutul erei 
noastre, sumedenie de aeroliți au fost descriși, împreună cu 
împrejurările care le însoțeau căderea: o piatră de două sute 
şaizeci de livre a căzut la Ensisheim, în Alsacia; o piatră de un 
negru metalic, având forma şi mărimea unui cap de om, a căzut 
pe muntele Vaison, în Provence; o piatră de şaptezeci şi două de 
livre, împrăştiind o duhoare de sulf, piatră care părea făcută din 
spumă de mare, a căzut la Larini, în Macedonia; o piatră atât de 
fierbinte, încât era imposibil s-o atingi cu mâna, a căzut la Luce, 
lângă Chartres, în 1763. Şi poate că ar fi locul să amintim bolidul 
care, în 1803, a căzut în aşezarea normandă de la Laigle şi 
despre care Humboldt spune următoarele: 

«La ora unu după-amiază, pe un cer cât se poate de senin, a 
fost văzut un mare bolid, mișcându-se de la sud-est spre nord- 
est. Peste câteva minute se auzi, timp de cinci sau şase minute, O 
explozie pornită dintr-un norişor negru aproape nemișcat, 
explozie urmată de trei sau patru bubuituri şi de un zgomot care 
ar fi putut fi comparat cu nişte pocnituri de flinte însoțite de 
bătaia a numeroase tobe. Fiecare bubuitură desprindea din norul 
cel negru o parte din vaporii care îl formau. În locul acela nu a 
fost remarcat nici un fenomen luminos. Peste o mie de pietre 

căzură pe o suprafaţă eliptică a cărei axă mare, îndreptată de la 
sud-est spre nord-vest, măsura unsprezece kilometri lungime. 
Pietrele fumegau şi erau încinse, fără a avea flăcări. S-a 
constatat că ele erau mai uşor de spart la câteva zile după 
cădere decât mai târziu»". 

Daily Whaston continua pe acest ton pe mai multe coloane, 
înşiruind o mulţime de amănunte care dovedeau cel puţin cât de 
conştiincioşi îi erau redactorii. 

Dealtfel, nici celelalte ziare nu se lăsară mai prejos. Fiindcă 
astronomia era la ordinea zilei, vorbeau toate despre astronomie, 
iar dacă, după atâta cerneală risipită, s-ar mai fi găsit vreun 
whastonian care să nu fie tare în problema bolizilor, ziarele n-ar 
fi avut nici o vină. 

La informaţiile date de Daily Whaston, Whaston News le 
adăuga pe ale sale. Ziarul evoca amintirea globului de foc, cu un 
diametru dublu faţă de al lunii pline, care, în 1854, a fost zărit 
rând pe rând la Hurworth, la Darlington, la Durham, la Dundea, 
şi a trecut fără să explodeze de la un orizont la altul, lăsând în 
urma lui o dâră luminoasă, aurie, lată, compactă şi tăind cu 
vioiciune albastrul întunecat al cerului. Aminti apoi că, dacă 
bolidul din Hurtworth n-a explodat, nu tot aşa s-a întâmplat cu 
cel care, la 14 mai 1864, i s-a arătat unui observator din Castillon, 
Franţa. Deşi meteorul n-a fost vizibil decât cinci secunde, viteza 
lui era atât de mare, încât, în acest scurt răstimp, a descris un 
arc de şase grade. Culoarea lui, la început albastră-verzuie, a 
devenit apoi albă şi nespus de strălucitoare. Între explozie şi 
perceperea zgomotului, s-au scurs trei până la patru minute, 
ceea ce presupune o distanţă de şaizeci până la optzeci 
kilometri. Trebuie că violenţa exploziei a fost, deci, cu mult 
superioară celor mai puternice explozii care se pot produce la 
suprafaţa globului. Cât priveşte mărimea bolidului calculată 
după înălţimea lui, diametrul i-a fost socotit ca având nu mai 
puţin de o mie cinci sute de picioare; bolidul parcurgea peste o 
sută treizeci de kilometri pe secundă, viteză infinit superioară 
aceleia cu care se deplasează pământul în mişcarea lui de 
translație în jurul soarelui. 

Veni apoi rândul lui Whaston Morning, apoi al lui Whaston 
Evening, acest din urmă ziar tratând mai ales chestiunea 
bolizilor, foarte numeroşi altminteri şi aproape în întregime 
compuşi din fier. Ziarul le reamintea cititorilor că una din aceste 
mase meteorologice, găsită în câmpiile Siberiei, cântărea nu mai 
puţin de şapte sute de kilograme; că o alta, descoperită în 
Brazilia, cântărea până la şase mii de kilograme; că o a treia, 
grea de patrusprezece mii de kilograme, fusese găsită la Olympe, 
în Tucuman; că încă una, în sfârşit, căzută lângă Duranzo, în 
Mexic, atingea greutatea enormă de nouăsprezece mii de 
kilograme! 

De fapt, nu ne-am depărta prea mult de adevăr dacă am spune 
că o parte a populaţiei whastoniene se cam înfricoşă citind unele 
din aceste articole. Pentru că fusese zărit în condiţiile ştiute, şi la 
o distanţă care trebuia să fie considerabilă, meteorul domnilor 
Forsyth şi Hudelson trebuia să aibă dimensiuni probabil cu mult 
mai mari decât ale bolizilor de la Tucuman şi de la Duranzo. Cine 
ştie dacă mărimea lui nu egala, sau poate chiar depăşea, 
mărimea aerolitului de la Castillon, al cărui diametru fusese 
evaluat la o mie cinci sute de picioare? Vă puteţi închipui 
greutatea unei asemenea mase! lar dacă numitul meteor se ivise 
la zenitul oraşului Whaston, însemna că oraşul e situat sub 
traiectoria lui. Dacă traiectoria avea forma unei orbite, atunci 
bolidul avea să treacă din nou; neapărat, pe deasupra oraşului. 
Ei bine, dacă tocmai în clipa aceea, dintr-un motiv oarecare, 
bolidul se oprea din goana lui, tocmai Whastonul avea să fie lovit 
cu o violenţă de neînchipuit! Acum ori niciodată trebuia spusă 
răspicat whastonienilor care n-o ştiau încă şi amintită celor care 
o cunoşteau — această cumplită lege a forţei vii: masa înmulțită 
cu pătratul vitezei, viteză care, după legea şi mai 
înspăimântătoare încă a căderii corpurilor şi pentru un bolid 
căzând de la patru sute de kilometri înălţime, ar fi de aproape 
trei mii de metri pe secundă, în clipa când s-ar izbi de suprafaţa 
solului. 

Presa whastoniană ştiu să-şi facă din plin datoria şi niciodată, 
trebuie să recunoaştem, ziarele n-au făcut atâta risipă de 
formule matematice. 

Încetul cu încetul, o oarecare teamă se abătu deci asupra 
oraşului. Primejdiosul şi ameninţătorul bolid deveni subiectul 
tuturor discuţiilor în piaţă, în adunări şi în casele oamenilor. 
Partea femeiască a populaţiei, mai ales, nu mai visa decât 
biserici strivite şi case nimicite. Cât despre bărbaţi, ei socoteau 
că e mai elegant să dea din umeri, dar dădeau din umeri fără 
prea multă convingere. Zi şi noapte, se poate spune, în piaţa 
Constituţiei ca şi în cartierele mai de sus ale oraşului, se adunau 
necontenit grupuri de oameni. Vremea, rea sau bună, nu 
constituia o piedică pentru observatori. Opticienii nu mai 
vânduseră niciodată atâtea lunete, binocluri şi alte instrumente 
optice! Niciodată cerul nu fusese atât de atent privit de ochii 
neliniştiţi ai populaţiei whastoniene! Fie că meteorul se vedea 
sau nu, primejdia exista în fiecare ceas, ca să nu spunem în 
fiecare minut sau în fiecare secundă. 

Dar, va spune cititorul, primejdia aceasta ameninţa deopotrivă 
şi alte regiuni şi, odată cu ele, oraşele, târgurile, satele şi 
cătunele aflate sub traiectorie. Fireşte că da. Dacă, după cum se 
bănuia, bolidul dădea roată globului nostru, toate punctele 
situate sub orbita lui erau la fel de amenințate. Totuşi, 
Whastonul deţinea recordul spaimei, dacă e să acceptăm 

expresia aceasta ultra-modernă, iar unicul motiv îl constituia 
faptul că aici fusese văzut bolidul pentru prima oară. 

Exista totuşi un ziar care se împotrivi molimei şi refuză până la 
capăt să ia lucrurile în serios. Ziarul acesta nu se arătă deloc 
binevoitor faţă de domnii Forsyth şi Hudelson pe care, în glumă, 
îi socotea responsabili de răul care ameninţa oraşul. 

„De ce s-au amestecat cei doi amatori? spunea «Punch». Ce 
nevoie aveau să gâdile spațiul cu lunetele şi cu telescoapele lor? 
Nu puteau să lase firmamentul liniştit şi să nu-i zgândăre stelele? 
Oare nu există destui, nu există Chiar prea mulţi savanți 
adevăraţi care se amestecă unde nu le fierbe oala şi se strecoară 
indiscreţi în zonele interstelare? Corpurile cereşti sunt foarte 
pudice şi nu le place să fie privite prea de aproape. Da, oraşul 
nostru e ameninţat, nimeni nu se mai află acum în siguranţă, şi, 
pentru situaţia aceasta, nu există leac. Se pot face asigurări 
împotriva focului, a grindinei, a cicloanelor... încercaţi numai să 
vă asiguraţi împotriva căderii unui bolid, poate de zece ori mai 
mare decât Whastonul nostru... lar dacă s-o nimeri să explodeze 
în cădere, ceea ce se întâmplă destul de des cu drăcoveniile 
astea, oraşul întreg va fi bombardat, ba chiar incendiat, dacă 
proiectilele vor fi incandescente! În orice caz, nimicirea totală 
pândeşte scumpul nostru oraş, ce să ne mai dăm după deget! 
Scape cine poate! Scape cine poate!... Dar, ne mai întrebăm, de 
ce n-or fi stat domnii Forsyth şi Hudelson liniștiți în casele lor, în 
loc să spioneze meteorii ? Ei, prin indiscreţția lor, i-au provocat şi 
i-au atras prin intrigile lor vinovate. Dacă Whastonul va fi 
nimicit, dacă va fi strivit sau ars de bolid, vina va fi a lor, şi ei vor 
trebui să tragă toate ponoasele!... Căci, într-adevăr, îl întrebăm 
pe oricare cititor cu adevărat impartial, adică pe toți abonaţii lui 
«“Whaston Punch», la ce folosesc astronomii, astrologii, 
meteorologii şi alte animale al căror nume se termină în og? A 
ieşit vreodată ceva bun din lucrările lor?... A pune întrebarea 
înseamnă a da şi răspunsul, şi, în ceea ce ne priveşte, stăruim 
mai mult ca oricând în convingerile noastre binecunoscute şi atât 
de perfect exprimate prin această sublimă frază, datorată 
geniului unui francez, ilustrul Brillat-Savarin: «Descoperirea 
unui nou fel de mâncare contribuie mai mult la fericirea omenirii 
decât descoperirea unei stele!» Cât de puțină stimă le-ar fi 
acordat Brillat-Savarin celor doi făcători de rele care nu se sfiesc 
să atragă asupra ţării lor cele mai rele cataclisme, numai pentru 
plăcerea de a descoperi un simplu bolid?” 

VII ÎN CARE O VOM VEDEA PE DOAMNA 
HUDELSON ADÂNC MÂHNITĂ DE 
ATITUDINEA DOCTORULUI ŞI O VOM 
AUZI PE MITZ CERTÂNDU-ŞI STĂPÂNUL 
CU TOATĂ ASPRIMEA 


Ce au răspuns Dean Forsyth şi doctorul Hudelson la glumele 
lui Whaston Punch? Absolut nimic, şi asta pentru binecuvântatul 
motiv că habar n-aveau despre articolul necuviinciosului ziar. Să 
nu afli lucrurile neplăcute, care se spun despre tine, e cel mai 
sigur mijloc de-a nu suferi, ar fi spus domnul de La Palice cu o 
neîndoielnică înţelepciune!. Totuşi, glumele acestea mai mult sau 
mai puţin spirituale nu prea sunt plăcute celor care le formează 
ţinta, şi dacă în cazul de faţă persoanele vizate n-au avut 
cunoştinţă de ele, nu la fel se poate spune despre rudele şi 
prietenii lor. Mitz, îndeosebi, era furioasă. Să-i învinuiască 
stăpânul că a atras bolidul care ameninţa securitatea oraşului!... 
După ea, domnul Dean Forsyth ar fi trebuit să-l cheme pe autorul 
articolului în faţa judecătorului John Proth, care l-ar fi 
condamnat la mari despăgubiri, fără să mai punem la socoteală 
temniţa pe care ar fi meritat-o pentru insinuările lui 
calomnioase. 

Cât despre Loo, ea luă lucrurile în serios şi, fără să şovăie, 
dădu dreptate ziarului Whaston Punch. 

— Da, are dreptate, spunea ea. Ce le-a venit domnului Forsyth 
şi lui papa să descopere piatra asta blestemată ? Fără ei, ar fi 
trecut neobservată, ca atâtea altele care nu ne-au făcut nici un 
Tău. 

Răul, sau mai bine-zis nenorocirea la care se gândea Loo, era 
inevitabila rivalitate care avea să existe între unchiul lui Francis 
şi tatăl lui Jenny, cu toate consecinţele ei, tocmai în ajunul unei 
căsătorii care trebuia să strângă şi mai mult legăturile dintre 
cele două familii. 

Temerile ei erau întemeiate şi ceea ce trebuia să se întâmple se 
întâmplă. Atâta vreme cât Dean Forsyth şi doctorul Hudelson 
avuseseră numai bănuieli reciproce, nu izbucni cearta. Relaţiile 
lor se răciseră, ei evitaseră să se întâlnească, dar lucrurile nu 
ajunseseră mai departe. Acum însă, de când cu nota 
observatorului din Boston, fusese stabilit în mod public că 
descoperirea aceluiaşi meteor aparţinea celor doi astronomi din 
Whaston. Ce le rămânea de făcut ? Să revendice fiecare din ei 
întâietatea descoperirii? Se vor isca, pe această temă, discuţii 


1 În franceză, expresia «un adevăr al lui La Palice» înseamnă 
un adevăr simplu, evident, care sare în ochi. (n.r.) 

particulare, sau chiar polemici răsunătoare cărora presa 
whastoniană le va da fără doar şi poate o ospitalitate 
binevoitoare? 

Nu se ştia încă, şi viitorul singur avea să răspundă la aceste 
întrebări. Sigur, în orice caz, e că nici domnul Dean Forsyth, nici 
doctorul Hudelson nu mai pomeneau o vorbă despre nunta a 
cărei dată se apropia prea încet după dorinţa celor doi logodnici. 
Când se pomenea de nuntă în faţa unuia din cei doi astronomi, ei 
îşi aminteau imediat că mai au ceva de terminat în observator. 
Dealtfel, acolo îşi petreceau aproape tot timpul, din ce în ce mai 
preocupaţi şi mai absorbiți. 

Într-adevăr, dacă meteorul fusese zărit şi de câţiva astronomi 
oficiali, Dean Forsyth şi doctorul Hudelson în schimb încercară 
zadarnic să-l mai regăsească. Se depărtase oare la o distanţă 
prea mare pentru bătaia instrumentelor lor? Iată o presupunere 
destul de admisibilă, dar a cărei verificare nu putea fi făcută. De 
aceea, astronomii noştri nu se mai depărtau, zi şi noapte, de 
posturile lor de observaţie, profitând de toate înseninările 
cerului. Dacă lucrurile mai continuau aşa, până la urmă aveau să 
se îmbolnăvească. 

Se istoveau amândoi, făcând eforturi zadarnice ca să calculeze 
elementele asteroidului, al cărui unic şi exclusiv descoperitor se 
încăpăţânau şi unul şi altul să se considere. Rezultatul muncii 
acesteia cuprindea o şansă serioasă pentru soluţionarea 
diferendului: din doi astronomi ex aequo, cel mai tare în 
matematici putea să capete întâietatea. 

Dar unica lor observaţie fusese de prea scurtă durată ca să dea 
formulelor o bază suficientă. Pentru determinarea orbitei 
bolidului ar mai fi fost necesară o observaţie, sau poate chiar mai 
multe. lată de ce Dean Forsyth şi doctorul Hudelson, temându-se 
fiecare să nu fie întrecut de rival, supravegheau cerul cu o râvnă 
egală şi la fel de sterilă. Capriciosul meteor nu se mai ivea pe 
orizontul Whastonului, sau, dacă mai reapărea cumva, o făcea în 
cel mai strict incognito. 

Starea sufletească a celor doi astronomi se resimțea de pe 
urma zădărniciei eforturilor lor. Nu te puteai apropia de ei. De 
douăzeci de ori pe zi Dean Forsyth se răstea la Omicron, care îi 
răspundea cu acelaşi ton. Cât despre doctor, dacă n-avea pe cine 
să-şi verse mânia, asta nu însemna că nu e mânios. 

În asemenea condiţii, cine s-ar mai fi gândit să vorbească 
despre actele necesare sau despre ceremonia nunţii? 

Totuşi trecuseră trei zile de la apariţia notei trimisă ziarelor de 
observatorul din Boston. Orologiul ceresc, al cărui ac e soarele, 
ar fi bătut ziua de 22 aprilie, dacă ar fi avut cu ce. Incă douăzeci 


1 Ex aequo — în latină: cu merit egal. 

de zile şi ziua cea mare avea să sosească, deşi Loo pretindea, în 
nerăbdarea ei, că nu e trecută în calendar. 

Era oare cazul să li se reamintească unchiului lui Francis 
Gordon şi tatălui lui Jenny Hudelson nunta despre care ei nu mai 
vorbeau de parcă n-ar fi trebuit niciodată să aibă loc? Doamna 
Hudelson socotea că e mai bine să nu i se spună nimic soţului ei, 
care n-avea nici un amestec în pregătirile de nuntă, după cum nu 
se ocupa nici măcar de propria lui gospodărie. În ziua cuvenită, 
doamna Hudelson avea să-i spună pur şi simplu: 

«Pune-ţi hainele negre, pălăria tare şi mănuşile. E timpul să 
mergem la Saint-Andrew. Dă-mi braţul şi haidem.» 

Şi el va merge cu siguranţă, fără să-şi dea seama măcar, cu 
singura condiţie ca meteorul să nu-i treacă tocmai în clipa aceea 
prin faţa obiectivului telescopului! 

Dar dacă părerea doamnei Hudelson precumpăni în casa din 
Moriss Street, dacă doctorul nu fu silit să se explice în privinţa 
atitudinii lui faţă de Dean Forsyth, acesta din urmă fu aspru 
atacat. Mitz nu mai ţinea seamă de nimic. Mânioasă pe stăpânul 
ei, ea voia, după cum spunea, să-i vorbească în patru ochi şi să 
lămurească situaţia aceasta atât de încordată, încât cel mai mic 
incident ar fi fost în stare să provoace o ruptură definitivă între 
cele două familii. Şi ce urmări ar fi putut avea o asemenea 
ruptură! Nunta amânată, poate chiar pentru vecie, deznădejdea 
celor doi logodnici, şi mai ales a scumpului de Francis, copilaşul 
ei, cum avea obicei să-l numească, de multă vreme şi cu multă 
duioşie. Şi ce s-ar fi făcut bietul tânăr, după o ceartă care ar fi 
exclus orice împăcare? 

De aceea, în după-amiaza zilei de 22 aprilie, aflându-se singură 
în sufragerie cu Dean Forsyth, în patru ochi, după cum dorea, 
Mitz îşi opri stăpânul în clipa când acesta se îndrepta spre scara 
turnului. 

Se ştie că domnul Forsyth se temea de explicaţiile cu Mitz. În 
genere, explicaţiile acestea se întorceau împotriva lui; deci i se 
părea mai cuminte să le evite. 

De data aceasta, după ce o privi de sus pe Mitz, care i se păru 
o bombă cu fitilul aprins, gata să explodeze, domnul Dean 
Forsyth, dornic să se pună la adăpost de efectele bombei, bătu în 
retragere spre uşă. Dar, înainte de-a apăsa pe clanţă, Mitz i se 
puse în cale şi ochii ei săgetară ochii stăpânului, a căror privire 
se ferea cu teamă. 

— Domnule, spuse ea, vreau să vă vorbesc. 

— Să-mi vorbeşti, Mitz? Ştii, nu prea am timp acum... 

— Nu zău! Păi nici eu, domnule, n-am timp, că am de spălat 
toate vasele de la masă. /evile dumneavoastră pot să mai 
aştepte, cum aşteaptă şi vasele mele. 

— Şi Omicron?... Mi se pare că mă cheamă. 

—  Amicron ?... Şi ăsta e un neghiob!... O să audă el de mine, 
curând, Amicron al dumneavoastră. N-aveţi decât să-l anunţaţi. 
Vorba proverbului: aşteaptă-mă şi te salut. Spuneţi-i asta din 
partea mea, domnule. 

— N-am să uit, Mitz. Dar bolidul meu ? 

— Bolitul... făcu Mitz. Nu ştiu ce-o mai fi şi ăsta, dar, orice 
mi-aţi spune, domnule, nu-i lucru curat dacă el, de câtăva vreme, 
v-a vârât o piatră în locul inimii. 

— Un bolid, Mitz, explică răbdător domnul Dean Forsyth, e 
un meteor, şi... 

— Aha, făcu Mitz, e mitiorul!... Atunci o să facă şi el ca 
Amicron: o să aştepte! 

— Asta-i bună! se supără domnul Dean Forsyth, atins în 
punctul sensibil. 

— Dealtfel, continuă Mitz, cerul e noros, o să plouă, şi nu-i 
momentul să vă distraţi cu ochii la lună... 

Era adevărat, şi tocmai încăpăţânarea asta a norilor îi scotea 
din sărite pe Dean Forsyth şi pe doctorul Hudelson. De patruzeci 
şi opt de ore cerul fusese năpădit de nori groşi. Ziua, nici o rază 
de soare; noaptea, nici un firicel de stea. Norii se zvârcoleau de 
la un capăt al zării la altul, ca un văl pe care săgeata din vârful 
clopotniţei de la Saint-Andrew îl străpungea uneori cu vârful. În 
asemenea condiţii, imposibil să observi spaţiul, să revezi bolidul 
atât de viu disputat. Ba chiar se putea presupune că starea 
atmosferică nu-i favoriza nici pe astronomii din Ohio sau din 
Pennsylvania, şi nici pe cei de la celelalte observatoare din 
Vechiul sau din Noul Continent. Într-adevăr, nici o notă nouă 
privind apariţia meteorului nu mai apăruse în ziare. E adevărat 
că meteorul nu avea o importanţă atât de mare, încât să tulbure 
lumea ştiinţifică. Era vorba de un fapt cosmic destul de banal, şi 
trebuia să fii un Dean Forsyth sau un Hudelson ca să-i pândeşti 
reîntoarcerea cu o nerăbdare care, la ei, devenea furie. 

Când Dean Forsyth îşi dădu seama că e cu neputinţă să scape, 
Mitz îşi încrucişă braţele şi vorbi astfel: 

— Domnule Forsyth, nu cumva aţi uitat că aveţi un nepot pe 
care îl cheamă Francis Gordon? 

— A, dragul de Francis, răspunse Forsyth, clătinând din cap 
cu îngăduinţă. Cum să-l uit?... Ce mai face Francis? 

— Mulţumesc, bine, domnule. 

— Mise pare că nu l-am mai văzut de câtăva vreme... 

— Da, nu l-aţi mai văzut de la masă. 

—  Adevărat!... 

— Va să zică sunteţi cu ochii la lună, domnule, spuse Mitz, 
obligându-l pe Forsyth să se întoarcă spre ea. 

—  Da' de unde, Mitz!... Dar, ce vrei? Sunt cam preocupat... 

— Atât de mult, încât se pare că aţi uitat un lucru de 
seamă... 

— Am uitat un lucru de seamă? Care anume? 

— Că nepotul dumneavoastră o să se însoare. 

— Să se însoare!?... 

— N-o sămă întrebaţi acum şi cu cine ? 

— Nu, Mitz... Dar de ce mă întrebi? 

— Câtă şiretenie!... Doar nu-i nevoie să fii vrăjitor ca să ştii 
că întrebarea se pune pentru răspuns. 

— Răspuns în legătură cu ce, Mitz? 

— În legătură cu purtarea dumneavoastră faţă de familia 
Hudelson!... Ştiţi doar foarte bine că există o familie Hudelson, 
un doctor Hudelson, care locuieşte pe Moriss Street, o doamnă 
Hudelson, mamă a domnişoarei Loo şi a domnişoarei Jenny 
Hudelson, logodnica nepotului dumneavoastră!... 

Pe măsură ce Mitz rostea, din ce în ce mai tare, numele 
Hudelson, Dean Forsyth îşi ducea mâna la piept, la coaste, la 
cap, ca şi cum numele acesta, transformat în gloanţe, l-ar fî lovit 
de la un pas. Suferea, se sufoca, i se urca sângele la cap. 
Văzându-l că nu răspunde, Mitz stărui: 

— Ați auzit, domnule? 

— Cum să n-aud? strigă Dean Forsyth. 

— Atunci?... făcu bătrâna, cât putu mai tare. 

— Francis tot se mai gândeşte la căsătoria asta? spuse în 
sfârşit domnul Forsyth. 

— Cum să nu se mai gândească? strigă Mitz. Se gândeşte la 
ea cum se gândeşte să respire, drăguţul de el! Cum ne gândim 
toţi, cum vă gândiţi şi dumneavoastră, după câte nădăjduiesc... 

— Cum! Nepotul meu tot mai e hotărât s-o ia pe fiica acestui 
Hudelson? 

— Pe miss Jenny, vă rog, domnule! Vă dau scris că e hotărât! 
Zău aşa, ar însemna că şi-a pierdut busola, dacă n-ar mai fi 
hotărât! Unde ar putea găsi o logodnică mai drăgălaşă, o 
tinereţe mai încântătoare?... 

— Chiar dacă fiica omului care... a omului... a omului ăstuia 
căruia nu-i pot rosti numele fără să mă sufoc, ar putea fi 
drăguță... 

— Asta e prea de tot! strigă Mitz, desfăcându-şi cu violență 
şorţul, de parcă ar fi vrut să-şi părăsească imediat slujba. 

— Ascultă... Mitz... ascultă, şopti Dean Forsyth, puţin speriat 
de atitudinea ei amenințătoare. 

Dar bătrâna învârti în aer şorţul, al cărui cordon atârna până la 
pământ. 

— Asta-i prea de tot! izbucni ea. După cincizeci de ani de 
slujbă, mă duc mai bine să putrezesc în ungherul meu ca un 
câine râios, decât să rămân în casa unui om care îşi sfâșie 
sângele. Nu sunt decât o biată slujnică. Dar eu am inimă, 
domnule!... 

— Ei, Mitz, răspunse domnul Dean Forsyth, supărat foc, va 
să zică nu ştii ce mi-a făcut Hudelson ăsta? 

— Ce v-a făcut? 

— M-a furat! 

— Furat? 

— Da, m-a furat cu neruşinare!... 

— Şi ce v-a furat?... Ceasul?... Punga?... Batista?... 

— Bolidul! 

— A! Iar bolitul! strigă bătrâna, strâmbându-se cât putea 
mai ironic şi mai neplăcut pentru Forsyth. De mult nu mai 
auzisem de mitiorul dumneavoastră! E cu putință, Doamne, să 
ajungi în halul ăsta, din pricina unei drăcii care se plimbă!... O fi 
bolitul mai mult al dumneavoastră, decât al domnului Hudelson? 
V-aţi iscălit cumva pe el? Nu e oare al tuturor oamenilor, al 
oricui, al meu, al căţelului meu, dacă aş avea căţel... dar, slavă 
Domnului, n-am!... L-aţi cumpărat cu banii dumneavoastră sau vi 
l-a lăsat cineva moştenire?... 

—  Mitz! strigă Forsyth, care îşi ieşise din sărite. 

— Nici o Mitz! făcu bătrâna, pierzându-și şi ea răbdarea. 
Zău, trebuie să fii prost ca Saturn ca să te cerţi cu un prieten 
vechi pentru o ticăloasă de piatră pe care n-o s-o mai revezi 
niciodată. 

— Taci! Taci! strigă astronomul, lovit în inimă. 

— Nu, domnule, n-am să tac deloc, şi n-aveţi decât să-l 
chemaţi pe Amicron în ajutor... 

— Pe Omicron! 

— Da, peel, şi n-o să mă facă să tac... Nici preşedintele n-ar 
fi în stare să-i astupe gura îngerului trimis să vestească sfârşitul 
lumii! 

Oare  înmărmurise Dean Forsyth, auzind fraza aceasta 
cumplită, căci gâtlejul i se strânsese într-atât, încât nu-i mai 
îngăduia să vorbească, iar gura îi paralizase şi nu mai putea să 
scoată nici un sunet! Sigur e că nu izbuti să răspundă nimic. 
Chiar dacă ar fi vrut, în culmea mâniei, s-o dea afară pe 
credincioasa dar arţăgoasa Mitz, i-ar fi fost cu neputinţă să 
rostească tradiționalul «Ieşi!... leşi imediat, şi să nu te mai văd!» 

Dealtfel, Mitz nici nu l-ar fi ascultat. Doar nu era să se despartă 
aşa, după cincizeci de ani de slujbă, pentru un păgubos de 
meteor, de stăpânul pe care îl văzuse venind pe lume. 

Totuşi, era timpul ca scena aceasta să ia sfârşit. Dean Forsyth, 
dându-şi seama că nu va putea învinge, încercă să dea înapoi 
fără ca manevra lui să semene prea mult a fugă. 

Şi îi veni în ajutor soarele. Cerul se lumină deodată, o rază vie 
pătrunse prin geamurile ferestrelor dinspre grădină. 

În clipa asta, fără îndoială, doctorul Hudelson se afla în foişor 
— iată la ce se gândi imediat Forsyth. Işi vedea rivalul profitând 

de înseninare, cu ochiul la ocularul telescopului, cercetând 
înaltele zone ale spaţiului!... 

Şi nu se putu stăpâni. Raza de soare îl preschimba parcă într- 
un balon cu gaz. Îl umfla, făcea să-i crească forţa ascensională, îl 
silea să se ridice în atmosferă. Dean Forsyth, aruncându-şi ca pe 
un lest — ca să ducem la capăt comparaţia — toată mânia 
adunată în el, se îndreptă spre uşă. 

Din nefericire, Mitz se afla acolo şi nu părea dispusă să-i facă 
loc. Avea deci să fie silit s-o apuce de braţ, să se lupte cu ea, să 
recurgă la ajutorul lui Omicron?... 

Dar nu fu nevoit să ajungă atât de departe. Pesemne că 
bătrâna se simţea prea istovită de efortul făcut. Deşi îşi certa 
destul de des stăpânul, niciodată până acum n-o făcuse cu atâta 
foc. 

Fie din pricina efortului fizic, fie din pricina gravităţii 
subiectului discutat, deosebit de palpitant, fiind vorba de 
fericirea viitoare a <«scumpului de Francis», Mitz se simţi 
deodată fără puteri şi se prăbuşi pe un scaun. 

Dean Forsyth, trebuie s-o spunem spre lauda lui, uită şi de 
soare, şi de cerul senin, şi de meteor. Se apropie de bătrână şi o 
întrebă îngrijorat ce-o doare. 

— Nu ştiu, domnule. Parcă mi s-a răsucit stomacul. 

— Stomacul răsucit? repetă Dean Forsyth, mirat la culme de 
boala aceasta într-adevăr neobişnuită. 

— Da, domnule, făcu Mitz, cu glas îndurerat. Am un nod la 
inimă. 

— Hm! făcu Dean Forsyth, căruia nici cea de-a doua 
explicaţie nu izbutise să-i alunge nedumerirea. 

Şi se pregătea să-i dea bolnavei ajutorul obişnuit în astfel de 
împrejurări: să-i descheie bluza, să-i pună oţet la frunte şi la 
tâmple, să-i dea un pahar cu apă îndulcită... 

Dar nu avu timp. 

Glasul lui Omicron răsună din vârful turnului: 

—  Bolidul, domnule! strigă Omicron. Bolidul! 

Dean Forsyth uită tot restul universului şi se năpusti pe scări. 

Nu apucase bine să dispară când Mitz, regăsindu-şi puterile, se 
şi repezi după el. Şi, pe când astronomul urca rapid, sărind câte 
trei trepte odată pe scara în spirală, vocea lui Mitz îl urmărea, 
răzbunătoare: 

— Domnule Forsyth, spunea Mitz, amintiţi-vă că nunta lui 
Francis Gordon cu Jenny Hudelson o să se facă, şi-o să aibă loc 
exact în ziua hotărâtă. Ori se face, domnule Forsyth, ori — şi 
Mitz spunea asta cu deosebită savoare — ori îmi pierd eu ştiinţa. 

Dar Dean Forsyth nu răspunse nimic, nu auzi nimic. In salturi 
grăbite, el gonea în sus, pe scara turnului. 

VIII ÎN CARE POLEMICILE PRESEI 
AGRAVEAZĂ SITUAȚIA, ŞI CARE SE 
TERMINĂ PRINTR-O CONSTATARE LA 
FEL DE SIGURĂ PE CÂT DE 
NEAȘTEPTATĂ 


— Ele, Omicron, el e! strigă Dean Forsyth, imediat ce privi 
prin ocularul telescopului. 

— El e, el e! 


— El însuşi, declară Omicron, adăugând: Dea Domnul ca 
doctorul Hudelson să nu fie în clipa asta în foişor! 

— Sau, dacă este, spuse Forsyth, să nu poată găsi bolidul! 

—  Bolidul nostru, preciză Omicron. 

—  Bolidul meu! îl corectă Dean Forsyth. 

Se înşelau, însă, amândoi. Luneta doctorului Hudelson se afla, 
în clipa aceea, aţintită spre sud-est, regiune a cerului străbătută 
atunci de meteor. Îl prinsese de cum se ivise, şi, ca şi turnul, 
foişorul nu-l pierdu din vedere până când dispăru în negurile 
sudului. 

Dealtfel, astronomii din Whaston nu erau singurii care 
semnalau prezenţa bolidului. Observatorul din Pittsburg îl zări şi 
el, ceea ce avu drept rezultat trei observaţii succesive, dacă o 
punem la socoteală şi pe cea a observatorului din Boston. 

Reîntoarcerea aceasta a meteorului era un fapt de cea mai 
mare importanţă — dacă socotim că meteorul însuşi oferea un 
interes real! Din moment ce rămânea în văzul lumii sublunare, 
însemna că avea o orbită închisă. Nu era deci una din stelele 
căzătoare care dispar după ce au atins ultimele straturi 
atmosferice, unul din asteroizii aceia care se ivesc o dată şi se 
duc să se piardă în spaţiu, unul dintre aeroliţii a căror cădere 
urmează imediat după ce apar. Nu. Meteorul revenea, circula în 
jurul Pământului ca un satelit. Merita deci ca astronomii să se 
ocupe de el — iată de ce trebuie scuzată îndârjirea lui Dean 
Forsyth şi a doctorului Hudelson în disputa pentru întâietatea 
descoperirii. 

Din moment ce meteorul se supunea unor legi constante, era 
cu putinţă să i se calculeze elementele. Şi asta se făcea 
pretutindeni, dar nicăieri, se înţelege, cu aceeaşi patimă ca la 
Whaston. Totuşi, pentru ca problema să fie în întregime 
rezolvată, ar fi fost necesare mai multe observaţii temeinice. 

Primul punct determinat, patruzeci de ore mai târziu, de către 
matematicieni care nu se numeau nici Dean Forsyth, nici Sydney 
Hudelson, a fost traiectoria bolidului. 

Traiectoria se desfăşura riguros de la nord la sud. Uşoara 
deviaţie de 3*31' semnalată de Dean Forsyth în scrisoarea către 
observatorul din Pittsburg era doar aparentă şi rezulta din 
rotația globului terestru. 

Patru sute de kilometri despărţeau bolidul de suprafaţa 
Pământului, iar viteza lui prodigioasă atingea nu mai puţin de 
şase mii nouă sute şaizeci şi şapte metri pe secundă. Meteorul îşi 
împlinea mişcarea de revoluţie în jurul globului într-o oră, 
patruzeci şi unu de minute, patruzeci şi una de secunde şi 
nouăzeci şi trei de sutimi, de unde se putea conchide, după 
spusele unor oameni de meserie, că nu va mai reapare la zenitul 
Whastonului decât peste o sută patru ani, o sută şaptezeci şi 
şase de zile şi douăzeci şi două de ore. 

Fericită constatare, capabilă să-i liniştească pe locuitorii 
oraşului care se temeau cumplit de căderea păgubosului 
asteroid! Dacă avea să cadă, avea să-i strivească pe alţii. 

„Dar de ce să cadă? întreba «Whaston Morning». Nimic nu 
îndreptățeşte presupunerea că va întâlni vreun obstacol în cale, 
şi nici că va putea fi oprit în mişcarea lui de translație." 

Lucrul era cât se poate de evident. 

„Fireşte, observă «Whaston Evening», există aeroliți care au 
căzut, care mai cad încă. Dar aceştia, cel mai adesea de mici 
dimensiuni, rătăcesc în spaţiu, şi nu cad decât dacă atracţia 
terestră îi prinde în trecere. 

Explicaţia era exactă şi nu părea să privească bolidul în cauză, 
cu un mers atât de regulat şi de a cărui cădere lumea trebuia să 
se teamă tot atâta cât s-ar fi temut de căderea Lunii. 

Bineînţeles, mai rămâneau încă multe puncte de stabilit, 
înainte de a se putea pretinde că se ştie tot despre asteroidul 
devenit un al doilea satelit al Pământului. 

Ce volum avea? Ce masă? Ce natură? 

La prima întrebare, Whaston Standard răspundea astfel: 

«După înălțimea şi dimensiunea aparentă a bolidului, diametrul 
lui trebuie să fie mai mare de cinci sute de metri, cel puțin atât 
au permis observațiile să se stabilească până acum. Dar n-a fost 
încă posibil să i se stabilească natura. Ceea ce îl face vizibil, cu 
condiția, bineînţeles, să foloseşti instrumente destul de 
puternice, este strălucirea lui vie, datorată, după cât se pare, 
frecării de atmosferă, deşi densitatea aerului e destul de slabă la 
o asemenea înălțime. Să fie acest meteor doar o îngrămădire de 
materii gazoase ? Sau, dimpotrivă, se compune dintr-un nucleu 
solid, înconjurat de o coadă luminoasă ? Care este, în acest caz, 
mărimea şi natura nucleului ? lată ce nu se ştie, şi poate că nu se 
va şti niciodată. 

În rezumat, bolidul acesta n-are nimic extraordinar nici în 
privința volumului, nici în privinţa vitezei de translație. Singura 
lui particularitate este că descrie o orbită închisă. De cât timp se 
roteşte el astfel în jurul Pământului? Astronomii de meserie ar fi 
incapabili să ne spună, căci n-ar fi fost în stare să-l prindă în 
telescoapele lor oficiale fără cei doi concetățeni ai noştri, domnul 
Dean Forsyth şi doctorul Sydney Hudelson, cărora li se cuvine 
gloria acestei măreţe descoperiri». 

În toate acestea, după cum observa pe drept cuvânt Whaston 
Standard, nimic nu era extraordinar, în afară de stilul 
redactorului. De aceea, lumea savantă nu se ocupă decât în 
măsura cuvenită de ceea ce pasiona atât de tare sus-numitul 
ziar, iar lumea de rând abia dacă dădu vreo atenţie 
evenimentului. 

Dar localnicii din Whaston se înverşunau să afle tot despre 
meteorul a cărui descoperire se datora celor doi oameni de vază 
din oraşul lor. 

Dealtminteri, asemeni celorlalte fiinţe sublunare, poate că 
până la urmă nu s-ar mai fi sinchisit nici ei de incidentul acesta 
cosmic, pe care Punch se încăpătâna să-l numească «comic», 
dacă ziarele, prin aluzii din ce în ce mai clare, n-ar fi scos la 
iveală rivalitatea dintre Dean Forsyth şi doctorul Hudelson, fapt 
care alimentă din plin bârfelile. Toţi localnicii se grăbiră deci să 
folosească prilejul acesta de discordie şi oraşul începu, încetul cu 
încetul, să se împartă în două tabere. 

Între timp, ziua căsătoriei se apropia. Doamna Hudelson, Jenny 
şi Loo, pe de-o parte, Francis Gordon şi Mitz, pe de altă parte, 
erau din ce în ce mai îngrijoraţi. Se puteau teme oricând de 
izbucnirea unui scandal iscat de întâlnirea celor doi rivali, aşa 
cum întâlnirea a doi nori încărcaţi cu electricitate diferită face să 
ţâşnească lumina fulgerului şi bubuitul tunetului. Se ştia că Dean 
Forsyth nu se potolea şi că mânia domnului Hudelson căuta orice 
prilej ca să se manifeste. 

Cerul era, în general, senin, atmosfera curată, orizonturile 
Whastonului foarte limpezi. Cei doi astronomi puteau deci să-şi 
înmulțească observaţiile. Ocaziile nu le lipseau, căci bolidul se 
ivea deasupra orizontului de peste patrusprezece ori în douăzeci 
şi patru de ore, iar ei îi cunoşteau acum, datorită determinărilor 
observatoarelor, punctele precise spre care, la fiecare trecere, 
trebuiau să-şi îndrepte obiectivele. 

Fără îndoială, comoditatea observaţiilor era inegală, ca şi 
înălţimea bolidului deasupra orizontului. Dar trecerile erau atât 
de dese, încât neajunsul acesta nu părea important. Dacă bolidul 
nu mai revenea la zenitul matematic al Whastonului, unde, 
printr-o întâmplare miraculoasă, fusese zărit prima oară, în 
schimb trecea zilnic atât de aproape de el încât, practic, însemna 
acelaşi lucru. 

Acum cei doi astronomi puteau să se îmbete în voie de 
priveliştea  meteorului care brăzda spaţiul deasupra lor, 
împodobit cu o superbă şi strălucitoare aureolă! 2 

Iar ei îl mâncau din ochi. Îl mângâiau cu privirile. Îl numeau, 
după propriul lor nume, «bolidul Forsyth», «bolidul Hudelson». Il 
simțeau al lor, cum îşi simt părinţii copilul, ba mai mult, cum îşi 
simte creatorul creaţia. Vederea lui îi ţinea într-o stare de 
nervozitate continuă. Observațiile şi ipotezele pe care le 
deduceau din mersul bolidului le trimiteau unul la observatorul 
din Cincinatti, celălalt la observatorul din Pittsburg, fără să uite 
de fiecare dată să ceară prioritatea descoperirii. 

Curând, lupta aceasta încă paşnică nu le mai satisfăcu 
duşmănia. Nemulţumiţi doar de ruperea relaţiilor diplomatice, 


189 


încetând orice fel de raporturi personale, doreau acum bătălia pe 
faţă şi războiul declarat oficial. 

Într-o zi, apăru în Whaston Standard o notă uşor agresivă 
împotriva doctorului Hudelson, notă care îi fu atribuită lui Dean 
Forsyth. În notă se spunea că există unii oameni care într-adevăr 
au ochii ageri când privesc prin lunetele altora şi că zăresc 
destul de bine ceea ce a mai fost văzut. 

Drept răspuns la nota aceasta, Whaston Evening de a doua zi 
spuse că, în ceea ce priveşte lunetele, există unele fără doar şi 
poate prost şterse, al căror obiectiv e plin de pete, pe care nu e 
prea bine să le iei drept meteori. 

În acelaşi timp, Punch publica o caricatură foarte reuşită a 
celor doi rivali, purtând amândoi aripi gigantice şi întrecându-se 
în viteză ca să-şi prindă meteorul, figurat printr-un cap de zebră 
care scotea limba la ei. 

Deşi în urma acestor articole şi a jignitoarelor aluzii cuprinse 
în ele cearta dintre cei doi adversari tindea să se agraveze din zi 
în zi, ei n-avuseseră încă prilejul să intervină în privinţa 
căsătoriei. Dacă nu vorbeau despre ea, lăsau măcar lucrurile să 
se desfăşoare în voie şi nimic n-ar fi putut face să se creadă că 
Francis Gordon şi Jenny nu vor fi la data hotărâtă 


soț şi soție 
uniți cu drag, pentru vecie, 


după cum spune un cântec bătrânesc din Bretagne. 

În ultimele zile ale lunii aprilie nu se petrecu nici un incident 
nou. Dar dacă situaţia nu se agrava, în schimb nici nu se 
îmbunătăţea. La masă, în casa doctorului Hudelson, nu se mai 
spunea o vorbă despre meteor, şi Loo, mută din porunca mamei, 
turba de necaz că nu poate să-l trateze după cum merita. Numai 
dacă ai fi văzut-o cum îşi tăia friptura, ai fi ghicit că fetiţa se 
gândeşte la bolid şi că voia să-l facă fărâme atât de mici încât să 
nu i se mai dea de urmă. Cât despre Jenny, ea nu căuta să-şi 
ascundă mâhnirea, pe care doctorul nu voia s-o observe. Poate 
că, în realitate, nici n-o observa, într-atât îl absorbeau 
preocupările lui astronomice. 

Bineînţeles, Francis Gordon nu mai venea la masă. Tot ce-şi 
îngăduia era să-şi facă vizita zilnică atunci când doctorul 
Hudelson se afla în foişor. 

Nici în casa de pe Elisabeth Street prânzurile nu erau mai 
vesele. Dean Forsyth nu mai vorbea şi, când încerca să-i spună 
ceva lui Mitz, aceasta îi răspundea numai printr-un da sau nu, la 
fel de uscat pe cât era vremea de senină. 

O singură dată, în ziua de 28 aprilie, Dean Forsyth, în clipa 
când se ridica de la masa de prânz, îşi întrebă nepotul: 

— Totte mai duci pe la Hudelsoni? 

— Sigur că da, unchiule, îi răspunse Francis fără să şovăie. 

— ide ce nu s-ar duce? întrebă Mitz, pusă pe ceartă. 

— Nu te-am întrebat pe dumneata, Mitz! bombăni Forsyth. 

— Dar eu o să vă răspund, domnule. Şi un câine îi poate 
vorbi unui episcop!... 

Forsyth ridică din umeri şi se întoarse iar spre Francis. 

— Ti-am răspuns, unchiule, îi spuse acesta. Mă duc zilnic pe 
la ei. 

— După toate câte mi le-a făcut doctorul! se mânie Forsyth. 

—  Darceţi-a făcut ? 

— Şi-a permis să descopere... 

— Ceea ce ai descoperit şi dumneata, ceea ce toată lumea 
avea dreptul să descopere... Căci, la urma urmei, despre ce e 
vorba ? Despre un bolid, ca atâţia alţii care trec pe deasupra 
Whastonului. 

— Îţi baţi gura de pomană, dragul meu, se amestecă Mitz 
ironică. Doar vezi bine că unchiul e orbit de piatra asta care nu-i 
mai brează decât piatra kilometrică din stradă. 

Astfel vorbi Mitz, iar Dean Forsyth, pe care replica aceasta avu 
darul să-l scoată din sărite, spuse, nemaiputându-se stăpâni: 

—  Eibine, Francis, eu îţi interzic să mai calci pe la doctor. 

— Îmi pare rău că n-am să te pot asculta, unchiule, declară 
Francis Gordon, păstrându-şi cu greu calmul, într-atât îl revolta o 
asemenea pretenţie. Dar am să mă duc... 

— Da, o să se ducă, strigă şi bătrâna Mitz, o să se ducă şi 
dacă o să ne tăiaţi pe toţi în bucăţi. 

Forsyth se făcu că nu aude afirmaţia aceasta îndrăzneață. 

— Deci, stărui în planurile tale de căsătorie? îşi întrebă el 
nepotul. 

— Da, unchiule. 

— Tot mai vrei să te însori cu fiica hoţului ? 

— Da, şi nimic în lume n-o să mă împiedice. 

— Asta vom vedea noi! 

Şi, spunând cuvintele acestea, primele care îi arătau hotărârea 
de-a se împotrivi căsătoriei, Dean Forsyth părăsi sufrageria şi 
porni pe scara turnului, trântind uşa cu zgomot. 

Că Francis Gordon era hotărât să-şi continue, ca de obicei, 
vizitele la familia Hudelson, nu încăpea nici urmă de îndoială. 
Dar dacă, urmând pilda lui Dean Forsyth, doctorul avea să-i 
închidă uşa casei lui? Nu se putea aştepta la orice, de la aceşti 
doi duşmani orbiţi de invidie reciprocă, de ura care îi bântuie pe 
descoperitori, o ură mai rea decât oricare alta? 

În ziua aceea, Francis Gordon abia izbuti să-şi ascundă 
tristeţea, când se află împreună cu doamna Hudelson şi cu fiicele 
ei. Despre scena petrecută nu spuse o vorbă. La ce bun să 
sporească îngrijorarea familiei, din moment ce era hotărât să nu 

ţină seama de poruncile unchiului, admițând că Dean Forsyth şi 
le-ar fi menţinut? 

Într-adevăr, ar fi putut o minte sănătoasă să accepte ca nunta 
celor doi logodnici să fie împiedicată sau măcar amânată din 
pricina unui bolid? Iar dacă Dean Forsvth şi doctorul Hudelson 
nu voiau nici în ruptul capului să dea ochi unul cu altul în timpul 
ceremoniei, ei bine, se vor lipsi de ei! La urma urmei, prezenţa 
lor nu era neapărat trebuitoare. Principalul era să nu refuze să-şi 
dea consimţământul... cel puţin doctorul, căci, dacă Francis 
Gordon era numai nepotul unchiului său, în schimb Jenny era 
fiica tatălui ei şi nu s-ar fi putut mărita împotriva voinţei 
acestuia. Dacă cei doi furioşi ţineau morţiş să se sfâşie între ei, 
pastorul O'Garth putea săvârşi, până una-alta, slujba căsătoriei 
în biserica Saint-Andrew. 

Parcă pentru a justifica gândurile acestea optimiste, mai 
trecură câteva zile fără ca situaţia să se schimbe cu ceva. 
Vremea era tot frumoasă, şi niciodată cerul Whastonului nu 
fusese atât de senin. În afara ceţei de dimineaţă şi seară, care se 
risipea după răsăritul şi după apusul soarelui, nici un norişor nu 
păta puritatea atmosferei, în mijlocul căreia bolidul îşi îndeplinea 
cursa regulată. 

Trebuie să repetăm că domnii Forsyth şi Hudelson continuau 
să-l mănânce din ochi, că întindeau braţele de parcă ar fi vrut să- 
l prindă, că-l respirau cu tot pieptul! Sigur, ar fi fost mai bine 
pentru ei dacă meteorul s-ar fi ascuns după vreun strat gros de 
nori, ca să nu-i scoată şi mai mult din minţi. De aceea Mitz, de 
câte ori se ducea la culcare, ameninţa cerul cu pumnul. 
Zadarnică ameninţare. Meteorul îşi trasa mereu curba luminoasă 
pe un firmament acoperit de stele. 

Ceea ce agrava lucrurile era intervenţia, din zi în zi mai clară, 
a publicului, în această ceartă particulară. Ziarele, unele cu 
tărie, altele cu violenţă chiar, luau fie partea lui Dean Forsyth, 
fie partea doctorului Hudelson. Să rămână vreunul indiferent, 
nici pomeneală. Deşi chestiunea priorităţii nu putea fi pusă cu 
deplină legalitate, nimeni nu voia să cedeze. Din înălţimea 
turnului şi a foişorului, cearta cobora până în birourile 
redacţiilor, şi se puteau prevedea de pe acum complicaţii grave. 
Se şi anunţaseră câteva mitinguri în care să se discute problema. 
Iar în ce limbaj avea să se discute, nu-i greu de ghicit, dat fiind 
caracterul impetuos al cetăţenilor Americii. 

Doamna Hudelson şi Jenny erau din ce în ce mai neliniştite 
văzând fierberea aceasta! Loo încerca zadarnic să-şi liniştească 
mama, iar Francis să-şi liniştească logodnica. Nu se putea 
ascunde faptul că ambii rivali se montau din ce în ce, că sufereau 
influenţa acestor atâţări. În oraş se comentau cuvintele, false sau 
adevărate, spuse de Forsyth, cuvintele adevărate sau false 


192 


rostite de doctorul Hudelson, şi, din zi în zi, din ceas în ceas, 
situaţia devenea mai amenințătoare. 

Iar în împrejurările acestea se produse o explozie despre care 
se poate spune că răsună în întreaga lume. 

Oare explodase bolidul şi bolta cerului îi repercutase ecourile? 

Nu. Era vorba pur şi simplu despre o ştire cât se poate de 
ciudată, pe care telegraful şi telefonul o răspândiră cu viteză 
electrică în toate republicile şi regatele Lumii Vechi şi Noi. 

Numita ştire nu venea nici din foişorul doctorului Hudelson, 
nici din turnul lui Dean Forsyth, nici de la observatorul din 
Pittsburg, nici de la cel din Boston, nici de la cel din Cincinatti. 
De data aceasta, observatorul din Paris revoluţiona Universul 
civilizat, comunicând presei, la 2 mai, o notă redactată astfel: 

«Bolidul semnalat atenţiei observatorului din Cincinatti şi 
Pittsburg de doi onorabili cetăţeni ai oraşului Whaston, statul 
Virginiay şi a cărui mişcare în jurul globului terestru părea că se 
împlineşte până acum cu o regularitate perfectă, e actualmente 
studiat zi şi noapte în toate observatoarele lumii de o falangă de 
astronomi eminenţi, a căror înaltă competenţă nu-i egalată decât 
de admirabilul devotament pe care îl pun în slujba ştiinţei. 

Dacă, în ciuda acestor cercetări atente, mai multe părţi ale 
problemei rămân încă de rezolvat, observatorul din Paris a 
izbutit măcar să rezolve una dintre ele şi să determine natura 
meteorului. 

Razele emanate de bolid au fost supuse analizei spectrale şi 
dispoziția fasciculelor a permis să se recunoască în mod sigur 
substanţa corpului luminat. 

Nucleul care e înconjurat de-o aureolă strălucitoare şi de unde 
pornesc razele observate nu e de natură gazoasă, ci de natură 
solidă. Nu e din fier nativ, ca a multor alţi aeroliţi, şi nu e format 
din nici unul dintre compuşii chimici care constituiesc de obicei 
aceste corpuri rătăcitoare. 

Bolidul este de aur, de aur curat, şi dacă nu i se poate indica 
valoarea, aceasta se datoreşte numai faptului că, până în 
momentul de faţă, n-a fost cu putinţă să fie măsurate cu precizie 
dimensiunile nucleului.» 

Aşa suna nota adusă la cunoştinţă întregii lumi. Ce efect a 
produs, e mai uşor de închipuit decât de descris. Un glob de aur, 
o masă de metal preţios a cărei valoare nu putea fi decât de mai 
multe miliarde, circula în jurul Pământului! Câte visuri avea să 
zămislească un eveniment atât de senzaţional! Câtă lăcomie avea 
să trezească în întreaga lume şi mai ales în oraşul Whaston, 
căruia îi revenea cinstea descoperirii, dar mai cu seamă în 
inimile celor doi cetăţeni ai oraşului, de-acum înainte nemuritori, 
care purtau numele de Dean Forsyth şi Sydney Hudelson! 

IX ÎN CARE ZIARELE, PUBLICUL, DEAN 
FORSYTH ŞI DOCTORUL HUDELSON FAC 
O ORGIE DE MATEMATICI 


De aur!... Era de aur! 

La început, nimeni nu crezu. Unii socoteau că e vorba de-o 
eroare, care avea să fie curând recunoscută; alții, de o păcăleală 
nemaipomenită, opera vreunui farsor de geniu. 

Dacă ar fi fost aşa, nici vorbă că observatorul din Paris ar fi 
dezminţit imediat ştirea care i-ar fi fost, în acest caz, fals 
atribuită. 

Trebuie spus însă din capul locului că dezminţirea aceasta n- 
avea să aibă loc. Ba, dimpotrivă, astronomii din toate ţările, 
repetând de nenumărate ori experienţele confraţilor francezi, 
confirmară pe de-a-ntregul concluziile. Deci, oamenii se văzură 
siliţi să socotească ciudatul fenomen un fapt dovedit şi sigur. 

Atunci începu nebunia! 

Când se produce o eclipsă de soare, sticlele optice, după cum 
se ştie, se vând în cantitate enormă. Să ne închipuim deci câte 
binocluri, lunete şi telescoape s-au vândut cu prilejul acestui 
memorabil eveniment! Niciodată vreun suveran sau vreo 
suverană, vreo cântăreaţă sau vreo balerină celebră n-au fost 
atâta vreme şi cu atâta patimă priviţi prin binoclu, pe cât a fost 
minunatul bolid care îşi urma, nepăsător şi superb, mersul lui 
regulat în infinitul spaţiului. 

Cerul rămânea mereu senin şi îngăduia binevoitor observaţiile. 
De aceea domnii Dean Forsyth şi Sydney Hudelson nu-şi mai 
părăseau o clipă, unul turnul, celălalt foişorul. Se căzneau să 
determine ultimele elemente ale meteorului, volumul, masa, 
nelăsând la o parte noutăţile neaşteptate pe care o studiere 
atentă le-ar fi putut scoate la iveală. Dacă era cu totul imposibil 
de rezolvat problema priorităţii, în schimb fiecare dintre cei doi 
rivali ar fi avut enorm de câştigat dacă ar fi smuls câteva din 
tainele meteorului. Nu era oare bolidul la ordinea zilei? Vădind 
alte păreri decât galii din vechime care, dacă n-aveau teamă de 
nimic, se temeau, în schimb, să nu le cadă cerul în cap, întreaga 
omenire dorea acum un singur lucru: bolidul, oprit din goană şi 
cedând atracției, să îmbogăţească globul cu miliardele lui 
hoinare. 

Câte calcule nu se făcură pentru stabilirea numărului acestor 
miliarde! Din nefericire însă, calculele n-aveau o bază serioasă, 
căci dimensiunile nucleului rămăseseră necunoscute. 

Valoarea nucleului, oricare ar fi fost ea, nu putea, în orice caz, 
să nu fie uluitoare, şi asta era de ajuns ca să înflăcăreze minţile. 

La 3 mai, Whaston Standard publică pe această temă o notă, 
care, după o serie de presupuneri, se termina astfel: 

«Admiţând că nucleul  bolidului  Forsyth-Hudelson ar fi 
constituit dintr-o sferă măsurând numai zece metri diametru, 
sfera aceasta ar cântări, dacă ar fi de fier, trei mii şapte sute 
şaptezeci şi trei de tone. Dar aceeaşi sferă, formată numai din 
aur curat, ar cântări zece mii optzeci şi trei de tone şi ar valora 
peste treizeci şi unu de miliarde de franci.» 

După cum se vede, Standard, ziar care se voia foarte modern, 
folosea sistemul decimal ca bază a calculelor sale. Fie-ne 
îngăduit să-l felicităm sincer! 

Astfel, chiar cu un volum atât de redus, bolidul ar fi avut o 
valoare atât de uriaşă!... 

— E cu putinţă, domnule? bâigui Omicron după ce văzu nota 
din ziar. 

— Nu e numai cu putinţă: e chiar sigur, îi răspunse Dean 
Forsyth cu aere de mare savant. Ca să afli rezultatul acesta e de 
ajuns să înmulţeşti masa cu valoarea medie a aurului, adică cu 3 
100 franci kilogramul, care masă nu e decât produsul volumului 
prin densitatea metalului adică 19,258. Cât despre volum, îl obţii 
cât se poate de simplu prin formula: 


nD* 

— Aşa e! aprobă Omicron, care nu înţelegea o iotă din toate 
acestea. 

— Dar, continuă Dean Forsyth, e insuportabil ca ziarul să-mi 
pună numele lângă al individului ăluia! 

La rândul lui, pesemne că doctorul gândea la fel. 

Cât despre Loo, când citi nota din Standard, i se ivi pe buze o 
cută atât de dispreţuitoare încât cele treizeci şi unu de miliarde, 
dacă ar fi văzut-o, s-ar fi simţit adânc jignite. 

Se ştie că temperamentul îi mână instinctiv pe ziarişti să 
exagereze. Dacă unul din ei zice «doi», altul zice imediat «trei», 
pe negândite. De aceea nu trebuie să ne mirăm că, în aceeaşi 
seară, Whaston Evening răspundea în termenii următori, care îi 
trădau condamnabila părtinire în favoarea foişorului. 

„Nu înţelegem de ce «Standard» s-a arătat atât de modest în 
evaluările lui. In ceea ce ne priveşte, vom fi mai îndrăzneți. 
Urmărind doar să rămânem în domeniul ipotezelor acceptabile, 
vom atribui un diametru de-o sută de metri nucleului bolidului 
Hudelson.  Bazându-ne pe această dimensiune, găsim că 
greutatea unei asemenea sfere de aur pur va fi de zece milioane 
optzeci şi trei de mii patru sute optzeci şi opt de tone, şi că 
valoarea ei ar depăşi treizeci şi unu de trilioane două sute şaizeci 
de miliarde de franci — adică un număr format din 
patrusprezece cifre!” 

«Şi asta fără a pune la socoteală centimele», observă în glumă 
Punch, citând aceste cifre prodigioase pe care imaginaţia omului 
nu e în stare să le conceapă. 

Aşadar, timpul continua să rămână frumos, iar Dean Forsyth şi 
doctorul Hudelson îşi continuau cu mai multă râvnă decât 
oricând cercetările, nutrind fiecare dintre ei speranţa că va fi 
măcar primul care va determina cu precizie dimensiunile 
nucleului asteroidal. Din nefericire, era foarte greu să-i 
determini conturul în mijlocul aureolei lui strălucitoare. 

O singură dată, în noaptea de 5 spre 6, Dean Forsyth crezu că 
e pe punctul de a izbuti. Iradiaţia slăbise pentru o clipă, lăsând 
să se vadă un glob orbitor. 

— Omicron! strigă Dean Forsyth, cu vocea gâtuită de 
emoție. 

— Ce-i, domnule? 

—  Nucleul!... 

— Da... îlvăd. 

— În fine! L-am prins! 

— Da, făcu Omicron, doar că nu se mai vede! 

— N-are a face, l-am văzut!... Eu voi avea gloria aceasta!... 
Mâine, în zori, trimit o telegramă observatorului din Pittsburg... 
şi ticălosul de Hudelson n-o să mai poată pretinde, de data asta... 

Oare Forsyth îşi făcea iluzii, sau se lăsase într-adevăr doctorul 
Hudelson întrecut atât de mult ? Iată un lucru pe care nu-l vom 
afla niciodată, aşa cum niciodată n-a fost trimisă către 
observatorul din Pittsburg scrisoarea plănuită. 

În dimineaţa zilei de 6 mai, următoarea notă apăru în ziarele 
din întreaga lume: 

«Observatorul din Greenwich are onoarea să aducă la 
cunoştinţa publicului că, din calculele sale şi dintr-un ansamblu 
de observaţii foarte satisfăcătoare, rezultă că bolidul semnalat 
de doi onorabili cetățeni din Whaston şi pe care observatorul din 
Paris l-a recunoscut ca fiind compus din aur pur, e constituit 
dintr-o sferă cu un diametru de o sută zece metri şi are un volum 
de aproximativ şase sute nouăzeci şi şase de mii metri cubi. 

O asemenea sferă de aur ar trebui să cântărească peste 
treisprezece milioane tone. Calculele arată însă că nu e deloc 
aşa. Greutatea reală a bolidului se ridică abia la a şaptea parte a 
numărului de mai sus şi e cam de un milion opt sute şaizeci şi 
şapte de mii de tone, greutate corespunzătoare unui volum de 
aproximativ nouăzeci şi şapte de mii de metri cubi şi a unui 
diametru de aproximativ cincizeci şi şapte de metri. 

Din considerentele de mai sus, reiese în mod necesar, deoarece 
compoziția chimică a bolidului e în afara oricărei discuții, sau că 
în metalul care constituie nucleul există goluri însemnate, sau — 
ceea ce ar părea mai real — că metalul acesta se află în stare de 

pulverizare, nucleul având, în acest caz, o structură poroasă, 
asemănătoare cu aceea a unui burete. 

Oricum ar fi, calculele şi observaţiile permit să se precizeze 
mai exact valoarea bolidului: la cursul actual al aurului, ea este 
de cel puţin cinci mii şapte sute optzeci şi opt miliarde de 
franci.» 

Deci, dacă nu erau o sută de metri, cum presupusese Whaston 
Evening, nu erau nici zece metri, cum admisese Standard. 
Adevărul se afla între amândouă ipotezele. Şi, aşa cum era, ar fi 
putut să satisfacă cele mai ambiţioase pofte de aur, dacă 
meteorului nu i-ar fi fost hărăzit să traseze o traiectorie veşnică 
pe cer, deasupra globului pământesc. 

Când domnul Dean Forsyth află valoarea bolidului său, 
exclamă: 

— Eu l-am descoperit, şi nu puşlamaua din foişor! Mie îmi 
aparţine, şi, dacă s-ar întâmpla să cadă pe Pământ, m-aş 
îmbogăţi cu cinci mii opt sute de miliarde! 

La rândul său, dealtfel, doctorul Hudelson repeta întinzându-şi 
braţul ameninţător spre turn: 

— E bunul meu, proprietatea mea... e moştenirea copiilor 
mei, care străbate spaţiul. Dacă s-ar prăbuşi pe Pământ, ar fi 
proprietatea mea şi aş deveni de cinci mii opt sute de ori 
miliardar! 

E sigur că Vanderbilt, Astor, Rockefeller, Pierpont Morgan, 
Mackay, Gould şi ceilalţi Cresuşi americani, fără să mai vorbim 
de Rothschild, n-ar mai fi fost, în cazul acesta, decât nişte 
rentieri neînsemnaţi pe lângă doctorul Hudelson sau Dean 
Forsyth! 

Iată unde ajunseseră. Şi dacă nu-şi pierdeau capul, pricina e 
că-l aveau solid. 

Francis şi doamna Hudelson prevedeau destul de lesne 
sfârşitul disputei acesteia. Dar cum să reţii doi rivali porniţi pe o 
pantă atât de alunecoasă? Imposibil să vorbeşti cumpătat cu ei. 
Păreau amândoi că uitaseră de căsătoria plănuită şi nu se 
gândeau decât la rivalitatea lor atât de jalnic întreţinută de 
ziarele din oraş. 

Articolele acestor ziare, de obicei destul de blajine, deveniseră 
furioase şi regretabilele personalităţi care se amestecau în 
discuţie riscau să tragă după ele oameni de obicei destul de 
cumsecade. 

La rândul său, Punch, cu epigramele şi caricaturile publicate, îi 
atâţa necontenit pe cei doi adversari. Dacă nu era gaz ceea ce 
ziarul acesta arunca peste foc, era măcar sare, sarea glumelor 
de zi cu zi, şi focul trosnea la fel de tare din pricina ei! 

Era de temut ca domnul Dean Forsyth şi doctorul Hudelson să 
nu vrea să-şi dispute bolidul cu armele în mâini şi să pună la 

punct diferendul printr-un duel american. Un asemenea lucru nu 
le-ar fi prins deloc bine celor doi logodnici. 

Din fericire pentru pacea lumii, pe când cei doi maniaci îşi 
pierdeau zilnic câte un dram de judecată, publicul se potolea 
treptat. Ideea aceasta destul de simplă începuse să prindă 
rădăcini în mintea tuturor: puţin le păsa dacă bolidul era de fier 
sau de aur, din moment ce nu putea fi atins. 

Şi era absolut sigur că nu putea fi atins. La fiecare trecere, 
meteorul se arăta totdeauna în punctul ceresc stabilit de calcule. 
Viteza lui era deci uniformă, şi, după cum atrăsese de la început 
atenţia Whaston Standard, nu exista nici un motiv să se creadă 
că se va încetini vreodată. Ca urmare, bolidul avea să graviteze 
veşnic în jurul Pământului şi pe viitor, aşa cum probabil că 
gravitase de când lumea, în trecut. 

Consideraţiile acestea, reproduse de mii de ori în toate ziarele 
Universului, contribuiau la domolirea spiritelor. Din zi în zi 
oamenii se gândiră tot mai puţin la bolid şi îşi reluară ocupațiile 
obişnuite, după un oftat de regret pentru comoara de neatins. 

În numărul din 9 mai Punch constată indiferența crescândă a 
publicului faţă de ceea ce îl pasionase cu câteva zile mai înainte, 
şi, continuându-şi gluma pe care o socotea straşnică, găsi noi 
motive să-i înţepe pe cei doi descoperitori ai meteorului. 

„Până când vor rămtne nepedepsiţi cei doi tâlhari pe care i-am 
şi semnalat dispreţului public? scria la sfârşitul articolului 
redactorul lui «Punch», prefăcându-se indignat. Nemulţumiţi că 
au dorit să nimicească dintr-o singură lovitură oraşul, care i-a 
văzut născându-se, iată-i acum pricinuind ruina celor mai 
respectabile familii. Săptămim trecută, unul din prietenii noştri, 
înşelat de afirmațiile lor viclene şi mincinoase, a delapidat în 
patruzeci şi opt de ore o sumă uriaşă. Nefericitul conta pe 
miliardele bolidului! Ce-au să devină bieţii copilaşi ai prietenului 
nostru, acum când miliardele ne vor trece pe sub... nu, pe 
deasupra nasului? Mai e oare nevoie să adăugăm că prietenul 
acesta e simbolic, aşa cum cere datina, și că se numeşte 
mulţime? Propunem ca toți locuitorii globului să-i dea în judecată 
pe domnii Dean Forsyth şi Sydney Hudelson, aşa fel încât să-i 
vadă condamnați la o despăgubire de cinci mii şapte sute optzeci 
și opt de miliarde. Şi cerem să fie siliți să plătească fără 
cruțare!" 

Cei în cauză habar n-aveau că îi ameninţase vreodată un 
asemenea proces cu totul nemaipomenit şi, altminteri, greu de 
dus până la capăt. 

Pe când ceilalţi oameni îşi îndreptaseră din nou atenţia asupra 
lucrurilor pământeşti, domnii Dean Forsyth şi Sydney Hudelson 
continuau să plutească în albastrul cerului pe care se înverşunau 
mai departe să-l scotocească cu telescoapele lor încăpăţânate. 

X ÎN CARE LUI ZEPHYRIN_ XIRDAL ÎI 
VINE O IDEE, BA CHIAR DOUĂ 


De obicei, despre Zephyrin Xirdal se spunea: «Ce tip!» Şi, într- 
adevăr, atât la înfăţişare cât şi la minte, Zephyrin Xirdal era un 
personaj puţin obişnuit. 

Trup lung şi deşirat, cămaşă adesea fără guler şi totdeauna 
fără manşete, pantaloni boţiţi, vestă căreia din trei nasturi îi 
lipseau doi, haină imensă cu buzunarele umflate de mii de 
obiecte felurite, totul foarte murdar şi luat de-a valma dintr-o 
grămadă de costume disparate, aşa arăta anatomia generală a 
lui Zephyrin Xirdal, şi acesta era felul lui de a înţelege eleganta. 
De umerii lui Zephyrin, boltiţi ca tavanul unei pivnițe, atârnau 
două braţe kilometrice, terminate prin mâini enorme şi păroase, 
dar de o uimitoare îndemânare, pe care stăpânul lor nu le punea 
în contact cu săpunul decât la intervale cu totul nedeterminate. 

Dacă şi la el, ca şi la ceilalţi oameni, capul constituia punctul 
central al făpturii sale, pricina era că n-avea încotro. Dar 
originalul acesta îşi scotea paguba oferind admiraţiei publice un 
obraz de-o urâţenie aproape paradoxală. Nu s-ar putea închipui 
totuşi ceva mai «atrăgător» decât trăsăturile acestea 
bolovănoase şi adunate parcă la întâmplare: bărbie mare şi 
pătrată, gură mare cu buze groase, dinţi superbi, nasul turtit, 
urechile prost croite, părând că se feresc cu groază să atingă 
ţeasta. Întreaga înfăţişare a lui Zephyrin Xirdal nu trezea decât 
foarte pe departe amintirea frumosului efeb Antinous!. Dar o 
frunte înaltă, grandios modelată, de-o admirabilă nobleţe a 
liniilor, încununa faţa aceasta ciudată, aşa cum un templu 
încununează o colină, templu pe măsura celor mai sublime 
gânduri. În sfârşit, ca să-i năucească şi mai mult pe oameni, 
dedesubtul frunţii lui largi Zephyrin Xirdal deschidea spre 
lumina zilei doi ochi mari şi holbaţi, care exprimau când cea mai 
minunată inteligenţă, când cea mai neagră prostie. 

Ca fire, Zephyrin Xirdal se deosebea la fel de tare de banalii lui 
contemporani. 

Neputând să îndure disciplina nici unei şcoli, Xirdal declarase, 
încă de la cea mai fragedă vârstă, că va învăţa singur, iar părinţii 
se văzuseră siliţi să se plece în faţa voinţei lui de neînduplecat. 
Şi, de fapt, nu avuseseră ce să regrete. La o vârstă când alţii mai 
tocesc încă băncile liceelor, Zephyrin Xirdal dăduse examene — 
ca să se distreze, spunea el — la toate şcolile înalte, una după 
alta, şi totdeauna reuşise primul la aceste examene. 


1 Antinous - tânăr de o mare frumuseţe, sclavul favorit al 
împăratului roman Adrian. 

Dar succesele acestea erau uitate, imediat după dobândirea 
lor. Şcolile înalte şterseseră, una după alta, din cataloagele lor, 
numele premiantului, care nu se mai prezenta la începerea 
cursurilor. 

Devenit, la optsprezece ani, prin moartea părinţilor, stăpân pe 
faptele lui şi posesor al unei rente de cincisprezece mii de franci, 
Zephyrin Xirdal se grăbise să dea toate semnăturile pe care i le 
ceruse tutorele şi naşul lui, bancherul Robert Lecoeur, căruia îi 
spunea încă din copilărie «unchi»; apoi, scăpat de griji, se 
instalase în două odăiţe, la etajul şase, pe strada Cassette, la 
Paris. 

La treizeci şi unu de ani locuia tot acolo. 

De când îşi instalase acolo Penaţii!, numărul odăilor nu se 
mărise, şi totuşi o cantitate uluitoare de obiecte fuseseră 
înghesuite în ele. În harababura din cele două odăiţe se puteau 
vedea maşini şi pile electrice, dinamuri, instrumente de optică, 
retorte şi zeci de alte aparate de toate soiurile. Vrafuri de 
broşuri, de cărţi, de hârtii se înălţau din podea până în tavan, se 
îngrămădeau pe unicul scaun al lui Xirdal şi pe masă, înălţându- 
le simultan nivelul, în aşa fel încât originalul nostru nu observa 
nici o schimbare. În plus, când toate hârţoagele acestea îl 
stinghereau prea mult, Zephyrin Xirdal scăpa de ele fără prea 
multă bătaie de cap: cu dosul palmei arunca prin odaie vrafurile 
de hârtii; apoi, împăcat sufleteşte, îşi reîncepea lucrul pe masa 
perfect curățată, fiindcă nu mai rămânea absolut nimic pe ea, şi 
gata, deci, să facă faţă viitoarelor cotropiri. 

Dar cu ce se ocupa Zephyrin Xirdal? 

În genere, trebuie să recunoaştem că se mulțumea să-şi 
urmărească visele, în fumul aromitor al unei pipe veşnic aprinse. 
Dar, uneori, la intervale variate, avea câte o idee. În asemenea 
zile, Zephyrin Xirdal îşi aranja masa în felul lui, adică măturând- 
o cu un pumn, şi se instala, ridicându-se numai după ce-şi 
termina lucrul, fie că lucrul dura patruzeci de minute sau 
patruzeci de ore. Apoi, după ce punea punctul final, lăsa pe masă 
hârtia conţinând rezultatul cercetărilor, hârtie care atrăgea un 
nou vraf, măturat şi el ca şi celelalte în viitoarea criză de lucru. 

În timpul crizelor acestora succesive, care îl apucau din când 
în când, Zephyrin Xirdal hoinărise prin toate domeniile. 
Matematicile superioare, fizica, chimia, fiziologia, filozofia, 
ştiinţele pure şi aplicate fuseseră rând pe rând în centrul atenţiei 
lui. Oricare ar fi fost problema, el o aborda întotdeauna cu 
aceeaşi violenţă, cu aceeaşi frenezie, şi n-o lăsa niciodată 
neterminată, în afară de cazurile când... 


1 Penaţii - zeități ale casei la romani şi etrusci. La fiecare 
mutare, stăpânii casei îşi luau penaţii cu ei şi-i instalau în noua 
locuinţă. 

În afară de cazurile când o nouă idee nu-l atrăgea cu aceeaşi 
putere. Atunci originalul nostru se năpustea prin câmpiile 
imaginaţiei, în urmărirea acestui al doilea fluture ale cărui culori 
strălucitoare îl hipnotizau, şi, ameţit de noul său vis, îşi uita până 
şi amintirea preocupărilor anterioare. 

Dar şi atunci partida nu era decât amânată. Căci într-o bună zi, 
regăsind pe neaşteptate lucrarea schiţată cine ştie când, 
Zephyrin Xirdal se înhăma la ea cu o nouă pasiune, şi chiar dacă 
o mai întrerupea de două, trei ori, până la urmă tot îi dădea de 
capăt. 

Câte observaţii ingenioase sau profunde, câte note definitive 
asupra dificultăţilor celor mai mari ale ştiinţelor exacte sau 
experimentale, câte invenţii practice nu dormeau în maldărul de 
hârtii pe care Zephyrin Xirdal le călca în picioare dispreţuitor! 
Lui Xirdal nu-i dădea niciodată prin minte să tragă vreun folos 
din comoara aceasta, decât atunci când vreunul din rarii lui 
prieteni i se plângea de inutilitatea vreunei cercetări într-un 
domeniu oarecare. 

— Ia stai puţin, îi spunea atunci Xirdal. Trebuie că am eu ceva 
în legătură cu asta. 

Şi, în acelaşi timp, întinzând mâna, găsea dintr-o dată, cu un 
simţ minunat sub miile de hârţoage mai mult sau mai puţin 
mototolite, studiile relative la problema discutată, şi le dădea 
prietenului său, cu permisiunea de a le folosi din plin. 

Făcând aşa, nu se gândise niciodată că săvârşea un lucru 
potrivnic intereselor lui. 

Bani? Ce să facă el cu banii? Când avea nevoie de bani, trecea 
pe la naşul său, Robert Lecoeur, care, dacă nu-i mai era tutore, îi 
rămăsese în schimb bancher. Şi Xirdal era sigur că la plecare va 
avea o sumă pe care o va cheltui până la ultima centimă. De când 
locuia în strada Cassette, procedase totdeauna aşa, şi n-avusese 
de ce să se plângă. 

Să ai mereu alte dorinţe şi să fii în stare să ţi le realizezi, iată, 
nici vorbă, una din formele fericirii. Dar nu singura. Fără să fie 
bântuit de nici o urmă de dorinţă, Zephyrin Xirdal era totuşi pe 
deplin fericit. 

În dimineaţa zilei de 10 mai, omul acesta fericit, stând cum nu 
se poate mai comod pe unicul lui scaun, cu picioarele aşezate pe 
pervazul ferestrei, fuma o pipă deosebit de plăcută şi se distra 
dezlegând  rebusuri şi cuvinte încrucişate pe o hârtie 
transformată în pungă şi dăruită de vreun băcan odată cu cine 
ştie ce târguieli. Când termină ocupaţia aceasta importantă şi 
găsi dezlegarea, Zephyrin Xirdal aruncă hârtia printre celelalte, 
apoi întinse alene mâna stângă spre masă cu gând să ia ceva, 
orice s-ar fi găsit acolo. 

Dar mâna lui stângă întâlni un teanc de ziare nedesfăcute. 
Zephyrin Xirdal luă la întâmplare una din gazete, care se nimeri 

să fie un număr din Le Journal, vechi de vreo opt zile. Vechimea 
aceasta însă nu putea să sperie un cititor care trăia în afara 
spaţiului şi a timpului. 

Xirdal privi prima pagină, dar fireşte că n-o citi. Parcurse la fel 
a doua pagină, şi celelalte, până la ultima. Acolo, zăbovi mult 
asupra anunţurilor: apoi, crezând că trece la pagina următoare, 
se reîntoarse naiv la prima pagină. 

Fără să vrea, privirea i se opri pe începutul articolului de fond, 
şi o scânteie de inteligenţă licări o clipă în ochii care, până 
atunci, exprimaseră cea mai desăvârşită neghiobie. 

Scânteia spori şi deveni flacără, pe măsură ce lectura se 
apropia de sfârşit. 

— Ee! Ee! făcu pe două tonuri diferite Zephyrin Xirdal, 
pregătindu-se să citească încă o dată articolul. 

Era obişnuit să vorbească tare, în singurătatea camerei. Ba 
chiar vorbea la plural, cu plăcere, vrând să-şi creeze 
măgulitoarea iluzie că exista un auditoriu care îi sorbea 
cuvintele, un auditoriu imaginar, dar foarte numeros din moment 
ce cuprindea toţi discipolii, toţi admiratorii, toţi prietenii, pe care 
Zephyrin Xirdal nu-i avusese şi n-avea să-i aibă niciodată. 

De data aceasta, oratorul fu mai zgârcit la vorbă şi se mărgini 
doar la dubla lui exclamaţie. Profund interesat de cele cuprinse 
în articol, îşi urmă lectura tăcut. 

Ce citea oare cu atâta interes? 

Ultimul din întreaga lume, Zephyrin Xirdal descoperea pur şi 
simplu bolidul din Whaston şi-i afla în acelaşi timp neobişnuita 
compoziţie, întâmplarea făcându-l să dea tocmai peste articolul 
consacrat acestui fabulos glob de aur... 

— Ce mai bazaconie!... declară el, pentru sine însuşi, când 
ajunse pentru a doua oară la capătul articolului. 

Zephyrin rămase câteva clipe pe gânduri, apoi îşi luă picioarele 
de pe pervazul ferestrei şi se apropie de masă. Criza de lucru era 
iminentă. 

Fără să bâjbâie, Zephyrin Xirdal găsi în teancul de ziare 
nedesfăcute revista ştiinţifică pe care o căuta şi-i desfăcu 
banderola. Revista se deschise de la sine la pagina dorită. 

O revistă ştiinţifică are dreptul să fie mai tehnică decât un 
mare cotidian. Şi cea din mâna lui Xirdal nu făcea excepţie. 
Elementele bolidului — traiectorie, viteză, volum, masă, natură 
— erau date în câteva cuvinte numai după pagini întregi de 
curbe savante şi ecuaţii algebrice. 

Zephyrin Xirdal îşi asimilă fără mare efort hrana aceasta 
intelectuală, care de obicei se mistuie destul de greu, apoi privi 
cerul şi constată că nu se vedea nici un fir de nor. 

— Vedem noi!... şopti el, făcând cu grabă câteva calcule. 

Când termină, îşi strecură mâna sub un vraf de hârtii 
înghesuite într-un colţ şi, cu un gest căruia numai o practică 

îndelungată putea să-i dea atâta precizie, trimise vraful în alt 
colţ. 

—  Uluitor ce ordine e la mine! spuse el cu vădită satisfacţie, 
constatând că operaţia aceasta scosese la iveală, după cum 
prevăzuse, o lunetă astronomică, la fel de prăfuită ca o sticlă de 
vin vechi de o sută de ani. 

Ca să-şi ducă luneta la fereastră, s-o îndrepte spre punctul 
cerului pe care îl determinase prin calcul şi să-şi lipească ochiul 
de ocular, avu nevoie de câteva clipe doar. 

— Perfect exact, spuse el, după câteva minute de observaţie. 

Urmară câteva minute de gândire, apoi Zephyrin Xirdal îşi luă 
hotărât pălăria şi începu să coboare cele şase etaje, în drum spre 
strada Drouot şi spre banca Lecoeur, cu care această stradă se 
mândrea pe bună dreptate. 

Zephyrin Xirdal nu-şi făcea drumurile decât într-un singur fel, 
fără omnibuze, fără tramvaie şi fără trăsuri. Oricât de mare ar fi 
fost distanţa, el o străbătea întotdeauna pe jos. 

Dar până şi în exerciţiul acesta, cel mai natural şi mai practic 
dintre toate sporturile, nu putea să fie decât original. Cu ochii în 
jos, legănându-şi umerii largi la dreapta şi la stânga, Xirdal 
trecea prin oraş de parcă ar fi străbătut un pustiu. Vehiculele şi 
pietonii îi erau absolut indiferenți. De câte ori nu-l făceau 
«bădăran», «prost-crescut», «mojic» trecătorii îmbrânciţi sau cei 
cărora le strivea bătăturile cam cu prea multă nepăsare. Câte 
ocări mai energice, strigate la adresa lui de încântătoarele 
glasuri ale birjarilor siliţi să-şi oprească brusc trăsurile ca nu 
cumva să dea naştere vreunui «fapt divers», în care rolul de 
victimă l-ar fi jucat Zephyrin Xirdal! 

Lui, puţin îi păsa de toate. Fără să audă nimic din concertul de 
blesteme care se ridica în urma lui, aşa cum se ridică talazul în 
urma vapoarelor, Xirdal îşi continua netulburat drumul călcând 
rar şi apăsat. 

Douăzeci de minute îi fură suficiente ca să ajungă pe strada 
Drouot şi la banca Lecoeur. 

— Unchiul e aici ? îl întrebă el pe uşierul care se ridicase la 
apropierea lui. 

— Da, domnule Xirdal. 

— Singur? 

— Singur. 

Zephyrin Xirdal împinse uşa capitonată şi pătrunse în biroul 
bancherului. 

—  Eil... Tu erai? întrebă fără să vrea domnul Lecoeur, când 
dădu cu ochii de el. 

— Fiindcă mă vezi în carne şi oase, răspunse Zephyrin 
Xirdal, aş îndrăzni să-ţi spun că întrebarea n-are nici un rost şi 
că un răspuns ar fi lipsit de noimă. 

Domnul Lecoeur, deprins cu ciudăţeniile finului său, pe care îl 
socotea pe bună dreptate dezechilibrat, dar, în anumite privinţe, 
genial, începu să râdă din toată inima. 

— Aşa e, recunoscu el, dar dacă mi-ai fi răspuns pur şi 
simplu «da», ar fi fost mai scurt. Am dreptul să întreb care e 
scopul vizitei tale? 

— Ai, căci... 

— Inutil, îl întrerupse domnul Lecoeur. A doua întrebare pe 
care ţi-am pus-o e la fel de fără rost ca şi prima, căci ştiu din 
experienţă că nu te văd decât când ai nevoie de bani... 

— Păi nu eşti dumneata bancherul meu? observă Xirdal. 

— Aşa e, acceptă domnul Lecoeur, dar tu eşti un client tare 
ciudat! Îmi dai voie să-ţi dau un sfat, în privinţa asta? 

—  Dacă-cţi face plăcere!... 

— Sfatul meu este să fii, dacă se poate, mai puţin econom. 
Ce naiba, dragul meu, cum îţi petreci tu tinereţea ? Ştii măcar la 
cât ţi se ridică contul din banca mea? 

— Habar n-am. 

— Contul tău e monstruos, pur şi simplu! Da! Părinţii ţi-au 
lăsat un venit de peste cincisprezece mii de franci, iar tu nu 
izbuteşti să cheltuieşti nici măcar patru mii! 

— Nu zău! făcu Xirdal, părând foarte mirat de remarca 
aceasta, pe care o mai auzise de cel puţin douăzeci de ori până 
atunci. 

— Aşa stau lucrurile. Iar dobânzile ţi se acumulează mereu. 
Nu ştiu exact ce credit ai în clipa de faţă, dar sunt sigur că 
depăşeşte o sută de mii de franci. Cum trebuiesc folosiţi toţi 
banii aceştia? 

— Am să studiez problema, spuse Zephyrin Xirdal cât se 
poate de serios. Dealtfel, dacă te stingheresc banii, n-ai decât să 
scapi de ei. 

— Cum? 

—  Dă-i. E simplu de tot. 

— Cui? 

—  Oricui. Ce-mi pasă mie? 

Domnul Lecoeur înălţă din umeri. 

— In sfârşit, cât îţi trebuie astăzi? Două sute de franci, ca de 
obicei? 

— Zece mii de franci, răspunse Zephyrin Xirdal. 

— Zece mii de franci? repetă bancherul, foarte mirat. Ei, 
asta-i ceva nou! Ce-ai de gând să faci cu zece mii de franci? 

— O călătorie. 

— Bună idee. Şi în ce țară? 

— Habar n-am, declară Zephyrin Xirdal. 

Amuzat, domnul Lecoeur îşi privi zeflemitor finul şi clientul. 

— Frumoasă ţară, spuse el serios. lată cei zece mii de franci. 
Asta e tot ce vrei? 


204 


— Nu, răspunse Zephyrin Xirdal. Mai am nevoie şi de un 
teren. 

— Un teren? se miră domnul Lecoeur care mergea, cum se 
spune, din surpriză în surpriză. Ce fel de teren? 

— Un teren ca toate terenurile. Vreo doi sau trei kilometri 
pătraţi, de pildă. 

— Deci un teren mic, spuse domnul Lecoeur, rece. Apoi 
întrebă, ironic: Pe Boulevard des Italiens? 

— Nu, răspunse Zephyrin Xirdal. Nu în Franţa. 

— Atunci unde? Spune. 

— Habar n-am, făcu pentru a doua oară Zephyrin Xirdal, 
fără să se sinchisească. 

Domnul Lecoeur abia îşi stăpânea râsul. 

— Aşa, cel puţin, poţi alege, aprobă el. Dar spune-mi, dragă 
Zephyrin, cum cumva eşti cam... sucit? Ce noimă au toate astea, 
mă rog? 

— Am de gând să fac o afacere, declară Zephyrin Xirdal pe 
când fruntea i se încreţea sub efortul gândirii. 

— O afacere!... exclamă domnul Lecoeur, mirat la culme. 

Şi, într-adevăr, era de mirare că un zăpăcit ca Xirdal se putea 
gândi la afaceri. 

— Da, afirmă Zephyrin Xirdal. 

—  Importantă? 

—  Hm!... făcu Zephyrin Xirdal. Între cinci şi şase miliarde de 
franci. 

De data aceasta, domnul Lecoeur îşi privi îngrijorat finul. Dacă 
acesta nu glumea cumva, însemna că e nebun, nebun de legat. 

— Cât ai spus?... întrebă el. 

— Intre cinci şi şase miliarde de franci, repetă Zephyrin 
Xirdal cu glas liniştit. 

— Eşti în toate minţile, Zephyrin? stărui domnul Lecoeur. 
Ştii că n-ai găsi destul aur pe Pământ ca să ajungi la a suta parte 
din suma asta fabuloasă? 

— Pe Pământ, s-ar putea, spuse Xirdal. Dar în altă parte, se 
schimbă lucrurile. 

— Inaltă parte?... 

— Da. La patru sute de kilometri de-aici, în linie verticală. 

O licărire trecu prin mintea bancherului. Informat, ca toţi 
oamenii de pe Pământ, de ziarele care, atâta amar de vreme, 
pisaseră unul şi acelaşi subiect, crezu că a înţeles. Şi, într- 
adevăr, înţelesese. 

—  Bolidul?... îngăimă el pălind uşor, fără să vrea. 

—  Bolidul, aprobă Xirdal, calm. 

Dacă oricine în afară de finul său i-ar fi vorbit astfel, fără nici o 
îndoială că domnul Lecoeur l-ar fi azvârlit pe uşă afară. Clipele 
unui bancher sunt prea preţioase ca să-şi permită să le piardă 
ascultând aiureli. Dar Zephyrin Xirdal nu era oricine. Că poseda 

o doză serioasă de ţicneală, era, vai! prea adevărat; dar ţeasta 
aceasta ţicnită conţinea un creier de geniu, pentru care nimic nu 
era cu neputinţă a priori!. 

— Vrei să exploatezi bolidul ? întrebă domnul Lecoeur, 
privindu-şi finul drept în ochi. 

— Dece nu? Ce ar fi extraordinar în asta? 

— Dar bolidul se află la patru sute de kilometri de sol, după 
cum ai spus tu însuţi. N-ai pretenţia, cred, să te ridici până 
acolo... 

— Lace bun, dacă îl fac să cadă? 

— Cum? 

— Ştiu cum, şi asta mi-e de ajuns. 

— Ştii cum!... Ştii cum!... Cum ai să acţionezi asupra unui 
corp atât de depărtat? Unde ai să afli un punct de sprijin? Ce 
forţă o să pui în joc? 

— Mi-ar lua prea mult timp să-ţi explic, răspunse Zephyrin 
Xirdal, şi, dealtfel, ar fi zadarnic: tot n-ai înţelege nimic. 

— Eşti prea drăguţ! mulţumi domnul Lecoeur, fără să se 
supere. 

Dar, la stăruinţele lui, finul consimţi totuşi să-i dea câteva 
scurte lămuriri. Explicaţiile acestea, autorul acestei neobişnuite 
povestiri le va scurta şi mai mult, arătând doar că, în ciuda 
gustului său binecunoscut pentru speculaţiile riscante, nu vrea 
să se pronunţe în legătură cu aceste teorii interesante, dar poate 
cam prea îndrăzneţe. 

Pentru Zephyrin Xirdal, materia nu-i decât o aparenţă; ea n-are 
existenţă reală. Xirdal pretinde că poate dovedi aceasta prin 
imposibilitatea de a ne imagina alcătuirea ei intimă. Chiar dacă o 
vom descompune în molecule, atomi, particule, va rămâne 
totdeauna o ultimă fracțiune pentru care problema va trebui 
pusă din nou, în mod integral, şi asta la infinit, până când vom 
admite un principiu iniţial care nu va fi materia. Acest prim 
principiu imaterial este energia. 

Dar ce este energia? Zephyrin Xirdal mărturiseşte că n-are 
habar. Omul aflându-se în contact cu lumea exterioară numai 
prin simţurile lui, iar simţurile omului fiind sensibile exclusiv la 
excitaţiile de ordin material, tot ce nu e materie rămâne în afara 
cunoaşterii lui. Dacă poate, printr-un efort al raţiunii pure, să 
admită existenţa unei lumi imateriale, se află totuşi în 
imposibilitate de a-i concepe natura, lipsindu-i termenii de 
comparaţie. Şi aşa va fi până când omenirea va dobândi noi 
simţuri, ceea ce nu e absurd a priori. 


1 A priori - în latină: dinainte. Aici cu sensul: «pentru care 
nimic nu era cu neputinţă, înainte de a fi studiat problema 
respectivă». 

Oricum ar fi energia, după Zephyrin Xirdal, umple Universul şi 
oscilează veşnic între două limite: echilibrul absolut, care n-ar 
putea fi obţinut decât prin repartiţia ei uniformă în spaţiu, şi 
concentrarea absolută într-un singur punct pe care l-ar 
împrejmui în acest caz un vid perfect. Spaţiul fiind definit, aceste 
două limite sunt la fel de inaccesibile. De aci rezultă că energia 
imanentă se află într-o stare de cinematism perpetuu. Corpurile 
materiale absorbind neîncetat energia din această concentrare şi 
provocând neapărat altundeva un neant relativ, materia radiază 
în spaţiu, pe de altă parte, energia pe care o ţine închisă în ea. 

Deci, în opoziţie cu axioma clasică «Nimic nu se pierde, nimic 
nu se creează», Zephyrin Xirdal proclamă că «Totul se pierde şi 
totul se creează». Substanţa veşnic distrusă se recompune 
veşnic. Fiecare din schimbările stării ei este însoţită de-o radiaţie 
de energie şi de o distrugere corespunzătoare de substanţă. 
Dacă distrugerea aceasta nu poate fi constatată cu instrumentele 
noastre, vina e a instrumentelor prea imperfecte, o enormă 
cantitate de energie fiind cuprinsă într-o particulă imponderabilă 
de materie, ceea ce explică, după Zephyrin Xirdal, faptul că 
astrele sunt despărțite prin distanţe uluitoare faţă de mărimea 
lor mediocră. 

Distrugerea aceasta neconstatată există totuşi. Sunetul, 
căldura, electricitatea, lumina sunt dovezile ei indirecte. 
Fenomenele acestea sunt materie radiată şi prin ele se manifestă 
energia eliberată, deşi sub o formă încă grosolană şi 
semimaterială. Energia pură, oarecum sublimată, nu poate exista 
decât dincolo de hotarele lumilor materiale. Ea învăluie aceste 
lumi cu o dinamosferă într-o stare de tensiune direct 
proporţională cu masa lor şi cu atât mai slabă cu cât te depărtezi 
de suprafaţa lor. Manifestarea acestei energii şi a tendinței sale 
la o condensare din ce în ce mai mare este atracţia. 

Aceasta este teoria pe care Zephyrin Xirdal i-o expuse 
domnului Lecoeur, care îl ascultă puţin năucit. 

— Acestea spuse, încheie Zephyrin Xirdal, ca şi cum ar fi 
vorbit despre lucrurile cele mai obişnuite, e de ajuns să eliberez 
o cantitate mică de energie şi să o îndrept spre un punct al 
spaţiului care îmi convine, ca să pot influenţa după voinţă un 
corp vecin cu acel punct, mai ales dacă corpul respectiv e de 
mică importanţă, cu alte cuvinte dacă nu e deţinător, el însuşi, al 
unei cantităţi considerabile de energie. E simplu ca bună ziua! 

— Si ai mijlocul de-a elibera energia aceasta? întrebă 
domnul Lecoeur. 

— Am mijlocul de a-i deschide un drum, îndepărtând din faţa 
ei tot ceea ce e substanţă şi materie, ceea ce e cam acelaşi lucru. 

— Ihn felul acesta, exclamă domnul Lecoeur, ai putea să strici 
întregul mecanism ceresc! 

Zephyrin Xirdal nu păru deloc tulburat de enormitatea unei 
asemenea ipoteze. 

— În momentul de faţă, recunoscu el cu modestă simplitate, 
maşina pe care am construit-o nu poate să-mi dea decât rezultate 
mult mai slabe. Dar ele sunt suficiente pentru a influenţa un 
păcătos de bolid de câteva mii de tone. 

— Aşa să fie? spuse domnul Lecoeur care începuse să fie 
zguduit de cele auzite. Şi unde ai de gând să faci să-ţi cadă 
bolidul? 

— Pe terenul meu. 

— Care teren ? 

— Cel pe care mi-l vei cumpăra după ce voi face calculele 
necesare. Am să-ți scriu în privința asta. Bineînţeles, pe cât 
posibil, am să aleg un ținut aproape pustiu, unde pământul n-are 
valoare. Fără îndoială că s-ar putea ivi greutăți la încheierea 
actului de vânzare. Nu sunt pe deplin liber în alegerea mea şi s- 
ar putea ca legătura cu ţara respectivă să se facă destul de greu. 

— Lasă-mi mie grija asta, spuse bancherul. Doar telegraful 
n-a fost inventat pentru altceva. Răspund eu în privinţa actului. 

Înarmat cu asigurarea aceasta şi cu cei zece mii de franci 
făcuţi pachet şi vârâţi în buzunar, Zephyrin Xirdal se reîntoarse 
acasă cu paşi mari, aşa cum plecase, şi, de îndată ce închise uşa, 
se aşeză la masa măturată mai întâi cu dosul palmei, după 
obicei. 

Criza de lucru era în toi. 

Toată noaptea Zephyrin Xirdal lucră cu înverşunare la calculele 
lui, dar, la venirea zorilor, soluţia era găsită. Determinase forţa 
care trebuia aplicată bolidului, orele în timpul cărora forţa 
trebuia aplicată, direcţiile ce trebuiau să i se dea, locul şi data 
căderii meteorului. 

Xirdal luă imediat tocul, îi scrise domnului Lecoeur scrisoarea 
făgăduită, cobori s-o arunce la cutie şi se urcă din nou la el. 

După ce încuie uşa, se apropie de unul din colţurile odăii unde 
trimisese în ajun, cu precizia lui deosebită, teancul de hârtii care 
acoperiseră până atunci luneta. Acum trebuia făcută operaţia 
inversă. Xirdal îşi vâri deci braţul sub grămada de hârtii, şi, cu o 
mână sigură, le trimise la vechiul lor loc. 

Această a doua «aranjare» avu ca rezultat scoaterea la lumină 
a unei lădiţe negricioase, pe care Xirdal o ridică fără efort şi o 
duse în mijlocul încăperii, în faţa ferestrei. 

Nimic deosebit în aspectul lădiţei, un simplu cub de lemn 
vopsit într-o culoare închisă. Înăuntru se aflau doar nişte bobine 
intercalate într-o serie de globuleţe de sticlă ale căror 
extremităţi ascuţite erau legate două câte două prin fire de 
aramă din ce în ce mai subţiri. Deasupra lădiţei, în aer liber, se 
zărea montat pe un pivot, în focarul unui reflector metalic, un 


208 


ultim globuleţ dublu fusiform, pe care nici un conductor material 
nu-l lega de celelalte. 

Cu ajutorul unor instrumente precise, Zephyrin Xirdal orientă 
reflectorul metalic exact în sensurile pe care i le indicau 
calculele din noaptea precedentă; apoi, constatând că totul era 
în ordine, puse în partea inferioară a lădiţei un tubuleţ extrem de 
strălucitor. Pe când lucra, vorbea, după obicei, ca şi cum ar fi 
vrut să-şi facă admirat darul vorbirii de către un public numeros. 

— Acesta, domnilor, e xirdalium, corp de-o sută de mii de ori 
mai radioactiv decât radiumul. Mărturisesc, între noi, că, dacă 
utilizez acest corp, o fac mai mult pentru dumneavoastră. Nu 
fiindcă xirdaliumul ar fi vătămător, dar Pământul radiază destulă 
energie ca să mai fie nevoie să-i adăugăm. E ca un grăunte de 
sare în apa mării. Totuşi, o mică punere în scenă nu strică deloc, 
după a mea părere, într-o experienţă de felul acesta. 

Tot vorbind, Zephyrin Xirdal închisese cutia şi o legase prin 
două cabluri de elementele unei pile electrice aflată pe-o etajeră. 

—  Curenţii neutri, helicoidali, domnilor, continuă el, au, 
fireşte, din moment ce sunt neutri, proprietatea de a respinge 
toate corpurile, fără excepţie, fie că sunt mai mult sau mai puţin 
electrizate. Pe de altă parte, fiind helicoidali, ei iau o formă 
helicoidală, după cum e lesne de înţeles... Şi totuşi, mare noroc 
că m-am gândit să-i descopăr... Toate folosesc la ceva în viaţă! 

Odată circuitul electric închis, un bâzâit uşor se auzi în lădită şi 
o lumină albăstruie ţâşni din globuleţul montat pe pivot. Aproape 
imediat, globuleţul începu să se rotească, mai întâi încet, apoi tot 
mai repede, ca să capete curând o mişcare absolut vertiginoasă. 

Zephyrin Xirdal contemplă câteva secunde globuleţul dansând 
parcă un vals nebunesc, apoi privirea lui, urmând o direcţie 
paralelă cu axa reflectorului metalic, se pierdu în spaţiu. 

La prima vedere, acţiunea aparatului nu părea să fie dovedită 
de nici un semn material. Dar un observator atent ar fi putut 
observa un fenomen care, dacă se manifesta cu discreţie, era în 
schimb destul de ciudat. Firele de praf care pluteau în 
atmosferă, intrând în contact cu marginile reflectorului metalic, 
păreau că nu mai pot trece de această limită şi se roteau cu 
violenţă, ca şi cum s-ar fi izbit de-un obstacol invizibil. In 
ansamblul lor, firele de praf formau un trunchi de con a cărui 
bază se lipea de circumferința reflectorului. La doi sau trei metri 
de aparat, conul acesta, format din particule impalpabile şi 
rotindu-se ca într-un vârtej, se transforma treptat într-un cilindru 
cu diametrul de câţiva centimetri, iar cilindrul de praf persista 
afară, în aer liber, deşi bătea un vânt destul de tăricel, până în 
momentul când dispărea în depărtare. 

— Am onoarea să vă anunţ, domnilor, că totul e în regulă, 
spuse Zephyrin Xirdal, aşezându-se pe unicul său scaun şi 
aprinzându-şi o pipă umplută cu măiestrie. 

O jumătate de oră mai târziu, Xirdal opri funcţionarea 
aparatului, pe care îl puse apoi iar în mişcare de mai multe ori, 
atât în ziua aceea cât şi în zilele următoare, având grijă să 
îndrepte reflectorul, de fiecare dată, spre un punct puţin 
schimbat al spaţiului. Timp de nouăsprezece zile procedă astfel, 
cu precizie absolută. 

În a douăzecea zi, tocmai îşi pusese aparatul în funcţiune şi-şi 
aprinsese nelipsita pipă, când demonul invențiilor îi fură o dată 
mai mult minţile. Una din consecinţele teoriei acesteia a 
distrugerii necontenite a materiei, teorie expusă pe scurt în faţa 
lui Robert Lecoeur, îl copleşi cu strălucirea ei. Dintr-o dată, aşa 
cum i se întâmpla de obicei, izbutise să conceapă principiul unei 
pile electrice, capabilă să se regenereze de la sine, prin reacţii 
succesive, dintre care ultima ar readuce corpurile descompuse în 
starea lor iniţială. O asemenea pilă avea să funcţioneze, fireşte, 
până la dispariţia totală a substanţelor întrebuințate şi până la 
transformarea lor integrală în energie. Practic, aceasta însemna 
perpetuum mobile. 

— Ia te uită!... Ia te uită!... bâigui Zephyrin Xirdal, 
emoţionat. 

Şi începu să cugete aşa cum ştia el s-o facă, adică aţintindu-şi 
asupra unui singur punct şi într-un singur bloc toată forţa vitală 
a organismului său. Gândul astfel concentrat pe care îl îndrepta 
spre tainele unei probleme se asemăna cu un fascicul luminos în 
care ar fi reunite toate razele soarelui. 

— Nicio obiecţie, spuse el, în sfârşit, exprimând cu glas tare 
rezultatul efortului său interior. Trebuie să încerc imediat. 

Zephyrin Xirdal îşi luă pălăria, cobori în goană cele şase etaje 
si dădu buzna în atelierul unui umil tâmplar care se afla peste 
drum. În câteva cuvinte clare şi precise, îi explică meşterului ce 
dorea, adică un soi de roată montată pe un ax de fier şi având pe 
margini douăzeci şi şapte de adâncituri ale căror dimensiuni le 
dădu; scobiturile erau menite să primească tot atâtea recipiente, 
care trebuiau să rămână verticale, cât timp suporturile lor se 
roteau. 

După ce dădu toate lămuririle necesare şi ceru să-i fie 
executată imediat lucrarea, Xirdal intră, cinci sute de metri mai 
departe, în prăvălia unui negustor de chimicale, al cărui client 
era. Acolo îşi alese cele douăzeci şi şapte de recipiente, nişte 
borcănaşe pe care vânzătorul le înfăşură în hârtie groasă şi le 
legă cu o sfoară solidă, la care ataşă un mâner. 

Când pachetul fu gata, Zephyrin Xirdal vru să se întoarcă 
acasă, dar, în uşa prăvăliei, se întâlni nas în nas cu unul din rarii 
lui prieteni, un bacteriolog de reală valoare. Pierdut în gânduri, 
Xirdal nu-l văzu pe bacteriolog, dar bacteriologul îl văzu pe 
Xirdal. 

— Nu zău, e chiar Xirdal! făcu el, zâmbind prietenos. Asta 
zic şi eu întâlnire! 

Auzind glasul binecunoscut, Xirdal consimţi să-şi deschidă 
ochii spre lumea exterioară. 

— Nu ză, spuse el ca un ecou, e Marcel Leroux! 

— [In persoană. 

— Ce mai faci?... Ştii, mă bucur grozav că te văd. 

— Fac ce face un om când e pe cale să ia trenul. Aşa cum mă 
vezi, cu traista asta de gât, în care am pus trei batiste şi alte 
câteva obiecte de toaletă, alerg spre malul mării, unde o să mă 
îmbăt de aer curat vreme de opt zile. 

—  Norocosule! spuse Zephyrin Xirdal. 

— Nu depinde decât de tine ca să fii la fel de norocos. 
Înghesuindu-ne un pic, am încăpea amândoi în tren. 

— Să vezi... începu Zephyrin Xirdal. 

— Doar dacă nu cumva în momentul de faţă te-ar reţine ceva 
la Paris. 

—  Da' de unde! 

— N-ai de făcut nimic deosebit?... Nici o experienţă în curs? 

Xirdal îşi răscoli cu bună-credinţă amintirile. 

— Absolut nimic, răspunse el. 

— În cazul acesta, lasă-te ispitit... Opt zile de vacanţă au să- 
ţi facă grozav de bine. Şi ce-o să mai stăm de vorbă pe plajă!... 

— Unde mai pui că aş putea folosi vacanţa ca să lămuresc o 
problemă legată de mare, care mă frământă de mult, îl 
întrerupse Xirdal. O problemă legată în anumită măsură de 
problemele generale pe care le am în studiu. Tocmai la asta mă 
gândeam, când te-am întâlnit, mărturisi el cu înduioşătoare 
sinceritate. 

— Atunci mergi ? 

— Merg. 

— La drum!... Dar cred că mai întâi ar trebui să treci pe 
acasă, şi nu ştiu dacă mai ai timp... 

— Inutil, răspunse Xirdal, convins. Am la mine tot ce-mi 
trebuie. 

Şi arătă cu ochiul pachetul conţinând cele douăzeci şi şapte de 
recipiente. 

— Perfect! se bucură Marcel Leroux. 

Cei doi prieteni porniră cu paşi mari spre gară. 

—  Înţelegi, dragă Leroux, cred că tensiunea superficială... 

O pereche întâlnită în cale îi sili pe cei doi prieteni să se 
despartă unul de altul, şi restul frazei se pierdu în huruitul 
trăsurilor. Dar asta nu-l putea supăra pe Zephyrin Xirdal, care îşi 
continua netulburat explicaţiile adresându-se rând pe rând 
trecătorilor, tare miraţi de cuvintele lui. Oratorul nu observă, 
însă, şi vorbi mai departe cu tărie, tăind valurile de oameni ale 
oceanului parizian. 

Şi în acest timp, pe când Xirdal, înflăcărat de noua lui 
preocupare, se îndrepta cu paşi mari spre trenul care avea să-l 
ducă departe de oraş, pe strada Cassette, într-o cameră de la 
etajul şase, o lădiţă negricioasă, cu aspect inofensiv, bâzâia 
întruna încetişor, un reflector metalic îşi proiecta lumina lui 
albăstrie, iar cilindrul de praf rotitor pătrundea mereu, ţeapăn şi 
fragil totodată, în adâncurile necunoscute ale spaţiului. 

Lăsat în voia lui, aparatul, pe care Zephyrin Xirdal neglijase să- 
l oprească şi căruia îi uitase acum până şi existenţa, îşi continua 
orbeşte obscura şi misterioasa lui activitate. 


XI ÎN CARE DEAN FORSYTH ŞI 
DOCTORUL HUDELSON INCEARCA O 
PUTERNICA EMOȚIE 


Acum, bolidul era pe deplin cunoscut. Cu gândul, cel putin, 
fusese cercetat. I se determinaseră orbita, viteza, volumul, masa, 
natura, valoarea. Nu mai pricinuia îngrijorare nimănui, 
deoarece, urmându-şi traiectoria cu o mişcare uniformă, n-avea 
să cadă niciodată pe Pământ. Deci, e cât se poate de firesc faptul 
că opinia publică nu mai era îndreptată spre meteorul 
inaccesibil, care îşi pierduse misterul. 

Fără îndoială, în observatoare, câţiva astronomi mai aruncau 
din când în când câte o privire grăbită spre sfera de aur care 
gravita pe deasupra capetelor; dar o părăseau repede, pentru a 
cerceta alte probleme ale spaţiului. 

Pământul avea un al doilea satelit, şi atâta tot. Că satelitul era 
de fier sau de aur, nu putea să-i tulbure pe nişte savanţi pentru 
care lumea nu e decât o abstracţie matematică. 

Regretabil însă era faptul că domnul Dean Forsyth şi doctorul 
Hudelson n-aveau suflete atât de curate ca ale savanților. 
Indiferenţa care sporea în jurul lor nu le calma imaginaţia 
înfrigurată, şi amândoi se înverşunau ca şi mai înainte să 
observe bolidul — bolidul lor! — cu o înflăcărare apropiată de 
furie. La toate trecerile, ei se aflau la post, cu ochiul lipit de 
ocularul lunetei sau al telescopului, chiar şi în orele când 
meteorul nu se ridica decât cu câteva grade deasupra 
orizontului. 

Timpul, care se menținea splendid, favoriza în mod regretabil 
mania lor, îngăduindu-le să zărească astrul rătăcitor de 
douăsprezece ori în douăzeci şi patru de ore. Indiferent dacă 
meteorul avea sau nu să cadă pe Pământ, ciudatele lui 
particularităţi, care îl făceau unic şi celebru pentru totdeauna, le 

sporeau şi mai mult bolnăvicioasa dorinţă de a fi declaraţi fiecare 
în parte unicul descoperitor. 

În aceste condiţii, ar fi însemnat curată nebunie să speri la 
împăcarea celor doi rivali, între care, dimpotrivă, stavila urii se 
ridica tot mai puternică. Doamna Hudelson şi Francis Gordon 
înțelegeau foarte bine lucrul acesta. Tânărul era aproape sigur 
că unchiul se va împotrivi prin toate mijloacele la căsătoria 
plănuită; doamna Hudelson avea şi mai puţină încredere că soţul 
i se va supune când va veni ziua cea mare. Iluzii nu-şi mai puteau 
face. Spre deznădejdea celor doi logodnici, spre mânia lui Miss 
Loo şi a lui Mitz, căsătoria părea, dacă nu compromisă, măcar 
amânată pentru o dată nehotărâtă şi în orice caz foarte 
depărtată. 

Era dat totuşi ca situaţia, şi aşa destul de gravă, să se complice 
şi mai mult. 

În seara zilei de 11 mai, Dean Forsyth care, ca de obicei, privea 
prin ocular, se depărtă brusc de telescop scoțând un strigăt surd, 
apoi se reîntoarse după ce scrise în grabă câteva note pe o 
hârtie, se depărtă din nou de telescop, ca apoi să revină iar, şi 
continuă jocul acesta până când bolidul dispăru la orizont. 

În momentul acela, Dean Forsyth era galben ca ceara şi respira 
atât de greu încât Omicron, crezându-şi stăpânul bolnav, se 
repezi să-i dea ajutor. Dar Forsyth îl îndepărtă cu un gest şi, 
clătinându-se ca un om beat, se refugie în cabinetul său de lucru, 
unde se încuie răsucind de două ori cheia în broască. 

De-atunci, Dean Forsyth nu mai fu văzut. Timp de peste 
treizeci de ore nu bău şi nu mâncă nimic. O singură dată, Francis 
reuşi să forţeze uşa, care se deschise însă foarte puţin, iar prin 
crăpătura ei îşi zări unchiul atât de zdrobit, atât de doborât, cu 
privirea atât de rătăcită, încât încremeni în prag. 

— Ce doreşti? îl întrebă domnul Forsyth. 

— Păi, unchiule, strigă Francis, sunt douăzeci şi patru de ore 
de când te-ai încuiat aici! Dă-mi voie măcar să-ţi aduc ceva de 
mâncare! 

— N-am nevoie de nimic, în afară de linişte şi de calm, îi 
răspunse Dean Forsyth. Şi îţi cer, aşa cum ţi-aş cere un serviciu, 
să nu-mi mai tulburi singurătatea. 

În faţa unui astfel de răspuns, rostit cu o hotărâre 
nestrămutată şi, în acelaşi timp, cu o blândeţe cu care Francis nu 
era obişnuit, tânărul nu mai avu curaj să insiste. Dealtfel, nici n- 
ar fi avut cum, uşa închizându-se după ultimele cuvinte ale 
astronomului. Nepotul se retrase deci, fără să poată afla nimic. 

În dimineaţa zilei de 13 mai, cu o zi înainte de ajunul căsătoriei, 
Francis îi vorbea pentru a douăzecea oară despre noul lui motiv 
de îngrijorare doamnei Hudelson, care îl asculta oftând. 

— Nu mai înţeleg nimic, spuse ea, în sfârşit. S-ar putea 
crede că soţul meu şi domnul Forsyth au înnebunit de-a binelea. 

— Cum, şi soţul dumneavoastră? se miră Francis. Şi cu el s-a 
întâmplat ceva? 

— Da, mărturisi doamna Hudelson. Parcă s-ar fi vorbit 
amândoi să se poarte aidoma. Criza soţului meu a început ceva 
mai târziu; asta e singura deosebire. Abia ieri dimineaţă s-a 
încuiat şi el în birou. De atunci nu l-a mai văzut nimeni, şi-ţi poţi 
închipui ce îngrijoraţi suntem. 

— Să-ţi pierzi minţile, nu alta! exclamă Francis. 

— Ceea ce îmi povesteşti despre domnul Forsyth, continuă 
doamna Hudelson, mă face să bănuiesc că iar au descoperit 
amândoi odată ceva în legătură cu blestematul de bolid. Şi nu 
prevăd nimic bun, după halul în care se găsesc... 

— Ah, dacă ar fi după mine! se amestecă Loo. 

— Ce-ai face, surioară ? întrebă Francis Gordon. 

—  Ce-aş face? E simplu de tot. Aş trimite afurisitul de bolid 
să se plimbe departe, atât de departe încât nici cele mai bune 
lunete să nu-l mai poată prinde. 

Poate că, într-adevăr, dispariţia bolidului le-ar fi readus liniştea 
domnului Forsyth şi doctorului Hudelson. Cine ştie dacă odată cu 
dispariţia pentru vecie a meteorului invidia nu le-ar fi pierit şi ea, 
într-o clipă? 

Dar eventualitatea aceasta nu prea părea probabilă. Bolidul 
avea să fie prezent în ziua căsătoriei, avea să fie prezent şi după 
aceea, avea să fie veşnic prezent, deoarece gravita cu 
regularitate constantă pe orbita lui. 

— In sfârşit, o să vedem... spuse Francis. Peste patruzeci şi 
opt de ore vor fi siliţi să ia o hotărâre; atunci vom şti la ce ne 
putem aştepta. 

Reîntors în casa de pe Elisabeth Street, Francis începu să 
creadă altminteri — că noul incident nu va avea urmări serioase. 
Într-adevăr, domnul Forsyth ieşise din izolarea lui şi înghiţise 
tăcut o masă copioasă. Acum, istovit, ghiftuit, îndopat, dormea 
cu pumnii strânşi, pe când Omicron plecase în oraş, trimis de 
stăpânul său. 

— L-ai văzut pe unchiu' înainte de-a adormi? o întrebă 
Francis pe Mitz. 

— Cun te văd, drăguţule, îi răspunse ea. Doar eu i-am servit 
masa. 

— Îi era foame? 

— A mâncat ca un lup, jumări, friptură rece, cartofi, tartă cu 
fructe. N-a lăsat o fărâmă. 

— Cum arăta ? 

— Destul de bine, doar că era palid ca un sceptru, cu ochii 
roşii de tot. L-am sfătuit să-şi spele ochii cu apă buricată. Dar 
nici nu m-a auzit măcar... 

— N-a lăsat vorbă pentru mine ? 

— Nici pentru tine, nici pentru nimeni. A mâncat fără să 
deschidă gura şi s-a dus să se culce, după ce l-a trimis pe 
Amicron la Whaston Standard. 

— La Whaston Standard! se miră Francis. Aş paria că vrea 
să publice vreo comunicare importantă în legătură cu lucrările 
lui. Şi acum iar au să înceapă polemicile în presă! Asta ne mai 
lipsea! 

Comunicarea domnului Dean Forsyth către Whaston Standard 
Francis o citi necăjit a doua zi dimineaţă, înțelegând că soarta 
găsise iar cu ce să hrănească o rivalitate şi aşa destul de 
potrivnică fericirii lui. Mâhnirea îi spori şi mai mult când 
constată că cei doi rivali soseau la potou şi de data aceasta 
amândoi odată. Pe când Standard publica nota domnului Dean 
Forsyth,  Whaston Morning publica o notă asemănătoare, 
semnată de doctorul Sydney Hudelson. Lupta înverşunată în care 
nici unul din cei doi rivali nu izbutise să-şi asigure un cât de mic 
avantaj continua deci! 

Aproape identice la început, notele celor doi astronomi 
ajungeau la concluzii cu totul deosebite. Divergenţa aceasta de 
păreri, care provocă imediat controverse, putea fi la urma urmei 
folositoare, căci îngăduia să arate care dintre cei doi rivali avea 
dreptate. 

Odată cu Francis, întregul Whaston, şi, odată cu Whastonul, 
întreaga lume, căci vestea fusese răspândită imediat prin 
reţeaua telegrafică şi telefonică, află neaşteptata ştire adusă la 
cunoştinţă de cei doi astronomi din Elisabeth Street şi din Moriss 
Street; comunicarea lor deveni imediat subiectul celor mai 
pasionate discuţii în cele două emisfere. 

Noi îl lăsăm pe cititor să aprecieze dacă ştirea era cu adevărat 
senzaţională şi dacă emoția publicului era justificată sau nu. 

Domnul Dean Forsyth şi doctorul Hudelson începeau prin a 
spune că observaţiile lor neîntrerupte le îngăduiseră să remarce 
o perturbare de necontestat în mersul bolidului. Orbita lui, până 
atunci exact nord-sud, era acum uşor înclinată spre nord-est — 
sud-vest. Pe de altă parte, o modificare cu mult mai importantă 
fusese constatată în distanţa faţă de sol a meteorului, distanţă 
care era uşor, dar incontestabil, micşorată, fără ca viteza de 
translație să fi sporit. Din aceste observaţii şi din calculele care 
decurseseră din ele, cei doi astronomi conchideau că meteorul, 
în loc să urmeze o orbită veşnică, va cădea neapărat pe pământ, 
într-un punct şi la o dată care puteau fi precizate de pe acum. 
Dacă până aici cei doi astronomi erau de acord, mai departe însă 
părerile lor nu se mai potriveau. 

Pe când ecuaţiile savante ale unuia dintre ei îl îndemnau să 
afirme că în ziua de 28 iunie bolidul va cădea în extremitatea 
sudică a Japoniei, nişte ecuaţii la fel de savante îl obligau pe 

celălalt să arate că inevitabila cădere va avea loc abia la 7 iulie, 
într-un punct al Patagoniei. 

Iată ce grozav se potrivesc părerile astronomilor. Publicul n- 
are decât să aleagă! 

Dar, până una-alta, publicul nu se gândea să aleagă. Un singur 
lucru îl interesa: asteroidul urma să cadă şi, odată cu el, urmau 
să cadă miile de miliarde care rătăceau în spaţiu. Acesta era 
esenţialul. Altminteri, fie că se prăbuşeau în Japonia, fie că se 
prăbuşeau în Patagonia sau în oricare altă parte, miliardele tot 
aveau să fie regăsite. 

Consecințele unui asemenea eveniment, tulburarea economică 
pe care acest uriaş aflux al aurului nu se putea să n-o provoace 
erau discutate pretutindeni. În general, cei bogaţi erau necăjiţi 
gândindu-se la devalorizarea probabilă a averii lor, iar cei săraci 
erau încântați de perspectiva amăgitoare că se vor alege şi ei cu 
ceva. 

lar Francis era deznădăjduit. Ce-i păsa lui de miliarde şi de 
biliarde ? Singurul bun pe care şi-l dorea era scumpa lui Jenny, 
comoară mult mai prețioasă decât bolidul şi decât ticăloasele lui 
bogății. 

Tânărul alergă în Moriss Street. Dar şi acolo fusese aflată 
funesta veste şi i se prevedeau jalnicele urmări. O ceartă violentă 
şi de neîmpăcat devenise inevitabilă între cei doi smintiţi care îşi 
atribuiau drepturi asupra unui astru de pe cer, acum când, pe 
lângă amorul propriu profesional, se adăuga şi interesul 
material. 

Cât suspină Francis strângând mâinile doamnei Hudelson şi ale 
fetelor ei! Cât tropăi de mânie înflăcărata Loo! Câte lacrimi 
vărsă încântătoarea Jenny, lacrimi pe care mama, sora şi 
logodnicul nu le putură opri chiar când Francis îşi afirmă din nou 
nezdruncinata credinţă şi jură că va aştepta, la nevoie, până în 
ziua când ultimul bănuţ din cele cinci mii şapte sute optzeci şi 
opt de miliarde va fi cheltuit de proprietarul definitiv al 
fabulosului meteor. Imprudent jurământ, care, după toate 
aparentele, îl condamna să rămână în vecii vecilor neînsurat. 


XII ÎN CARE O VEDEM PE DOAMNA 
ARCADIA  STANFORIT AȘTEPTÂND LA 
RÂNDUL EI, CU VIE NERĂBDARE, ŞI ÎN 
CARE DOMNUL JOHN PROTH SE 
DECLARĂ INCOMPETENT 


216 


În dimineaţa aceea, judecătorul John Proth stătea la fereastră, 
pe când slujnica lui, Kate, umbla de colo, colo prin cameră. 
Puteţi fi siguri că domnului John Proth puţin îi păsa dacă bolidul 
trecea sau nu pe deasupra Whastonului. Fără nici o preocupare, 
de orice natură ar fi fost ea, judecătorul străbătea cu privirea 
piaţa Constituţiei spre care dădea poarta principală a paşnicei 
lui locuinţe. 

Dar ceea ce domnul Proth socotea lipsit de interes, pe Kate o 
interesa totuşi, într-o oarecare măsură. 

— Va să zică e de aur, domnule? întrebă ea, oprindu-se în 
faţa domnului Proth. 

— Aşa se pare, îi răspunse judecătorul 

—  Nuprea vă impresionează, domnule. 

— După cum vezi, Kate. 

— Şi totuşi, dacă e de aur, trebuie că valorează milioane! 

— Milioane şi miliarde, Kate. Da, miliardele se plimbă pe 
deasupra capetelor noastre. 

—  Şiau să pice, domnule! 

— Aşa se pare, Kate. 

— Gândiţi-vă, domnule, că n-o să mai existe nenorociţi pe 
pământ! 

— Au să existe tot atâţia cât sunt, Kate. 

— Cum asta, domnule?... 

— Ar trebui să-ţi dau prea multe explicaţii... În primul rând, 
Kate, îţi poţi închipui ce însemnează un miliard? 

— Un miliard este... este... 

— Deo mie de ori un milion. 

— Atât de mult! 

— Da, Kate, şi dacă ai trăi o sută de ani, tot n-ai avea timp să 
numeri un miliard, chiar dacă ai face asta câte zece ore pe zi... 

— E cu putinţă, domnule!... 

— E sigur chiar. 

Kate rămase o clipă năucită de ideea că un veac nu ţi-ar ajunge 
ca să numeri un miliard!... Apoi luă din nou mătura şi ştergătorul 
de praf şi îşi continuă munca. Dar, din când în când, se oprea 
adâncită în gânduri. 

—  Câti-ar veni fiecăruia, domnule? 

— Ce, Kate? 

—  Bolidul, dacă ar fi împărţit egal la toţi oamenii. 

— Să socotim, Kate, răspunse domnul John Proth. 

Judecătorul luă o foaie de hârtie şi un creion. 

—  Admiţând, spuse el pe când scria de zor cifrele, admițând 
că Pământul ar avea o mie cinci sute de milioane de locuitori. Ar 
veni... ar veni trei mii opt sute cincizeci şi nouă de franci şi 
douăzeci şi şapte de centime pe cap de om. 

— Numai atât! şopti Kate dezamăgită. 

— Numai atât! afirmă domnul John Proth, pe când Kate 
privea gânditoare spre cer. 

Când bătrâna se hotări să revină pe pământ, zări, la intrarea 
dinspre Exeter Street, două persoane asupra cărora atrase 
atenţia judecătorului: 

— Le vedeţi pe cele două doamne care aşteaptă acolo?! 

— Da, Kate, le văd. 

— Uitați-vă la una din ele... la cea mai înaltă... care bate din 
picior de nerăbdare. 

— Într-adevăr, bate din picior, Kate. Dar cine e, habar n-am. 

Vai, domnule, e tânăra pe care aţi cununat-o în faţa portii, 
acum două luni, fără să descalece... 

—  Domnişoara Arcadia Walker? întrebă John Proth. 

— Acum o cheamă doamna Stanfort. 

— Adevărat, ea e, recunoscu judecătorul. 

— Ce-o fi căutând aici ? 

— Asta nu ştiu, răspunse domnul Proth. Şi adaug că nu ţin 
deloc să aflu. 

— Ofi având iar nevoie de noi ? 

— Nu prea cred, căci bigamia e interzisă pe teritoriul 
Statelor Unite, spuse judecătorul, închizând fereastra. Oricum, 
ţine seama că trebuie să merg la tribunal, unde judec astăzi un 
proces important, în legătură cu bolidul care te preocupă. Dacă 
doamna Stanfort mă caută, te rog să-i exprimi regretele mele... 

Tot vorbind, domnul John Proth se pregăti de plecare. Cu pas 
liniştit, judecătorul cobori treptele, ieşi prin portiţa care dădea în 
Potomac Street şi dispăru în tribunalul care se afla chiar în faţa 
casei, pe partea cealaltă a străzii. 

Kate nu se înşelase: doamna Arcadia Stanfort, aflată în 
dimineaţa aceea la Whaston, împreună cu Bertha, camerista ei, 
se plimba nerăbdătoare de colo-colo, uitându-se mereu în susul 
străzii. 

Orologiul primăriei bătu ora zece. 

—  Şiiată că el n-a sosit încă! exclamă doamna Arcadia. 

—  N-ofiuitat cumva ziua întâlnirii? sugeră Bertha. 

— Să uite!... şopti indignată Arcadia Stanfort. 

— Dacă nu s-o fi răzgândit... continuă Bertha. 

— Răzgândit! repetă doamna Stanfort, şi mai indignată. 

Şi făcu câţiva paşi spre Exeter Street, cu camerista după ea. 

— Nu-l vezi venind? întrebă nerăbdătoare, după câteva 
minute. 

— Nu doamnă. 

— E prea de tot! 

Doamna Stanfort se reîntoarse spre piață. 

— Nu... nimeni încă... nimeni!... repetă ea. Să mă facă să 
aştept... după ce ne-am înţeles... Şi totuşi astăzi este 18 mai! 

— Da, doamnă. 

— Iar peste câteva minute va fi ora zece şi jumătate. 

— Peste zece minute. 

— Ei bine, să nu-şi închipuie că am să-mi pierd răbdarea! 
Voi rămâne aici toată ziua, ba mai mult încă, dacă va fi nevoie! 

Personalul hotelului din piaţa Constituţiei ar fi putut remarca 
prezenţa tinerei femei, aşa cum remarcaseră, cu două luni 
înainte, nerăbdarea călăreţului care o aştepta atunci ca s-o 
conducă în faţa judecătorului. Dar acum toată lumea, bărbaţii, 
femeile, copiii, se gândeau la cu totul altceva... la un lucru la 
care în tot Whastonul fără îndoială că doamna Stantort era 
singura care nu se gândea. Toată lumea se gândea numai la 
minunatul meteor, la trecerea lui pe cer, la căderea lui anunţată 
cu precizie — deşi în zile diferite! — de cei doi astronomi din 
oraş. Grupurile de oameni din piaţa Constituţiei, oamenii de 
serviciu ieşiţi în prag nici nu se sinchiseau măcar de prezenţa 
doamnei Arcadia Stanfort. Nu ştim dacă, aşa cum afirmă 
credinţa populară cu privire la lunatici, luna ar exercita vreo 
influenţă asupra creierului omenesc. În orice caz, putem afirma 
că globul nostru număra în ziua aceea un număr uluitor de 
«meteorici» şi ei uitau să bea şi să mănânce, cu gândul la globul, 
valorând miliarde, care li se plimba pe deasupra capetelor şi 
care peste câteva zile avea să se prăbuşească pe Pământ. 

Doamna Stanfort, vădit lucru, avea alte griji. 

— Tot nu-l vezi, Bertha? repetă ea, după o scurtă aşteptare. 

— Nu, doamnă. 

În momentul acela se auziră strigăte dinspre capătul pieţei. 
Trecătorii dădură fuga într-acolo. Câteva sute de persoane 
veniseră prin străzile învecinate şi, curând, se strânse o 
adevărată mulţime. In acelaşi timp, ferestrele caselor se umplură 
de curioşi. 

«Iată-l!... iată-l...» 

Acestea erau cuvintele care zburau din gură în gură. Şi ele 
răspundeau atât de bine dorinţei doamnei Arcadia Stanfort, încât 
o făcură să exclame: «În sfârşit!...», de parcă i-ar fi fost adresate 
ei. 

— Nu, doamnă, îi spuse camerista, nu pentru 
dumneavoastră strigă lumea... 

Şi, într-adevăr, de ce l-ar fi aclamat mulţimea tocmai pe cel 
aşteptat de doamna Arcadia Stanfort ? De ce i-ar fi remarcat 
sosirea ? 

Dealtfel, toate capetele se ridicau spre cer, toate braţele se 
întindeau, toate privirile se îndreptau spre partea de nord a 
orizontului. 

Nu cumva îşi făcea apariţia faimosul bolid? Oare localnicii se 
adunaseră în piaţă ca să-i salute trecerea? 

_ Nu. La ora aceasta meteorul străbătea spaţiul în altă emisferă. 
In plus, chiar dacă ar fi brăzdat spaţiul deasupra orizontului, cu 
ochiul liber n-ar fi putut să fie zărit în plină zi. 

Cui se adresau, deci, aclamaţiile mulţimii? 

— Un balon, doamnă!... spuse Bertha. Priviţi!... lată-l că se 
iveşte după turla bisericii Saint-Andrew. 

Coborând domol din înaltele zone ale atmosferei, un aerostat 
se ivea, într-adevăr, salutat de aplauzele voioase ale mulţimii. De 
ce era aplaudat? Ascensiunea aceasta oferea vreun interes 
deosebit? Existau motive ca publicul să-i facă o asemenea 
primire? 

Da, într-adevăr, existau... 

În ajun, balonul se înălţase dintr-un oraş vecin, avându-l la 
bord pe celebrul aeronaut Walter Vragg, însoţit de-un ajutor; 
ascensiunea urmărea să încerce o observaţie a bolidului în 
condiţii mai favorabile. lată cauza emoţiei mulţimii dornice să 
afle rezultatele originalei tentative. 

Se înţelege de la sine că, atunci când fusese anunţată 
ascensiunea, Dean Forsyth, spre groaza bătrânei Mitz, ceruse şi 
el «să ia parte»; şi se înţelege, tot de la sine, că doctorul 
Hudelson ceruse acelaşi lucru, spre groaza la fel de mare a 
doamnei Hudelson. Situaţia era cu atât mai delicată, cu cât 
aeronautul nu putea să ia cu el decât un singur pasager. Din 
pricina aceasta se iscase o teribilă ceartă epistolară între cei doi 
rivali, care se bazau pe drepturi egale. Până la urmă şi unul şi 
celălalt fuseseră lăsaţi deoparte în favoarea unui al treilea 
personaj, pe care Walter Vragg îl prezenta drept ajutorul său, 
spunând că nu se poate lipsi de el. 

Acum un vânt uşor mâna aerostatul deasupra Whastonului, iar 
populaţia avea de gând să le facă aeronauţilor o primire 
triumfală. 

Împins uşor de-o adiere abia simțită, balonul îşi continuă 
coborârea domoală şi ateriză exact în mijlocul pieţei Constituţiei. 
Sute de braţe prinseră imediat nacela, pe când Walter Vragg şi 
ajutorul său puneau piciorul pe pământ. 

Acesta din urmă, lăsându-şi şeful să se ocupe de anevoioasa 
operaţie a dezumflării, se îndreptă grăbit spre doamna Arcadia 
Stanfort. Iar când ajunse lângă ea, îi spuse înclinându-se: 

— Iată-mă, doamnă. 

— La zece şi treizeci şi cinci, constată supărată doamna 
Arcadia Stanfort, arătându-i cu degetul cadranul orologiului 
municipal. 

— Iar noi aveam întâlnire la zece şi treizeci de minute, 
recunoscu noul venit, politicos; te rog să mă ierţi, dar aerostatele 
nu se supun totdeauna dorinţei noastre cu punctualitatea care ar 
fi de dorit. 

— Deci, nu m-am înşelat. Dumneata erai în balonul acesta, 
împreună cu Walter Vragg? 

— Eu eram. 

— Vrei să-mi explici cum de-ai ajuns acolo? 

— Nimic mai simplu. Mi s-a părut original să vin aşa la 
întâlnire, şi atâta tot. Am cumpărat deci, cu bani grei, un loc în 
nacelă, punându-i lui Walter Vragg condiția să mă coboare aici, 
la zece şi jumătate fix. Cred că-i putem ierta o întârziere de cinci 
minute... 

— Fireşte, din moment ce ai sosit, îngădui doamna Arcadia 
Stanfort. Îmi închipui că nu ţi-ai schimbat intenţiile... 

— Deloc. 

— Tot mai eşti de părere că ar fi mai cuminte să ne 
despărţim? 

— Exact. 

— Părerea mea e că nu suntem făcuţi unul pentru altul. 

— Iar eu o împărtăşesc pe de-a-ntregul. 

— Desigur, domnule Stanfort, sunt departe de a nu-ți 
recunoaşte calităţile... 

—  Şieu le apreciez pe ale dumitale la justa lor valoare. 

— Oamenii se pot stima, fără să se iubească. Stima însă nu 
însemnează dragoste şi nu poate face să fie suportată o 
nepotrivire de caractere atât de mare. 

— Nimic mai adevărat. 

— Fireşte că dacă ne-am iubi!... 

— Ar ficu totul altceva... 

— Darnu ne iubim. 

Toate capetele se ridicau spre cer... 


— Din nefericire, lucrul acesta e sigur. 

— Ne-am căsătorit fără să ne cunoaştem şi am avut câteva 
deziluzii reciproce... A! Dacă ne-am fi făcut unul altuia vreun 
serviciu mai însemnat, capabil să ne mişte imaginaţia, poate că 
lucrurile n-ar fi ajuns aici... 

— Din nefericire, nu s-a întâmplat aşa. N-ai avut prilejul să-ţi 
sacrifici averea ca să mă salvezi de ruină. 

— Dar aş fi făcut-o, domnule Stanfort. Iar dumitale nu ţi-a 
fost dat să-mi salvezi viaţa, primejduindu-ţi propria viaţă. 

—  N-aş fi şovăit nici o clipă, doamnă Arcadia. 

— Sunt convinsă. Dar n-ai avut prilejul. Am fost străini unul 
pentru altul, şi străini am rămas... 

—  Aşae, din păcate... 

— Am crezut că ne potrivim la gusturi, măcar în privinţa 
călătoriilor... 

— Si n-am reuşit să cădem niciodată de acord încotro să 
pornim! 

— Într-adevăr, când eu doream să plec spre sud, dumneata 
doreai să mergi spre nord. 

— [Iar când eu doream să plec spre răsărit, dumneata voiai 
să mergi spre apus! 

— Până la urmă, chestiunea bolidului a umplut paharul... 

— L-a umplut, într-adevăr... 

— Căci tot mai eşti hotărât să-l crezi pe domnul Dean 
Forsyth, nu-i aşa? 

— Sunt absolut hotărât... 

— Şi să porneşti spre Japonia, ca să asişti la căderea 
meteorului? 

— Da. 

— [Iar eu sunt hotărâtă să ţin seama de părerea doctorului 
Hudelson. 

—  Şisă te duci în Patagonia. 

—  Impăcare nu există! 

— Nu 

— Ne mai rămâne deci un singur lucru de făcut... 

— Unul singur! 

— Să ne înfăţişăm judecătorului, domnule. 

— Vă urmez, doamnă. 

Amândoi, la trei paşi unul de altul, dar pe aceeaşi linie, se 
îndreptară spre locuinţa domnului Proth, urmaţi la o distanţă 
respectuoasă de camerista Bertha. 

Bătrâna Kate se afla în poartă. 

— Domnul Proth? întrebară domnul şi doamna Stanfort. 

— Nu- acasă, le răspunse Kate. 

Feţele celor doi soţi exprimară o egală mâhnire. 

— io să lipsească mult? întrebă doamna Stanfort. 

— Până la masă, spuse Kate. 

— Şila câte ia masa? 

— Launu. 

— Ne vom reîntoarce la ora unu, spuseră domnul şi doamna 
Stanfort, amândoi odată. 

Apoi plecară. 

Ajunşi în mijlocul pieţei, unde se mai afla încă balonul lui 
Walter Vragg, se opriră o clipă. 

— Avem două ore de aşteptat, constată doamna Arcadia 
Stanfort. 

— Două ore şi un sfert, preciză Seth Stanfort. 

— Ti-ar place să petrecem aceste două ore împreună? 

— Dacă binevoieşti să accepţi... 

— Ce-ai zice să facem o plimbare pe malul Potomacului? 

— Tocmai voiam să-ţi propun şi eu... 

Soţul şi soţia porniră spre Exeter Street, dar, după câţiva paşi, 
se opriră: 

— Îmi îngădui să fac o remarcă? întrebă domnul Stanfort. 

— Fireşte, răspunse doamna Arcadia. 

— Constat că în clipa de faţă suntem de acord. Şi lucrul 
acesta ni se întâmplă pentru prima... 

— Şi pentru ultima dată! răspunse doamna Stanfort, 
continuându-şi drumul. 

Ca să ajungă la capătul lui Exeter Street, domnul şi doamna 
Stanfort trebuiră să-şi facă loc prin mulţimea din ce în ce mai 
numeroasă, adunată în jurul aerostatului. lar dacă mulţimea 
aceasta nu era şi mai numeroasă, dacă nu se adunaseră toţi 
locuitorii Whastonului în piaţa Constituţiei, pricina e că un lucru 
şi mai senzaţional atrăgea în momentul acela o mare parte a 
interesului public. 

De cu zori, întregul oraş se îndreptase spre tribunal, în faţa 
căruia se formase o coadă formidabilă. Imediat ce uşile fuseseră 
deschise, mulţimea se năpustise zgomotoasă în sala tribunalului, 
care se umpluse într-o clipă. Şi numai cei care nu găsiseră loc 
fuseseră nevoiţi să plece. Ca o compensație, ghinioniştii şi 
întârziaţii aceştia avuseseră parte să asiste la aterizarea lui 
Walter Vragg. 

Dar cât de mult ar fi vrut să se înghesuie şi ei printre norocoşii 
care umpleau sala tribunalului, unde se judeca în momentul 
acela procesul cel mai senzaţional din câte au fost sau vor fi 
judecate vreodată! 

Fireşte, delirul publicului ajunsese la culme în ziua când 
observatorul din Paris adusese la cunoştinţă că bolidul, sau 
măcar nucleul său, era de aur pur. Şi totuşi, delirul stârnit atunci 
nu se putea compara nici pe departe cu cel stârnit pe tot întinsul 
pământului când domnii Dean Forsyth şi Sydney Hudelson 
afirmaseră categoric că asteroidul va cădea. Atunci se 

declaraseră nenumărate cazuri de nebunie, iar ospiciile 
deveniseră în câteva zile neîncăpătoare. 

Dar cu siguranţă că, dintre nebunii aceştia, cei mai înnebuniţi 
erau autorii emoţiei care zguduia întregul pământ. 

Până atunci, nici Dean Forsyth şi nici doctorul Hudelson nu se 
gândiseră să devină proprietarii bolidului. Dacă ceruseră cu 
atâta ardoare prioritatea asupra descoperirii lui, pricina nu 
fusese valoarea aurului, miliardele de care nimeni n-avea să aibă 
parte niciodată, ci doar dorinţa de-a lega unul numele Forsyth, 
celălalt numele Hudelson de acest eveniment astronomic. 

Situaţia se schimbase însă cu totul după ce constataseră, în 
noaptea de 11 spre 12 mai, abaterea ivită în traiectoria 
meteorului. O întrebare mai arzătoare decât toate le tulburase 
imediat minţile. 

Cui îi va aparţine bolidul, după cădere? Ale cui vor fi trilioanele 
nucleului împreimuit acum de o aureolă strălucitoare? După 
dispariţia aureolei — doar nu râvnea nimeni la nişte raze 
impalpabile! — nucleul avea să rămână. Şi preschimbarea lui în 
monezi sunătoare şi săltăreţe devenea o problemă destul de 
dificilă!... 

Al cui o să fie? 

«Al meu! strigase fără pic de şovăire Dean Forsyth, al meu 
care i-am semnalat primul prezenţa pe orizontul Whastonului.» 

«Al meu! strigase la fel de convins doctorul Hudelson, pentru 
că eu sunt autorul descoperirii!» 

Cei doi nesăbuiţi îşi făcuseră curând cunoscute prin presă 
pretenţiile lor potrivnice şi de neîmpăcat. Timp de două zile, 
ziarele din Whaston îşi umpluseră coloanele cu proza furioasă a 
celor doi adversari. Dean Forsyth şi doctorul Hudelson îşi 
aruncaseră unul altuia epitetele cele mai urâte în legătură cu 
bolidul inaccesibil, care părea într-adevăr că-şi râde de ei de la o 
înălţime de patru sute de kilometri. 

În asemenea condițiuni se înţelege că nu mai putea fi vorba de 
căsătoria plănuită. De aceea, ziua de 15 mai trecu fără ca Francis 
şi Jenny să devină soţ şi soţie. 

Şi chiar logodnici se mai puteau socoti oare? Nepotului său, 
care făcea o ultimă încercare, Dean Forsyth îi răspunse, cuvânt 
cu cuvânt: 

«Îl socotesc pe doctor un ticălos şi niciodată n-am să-ţi dau 
consimţământul să te însori cu fata unui Hudelson.» 

lar cam la aceeaşi oră, numitul doctor Hudelson punea capăt 
vaietelor fiicei lui, strigând următoarele: 

«Unchiul lui Francis e un tâlhar şi niciodată n-am să-mi mărit 
fata cu nepotul unui Forsyth!» 

Categoric şi fără putinţă de împotrivire. 

Ascensiunea aerostatică a lui Walter Vragg dăduse un nou 
prilej de manifestare a urii reciproce a celor doi astronomi. In 

scrisorile pe care presa, dornică de scandaluri, le publicase 
imediat, expresiile folosite de o parte şi de alta atinseseră o 
violenţă de neînchipuit, lucru care, cum lesne se va recunoaşte, 
nu putea îmbunătăţi situaţia. 

Dar ocara nu e, totuşi, o soluţie. Când ai o neînțelegere cu 
cineva, rămâne să faci ce fac toţi oamenii în asemenea cazuri, 
adică să te adresezi justiţiei. Procedeul acesta e cel mai nimerit 
şi mai sigur pentru înlăturarea neînțelegerilor. 

Cei doi adversari se gândiseră, până la urmă, să-l folosească. 

lată de ce, în ziua de 17 mai, o citaţie îi cerea doctorului 
Hudelson să se prezinte a doua zi în faţa judecătorului John 
Proth, citaţie trimisă de domnul Dean Forsyth; iată de ce, o 
citaţie identică fusese trimisă imediat de doctorul Hudelson 
domnului Dean Forsyth; iată de ce, în sfârşit, în dimineaţa aceea 
de 18 mai, o mulţime zgomotoasă şi nerăbdătoare umpluse sala 
tribunalului. 

Domnul Dean Forsyth şi domnul Sydney Hudelson erau 
prezenţi. Citaţi amândoi de judecător, rivalii se aflau faţă în faţă. 

La începutul şedinţei se trecuse în grabă peste câteva pricini 
mai mărunte, iar împricinaţii care sosiseră ameninţându-se cu 
pumnii părăsiseră sala braţ la braţ, spre deplina mulţumire a 
domnului Proth. Va izbuti oare să-i împace şi pe cei doi adversari 
care urmau să i se înfăţişeze acum? 

— Procesul următor, porunci el. 

— Forsyth contra Hudelson şi Hudelson contra Forsyth, 
anunţă grefierul. 

—  Poftiţi mai aproape, spuse judecătorul, înălțându-se în 
jilţul lui. 

Dean Forsyth şi doctorul Hudelson ieşiră din grupurile de 
partizani care îi înconjurau. Şi se aşezară unul lângă altul, 
străpungându-se cu privirea, încleştând pumnii; stăteau alături, 
ca două tunuri încărcate până la gura ţevii şi pe care o scânteie 
le-ar fi putut face să bubuie amândouă odată. 

— Despre ce e vorba, domnilor? întrebă judecătorul Proth, 
care, altminteri, cunoştea foarte bine pricina. 

Domnul Dean Forsyth vorbi cel dintâi. 

— Am venit ca să-mi fie recunoscute drepturile... 

—  Şieu, ale mele, îl întrerupse domnul Hudelson. 

Se iscă imediat un duet asurzitor, în care, împotriva tuturor 
regulilor armoniei, se cânta în disonanţă continuă. 

Domnul Proth lovi grăbit în masă cu un cuţit de fildeş, aşa cum 
face cu bagheta un dirijor când vrea să oprească o cacofonie de 
nesuportat. n 

— Vă rog, domnilor, spuse el, vorbiți pe rând! În ordine 
alfabetică, îi dau cuvântul domnului Forsyth; domnul Hudelson 
va putea vorbi apoi în voie. 

Deci, domnul Forsyth dădu primul lămuririle necesare, pe când 
doctorul abia izbutea să se stăpânească. Domnul Forsyth povesti 
cum, la 16 martie, la şapte treizeci şi şapte de minute şi douăzeci 
de secunde dimineaţa, aflându-se la observaţie în turnul său de 
pe Elisabeth Street, zărise un bolid străbătând cerul de la nord ia 
sud: arătă cum urmărise meteorul tot timpul cât cerul fusese 
senin şi cum, în sfârşit, peste câteva zile, trimisese o scrisoare 
Observatorului din Pittsburg ca să semnaleze descoperirea şi să- 
şi stabilească prioritatea. 

Când îi veni rândul să vorbească, doctorul Hudelson dădu, prin 
forţa lucrurilor, o explicaţie identică; tribunalul, după ascultarea 
părţilor, ar fi trebuit deci să rămână la fel de puţin luminat ca şi 
înainte de pledoarii. 

Dar se părea că nu e deloc aşa, căci domnul Proth nu mai ceru 
nici o lămurire suplimentară. Cu un gest mieros, el ceru doar să 
se facă linişte, şi, când linişte se făcu, dădu citire sentinţei pe 
care o redactase cât timp vorbiseră adversarii. 

«Ţinând seama, spunea sentinţa, că pe de o parte domnul Dean 
Forsyth declară că a descoperit un bolid care străbătea 
atmosfera deasupra oraşului Whaston, în ziua de 16 martie, la 
ora şapte treizeci şi şapte de minute şi douăzeci de secunde 
dimineaţa; 

Ţinând seama, pe de altă parte, că domnul Sydney Hudelson 
declară că a văzut acelaşi bolid, la aceeaşi oră, în acelaşi minut 
şi în aceeaşi secundă...» 

— Da! Da! strigară partizanii doctorului, săltându-şi cu 
frenezie braţele spre cer. 

— Nu! Nu! răspunseră partizanii domnului Forsyth, lovind 
cu picioarele în podea. 

«Dat fiind că ambele reclamaţii se întemeiază pe o chestiune 
de minute şi de secunde şi că sunt de ordin exclusiv ştiinţific; 

Dat fiind că nu există articol de lege aplicabil la prioritatea 
unei descoperiri astronomice; 

Pe aceste temeiuri declarăm reclamaţiile în afara competenţei 
juridice şi condamnăm ambele părţi la plata solidară a 
cheltuielilor de judecată.» 

Se înţelege că judecătorul nu putea să facă altfel. 

Altminteri — şi poate că asta era şi intenţia domnului Proth — 
cei doi reclamanţi aflându-se cu spatele unul la altul, în poziţia 
aceasta nu exista nici măcar temerea că se vor deda la acte de 
violenţă reciprocă. lată un avantaj apreciabil. 

Dar nici reclamanţii şi nici partizanii lor nu înțelegeau ca 
procesul să se termine astfel. Dacă domnul Proth nădăjduise să 
aranjeze lucrurile cu o declaraţie de incompetenţă, trebuia să 
renunţe la nădejdea aceasta. 

Două voci dominară murmurul stârnit de pronunţarea 
sentinţei. 

D237, 


— Cer cuvântul! strigară Dean Forsyth şi doctorul 
Hudelson, amândoi odată. 

— Deşi nu revin asupra sentinţei date, răspunse judecătorul, 
cu glasul acela binevoitor pe care nu-l părăsea niciodată, chiar în 
circumstanţele cele mai grave, acord cu plăcere cuvântul 
domnului Dean Forsyth şi doctorului Hudelson, cu condiţia să nu 
vorbească decât pe rând. 

Asta însemna să le ceară prea mult celor doi rivali. Şi 
răspunseră împreună, cu egală volubilitate, cu aceleaşi cuvinte 
tari, nevrând să rămână nici unul mai prejos cu un cuvânt, cu o 
silabă măcar. 

Domnul Proth îşi dădu seama că lucrul cel mai înţelept era să-i 
lase în voie, şi ascultă cât putu să audă. Astfel, izbuti să 
înţeleagă sensul noii argumentări. Nu mai era vorba de o 
chestiune astronomică, ci de una de interese, privind o 
revendicare de proprietate, într-un cuvânt, din moment ce 
bolidul urma să cadă, al cui va fi el? Al domnului Dean Forsyth? 
Al doctorului Hudelson? 

— Al domnului Forsyth! strigară partizanii turnului 

— Al doctorului Hudelson! strigară partizanii foişorului. 

Domnul Proth, a cărui faţă de om cumsecade era luminată de 
un zâmbet filozofic, ceru linişte, ceea ce obţinu imediat, într-atât 
de viu era interesul stârnit. 

— Domnilor, spuse el, îngăduiţi-mi, mai întâi de toate, să vă 
dau un sfat. În cazul când bolidul ar cădea cu adevărat... 

— Va cădea! repetară laolaltă partizanii domnului Dean 
Forsyth şi ai doctorului Hudelson. 

— Fie! se învoi magistratul cu o politeţă binevoitoare, cum 
în America magistratura nu prea ştie să aibă. În ceea ce mă 
priveşte, n-am nimic împotrivă, şi nu doresc decât ca bolidul să 
nu-mi strivească florile din grădină. 

Câţiva oameni din public zâmbiră. Domnul Proth profită de 
destinderea aceasta ca să-i privească binevoitor pe cei doi 
reclamanţi. Vai! Zadarnică bunăvoință! Mai uşor ar fi fost să 
domolească doi tigri flămânzi decât să-i împace pe cei doi rivali 
de neîmpăcat. 

— În acest caz, continuă magistratul pe un ton părintesc, 
fiind vorba de un bolid care valorează cinci mii şapte sute optzeci 
şi opt de miliarde, v-aş sfătui să-l împărţiţi. 

— Niciodată! 

Cuvântul acesta, atât de hotărât negativ, izbucni de 
pretutindeni. Niciodată, nici domnul Forsyth, nici domnul 
Hudelson n-au să consimtă la o împărţire! Nici vorbă că şi aşa le- 
ar fi revenit aproape câte trei trilioane la fiecare, dar nu există 
trilion care să poată birui amorul propriu. 

Cu adânca lui cunoaştere a slăbiciunilor omeneşti, domnul 
Proth nu se miră deloc că sfatul lui, oricât de înţelept era, îi 

ridica împotrivă aproape întreaga asistenţă. Nu se miră, deci, şi 
aşteptă ca zarva să se mai potolească. 

Pentru că împăcarea e imposibilă, spuse el, de îndată ce izbuti 
să se facă auzit, tribunalul va da sentinţa. 

La cuvintele acestea se făcu linişte deplină, ca prin farmec, şi 
nimeni nu îndrăzni să-l întrerupă pe domnul Proth care îi dicta 
cu glas liniştit grefierului: 


«Tribunalul, 

Ascultând părţile în concluziile şi pledoariile lor; 

Dat fiind că mărturiile depuse au egal temei de-o parte şi de 
alta şi că se sprijină pe aceleaşi începuturi de dovadă; 

Dat fiind că din descoperirea unui meteor nu decurge în mod 
necesar asupra sus-numitului un drept de proprietate, că legea e 
mută în această privinţă, şi că, în lipsă de lege, nu există nimic 
analog în jurisprudenţă; 

Că exercitarea acestui pretins drept de proprietate, fie el chiar 
întemeiat, ar putea, date fiind circumstanţele deosebite ale 
pricinei de faţă, să întâmpine greutăți de neinlăturat, şi că orice 
sentință ar risca să rămână literă moartă, ceea ce ar dăuna 
principiilor pe care se bazează orice societate civilizată şi ar 
duce la scăderea în faţa opiniei publice a justei autorităţi a 
faptului judecat; 

Dat fiind că se cuvine, într-un caz atât de special, să se 
procedeze cu prudenţă şi cu luare-aminte; 

Dat fiind că judecata priveşte, oricare ar fi afirmaţiile părților, 
un eveniment ipotetic şi care poate foarte bine să nu aibă loc; 

Că meteorul, dealtfel, poate să cadă în sânul mărilor care 
acoperă trei sferturi din suprafața globului; 

Că, şi într-un caz şi în altul, reclamaţia ar trebui să fie ştearsă 
de pe rol, în urma dispariţiei oricărei materii litigioase. 

Pe aceste temeiuri, 

Amână sentinţa până la căderea efectivă şi pe deplin constantă 
a bolidului în cauză.» 


— Punct, dictă domnul Proth, ridicându-se în acelaşi timp 
din jilţ. 

Judecata era încheiată. 

Auditoriul rămăsese sub impresia înţeleptelor «dat fiind că» ale 
domnului Proth. Părea posibil, într-adevăr, ca meteorul să cadă 
în fundul mărilor unde ar fi trebuit să se renunţe la pescuirea lui. 
Pe de altă parte, la ce «greutăţi de neînlăturat» făcuse aluzie 
judecătorul? Ce însemnau cuvintele acestea misterioase? 

Totul dădea de gândit, iar gândirea calmează de obicei minţile 
prea înflăcărate. 

Dar e uşor de închipuit că Dean Forsyth şi doctorul Hudelson 
nu căzură deloc pe gânduri, căci ei, cel puţin, nu se liniştiseră 

deloc, ba dimpotrivă. Din două colţuri ale sălii, cei doi astronomi 
amatori îşi arătau unul altuia pumnii, vorbindu-le în acelaşi timp 
partizanilor respectivi. 

— Nu ştiu cum să numesc judecata aceasta, tuna Dean 
Forsyth, cu o voce de stentor. E de-a dreptul nesăbuită! 

— Sentința e absurdă! strigă în acelaşi timp cât îl ţinea gura 
Sydney Hudelson. 

— Să spună că bolidul meu n-o să cadă!... 

— Să pună la îndoială căderea bolidului meu!... 

— O să cadă acolo unde am spus!... 

— [I-am fixat locul căderii!... 

— Şi pentru că dreptatea mi-a fost refuzată... 

— Mă voi duce să-mi apăr drepturile până la capăt, şi voi 
pleca astă-seară chiar... 

— Am să-mi susţin dreptul până la ultima instanţă, şi 
pornesc la drum chiar astăzi... 

— In Japonia! urlă Dean Forsyth. 

— În Patagonia! urlă la fel de tare doctorul Hudelson. 

— Uraaa! răspunseră într-un glas cele două tabere adverse. 

Când toată lumea ieşi în stradă, mulţimea se împărţi în două 
grupuri, cărora li se adăugară curioşii care nu putuseră găsi loc 
în sala tribunalului. Şi se iscă o zarvă de toată frumuseţea: 
strigăte, provocări, ameninţări ale acestor turbaţi. Şi fără 
îndoială că s-ar fi trecut repede la fapte, căci, vădit lucru, 
partizanii lui Dean Forsyth nu cereau decât să-l linşeze pe 
doctorul Hudelson, iar partizanii doctorului Hudelson erau 
dornici să-l linşeze pe Dean Forsyth, ceea ce ar fi constituit un 
mod ultraamerican de a încheia procesul... 

Din fericire, autorităţile îşi luaseră şi ele măsurile lor de 
precauţie. Numeroşi poliţişti interveniră cu hotărâre, la 
momentul oportun, despărţindu-i pe adversari. 

Imediat ce adversarii se despărţiră, mânia superficială li se 
spulberă ca prin farmec. Cum trebuiau totuşi să păstreze un 
motiv ca să facă larmă cât mai multă, încetară să strige 
împotriva şefului taberei adverse, dar continuară în schimb să 
strige pentru cel al cărui drapel îl adoptaseră. 

«Trăiască Dean Forsyth!» 

«Trăiască Hudelson!» 

Strigătele acestea se încrucişară cu un zgomot ca de tunet. 
Curând, ele se contopiră într-un singur răcnet: 

«La gară!» urlau cele două grupuri, în sfârşit de acord. 

Şi, de îndată, mulţimea se rândui de la sine în două alaiuri, 
care străbătură pieziş piaţa Constituţiei scăpată acum de balonul 
lui Walter Vragg. În fruntea unuia din alaiuri păşea mândru Dean 
Forsyth, iar doctorul Hudelson se afla în fruntea celuilalt alai. 

Poliţiştii îi lăsară în pace, nepăsători, căci nu se mai temeau de 
tulburări. Într-adevăr, nu mai exista pericolul unei ciocniri între 

cele două alaiuri, dintre care unul îl conducea triumfal pe Dean 
Forsyth la Gara de Vest, prima etapă spre San Francisco şi 
Japonia, iar celălalt îl însoțea, nu mai puţin triumfal pe Sydney 
Hudelson la Gara de Est, punctul terminus al liniei spre New 
York, de unde doctorul avea să se îmbarce pentru Patagonia. 

Încetul cu încetul strigătele scăzură, apoi se stinseră în 
depărtare. 

John Proth, care, din pragul porţii, se distrase privind mulţimea 
gălăgioasă, se gândi atunci că era ora mesei şi se pregăti să intre 
în casă. 

În clipa aceea se apropiară de el un domn şi o doamnă, care 
înaintaseră ocolind piaţa. 

— O clipă, vă rog, domnule judecător, spuse gentlemanul. 

— Vă stau la dispoziţie, domnule şi doamnă Stanfort, 
răspunse domnul Proth politicos. 

— Domnule judecător, continuă Seth Stanfort, acum două 
luni ne-am prezentat în faţa dumneavoastră ca să ne căsătorim... 

— Şi mă bucur că am putut să vă cunosc cu această ocazie, 
declară domnul Proth. 

— Astăzi, domnule judecător, adăugă Seth Stanfort, venim în 
faţa dumneavoastră ca să divorţăm. 

Judecătorul Proth, om cu experienţă, îşi dădu seama că nu era 
cazul să încerce o împăcare. 

Mă bucur şi cu prilejul acesta că vom reînnoi cunoştinţa, spuse 
el, calm. 

Cei doi se înclinară. 

— Fiți buni şi intraţi, le propuse judecătorul. 

— E neapărată nevoie? întrebă domnul Seth Stanfort, aşa 
cum făcuse şi cu două luni mai înainte. 

Şi, tot ca acum două luni, domnul Proth îi răspunse calm: 

— Deloc. 

Mai multă înţelegere nici că s-ar fi putut să aibă cineva. 
Dealtfel, cu toate că în general nu sunt pronunţate în condiţii 
atât de anormale, divorţurile pot fi obţinute grozav de lesne în 
marea Republică! 

Nimic nu pare mai simplu şi în această uimitoare ţară a 
Americii, în care mai uşor te dezlegi decât te legi. În unele dintre 
statele ei e suficient să-ţi stabileşti un domiciliu fictiv, şi nu-i 
deloc nevoie să te prezinţi personal la divorţ. Nişte agenţii 
speciale se însărcinează să strângă martorii şi să procure oameni 
de paie. În acest scop, există recrutori, dintre care unii sunt 
celebri. 

Domnul şi doamna Stanfort n-aveau nevoie să recurgă la 
asemenea subterfugii. Demersurile şi îndeplinirea formalităţilor 
necesare ei le făcuseră pe adresa domiciliului real, la Richmond, 
în inima Virginiei. Şi dacă se aflau acum la Whaston, aceasta se 

datora numai toanei de a-şi desface căsătoria acolo unde o 
săvârşiseră. 

— Aveţi actele în regulă? întrebă judecătorul. 

—  lată-le pe ale mele, spuse doamna Stanfort. 

— Şi peale mele, spuse domnul Stanfort. 

Domnul Proth luă actele, le cercetă şi se asigură că erau 
absolut în regulă. După care se mulţumi să răspundă: 

— Iată actul de divorţ, gata tipărit. Rămâne doar să vă scriu 
numele, iar dumneavoastră să-l semnaţi. Dar nu ştiu dacă vom 
putea aici. 

—  Daţi-mi voie să vă pun la dispoziţie stilograful acesta 
perfecţionat, interveni domnul Stanfort întinzându-i 
judecătorului obiectul numit. 

— Şi cartonul acesta pe care se poate scrie perfect, adăugă 
doamna Stanfort, luând din mâinile cameristei o cutie plată şi 
dând-o judecătorului. 

— Aveti soluţie pentru orice, aprobă domnul Proth, începând 
să completeze rândurile albe ale actului imprimat. 

După ce termină munca aceasta, judecătorul îi întinse tocul 
doamnei Stanfort. 

Fără o vorbă, fără să şovăie, cu mâna sigură, ea semnă: 
Arcadia Walker. 

Cu acelaşi sânge rece domnul Seth Stanfort semnă după ea. 

Apoi fiecare dintre ei întinse, ca şi cu două luni mai înainte, 
câte o hârtie de cinci sute de dolari: 

— Drept onorariu, spuse din nou domnul Seth Stanfort. 

— Pentru săraci, repetă doamna Arcadia Walker. 

După care, fără să mai zăbovească, se înclinară amândoi în faţa 
judecătorului, se salutară reciproc şi se depărtară fără să se uite 
înapoi, unul urcând spre cartierul Wilcox, celălalt pornind în 
direcţie opusă. 

Când dispărură, domnul Proth intră în casă, unde masa îl 
aştepta cam de mult. 

— Ştii, Kate, ce ar trebui să-mi scriu pe firmă? o întrebă el 
pe bătrână, legându-şi şervetul la gât. 

— Nu, domnule. 

— Ar trebui să scriu aşa: «Aici căsătoriile se fac călare şi 
divorţurile pe jos!» 

XIII ÎN CARE, DUPĂ CUM A PREVĂZUT 
JUDECĂTORUL  PROTH, SE VEDE 
IVINDU-SE UN AL TREILEA 
CONCURENT, URMAT DE UN AL 
PATRULEA 


E mai bine să renunţăm la descrierea profundei mâhniri a 
familiei Hudelson şi a deznădejdii lui Francis Gordon. Fireşte, 
acesta din urmă n-ar fi şovăit să se despartă de unchiu-său, să se 
lipsească de consimţământul lui şi să-i înfrunte mânia şi urmările 
ei inevitabile. Dar ceea ce putea face împotriva domnului Dean 
Forsyth, nu putea face împotriva domnului Hudelson. Zadarnic 
încercase doamna Hudelson să obţină consimţământul soţului şi 
să-l facă să-şi schimbe hotărârea; nici rugăminţile şi nici 
mustrările ei nu-l clintiră pe încăpăţânatul medic. Loo, micuța 
Loo însăşi, se văzu respinsă fără milă, cu toate rugăminţile, 
lingugşirile şi lacrimile ei neputincioase. 

De acum, nu mai putea fi vorba nici măcar să se reînceapă 
încercările acestea, căci unchiul şi tatăl, atinşi definitiv de 
nebunie, plecaseră spre meleaguri depărtate. 

Şi totuşi, cât de nesăbuită era această dublă plecare! Cât de 
inutil era divorţul dintre Seth Stanfort şi Arcadia Walker, 
pricinuit de afirmaţiile celor doi astronomi! Dacă aceste patru 
persoane şi-ar fi impus să chibzuiască măcar douăzeci şi patru 
de ore în plus, purtarea lor ar fi fost cu siguranţă alta. 

Căci, într-adevăr, chiar în dimineaţa zilei următoare, ziarele 
din Whaston şi din alte părţi publicară, sub semnătura lui J.B.K. 
Lowenthal, director al Observatorului din Boston, o notă care 
schimba cu totul situaţia. Deloc blândă faţă de cele două glorii 
whastoniene, nota, pe care o redăm mai jos in extenso!, 
cuprindea următoarele: 


«O comunicare făcută zilele acestea de către doi amatori din 
oraşul Whaston a stirnit mare emoție în public. E de datoria 
noastră să punem lucrurile la punct. 

Să ni se îngăduie mai întâi să deplângem faptul că nişte 
comunicări atât de grave sunt făcute cu uşurinţă, fără să fie 
supuse în prealabil controlului unor savanţi veritabili. Căci 
asemenea savanţi există. Știința lor garantată de brevete şi de 
diplome îşi dă roadele în multe observatoare oficiale. 

Fără îndoială, e lăudabil să observi primul un corp ceresc care 
are bunăvoința să străbată câmpul unei lunete îndreptată spre 


1 In extensor - expresie latină: în întregime. Se foloseşte 
curent, când e vorba de reproducerea integrală a unor texte. 

cer. Dar întâmplarea aceasta fericită nu are puterea să 
transforme dintr-o dată nişte simpli amatori în matematicieni de 
profesie. Dacă, neținând seama de adevărul acesta bazat pe bun- 
simţ, abordăm cu nesăbuinţță probleme care cer o competență 
specială, ne expunem la săvârşirea unor erori de felul aceleia pe 
care avem datoria să o îndreptăm. 

Este cu totul exact că bolidul de care se ocupă în momentul de 
faţă întreaga lume a suferit o perturbaţie. Dar domnii Forsyth şi 
Hudelson au făcut marea greşeală să se mulțumească doar cu o 
singură observaţie şi să-şi bazeze pe această dată incompletă 
calculele, care, altminteri, sunt false. Ţinând seama numai de 
abaterea pe care au putut-o constata în seara de 11 sau în 
dimineaţa de 12 mai, s-ar ajunge, într-adevăr, la rezultate cu 
totul diferite de ale lor. Dar mai e ceva în plus. Tulburarea în 
mersul bolidului n-a început şi nu s-a sfârşit la 11 mai şi nici la 
12 mai. Prima perturbaţie datează din 10 mai, şi la ora actuală se 
mai produce încă. 

Perturbaţia aceasta, sau mai degrabă perturbațiile succesive, 
au avut ca rezultat, pe de o parte, să apropie bolidul de suprafața 
Pământului, şi, pe de altă parte, să facă să-i devieze traiectoria. 
La data de 17 mai, distanţa bolidului descrescuse la aproximativ 
78 kilometri, iar deviația traiectoriei sale atingea aproape 55 
minute de arc. 

Această dublă modificare a stării lucrurilor interioare n-a fost 
realizată dintr-o dată. Ea este, dimpotrivă, totalul schimbărilor 
foarte mici care n-au încetat să se adauge unele după altele din 
ziua de zece a lunii curente. 

Până acum a fost imposibil să se descopere motivul tulburării 
suferite de bolid. Nimic de pe cer nu pare de natură a o explica. 
Cercetările în această direcţie continuă şi nu ne îndoim că ele 
vor da un rezultat în cel mai scurt timp. 

Oricum ar fi în privința aceasta, e cel puţin prematur să se 
anunţe căderea asteroidului şi să fixeze a fortiori data şi locul 
căderii. Evident, dacă necunoscuta cauză care influențează 
bolidul va continua să acţioneze în acelaşi sens, el va sfârşi prin 
a cădea, dar nimic nu ne îndreptățește până acum să afirmăm Că 
aşa va fi. În momentul de faţă, viteza relativă i-a crescut în mod 
necesar, deoarece bolidul descrie o orbită mai mică. Nu va exista 
deci nici o tendinţă de cădere, în cazul când forţa care îl solicită 
va înceta de-a-i mai fi aplicată. 

În ipoteza contrară, deoarece perturbațiile constatate la fiecare 
trecere a bolidului sunt până în ziua de azi inegale, iar variațiile 
lor de intensitate par a nu se supune nici unei legi, nu s-ar putea, 
Chiar prevăzându-se căderea, să i se precizeze nici data şi nici 
locul. 

În rezumat, concluziile noastre sunt următoarele: căderea 
bolidului pare probabilă; dar nu e sigură. În orice caz, nu este 
iminentă. 

Sfătuim deci publicul să-şi păstreze calmul, în faţa unei 
eventualităţi care rămâne ipotetică şi a cărei realizare, în plus, 
nu poate duce la nici un rezultat practic. Pe viitor, vom avea 
grijă, dealtfel, să ţinem publicul la curent, prin note zilnice care 
vor relata zi de zi desfăşurarea evenimentelor». 


Or fi luat cunoştinţă de concluziile lui ].B.K. Lowenthal domnul 
Seth Stanfort şi doamna Arcadia Walker? lată un lucru despre 
care nu ştim nimic. În ceea ce îi priveşte pe domnul Dean 
Forsyth şi pe doctorul Sydney Hudelson, primul primi la Saint- 
Louis, în statul Missouri, iar al doilea la New York, lecţia 
directorului Observatorului din Boston. Şi se roşiră primind-o, ca 
şi cum li s-ar fi tras palme. 

Oricât de cumplită le-ar fi fost umilirea, nu le rămânea decât să 
se plece în faţa ei. Cu un savant ca ].B.K. Lowenthal nu se 
discută. Domnul Forsyth şi domnul Hudelson se reîntoarseră 
deci cu coada între picioare la Whaston, primul sacrificându-şi 
biletul plătit până la San Francisco, celălalt lăsând pradă 
lăcomiei unei companii de transporturi preţul cabinei pe care o 
şi reţinuse până la Buenos-Aires. 

Reîntorşi la domiciliile respective, se urcară nerăbdători unul 
în turn, celălalt în foişor. Şi nu avură nevoie de mult timp ca să-şi 
dea seama că ].B.K. Lowenthal avea dreptate, căci regăsiră cu 
greu bolidul, şi nu la locul pe care calculele lor, hotărât inexacte, 
îl fixaseră. 

Dean Forsyth şi doctorul Hudelson începură să resimtă curând 
urmările penibilei lor erori. Ce deveniseră alaiurile care îi 
conduseseră în triumf la gară? Vădit lucru, publicul nu-i mai 
privea cu ochi buni. Cât de dureros le-a fost, după ce savuraseră 
din plin popularitatea, să fie deodată lipsiţi de băutura aceasta 
ameţitoare! 

Dar un necaz şi mai mare avea să se abată curând asupra lor. 
Aşa cum dăduse să se înţeleagă judecătorul Proth, un al treilea 
concurent li se ridica în faţă. Lucrul acesta mai întâi se zvoni, 
apoi, peste câteva ore, zvonul deveni ştire oficială, trâmbiţată 
urbi et orbi!. 

Şi era de combătut acest al treilea concurent, care reunea în 
persoana lui întregul univers civilizat. Dacă Dean Forsyth şi 
doctorul Hudelson n-ar fi fost orbiţi de patimă, i-ar fi prevăzut 
încă de la bun început intervenţia. În loc să-şi intenteze reciproc 


1 Urbi et orbi - expresie latină: în traducere literală 


înseamnă: oraşului şi universului. Sensul curent este acum: 
pretutindeni. 

un proces ridicul, ar fi trebuit să-şi spună că diversele guverne 
din lume se vor ocupa neapărat de miile şi de miliardele al căror 
aport subit putea să dezlănţuie cea mai cumplită revoluţie 
financiară. Raționamentul acesta, atât de firesc şi de simplu, 
Dean Forsyth şi doctorul Hudelson nu-l făcuseră totuşi, iar 
anunţul reunirii unei conferinţe internaţionale îi lovi ca un 
trăsnet. 

Amândoi alergară să se informeze. Vestea era exactă. Ba chiar 
erau cunoscute şi numele membrilor viitoarei conferinţe care 
urmau să se întrunească la Washington, la o dată pe care durata 
călătoriei unor delegaţi o amâna, din nefericire, mai mult decât 
ar fi fost de dorit. Totodată, guvernele zorite de împrejurări 
hotărâseră ca, până la sosirea tuturor delegaților, să se ţină la 
Washington două întruniri pregătitoare a diverşilor diplomaţi 
acreditaţi pe lângă guvernul american. Delegații extraordinari 
urmau să sosească în timp ce se ţineau întrunirile pregătitoare, 
în cursul cărora avea să se netezească terenul în aşa fel încât 
conferinţa definitiv constituită să aibă, încă de la prima şedinţă, 
un program bine definit. 

Nu-i aci locul să înşirăm lista tuturor statelor dornice să facă 
parte din conferinţă. După cum am arătat, lista aceasta 
cuprindea întregul univers civilizati. 

Toate ambițiile erau permise. Toate speranţele erau legitime, 
căci nimeni nu ştia încă unde avea să cadă meteorul, admițând 
că avea să cadă realmente. 

Prima adunare pregătitoare avu loc la 25 mai la Washington. 
Ea începu prin rezolvarea ne varietur” a chestiunii Forsyth- 
Hudelson, care nu ceru mai mult de cinci minute. Zadarnic 
încercară să se facă ascultați cei doi astronomi-amatori, căci fură 
daţi afară ca nişte bieţi nepoftiţi. E lesne de închipuit furia lor, 
când se reîntoarseră la Whaston. Dar adevărul ne sileşte să 
arătăm că acuzaţiile li se pierdură în vânt. În presa care atâta 
vreme îi acoperise cu flori nu se găsi nici un ziar care să le ia 
apărarea! Vai! Ziarele se săturaseră până în gât de «onorabilul 
cetăţean din  Whaston», de  «iscusitul astronom», de 
«matematicianul pe cât de strălucit pe atât de modest!» Acum 
schimbaseră tonul. 

«Ce-au căutat la Washington aceste două paiaţe?... Au fost 
primii care au semnalat meteorul?... Ei şi?... Întâmplarea asta 
gratuită le dădea vreun drept?... Aveau vreun amestec în 
căderea lui? Zău, nici n-ar fi cazul să fie discutate nişte pretenţii 


1 Jules Verne foloseşte acest prilej pentru a preyenta 
cititorului harta politică a vremii. 
2 Ne varietur - expresie latină: ca să nu se schimbe nimic. 

atât de ridicule!» Iată cum se exorima de data aceasta presa. Sic 
transit gloria mundi” 

După rezolvarea primei chestiuni începură lucrările serioase. 

Mai întâi, se ţinură câteva şedinţe pentru întocmirea listei 
statelor suverane, cărora avea să li se recunoască dreptul de a 
participa la conferinţă. Multe din ele n-aveau reprezentanţi 
acreditaţi la Washington. Rămânea deci să se rezolve principiul 
colaborării lor până în ziua când Conferinţa avea să-şi înceapă 
discuţia de bază. Întocmirea listei acesteia nu se făcu de la sine 
şi discuţiile atinseră un grad de însufleţire care promitea pentru 
viitor. După şapte şedinţe consecutive, nu se ajunsese încă la nici 
o concluzie, când, pe ziua de l iunie, un incident neaşteptat veni 
să tulbure spiritele. 

Aşa cum făgăduise, ].B.K. Lowenthal dădea regulat, în fiecare 
zi, veşti despre bolid, sub forma unor note scurte comunicate 
presei. Până atunci, notele lui nu cuprinseseră nimic deosebit. Se 
mulţumiseră să informeze lumea că mersul meteorului continua 
să sufere schimbări foarte mici, al căror total făcea căderea din 
ce în ce mai probabilă, fără a da totuşi posibilitatea de a o 
considera ca sigură. 

Dar nota publicată la l iunie era cu totul diferită de cele 
precedente. Tulburarea bolidului s-ar fi putut crede că e 
contagioasă, într-atât de tulburat se arătă la rândul său J.B.K. 
Lowenthal. 


«Nu fără o reală emoție, spunea el în ziua aceea, aducem la 
cunoştinţa publicului ciudatele fenomene cărora le-am fost 
martor, faptele care tind nici mai mult nici mai puţin decât să 
nimicească bazele ştiinţei astronomice, adică ale ştiinţei însăşi, 
căci cunoştinţele omeneşti formează un tot ale cărui părți sunt 
legate între ele. Dar, oricât de inexplicate şi de inexplicabile ar fi 
aceste fenomene, nu putem să nu le recunoaştem caracterul de 
certitudine absolută. 

Comunicările noastre anterioare au informat publicul că 
mersul bolidului din Whaston a suferit perturbații succesive şi 
neîntrerupte, a căror cauză şi lege au fost cu neputinţă de aflat 
până acum. Lucrul acesta însă era cât se poate de nefiresc. 
Astronomul, într-adevăr, citeşte pe cer ca într-o carte, şi, de 
obicei, prevede tot ce se petrece acolo sau măcar întrevede 
rezultatele faptului petrecut. Aşa, de pildă, eclipsele anunţate cu 
sute de ani înainte au loc în secunda fixată, supunându-se parcă 
ordinului fiinţei pieritoare a cărei preştiinţă le-a văzut în negurile 
viitorului şi care, în clipa când prezicerea i se realizează, îşi 
doarme de mult somnul veşnic. 


1 Sic transit gloria mundi - expresie latină: astfel trece gloria 
lumii. 

Totuşi, dacă perturbațiile observate până acum nu erau 
normale, în schimb nu contraziceau datele ştiinţei, iar dacă ne 
rămânea necunoscută cauza lor, puteam să  învinovăţim 
imperfecţia metodelor noastre de cercetare. 

Astăzi însă nu mai este aşa. De alaltăieri, 30 mai, mersul 
bolidului a suferit noi abateri în contradicţie absolută cu cele mai 
temeinice cunoştinţe teoretice pe care le avem. Aceasta 
înseamnă că trebuie să renunţăm la speranța de-a le găsi 
vreodată explicații satisfăcătoare; principiile care aveau putere 
de axiome şi pe care se întemeiau calculele noastre nu mai sunt 
aplicabile în cazul de faţă. 

Până şi cel mai puţin priceput dintre astronomi a putut să 
observe cu uşurinţă că în a doua trecere din după-amiaza zilei de 
30 mai bolidul, în loc să-şi continue apropierea de Pământ, 
neîntreruptă de la 10 mai, s-a depărtat, dimpotrivă, în mod 
simţitor. Pe de altă parte, înclinarea orbitei lui, care de douăzeci 
de zile tindea să devină din ce în ce mai mult nord-est-sud-vest, a 
încetat dintr-o dată să se mai accentueze. 

Fenomenul acesta brusc cuprindea şi el ceva de neînțeles; dar 
ieri, 3l mai, la a patra trecere după răsăritul soarelui, am fost 
obligați să constatăm că orbita meteorului redevenise aproape 
exact nord-sud, pe când distanţa faţă de Pământ rămăsese, din 
ajun, neschimbată. 

Aceasta e situația actuală. Ştiinţa e neputincioasă în fața unor 
fapte care par atât de incoerente, dacă în Univers poate exista 
ceva incoerent. 

În prima noastră notă am spus că, deşi căderea era încă 
nesigură, trebuia să fie socotită cel puţin probabilă. Acum nu mai 
îndrăznim să fim atât de afirmativi şi preferăm să ne mărginim la 
modesta mărturisire a ignoranței noastre.» 


Dacă un anarhist ar fi aruncat o bombă în mijlocul celei de-a 
opta adunări pregătitoare, bomba tot n-ar fi izbutit să întreacă 
efectul notei lui J.B.K. Lowenthal. Ziarele care o reproduceau, 
însoţită de comentarii pline cu semne de exclamare, erau smulse 
din mâinile vânzătorilor. Întreaga după-amiază se pierdu în 
discuţii şi în schimburi de păreri destul de nervoase, spre marea 
pagubă a laborioaselor lucrări ale Conferinţei. 

În zilele următoare, lucrurile se agravară şi mai mult. Notele 
lui J.B.K. Lowenthal se succedară, într-adevăr, unele mai 
uimitoare decât altele. În mijlocul baletului atât de minunat 
orânduit al astrelor, bolidul părea că dansează un adevărat 
cancan, o fantezie de unul singur, fără regulă şi măsură. Orbita 
lui când se înclina cu trei grade spre est, când se redresa cu 
patru grade spre vest. Dacă, la vreuna din treceri, părea că se 
apropie puţin de Pământ, la trecerea următoare se afla cu câţiva 
kilometri mai departe. Să înnebuneşti, nu alta! 

Nebunia aceasta cuprindea încetul cu încetul Conferinţa 
Internaţională. Nesiguri pe utilitatea practică a discuţiilor, 
diplomaţii lucrau alene şi fără voinţa hotărâtă de-a ajunge la un 
rezultat. 

Timpul trecea totuşi. Din feluritele puncte ale globului 
delegaţii tuturor naţiunilor se îndreptau grăbiţi spre America şi 
spre Washington. Mulţi dintre ei sosiseră; curând, numărul lor 
devenise suficient pentru constituirea legală a Conferinţei, fără 
să mai fie aşteptaţi colegii care trebuiau să vină de la distanţe 
mai mari. Aveau să înceapă oare discutarea unei probleme 
căreia nici măcar primul punct nu-i fusese clarificat? 

Membrii adunării pregătitoare se ambiţionară, şi, printr-o 
muncă îndârjită, izbutiră, în opt şedinţe suplimentare, să 
catalogheze statele ai căror delegaţi urmau să fie admişi la 
şedinţe. Se fixă un număr de cincizeci şi două de state, dintre 
care douăzeci şi şase din Europa, şase din Asia, patru din Africa 
şi şaptesprezece regate ereditare, douăzeci şi două de republici 
şi şase principate. Aceste cincizeci şi două de imperii, monarhii, 
republici şi principate, fie prin ele însele, fie prin statele vasale şi 
prin coloniile lor, erau deci recunoscute ca singurele proprietare 
ale globului de aur. 

Dealtfel, era şi timpul ca adunările pregătitoare să ajungă la 
această concluzie. Delegații celor cincizeci şi două de state 
admise să participe la deliberări se aflau în marea lor majoritate 
la Washington sau soseau zilnic. 

Conferinţa Internaţională se reuni deci, pentru prima oară, în 
ziua de 10 iunie, la orele două după-amiază, sub preşedinţia 
delegatului cel mai în vârstă, care se nimeri să fie domnul Solies, 
profesor de oceanografie şi delegat al principatului Monaco. 
Conferinţa trecu imediat la constituirea biroului definitiv. 

La primul scrutin, preşedinţia îi fu atribuită, în semn de 
respect pentru ţara-gazdă, domnului Harvey, jurisconsult 
eminent şi reprezentant al Statelor Unite. Vicepreşedinţia fu 
ceva mai disputată. Ea îi reveni până la urmă Rusiei, în persoana 
domnului Saratoff. Apoi fură aleşi ca secretari delegatul francez, 
delegatul englez şi delegatul japonez. 

După îndeplinirea formalităţilor acestora, preşedintele rosti o 
cuvântare foarte curtenitoare şi foarte aplaudată; apoi anunţă că 
se va trece la alegerea a trei subcomisii care vor avea sarcina să 
caute cea mai bună metodă de lucru din întreitul punct de 
vedere demografic, financiar şi juridic. 

Tocmai începuse votarea, când un uşier se îndreptă spre 
fotoliul prezidenţial şi-i înmână domnului Harvey o telegramă. 

Domnul Harvey începu să citească telegrama; dar pe măsură 
ce o citea, faţa lui exprima o uimire crescândă. După o clipă de 
gândire, preşedintele ridică totuşi, dispreţuitor, din umeri, ceea 

ce nu-l împiedică, după o altă clipă de gândire, să agite 
clopoţelul ca să atragă atenţia colegilor săi. 

Când se făcu tăcere, domnul Harvey spuse: 

— Domnilor, cred că e de datoria mea să vă aduc la 
cunoştinţă că am primit în momentul acesta o telegramă. Nu mă 
îndoiesc câtuşi de puţin că e trimisă de vreun nebun. Dar mi se 
pare mai corect să v-o citesc. Telegrama, altminteri nesemnată, e 
concepută astfel: 


«Domnule Preşedinte, 

Am onoarea să informez Conferinţa Internaţională că bolidul, 
care trebuia să constituie obiectul discuţiilor ei, nu este res 
nullius’, dat fiind că e proprietatea mea personală. 

Conferinţa Internaţională n-are deci nici un temei să existe, şi, 
dacă persistă în sensul acesta, lucrările ei sunt dinainte nule şi 
neavenite. 

Prin voinţa mea, bolidul se apropie de Pământ; iar de căzut va 
cădea pe proprietatea mea, deci mie îmi aparţine.» 


— Telegrama nu e semnată ? întrebă delegatul englez. 

e „sal Va 

— In aceste condiţii, nu e cazul s-o luăm în seamă, declară 
reprezentantul imperiului german. 

— Aceasta e şi părerea mea, aprobă preşedintele; cred că 
răspund sentimentului unanim al colegilor, clasând pur şi simplu 
documentul în arhivele Conferinţei... Sunteţi de aceeaşi părere, 
domnilor?... Nimeni nu e împotrivă? Atunci, şedinţa continuă... 


XIV ÎN CARE VĂDUVA THIBAUT, 
AMESTECÂNDU-SE PROSTEŞTE ÎN CELE 
MAI SUPERIOARE PROBLEME DE 
MECANICĂ CEREASCĂ, ÎI PRICINUIEŞTE 
MARI GRIJI BANCHERULUI ROBERT 
LECOEUR 


Minţile luminate susţin că progresul va duce la dispariţia 
treptată a slujbelor care aproape că nu cer muncă, dar sunt, în 
schimb, gras plătite. Să le credem pe cuvânt. În orice caz, exista 
cel puţin o asemenea slujbă pe vremea când se petreceau 
ciudatele evenimente povestite aici. 


1 Res nullius - lucrul nimănui, ceea ce nu este proprietatea 
nimănui. 

Această slujbă o avea văduva Thibaut, fostă măcelăreasă, care 
făcea curăţenie în casa lui Zephyrin Xirdal. 

Toată munca văduvei Thibaut consta, într-adevăr, numai din 
curăţitul odăii acestui savant dezechilibrat. Şi cum mobilierul 
odăii era redus la cea mai simplă expresie, întreţinerea 
curăţeniei nu putea fi socotită drept o a treisprezecea ispravă a 
lui Hercule. Restul locuinţei aproape că n-o privea pe văduva 
Thibaut. In a doua odaie, mai ales, îi fusese interzis cu 
desăvârşire să atingă, sub orice motiv, vrafurile de hârtii care 
zăceau pretutindeni, iar măturatul trebuia să se limiteze doar la 
un mic pătrat central, unde podeaua rămăsese goală. 

Văduva Thibaut, mare iubitoare a ordinei şi a curăţeniei, 
suferea văzând haosul care înconjura pătratul de podea, aflat ca 
o insuliţă în mijlocul oceanului, şi dorea cu înflăcărare să facă 
măcar o dată curăţenie generală. Într-o zi, aflându-se singură în 
casă, îndrăznise să-şi satisfacă dorinţa. Dar Zephyrin Xirdal, 
reîntors pe neaşteptate, se înfuriase atâta, faţa lui de obicei 
blândă exprimase o asemenea ferocitate, încât văduva Thibaut 
rămăsese vreme de opt zile în prada unui tremur nervos. De 
atunci, nu mai încercase nici cea mai mică incursiune pe 
teritoriul scos de sub jurisdicţia ei. 

Din multiplele oprelişti care stăvileau avântul însuşirilor ei 
profesionale, rezulta că văduva Thibaut aproape că nu mai avea 
nimic de făcut. Altminteri, asta n-o împiedica să-şi petreacă zilnic 
câte două ore la boierul ei — aşa îi spunea ea lui Zephyrin Xirdal, 
cu o politeţe pe care o socotea rafinată — consacrându-şi şapte 
sferturi de oră unei conversații, sau mai exact unui monolog de 
bun-gust. 

La numeroasele ei calităţi, văduva Thibaut adăuga, într-adevăr, 
o uimitoare uşurinţă de-a vorbi. Unii susțineau că era o gură- 
spartă fără pereche. Dar asta numai din rea-voinţă. Văduvei îi 
plăcea să vorbească, şi atâta tot. 

Şi nu-şi chinuia cine ştie cât mintea. În genere, tema primelor 
ei discursuri era distincţia familiei care o număra printre 
membrii săi. 

Deschizind apoi capitolul nenorocirilor proprii, văduva explica 
datorită căror împrejurări nefericite o măcelăreasă poate fi 
transformată în slujnică. Faptul că povestea aceasta sfâşietoare 
era cunoscută şi răscunoscută n-avea nici o importanţă. Văduva 
Thibaut o povestea mereu, cu egală plăcere. După ce epuiza şi 
subiectul acesta, începea să vorbească despre feluritele 
persoane la care lucrase. Cu obiceiurile, părerile şi felul de a fi al 
acestor persoane, ea compara părerile, felul de-a fi şi obiceiurile 
lui Zephyrin Xirdal, distribuind cu imparţialitate dezaprobările şi 
laudele. 

Zephyrin Xirdal, fără să-i răspundă vreodată, dovedea o 
răbdare de neclintit. E drept că, pierdut în gânduri cum era, nu-i 

auzea trăncăneala. Şi lucrul acesta, la urma urmei, îi scădea 
mult meritul. Oricum, însă, lucrurile mergeau aşa de ani de zile, 
ea vorbind mereu, el neascultând-o niciodată, şi amândoi, de 
fapt, foarte mulţumiţi unul de altul. 

La 30 mai, văduva Thibaut făcu ceea ce făcea de obicei în 
fiecare zi, adică intră la nouă dimineaţa în locuinţa lui Zephyrin 
Xirdal. Savantul plecase în ajun cu prietenul său Marcel Leroux, 
şi locuinţa era goală. 

Văduva Thibaut nu se miră prea mult. O lungă serie de plecări 
anterioare făceau ca dispariţiile acestea neaşteptate să i se pară 
normale. Plictisită doar de faptul că n-avea cine s-o asculte, 
începu curăţenia, ca de obicei. 

Un obiect ciudat, un fel de lădiţă negricioasă, micşora simţitor 
suprafaţa legitimă a pătratului de podea rezervat pentru mătură. 
Ce-o mai fi şi asta? Hotărâtă să nu îngăduie o asemenea 
încălcare a drepturilor proprii, văduva Thibaut deplasă obiectul 
fără să şovăie, apoi îşi continuă liniştită munca. 

Fiind niţeluş surdă, văduva nu auzi bâzâitul uşor care ieşea din 
lădiţă, iar lumina albăstrie a reflectorului metalic, atât de slabă, 
scăpă de asemenea privirii ei distrate. Totuşi, la un moment dat, 
un lucru ciudat îi atrase atenţia: cum tocmai trecea prin faţa 
reflectorului metalic, un brânci irezistibil o făcu să cadă pe 
podea. Seara, când se dezbrăcă, văduva avu surpriza să constate 
că o vânătaie cât toate zilele, aproape neagră, îi împodobea 
şoldul drept; faptul acesta i se păru deosebit de ciudat, căci de 
căzut căzuse pe partea stângă. Cum, din întâmplare, nu se mai 
apropiase de axa reflectorului, fenomenul se produsese o singură 
dată; iată de ce văduva nu se gândi să facă nici cea mai mică 
legătură între căderea ei şi lădiţa mişcată cu atâta curaj. Îşi 
spuse că pesemne călcase strâmb, şi nu se mai gândi la accident. 

Pătrunsă de sentimentul datoriei, văduva Thibaut nu uită, după 
ce termină măturatul, să pună lădiţa la loc. Şi trebuie să 
recunoaştem că îşi dădu toată silinţa, căznindu-se s-o aşeze exact 
aşa cum o găsise. 

Dacă nu izbuti decât într-o măsură, trebuie s-o scuzăm, căci nu 
dinadins îndreptă ea cilindrul vârtejului de pulbere într-o direcţie 
oarecum diferită de direcţia anterioară. 

În zilele următoare, văduva Thibaut procedă la fel. De ce şi-ar 
fi schimbat nişte obiceiuri atât de virtuoase şi de lăudabile? 

Mai trebuie să recunoaştem însă că, datorită obişnuinţei, lădiţa 
negricioasă îşi pierdu încetul cu încetul în ochii văduvei mult din 
importanţa pe care o avusese şi că văduva, după măturatul 
zilnic, se îngriji tot mai puţin s-o repună exact în poziţia de la 
început. Fireşte, văduva Thibaut nu uită să ducă lădiţa în faţa 
ferestrei, fiindcă acolo îi plăcuse domnului Xirdal s-o aşeze, dar 
reflectorul metalic îşi deschidea acum orificiul în direcţii din ce 
în ce mai variate. Într-o zi îşi proiecta cilindrul ceva mai la 

dreapta, în altă zi ceva mai la stânga... Văduva Thibaut n-avea 
intenţii rele şi nu bănuia ce zbucium cumplit îi pricinuia lui ].B.K. 
Lowenthal colaborarea ei. Ba chiar, o dată, răsturnând din 
nebăgare de seamă reflectorul, nu văzu nici un neajuns în faptul 
că îi îndrepta bătaia direct spre tavan. 

Astfel, îndreptat spre zenit, îşi regăsi Zephyrin Xirdal aparatul, 
când se reîntoarse acasă, în ziua de l0 iunie, pe la vremea 
prânzului. 

Xirdal îşi petrecuse vacanţa la mare, într-un mod cât se poate 
de plăcut; şi poate că şi-ar mai fi prelungit-o dacă, la 
douăsprezece zile după ce sosise acolo, n-ar fi avut ciudata 
fantezie să-şi pună rufe curate. Toana aceasta îl împinse să-şi 
desfacă pachetul, în care găsi, spre marea lui mirare, douăzeci şi 
şapte de borcănaşe cu gura largă. Zephyrin Xirdal căscă ochii 
mari. Ce căutau aici cele douăzeci şi şapte de borcane? Dar, 
curând, lanţul amintirilor se legă şi îi reveniră în minte planurile 
pilei electrice, atât de pasionante şi atât de complet uitate. 

După ce îşi trase, drept pedeapsă, câţiva pumni, Xirdal se grăbi 
să-şi împacheteze la loc cele douăzeci şi şapte de recipiente şi, 
părăsindu-şi prietenul, sări într-un tren care îl readuse direct la 
Paris. 

S-ar fi putut întâmpla ca, pe drum, Zephyrin Xirdal să uite 
motivul urgent care îl readucea acasă. Şi asta n-ar fi fost deloc 
extraordinar. Dar un incident îi reîmprospătă memoria, de cum 
puse piciorul pe peronul gării Saint-Lazare. 

Legase cu atâta grijă pachetul cu cele douăzeci şi şapte de 
recipiente, încât hârtia se desfăcu tocmai atunci şi-şi goli pe 
asfalt conţinutul, care se spărsese făcând un zgomot cumplit. 
Două sute de persoane se întoarseră, crezând că e vorba de-un 
atentat anarhist. Dar nu-l văzură decât pe Zephyrin Xirdal, care 
îşi privea năuc paguba. 

Nenorocirea avu însă avantajul să-i reamintească stăpânului 
răposatelor borcane scopul pentru care sosise la Paris. Înainte 
de-a ajunge acasă, Xirdal trecu deci pe la negustorul de produse 
chimice şi cumpără alte douăzeci şi şapte de recipiente nou- 
nouţe; apoi se abătu şi pe la tâmplar, unde armătura comandată 
îl aştepta zadarnic, de zece zile. 

Împovărat cu aceste pachete şi arzând de nerăbdare să-şi 
reînceapă experienţele, Xirdal deschise uşa, grăbit. Dar rămase 
încremenit în prag când dădu cu ochii de aparatul al cărui 
reflector se căsca spre zenit. 

Pe Zephyrin Xirdal îl năpădiră imediat amintirile. Şi-l tulburară 
atât de puternic încât mâinile i se muiară lăsând să scape 
povara. Aceasta, supunându-se imediat legilor gravităţii, nu şovăi 
să pornească direct spre centrul Pământului. Şi nici vorbă că ar 
fi ajuns la destinaţie, dacă, din nefericire, n-ar fi fost oprite de 
podea, unde armătura de lemn se frânse în două, iar cele 

douăzeci şi şapte de recipiente se sparseră cu mare zgomot. lată, 
deci, cincizeci şi patru de borcane sparte în mai puţin de o oră. 
Cu un asemenea ritm, n-ar fi trebuit prea mult ca Zephyrin 
Xirdal să-şi lichideze contul de la bancă! 

Dar iscusitul spărgător de sticlă nici nu-şi dădu măcar seama 
ce prăpăd făcuse. Încremenit în pragul uşii, el îşi privea gânditor 
aparatul. 

«Asta e isprava văduvei Thibaut», îşi spuse Xirdal, hotărându- 
se să intre. Şi, fireşte, cuvintele lui dovedeau cât de bine ştia să 
ghicească adevărul. 

Când ridică privirea, descoperi în tavan şi deasupra tavanului, 
în acoperiş, o mică gaură, situată exact în axa reflectorului 
metalic, în centrul căruia becul continua să se învârtească 
nebuneşte. Gaura, prin care ar fi putut să încapă un creion, avea 
marginile atât de precise încât părea făcută cu burghiul. 

Un zâmbet încreţi colţurile gurii lui Zephyrin Xirdal; savantul 
începea să se distreze. 

— Da... da... şopti el. 

Totuşi, trebuia să intervină. Aplecându-se peste aparat, îi 
întrerupse funcționarea.  Bâzâitul încetă imediat, lumina 
albăstruie se stinse, becul redeveni, încetul cu încetul, nemişcat. 

— Da... da..., repetă Zephyrin Xirdal, frumoase lucruri 
trebuie că s-au mai întâmplat! 

Cu o mână grăbită, rupse apoi banderolele ziarelor 
îngrămădite pe masă şi citi râzând din toată inima notele prin 
care J.B.K. Lowenthal aducea la cunoştinţa întregii lumi 
ciudatele fantezii ale bolidului din Whaston. 

Dar citirea altor articole îl făcu, dimpotrivă, să se încrunte. Ce 
însemna Conferinţa aceasta Internaţională, a cărei primă 
şedinţă, urmând după adunările pregătitoare, era anunţată chiar 
pentru ziua aceea? Cum adică să fie stabilită proprietatea 
bolidului? Nu-i aparţinea de drept celui care îl atrăgea spre 
Pământ şi fără de care ar fi continuat în vecii vecilor să străbată 
spaţiul? 

Zephyrin Xirdal îşi aminti însă că nimeni nu cunoştea 
intervenţia lui. Trebuia deci să anunţe Conferinţa Internaţională, 
până când nu apuca să-şi prăpădească vremea cu lucrări sterile 
de la bun început. 

Împingând cu piciorul cioburile celor douăzeci şi şapte de 
recipiente, Xirdal alergă până la poşta cea mai apropiată, de 
unde expedie telegrama pe care domnul Harvey avea s-o 
citească de la înălţimea fotoliului prezidenţial. Şi nu e nimeni de 
vină dacă, datorită unei scăpări, neobişnuită la un om atât de 
puţin distrat, uită să semneze. 

După trimiterea telegramei, Xirdal se reîntoarse acasă, se 
informă dintr-o revistă ştiinţifică despre mersul neregulat al 
meteorului, apoi, dezgropându-şi pentru a doua oară luneta, făcu 

o nouă şi excelentă observaţie care îi servi ca bază pentru noile 
calcule. 

La miezul nopţii, când totul era perfect pregătit, Xirdal îşi puse 
din nou aparatul în funcţiune şi revărsă în spaţiu energia 
radiantă cu intensitatea şi în direcţia cuvenită; apoi, o jumătate 
de oră mai târziu, după ce opri aparatul, se culcă liniştit şi dormi 
somn adânc. 

Zephyrin Xirdal îşi urmărea de două zile experienţa, şi tocmai 
oprise funcţionarea aparatului, pentru a treia oară în după- 
amiaza aceea, când cineva bătu la uşă. Ducându-se să deschidă, 
se pomeni nas în nas cu bancherul Robert Lecoeur. 

— În sfârşit! Iată-te! strigă acesta, păşind peste prag. 

— După cum vezi, spuse Zephyrin Xirdal. 

— Din fericire! răspunse domnul Lecoeur. Căci e a nu stiu 
câta oară când urc de pomană cele şase etaje, până la tine. Unde 
naiba ai fost? 

— Am lipsit câteva zile, spuse Xirdal, roşindu-se fără voia 
lui. 

— Ai lipsit!... strigă domnul Lecoeur, indignat. Ai lipsit!... 
Dar e îngrozitor!... Să nelinişteşti oamenii în halul ăsta!... 

Zephyrin Xirdal îşi privi mirat naşul. Sigur, ştia că ţine la el. 
Dar chiar atât de mult!... 

— Nu zău, unchiule, dar ce putea să te supere? întrebă el. 

— Ce putea să mă supere? repetă bancherul. Nu ştii, 
nenorocitule, că toată averea mea se sprijină pe capul tău... 

— Nu înţeleg, făcu Zephyrin Xirdal aşezându-se pe masă şi 
oferindu-i oaspetelui singurul scaun din încăpere. 

— Când ai venit să-mi împărtăşeşti planurile tale fantastice, 
urmă domnul Lecoeur, mărturisesc că m-ai convins... 

— Păi sigur!... aprobă Xirdal. 

— Am mizat deci pe şansa ta şi am început să joc din plin, la 
bursă, în scădere. 

— In scădere? 

— Da, am început să vând. 

— Ce? 

— Mine de aur. Îţi dai seama că, dacă bolidul cade, minele 
vor scădea, şi... 

— Vor scădea! Înţeleg din ce în ce mai puţin, îl întrerupse 
Xirdal. Nu văd ce influenţă poate avea drăcovenia mea asupra 
nivelului unei mine de aur. 

— Asupra unei mine, sigur că n-are, recunoscu domnul 
Lecoeur. Dar asupra acţiunilor ei, e cu totul altceva. 

— Fie, acceptă Xirdal, fără să mai stăruie. Ai vândut deci 
acţiuni ale minelor de aur. Asta nu-i prea grav. Înseamnă doar că 
ai acţiunile... 

— Ba, dimpotrivă, n-am nici una. 

— De! făcu Zephyrin, năucit. Să vinzi ceea ce n-ai, cere 
multă dibăcie. Eu n-aş fi în stare... 

— Operația asta se cheamă speculație la termen, dragă 
Zephyrin, explică bancherul. Când va trebui să livrez acţiunile, le 
voi cumpăra, şi atâta tot. 

— Atunci, ce câştigi ?... Să vinzi ca să cumperi nu prea pare 
ingenios, la prima vedere. 

— Te înşeli, căci în momentul acela acţiunile minelor vor fi 
mai ieftine. 

— Şide ce vor fi mai ieftine? 

— Pentru că bolidul va arunca în circulaţie mai mult aur 
decât conţine întregul Pământ la ora actuală. Valoarea aurului va 
scădea, deci, cel puţin la jumătate; iată de ce acţiunile minelor 
de aur nu vor mai preţui aproape nimic. Acum ai înţeles? 

— Fireşte, făcu Xirdal, fără convingere. 

— La început, continuă bancherul, mă bucuram că am avut 
încredere în tine. Tulburările observate în mersul bolidului, 
căderea lui anuntată ca sigură au provocat o primă scădere de 
douăzeci şi cinci la sută asupra minelor. Entuziasmat, convins că 
scăderea se va accentua enorm, mi-am sporit poziţia în proporţii 
considerabile. 

— Adică? 

— Adică am vândut o cantitate de mine de aur cu mult mai 
mare. 

— Tot fără să le ai?... 

— Se înţelege... îţi închipui deci spaima mea, când am văzut 
ce se petrece: tu ai dispărut, bolidul s-a oprit din căderea lui şi a 
luat-o razna prin cele patru colţuri ale cerului. lar ca rezultat: 
acţiunile minelor au început să urce, şi eu pierd sume enorme... 
Ce să cred despre toate astea? 

Zephyrin Xirdal îşi privi curios naşul. Niciodată nu-l văzuse 
atât de zguduit. 

— Nu prea ţi-am înţeles bine combinaţia, spuse el, în sfârşit. 
Toate poveştile astea sunt prea grele pentru mine. Totuşi, mi se 
pare că am înţeles că te-ai bucura dacă ai vedea bolidul căzând. 
Ei bine, fii liniştit! O să cadă! 

— Îmi făgăduieşti? 

— ţi făgăduiesc. 

— Sigur? 

— Sigur... Dar dumneata mi-ai cumpărat terenul, după cum 
ne-am înţeles ? 

— Fireşte, răspunse domnul Lecoeur. Totul e în regulă. Am 
actele de proprietate în buzunar. 

— Atunci e bine, aprobă Zephyrin Xirdal. Ba pot chiar să-ţi 
anunţ că experienţa mea va fi terminată la 5 iulie. In ziua aceea 
părăsesc Parisul şi plec în întâmpinarea bolidului. 

— Care va cădea ? 

— Care va cădea. 

— Am să merg cu tine! strigă domnul Lecoeur, entuziasmat. 

— Dacă vrei!... spuse Zephyrin Xirdal. 

Fie din pricina răspunderii faţă de Robert Lecoeur, fie numai 
datorită interesului ştiinţific, care îl captivase iar în întregime, 
fapt e că o influenţă favorabilă îl împiedică pe Xirdal să mai facă 
noi nerozii. 

Experienţa începută fu urmărită metodic, şi misteriosul aparat 
bâzâi, până la 5 iulie, de peste patrusprezece ori în douăzeci de 
ore. 

Din timp în timp, Zephyrin Xirdal făcea câte o observaţie 
astronomică asupra meteorului. Astfel putu să-şi dea seama că 
totul mergea exact cum prevăzuse. 

În dimineaţa zilei de 5 iulie, îşi îndreptă pentru ultima dată 
obiectivul spre cer. 

— Gata, spuse el apoi; acum îl pot lăsa în pace. 

Şi începu imediat să-şi facă bagajele. 

Mai întâi luă aparatul cu câteva becuri de schimb şi o lunetă. 
Le înveli cu multă îndemânare şi, ca să le ferească de 
accidentele posibile în călătorie, le adăposti în cutii de protecţie. 
Apoi veni rândul bagajelor personale. P 

O problemă serioasă i se ivi de cum făcu primul pas. În ce să-şi 
împacheteze lucrurile pe care voia să le ia? Într-un cufăr? 
Zephyrin Xirdal nu avusese niciodată un cufăr. Atunci într-o 
valiză?... 

După multă gândire, îşi aminti că trebuia să aibă o valiză. Şi 
dovadă că o avea într-adevăr e faptul că o găsi după îndelungate 
cercetări, în fundul unei cămări, unde se înghesuiau o mulţime 
de rămăşiţe ale vieţii lui casnice, în mijlocul cărora nici cel mai 
savant anticar nu s-ar mai fi putut descurca. 

Valiza aceasta, pe care Zephyrin Xirdal o scoase la lumină, 
fusese odinioară îmbrăcată în pânză. Faptul părea sigur, căci 
câteva zdrenţe de pânză mai rămăseseră încă lipite pe scheletul 
ei de carton. Cât despre curele, existenţa lor anterioară era 
probabilă, dar nu sigură, căci nu mai lăsase nici o urmă acum. 

Zephyrin Xirdal desfăcu valiza în mijlocul camerei şi stătu 
multă vreme pe gânduri în faţa ei. Ce să pună în ea? 

«Numai lucruri absolut trebuitoare, îşi spuse el. Trebuie, deci, 
lucrat metodic şi operată o selecţie raţională.» 

În virtutea principiului acestuia, puse mai întâi în valiză trei 
articole de încălţăminte. Avea să regrete mai târziu că, printr-o 
nefericită întâmplare, dintre aceste trei obiecte, unul era o 
gheată cu nasturi, altul un pantof cu şireturi, iar al treilea un 
papuc. Dar, până una-alta, nepotrivirea lor n-avea nici o 
importanţă, iar o parte a valizei se şi umplu. Asta era cel mai 
important! 

După împachetarea încălțămintei, Zephyrin Xirdal, frânt de 
oboseală, îşi şterse fruntea, după care începu iar să chibzuiască. 

Rezultatul reflecţiilor sale îl făcu să-şi dea oarecum seama de 
nepriceperea lui în arta de a împacheta. lată de ce, spunându-şi 
că nu va ajunge la nimic bun prin metoda clasică, hotări să se 
încreadă în inspiraţie. 

Îşi vâri deci mâinile până în coate prin sertare şi în maldărul de 
haine care îi reprezenta garderoba. Peste câteva clipe, un 
talmeş-balmeş de obiecte umplu una din despărţiturile valizei. 
Poate că despărţitura cealaltă rămăsese goală, dar Zephyrin 
Xirdal habar n-avea. Şi fu nevoit să-şi îndese lucrurile cu 
călcâiul, până când izbuti să le facă loc. 

Valiza fu apoi legată cu o funie zdravănă, printr-o serie de 
noduri atât de complicate încât autorul lor cu siguranţă că n- 
avea să le mai poată dezlega. Apoi Xirdal îşi contemplă opera cu 
o satisfacţie destul de vanitoasă. 

Mai rămânea acum să se ducă la gară. Dar, oricât de 
neîntrecut ar fi fost când era vorba de mers pe jos, Xirdal nici nu 
se putea gândi măcar să-şi care aparatul, luneta şi valiza. 
Supărător lucru! 

Până la urmă, ar fi descoperit pesemne că există şi trăsuri la 
Paris. Dar fu scutit de efortul acesta intelectual: în prag se ivi 
domnul Robert Lecoeur. 

— Eşti gata, Zephyrin? îl întrebă el. 

— Doar vezi că te aşteptam, răspunse cu nevinovăție Xirdal, 
care uitase că bancherul trebuia să meargă cu el. 

— Atunci, la drum, spuse domnul Lecoeur. Câte colete ai? 

— Trei: aparatul, luneta şi valiza. 

— Dă-mi mie unul şi ia-le tu pe celelalte două. Trăsura mea 
ne aşteaptă jos. 

— Ce idee bună! admiră Xirdal, închizând uşa în urma lui. 


XV ÎN CARE J.B.K. LOWENTHAL ÎL 
ARATĂ PE CÂŞTIGĂTORUL LOZULUI CEL 
MARE 


De când săvârşiseră eroarea dată pe faţă în mod public de 
către ].B.K. Lowenthal, şi după eşecul umilitor al tentativei lor pe 
lângă Conferinţa Internaţională, viaţa nu mai era deloc veselă 
pentru domnul Dean Forsyth şi pentru doctorul Sydney 
Hudelson. Uitaţi, trecuţi în rândul cetăţenilor fără importanţă şi 
neglijabili, cei doi astronomi-amatori îndurau cu greu indiferența 
publicului, după ce cunoscuseră beţia gloriei. 

În convorbirile cu ultimii lor partizani, se ridicau amândoi cu 
violenţă împotriva orbirii mulţimii şi-şi apărau cauza cu mare 
spor de argumente. Dacă săvârşiseră o greşeală, era drept oare 
să pătimească atâta de pe urma ei? Severul lor critic, savantul 
].B.K. Lowenthal însuşi, nu se înşelase şi el şi nu se văzuse silit, 
la urma urmei, să-şi declare neputinţa? Ce concluzie trebuia 
trasă, dacă nu că bolidul lor era excepţional, anormal? În aceste 
condiţii, o eroare nu era cât se poate de firească şi de scuzabilă? 

— Sigur! aprobau ultimii partizani. 

Cât despre Conferinţa Internaţională, se putea oare închipui 
ceva mai nedrept decât refuzul ei de a face dreptate? Că lua 
măsuri pentru salvarea ordinei financiare a lumii, fie! Dar cum 
îndrăznea să nege drepturile celui care descoperise meteorul: 
Bolidul n-ar fi rămas oare necunoscut, iar dacă avea să cadă 
până la urmă pe Pământ, căderea lui ar fi fost oare prevăzută, 
fără descoperitorul care îl semnalase atenţiei universale ? 

— Şi descoperitorul acesta sunt eu! afirma cu energie Dean 
Forsyth. 

— Sunt eu! afirma la rândul lui doctorul Sydney Hudelson, 
cu egală energie. 

— Sigur! aprobau din nou ultimii partizani. 

Oricâtă mângâiere le-ar fi adus celor doi astronomi aprobarea 
aceasta, ea nu putea înlocui aclamaţiile entuziaste ale mulţimii. 
Totuşi, fiindcă era materialmente imposibil să-i convingă pe toţi 
trecătorii, unul câte unul, cei doi astronomi-amatori se vedeau 
siliţi să se mulţumească doar cu modesta tămâiere a câtorva 
admiratori. 

Necazurile îndurate nu le potoleau înflăcărarea, ba dimpotrivă. 
Cu cât li se contestau mai mult drepturile asupra bolidului, cu 
atât ei se înverşunau să şi le revendice; cu cât pretenţiile lor 
păreau că sunt din ce în ce mai puţin luate în serios, cu atât 
fiecare dintre ei se încăpăţâna să-şi afirme calitatea de 
proprietar unic şi exclusiv. 

Într-o asemenea stare de spirit, împăcarea ar fi fost imposibilă. 

De aceea nimeni nu se mai gândea la ea. Ba, mai mult chiar, 
fiecare zi îi despărţea tot mai mult pe cei doi nefericiţi logodnici. 

Domnii Forsyth şi Hudelson îşi anunțau cu glas tare intenţia de 
a se împotrivi până la ultima suflare jafului a căror victimă se 
socotea fiecare din ei; şi spuneau, de asemenea, că vor apela la 
cele mai înalte instanţe judiciare. Ar fi fost un spectacol minunat! 
Domnul Forsyth de o parte, doctorul Hudelson, de cealaltă parte, 
şi, împotriva lor, restul lumii. Avea să fie un proces grandios... 
dacă izbuteau, totuşi, să găsească tribunalul competent. 

Până una-alta cei doi foşti prieteni se transformaseră în 
adversari plini de ură şi nu mai ieşeau din casă. Feroci şi 
singuratici, îşi petreceau viaţa pe platforma turnului sau a 
foişorului. De acolo aveau putinţa să supravegheze meteorul 

care le răpise bunul simţ şi să se asigure, de câteva ori pe zi, că 
îşi trasa mai departe curba luminoasă în adâncurile 
firmamentului. Şi nu coborau decât arareori de la înălţimea 
unde, cel puţin, erau feriţi de restul familiei, a cărei ostilitate 
declarată adăuga o amărăciune în plus la amărăciunile de care 
se socoteau copleşiţi. 

Francis Gordon, reţinut de mii de amintiri din copilărie, nu 
părăsise casa din Elisabeth Street, dar nu mai vorbea cu unchiul 
său. Prânzeau sau cinau fără să rostească un cuvânt măcar. Nici 
Mitz nu mai descleşta gura, şi cum nu mai făcea să se audă 
savurosul ei fel de a vorbi, casa părea tristă şi tăcută ca o 
mânăstire. 

Nici la doctorul Hudelson raporturile familiare nu erau mai 
plăcute. Loo mirâia întruna, cu toate privirile rugătoare ale 
tatălui ei; Jenny plângea neîncetat, cu toate încercările de 
încurajare ale doamnei Hudelson. lar aceasta din urmă se 
mulțumea doar să ofteze, sperând că timpul va găsi leac pentru o 
situaţie pe cât de ridiculă pe atât de neplăcută. 

Doamna Hudelson avea dreptate, căci timpul, după cum se 
spune, le rânduieşte pe toate. Trebuie să recunoaştem însă că de 
data aceasta timpul nu părea prea grăbit să îmbunătăţească 
situaţia celor două familii. Dacă domnul Dean Forsyth şi doctorul 
Hudelson nu rămâneau nepăsători faţă de dezaprobarea familiei, 
în schimb ea nu-i mâhnea atâta cât i-ar fi mâhnit altădată. 

Ideea lor fixă le servea drept pavăză împotriva oricărei emoţii 
care nu era în legătură cu bolidul. Bolidul!... Lui îi dăruiau toată 
dragostea inimii, toate gândurile creierului, toate aspiraţiile 
fiinţei lor! 

Cu câtă patimă citeau notele zilnice ale lui J.B.K. Lowenthal si 
dările de seamă ale şedinţelor Conferinţei Internaţionale! Acolo 
se aflau duşmanii lor comuni, şi împotriva acestora se uniseră, în 
sfârşit, într-o ură egală şi asemănătoare. 

De aceea, se bucuraseră din plin aflând câte greutăţi avuseseră 
de întâmpinat adunările pregătitoare şi se bucurară şi mai mult 
când aflară cât de încet, pe ce căi întortocheate, Conferinţa 
Internaţională, definitiv constituită, se îndrepta spre un acord, 
care rămânea problematic şi nesigur. Ca să folosim o expresie 
obişnuită, «existau greutăţi» la Washington. 

De la a doua şedinţă, Conferinţa Internaţională lăsă impresia 
că nu-şi va duce uşor la capăt importantele ei lucrări. Cu tot 
studiul aprofundat făcut în subcomisii, înţelegerea păru, de la 
bun început, foarte greu de realizat. 

Prima propunere clară care se ivi fu aceea de a recunoaşte ca 
proprietară a bolidului ţara care îl va primi din cer. Aceasta 
însemna ca problema să fie transformată într-o loterie cu un 
singur loz, şi ce loz! 

Propunerea, făcută de Rusia şi susţinută de Anglia şi China, 
ţări cu teritorii vaste, provocă ceea ce se numeşte în stil 
parlamentar «opinii diverse». Celelalte state se arătară 
nehotărâte. Şedinţa trebui să fie suspendată. Avură loc 
consfătuiri şi intrigi de culoar. Până la urmă, ca să nu se ajungă 
la un vot supărător, moţiunea de amânare pe care o propuse 
Elveţia reuni majoritatea aprobărilor. 

Soluţia aceasta nu mai avea să fie discutată, deci, decât în 
cazul când ar fi fost imposibil să se ajungă la o împăcare 
echitabilă. 

Dar, într-un asemenea domeniu, cum să capeţi noţiunea a ceea 
ce este echitabil şi a ceea ce nu este? Iată o problemă cât se 
poate de dificilă. Fără ca din discuţii să reiasă o părere precisă în 
această privinţă, Conferința Internațională ţinu zadarnic 
numeroase şedinţe, dintre care unele atât de furtunoase încât 
domnul Harvey trebui să părăsească fotoliul prezidenţial. 

Dacă gestul acesta fusese suficient până una-alta ca să 
potolească fierberea adunării, avea să fie totdeauna aşa? 
Judecând după înflăcărarea spiritelor, după violenţa cuvintelor 
schimbate, nu s-ar fi putut crede. Într-adevăr, enervarea 
generală devenise atât de mare încât se putea presupune că va 
veni o zi când va fi nevoie să se recurgă la forţa armată, ceea ce 
ar fi păgubit considerabil prestigiul statelor suverane 
reprezentate în Conferinţă. 

Totuşi, un asemenea scandal era de aşteptat. Nu exista nici un 
motiv ca nebunia să se calmeze. Dimpotrivă, ea părea că va spori 
din zi în zi, pentru că din zi în zi, după notele zilnice ale lui ].B.K. 
Lowenthal, căderea bolidului trebuia considerată ca din ce în ce 
mai probabilă. 

După vreo zece comunicări foarte emoţionante, care arătau 
totodată şi  uluitorul dans al meteorului şi  desperarea 
observatorului său, acesta păru că-şi revine în fire. Pe 
neaşteptate, în noaptea de 11 spre 12 iunie, savantul îşi regăsi 
liniştea sufletească, văzând că  meteorul,  încetinindu-şi 
hoinărelile fanteziste, era din nou solicitat de-o forţă regulată şi 
constantă, care, deşi necunoscută, nu se mai opunea datelor 
raţiunii. Din clipa aceea J.B.K. Lowenthal, făgăduindu-şi să afle 
mai târziu cauza care făcuse ca meteorul să fie timp de şase zile 
lovit parcă de nebunie, revenise la seninătatea firească 
matematicianului. 

Datorită lui, universul află imediat de această reîntoarcere la 
normal, şi, din ziua aceea, notele zilnice ale savantului 
înregistrară o perturbaţie lentă a meteorului, a cărui orbită 
reîncepuse să se încline spre nord-est-sud-vest şi a cărui distanţă 
faţă de Pământ se micşora potrivit unei progresii căreia J.B.K. 
Lowenthal nu  izbutise, totuşi, să-i determine legea. 

Probabilitatea căderii devenea deci din ce în ce mai mare. Dacă 
nu era încă o certitudine, tindea să fie din zi în zi. 

Conferinţa Internaţională avea deci un motiv puternic să 
grăbească terminarea lucrărilor. 

Savantul director al Observatorului din Boston, în ultimele lui 
note eşalonate între 5 si 14 iulie, se arăta şi mai îndrăzneţ în 
pronosticuri. Şi anunţa în acelaşi timp, din ce în ce mai tăţiş, că o 
modificare nouă şi foarte importantă survenise în mersul 
bolidului, şi că, după cât se părea, publicul avea să fie curând 
informat asupra consecinţelor care trebuiau să urmeze în urma 
modificării acesteia. 

Dar, exact în ziua de 14 iulie, Conferinţa Internaţională ajunse 
la un impas. Deoarece toate combinaţiile discutate fuseseră rând 
pe rând respinse, acum nu mai exista nici un material de 
discuţie. Delegații se priveau jenaţi. Din ce punct de vedere ar fi 
putut relua o problemă discutată pe toate feţele fără nici un 
rezultat? 

Împărţirea  miliardelor meteorice între toate statele, 
proporţional cu suprafaţa lor teritorială, fusese respinsă încă din 
primele şedinţe. Şi, totuşi, soluţia aceasta respecta dreptatea 
despre care se afirma că e căutată, căci naţiunile cu suprafaţă 
mare aveau mai multe nevoi şi consimţirea la împărţire ar fi 
însemnat pentru ele o sacrificare a şanselor lor mai mari, lucru 
care ar fi meritat o compensație. Dar asta nu împiedicase ca 
până la urmă propunerea să fie respinsă, datorită împotrivirii 
dârze a statelor cu populaţie mai densă. 

Acestea din urmă propuseră imediat ca împărţirea să se facă 
nu după numărul kilometrilor pătraţi, ci după numărul 
locuitorilor. Sistemul, care părea şi el întrucâtva echitabil, căci 
se întemeia pe marele principiu al egalităţii de drepturi între 
oameni, fu combătut de mai multe alte ţări cu populaţie rară. 
Preşedintele Harvey, partizan convins al doctrinei Monroe!, nu 
putu decât să se alăture unei păreri exprimate de două republici 
ale Americii, şi influenţa lui decise voturile. Douăzeci de abţineri 
şi nouăsprezece voturi contra făcură ca balanţa să se plece spre 
partea care nega. 

Delegații câtorva ţări cu situaţie financiară proastă, şi despre 
care e bine să nu dăm mai multe amănunte, sugerară atunci că 
ar fi mai echitabil să se împartă aurul căzut din cer în aşa fel 
încât soarta tuturor locuitorilor Pământului să fie pe cât posibil 
echilibrată. Se obiectă imediat că sistemul acesta ar constitui un 
îndemn la trândăvie şi ar duce la o repartiție atât de complicată 
încât ar trebui considerată ca practic irealizabilă. Aceasta nu-i 


1 J. Monroe (1758 - 18631), om politic american, a fost 
preşedinte al S.U.A. între anii 1817 - 1825. Doctrina Monroe a 
stat la baza politicii izolaţioniste a S.U.A. 

împiedică însă pe alţi oratori să complice şi mai mult lucrurile, 
susţinând, pe calea amendamentelor, că ar fi bine să se ţină 
seama de trei factori: suprafaţa, populaţia şi bogăţia, atribuindu- 
se fiecăruia dintre ei un coeficient echitabil. 

Dreptatea! Delegații aveau veşnic pe buze cuvântul acesta. Dar 
cum pesemne că nu îl aveau şi în inimă, şi cum nădăjduiau ca 
trecerea timpului să le aducă vreun avantaj, refuzară toate 
soluţiile propuse. 

Votul avu loc în ziua de 14 iulie; după ce se termină, delegaţii 
se priviră jenaţi; nu mai aveau în faţă nici o perspectivă. 

A doua zi, 15 iulie, dimineaţa, avu loc un eveniment în stare să 
discrediteze lucrările Conferinței Internaționale şi să-i 
compromită definitiv succesul, căci dacă fusese posibilă 
discutarea modurilor de împărțire a aurului, câtă vreme nu 
fusese cunoscut locul de cădere a bolidului, mai putea continua 
discuția acum, când neştiinţa în această privință luase sfârşit? 
Mai era cu putinţă să i se ceară împărţirea, după tragerea 
loteriei, celui care cîstigase lozul cel mare? 

În orice caz era sigur că o asemenea împărţire nu se mai putea 
face prin bună înţelegere. Niciodată ţara favorizată de soartă n- 
avea să consimtă la ea de bună voie. De acum înainte, niciodată 
n-avea să mai fie văzut intrând la şedinţe şi participând la 
lucrările Conferinţei Internaţionale domnul de Schnack, delegat 
al Groenlandei, fericitul câştigător căruia, în nota sa zilnică, 
].B.K. Lowenthal îi atribuia în dimineaţa aceea miliardele 
rătăcitoare. 


«De zece zile încoace, scria savantul director al Observatorului 
din Boston, am vorbit de mai multe ori despre o schimbare 
importantă survenită în mersul meteorului. Revenim asupra ei 
astăzi cu mai multă precizie, căci timpul scurs m-a convins de 
caracterul definitiv al acestei schimbări, iar calculele mi-au 
îngăduit să-i determin consecinţele. 

Schimbarea constă numai şi numai în faptul că, de la 15 iulie, 
forța care solicita meteorul a încetat să se manifeste. Incepând 
din ziua aceea, n-a mai fost constatată nici cea mai slabă deviere 
a orbitei; bolidul nu s-a mai apropiat de Pământ decât în măsura 
strict impusă de condiţiile în care se mişcă. Astăzi, el se află la o 
distanță de aproximativ cincizeci de kilometri. 

Dacă influența care se exercita asupra bolidului ar fi dispărut 
cu câteva zile mai inainte, acesta ar fi putut, datorită forţei 
centrifuge, să se depărteze de planeta noastră până la o distanţă 
apropiată de distanţa lui primordială. De acum înainte, însă, e cu 
totul altfel. Viteza meteorului, redusă de frecarea cu straturile 
mai dense ale atmosferei, este suficientă exact atâta cât să-l 
menţină pe traiectoria lui actuală. Și s-ar menţine veşnic acolo, 
dacă ceea ce îi cauzează încetinirea, adică rezistenţa aerului, ar 

fi suprimată. Dar cum cauza aceasta e permanentă, se poate 
considera ca sigur că bolidul va cădea. 

Ceva mai mult încă: rezistenţa aerului fiind un fenomen perfect 
studiat şi cunoscut, e posibil să se traseze încă de pe acum curba 
de cădere a meteorului. Sub rezerva unor complicaţii ivite pe 
neaşteptate, a căror ipoteză trebuie luată în seamă din pricina 
faptelor petrecute anterior, avem în prezent posibilitatea să 
afirmăm următoarele: 

l. Bolidul va cădea. 

2.Căderea va avea loc la 19 august, între orele două noaptea şi 
unsprezece dimineața. 

3.Ea va avea loc pe o rază de zece kilometri în jurul oraşului 
Upernivik, capitala Groenlandei.» 


Dacă bancherul Robert Lecoeur ar fi putut să citească nota 
aceasta a lui ].B.K. Lowenthal, ar fi avut motive să fie mulţumit. 
Într-adevăr, imediat ce se răspândi vestea, urmă o prăbuşire a 
cursurilor acţiunilor la toate bursele din lume, iar acţiunile 
întreprinderilor aurifere din vechiul şi din noul continent scăzură 
cu patru cincimi din valoarea lor. 


XVI ÎN CARE SE VEDE CUM O MULŢIME 
DE CURIOŞI FOLOSESC PRILEJUL DE A 
MERGE ÎN GROENLANDA, CA SĂ ASISTE 
LA CĂDEREA EXIRAORDINARULUI 
METEOR 


În ziua de 27 iulie, dimineaţa, o mare mulţime de oameni 
asistau la plecarea steamerului Mozik care urma să părăsească 
Charlestonul, marele port al Carolinei de Sud. De câteva zile 
numărul curioşilor dornici să plece în Groenlanda era atât de 
mare, încât nu mai exista nici o cabină liberă la bordul navei de o 
mie cinci sute de tone, deşi ea nu era singura care pornea spre 
destinaţia pomenită. Numeroase alte vase de diferite 
naţionalităţi se pregăteau si ele să navigheze pe Atlantic până la 
Strâmtoarea lui Davis şi Marea lui Baffin, dincolo de limitele 
Cercului Polar Arctic. 

Afluenţa aceasta nu trebuie să ne mire, dată fiind starea de 
surescitare în care se aflau spiritele după răsunătoarea 
comunicare a lui ].B.K. Lowenthal. 

Savantul nu putea să se fi înşelat. După ce-i certase cu atâta 
asprime pe domnii Forsyth şi Hudelson, J.B.K. Lowenthal nu s-ar 
fi expus să primească şi el aceleaşi mustrări. In împrejurări atât 


254 


de excepţionale, a vorbi cu uşurinţă ar fi fost de neiertat şi-ar fi 
stârnit indignarea publică. Savantul ştia prea bine lucrul acesta. 

Concluziile lui trebuiau deci socotite ca sigure. Bolidul nu avea 
să cadă nici în regiunile de neatins ale Polului, nici în 
străfundurile oceanului, de unde nici un efort omenesc nu l-ar 
mai fi putut scoate, ci avea să se prăbuşească pe pământul 
Groenlandei. 

Ţinutul acesta întins, dependent odinioară de Danemarca şi 
căruia îi fusese acordată independenţa cu câţiva ani înaintea 
apariţiei meteorului, fusese ales de soartă în pofida tuturor 
celorlalte state ale universului. 

Şi e cu adevărat imens ţinutul acesta, despre care nu s-ar 
putea spune dacă e un continent sau o insulă. Ar fi fost deci 
posibil ca sfera de aur să cadă foarte departe de litoral, la sute 
de leghe spre interior, iar dificultăţile de-a ajunge la ea să fie, în 
acest caz, destul de mari. Se înţelege de la sine însă că 
dificultăţile ar fi fost învinse, că gerurile arctice şi viscolele ar fi 
fost înfruntate şi că, la nevoie, oamenii ar fi mers până la Pol în 
urmărirea miilor de miliarde plouate din cer. 

Din fericire, însă, nimeni nu se vedea silit să facă asemenea 
eforturi, iar locul căderii putuse fi indicat cu precizie. 
Groenlanda era suficientă pentru toată lumea şi nimeni nu-şi 
dorea gloria prea rece a lui Parry, a lui Nansen, sau a altor 
navigatori care străbătuseră latitudinile nordice. 

Dacă cititorul s-ar fi aflat pe Mozik, în mijlocul sutelor de 
pasageri, printre care se numărau şi câteva femei, ar fi remarcat 
cinci călători cunoscuţi. Prezenţa lor, sau măcar prezenţa a 
patru dintre ei, nu l-ar fi mirat deloc. 

Cititorul l-ar fi recunoscut pe Dean Forsyth, care, însoţit de 
Omicron, naviga departe de Elisabeth Street; şi l-ar fi 
recunoscut, de asemenea, pe Sydney Hudelson, care îşi părăsise 
foişorul din Moriss Street. 

Imediat ce companiile de transport organizaseră călătoriile 
spre Groenlanda, cei doi rivali nu şovăiseră să-şi ia bilete dus şi 
întors. La nevoie, ar fi armat fiecare dintre ei câte o navă cu 
destinaţia Upernivik. Fireşte, nu aveau intenţia să pună mâna pe 
blocul de aur, să şi-l însuşească şi să-l ducă la Whaston. Totuşi 
ţineau neapărat să fie, de faţă la căderea lui. 

Şi cine ştie dacă, la urma urmei, guvernul Groenlandei, intrat 
în posesia bolidului, nu le-ar fi atribuit o parte din miliardele 
picate din cer?... 

Se înţelege de la sine că la bordul lui Mozik domnul Forsyth şi 
doctorul avuseseră toată grija să nu-şi ia cabine învecinate. În 
decursul călătoriei, ca şi la Whaston, nu voiau să aibă nimic a 
face unul cu altul. 

Doamna Hudelson nu se împotrivise la plecarea soţului ei, 
după cum nici bătrâna Mitz nu-l sfătuise pe domnul Forsyth să 

nu plece în călătorie. Dar doctorul fusese încolţit de rugămintea 
atât de stăruitoare din partea fiicei lui mai mari, încât, până la 
urmă, fiindcă o mâhnise prin încăpățânare şi acum se simţea 
îmboldit spre slăbiciune şi îngăduinţă, consimţi până la urmă să 
o ia cu el. Fiica îşi însoțea deci tatăl. 

Dar Jenny stăruise atâta fiindcă avea un scop. Despărţită de 
Francis Gordon după scenele violente care duseseră la ruptura 
definitivă dintre cele două familii, tânăra bănuia că logodnicul ei 
îşi va însoţi unchiul. În cazul acesta, ar fi însemnat o mare 
fericire pentru cei doi logodnici să se ştie unul lângă altul, fără 
să mai punem la socoteală că prilejurile de a-şi vorbi şi de a se 
întâlni nu le-ar fi lipsit în decursul călătoriei. 

Şi iată că Jenny nu greşise judecând astfel. Francis Gordon se 
hotărâse într-adevăr să-şi însoţească unchiul. Nici vorbă, în lipsa 
doctorului, Francis nu şi-ar fi îngăduit să treacă peste voinţa lui 
şi să viziteze casa din Moriss Street. Era mai bine deci să 
pornească şi el în călătorie, aşa cum făcea şi Omicron, ca să 
poată interveni, la nevoie, între cei doi adversari şi să profite de 
orice împrejurare care ar fi putut schimba într-un fel jalnica 
situaţie a lucrurilor. Poate că încordarea avea să slăbească de la 
sine după căderea bolidului, fie pentru că aurul devenea 
proprietatea Groenlandei, fie pentru că s-ar fi putut pierde în 
adâncurile Oceanului Arctic. La urma urmei, J.B.K. Lowenthal 
era şi el om, si deci putea să greşească. Nu se afla Groenlanda 
între două mări ? Dacă s-ar fi ivit o simplă deviaţie provocată de 
vreo schimbare atmosferică, ţinta atâtor dorinţi ar fi scăpat 
lăcomiei omeneşti. 

Un personaj pe care deznodământul acesta l-ar fi nemulţumit 
profund era domnul Ewald de Schnack, delegatul Groenlandei la 
Conferinţa Internaţională, aflat şi el printre pasagerii lui Mozik. 
Ţara lui avea să devină pur şi simplu statul cel mai bogat din 
lume. Ca să adăpostească atâtea trilioane, vistieria avea să fie şi 
neîncăpătoare! 

Fericită ţara în care impozitele de orice fel n-aveau să mai 
existe, iar sărăcia avea să fie alungată! Dată fiind chibzuinţă 
scandinavilor, fără doar şi poate că enorma grămadă de aur nu s- 
ar fi cheltuit decât cu extremă prudenţă. Se putea deci nădăjdui 
că piaţa monetară n-avea să fie prea tulburată de ploaia aceasta 
cu care Jupiter a scăldat-o pe Danae!, dacă e să credem 
povestirile mitologice. 

Domnul de Schnack avea să fie eroul bordului. Personalitatea 
domnului Dean Forsyth şi a doctorului Hudelson pălea în faţa 
celei a reprezentantului Groenlandei. De aceea cei doi rivali îl 
învăluiau într-o ură comună pe reprezentantul statului care nu le 


1 Danae - în mitologia greacă, fiica lui Acrisios, regale 


Argosului, căreia Zeus i s-a arătat sub forma unei ploi de aur. 

lăsa nici o părticică — măcar o părticică de glorie — pentru 
nemuritoarea lor descoperire. 

Drumul pe apă de la Charleston până în capitala Groenlandei 
poate fi apreciat la trei mii trei sute de mile, adică la peste şase 
mii de kilometri, şi avea să dureze cincisprezece zile, socotind şi 
oprirea la Boston, unde Mozik trebuia să se reaprovizioneze cu 
cărbuni. Cât despre hrană, nava luase alimente pentru mai multe 
luni, aşa cum făcuseră şi celelalte vase cu aceeaşi destinaţie, 
căci, datorită marelui număr de curioşi, ar fi fost imposibil să li 
se asigure pasagerilor existenţa la Upernivik. 

Mozik navigă mai întâi spre nord, de-a lungul coastei 
răsăritene a Statelor Unite. Iar a doua zi după plecare, lăsând în 
urmă Capul Hatteras, punctul extrem al Carolinei de Nord, se 
îndreptă spre larg. 

În luna iulie, cerul e în general senin pe meleagurile acestea 
ale Atlanticului şi, atâta timp cât briza sufla dinspre vest, 
steamerul, adăpostit de coastă, plutea pe o mare calmă. Dar 
uneori, din nefericire, vântul bătea din larg, şi atunci ruliul şi 
tangajul îşi produceau efectele obişnuite! 

Dacă domnul de Schnack avea o inimă solidă, de trilionar, nu 
tot aşa stăteau lucrurile cu Dean Forsyth şi cu doctorul 
Hudelson. 

Ei îşi făceau debutul în navigaţie şi-şi plăteau din plin tributul 
către zeul Neptun. Dar nu regretau nici o clipă că porniseră într- 
o asemenea aventură. 

E inutil să spunem că de neplăcerile lor, care îi făceau 
neputincioşi, profitau cei doi logodnici. Nici Francis şi nici Jenny 
nu sufereau de rău de mare şi-şi recâştigau timpul pierdut, pe 
când tatăl şi unchiul se văitau jalnic sub loviturile respingătoare 
ale perfidei Amfitrite. Cei doi tineri nu se despărţeau decât 
pentru a-şi îngriji bolnavii. Totuşi îşi împărțeau munca aceasta 
cu oarecare şiretenie: pe când Jenny îl consola pe domnul Dean 
Forsyth, Francis Gordon îi ridica moralul doctorului Hudelson. 

Când oceanul era mai puţin agitat, Jenny şi Francis îi scoteau 
din cabine pe cei doi nefericiţi astronomi şi-i duceau la aer, pe 
punte, unde se aşezau fiecare pe câte un scaun cu fundul de 
trestie, nu prea departe unul de altul, având grijă să micşoreze 
treptat distanţa dintre ei. 

— Cum te mai simţi? întreba Jenny întinzând o pătură peste 
picioarele domnului Forsyth. 

— Rău de tot, ofta bolnavul fără să ştie măcar cu cine 
vorbea. 

— Cum mai merge, domnule Hudelson? îl întreba Francis pe 
doctor, aşezându-i perniţele si vorbindu-i prietenos, de parcă n- 
ar fi fost niciodată alungat din casa de pe Moriss Street. 

Cei doi rivali rămâneau acolo câteva ore, dându-şi seama doar 
vag de vecinătatea lor. Ca să se mai învioreze puţin, trebuia ca 

domnul de Schnack să treacă pe lângă ei, ţinându-se solid pe 
picioare, sigur de sine ca un marinar căruia puţin îi păsa de 
furtună, şi înălţându-şi fruntea ca un om care nu are decât vise 
de aur şi vede totul în aur. Atunci un fulger stins pâlpâia în ochii 
domnilor Forsyth şi Hudelson. Bieţii astronomi mai găseau 
puterea să îngaime pentru ei înşişi ocări pline de duşmănie, 

— Jefuitorul ăsta de bolizi! şoptea domnul Forsyth. 

— Hoțul ăsta de meteori! şoptea domnul Hudelson. 

Dar domnului de Schnack puţin îi păsa: el nu binevoia nici 
măcar să le remarce prezenţa pe bord. Umbla dispreţuitor de 
colo-colo, cu îndrăzneala unui om care va găsi în ţara lui mai 
mult aur decât ar fi fost nevoie ca să plătească de zece ori 
datoria publică a întregii omeniri. 

Totuşi, navigația continua în condiţii destul de bune. Şi nici 
vorbă că şi alte nave, plecate din porturile de pe coasta de est, 
urcau spre nord îndreptându-se spre Strâmtoarea lui Davis, pe 
când altele, având aceeaşi destinaţie, traversau în momentul 
acela Atlanticul. 

Mozik trecu prin faţa New Yorkului fără să se oprească, şi, 
ţinând direcţia nord-est, îşi continuă drumul spre Boston. În 
dimineaţa zilei de 30 iulie ancoră în faţa capitalei acesteia a 
statului Massachusetts. O zi avea să fie de ajuns pentru 
umplerea magaziilor cu provizii, căci în Groenlanda nu se putea 
găsi combustibilul necesar. 

Dacă traversarea fusese destul de blândă, în schimb 
majoritatea pasagerilor suferiseră cumplit de rău de mare. Cinci 
sau şase dintre ei socotiră că le ajunge şi atâta şi, renunțând la 
restul călătoriei, debarcară la Boston. Fireşte că printre ei nu se 
afla nici domnul Dean Forsyth şi nici doctorul Hudelson. Aceştia, 
chiar dacă ar fi simţit că li se apropie sfârşitul sub loviturile 
ruliului şi ale tangajului, ţineau morţiş să-şi dea ultima suflare în 
faţa meteorului, ţinta pasionatei lor dorinţe. 

Debarcarea celor câtorva pasageri mai puţin rezistenți lăsară 
libere câteva cabine de pe Mozik. Şi se găsiră imediat în Boston 
amatori pentru ele. 

Printre aceştia putea fi văzut un bărbat chipeş, venit printre 
primii să se asigure dacă există cabine libere. Bărbatul acesta 
era Seth Stanfort, soţul Arcadiei Walker, însurat şi apoi divorţat, 
după cum se ştie, de către judecătorul Proth, din Whaston. 

După despărţirea de la care trecuseră peste două luni, domnul 
Seth Stanfort se reîntorsese la Boston. Stăpânit mereu de patima 
călătoriilor, şi dat fiind că nota lui ].B.K. Lowenthal îl silise să nu 
mai plece spre Japonia, Seth Stanfort vizitase principalele oraşe 
ale Canadei: Quebec, Toronto, Montreal, Ottawa. Căuta oare să- 
şi uite fosta soţie?! Aceasta părea puţin probabil. Cei doi soţi se 
plăcuseră la început, apoi nu se mai plăcuseră. Un divorţ, la fel 
de original ca şi căsătoria lor, îi despărţise. Totul se sfârşise. 

Fără îndoială că n-aveau să se mai revadă niciodată, sau dacă se 
revedeau, poate că n-aveau să mai se recunoască. 

Domnul Seth Stanfort tocmai sosise din Toronto, capitala 
Canadei, când aflase senzaţionala comunicare a lui J.B.K. 
Lowenthal. Chiar dacă bolidul ar fi urmat să cadă la câteva mii 
de leghe, în ţinuturile cele mai depărtate ale Asiei sau ale Africii, 
Seth Stanfort ar fi făcut orice ca să ajungă la locul căderii. Şi nu 
pentru că fenomenul acesta meteoric l-ar fi interesat peste 
măsură, dar să asişti la un spectacol care nu va avea decât un 
număr destul de restrâns de spectatori, să vezi ceea ce milioane 
de oameni n-au să vadă putea ispiti un gentleman aventuros, 
mare amator de deplasări, şi căruia averea îi îngăduia cele mai 
fanteziste călătorii. 

În plus, nici nu era măcar vorba de mers până la capătul 
pământului. Scena acestei feerii astronomice se afla în 
vecinătatea Canadei. 

Domnul Seth Stanfort luase deci primul tren care pleca spre 
Quebec; de acolo, se urcase în cel ce gonea spre Boston, prin 
câmpiile Dominionului şi ale Noii-Anglii. 

La patruzeci şi opt de ore după îmbarcarea acestui gentleman, 
Mozik, navigând tot pe lângă țărm, trecu prin faţa oraşului 
Portsmouth, apoi prin faţa Portlandului, nu departe de 
semafoarele capabile poate să dea veşti noi despre bolidul care 
se zărea acum cu ochiul liber când cerul era senin. 

Dar semafoarele rămaseră mute, şi nici cel din Halifax nu se 
arătă mai vorbăreţ, când steamerul trecu prin apele acestui 
mare port din Noua-Scoţie. 

Cât regretară călătorii că golful lui Fundy, aflat între Noua- 
Scoţie şi Noul-Brunswick, n-avea ieşire nici spre est şi nici spre 
nord! Căci n-ar mai fi avut de îndurat furtuna care îi asaltă până 
la Cap Breton. Mulţi dintre ei erau bolnavi, iar printre aceştia, cu 
toate îngrijirile lui Jenny şi ale lui Francis, se aflau şi domnul 
Forsyth şi domnul Hudelson. 

Comandantului i se făcu milă de pasagerii care se simțeau atât 
de rău şi pătrunse în golful Saint-Laurent, ca să iasă în larg prin 
strâmtoarea Belle-Ile, la adăpostul litoralului Terra-Novei. Apoi 
porni spre coasta occidentală a Groenlandei, traversând 
Strâmtoarea lui Davis în toată lărgimea ei. Astfel, pasagerii 
avură parte de-o călătorie mai liniştită. 

În dimineaţa zilei de 7 august, fu semnalat Capul Confort. 
Ţărmul groenlandez se termină ceva mai spre răsărit, la Capul 
Farewel, unde vin să se spargă talazurile Atlanticului 
septentrional. Şi cu câtă furie se sparg, o ştiu prea bine curajoşii 
pescari din Terra-Nova şi din Islanda! 

Din fericire, n-a fost nevoie ca steamerul să urce de-a lungul 
coastei de est a Groenlandei, care e aproape inabordabilă şi nu 
oferă nici un loc de ancorat navelor. Acolo, furtuna biciuieşte din 

plin ţărmul. Iar în Strâmtoarea lui Davis, dimpotrivă, nu lipsesc 
adăposturile. Fie în fundul fiordurilor, fie în dosul insulelor, poţi 
găsi lesne un refugiu şi, în afara zilelor când vântul de sud bate 
direct, navigația poate fi făcută în condiţii favorabile. 

Traversarea continuă, într-adevăr, fără ca pasagerii să aibă de 
ce să se plângă. 

Partea aceasta a coastei groenlandeze, de la Capul Farewel 
până la insula Disko, este în general mărginită de faleze formate 
din stânci primitive, foarte înalte, care opresc vânturile din larg. 
Chiar în timpul perioadei de iarnă, litoralul e mai puţin lovit de 
ghețarii pe care curenţii Polului îi aduc din Oceanul Boreal. 

În aceste condiţii, Mozik îşi roti elicea rapidă în apele Golfului 
Gilbert. Apoi opri câteva ore la Godhavn unde bucătarul vasului 
putu să procure o însemnată cantitate de peşte proaspăt, căci 
populaţia Groenlandei îşi scoate din mare hrana ei de bază. Apoi 
trecu, pe rând, prin faţa porturilor Holsteinborg şi 
Christianshaab. Târguşoarele acestea, dintre care ultimul e 
ascuns în fundul Golfului Disko, sunt atât de închise în zidurile 
lor de stâncă, încât abia le poţi bănui existenţa Ele formează 
adăposturi folositoare pentru numeroşii pescari care brăzdează 
Golful lui Davis în urmărirea balenelor, a narvalilor, a morselor şi 
a focilor, urcându-se uneori până la limita Mării lui Baffin. 

Insula Disko, unde steamerul ajunse de cu zori în ziua de 9 
august, este cea mai importantă dintre insulele ale căror coaste 
se înalţă în lungul litoralului groenlandez. Insula aceasta, cu 
faleze bazaltice, are o capitală, Godhavn, clădită pe coasta 
sudică şi compusă nu din case de piatră, ci din case de lemn, cu 
pereţi de bârne abia cojite şi unse cu un strat gros de gudron ca 
să împiedice pătrunderea aerului. Francis Gordon şi Seth 
Stanfort, în calitatea lor de pasageri cărora meteorul nu le fura 
minţile, putură să admire târguşorul acesta negricios, colorat ici- 
colo cu roşul acoperişurilor şi al ferestrelor. Cum trebuia să fie 
traiul iarna, în climatul acesta? Tare s-ar fi mirat dacă ar fi auzit 
că se aseamănă întru totul cu traiul familiilor din Stockholm sau 
din Copenhaga. Unele case, deşi mobilate sumar, sunt destul de 
confortabile: au salon, sufragerie şi chiar bibliotecă. «Înalta 
societate», dacă ne putem exprima aşa, daneză de origină, 
iubeşte cartea. Stăpânirea e reprezentată printr-un delegat al 
guvernului, a cărui reşedinţă se află la Upernivik. 

După ce lăsă în urmă insula Disko, Mozik ancoră în portul 
acestui oraş, la 10 august, pe la orele şase seara. 

XVII ÎN CARE MINUNATUL BOLID ŞI UN 
PASAGER DE PE «MOZIK» ÎNTÂLNESC 
UNUL GLOBUL PĂMÂNTESC, CELĂLALT, 
UN PASAGER DE PE «OREGON» 


Groenlanda însemnează «Ţara Verde». Dar numele de «Ţara 
Albă» i s-ar fi potrivit mai bine pământului acesta troienit de 
zăpezi. Dar pesemne că nu şi-a primit numele decât printr-o 
glumă a naşului său, un anume Erik-cel-Roşu, navigator din 
secolul X, şi care probabil era tot atât de roşu pe câte 
Groenlanda de verde. Poate că, la urma urmei, scandinavul 
nădăjduia să-şi hotărască compatrioţii să vină să colonizeze acest 
ţinut verde al Nordului. Dar n-a izbutit. Oamenii nu s-au lăsat 
ispitiţi de numele lui atrăgător, iar astăzi populaţia groenlandeză 
nu depăşeşte zece mii de locuitori, cu băştinaşi cu tot. 

Nu există ţară pe lume mai puţin făcută să primească un bolid 
în valoare de cinci mii şapte sute optzeci şi nouă de miliarde, 
decât e Groenlanda. Gândul acesta fără doar şi poate că-l aveau 
mulţi dintre pasagerii pe care curiozitatea îi adusese la 
Upernivik. Nu i-ar fi venit oare la fel de uşor bolidului să cadă cu 
câteva sute de mile mai la sud, pe întinsele câmpii ale Canadei 
sau ale Statelor Unite, unde ar fi fost mai lesne de regăsit?... Dar 
el alesese pentru evenimentul acesta memorabil un ţinut dintre 
cele mai greu de străbătut şi dintre cele mai inospitaliere! 

La drept vorbind, nu era primul care făcea aşa. Nu mai 
căzuseră şi alţi bolizi în Groenlanda ? În insula Disko n-a găsit 
oare Nordenskiold trei blocuri de fier de câte optzeci de tone 
fiecare, foarte probabil meteoriți, aflaţi acum în muzeul din 
Stockholm? 

Din fericire, dacă J.B.K. Lowenthal nu-şi greşise calculele, 
bolidul trebuia să cadă într-o regiune destul de abordabilă şi în 
cursul lunii august care ridică temperatura deasupra punctului 
de îngheţ. În epoca aceasta a anului, solul poate justifica, pe 
alocuri, ironica denumire de «Ţară Verde» dată acestei fâşii din 
Noul Continent. In grădini cresc câteva legume şi unele 
graminee, pe când mai spre interior botanistul nu va găsi decât 
muşchi şi licheni. Pe litoral, după topirea gheţurilor, se ivesc 
păşuni, ceea ce îngăduie întreţinerea câtorva animale. Fireşte, 
nu pot fi numărați cu sutele nici boii şi nici vacile aflate acolo, 
dar pot fi văzute găini şi capre uimitor de rezistente, fără să mai 
punem la socoteală renii şi marele număr de câini. 

Dar după cel mult două sau trei luni de vară, revine iama cu 
nopţile ei nesfârşite, cu asprii ei curenţi atmosferici porniţi din 
regiunile polare şi cu înspăimântătoarele ei furtuni. Peste 
carapacea care acoperă solul zboară, de colo-colo, un soi de 

pulbere cenuşie, numită pulbere de gheaţă, acea cryokonită 
plină de plantele microscopice ale căror prime probe le-a cules 
Nordenskiold. 

Dar faptul că meteorul n-avea să cadă în interiorul insulei nu 
însemna neapărat că posesiunea lui îi era asigurată Groenlandei. 

Upernivik nu numai că nu se află la ţărmul mării, dar e 
înconjurat din toate părţile de apă. E o insulă în mijlocul unui 
numeros arhipelag de insulițe semănate în lungul litoralului. Iar 
insula aceasta, care n-are nici zece leghe de jur împrejur, oferea, 
trebuie să recunoaştem, o ţintă destul de îngustă pentru 
ghiuleaua aeriană. Dacă  bolidul nu cădea cu precizie 
matematică, însemna să treacă pe lângă ţintă şi apele Mării lui 
Baffin să-l înghită pentru vecie. lar marea e adâncă în aceste 
regiuni nordice unde sonda atinge fundul la o mie sau la două 
mii de metri. Încearcă să pescuieşti în acest abis un corp greu de 
nouă sute de mii de tone!... 

O asemenea eventualitate îl preocupa din plin pe domnul de 
Schnack, şi el îi mărturisise de câteva ori cât e de neliniştit lui 
Seth Stanfort, cu care se împrietenise în decursul călătoriei. Dar 
primejdia nu putea fi evitată, împotriva ei nu se putea face nimic 
şi nu rămânea decât să fie privite cu încredere calculele 
savantului ].B.K. Lowenthal. 

Nenorocirea de care se temea domnul de Schnack, Francis 
Gordon şi Jenny Hudelson ar fi socotit-o, dimpotrivă, cea mai 
fericită soluţie. Dacă dispărea bolidul, cei de care le depindea 
fericirea n-ar mai fi avut ce să revendice, nici măcar cinstea de a- 
i da numele. Şi asta ar fi însemnat un mare pas spre împăcarea 
multdorită. 

E îndoielnic însă că felul de a privi lucrurile al celor doi tineri 
ar fi fost împărtăşit de numeroşii pasageri de pe Mozik, cât şi de 
cei aflaţi pe cele aproximativ zece vase ale tuturor naţiunilor, 
ancorate atunci la Upernivik. Pasagerii ţineau să vadă ceva, căci 
pentru asta veniseră. 

Şi nu întunericul avea să se împotrivească satisfacerii dorinţei 
lor, căci timp de douăzeci şi patru de zile, din care jumătate 
înainte şi jumătate după solstițiul de vară, soarele nici nu răsare 
şi nici nu apune la această latitudine. Existau deci cele mai mari 
şanse să fie văzută limpede calea spre meteor, dacă, aşa cum 
susţinea J.B.K. Lowenthal, soarta avea să-l aducă în 
împrejurimile oraşului. 

A doua zi după sosirea vasului, o mulţime formată din oameni 
cât se poate de feluriţi se răspândi în jurul celor câtorva căsuțe 
de lemn din Upernivik, dintre care cea mai înaltă purta drapelul 
Groenlandei, alb cu o cruce roşie. Niciodată groenlandezii şi 
groenlandezele nu văzuseră atâta lume pe meleagurile lor 
depărtate. 

Sunt oameni destul de curioşi groenlandezii aceştia, mai ales 
pe coasta apuseană. De statură măruntă sau mijlocie, laţi în 
spate, viguroşi, cu picioare scurte, cu mâini şi cu încheieturi fine, 
cu pielea alb-gălbuie, cu faţa lată şi turtită, aproape fără nas, cu 
ochi negri şi uşor oblici, cu părul negru şi aspru care le cade pe 
faţă, ei seamănă întrucâtva cu focile, de la care au împrumutat 
înfăţişarea blândă şi stratul de grăsime care îi apără împotriva 
frigului. Veşmintele sunt aceleaşi pentru ambele sexe: cizme, 
pantaloni, amaut sau glugă; totuşi, femeile, graţioase şi vesele în 
tinereţe, îşi împodobesc părul cu diademe, se îmbracă cu stofe 
moderne şi se gătesc cu panglici multicolore. Moda tatuajului, 
odinioară atât de răspândită, a dispărut sub influenţa 
misionarilor, dar populaţia şi-a păstrat patima pentru cânt şi 
dans, care sunt singurele ei distracţii. Ca băutură, groenlandezii 
au apa; ca hrană, carnea de focă şi câinii comestibili, peştii şi 
algele. Tristă viaţă, în definitiv, viaţa aceasta a groenlandezilor! 

Sosirea atâtor străini în insula Upernivik pricinui mare uimire 
printre cele câteva sute de băştinaşi care locuiesc pe insulă; şi 
când aflară motivul vizitei, uimirea nu le scăzu. Ba dimpotrivă. 
Bieţii oameni ştiau să preţuiască valoarea aurului. Dar pomana 
nu avea să fie a lor. Dacă miliardele cădeau pe pământul lor, n- 
aveau să-şi umple buzunarele cu ele, deşi nu de buzunare duc 
lipsă veşmintele groenlandeze, care, din motive lesne de înţeles, 
nu seamănă cu cele ale polinezienilor. Miliardele aveau să 
meargă să se îngroape în vistieria statului, de unde, după obicei, 
n-aveau să mai fie văzute ieşind în vecii vecilor. Totuşi 
«afacerea» îi interesa pe băştinaşi. Cine ştie dacă n-avea să iasă 
din ea vreun câştig şi pentru bieţii locuitori ai Groenlandei? 

Oricum, era timpul să se ajungă la deznodământul acestei 
«afaceri». 

Dacă ar mai fi sosit şi alte steamere, portul Upernivikului n-ar 
mai fi putut să le cuprindă. Pe de altă parte, luna august era în 
toi şi vasele nu pot zăbovi prea mult la o latitudine atât de 
ridicată. Septembrie însemnează iarnă, căci aduce gheţurile din 
strâmtorile si din canalele Nordului, iar Marea lui Baffin devine 
curând impracticabilă. Atunci trebuie să fugi, să te depărtezi de 
aceste meleaguri, să laşi în urmă Capul Farewel, dacă nu vrei să 
fii prins în capcană pe şapte sau opt luni de iernile aspre ale 
Oceanului Arctic. 

În orele de aşteptare, turiştii mai îndrăzneţi făceau plimbări 
îndelungate prin insulă. Solul stâncos, aproape neted, având 
doar câteva movile în partea mijlocie, e potrivit pentru plimbările 
pe jos. Ici, colo se întind câmpii, unde, peste un covor de muşchi 
şi de ierburi mai mult galbene decât verzi, se înalţă arbuştii care 
nu vor deveni niciodată arbori, câţiva din mestecenii piperniciţi 
care mai cresc după a şaizeci şi doua paralelă. 

Cerul era în general ceţos, şi cel mai adesea norii mari şi joşi îl 
străbăteau împinşi de briza dinspre răsărit. Temperatura nu 
trecea de zece grade. De aceea pasagerii erau bucuroşi să 
regăsească pe bordul navelor un confort pe care statul nu l-ar fi 
putut oferi şi o hrană pe care n-ar fi găsit-o nici la Goldhavn, nici 
în oricare altă localitate de pe litoral. 

Trecuseră cinci zile de la sosirea lui Mozik, când, în dimineaţa 
de 16 august, o ultimă navă fu semnalată în larg de Upernivik. 
Era un steamer, care luneca printre insulele şi insuliţele 
arhipelagului ca să vină să ancoreze. În vârful catargului mare 
flutura pavilionul cu cincizeci şi una de stele al Statelor Unite. 

Nici o îndoială că steamerul aducea un nou lot de curioşi pe 
scena marelui eveniment meteorologic, nişte întârziaţi care, 
altminteri, nu soseau deloc cu întârziere, căci globul de aur mai 
gravita încă în atmosferă. 

Pe la orele unsprezece dimineaţa, steamerul Oregon ancoră în 
mijlocul flotilei. O luntre se desprinse imediat şi aduse la țărm un 
pasager, fără doar şi poate mult mai grăbit decât tovarăşii lui de 
drum. 

După cum se află imediat, pasagerul era unul din astronomii 
observatorului din Boston, un anume Wharf, care se duse la şeful 
guvernământului. Acesta îl anunţă imediat pe domnul de 
Schnack, şi delegatul se îndreptă spre căsuţa pe acoperişul 
căreia flutura drapelul naţional. 

Se iscă o mare nelinişte. Nu cumva, din întâmplare, bolidul 
avea să-i părăsească pe toţi şi «s-o şteargă englezeşte» spre alte 
meleaguri cereşti, aşa cum dorea Francis Gordon? 

Dar oamenii se liniştiră curând. Calculele îl duseseră pe J.B.K. 
Lowenthal la rezultate exacte, iar domnul Wharf făcuse călătoria 
numai ca să asiste la căderea bolidului, cu titlul de reprezentant 
al şefului său ierarhic. 

Era în ziua de 16 august. Mai urmau să treacă deci încă de trei 
ori câte douăzeci şi patru de ore până la căderea bolidului pe 
pământul groenlandez. 

«Dacă nu s-o duce cumva la fund»... îşi spunea Francis Gordon, 
singurul dealtfel care gândea aşa şi nutrea o asemenea speranţă. 

Dar cum aveau să se termine lucrurile avea să se ştie abia 
peste trei zile. Trei zile nu însemnează de obicei mare lucru, dar 
câteodată însemnează mult, mai ales în Groenlanda, unde am 
păcătui afirmând că există prea multe distracţii. Oamenii se 
plictiseau deci, şi un căscat molipsitor strâmba fălcile turiştilor 
care n-aveau ce face. 

Unul din cei cărora nu li se părea că timpul trece prea încet 
era domnul Seth Stanfort. Globe-trotteri hotărât, alergând 
bucuros oriunde era de văzut ceva mai deosebit, Stanfort era 


1 Globe-trotter - expresie engleză: călător în jurul lumii. 

obişnuit cu singurătatea şi ştia, cum se spune, «să-şi ţină singur 
tovărăşie». 

Şi totuşi numai şi numai în folosul lui — căci aşa e viaţa — îi 
era hărăzit să scape de neplăcuta monotonie a acestor ultime 
zile de aşteptare. 

Domnul Seth Stanfort se plimba pe plajă ca să asiste la 
debarcarea pasagerilor de pe Oregon, când se opri deodată la 
vederea unei doamne care se cobora dintr-o barcă. 

Nevenindu-i să-şi creadă ochilor, Seth Stanfort se apropie de 
noua sosită şi, cu un glas care exprima surpriza, dar şi plăcerea, 
spuse: 

— Doamna Arcadia Walker, dacă nu mă înşel? 

— Domnul Stanfort! răspunse pasagera. 

— Nu mă aşteptam deloc, doamnă Arcadia, să vă revăd pe 
insula aceasta depărtată. 

— Nici eu, domnule Stanfort. 

— Cum o mai duceţi, doamnă Arcadia? 

— Cât se poate de bine, domnule Stanfort. Dar 
dumneavoastră? 

— Foarte bine, foarte bine! 

Şi fără alte formalităţi, începură să vorbească aşa cum fac 
prietenii vechi atunci când întâmplarea îi aduce faţă în faţă. 

Doamna Arcadia Walker întrebă mai întâi, ridicând mâna spre 
cer: 

— N-a căzut? 

— Nu, fiți liniştită, n-a căzut încă; dar nici nu mai are mult 
până cade. 

— Deci, am să fiu de față! se bucură doamna Arcadia 
Walker. 

— Ca şi mine, răspunse domnul Seth Stanfort. 

Hotărât lucru, erau două persoane foarte distinse, doi oameni 
de lume, ca să nu spunem doi vechi prieteni, aduşi amândoi de 
aceeaşi curiozitate pe plaja din Upernivik. 

Şi, la urma urmei, de ce-ar fi fost altfel? Sigur, doamna Arcadia 
Walker nu-şi găsise idealul în Seth Stanfort, dar poate că idealul 
acesta nu exista, din moment ce nu-l întâlnise nicăieri. Niciodată 
scânteia numită în romane «dragoste la prima vedere» nu se 
ivise în faţa ei; şi, în lipsa acestei scântei de basm, nimeni nu-i 
câştigase inima, drept răsplată a cine ştie cărui serviciu de mare 
însemnătate. În urma experienţei făcută cinstit, căsătoria nu-i 
fusese pe plac nici ei, nici domnului Seth Stanfort; dar pe câtă 
vreme ea nutrea multă simpatie faţă de bărbatul care avusese 
delicateţea să renunţe la a-i mai fi soţ, el păstra despre fosta lui 
soţie amintirea unei fiinţe inteligente, originale, devenită cu 
desăvârşire perfectă din clipa când se despărţiseră. 

Se despărţiseră fără reproşuri, fără învinuiri. Domnul Seth 
Stanfort călătorise într-o parte; doamna Arcadia în altă parte. 

Fantezia îi unea pe amândoi în insula aceasta groenlandeză. De 
ce s-ar fi prefăcut că nu se cunosc? Există lucru mai vulgar decât 
să te laşi în prada convenienţelor, şi încă a celor mai prosteşti 
convenienţe? După ce schimbară primele cuvinte, domnul Seth 
Stanfort se puse la dispoziţia doamnei Arcadia Walker, care 
acceptă foarte bucuroasă serviciile domnului Seth Stanfort; şi nu 
mai vorbiră decât despre fenomenul meteorologic al cărui 
deznodământ era atât de apropiat. 

Cu cât timpul se scurgea, cu atât o nervozitate crescândă îi 
tulbura pe curioşii reuniți aici şi mai ales pe principalii 
interesaţi, printre care trebuiau socotiți în primul rând, în afară 
de Groenlanda, domnul Dean Forsyth şi doctorul Sydney 
Hudelson, din moment ce ei înşişi îşi atribuiau această calitate. 

«Numai de-ar cădea pe insulă!» se gândeau domnii Forsyth şi 
Hudelson. 

«Şi nu alături», se gândea şeful guvernului groenlandez. 

«Dar nu pe capetele noastre!» adăugau în sinea lor câţiva 
fricoşi. 

Prea aproape sau prea departe, iată, într-adevăr, cele două 
motive de nelinişte. 

16 şi 17 august trecură fără nici un incident. Din nefericire, 
vremea se stricase şi temperatura începuse să scadă simţitor. 
Poate că iarna avea de gând să înceapă mai devreme decât de 
obicei. Munţii de pe litoral se şi acoperiseră cu zăpadă, şi, când 
vântul sufla dinspre ei, era atât de rece, atât de pătrunzător, 
încât pasagerii trebuiau să rămână la adăpost în saloanele 
navelor. Nici vorbă, deci, să-şi prelungească şederea la 
asemenea latitudini; după satisfacerea curiozităţii, turiştii aveau 
să plece bucuroşi spre sud. 

Singuri, poate, numai cei doi rivali, încăpăţânându-se să-şi 
valorifice ceea ce numeau drepturile lor, ar mai fi dorit să 
rămână lângă comoară. Din partea unor asemenea turbaţi te 
puteai aştepta la orice, şi Francis Gordon, gândindu-se la 
scumpa lui Jenny, întrezărea cu groază perspectiva unei iernări 
prelungite la Upernivik. 

În noaptea de 17 spre 18 august, o adevărată furtună se abătu 
peste arhipelag. Cu douăzeci de ore mai înainte, astronomul din 
Boston izbutise să facă o observaţie a bolidului a cărui viteză 
descreştea întruna Dar furtuna era atât de puternică încât te-ai fi 
putut întreba dacă n-o să târască bolidul cu ea. 

În ziua de 18 august, furtuna nu se potoli deloc, şi primele ore 
ale dimineţii fură atât de frământate încât căpitanii navelor 
aflate în port se simţiră foarte îngrijoraţi. 

Totuşi, pe la mijlocul nopţii de 18 spre 19 august, furtuna se 
potoli vizibil. Pe la cinci dimineaţa, pasagerii profitară de vremea 
oarecum mai prielnică şi debarcară pe uscat. Căci 19 august era 
data fixată pentru căderea bolidului. 

Era şi timpul. Pe la şapte se auzi o bubuitură înfundată, dar 
atât de puternică încât insula se zgudui din temelii. 

Câteva clipe mai târziu, un băştinaş venea în goană la casa 
ocupată de domnul de Schnack. Băştinaşul aducea vestea cea 
mare. 

Bolidul căzuse în nord-vestul insulei Upernivik. 


XVIII ÎN CARE, PENTRU A AJUNGE LA 
BOLID, DOMNUL DE SCHNACK ŞI 
NUMEROŞII SĂI COMPLICI COMIT 
DELICTELE DE ÎNCĂLCARE A 
PROPRIETĂȚII ŞI DE SPARGERE 


Şi îndată începu năvala. 

Răspândită într-o clipă, ştirea puse pe foc turiştii şi populația 
groenlandeză, navele din port fură părăsite de echipaje, şi un 
adevărat torent omenesc se năpusti în direcţia indicată de 
mesagerul băştinaş. 

Dacă atenţia tuturor n-ar fi fost atât de absorbită numai de 
meteor, oamenii ar fi putut observa, exact în clipa aceea, un fapt 
greu de explicat. Supunându-se parcă unui semnal misterios, 
unul din vasele ancorate în port, un steamer al cărui coş revărsa 
fum încă din zorii zilei, ridică ancora şi porni cu toată viteza în 
larg. Era o navă cu forme alungite, un vas de viteză după cât 
părea. În câteva minute, nava dispăru după faleză. 

O asemenea purtare avea de ce să mire. Oare nava venise până 
la Upernivik ca să-l părăsească tocmai în clipa când era ceva de 
văzut? Dar graba tuturor era atât de mare încât nimeni nu-i 
observă plecarea, destul de ciudată totuşi. 

Să alerge cât mai repede cu putinţă, iată unica preocupare a 
mulţimii în care se aflau şi câteva femei şi chiar copii. Inaintau 
toţi în dezordine, împingându-se unul pe altul. Cu toate acestea, 
exista printre ei măcar un singur om care îşi păstrase întregul 
calm. În calitatea lui de globe-trotter călit, pe care nimic nu mai 
putea să-l emoţioneze, domnul Seth Stanfort îşi păstra, în 
mijlocul tulburării generale, atitudinea lui uşor dispreţuitoare. 
Ba chiar — fie dintr-un rafinament de politeţe, fie din alt 
sentiment — începuse prin a întoarce spatele spre direcţia 
urmată de ceilalţi, ca s-o întâmpine pe doamna Arcadia Walker şi 
să-i ofere s-o însoţească. La urma urmei, nu era firesc, date fiind 
relaţiile lor de prietenie, să meargă împreună la descoperirea 
bolidului ? 

— În sfârşit, a căzut, domnule Stanfort! iată primele cuvinte 
pe care i le spuse Arcadia Walker. 

— In sfârşit, a căzut! răspunse Stanfort. 

— In sfârşit, a căzut! repetase şi mai repeta încă întreaga 
mulţime, îndreptându-se spre punctul nord-vestic al insulei. 

Cinci persoane izbutiseră să se menţină în fruntea celorlalţi. 
Primul dintre ei era domnul Ewald de Schnack, delegat al 
Groenlandei la Conferinţa Internaţională, căruia chiar şi cei mai 
nerăbdători îi făcuseră loc politicoşi. 

În spaţiul devenit astfel liber, doi turişti se strecuraseră 
imediat, şi domnii Dean Forsyth şi Hudelson mergeau acum în 
frunte, însoţiţi cu fidelitate de Francis şi de Jenny. Tinerii îşi 
continuau schimbarea rolurilor, începută pe bordul lui Mozik. 
Jenny mergea lângă domnul Dean Forsyth, pe când Francis 
Gordon îl copleşea cu grijă pe doctorul Sydney Hudelson. Atenţia 
lor nu era totdeauna bine primită, trebuie să recunoaştem, dar, 
de data accasta, cei doi rivali erau atât de tulburaţi încât nici nu- 
şi observau măcar prezenţa reciprocă. Nici vorbă deci să se 
împotrivească vicleşugului celor doi tineri care mergeau alături 
de ei, unul lângă altul. 

—  Delegatul va fi primul care va lua în posesie bolidul, 
bombăni domnul Forsyth. 

— Şi va pune mâna pe el, adăugă doctorul Hudelson, 
crezând că-i răspunde lui Francis Gordon. 

— Dar asta n-o să împiedice recunoaşterea drepturilor mele! 
spuse domnul Dean Forsyth, crezând că se adresează lui Jenny. 

— Nu, sigur! aprobă domnul Sydney Hudelson, care se 
gândea la drepturile lui. 

Spre marea satislacţic a fiicei şi a nepotului, se părea că cei doi 
adversari îşi uitaseră cu adevărat duşmănia şi îşi uniseră ura 
împotriva duşmanului comun. 

Datorită unei întâmplări fericite, starea atmosferică se 
schimbase cu totul. Furtuna încetase, pe măsură ce vântul se 
abătea spre sud. Iar soarele, deşi se ridicase abia cu câteva 
grade deasupra orizontului, strălucea totuşi printre ultimii nori 
subţiaţi de razele lui. Nici ploaie, nici vânt, o vreme senină, un 
spaţiu liniştit, o temperatură de opt, nouă grade deasupra lui 
zero. 

Între port şi punctul nord-vestic al insulei era o distanţă de-o 
leghe care trebuia străbătută pe jos, căci la Upernivik nu se 
găsea nici un fel de vehicul. Altminteri, se putea merge destul de 
uşor, pe un teren neted, de natură stâncoasă, al cărui relief nu se 
ridica mai vizibil decât în centru şi în vecinătatea litoralului unde 
se înălţau câteva faleze înalte. 

Şi tocmai dincolo de aceste faleze căzuse bolidul. Din port, nu 
putea fi zărit. 

Localnicul care adusese primul vestea cea mare servea drept 
ghid. Era urmat îndeaproape de domnul de Schnack, de domnii 
Forsyth şi Hudelson, de Jenny şi Francis, urmaţi ei înşişi de 
Omicron, de astronomul din Boston şi de toată ceata turiştilor. 

Ceva mai în urmă, domnul Seth Stanfort venea împreună cu 
doamna Arcadia Walker. Cei doi foşti soţi cunoşteau şi ei ruptura 
arhicunoscută dintre cele două familii, iar confidenţele lui 
Francis, cu care domnul Seth Stanfort se împrietenise întrucâtva 
în timpul călătoriei, îl puseseră pe acesta din urmă la curent cu 
urmările rupturii. 

— Poate că au să se împace, spuse doamna Arcadia Walker, 
aflând şi ea cum stăteau lucrurile. 

— Arfi de dorit, aprobă Seth Stanfort. 

— Sigur, spuse Arcadia, şi toate au să meargă cât se poate 
de bine. Vedeţi, domnule Stanfort, câteva greutăţi, un pic de 
nelinişte nu e rău să existe înaintea nunţii! Căsătoriile făcute 
prea uşor riscă să se desfacă la fel de uşor! Nu sunteţi de 
aceeaşi părere? 

__— Ba da, doamnă Arcadia. lar căsătoria noastră e o dovadă. 
În cinci minute... călare... doar cât să ne dăm mâna... 

— Ca să ne-o dăm iar, după şase săptămâni — dar nouă 
înşine şi reciproc de data aceasta — îl întrerupse doamna 
Arcadia Walker, zâmbind. Ei bine, dacă Francis Gordon şi Miss 
Jenny Hudelson nu se căsătoresc călare, în schimb sunt mai 
siguri că vor găsi fericirea. 

Inutil să spunem că, în mijlocul mulţimii de curioşi, domnul 
Seth Stanfort şi doamna Arcadia Walker erau pesemne singurii, 
dacă îi lăsăm la o parte pe cei doi logodnici, care nu se gândeau 
în clipa aceea la meteor, care nu vorbeau despre el, ci filozofau, 
aşa cum ar fi făcut probabil şi domnul John Proth, a cărui faţă 
plină de voioşie şi de blândeţe le fusese readusă în minte de cele 
câteva cuvinte rostite. 

Acum călcau toţi, întins, pe un platou semănat cu arbuşti 
piperniciţi, din care îşi luau zborul numeroase păsări, mai 
speriate decât fuseseră vreodată în preajma Upernivikului. 

Într-o jumătate de oră, trei sferturi de leghe fură străbătute. 
Mai rămăseseră o mie de metri până la bolidul care se ascundea 
privirilor după o ridicătură a falezei. Acolo avea să fie găsit, după 
spusele ghidului groenlandez, iar localnicul acesta nu putea să 
se înşele. În timp ce lucra pământul, văzuse perfect lumina 
orbitoare a meteorului şi auzise bufnitura căderii, pe care o mai 
auziseră şi mulţi alţii, deşi aflaţi mai departe. 

Un fapt de necrezut pentru ţinutul acela îi sili pe turişti să se 
odihnească o clipă: era cald. Da, oricât de necrezut ar putea să 
pară, turiştii îşi ştergeau frunţile de parcă s-ar fi aflat într-o ţară 
cu o climă mai temperată. Oare mersul rapid îi încălzise în 
asemenea hal? Fără doar şi poate că mersul îşi avea partea lui de 

contribuţie, dar temperatura aerului, în mod sigur, tindea şi ea 
spre urcare. 

În locul acela, învecinat cu punctul nord-vestic al insulei, 
termometrul ar fi arătat cu siguranţă o diferenţă de câteva grade 
faţă de Upernivik. Ba chiar, pe măsură ce oamenii se apropiau de 
ţintă, căldura părea să sporească tot mai mult. 

— Căderea meteorului să fi modificat clima arhipelagului? 
întrebă râzând domnul Stanfort. 

— Ar fi o mare fericire pentru groenlandezii îi răspunse pe 
acelaşi ton doamna Arcadia. 

—  Pesemne că blocul de aur, încins de frecarea cu straturile 
atmosferice, mai e încă incandescent, explică astronomul din 
Boston; iar căldura lui se simte până aici. 

— Atunci va trebui să aşteptăm până se răceşte? făcu 
domnul Stanfort. 

«S-ar fi răcit mai repede dacă se nimerea să cadă în afara 
insulei», îşi spuse în gând Francis Gordon, revenind la ideea lui 
favorită. 

Şi lui îi era cald, dar nu era singurul care să simtă aceasta. 
Domnul de Schnack, domnul Wharf transpirau şi ei; transpira 
întreaga mulţime, până şi groenlandezii, care nu mai pomeniseră 
asemenea sărbătoare. E 

După ce se odihniră un timp, porniră iar la drum. Încă cinci 
sute de metri şi, la cotul falezei, meteorul avea să apară în toată 
orbitoarea lui splendoare. 

Din nefericire, după două sute de paşi, domnul de Schnack, 
care mergea în frunte, trebui să se oprească din nou; iar în urma 
lui domnii Forsyth şi Hudelson, şi după ei toată mulţimea fură 
obligaţi să facă acelaşi lucru. De data aceasta nu căldura îi forţa 
să poposească, ci un obstacol neaşteptat, cel mai neaşteptat 
dintre obstacolele la care s-ar fi putut aştepta cineva într-un 
asemenea loc. 

Făcut din stâlpi traversaţi de trei şiruri de sârmă, un gard, 
îndoindu-se într-o curbă interminabilă, ducea la dreapta şi la 
stângă, pe litoral, şi oprea trecerea din toate părţile. Din loc în 
loc, nişte stâlpi mai înalţi decât ceilalţi purtau pe ei tăblițe pe 
care se afla repetată o aceeaşi inscripţie, în englezeşte, în 
franţuzeşte şi în daneză. Domnul de Schnack în faţa căruia se 
afla tocmai una din tăblițe, citi uimit: «Proprietate particulară. 
Trecerea oprită». 

O proprietate particulară prin meleagurile acestea depărtate, 
iată un lucru neobişnuit! Pe coastele însorite ale Mediteranei sau 
pe țărmurile ceva mai ceţoase ale oceanului, e de înţeles să-ţi 
cauţi un loc de odihnă. Dar aici, pe ţărmul Oceanului îngheţat!... 
Ce putea face cu terenul acesta sterp şi stâncos originalul 
proprietar? 

În orice caz, asta nu-l privea pe domnul de Schnack. Absurdă 
sau nu, o proprietate particulară îi stăvilea drumul, şi stavila 
aceasta morală îi stinse brusc elanul. Un delegat oficial respectă 
în mod firesc principiile care stau la baza societăţii, iar 
inviolabilitatea domiciliului e o axiomă universal recunoscută. 

Axioma respectivă, proprietarul avusese dealtfel grijă s-o 
reamintească celor care s-ar simţi ispitiţi s-o uite. «Intrarea 
oprită», spuneau tăbliţele scrise în trei limbi. 

Domnul de Schnack era buimăcit. Să rămână acolo, i s-ar fi 
părut de neîndurat. Dar, pe de altă parte, să violeze proprietatea 
altuia în ciuda tuturor legilor divine şi umane!... 

Din coada coloanei se auziră murmure care sporiră clipă de 
clipă şi ajunseră în fruntea coloanei. Cei din ultimele rânduri, 
necunoscând pricina, protestau cu toată puterea nerăbdării lor 
împotriva opririi acesteia. Aflând despre ce e vorba, tot ei nu se 
declarară satisfăcuţi, şi nemulţumirea lor spori treptat până când 
se stârni o zarvă generală în mijlocul căreia toată lumea vorbea 
odată. 

Aveau să rămână veşnic în faţa gardului ? După ce 
străbătuseră mii de mile ca să ajungă până aici, să se lase opriţi 
prosteşte de un căpătâi de sârmă păcătoasă? Doar nu putea 
proprietarul terenului să aibă pretenţia nesăbuită de-a se socoti 
şi proprietarul meteorului! N-avea, deci, nici un drept să le 
oprească trecerea. Şi dealtfel, dacă le refuza dreptul de trecere, 
era simplu: n-aveau decât să şi-l ia singuri. 

Să fi fost domnul de Schnack zguduit de torentul acesta de 
argumente tari ? Fapt e că principiile începură să i se clatine. 
Chiar în faţa lui, legată cu o sforicică,se afla o portiţă. Cu 
ajutorul unui briceag, domnul de Schnack tăie sforicica şi, fără 
să-i dea prin gând că această adevărată spargere îl transforma 
înlr-un spărgător de rând, pătrunse pe teritoriul interzis. 

Restul mulţimii se revărsă pe urmele lui, unii intrând pe 
portiţă, alţii sărind peste gardul de sârmă. In câteva clipe, peste 
trei mii de persoane erau cât pe-aci să năpădească «proprietatea 
particulară». 

Mulțimea agitată, zgomotoasă discuta cu însufleţire incidentul 
acesta neaşteptat. 

Dar, deodată, se făcu tăcere, ca prin farmec. 

La o sută de metri de gard se ivise brusc o cabană de scânduri, 
ascunsă până atunci de o moviliţă, şi uşa cabanei se deschise 
făcind loc unui personaj cu o înfăţişare nespus de ciudată. lar 
personajul li se adresă cotropitorilor: 

— Ei, voi de colo, le strigă el în franţuzeşte, cu glas aspru, nu 
vă jenaţi! Simţiţi-vă ca acasă! 

Domnul de Schnack înţelegea limba franceză. lată de ce se opri 
locului. Iar după el se opriră şi turiştii, care, dintr-o singură 

mişcare, îşi întoarseră toţi odată cele trei mii de feţe curioase 
spre ciudatul personaj care li se adresase. 


XIX ÎN CARE LUI ZEPHYRIN XIRDAL ÎI 
DEVINE DIN CE IN CE MAI NESUFERIT 
BOLIDUL. ŞI CELE CE MAI URMEAZA 


Dacă Zephyrin Xirdal ar fi fost singur, ar fi putut ajunge la 
destinaţie fără buclucuri prea mari? Poate că da, căci totul e cu 
putinţă pe lume. Mai prudent însă ar fi fost să pariem că nu. 

Dar n-a existat prilej pentru un asemenea pariu, căci steaua lui 
cea bună l-a dat în paza unui Mentor, al cărui spirit practic 
neutraliza fantezia excesivă a acestui original. Zephyrin Xirdal 
nu cunoscu deci greutăţile unei călătorii, în fond destul de 
complicată, dar pe care domnul Robert Lecoeur izbuti s-o facă 
mai simplă decât o plimbare prin împrejurimi. 

La Havre, unde expresul îi adusese în câteva ore, cei doi 
călători se urcară îndată pe bordul unui superb steamer, care 
ridică imediat ancora, fără să mai aştepte alţi pasageri. 

Într-adevăr, Atlantic nu era un pachebot, ci un iaht de cinci sau 
şase sute de tone, armat de domnul Robert Lecoeur numai 
pentru ei doi. Dată fiind importanţa intereselor aflate în joc, 
bancherul socotise util să aibă la dispoziţie un mijloc de 
comunicaţie cu universul civilizat. Enormele beneficii pe care le 
şi încasase din speculaţiile asupra minelor de aur îi îngăduiau 
cele mai îndrăzneţe cheltuieli; bancherul îşi asigurase plăcerea 
de-a folosi nava aceasta, aleasă printre alte numeroase nave, în 
Anglia. 

Atlantic, fantezie a unui lord multimilionar, fusese construit în 
vederea atingerii celor mai mari viteze. Cu formele lui fine şi 
alungite, iahtul putea, împins de cei patru mii de cai ai maşinilor 
lui, să atingă şi chiar să depăşească douăzeci de noduri. 
Alegerea domnului Lecoeur fusese dictată de particularitatea 
aceasta care, la nevoie, ar fi putut însemna un avantaj preţios. 

Zephyrin Xirdal nu se miră deloc că are la ordinele lui o 
asemenea navă. E adevărat că poate nici nu observase 
amănuntul acesta. În orice caz, se urcă pe punte şi se instală în 
cabina lui, fără să facă nici cea mai mică observaţie. 

Distanţa între Havre şi Upernivik e cam de-o sută de leghe 
marine, pe care Atlantic, mergând cu toată viteza, ar fi putut să 
le străbată în şase zile. Dar domnul Lecoeur nu se grăbea deloc 
şi, cum avea la dispoziţie douăsprezece zile pentru efectuarea 

călătoriei, iahtul ajunse în faţa Upernivikului abia în seara zilei 
de 18 iulie. 

În aceste douăsprezece zile, Zephyrin Xirdal abia dacă îşi 
descleştă dinţii. La mesele care îi puneau, fireşte, faţă în faţă, 
domnul Lecoeur se căzni de nenumărate ori să aducă vorba 
despre scopul călătoriei lor, dar nu izbuti să capete nici un 
răspuns. Zadarnic îi pomenea de meteor, căci Zephyrin părea că- 
l uitase şi nici o licărire de inteligenţă nu sclipea în ochii lui 
şterşi. 

Până una-alta, Xirdal privea «înlăuntru» şi căuta soluţia altei 
probleme. Care? Lucrul acesta nu ţinea să-l spună. Dar pesemne 
că, într-un fel oarecare, problema avea o legătură cu marea, căci 
Xirdal îşi petrecea zilele privind valurile fie dinaintea, fie din 
urma navei. Poate că n-am risca prea mult dacă am presupune că 
urmărea în gând cercetările asupra tensiunii superficiale, despre 
care, mai înainte, le pomenise ceva trecătorilor, crezând că 
vorbeşte cu prietenul său Marcel Leroux. Poate chiar că 
deducţiile făcute atunci nu erau străine de unele invenţii cu care 
avea să uimească mai apoi lumea. 

A doua zi după sosirea la Upernivik, domnul Lecoeur, care 
începea să-şi piardă răbdarea, încercă să-i trezească atenţia 
finului său, punându-i sub ochi aparatul, fără învelişul ocrotitor. 
Calculase bine, şi metoda se dovedi radicală. Zărindu-şi aparatul, 
Zephyrin Xirdal se scutură de parcă s-ar fi trezit dintr-un vis şi 
începu să privească în preajmă cu ochii hotărâți şi lucizi, ca în 
zilele lui mari. 

— Unde ne aflăm? întrebă el. 

— La Upernivik, răspunse domnul Lecoeur. 

— Şi terenul meu? 

— Mergem imediat acolo. 

De fapt, nu era tocmai aşa. Mai întâi, trebuiau să treacă pe la 
Biarn Haldorsen, şef al Inspectoratului Nordului, a cărui locuinţă 
o găsiră uşor după drapelul care filfiia pe acoperiş. Odată 
schimbate formulele de politeţe, începură discuţiile de afaceri, 
cu ajutorul unui tâlmaci tocmit de prevăzătorul Lecoeur. 

O primă dificultate se ivi imediat. Nu că domnul Biarn 
Haldorsen ar fi încercat să conteste actele de proprietate care îi 
erau înfăţişate; dar interpretarea lor nu era clară. Potrivit actelor 
acestora, făcute după toate rânduielile şi prevăzute cu toate 
semnăturile şi  peceţile oficiale, guvernul  groenlandez, 
reprezentat prin agentul său diplomatic la Copenhaga, îi ceda 
domnului Zephyrin Xirdal o suprafaţă de nouă kilometri pătraţi, 
cuprinsă în patru loturi egale, de câte trei kilometri fiecare, 
orientate după punctele cardinale şi tăindu-se în unghiuri drepte 
la o aceeaşi distanţă de un punct central situat la 72*51' 30" 
latitudine nord şi 55*35 18" longitudine vest, totul la preţul de 

cinci sute kroneri kilometrul pătrat, adică, în total, la ceva mai 
mult de şase mii de franci. 

Domnul Biarn Haldorsen n-ar fi avut nimic împotrivă, dar 
trebuia cunoscută mai întâi amplasarea punctului central. 
Fireşte, mai auzise el vorbindu-se despre latitudine şi 
longitudine şi ştia că asemenea lucruri există. Dar ştiinţa lui 
Biarn Haldorsen se mărginea cam la atât. Că latitudinea ar fi un 
animal sau o plantă, că longitudinea ar fi un mineral sau o 
mobilă i se părea la fel de posibil şi se ferea să arate vreo 
preferinţă. 

Zephyrin Xirdal completă în câteva cuvinte cunoştinţele 
cosmografice ale şefului Inspectoratului Nordului şi îndreptă ce 
era greşit în ele. Se oferi apoi să facă el însuşi, cu ajutorul 
instrumentelor de pe Atlantic, observaţiile şi calculele necesare. 
Căpitanul unei nave daneze, aflată actualmente în port, putea 
dealtfel să controleze rezultatele, spre încredințarea deplină a 
excelenţei sale domnul Biarn Haldorsen. 

Aşa se şi hotări. 

În două zile, Zephyrin Xirdal îşi termină lucrarea, căreia 
căpitanul danez nu putu decât să-i confirme exactitatea 
desăvârşită; dar atunci se ivi a doua dificultate. 

Punctul de pe suprafaţa terestră, având drept coordonate 
72*51'30" latitudine nord şi 55*35'18" longitudine vest, se afla 
situat în plină mare, cam la două sute cincizeci de metri nord de 
insula Upernivik. 

Domnul Lecoeur, adânc mâhnit de descoperirea aceasta, îl 
certă groaznic pe Zephyrin. Ce mai puteau face? Veniseră aşadar 
până la capătul lumii ca să privească prosteşte cum va cădea 
bolidul în apă! Se putea închipui atâta neglijenţă? Cum de putuse 
Zephyrin Xirdal - un savant! - să comită o eroare atât de 
grosolană? 

Explicaţia erorii era cât se poate de simplă. Zephyrin Xirdal 
habar n-avea că «Upernivik» însemnează nu numai un târguşor, 
dar şi o insulă! După ce determinase, din punct de vedere 
matematic, locul de cădere al bolidului, se călăuzise după o hartă 
păcătoasă, găsită într-un atlas şcolar, pe care o scoase dintr-unul 
din numeroasele lui buzunare şi o puse sub ochii bancherului 
înfuriat. Harta arăta într-adevăr că punctul de pe glob situat la 
72*51'30" latitudine nord şi 55*35'16'" longitudine vest se afla 
lângă târguşorul Upernivik, dar uita să arate că târguşorul 
acesta, împins cu mult curaj pe uscat, era, dimpotrivă, situat pe 
o insulă cu acelaşi nume, aflată în imediata apropiere a țărmului. 
Fără să mai caute în altă parte, Zephyrin Xirdal crezuse pe 
cuvânt o hartă cam prea aproximativă. 

De ar servi aceasta drept lecţie! Iar pe cititorii povestirii 
noastre de i-ar îndemna la studiul atent al geografiei şi de i-ar 
face, mai ales, să nu uite că Upernivik e o insulă! Căci faptul 

acesta le-ar putea fi de folos într-o bună zi, când ar avea de pus 
mâna pe vreun bolid de cinci mii şapte sute optzeci şi opt de 
miliarde!... 

Dar, deocamdată, tocmai el încurca lucrurile în legătură cu 
bolidul din Whaston. 

Dacă terenul ar fi putut măcar să fie trasat ceva mai la sud, 
înşelătoria ar fi fost de folos în cazul unei devieri a meteorului. 
Dar Zephyrin Xirdal făcuse imprudenţa de a-i completa educaţia 
excelenţei sale Biarn Haldorsen şi de-a accepta un control care 
acum îl stingherea, iar modesta falsificare nu mai era cu putinţă. 
Trebuia, cu orice preţ, să accepte situaţia aşa cum era şi să ia în 
primire un teren situat parte pe apă, parte pe uscat. 

Limita sudică a părţii terestre, cea mai interesantă din 
amândouă, se afla, în ultimă analiză, la o mie două sute cincizeci 
şi unu de metri de ţărmul nordic al Upernivikului; iar cum 
lungimea ei de trei kilometri depăşea lăţimea insulei în locul 
acela, urma că limitele de est şi de vest trebuiau să fie trasate în 
plin ocean. Zephyrin Xirdal primi deci, în realitate, cam două 
sute şaptezeci şi două de hectare, în locul celor nouă kilometri 
pătraţi cumpăraţi şi plătiţi, ceea ce scăzu cu mult avantajele 
operaţiei acesteia imobiliare. Cu alte cuvinte, făcuse o afacere 
proastă. 

Ba, în privinţa căderii bolidului, ea devenea chiar cât se poate 
de proastă. Punctul ţintit cu atâta iscusinţă de Zephyrin Xirdal se 
afla în mare! Fireşte, Xirdal admisese posibilitatea unei devieri, 
fiindcă îşi «luase spaţiu» pe o mie cinci sute de metri în toate 
direcţiile din jurul acestui punct. Dar încotro avea să se producă 
devierea ? lată ce nu ştia. Dacă se putea prea bine ca meteorul 
să cadă în porţiunea restrânsă care rămânea în posesia lui, n-ar 
fi fost deloc exclus să se întâmple şi altfel. De aici, marea uimire 
a domnului Lecoeur. 

— Ce-o să faci acum ? îşi întrebă el finul. 

Acesta îşi ridică braţele spre cer, vrând să arate astfel că nu 
ştie. 

— Trebuie, totuşi, să faci ceva, continuă domnul Lecoeur, 
mânios. Trebuie să ne scoţi din impas. 

Zephyrin Xirdal cugetă o clipă. 

— Primul lucru de făcut, spuse el în sfârşit, e să îngrădim 
terenul şi să clădim acolo o baracă destul de încăpătoare ca să 
ne adăpostească. După asta, am să văd... _ 

Domnul Lecoeur porni imediat la lucru. În opt zile, marinarii de 
pe Atlantic, ajutaţi de câţiva groenlandezi atraşi de plata bună 
care li se oferea, ridicară o îngrăditură de sârmă, ale cărei 
capete se pierdeau în mare, şi clădiră o baracă de scânduri în 
care fură aduse numai lucrurile absolut trebuitoare. 

La 26 iulie, cu trei săptămâni înainte de ziua hotărâtă pentru 
căderea bolidului, Zephyrin Xirdal îşi începu şi el munca. După 

ce făcu câteva observaţii asupra meteorului în sferele înalte ale 
atmosferei, trecu în sferele înalte ale matematicilor. Noile 
calcule nu putură însă decât să-i dovedească încă o dată 
perfecțiunea calculelor anterioare. Nu săvârşise nici o eroare. 
Nu se produsese nici o deviaţie. Bolidul urma să cadă exact pc 
locul prevăzut, adică la 72*51' 30" latitudine nord şi 55*35' 18" 
longitudine vest. 

Deci, în mare! făcu domnul Lecoeur, neputându-şi ascunde 
bine furia. 

— În mare, fireşte, spuse cu seninătate Xirdal, care, ca un 
adevărat matematician, nu simţea decât adânca satisfacţie 
constatând precizia superioară a calculelor sale. 

Dar, aproape imediat, i se ivi şi cealaltă latură a problemei. 

—  Drace!... făcu el, schimbând tonul şi privindu-şi naşul cu 
un aer nehotărât. 

Acesta încercă să-şi păstreze calmul. 

—  Zău, Zephyrin, începu el binevoitor, de parcă i-ar fi vorbit 
unui copil, doar n-o să rămânem cu mâinile în sân! S-a făcut o 
greşeală; trebuie s-o reparăm. Dacă ai fost tu în stare să aduci 
bolidul de pe cer, e o joacă să-l faci să devieze cu câteva sute de 
metri... 

— Aşa crezi! răspunse Zephyrin Xirdal, clătinând din cap. 
Când acţionam asupra meteorului, el se afla la patru sute de 
kilometri. La distanţa aceasta, atracţia terestră însemna atât pe 
puţin, încât cantitatea de energie trimisă de mine pe una din 
feţele lui era capabilă să provoace o ruptură apreciabilă a 
echilibrului. Dar acum e cu totul altfel. Bolidul se află mai 
aproape, iar atracţia terestră îl solicită cu atâta forţă încât un 
plus sau un minus nu poate schimba mare lucru. 

Pe de altă parte, dacă viteza absolută a bolidului s-a micşorat, 
în schimb viteza lui angulară a sporit. Acum trece ca fulgerul în 
poziţia cea mai favorabilă şi n-ai timp să acţionezi asupra lui. 

— Atunci nu poţi să faci nimic? stărui domnul Lecoeur, 
muşcându-şi buzele ca să nu izbucnească. 

— N-am spus asta, îl corectă Zephyrin Xirdal. Dar e foarte 
greu. Putem încerca, totuşi, bineînţeles... 

Şi încercă, într-adevăr, cu atâta stăruinţă, încât la 17 august 
socoti ca sigur succesul încercării. Bolidul, deviat definitiv, 
trebuie să cadă în plin pe uscat, la vreo cincizeci de metri de 
țărm, distanţă suficientă pentru a înlătura orice primejdie. 

Din nefericire, în zilele următoare, furtuna violentă, care 
scutură atât de puternic navele ancorate în rada din Upernivik, 
mătura toată suprafaţa insulei şi Xirdal se temu pe drept cuvânt 
ca traiectoria bolidului să nu fie schimbată de o deplasare a 
aerului atât de furioasă. 

După cum se ştie, furtuna se potoli în noaptea de 18 spre 19, 
dar Xirdal şi Lecoeur nu se bucurară de răgazul pe care li-l lăsa 

natura dezlănţuită. Aşteptarea evenimentului nu le îngădui nici o 
clipă de odihnă. După ce văzură soarele apunând, cam pe la zece 
şi jumătate seara, îl văzură apoi răsărind, după nici trei ore, pe 
un cer aproape în întregime senin. 

Căderea avu loc exact la ora anunţată de Zephyrin Xirdal. La 
şase, cincizeci şi şapte de minute, treizeci şi cinci de secunde, o 
lumină orbitoare spintecă spaţiul în regiunea de nord, orbindu-i 
aproape pe domnul Lecoeur şi pe finul său, care, de o oră, 
cercetau orizontul din pragul uşii. Aproape în acelaşi timp se 
auzi un zgomot înăbuşit, iar pământul se zgudui sub o lovitură 
formidabilă. 

Meteorul căzuse. 

Când Zephyrin Xirdal şi domnul Lecoeur îşi regăsiră vederea, 
primul lucru pe care îl văzură fu blocul de aur, la cinci sute de 
metri distanţă. 

— Arde, bâigui domnul Lecoeur puternic emoţionat. 

— Da, răspunse Zephyrin Xirdal, incapabil să rostească alt 
cuvânt. 

Încetul cu încetul îşi regăsiră totuşi calmul şi-şi dădură seama 
exact de aceea ce vedeau. 

Bolidul se afla, într-adevăr, în stare de incandescenţă. 
Temperatura lui probabil că depăşea o mie de grade, apropiindu- 
l] de punctul de topire. Compoziţia si natura lui poroasă se vedea 
acum clar, şi pe bună dreptate observatorul din Greenwich îl 
comparase cu un burete. Traversându-i suprafaţa, căreia răcirea 
datorită radierii îi întuneca puţin culoarea, o infinitate de canale 
permiteau privirii să pătrundă în interior, unde metalul era de-un 
roşu aprins. Împărţite, curbate şi recurbate în mii de meandre, 
canalele acestea formau un număr imens de alveole, din care 
aerul încins ţâşnea şuierând. 

Deşi bolidul se turtise puternic în cădere, forma sferică i se mai 
distingea încă. Partea de sus rămăsese încă destul de perfect 
rotunjită, pe când cea de jos, strâmbată, strivită, îmbrăţişa 
strâns neregularităţile terenului. 

— Dar... o să alunece în mare! strigă domnul Lecoeur după 
câteva clipe. 

Xirdal tăcu. 

— Ai spus că o să cadă la cincizeci de metri de țărm! 

— Se află la zece, căci trebuie ţinut seama şi de demi- 
diametrul lui. 

— Zece nu însemnează cincizeci. 

—  L-o fi deviat furtuna. 

Cei doi nu mai schimbară alte cuvinte şi priviră îndelung şi 
tăcuţi sfera. 

Pe bună dreptate era domnul Lecoeur atât de neliniştit. Bolidul 
căzuse la zece metri de capătul falezei, pe solul povârnit care 
unea capătul acesta de restul insulei; iar cum raza lui era de 

cincizeci şi cinci de metri, aşa cum pe drept afirmase 
observatorul din Greenwich, însemna că se afla înclinat cu 
patruzeci şi cinci de metri deasupra vidului. Uriaşă masă de 
metal, muiată de căldură şi proiectată astfel strâmb, cursese, ca 
să spunem aşa, în lungul falezei verticale şi atârna jalnic până 
aproape de suprafaţa mării. Dar cealaltă parte, literalmente 
întipărită în stâncă, reţinea întregul bolid deasupra oceanului. 

Sigur, dacă nu cădea, însemna că e în echilibru. Totuşi, 
echilibrul acesta părea cu totul instabil şi se vedea cât de colo că 
o mişcare cât de slabă ar fi fost de ajuns să arunce în ocean 
nepreţuita comoară. Odată pornită pe pantă, nimic în lume n-ar 
mai fi putut s-o oprească, şi ar fi alunecat atunci de-a dreptul în 
apa care ar fi înghiţit-o. 

«lată un motiv în plus ca să ne grăbim, se gândi deodată 
domnul Lecoeur, revenindu-şi în fire. E o nebunie să-ţi pierzi 
vremea admirând ca un neghiob şi să-ţi păgubeşti astfel 
interesele.» 

Şi trecând, fără să mai piardă o clipă, în dosul cabanei, 
bancherul înălţă drapelul francez în vârful unui catarg destul de 
înalt ca să poată fi zărit de pe vasele ancorate în faţa 
Upernivikului. Se ştie că semnalul acesta fusese văzut şi înţeles. 
Atlantic pornise imediat în larg, spre postul telegrafic cel mai 
apropiat, de unde trebuia să trimită, pe adresa Băncii Robert 
Lecoeur, strada Drouot, Paris, o telegramă redactată într-un 
limbaj convenţional, care, după traducere, avea să însemneze în 
limbaj obişnuit: «Bolid căzut. Vindeţi.» 

La Paris, cei ce urmau să primească telegrama trebuiau să se 
grăbească să execute ordinul şi aceasta avea să-i aducă încă un 
imens profit domnului Lecoeur, care lucra la sigur. Când căderea 
avea să fie cunoscută, fără îndoială că acţiunile minelor aveau să 
sufere o nouă şi mare scădere. Domnul Lecoeur putea să-şi 
răscumpere acţiunile în condiţii excelente. Zău, aşa, afacerea era 
bine ticluită, orice s-ar fi întâmplat, iar domnul Lecoeur nu se 
putea să nu încaseze un număr respectabil de milioane!... 

Insensibil la toate aceste interese vulgare, Zephyrin Xirdal era 
pierdut în contemplare, când o zarvă de glasuri îi lovi auzul. 
Întorcându-se, el văzu mulţimea de turişti care, cu domnul de 
Schnack în frunte, îndrăznise să-i încalce proprietatea. Iată un 
lucru de neîngăduit! Pe Xirdal, care cumpărase terenul ca să fie 
stăpân, îl înfurie atâta obrăznicie. 

Cu paşi repezi el porni în întâmpinarea năvălitorilor. 

Delegatul Groenlandei îl scuti de jumătate din drum. 

Cum se face, domnule, spuse Xirdal oprindu-se în faţa lui, cum 
se face că aţi intrat aici? N-aţi văzut tăbliţele? 

—  Iertaţi-mă, domnule, îi răspunse politicos domnul de 
Schnack, le-am văzut perfect, dar ne-am gândit că e scuzabil să 

încălcăm, date fiind împrejurările acestea excepţionale, regulele 
general admise. 

—  Împrejurări excepţionale? întrebă cu nevinovăție Xirdal. 
Care împrejurări excepţionale? 

Domnul de Schnack se miră, şi pe bună dreptate. 

— Care împrejurări excepţionale?... repetă el. Oare trebuie 
eu să vă aduc la cunoştinţă, domnule, că bolidul din Whaston a 
căzut pe insula aceasta? 

Asta o ştiu, foarte bine, declară Xirdal. Dar ce găsiţi că este 
excepţional? Căderea unui bolid e un fapt cât se poate de banal. 

— Dar nu când bolidul e de aur. 

— De aur sau de altceva, un bolid e tot un bolid. 

Domnii şi doamnele aflaţi aici de faţă sunt cu totul de altă 
părere, replică domnul de Schnack, arătând mulţimea turiştilor 
dintre care cei mai mulţi nu înțelegeau o iotă din cele discutate. 
Au venit toţi aici special ca să asiste la căderea bolidului din 
Whaston. Recunoaşteţi că ar fi fost tare greu, după o asemenea 
călătorie, să fie opriţi de un gard de sârmă. 

— Adevărat, recunoscu Xirdal pornit pe împăcare. 

Lucrurile se aflau deci pe un drum bun, când domnul de 
Schnack făcu imprudenţa să adauge: 

— În ceea ce mă priveşte, eu cu atât mai puţin nu mă 
puteam opri în faţa gardului dumneavoastră, cu cât el se 
împotrivea îndeplinirii misiunii oficiale cu care sunt învestit. 

— In ce constă misiunea aceasta? 

— Să iau în stăpânire bolidul în numele Groenlandei, al cărei 
reprezentant sunt aici. 

Xirdal tresări. 

— Să luaţi în stăpânire bolidul!... strigă el. Dar sunteţi 
nebun, domnule! 

— Nu văd de ce, se împotrivi domnul de Schnack, pe un ton 
înţepat. Bolidul a căzut pe teritoriul Groenlandei. Aparține deci 
statului groenlandez, fiindcă nu e al nimănui altuia. 

— Câte cuvinte, atâtea greşeli, protestă Zephyrin Xirdal, din 
ce în ce mai mânios. Mai întâi, bolidul n-a căzut pe teritoriul 
Groenlandei, ci pe teritoriul meu, dat fiind că Groenlanda mi l-a 
vândut în toată regula, pe bani buni. Apoi, bolidul e al cuiva, şi 
anume al meu. 

— Al dumneavoastră? 

— Fireşte. Al meu. 

— Cuce drept? 

— Cu toate drepturile posibile, dragă domnule. Fără mine, 
bolidul ar mai gravita încă în spațiu, unde, oricât de 
reprezentant ai fi dumneata, cu greu te-ai putea duce să-l iei. 
Cum să nu fie al meu, din moment ce se află la mine şi eu l-am 
făcut să cadă aici? 

—  Ce-ați spus?... stărui domnul de Schnack. 

— Am spus că eu l-am făcut să cadă. Dealtfel, am avut grijă 
să anunţ lucrul acesta Conferinţei Internaţionale, reunită, pare- 
se, la Washington. Presupun că telegrama mea a întrerupt 
lucrările. 

Domnul de Schnack îl privea pe Zephyrin Xirdal, neştiind ce să 
creadă: avea în faţă un farsor, sau un nebun? 

— Domnule, răspunse el, şi eu fac parte din Conferinţa 
Internaţională şi pot să vă afirm că ea îşi continua lucrările când 
am plecat din Washington. Pe de altă parte, vă mai pot informa 
că nu ştiu nimic de telegrama despre care vorbiţi. 

Domnul de Schnack spunea adevărul. Fiind cam tare de 
ureche, el nu auzise o iotă din telegrama citită, aşa cum se 
obişnuieşte în orice adunare care se respectă, în mijlocul zarvei 
infernale a discuţiilor particulare. 

— Asta nu însemnează că n-am trimis-o, afirmă Zephyrin 
Xirdal, care începuse să se aprindă. Faptul că a sosit sau nu la 
destinaţie nu-mi schimbă cu nimic drepturile. 

— Drepturile dumneavoastră?... făcu domnul de Schnack, pe 
care discuţia îl enerva, de asemenea. Îndrăzniţi să ridicaţi în mod 
serios vreo pretenţie asupra bolidului? 

— Te pomeneşti că ar trebui să-mi fie ruşine! râse Xirdal 
batjocoritor. 

— Un bolid de şase trilioane de franci! 

— Ei, şi?... Chiar dacă ar valora trei sute de mii de milioane 
de miliarde de bilioane de trilioane, asta nu l-ar împiedica să fie 
tot al meu. 

— Al dumneavoastră!... Glumiţi, pesemne... Un singur om să 
aibă mai mult aur decât întreaga omenire! Asta ar fi de 
neîngăduit. 

— Nu ştiu dacă ar fi sau n-ar fi de îngăduit, strigă Zephyrin 
Xirdal, înfuriat de-a binelea. Nu ştiu decât că bolidul este al meu. 

— Asta o să vedem noi, încheie domnul de Schnack cu un 
ton sec. Până una-alta, daţi-ne voie să ne continuăm drumul. 

Spunând acestea, delegatul îşi atinse uşor borul pălăriei, şi, la 
un semn al lui, ghidul localnic porni iar. Domnul de Schnack îl 
urmă, iar cei trei mii de turişti îl urmară pe domnul de Schnack. 

Zephyrin Xirdal, înţepenit pe lungile lui picioare, privi cum 
trece mulţimea care părea că nici nu-l vede măcar... Era adânc 
indignat. Să intre fără voie pe terenul lui şi să se poarte ca într-o 
ţară cucerită! Să-i conteste drepturile! Asta întrecea orice 
măsură! 

Totuşi, nu putea să facă nimic împotriva atâtor oameni. lată de 
ce, după trecerea ultimului străin, se mulţumi să bată în 
retragere spre cabană. Dar, dacă era învins, nu era convins, şi, 
pe drum, îşi dădu frâu liber mâniei. 

—  Dezgustător... o, dezgustător! repeta el întruna, mişcând 
braţele ca un semafor. 

Între timp, mulţimea se grăbea în urma ghidului. Acesta se opri 
în sfârşit la punctul extrem al insulei. Mai departe nu se putea 
merge. 

Domnul de Schnack şi domnul Wharf ajunseră imediat lângă el. 
Apoi veniră domnii Forsyth şi Hudelson, Francis şi Jenny, 
Omicron, domnul Seth Stanfort şi doamna Arcadia Walker, şi, în 
sfârşit, întreaga mulţime a curioşilor pe care flotila îi revărsase 
pe ţărmul acesta al Mării lui Baffin. 

Da, nu se putea merge mai departe. Da, era cu neputinţă de 
mers mai departe. Căldura, devenită de nesuportat, n-ar fi 
îngăduit nici un pas mai mult. 

Dealtfel, ar fi fost şi inutil. La mai puţin de patru sute de metri 
se vedea sfera de aur şi toată lumea putea s-o admire, aşa cum o 
admiraseră cu un ceas înainte Zephyrin Xirdal şi domnul 
Lecoeur. Acum nu mai radia, ca pe vremea când îşi trasa orbita 
în spaţiu, dar strălucea atât de tare încât te dureau ochii privind- 
o. De fapt, pe cât fusese de neatins când străbătuse cerul, era şi 
acum, când se afla pe pământ. 

În locul acela, litoralul forma un fel de stâncă rotundă, căreia 
localnicii îi spun unalek (în limba lor). Aplecată spre larg, stâncă 
se termina cu o faleză verticală, aflată la vreo treizeci de metri 
deasupra nivelului mării. Bolidul căzuse pe marginea acestui 
platou. Câţiva metri doar mai la dreapta, şi ar fi fost înghiţit de 
adâncurile în care se înfunda piciorul falezei. 

— Da, nu se putu împiedica să spună Francis Gordon, dacă 
pica doar cu douăzeci de paşi mai încolo, se ducea la fund... 

— De unde n-ar fi fost uşor de scos, termină doamna Arcadia 
Walker. 

— Domnul de Schnack încă nu-l are, le atrase atenţia Seth 
Stanfort. O să aibă de furcă guvernul groenlandez până să-l ia în 
stăpânire. 

Într-adevăr, dar avea să-l ia într-o bună zi. Era o chestiune de 
răbdare, pur şi simplu. Doar să aştepte răcirea, care, în preajma 
iernii arctice, nu putea să dureze prea mult. 

Dean Forsyth şi Sydney Hudelson stăteau acolo, încremeniţi, 
hipnotizaţi, ca să spunem aşa, la vederea masei de aur care le 
ardea ochii. Încercaseră amândoi să înainteze, şi trebuiseră 
amândoi să dea înapoi, la fel ca şi nerăbdătorul Omicron, care 
fusese cât pe-aci să fie transformat în friptură. La distanţa 
aceasta de patru sute de metri, temperatura atingea cincizeci de 
grade centigrade, iar căldura degajată de meteor făcea aerul de 
nerespirat. 

— Dar... oricum... e aici... Se află pe insulă... Nu e în fundul 
mării... Nu e pierdut pentru lume... E în mâinile norocoasei 
Groenlande... Răbdare... acum trebuie numai răbdare... 

Iată ce repetau curioşii opriţi locului de căldura înăbuşitoare, 
la cotul acela al falezei. 

Da, răbdare... Dar cât timp ? Bolidul n-avea cumva să reziste o 
lună, sau chiar două, la răcire ? Asemenea mase metalice, ajunse 
la o temperatură atât de ridicată, pot să rămână multă vreme 
încinse. S-a mai văzut asta la meteori cu volum infinit mai mic. 

Trecuseră trei ore, dar nimeni nu se gândi să plece. Vroiau să 
aştepte până ce devenea posibilă apropierea de bolid? Dar 
aceasta n-avea să se întâmple nici mâine, şi nici poimâine. Dacă 
nu-şi stabileau acolo tabăra şi nu-şi aduceau hrană, trebuiau să 
se întoarcă la nave. 

— Domnule Stanfort, spuse Arcadia Walker, credeţi că în 
câteva ore bolidul acesta incandescent s-ar putea răci? 

Nici în câteva ore, nici în câteva zile, doamnă Walker. 

— Atunci am să mă reîntorc pe bordul Oregonului, şi-am să 
revin mai târziu. 

— Aveţi perfectă dreptate, răspunse Seth Stanfort, şi, 
urmându-vă exemplul, am să pornesc şi eu spre Mozik. Cred că e 
ora mesei. 

lată cel mai cuminte lucru de făcut. Dar la lucrul acesta 
cuminte degeaba îi îndemnară Francis Gordon şi Jenny pe 
domnii Forsyth şi Hudelson. Degeaba plecă încet, încet întreaga 
mulţime. Degeaba domnul de Schnack, rămas ultimul, se hotări 
şi el să se pornească spre port. Cei doi maniaci se 
încăpăţânaseră să rămână singuri, faţă în faţă cu meteorul lor. 

— Hai, papa, nu vii? întrebă pentru a zecea oară Jenny, pe la 
orele două după-amiază. 

Drept răspuns, doctorul Hudelson făcu vreo zece paşi înainte. 
Dar fu silit să se dea înapoi, cu mare grabă. I se părea că 
nimerise în faţa unui cuptor încins. Domnul Forsyth, care se 
repezise după el, trebui să bată în retragere, cu aceeaşi grabă. 

—  Unchiule, încercă şi Francis Gordon, unchiule, şi 
dumneata, domnule Hudelson, e vremea să ne reîntoarcem pe 
bord... Ce naiba, doar bolidul n-o să mai fugă! Chiar dacă îl 
mâncăm cu ochii, tot flămânzi rămânem. 

Zadarnice eforturi. Abia seara, zdrobiţi de oboseală şi morţi de 
foame, domnul Forsyth şi domnul Hudelson se resemnară să 
plece, cu gând să revină a doua zi. 

Şi reveniră, într-adevăr, de cu zori, dar ca să găsească acolo 
cincizeci de oameni înarmaţi — toate forţele groenlandeze — 
care asigurau serviciul de ordine în iurul preţiosului meteor. 

Împotriva cui lua stăpânirea asemenea măsuri? Împotriva lui 
Zephyrin Xirdal? În cazul acesta, cincizeci de oameni erau prea 
mulţi. Unde mai pui că bolidul se apăra şi singur destul de bine. 
Căldura lui de nesuportat îi ţinea la distanţă respectuoasă pe cei 
mai îndrăzneţi. Din ajun abia dacă te puteai apropia cu un metru 
mai mult. În ritmul acesta, ar fi trebuit să treacă luni şi luni până 
când domnul de Schnack să poată pune efectiv stăpânire pe 
bolid în numele Groenlandei. 

Dar ce-are a face? Comoara era păzită. Când e vorba de cinci 
mii şapte sute optzeci şi opt de miliarde, e bine să fii cât mai 
prudent. 

La rugămintea domnului de Schnack, una din navele aflate în 
port plecase să aducă la cunoştinţă lumii întregi, pe calea 
telegrafului, vestea cea mare. Peste patruzeci şi opt de ore, 
vestea avea deci să fie cunoscută pretutindeni. Lucrul acesta 
putea  stingheri oare. planurile domnului Lecoeur? Deloc. 
Plecarea Atlanticului avusese loc cu douăzeci şi patru de ore mai 
înainte, iar viteza iahtului fiind cu mult superioară, bancherul 
dispunea de-un avans de treizeci şi şase de ore, răstimp suficient 
ca să-şi ducă la bun sfârşit speculaţiile financiare. 

Dacă stăpânirea groenlandeză se simţea liniştită datorită 
prezenţei celor cincizeci de paznici, pesemne că se simţi şi mai 
liniştită în după-amiaza aceleiaşi zile, constatând că şaptezeci de 
oameni păzeau acum meteorul. 

Pe la amiază, un crucişător ancorase în faţa Upernivikului. Pe 
catargul lui flutura pavilionul Statelor Unite ale Americii. De 
îndată ce ancora atinsese fundul, crucişătorul debarcase 
douăzeci de oameni, care, sub comanda unui miciman, stăteau 
acum în preajma bolidului. 

Când află despre sporirea aceasta a serviciului de pază, 
domnul de Schnack încercă simţăminte contradictorii. Pe de o 
parte, era mulţumit să vadă preţiosul bolid păzit cu atâta râvnă, 
dar, pe de altă parte, debarcarea aceasta a unor marinari 
americani înarmaţi, pe teritoriul groenlandez, îi pricinuia 
serioase nelinişti. Micimanul, căruia îi mărturisi cât era de 
neliniştit, nu putu să-i dea nici o lămurire. Se supunea unor 
ordine superioare şi nu căuta să înţeleagă mai mult. 

Domnul de Schnack se hotări deci să-şi ducă jalba, a doua zi, 
pe bordul crucişătorului; dar, când vru să-şi pună planul în 
aplicare, se pomeni în faţa unei duble probleme. 

În decursul nopţii, un al doilea crucişător, acesta englez, sosise 
şi el. Comandantul, aflând despre căderea  meteorului, 
debarcase, urmând pilda colegului american, douăzeci de 
marinari care, sub comanda unui al doilea miciman, se 
îndreptaseră în pas alergător spre nord-vestul insulei. 

Domnul de Schnack rămase năuc. Ce însemnau toate acestea? 
Şi, pe măsură ce timpul trecea, se năuci şi mai tare. După- 
amiază fu semnalat un al treilea crucişător, cu pavilion tricolor, 
şi, două ore mai târziu, douăzeci de marinari francezi, sub 
comanda unui aspirant, porniră şi ei să facă de pază în preajma 
bolidului. 

Hotărât lucru, situaţia se încorda. Şi lucrurile n-aveau să 
rămână aici. În noaptea de 21 spre 22, apăru un al patrulea 
crucişător, rus. Apoi, în ziua de 22, sosiră, unul după altul, un 
vas japonez, unul italian şi unul german. A doua zi, 23, un 

crucişător argentinian şi unul spaniol sosiră cu puţin înaintea 
unui crucişător chilian, urmat îndeaproape de alte două vase, 
unul portughez şi altul olandez. 

La 25 august, şaisprezece vase de război, în mijlocul cărora 
Atlantic ancorase discret, formau în faţa Upernivikului o escadră 
internaţională cum nu mai pomeniseră încă meleagurile acestea 
nordice. Şi fiindcă fiecare din ele debarcase câte douăzeci de 
oameni sub conducerea unui ofiţer, trei sute douăzeci de 
marinari şi şaisprezece ofiţeri de toate naţionalităţile călcau 
acum în picioare un pământ pe care cei cincizeci de soldaţi 
groenlandezi, cu tot curajul lor, nu l-ar mai fi putut apăra. 

Fiecare vas aducea seria lui de ştiri, iar ştirile acestea, 
judecând după efectul lor, pesemne că nu erau prea 
mulţumitoare. Dacă la Washington era adevărat că mai exista 
Conferinţa Internaţională, la fel de adevărat era că ea îşi mai 
continua şedinţele numai de formă. 

Acum diplomaţia avea cuvântul... până ce, după cum se şoptea, 
au să-l aibă tunurile. Guvernele discutau de zor, şi cu destulă 
asprime în glas. 

Pe măsură se soseau navele, veştile deveneau tot mai 
neliniştitoare. Nu se ştia nimic precis, dar printre ofiţerii şi 
oamenii echipajelor circulau tot felul de zvonuri iar relaţiile 
dintre diversele trupe de ocupaţie deveneau tot mai încordate. 

Dacă comandorul american îl invitase la început la masă pe 
colegul său englez, şi dacă acesta, întorcându-i politeţea, 
profitase de ocazie ca să trimită un salut prietenesc 
comandantului crucişătorului francez, acum se terminaseră 
amabilităţile acestea internaţionale. Fiecare rămânea cantonat la 
el acasă, aşteptând să afle, ca să ştie cum să se poarte, dincotro 
va sufla vântul, ale cărui prime adieri păreau că prevestesc 
furtuna. 5 

În acest timp Zephyrin Xirdal nu voia deloc să dea înapoi. Îi 
împuiase urechile domnului Lecoeur cu protestele lui şi 
bancherul încerca zadarnic să facă apel la bunul lui simţ. 

— Ar trebui să înţelegi, dragă Zephyrin, îi spunea el, că 
domnul de Schnack are dreptate şi că e imposibil să-i lase unei 
singure fiinţe o sumă atât de uriaşă. E, deci, firesc să intervină. 
Dar lasă-mă pe mine să aranjez lucrurile. După ce au să se 
potolească primele emoţii, am să intervin şi eu, şi cred că e cu 
neputinţă să nu se ţină seama, într-o largă măsură, de dreptatea 
cauzei noastre. Am să obţin ceva, fără doar şi poate. 

— Ceva! strigă Xirdal. Puțin îmi pasă mie de cevaul 
dumitale. Ce-mi trebuie mie aurul? Am eu nevoie de el? 

— Atunci, îi spunea domnul Lecoeur, de ce te mânii atâta? 

— Pentru că bolidul e al meu. Şi mă revoltă că vor să mi-l ia. 
N-aş putea să rabd... 

— Ce se poate face împotriva întregului glob, bietul meu 
Zephyrin ? 

— Dacă aş fi ştiut, aş fi făcut. Dar ai puţină răbdare!... Când 
ticălosul de delegat şi-a arătat pretenţia de a-mi lua bolidul, totul 
era dezgustător. Ce să mai zic astăzi!... Acum, câte ţări, atâţia 
tâlhari. Fără să mai pun la socoteală că au să se sfâşie între ei, 
după cum se-aude... Al naibii să fiu dacă n-ar fi fost mai bine să fi 
lăsat bolidul acolo unde se afla! Dar mi-a venit chef să-l dau jos. 
Experienţa mi s-a părut interesantă... Dacă aş fi ştiut!... Nişte 
păcătoşi, care n-au un ban în buzunar, au să se bată acum pentru 
miliarde!... Poţi să spui ce vrei, dar e din ce în ce mai 
dezgustător! 

Xirdal nu mai ştia altceva. 

Dar greşea, în orice caz, mâniindu-se împotriva domnului de 
Schnack. Nefericitul delegat, ca să folosim o expresie familiară, 
se afla şi el la mare ananghie. Cotropirea teritoriului 
groenlandez nu-i spunea nimic bun, iar uluitoarea bogăţie a 
republicii i se părea că stă pe temelii tare şubrede. Ce să facă, 
totuşi? Putea să-i arunce în mare, cu cei cincizeci de oameni ai 
lui, pe cei trei sute douăzeci de marinari străini şi să 
bombardeze, să torpileze sau să scufunde cei şaisprezece 
mastodonţi cuirasaţi care îl înconjurau? Nu, vădit lucru, nu 
putea. Dar ceea ce putea, sau măcar ceea ce trebuia, era să 
protesteze în numele ţării sale împotriva violării teritoriului 
naţional. 

Într-o bună zi, când cei doi comandanţi, englez şi francez, 
coborâseră pe uscat în calitate de simpli curioşi, domnul de 
Schnack folosi prilejul ca să le ceară explicaţii şi să facă 
intervenţii oficioase, a căror moderație diplomatică nu era deloc 
lipsită de tărie. 

Comandorul englez îi răspunse. Domnul de Schnack, spunea el 
în esenţă, se neliniştea degeaba. Comandanții navelor aflate în 
port se conformau pur şi simplu ordinelor Amiralităţilor 
respective. Nu aveau atribuţia nici să discute, nici să 
interpreteze ordinele acestea, ci numai să le execute. Se 
presupunea, totuşi, că debarcarea internaţională n-avea alt scop 
decât menţinerea ordinei faţă de atâta mulţime de curioşi, 
mulţime destul de mare, dar care, fără doar şi poate, se bănuise 
că va fi şi mai mare. Pentru rest, domnul de Schnack să fie 
liniştit. Problema era în studiu, şi drepturile fiecăruia vor fi 
respectate. 

— Exact, aprobă comandantul francez. 

— Din moment ce toate drepturile vor fi respectate, am să 
pot şi eu să mi le apăr pe ale mele, strigă pe neaşteptate un 
personaj, intervenind pe nepusă masă în discuţie. 

— Cucine am onoarea ? întrebă comandorul, 

— Sunt Dean Forsyth, astronom din Whaston, adevăratul 
tată şi proprietar legitim al bolidului, răspunse personajul dându- 
şi importanţă, pe când domnul de Schnack înălţă uşor din umeri. 

A! Foarte bine! rosti comandorul. Vă cunosc perfect după 
nume. domnule Forsyth... Sigur, dacă aveţi drepturi, de ce să nu 
fie respectate?... 

— Drepturi!... strigă în clipa aceea un al doilea personaj. 
Atunci ce să mai spun eu despre drepturile mele? Oare nu eu şi 
numai eu, doctor Sydney Hudelson, am semnalat cel dintâi 
meteorul? 

—  Dumneata?!... protestă Dean Forsyth, întorcându-se de 
parcă l-ar fi muşcat o viperă. 

— Eu! 

— Un doctoraş de mahala pretinde o asemenea descoperire! 

— Tot atâta cât şi un nepriceput ca dumneata. 

— Un palavragiu, care nu ştie nici măcar prin care parte a 
lunetei să se uite! 

— Un lăudăros care n-a văzut în viaţa lui un telescop! 

— Nepriceput, eu!... 

— Doctoraş, eul... 

— Dar nu chiar atât de nepriceput încât să nu pot demasca 
un impostor. 

— Nu atât de doctoraş încât să nu-i pot închide gura unui 
tâlhar. 

— E prea mult! strigă cu glas sufocat domnul Dean Forsyth, 
ieşindu-şi cu totul din fire. Ia seama, domnule! 

Cei doi rivali, cu pumnii strânşi şi cu privirile furioase, se 
amenințau prin gesturi, şi scena s-ar fi terminat probabil rău 
dacă Francis şi Jenny n-ar fi alergat să-i despartă. 

— Unchiule!... strigă Francis stăpânindu-l cu o mână 
puternică pe domnul Dean Forsyth. 

—  Tată!... Te rog... Tată!... se rugă Jenny, plângând. 

— Cine sunt cei doi turbaţi ? îl întrebă pe Seth Stanfort, aflat 
lângă el din întâmplare, Zephyrin Xirdal, care, de la oarecare 
distanţă, privea această scenă tragicomică, 

În călătorie, protocolul monden e lăsat lesne la o parte. 
Domnul Seth Stanfort răspunse simplu întrebării pe care 
necunoscutul i-o pusese la fel de simplu: 

— Ai auzit cumva de domnul Dean Forsyth şi de doctorul 
Sydney Hudelson? 

— Cei doi astronomi amatori din Whaston? 

— Exact. 

— Cei care au descoperit bolidul căzut aici? 

— Chiar ei. 

— Şi pentru ce se ceartă aşa? 

— Nu se înţeleg asupra dreptului de prioritate a 
descoperirii. 

Zephyrin Xirdal înălţă dispreţuitor din umeri. 

— Frumoasă afacere! spuse el. 

— Şi cer amândoi dreptul de prioritate asupra bolidului, 
continuă domnul Seth Stanfort. 

— Fiindcă l-au văzut, din întâmplare, pe cer? 

— Chiar aşa. 

— Ce neobrăzare! se miră Zephyrin Xirdal. Dar tânărul şi 
tânăra ce amestec au în toate astea? 

Binevoitor, domnul Seth Stanfort îi expuse situaţia. Povesti 
datorită căror împrejurări cei doi logodnici trebuiseră să renunţe 
la căsătoria plănuită, şi cum, drept urmare a unei invidii 
absurde, o ură înverşunată despărţise cele două familii şi le 
frânsese calda şi mişcătoarea dragoste. 

Xirdal părea tulburat. li privea, ca pe nişte fenomene, pe 
domnul Dean Forsyth reţinut de Francis Gordon şi pe Sydney 
Hudelson oprit de braţele plăpânde ale fiicei sale. 

Când domnul Seth Stanfort îşi încheie povestirea, Zephyrin 
Xirdal, fără să-i mulţumească măcar, strigă: 

— De data asta, e prea de tot! şi se depărtă cu paşi mari. 
Calm, povestitorul îl urmări cu privirea, apoi nu se mai gândi la 
el şi se reîntoarse lângă doamna Arcadia Walker, lăsată singură 
numai cât ţinuse scurtul dialog redat mai sus. 

Dar Zephyrin Xirdal îşi ieşise cu totul din fire. Cu o mână 
brutală, el deschise uşa barăcii. 

—  Unchiule, strigă apoi către Lecoeur, care tresări auzindu- 
l, îţi spun că e prea de tot! 

— Ce s-a întâmplat? întrebă Lecoeur. 

— Bolidul! Tot blestematul de bolid! 

— Ce-a făcut bolidul ? 

— E pe cale să distrugă pământul, pur şi simplu. Nu i se mai 
pot socoti relele. Nu s-a mulțumit doar să-i transforme pe toți 
oamenii ăştia în tâlhari, ci riscă să reverse foc şi sânge asupra 
lumii, semănând pretutindeni discordia şi războiul. Şi asta încă 
nu e tot. Acum, iată că a început să despartă logodnicii! Du-te s-o 
vezi pe biata fată, unchiule, şi-ai să mă înţelegi. Ar face şi o 
piatră să-i plângă de milă. Zău, e prea de tot! 

— Care logodnici ? Despre ce fată vorbeşti ? Ce mai e şi 
năzbâtia asta? întrebă Lecoeur, buimăcit. 

Dar Zephyrin Xirdal nu binevoi să-i explice. 

— Da, e prea de tot, strigă el furios. Dar n-o să mai meargă 
aşa! O să-i împac eu, şi încă zdravăn! 

— Ce prostie vrei să mai faci, Zephyrin ? 

— Exact ce trebuie: am să arunc bolidul în apă! 

Domnul Lecoeur sări în picioare. Obrajii îi păliseră din pricina 
emoţiei puternice, care îi paraliza inima. Nu se gândea nici o 
clipă că Xirdal vorbea împins de mânie şi că n-ar fi fost în stare 

să-şi ducă la îndeplinire amenințările. Ştia cât poate. De la el 
trebuia să se aştepte la orice. 

— Asta n-ai s-o faci, Zephyrin! strigă domnul Lecoeur. 

— Ba, dimpotrivă, am s-o fac. Nimic nu mă poate împiedica. 
M-am săturat, şi-am să încep chiar acum... 

— Dar nu te gândeşti, nenorocitule... 

Lecoeur se întrerupse brusc. O idee de geniu, orbitoare şi 
rapidă ca fulgerul, îi străbătu creierul. Câteva clipe îi fură de 
ajuns acestui mare strateg al bătăliilor financiare să 
cumpănească lucrurile. 

— La urma urmelor... şopti el. 

Încă un efort de gândire îi arătă cât de minunat îi era planul. 
Şi, adresându-i-se lui Zephyrin Xirdal, îi spuse direct, ca un om 
grăbit pentru care minutele preţuiesc cât orele: 

— N-am să te contrazic mai mult. Vrei să arunci bolidul în 
mare? Fie! Dar n-ai putea să-mi dai un răgaz de câteva zile? 

— Sunt nevoit să ţi-l dau, îi răspunse Xirdal. Trebuie să-mi 
modific aparatul în vederea noilor operaţii pe care i le cer. 
Modificările au să-mi ia vreo cinci sau şase zile. 

— Deci, îmi dai răgaz până la 3 septembrie? 

— Da. 

— Foarte bine, spuse domnul Lecoeur, care ieşi şi se 
îndreptă cu paşi grăbiţi spre Upernivik, pe când nepotul său îşi 
începea munca. 

Fără să mai piardă timp, Lecoeur se urcă pe bordul 
Atlanticului, al cărui coş începu să reverse imediat valuri de fum 
negru. Peste două ore, după ce armatorul coborâse în port, 
Atlanticul gonea cu toată viteza şi dispărea în zare. 

Ca toate lucrurile geniale, planul domnului Lecoeur era de-o 
sublimă simplitate. 

Din cele două soluţii: să-şi denunțe trupelor internaţionale finul 
şi să-l pună în imposibilitate de-a mai face ceva, sau să lase 
lucrurile să-şi urmeze cursul, Lecoeur o alesese pe cea de-a 
doua. 

În primul caz, putea să conteze pe recunoştinţa guvernelor 
interesate. Fără doar şi poate că i s-ar fi rezervat o parte din 
comoara salvată prin intervenţia lui. Dar ce parte? Probabil mică 
de tot, şi micşorată şi mai mult, ca urmare a scăderii valorii 
aurului, pe care un asemenea aflux de metal nu se putea să n-o 
provoace. 

Dacă, dimpotrivă, tăcea, putea pe de-o parte să distrugă din 
faşă toate nenorocirile pe care blestemata cantitate de aur le 
purta în ea, urmând să le reverse ca pe un torent nimicitor peste 
întregul pământ; iar pe de altă parte, îşi evita neplăcerile 
personale şi-şi asigura, în schimb, mari avantaje. Singurul 
cunoscător al unui asemenea secret în cinci zile putea uşor să-l 
folosească pentru sine. Nu trebuia decât să trimită prin Atlantic 


288 


o nouă telegramă, în care, după descifrare, cei din strada Drouot 
aveau să citească: «Eveniment senzaţional de neînlăturat. 
Cumpăraţi mine în cantitate nelimitată.» 

Ordinul avea să fie uşor de executat. Căderea bolidului era 
sigur cunoscută la ora aceea, iar acţiunile minelor de aur nu mai 
valorau aproape nimic. Fără îndoială că erau oferite pe nimica 
toată... Ce lovitură, dimpotrivă, când se va afla sfârşitul 
aventurii! Cu ce viteză se vor urca atunci acţiunile la vechiul lor 
curs, spre marele profit al fericitului cumpărător! 

Trebuie să spunem de la bun început că domnul Lecoeur 
văzuse clar. Telegrama sosi în strada Drouot, şi, la Bursă, în 
aceeaşi zi, i se executară cu exactitate instrucţiunile. Banca 
Lecoeur cumpără cu bani gheaţă şi la termen toate acţiunile 
minelor de aur care îi fură oferite, iar a doua zi făcu acelaşi 
lucru. 

Ce recoltă izbuti să strângă în aceste două zile! Mine mai puţin 
importante, cu câteva centime acţiunea, mine odinioară 
înfloritoare căzute la doi sau trei franci, mine de mâna întâi 
ajunse la zece sau doisprezece franci! Agenţii bancherului le 
cumpărară pe toate. 

După patruzeci şi opt de ore, zvonul despre cumpărările 
acestea începu să circule prin diversele Burse ale lumii şi 
pricinui oarecare emoție. Banca Lecoeur, firmă serioasă, 
binecunoscută pentru priceperea ei în afaceri, nu poate să 
lucreze uşuratic, aruncându-se orbeşte asupra unei anumite 
categorii de valori. Pesemne că se ascunde ceva în manevra 
aceasta! Aşa gândiră toţi, şi cursul acţiunilor miniere se urcă 
simţitor. 

Dar era prea târziu. Lovitura fusese dată. Domnul Robert 
Lecoeur pusese mâna pe jumătate din producţia de aur a lumii. 

În timp ce la Paris se petreceau toate acestea, Zephyrin Xirdal 
folosea pentru modificarea aparatului accesoriile pe care 
avusese grijă să şi le ia la plecare. În interior, legă nenumărate 
fire încrucişându-le în circuite complicate. La exterior, adăugă 
nişte lămpi cu o formă ciudată, în centrul a două noi reflectoare. 
La data fixată, 3 septembrie, totul era terminat şi Zephyrin 
Xirdal se declară gata să înceapă. 

Prezenţa naşului său îi asigura în mod excepţional un auditoriu 
veritabil. Avea un prilej unic să-şi arate talentele oratorice. Şi nu 
voia să-l piardă. 

— Aparatul meu, spuse el închizând circuitul electric, n-are 
nimic misterios sau diabolic. Nu e decât un simplu organ de 
transformare. Primeşte electricitatea în forma ei obişnuită şi o 
redă sub o formă superioară, descoperită de mine. Lampa pe 
care o vezi colo, şi care începe să se rotească nebuneşte, e aceea 
care mi-a folosit la atragerea bolidului. Cu ajutorul reflectorului 
în centrul căreia e pusă, ea trimite în spaţiu un curent de-o 

natură specială căruia eu îi spun curent neutru helicoidal. După 
cum arată şi numele, curentul se învârteşte ca o elice. Pe de altă 
parte, are proprietatea de-a respinge cu putere orice corp 
material cu care vine în contact. Cele două vârtejuri helicoidale, 
luate laolaltă, formează un cilindru gol, din care aerul, ca şi orice 
altă materie, e scos, în aşa fel încât în interiorul cilindrului nu 
mai există nimic. Înţelegi, unchiule, valoarea cuvântului acesta: 
NIMIC? Îţi închipui că, pretutindeni, in infinitul spaţiului, există 
ceva, şi că cilindrul meu invizibil, care se înşurubează în 
atmosferă, este, pentru o clipă, singurul punct al Universului în 
care nu există NIMIC? O clipă foarte scurtă, mai scurtă decât 
durata unui fulger. Punctul acesta unic, în care domneşte vidul 
absolut, e un mijloc de scurgere artificial, prin care scapă în 
valuri strânse indestructibila energie pe care globul pământesc o 
ţine încătuşată şi condensată în lanţurile grele ale substanţei. 
Rolul meu s-a mărginit deci la înlăturarea unui obstacol. 

Domnul Lecoeur, cât se poate de atent, îşi concentrase toată 
atenţia ca să poată urmări această curioasă expunere. 

— Singurul lucru mai delicat, continuă Zephyrin Xirdal, e 
reglarea lungimii de undă a curentului neutru helicoidal. Dacă 
atinge obiectul pe care vrei să-l influenţezi, el îl respinge în loc 
să-l atragă. Trebuie deci să-l limitez la o oarecare distanţă de 
obiect, dar cât mai aproape de el, în aşa fel încât energia 
eliberată să iradieze în imediata lui vecinătate. 

— Dar, ca să arunci bolidul în mare, trebuie să-l împingi şi 
nu să-l atragi, observă Lecoeur. 

— Da şi nu, răspunse Zephyrin Xirdal. Urmăreşte-mă atent, 
unchiule. Cunosc distanţa precisă care ne desparte de bolid. 
Distanţa aceasta măsoară exact cinci sute unsprezece metri şi 
patruzeci şi opt de centimetri. Reglez tăria curentului meu 
ţinând seama de ea. 

Tot vorbind, Xirdal manevra un reostat intercalat în circuit 
între sursa electrică şi aparat. 

— Iată că s-a făcut, continuă el. Acum curentul se strânge la 
mai puţin de trei centimetri de bolid, spre convexitatea lui de 
nord-est. Energia eliberată îl înconjoară deci pe partea aceasta 
cu o iradiaţie intensă. Dar numai atâta n-ar fi de ajuns, totuşi, ca 
să urnească o asemenea masă atât de aderentă la sol. De aceea, 
din motive de prevedere, voi folosi alte două mijloace accesorii. 

Xirdal vâri mâna în interiorul aparatului. Imediat una din cele 
două lămpi începu să pârâie cu furie. 

— Observi, unchiule, comentă Xirdal, că lampa aceasta nu se 
învârteşte cum se învârteşte cealaltă. Şi ştii de ce ? Fiindcă 
efectul ei este de o cu totul altă natură. Efluviile pe care le emite 
sunt speciale. Le vom numi, dacă vrei, curenţi neutri rectilinii, ca 
să-i deosebim de ceilalţi. Lungimea acestor curenţi rectilinii n- 
are nevoie să fie reglată. Ei s-ar duce, invizibil, la infinit, dacă nu 

i-aş proiecta pe convexitatea de sud-vest a meteorului care îi 
opreşte. Nu te sfătuiesc să te aşezi în faţa lor. Te-ar cotonogi 
rău, cum spun oamenii atinşi de sport-manie, de unde fireşte că 
s-a format şi cuvântul sportman. Dar să revenim la oile noastre. 
Ce sunt curenţii rectilinii? Nimic altceva, ca şi cei helicoidali, şi 
altmineri ca oricare curent electric, de orice natură ar fi el, ca 
sunetul, căldura, lumina însăşi, decât un transport de atomi 
materiali pe ultima treaptă de simplificare. O să-ţi faci o idee 
despre micimea acestor atomi când îţi voi spune că în clipa de 
faţă ei izbesc suprafaţa blocului de aur în care se încrustează în 
număr de şapte sute cincizeci de milioane pe secundă. E deci un 
adevărat bombardament, în care lipsa de greutate a proiectilelor 
e compensată prin infinitatea numărului şi a vitezei. Şi adăugând 
această împingere la atracţia exercitată de cealaltă faţă, se poate 
obţine un rezultat satisfăcător. 

—  Bolidul nu se mişcă, totuşi, obiectă Lecoeur. 

— Se va mişca, spuse calm Zephyrin Xirdal. Ai puţină 
răbdare. In plus, iată ce va grăbi lucrurile: cu acest al treilea 
reflector trimit alte obuze atomice îndreptate, acestea, nu asupra 
bolidului însuşi, ci asupra terenului care îl suportă în partea 
dinspre mare. Ai să vezi cum terenul se dezagregă treptat şi 
cum, din pricina greutăţii, bolidul va începe să alunece pe pantă. 

Zephyrin Xirdal îşi vâri din nou mâna în aparat. O a treia lampă 
începu şi ea să pârâie. 

—  Uită-te cu atenţie, unchiule, spuse el. Cred că o să ne 
distrăm bine. 


XX CARE POATE FI CITIT CU REGRET, 
DAR PE CARE RESPECTUL FAŢĂ DE 
ADEVĂRUL ISTORIC L-A SILIT PE AUTOR 
SĂ-L SCRIE, AŞA CUM ÎL VOR 
ÎNREGISTRA ÎNTR-O BUNĂ ZI ANALELE 
ASTRONOMICE 


Strigătele individuale se contopiră într-un singur strigăt, şi un 
fel de răcnet formidabil ţâşni din mulţime, la prima tresărire a 
blocului de aur. 

Toate privirile se îndreptară spre acelaşi punct. Ce se 
întâmpla? Fuseseră oare prada unei halucinaţii? Sau se mişcase, 
cu adevărat, meteorul ? În cazul acesta, care era cauza ? Nu 
cumva solul ceda încetul cu încetul, din care pricină comoara 
putea să se prăvălească până la urmă în adâncul oceanului? 

— Ar fi un deznodământ neobişnuit al evenimentului acesta 
care a pus în mişcare întreaga lume, observă doamna Arcadia 
Walker. 

— Dar un deznodământ care poate că n-ar fi cel mai rău, 
răspunse domnul Seth Stanfort. 

— Care ar fi cel mai bun, adăugă Francis Gordon. 

Nu, nu se înşelaseră. Bolidul continua să alunece treptat spre 
mare. Se vedea clar că terenul ceda, încetul cu încetul. Dacă 
mişcarea aceasta nu era stăvilită, sfera de aur avea să alunece 
până la marginea platoului şi să fie înghițită de adâncurile 
oceanului. 

Toţi cei de faţă erau uluiţi; iar în uluirea lor se amesteca un pic 
de dispreţ pentru solul acesta nevrednic de-o povară atât de 
minunată. Ce păcat că bolidul căzuse aici şi nu pe faleza 
bazaltică, de neclintit, a litoralului groenlandez, unde miile de 
miliarde n-ar fi riscat să fie pierdute pe veci pentru lăcomia 
omenească! 

Da, meteorul aluneca. Şi poate că nu mai era decât o chestiune 
de ore, ba mai puţin, o chestiune de minute, dacă platoul se 
prăbuşea brusc sub enorma lui greutate. 

În mijlocul tuturor strigătelor provocate de apropierea unei 
asemenea nenorociri, ce răcnet de groază scosese domnul de 
Schnack! Adio, unic prilej de a-ţi face ţara miliardară! Adio, 
perspectivă de a-i îmbogăţi pe toţi cetăţenii Groenlandei! 

Cât despre Dean Forsyth şi despre doctorul Hudelson, puteai 
crede că au să-şi piardă minţile. Îşi întindeau amândoi braţele, 
desperaţi. Strigau după ajutor, ca şi cum ar fi fost posibil să li se 
răspundă la chemare. 

O mişcare mai vizibilă a bolidului îi făcu să-şi piardă complet 
minţile. Fără să mai ţină seama de pericol, rupând rândul de 
paznici, doctorul Hudelson se năpusti spre sfera de aur. 

Dar nu putu să ajungă prea departe. Inăbuşit de atmosfera 
încinsă, se clătină deodată, după o sută de paşi, şi căzu grămadă 
la pământ. 

Dean Forsyth ar fi trebuit să se simtă mulţumit; desfiinţarea 
aceasta a rivalului suprima definitiv orice pretenţii la întâietate. 
Dar, înainte de a fi un astronom pătimaş, Dean Forsyth era un 
om cumsecade, şi tăria emoţiei îi readuse adevărata lui fire. Ura 
nefirească îi dispăru ca un vis rău care piere la deşteptare şi nu-i 
mai rămase în suflet decât amintirea zilelor de odinioară. De 
aceea, fără să se gândească măcar, ca împins de un gest reflex, 
domnul Dean Forsyth — lăudat fie pentru fapta lui — în loc să se 
bucure de moartea unui adversar, se repezi curajos să-şi salveze 
vechiul prieten aflat în primejdie. 

Dar puterile nu puteau să-i fie la înălţimea curajului. Abia 
izbutise să ajungă lângă doctorul Hudelson, abia izbutise să-l 

tragă câţiva metri mai înapoi, că se prăbuşi el însuşi neînsufleţit, 
sufocat de căldura aceea înăbugşitoare. 

Din fericire Francis Gordon se repezise în urma lui, iar Seth 
Stanfort nu şovăise să-l urmeze. Iar lucrul acesta pesemne că n-o 
lăsase indiferentă pe Arcadia Walker... 

— Seth!... Seth!... strigă ea, instinctiv, înspăimântată parcă de 
pericolul care îi pândea fostul soţ. 

Francis Gordon şi Seth Stanfort, urmaţi de câţiva spectatori 
mai curajoşi, trebuiră să se târască pe sol, să se apropie 
punându-şi batista la gură, într-atât de irespirabil era aerul. În 
sfârşit, ajunseră lângă Dean Forsyth şi lângă doctorul Hudelson. 
îi ridicară şi-i traseră dincolo de limita pe care nu era îngăduit s- 
o treci dacă nu voiai să fii pârjolit până la măruntaie. 

Din fericire, cele două victime ale propriei lor imprudenţe 
fuseseră salvate la timp. Graţie îngrijirilor primite imediat, îşi 
reveniră în fire, dar vai! numai ca să vadă cum li se năruiau 
speranţele. 

Bolidul continua să alunece încet, fie prin propria lui mişcare 
pe platoul înclinat, fie pentru că suprafaţa solului se prăbuşea 
treptat sub greutatea lui. Centrul de greutate i se apropia de 
punctul dincolo de care faleza se înfunda vertical în apă. 

Se auziră de pretutindeni strigăte care vădeau emoția mulţimii. 
Oamenii se foiau de colo-colo, fără să-şi dea seama de ce. Unii, 
printre care şi Arcadia Walker, porniră în goană spre mare, ca 
nu cumva să piardă vreun amănunt al catastrofei. 

Totuşi, se mai ivi o clipă de speranţă. Sfera de aur rămase 
nemişcată! 

Dar n-a fost decât o clipă. Deodată, se auzi un trosnet 
înfiorător... Stânca cedase şi meteorul se prăbuşea în ocean. 

Dacă ecourile litoralului n-au repetat uriaşul strigăt al mulţimii, 
pricina e că strigătul acesta a fost imediat acoperit de 
bubuiturile unei explozii mai puternice decât bubuiturile unui 
tunet. În acelaşi timp, un talaz aerian mătură suprafaţa insulei, şi 
toţi spectatorii, fără nici o excepţie, se pomeniră trântiţi la 
pământ. 

Bolidul explodase. Apa, pătrunzând prin milioanele de pori ai 
suprafeţei nenumăratelor alveole ale acestui burete de aur, se 
vaporizase subit la contactul cu metalul incandescent, şi 
meteorul sărise în aer ca un cazan supraîncins. Acum, fărâmele 
lui recădeau ca o jerbă în valuri, în mijlocul unor şuierături 
asurzitoare. 

Apa oceanului fu răscolită de violenţa exploziei. Un talaz uriaş 
porni să ia cu asalt litoralul şi căzu acolo cu o furie de 
nestăpânit. Ingroziţi, imprudenţii care se apropiaseră de țărm o 
luară la fugă, căznindu-se să ajungă în vârful pantei. 

Dar nu toţi aveau să mai ajungă sus. Îmbrâncită cu laşitate de 
câţiva dintre ei, pe care spaima îi preschimbase în fiare, doamna 

Arcadia Walker fu prinsă şi răsturnată la pământ. Şi avea să fie 
târâtă în ocean la reîntoarcerea spre plajă a vârtejului de apă. 

Dar Seth Stanfort veghea. Aproape fără speranţe că o va putea 
salva, riscându-şi viaţa pentru ea, Seth alergă s-o salveze în 
asemenea condiţii încât puteau fi socotite două victime în loc de 
una... 

lată însă că Seth Stanfort izbuti să ajungă lângă ea şi, 
prinzându-se de o stâncă, putu să reziste vâltorii monstruoase. 
Numeroşi turişti alergară imediat în ajutorul lor, şi-i aduseră 
înapoi. Erau salvaţi. 

Dacă Seth Stanfort nu-şi pierduse cunoştinţa, în schimb 
Arcadia Walker era neînsufleţită. Dar îngrijirile imediate o 
readuseră la viaţă şi primele cuvinte ea le adresă fostului soţ: 

— Din moment ce trebuia să fiu salvată, era firesc să mă 
salvezi dumneata, îi spuse ea, strângându-i mâna şi privindu-l cu 
cea mai caldă recunoştinţă. 

Mai puţin norocos decât Arcadia Walker, minunatul bolid nu 
scăpase de trista lui soartă! Rămăşiţele lui, pierdute pentru 
totdeauna pentru oameni, zăceau acum în adâncul oceanului. Şi 
chiar dacă ar fi fost cu putinţă, în urma unor eforturi 
nemaipomenite, să scoţi un asemenea bloc din străfundurile 
apelor, acum trebuia să se renunţe la speranţa aceasta. Căci 
miile de ţăndări ale globului spart de explozie se împrăştiaseră în 
larg. Domnul de Schnack, domnul Dean Forsyth şi doctorul 
Hudelson căutară zadarnic o fărâmă cât de mică pe litoral. 
Dispăruseră cu totul, până la ultima centimă, cele cinci mii şapte 
sute optzeci şi opt de miliarde. Din extraordinarul meteor nu mai 
rămăsese nici urmă. 


XXI ULTIMUL CAPITOL, CARE 
CUPRINDE EPILOGUL ACESTEI 
POVESTIRI ŞI IN CARE ULTIMUL 
CUVÂNT ÎL ARE DOMNUL JOHN PROTH, 
JUDECĂTOR LA WHASTON 


Din moment ce-şi satisfăcuse curiozitatea, mulțimii de curioşi 
nu-i mai rămânea decât să plece. 

Dar şi-o satisfăcuse ? Asta nu e sigur. Preţuia oare 
deznodământul cât oboseala şi cheltuielile unei asemenea 
călătorii ? Să vezi meteorul fără să te poţi apropia de el la mai 
puţin de patru sute de metri nu prea însemna mare lucru. Şi 
totuşi oamenii trebuiau să se mulţumească şi cu atât. 

Puteau să spere cel puţin că într-o bună zi îşi vor lua revanşa? 
O să mai reapară vreodată la orizontul nostru un bolid de aur?... 
Nu. Asemenea aventură nu se întâmplă de două ori. Fără 
îndoială, or mai fi existând în spaţiu şi alte astre de aur plutitor, 
dar şansa de a intra în cercul atracției terestre aste atât de slabă 
încât nici nu trebuie luată în seamă. 

De fapt, e mai bine aşa. Şase trilioane de aur azvârlite în 
circulaţie ar deprecia peste măsură metalul acesta, josnic pentru 
unii — care nu-l au — dar atât de preţios după spusele celorlalţi! 
Nu trebuie  regretată deci pierderea  bolidului, care, 
nemulţumindu-se numai să tulbure mersul financiar al lumii, ar fi 
dezlănţuit poate un război pe întreaga suprafaţă a Pământului. 

Totuşi, cei interesați aveau dreptate să  socotească 
deznodământul acesta ca o decepţie. Cu câtă mâhnire merseră 
Dean Forsyth şi doctorul Hudelson să contemple locul unde 
explodase bolidul! Le venea greu să se reîntoarcă fără să aducă 
măcar o fărâmă din aurul ceresc. Nici măcar atâta cât să-şi facă 
un ac de cravată sau o pereche de butoni, nici măcar un grăunte 
să-l păstreze ca amintire, admițând că domnul de Schnack nu l- 
ar fi cerut pentru ţara lui. 

În durerea lor comună cei doi rivali pierduseră până şi 
amintirea trecătoarei rivalități. Putea să fie altfel? Era cu putinţă 
ca doctorul Hudelson să mai păstreze supărarea faţă de cel care, 
cu atâta mărinimie, înfruntase moartea ca să-l salveze? Şi, pe de 
altă parte, nu e omenesc să fii cu totul devotat celui pentru care 
era să-ţi pierzi viaţa? Dispariţia bolidului adusese împăcarea. La 
ce bun să se certe pentru un meteor care nu mai exista ? 

La toate acestea se gândeau oare cei doi foşti adversari, aveau 
oare conştiinţa neantului generozităţii lor tardive, pe când se 
copleşeau cu dovezile de mărinimie plimbându-se la braţ, în 
primul pătrar al lunii de miere a prieteniei lor reîmprospătate? 

— E o mare nenorocire pierderea bolidului Forsyth, spunea 
doctorul Hudelson. 

— A bolidului Hudelson, îl corecta Dean Forsyth. Căci al 
dumitale era, dragă prietene, numai al dumitale. 

— Ba deloc, protesta doctorul. Observaţia dumitale, dragă 
prietene, a precedat-o pe a mea. 

— Ba a urmat-o, dragă prietene. 

—  Da' de unde! Lipsa de precizie a scrisorii mele către 
observatorul din Cincinatti ar putea fi o dovadă. În loc să scriu, 
ca dumneata, de la ce oră până la ce oră, am scris între cutare 
oră şi cutare oră. E cu totul altceva!... 

Şi nu voia să se lase excelentul doctor, dar nici Dean Forsyth 
nu se lăsa deloc. De aici, noi discuţii, din fericire neprimejdioase. 

Împinsă până la un asemenea punct, întorsătura aceasta 
înduioşătoare avea ceva comic în ea. Dar unul care nu se gândea 
deloc să râdă era Francis Gordon, redevenit oficial logodnic al 

scumpei lui Jenny. Cei doi tineri profitau cât puteau mai bine, 
după trecerea furtunii, de zilele senine şi îşi răscumpărau 
conştiincios orele pierdute. 

Navele de război şi pacheboturile ancorate în portul Upernivik 
ridicară ancorele în dimineaţa de 4 septembrie, pornind spre 
sud. Dintre toţi curioşii care, timp de câteva zile, însufleţiseră 
insula aceasta a regiunilor arctice, nu mai rămase decât domnul 
Robert Lecoeur şi pseudo-nepotul lui, obligaţi să aştepte 
reîntoarcerea Atlanticului. lahtul nu reveni decât a doua zi. 
Domnul Lecoeur şi Zephyrin Xirdal se îmbarcară imediat. Se 
săturaseră de şederea aceasta suplimentară de douăzeci şi patru 
de ore în insula Upernivik. 

Cabana lor de scânduri fiind distrusă într-adevăr de talazul 
care urmase după explozia bolidului, cei doi îşi petrecură 
noaptea în aer liber, în cele mai jalnice condiţii. Marea nu se 
mulţumise numai să le dărâme locuinţa, dar îi mai şi muiase 
până la oase. Abia zvântaţi de soarele palid al ținuturilor polare, 
domnul Lecoeur şi Zephyrin Xirdal n-aveau nici măcar o pătură 
ca să se apere de frig în timpul orelor de întuneric. Totul pierise 
in dezastru, pină şi cel mai neînsemnat lucru, până şi valiza şi 
instrumentele lui Zephyrin Xirdal. Pierise credincioasa lunetă cu 
care observase de atitea ori meteorul. Pierise, de asemenea, 
aparatul care atrăsese meteorul pe pământ înainte de a-l 
împinge în fundul Oceanului. 

Domnul Lecoeur nu se putea consola de pierderea unui aparat 
atât de minunat. Xirdal, dimpotrivă, nu făcea decât să râdă de el. 
Dacă făcuse un aparat, nimic nu-l împiedica să mai facă încă 
unul, şi mai puternic şi mai bun. 

Fireşte că ar fi putut. În privinţa aceasta nu există nici o 
îndoială. Din nefericire, însă, nu se mai gândi la aparat. Naşul 
său îi bătu zadarnic capul să se înhame la lucru. Xirdal îl amâna 
mereu, de azi pe mâine, până într-o bună zi când, ajuns la adânci 
bătrâneţe, luă secretul cu el în mormânt. 

Trebuie deci să ne resemnăm: minunatul aparat e pierdut pe 
veci pentru omenire, iar principiul lui va rămâne veşnic 
necunoscut atâta vreme cât un nou Zephyrin Xirdal nu se va mai 
naşte pe lume. 

De fapt, Xirdal se reîntorcea din Groenlanda mai sărac decât 
plecase. Fără să mai socotim instrumentele şi bogata lui 
garderobă, lăsase acolo un teren imens, cu atât mai greu de 
revândut cu cât cea mai mare parte a proprietăţii se afla sub 
apă. 

Iar naşul său, dimpotrivă, adunase o mulţime de milioane în 
călătoria aceasta! Milioanele avea să le găsească la reîntoarcere, 
în strada Drouot; iată originea fabuloasei averi care avea să facă 
din Banca Lecoeur una din cele mai puternice instituţii 
financiare. 

E adevărat că Zephyrin Xirdal nu fusese străin de sporirea 
puterii acesteia colosale. Iar Lecoeur, care ştia acum de ce-i în 
stare, îl folosi din plin. Toate invențiile ieşite din creierul genial 
al lui Xirdal, Banca le exploata din punct de vedere practic. Şi n- 
avu de ce să se plângă. În lipsa aurului din cer, Banca strânse în 
tezaurul ei o mare parte a aurului de pe pământ. 

Fireşte, domnul Lecoeur nu era un Shylock!. Din averea care i 
se datora lui, Zephyrin Xirdal ar fi putut să-şi ia partea, şi încă 
partea cea mai mare dacă ar fi vrut. Dar când venea vorba 
despre asta, Xirdal îl privea în aşa fel, încât prefera să tacă. 
Bani? Aur? Ce să facă cu ei? Nu dorea decât să ridice din când în 
când micile sume, suficiente pentru modestele lui nevoi. Până la 
sfârşitul vieţii lui, Xirdal a continuat să vină pe jos să-şi vadă în 
acest scop «unchiul» şi bancherul, şi niciodată n-a acceptat nici 
să se mute de la etajul şase din strada Cassette, nici să se 
despartă de văduva Thibaut, fostă măcelăreasă, care a rămas 
până la capăt slujnica lui vorbăreaţă. 

La şapte zile după telegrama pe care domnul Lecoeur o 
trimisese corespondentului său din Paris, pierderea definitivă a 
bolidului fu cunoscută în întreaga lume. Crucişătorul francez 
plecat din Upernivik transmisese de la primul post semaforic 
vestea care, cu o rapiditate extraordinară, se răspândise în 
întregul univers. 

Dacă emoția a fost mare, cum uşor putem bănui, în schimb se 
potoli destul de repede şi de la sine. Oamenii se aflau în faţa unui 
fapt împlinit şi cel mai sănătos lucru era să nu se mai gândească 
la el. Curând, grijile personale îi copleşiră din nou şi încetară să 
se mai gândească la mesagerul ceresc care avusese parte de un 
sfârşit jalnic, ba, s-ar putea spune, chiar puţin ridicol. 

Când Mozik ancoră, la 18 septembrie, în portul Charleston, 
aproape că nu se mai vorbea despre meteor. 

În afara pasagerilor cu care plecase, Mozik debarca la 
întoarcere un pasager nou: doamna Arcadia Walker, hotărâtă să- 
şi manifeste mai îndelung recunoştinţa faţă de fostul ei soţ, se 
grăbise să se instaleze în cabina lăsată liberă de domnul de 
Schnack. 

Din Carolina de Sud până în Virgfnia nu-i o distanţă prea mare, 
şi, altminteri, sunt destule căi ferate în Statele Unite. A doua zi, 
19 septembrie, domnul Dean Forsyth, Francis şi Omicron, pe de o 
parte, Sydney Hudelson şi fiica lui, pe de altă parte, se 
reîntorceau, primii la turnul din Elisabeth Street, ceilalţi la 
foişorul din Moriss Street. 

Acolo erau aşteptaţi cu nerăbdare. Doamna Hudelson şi fiica ei 
Loo se aflau în gara din Whaston, ca şi respectabila Mitz, când 


1 Personajul principal al piesei «Neguţătorul din Veneţia» de 
W.Shakespeare, tipul cămătarului înrăit. 

trenul de Charleston îi aduse pe călători. Şi, într-adevăr, aceştia 
nu putură fi decât adânc mişcaţi de primirea făcută. Francis 
Gordon îşi îmbrăţişa viitoarea soacră şi Dean Forsyth strânse din 
toată inima mâna doamnei Hudelson, ca şi cum nu s-ar fi 
întâmplat nimic. Ba chiar nici nu s-ar fi pomenit de zilele grele 
dacă Loo, oarecum neliniştită, n-ar fi ţinut să scape de orice 
grijă. 

— În sfârşit, s-a terminat, nu-i aşa? strigă ea, aruncându-se de 
gâtul domnului Forsyth. 

Da, se terminase, şi se terminase cu bine. Dovadă că, la 30 
septembrie, clopotele bisericii Saint-Andrew îşi răspândiră 
dangătele pe deasupra oraşului virginian. In faţa unei asistenţe 
alese, formată din rudele, prietenii celor două familii şi 
notabilităţile oraşului, preotul O'Garth celebră căsătoria lui 
Francis Gordon cu Jenny Hudelson, ajunşi cu bine în port după 
atâta drum şi atâtea necazuri. 

Nici vorbă că Loo era de faţă la ceremonie, cu titlul de 
domnişoară de onoare, încântătoare în rochia ei nouă, gata de 
patru luni de zile. Şi chiar Mitz se afla acolo, râzând şi plângând 
totodată de fericirea «dragului» ei. Niciodată nu fusese atât de 
amuţționată, spunea ea oricui voia s-o asculte. 

Aproape la aceeaşi oră, o altă căsătorie avea loc, dar cu mai 
puţină pompă. De data aceasta, Seth Stanfort şi Arcadia Walker 
nu se duseră la judecătorul Proth nici pe cal, nici pe jos şi nici în 
balon. Nu, stăteau unul lângă altul, într-o trăsură confortabilă. 
Şi, braţ la braţ, pătrunseră pentru prima oară în casă, pentru a-şi 
prezenta în condiţii mai puţin fanteziste actele lor în regulă. 

Judecătorul îşi îndeplini slujba recăsătorindu-i pe cei doi foşti 
soţi, despărțiți printr-un divorţ de câteva săptămâni; apoi se 
înclină galant în faţa lor. 

— Mulţumesc, domnule Proth, spuse doamna Arcadia. 

— Şi adio, adăugă domnul Seth Stanfort. 

— Adio, domnule şi doamnă Stanfort, răspunse John Proth, 
plecând imediat să-şi vadă de florile din grădină. 

Dar un gând îl tulbura pe vrednicul filozof. La a treia stropire, 
mâna lui inactivă încetă să mai răspândească ploaia 
binefăcătoare peste muşcatele însetate. 

—  Adio?... îşi spuse el, oprindu-se gânditor în mijlocul aleei. 
Poate că ar fi fost mai bine dacă le spuneam la revedere... 

